
Şi-acum tot lacul tace-n adâncă adormire, 
Purtând pe unde a oglinzii strălucire. 
— William Wordsworth 


Complexul The Shore 
1_Jomy & Biyihe Charlon, Woody & Hester 


ZIUA DE ANUL NOU 


Nimeni din Cwm Coed nu-şi mai aduce aminte în ce an a început 
tradiția înotului, însă toți ştiu că n-ar întâmpina altfel noul an. Nu-şi 
mai aduc aminte nici în ce an Dafydd Lewis a intrat în apă purtând doar 
un fes de Moş Crăciun sau când băieții din echipa de rugbi au luat cu 
asalt debarcaderul şi au făcut-o fleaşcă pe biata doamnă Williams. 

Însă toată lumea îşi va aminti partida de înot de azi. 

Pe creste e zăpadă încă dinainte de Crăciun şi, chiar şi cu protecția 
munților, temperatura n-a trecut de 7 grade în sat. Lacul e şi mai rece. 
Patru grade! icnesc oamenii încântați şi, totodată, nevenindu-le să 
creadă. Clar nu suntem zdraveni! 

Ca şi cum se revoltă pe cerul senin, fuioare de ceață se răsucesc 
deasupra apei, reflexiile lor dând impresia derutantă că văzduhul s-ar fi 
întors cu susul în jos. Deasupra negurii, aerul e de-un albastru viu, o 
amintire a lunii de azi-noapte suspendate deasupra pădurii. 

Din vârful muntelui Pen y Ddraig, Llyn Drych pare mai degrabă un 
râu decât un lac. E lung şi are formă de şarpe, iar fiecare cot pare o 
şfichiuire a cozii de dragon pe care se spune că ar reprezenta-o de fapt. 
Drych înseamnă oglindă şi, atunci când vântul se opreşte şi apa rămâne 
nemişcată, suprafața licăreşte ca argintul. Imaginea reflectată a munților 
se întinde până în mijlocul lacului, atât de solidă, încât ai senzația că poți 
păşi pe ea, fără niciun semn despre hăurile întunecate de dedesubt. 

De-a lungul cărării care şerpuieşte pe versantul sudic al muntelui — de 
pe spinarea dragonului înspre cap —, drumeții se apleacă să culeagă câte o 


pietricică de pe cărare. Apoi se îndreaptă de spate, o cântăresc în mâini, se 
uită cu sfială în jur şi o aruncă înspre apă. Legenda spune că dragonul 
din Llyn Drych se ridică dacă îi atingi coada — puțini rezistă tentației 
acestei legende. 

Pe malurile lacului, pinii stau ca nişte santinele, cu umerii atât de 
apropiați, încât, dacă unul dintre ei ar fi doborât, ți i-ai putea închipui pe 
toți cum se prăbuşesc la pământ, unul după altul. Copacii acoperă 
priveliştea dinspre satul Cwm Coed, însă stau şi pavăză în fața 
elementelor naturii, ceea ce pare un schimb echitabil pentru cei care 
locuiesc acolo. 

De partea opusă a lacului — la vreun kilometru şi jumătate de locul în 
care se adună acum mulțimea —, la poalele muntelui sunt înşirate câteva 
clădiri. Copacii din fața lor au fost smulşi din pământ, iar lemnul a fost 
folosit pentru îmbrăcat căsuțele şi pentru semnul cioplit din capătul 
drumului privat — fiecare literă cât un stat de om. 

The Shore. Tărmul. 

Până acum, sunt cinci. Cutii dreptunghiulare cu două niveluri, cu 
acoperişuri din şindrilă şi pontoane care ies deasupra lacului, pe piloni ce 
răsar din ceață. Scări de metal scânteiază în soarele de iarnă, dinspre 
pontoanele rămase fără bărcile care trag de parâme pe timp de vară. 

Căsuţe de lux pe malul lacului, le numeşte broşura lucioasă. 

Carafanau ffansi, le zice mama lui Ffion. Rulote de fiţe. Fite. 

O hidoşenie nenorocită, sunt de acord majoritatea sătenilor. Şi la ce 
preț! Pentru un loc unde nici măcar nu poți să stai tot anul. 
Proprietarilor nu li se permite să transforme The Shore în locuință 
permanentă, scrie pe site. Ca şi cum nordul Țării Galilor ar mai avea 
nevoie şi de alți turişti de weekend. 

Curând, va urma alt şir în spatele acestuia. Şi încă unul, după aceea. 
Un spa, o sală de sport, magazine, o piscină în aer liber. 

— Dumnezeu ştie de ce nu pot să înoate în lac. 


Cocoţată pe portbagajul maşinii, Ceri Jones îşi scoate pantalonii de 
trening, dând la iveală coapsele albe cu piele de găină lipite de bara din 
spate murdară. 

— Pentru că-i al naibii de frig, de aia. 

Râsul se aude rapid şi ascuțit — alimentat de petrecerea de Revelion, de 
prea mult vin şi prea puțin somn, şi de frigul care îşi face loc prin halatele 
de baie şi prin pereții căsuțelor. 

— O noapte reuşită totuşi. 

Se aud mormăieli aprobatoare. 

— Chawarae teg. 

Corect. Gaşca de la The Shore ştie să organizeze o petrecere. Mai 
important, ştie să-i invite şi pe localnici. Curiozitatea învinge ranchiuna 
de fiecare dată. 

Aşchii de gheaţă se adună în bălțile nu prea adânci de pe malul lacului 
şi sunt zdrobite de degetele eliberate din ghetele îmblănite. 

— Mai avem zece minute. O să degeri. 

— Nici măcar nu simt. Cred că încă sunt ofticată. 

— Ar face bine să-mi rezolve şi mahmureala — îmi vin socrii la prânz 
şi mă ia durerea de cap numai când mă gândesc la ei. 

— Ori la bal, ori la spital. 

— Aş accepta oricare dintre variante. 

Prima dintre cele două sirene răsună prin aerul limpede şi se aud 
aclamații. 

— Gata? 

— Pe cât se poate! 

Hainele şi halatele sunt azvârlite cât colo, prosoapele sunt atârnate 
peste brațele însoțitorilor şi sticlele cu apă fierbinte sunt pregătite pentru 
la întoarcere. Toţi se reped pe mal — o învălmăşeală de membre albe şi 
costume de înot, de bikini curajoşi şi fesuri de lână înțelepte —, iar 
sporovăiala entuziastă e atât de gălăgioasă, încât te întrebi dacă nu cumva 


vor rata a doua sirenă. Dar când răsună, n-ai cum s-o confunzi, şi scot cu 
toții un chiot şi un Blwyddyn Newydd Dda!! în timp ce se reped spre 
lac, apoi țipând odată ce ajung la apa înghețată. 

Cum ajung în apa destul de adâncă, plonjează cu toţii. Controlul 
minții asupra corpului, prin ceața ce pluteşte jos. Frigul le prinde 
piepturile ca într-o menghină, iar gurile se cască şocate când rămân fără 
răsuflare. 

— Mişcaţi-vă, continuaţi să vă mişcaţi! strigă veteranii, cărora 
dopamina le întinde surâsul pe chip. 

Undele se transformă în valuri provocate de mişcarea oamenilor încolo 
şi încoace, iar vântul prinde puteri şi le dă fiori pe spate. 

Când ceața începe să se împrăștie, o femeie scoate un țipăt. 

Iese în evidență printre strigătele de entuziasm, trimițând alt fel de 
fiori pe şira spinării celor care aşteaptă la mal. Cei care au rămas aproape 
de mal se ridică pe vârfuri, încercând să vadă ce se petrece, cine-i rănit. 
Barca de salvare îşi afundă vâslele în apă. Afară şi înăuntru, afară şi 
înăuntru, îndreptându-se spre locul agitației. 

Din cețuri răsare plutind un bărbat. 

Cu fața în jos şi fără îndoială mort. 


1 Un An Nou fericit! (în lb. galeză, în orig.) 


PARTEA ÎNTÂI 


1 
ZIUA DE ANUL NOU 
FFION 


Ffion Morgan cercetează silueta întinsă cu faţa în jos lângă ea şi 
caută semne de viaţă. Bărbatul este înalt şi lat în umeri, cu părul 
brunet tuns foarte scurt. Pe ceafă, unde ar fi venit gulerul cămăşii, 
se află un mic tatuaj. Un nume. Harris. 

Ffion îşi drege glasul, punând la încercare liniştea cu un zgomot 
firav şi ezitant, ca şi cum s-ar pregăti să ţină un discurs pe care nu 
ştie cum să-l înceapă. Bărbatul nu se clinteşte. Ceea ce simplifică 
situaţia. 

Mai este totuşi mica problemă cu braţul. 

Braţul este masiv. Are piele maroniu-închis netedă, întinsă peste 
genul de biceps pe care ei îi vine întotdeauna să-l muşte, cu toate 
că acum clar nu e momentul. E întins în diagonală peste burta ei, 
iar palma stă lejer pe şold. Obişnuinţa o face să verifice cel de-al 
patrulea deget al bărbatului şi descoperă că nu are nimic pe el. Se 
uită la ceasul de la mâna lui. 8 dimineaţa. Momentul despărțirii. 

Îşi mişcă întâi picioarele, mutându-le puţin câte puţin în lateral, 
înainte să-şi îndoaie genunchii şi să-şi lase tălpile pe podea, totul 
fără să-şi mişte deloc trunchiul, ca o contorsionistă care se îndoaie 
ca să intre într-o cutie. Aşteaptă o clipă, după care îşi apasă torsul 
de saltea în timp ce alunecă uşurel către marginea patului. 
Manevra e exersată, şlefuită de-a lungul ultimului an, din cauza 


genei defecte care îi face pe bărbaţi să întindă un braţ posesiv în 
somn. 

Deţinătorul braţului din această dimineaţă scoate un geamăt. 
Ffion numără până la 50. Dacă se trezeşte, o să-i propună un mic- 
dejun — sau măcar cafea —, cu toate că niciunul dintre ei nu şi-ar 
dori. Cel puţin nu împreună. Ffion dă vina pe Generaţia Z. Atâtea 
sentimente! Era o vreme în care bărbaţii îți arătau uşa înainte de-a 
începe măcar să facă nod la prezervativ, însă acum sunt prinşi toţi 
de curentul woke. Pe ea, una, o descumpăneşte. 

Încearcă să-şi aducă aminte cui îi aparţine braţul. Harris nu-i 
spune nimic. Începe cu M, e convinsă. Mike? Max? Caută 
fragmente de amintiri prin adâncimile întunecate ale partidei de 
băut din seara precedentă, pescuind una cu nişte dinţi albi şi 
drepţi, un surâs sfios şi o dorinţă de a face pe plac pe care ea a 
considerat-o foarte atrăgătoare, pentru că era neobişnuită. 

Mark? 

Îşi desprinde o bucăţică de piele de pe interiorul buzei de sus. 
Fir-ar al naibii! Urăşte când nu-şi poate aminti numele lor. I se pare 
c-ar fi o... uşuratică. 

Marcus! 

Ffion rânjeşte spre tavan, uşurarea făcând-o să se simtă uşor 
ameţită. Regula numărul unu: să ştii întotdeauna cu cine îţi petreci 
noaptea. 

Marcus. 

Reamintirea numelui aduce după sine şi restul, revelionul 
dezvăluindu-se în toată splendoarea învăluită în alcool. Marcus 
Cutărescu' (numele de familie nu contează): instructor de sky- 
diving (Vă pot lăsa gratuit pe tine şi pe amicii tăi), care a dat pe gât cot 
la cot cu ea shoturi şi şi-a strecurat o mână pe după talia ei, când s- 


a plecat ca să se facă auzit peste hărmălaia din bar. Mergem într-un 
loc mai liniştit? Putem merge la mine... 

Ffion închide ochii şi se lasă învăluită de amintirea fiorilor pe 
care i-a simţit când şi-a trecut Marcus degetul peste pielea ei; plin 
de promisiuni. O clipă, se gândeşte să se rostogolească şi să-l 
trezească şi să... 

Fără suplimente! Regula numărul doi. 

Dormitorul lui Marcus are aerul sărăcăcios, anonim, al 
locuinţelor cu chirie. Pereţi rozaliu-deschis, jaluzele verticale şi o 
mochetă aspră care se electrizează. Ffion îşi plimbă talpa dreaptă 
peste ea şi-şi găseşte pantalonii. Cu piciorul stâng recuperează o 
şosetă şi, cât respiraţia de lângă ea se domoleşte, alunecă de sub 
braţul lui Marcus şi ajunge pe podea cu toată graţia unui leu-de- 
mare. 

Maioul albastru din seara precedentă se află lângă dulap, iar 
blugii, la câţiva paşi mai încolo. Traseul clasic format din haine: 
Ffion e cât se poate de previzibilă. Cu ceva noroc, îşi va găsi 
pantofii aruncaţi pe hol şi puloverul zăcând grămadă în faţa uşii de 
la intrare. 

Se îmbracă rapid, îndesându-şi şosetele în buzunarele blugilor 
ca să câştige timp, apoi caută în zadar sutienul înainte de a-l trece 
la pierderi. Un pipi rapid, o privire scurtă în dulapul din baie (o 
cutie cu prezervative şi un tub pe jumătate gol cu cremă contra 
hemoroizilor), după care începe să-şi caute cheile de la maşină şi o 
şterge. Trotuarele sunt îngheţate, iar ea îşi trage până sus 
fermoarul de la haina kaki, care-o acoperă de la bărbie până la 
glezne; e practică şi călduroasă, ceea ce compensează faptul că o 
face să arate ca un sac de dormit umblător. În timp ce se duce spre 
maşină, calculează în minte cantitatea de alcool pe oră absorbită de 
organism şi ajunge la concluzia că poate scăpa la mustață. 


E trecut de 9 când ajunge acasă, iar mama ei face porridge. Pe 
calorifer atârnă două costume de baie. 

— N-ai mai lipsit niciodată de la partida de înot de Anul Nou. 

Tonul lui Elen Morgan este neutru, însă Ffion are 30 de ani de 
experienţă în interpretarea tehnicilor mamei sale, iar felul în care 
smuceşte în clipa asta de lingura cu care amestecă nu prevesteşte 
nimic bun. 

Seren, care are 16 ani, sare de pe un teanc de pături aflat pe 
scaunul mare de lângă geam. 

— Au găsit un... 

— Las-o pe soră-ta să-şi mănânce micul-dejun înainte să intrăm 
în subiect! 

Vocea aspră a maică-sii o acoperă pe Seren. 

Ffion se uită la ea. 

— Ce-au găsit? 

Seren se uită la spinarea mamei şi-şi dă ochii peste cap. 

— Te-am văzut. 

— Doamne, eşti bună, mamă! 

Ffion ridică ibricul de pe plită, scuturându-l un pic pentru a 
vedea câtă apă a mai rămas în el înainte să-l pună pe ochiul încins. 

— Te-ai gândit vreodată să intri în Secret Service? Îmi închipui 
că „ochii la ceafă” e pe primele locuri, cu jiu-jitsu şi rusa fluentă. 

Îşi pune telefonul la încărcat, fusese descărcat complet încă de 
aseară. 

— În fine, cum a fost înotul? 

— N-a fost. 

Seren îi aruncă mamei o privire sfidătoare. 

— Abia intrasem până la genunchi când ne-au pus pe toţi să 
ieşim. 


— Cum aşa? 

— Păi, dacă ai fi fost acolo, ai fi ştiut, ripostează maică-sa pe un 
ton încordat. 

— Am dormit până târziu. 

— La Mia? 

Ffion scoate un „mmm” neutru. Seren — extrem de perspicace — 
se uită de la una la cealaltă, brusc conştientă de posibilitatea unei 
confruntări. 

— Pentru că am auzit că ea a rămas până târziu la petrecere. 

Mia Williams. Cu doi ani mai mare decât Ffion: genul de 
diferenţă de vârstă ce nu-ţi oferă nimic în comun în adolescenţă, 
dar absolut totul după zece ani. Sunt prietene din principiu mai 
degrabă decât pentru că aşa au ales, îşi spune mereu Ffion; cu cine 
altcineva ar mai bea dacă nu una cu alta? 

— Mamă, sunt adult... 

— lar Ceri a plecat devreme şi ţi-a văzut maşina ieşind din sat. 

Ceri Jones, poştărița. E oare de mirare, se întreabă Ffion, că 
preferă să socializeze departe de sat? În Cwm Coed nu poţi să tragi 
nici măcar un vânt fără să te trezeşti pe prima pagină a ziarului. 

— Am avut un drum de făcut. 

Ceainicul şuieră, răguşit şi insistent, ca şi cum ar pune la 
îndoială minciuna. Ffion găseşte o cană curată şi pune în ea un 
pliculeţ de ceai. 

— De revelion? 

— Mamă, nu mai... 

— Îmi fac griji pentru tine. E o infracţiune? 

— Sunt în siguranţă. 

— Nu la asta mă refer. 

Elen se întoarce către fiica ei mai mare, coborându-şi tonul şi 
arborând o expresie plină de subînţelesuri în timp ce spune: 


— Ffi, n-ai cum să fii fericită aşa. 

Ffion îi susține privirea. 

— Ba da, de fapt. 

Maică-sa s-a aşezat prea devreme la casa ei, asta a fost problema. 
Elen avea 17 ani când l-a cunoscut pe tatăl lui Ffion şi 19 când s-a 
măritat. Nu s-a culcat cu cine a apucat, nu a mai ieşit cu nimeni 
altcineva în afară de el. Cum ar putea să înţeleagă cât de plăcut e 
sexul fără obligaţii? Cât de eliberator? 

— În fiiine... schimbă Ffion subiectul lungind cuvântul în timp 
ce se întoarce către Seren în căutarea unei solidarităţi între surori. 
De ce n-aţi putut să înotaţi? 

— Pentru c-a murit cineva, d-aia! 

Bârfa ţâşneşte din gura fetei precum apa dintr-un baraj. 

Mama pocneşte din şervet în direcţia lui Seren. 

— Vezi cum vorbeşti! 

— Au! 

— Eu, una, aş ţine capul la cutie, domnişoară. Ştii prea bine că n- 
ar fi trebuit să mergi la petrecerea aia nenorocită. 

Ffion se uită la Seren. 

— Ai fost la The Shore azi-noapte? 

Fata îşi semețeşte bărbia, parcă apărându-se. 

— A fost toată lumea acolo. 

— Nu mă interesează nici dacă a fost Regina din Saba — ţi-am 


spus să nu te apropii de locul ăla! 


Mama ridică tonul, iar Seren pare pe punctul de-a începe să 


plângă. 


— S-a înecat cineva? se grăbeşte Ffion să întrebe. 
Mama îşi mută atenţia de la Seren şi încuviinţează scurt. 
— Dumnezeule! Cine? 


Elen pune porridge-ul în farfurii, adaugă măr fiert şi toarnă 
deasupra un moţ de smântână. 

— Un bărbat, din ce ştim până acum. Cu faţa în jos, deci... 

Telefonul lui Ffion se trezeşte la viaţă, ecranul pur şi simplu 
umplându-se de mesaje şi apeluri ratate. Trece peste urările de La 
mulți ani, până ce ajunge la cele din această dimineaţă. 


Ai auzit de cadavrul din lac? 
Ştii cine este? 
Unde ai fost azi-noapte??? 


Apasă pe simbolul clipitor ca să-şi asculte mesajele vocale. În 
orice alt moment al anului, ar fi pariat toţi banii că victima e un 
vizitator. Cineva neobişnuit cu frigul sau cu înotul afară; cineva 
care n-a crescut în apropierea apei. Cwm Coed are parte de ei an 
de an; dau năvală din campinguri şi vin pe malul lacului de parcă 
ar fi plaja din Bournemouth, sar de pe debarcader şi-şi lasă copiii 
să zburde liber în bărci pneumatice ieftine. 

Însă partida de înot din ziua de Anul Nou este rezervată strict 
pentru localnici. Nimeni nu vrea intruşi care să vină cu maşina şi 
de la o oră distanţă sau chiar mai mult, anticipând statusuri 
îngâmfate de postat după aceea pe Facebook. Nu există reclame, 
tricouri inscripţionate sau vreun sponsor. Niciun organizator 
oficial. 

Şi nici măsuri de siguranţă, îşi zice Ffion sumbru. Ştie că o parte 
a comunităţii va considera că a avut dreptate după tragedia de 
astăzi; oameni care refuză să participe la partida de înot pentru că 
e periculos. Atâta alergătură, şi râsete şi căzături; apa-i atât de rece, 
încât îți îngheață plămânii. Şi toți sunt plini de alcool de cu o seară 
înainte. E doar o chestiune de timp până să se înece cineva. 


Telefonul lui Ffion e plin de mesaje vocale lăsate la beţie de Mia 
şi Ceri, care ţipă pe fundalul unui foc de artificii, şi unul de la 
maică-sa, lăsat în cursul dimineţii — Plecăm să înotăm — lle wyt ti?? 

— Am auzit c-ar fi bătrânul Dilwyn Jones, spune Seren. 

— În smoching? întreabă maică-sa. În 40 de ani, nu l-am văzut 
niciodată să-şi dea jos puloverul de pe el. 

Coboară vocea şi se întoarce spre Ffion: 

— Au luat pe toată lumea de lângă cadavru cât de repede au 
putut. Era... 

Se întrerupe înainte să încheie: 

— Era într-o stare proastă. 

— Cineva a spus că avea toată fața zdrobită. 

Seren se ridică şi face ochii mari, încercând să-şi compună o 
mină de strigoi. Are părul şi mai roşcat decât Ffion, cu aceiaşi 
cârlionţi rebeli cu care nu poţi face nimic. În general, Ffion îi 
strânge într-un coc lejer, în vreme ce Seren şi-i lasă liberi pe umeri, 
într-un enorm nor roşcovan. E palidă, cu dâre de machiaj rămase 
în jurul ochilor. 

— Termină cu bârfa, Seren, şi mănâncă-ţi porridge-ul! Pân' la 
prânz o să-ţi îngheţe toate oasele. 

— N-am intrat decât până la genunchi. 

— Dar ai oase şi în picioare, nu? 

— Totuşi, cineva ar fi trebuit să-l dea dispărut, îmi închipui... 
începe Ffion, dar ajunge la ultimul mesaj din mesageria vocală şi 
pulsul i se iuţeşte. 

Îşi scoate telefonul de la încărcat. 

— Trebuie să plec. 


2 Unde eşti? (în lb. galeză, în orig.) 


— Abia ai ajuns acasă! 

— Ştiu, dar... 

Ffion se repede să-şi ia un maiou curat, întrebându-se dacă 
poate înhăţa şi un sutien fără să bage de seamă maică-sa. De pe 
suport cad câteva şosete, iar una aterizează în oala cu porridge. 

— Ffion Morgan! 

Are 30 de ani, un mariaj şi o ipotecă, însă şervetul mamei încă 
reprezintă o forţă de temut. Pentru a doua oară în tot atâtea ore, 
Ffion se retrage în grabă. 

Când iese din parcare, iar ţeava de eşapament tuşeşte în semn 
de protest, formează un număr, ţinând telefonul în echilibru pe 
scaunul pasagerului. După ce iese din sat, taie fața unei maşini: un 
cuplu liniştit care se duce în vizită la familie, cu trei copii plictisiţi 
în spate. Şoferul se propteşte în claxon, rămânând aproape lipit de 
spatele maşinii lui Ffion, ca să demonstreze ceva. 

— Mia? spune Ffion când intră direct mesageria vocală, 
apăsând, totodată, pedala până la fund. Sunt Ffi. 

Pulsul îi zvâcneşte în tâmple. 

— Dacă te întreabă mama unde am fost azi-noapte, spune-i că 
am fost cu tine. 

ZIUA DE ANUL NOU 
LEO 
— Nu-ţi da jos haina! 
Strigătul se aude când Leo Brady ajunge la biroul său de la 


Brigada de Delicte Majore din Cheshire, la ora 9 fix. Fără tragere de 
inimă, îşi încheie la loc paltonul greu de lână şi se îndreaptă către 


biroul comandantului, unde inspectorul-şef Simon Crouch stă în 
picioare lângă scaun. Leo n-a mers decât din parcare până în secţie 
— cel mult câteva sute de metri —, însă a îngheţat bocnă. Îşi îndoaie 
degetele în încălțări. Prea frig ca să ningă, se tot spune, ceea ce i s-a 
părut întotdeauna o aiureală. 

— Vreau să-ţi mişti curul ăla gras la Lacul Oglinzii — au găsit un 
cadavru adus pe mal. 

Leo nu e gras. De fapt, e într-o formă fizică mai bună decât 
Crouch, a cărui piele păstoasă pare făcută din plastilină, ceea ce 
însă nu-l împiedică să-şi exprime autoritatea prin insulte de 
grădiniţă. 

— Nu cumva e în [ara Galilor? 

— N-am nevoie de lecţii de geografie. 

Crouch îşi conectează iPadul la tabla inteligentă de pe perete, iar 
pentru o fracțiune de secundă Leo are parte de primele două 
rânduri din toate e-mailurile din inboxul lui. Printre rapoarte 
despre spargeri şi statistici privitoare la infracţiuni violente, Leo 
vede, înainte ca Google Maps să umple ecranul, un mesaj de la 
Joanne Crouch, cu subiectul Mama ta DIN NOU şi un e-mail marcat 
cu urgent de la biroul de Conduită Profesională. 

Îi trebuie câteva momente să se orienteze. În centru se află un lac 
îngust, cu formă şerpuitoare, numit Llyn Drych, prin mijlocul 
căruia trece graniţa dintre Anglia şi Ţara Galilor. Ştie că e Lacul 
Oglinzii, cu toate că n-a avut niciodată un caz care să-l poarte atât 
de aproape de limita jurisdicției poliţiei din Cheshire. În partea de 
nord a lacului se află un lanţ muntos, iar în cea vestică, deja pe 
teritoriul Ţării Galilor, e sătucul Cwm Coed. Între localitate şi apă e 
o fâşie de verdeață ce înconjoară lacul. 

Crouch arată spre un petic verde din partea de est, în capătul 
îndepărtat al zonei lor. 


— Chiar înainte să vii, am primit un raport despre o persoană 
dispărută. 

Bate cu degetul în ecran, iar harta se schimbă într-o imagine 
luată din satelit. Verdele înseamnă pădure, nu iarbă, îşi dă seama 
Leo: copacii se înghesuie până la marginea apei. Crouch trasează 
un cerc strâmb şi bate în el cu subînțeles. 

— Imaginea asta e deja depăşită de vreo doi ani. 

Închide harta şi umblă printre aplicaţii ca să găsească Safari. E- 
mail, Vremea, Sky News - şi Tinder? 

— Asta e acum acolo. 

Pe ecranul mare apare un site web, cu un filmuleţ ce rulează fără 
sunet. E ceva de la The Shore... scrie dedesubt. Razele soarelui 
sclipesc pe suprafaţa lacului în vreme ce camera de filmat se 
concentrează pe un şir de cabane din lemn ridicate la marginea 
apei. Un copil care râde, încremenit în aer, se dă într-un leagăn 
deasupra unui ponton mai potrivit în Maldive decât în nordul 
Ţării Galilor. Nu e un film, înțelege şi Leo acum, ci o animaţie pe 
computer: impresia unui artist asupra a ceea ce pare clar un 
complex de lux. 

— Acesta e The Shore, continuă Crouch. Şi să nu-ţi faci iluzii, 
pentru că ai la fel de multe şanse să-ţi permiţi o locuinţă acolo cât şi 
să avansezi vreodată mai sus de gradul de simplu inspector! Una 
dintre ele e deţinută de actorul ăla fost boxer. Care s-a căsătorit cu 
aia cu țâţele mari. 

— Cine e persoana dispărută? 

— Proprietarul complexului, Rhys Lloyd. Cântăreț de operă. 

Crouch leagă cuvintele unul de altul ca şi cum alăturarea lor ar 
fi vreun fel de experiment. Îi place să se numească tradiționalist, 
lucru despre care Leo a aflat, de-a lungul celor 36 de ani ai săi, că e 
adesea sinonim cu nemernic bigot. 


— Foarte cunoscut, din ce-am auzit, reia Crouch. Dacă îţi place 
genul. 

— Să înţeleg că ţie nu-ţi place genul? 

— Colanţi şi poponari? Tie îţi plac? 

Leo îşi deschide carnetul cu atenţia pe care i-ai acorda-o unui 
portal către o lume paralelă. 

— Cine l-a dat dispărut? 

— Fiica lui. A sunat pe la 9. Soţia confirmă că bărbatul nu s-a 
întors azi-noapte acasă, dar se pare că nu-i ceva neaşteptat. Ea a 
crezut că e pe la vreo petrecere sau că doarme la altcineva. Sau că 
şi-o trage cu acel cineva, probabil. 

Crouch pufneşte. 

— Vrei să stau de vorbă cu familia? 

— Mai întâi, aruncă o privire la cadavru. Ai grijă să n-o fi dat-o- 
n bară galezii! Anchete locale, ultimele mişcări cunoscute — 
chestiile uzuale. Poliţia din nordul Ţării Galilor a trimis deja un 
inspector — o să te aştepte la morgă. 

— Nicio problemă. 

— Dacă e înec accidental, îl laşi în seama galezilor. 

Crouch îşi goleşte ecranul. 

— A ieşit pe malul lor. 

— Şi dacă e crimă? 

— Depinde. Dacă nu duce nicăieri... 

— O las în seama galezilor? 

— Nu eşti atât de greu de cap cum pari, aşa-i? 

Crouch parcă aşteaptă un răspuns, dar Leo nu prea ştie ce să-i 
spună. 

— Dar dacă există vreun suspect, păstrezi ancheta, iar noi o să o 
rezolvăm cât se poate de repede. Prima crimă a anului, rezolvată 
frumuşel în doar o zi, bum! 


Bum? Crouch se plânge de multe ori că nu e trimis niciodată să 
dea declaraţii în faţa presei, să stea pe treptele tribunalului sau 
lângă banda de protecţie care flutură la locul faptei. Ţinând cont de 
ce a văzut deja Leo, e o decizie înțeleaptă din partea echipei de 
comunicare. 


De la birourile Brigăzii de Delicte Majore până la limita 
jurisdicției e mai mult de o oră de mers. Cerul este de un albastru 
strălucitor, iar străzile sunt pline de oameni care încearcă să scape 
de mahmureala şi excesele de la Crăciun. O plimbare la aer curat. 
Poate şi o halbă de bere sau un Bloody Mary. Un nou an, un nou 
sine! 

Leo ascultă pe telefon 5 Live de la BBC şi simte o disperare 
copleşitoare pentru c-a mai trecut un an fără să fi realizat nimic. 
Încă locuieşte într-un apartament de tot rahatul, cu o vecină care 
arde ierburi într-o tinichea din fața uşii, ca să alunge spiritele rele. 
Lucrează tot pentru un şef care-l umileşte şi-l agresează verbal în 
fiecare zi. Şi tot nu face nimic în această privinţă. 

Apasă pe ecranul telefonului şi ascultă cum tonul de apel umple 
boxele maşinii. 

— Ce-i? 

— La mulţi ani şi ţie! 

Leo aude mica expiraţie care dă de înţeles că fosta lui soţie îşi dă 
ochii peste cap. 

— Pot să stau de vorbă cu el? 

— A ieşit cu Dominic. 

— Pot să sun mai târziu? 

— Am invitat nişte prieteni să bem ceva. 

— Atunci, mâine? 

— Nu poţi să ai pretenţia să las totul deoparte şi... 


— Vreau doar să-i urez fiului meu la mulţi ani! 

Allie prelungeşte atât de mult tăcerea, încât Leo crede că a închis 
deja. 

— Să ştii că-mi notez de fiecare dată când îţi pierzi cumpătul, 
spune ea în final pe un ton încordat. 

— Pentru numele lui Dumnezeu, n-am... 

Tace, încleştându-şi un pumn şi ridicându-l în aer, după care se 
opreşte chiar când e gata să atingă volanul. Cum să poată câştiga şi 
el măcar o dată când însăşi existenţa acuzaţiei îl provoacă să 
demonstreze că e adevărată? 

— Allie, nu e corect. 

— Ar fi trebuit să te gândeşti înainte să... 

— De câte ori trebuie să spun că-mi pare rău? ridică el tonul. 

Din nou şi din nou, acelaşi discurs, acelaşi traseu al vinovăţiei. 

— Ai noroc că te las să-l mai vezi, după ce-ai făcut. 

Leo numără până la zece. 

— Când ar fi un moment mai convenabil să sun? 

— Îţi trimit mesaj. 

Telefonul amuţeşte. 

N-o să-i trimită niciun mesaj. Leo va trebui să întrebe din nou şi, 
în clipa în care va ajunge să stea de vorbă cu fiul său, urarea de la 
mulți ani o să sune ca şi cum ar fi uitat şi şi-a amintit cu întârziere. 

Pe drum, distanţele dintre sate cresc şi chiar şi cerul pare să se 
deschidă, până ce poate privi în orice direcţie fără să vadă nimic 
altceva decât pustietate. Gol. 

Într-o bună zi, când fiul lui va fi adolescent, Leo va putea să ia 
pur şi simplu telefonul şi să-l sune. O să hotărască singuri să se 
întâlnească după şcoală sau să meargă la un meci de fotbal fără 
Allie ca paznic autodesemnat. Fără să-i mai readucă permanent 
aminte de ce-a făcut. Ai noroc că n-am sunat la poliție, îi face ei 


plăcere să spună. Sau la Serviciile Sociale. Nu-i timpul trecut, să ştii. 
Atârnă greu asupra lui, întunecându-i orice discuţie, orice contact 
cât de scurt pe care i-l permite. 

Nu-i timpul trecut. 

Doamne, ce îngrozitor e în Ţara Galilor! Nu plouă, ceea ce e o 
binecuvântare — ca să nu mai zicem că e şi o raritate —, însă norii 
vin dinspre nord şi vântul îndoaie copacii. Oare ce-o fi făcând 
poliţia aici toată ziua? Trebuie să existe şi ceva infracțiuni, 
presupune Leo -— oi furate, câte-o spargere când şi când —, dar se 
îndoieşte că Investigaţiile Criminale de aici sunt excedate. Înecul 
de astăzi va fi evenimentul anului pentru ei. 

Morga e în Brynafon, iar Leo se bucură că are navigaţie prin 
satelit în timp ce urcă pe drumuri de munte, înainte să coboare iar 
către ceea ce trece drept civilizaţie. O burniţă măruntă pluteşte în 
aer şi se aşază pe acoperişurile de ţiglă din oraş. Leo urmează 
indicatorul către spital şi intră într-o mică parcare aproape pustie, 
cu excepţia unui Volvo XC90 argintiu şi a unui Triumph Stag 
maro, pe care îl mai ţine la un loc doar rugina. Morga este o clădire 
pătrăţoasă scundă. Leo apasă soneria. 

— Împinge uşa! se aude un răspuns firav. Azi nu e nimeni la 
recepție, dar ies eu într-o secundă. 

Leo se conformează şi se trezeşte într-o sală de aşteptare mică, în 
formă de L. Ceasul de pe perete indică ora 10:35. Simţind că nu e 
singur, se întoarce şi rămâne cu gura căscată. Într-un colţ al 
încăperii, cu chipul congestionat şi o expresie nesigură, se află o 
femeie. 

Harriet. 

— Ce cauţi aici? M-ai... 

Leo abia îşi găseşte cuvintele: 

— M-ai urmărit? 


Femeia izbucneşte într-un hohot de râs. 

— Eu am ajuns prima! Cel mult, tu m-ai urmărit pe mine. 

Măiculiţă! Harriet. Harriet Jones, sau Johnson, sau aşa ceva. O 
învăţătoare din Bangor, detaliu pe care Leo şi-l aminteşte doar 
pentru că într-adevăr i-a tras-o de toţi banii. 

E gata să-i mai pună şi alte întrebări, când se deschide o uşă din 
celălalt capăt al camerei şi o femeie în halat alb aduce cu ea 
inconfundabilul miros de moarte şi Dettol. 

— Leo Brady, presupun? Sunt Izzy Weaver, legistul care se 
ocupă de omul vostru. Sinceră să fiu, n-ar trebui să fiu aici, însă 
asistentul meu a fost dat dispărut. Individul e pe făraş, ţineţi cont! 
Deja le-am spus superiorilor voştri că nu pot face autopsia până 
poimâine, dar dacă putem obţine o identificare, ar fi super. 

— Leo? întreabă Harriet cu voce tare. 

Urmează o scurtă pauză, timp în care legistul se uită cu 
nerăbdare la Leo, apoi la Harriet. Leo tuşeşte. Mda, e cam jenant. 
Însă Leo nu e nici primul, nici ultimul bărbat care-i dă unei fete un 
nume fals într-un bar. În cei trei ani de când a divorțat, întâlnirile 
au fost o experienţă neplăcută pentru el. Cu un an şi jumătate în 
urmă, s-a bucurat de o aventură de-o noapte despre care a crezut 
că le-a făcut plăcere amândurora, numai că după aceea s-a trezit 
urmărit — ba nu, vânat — timp de câteva luni. De atunci, nu şi-a mai 
folosit numele real. 

Însă asta tot nu explică ce caută la morgă Harriet Jones — sau 
Johnson, sau cum o cheamă. 

— Să înţeleg că voi încă nu v-aţi cunoscut, reia legistul, iar Leo şi 
Harriet se uită unul la altul. 

— Păi... începe Leo. 

— Nu, răspunde Harriet ferm. 


Legistul e puţin buimac. Şi pe bună dreptate: şi Leo se 
străduieşte să priceapă. Oare Harriet l-a urmărit până aici? l-a 
interceptat mesajele? Preţ de o clipă nebunească, Leo şi-o 
imaginează punând microfoane în biroul lui Crouch şi luându-şi 
conştiincioasă notițe cu privire la mişcările lui Leo. 

— Harriet... începe el precaut. 

Va da dovadă de hotărâre, dar nu foarte multă. Probabil că 
femeia e cam instabilă psihic — ăsta nu poate fi comportamentul 
unei femei normale la cap. 

— Harriet? întreabă legistul. 

— Ăăă... face Harriet, apoi urmează o pauză lungă. Trecem la 
treabă? 

Se simte o urmă de frustrare în vocea lui Izzy Weaver, care 
flutură dintr-o mână în direcţia lui Leo. 

— Inspector Leo Brady, de la Brigada din Cheshire. 

Flutură apoi mâna în direcţia cealaltă, către Harriet. 

— Inspector Ffion Morgan, de la poliţia zonei de nord a Ţării 
Galilor. 

Leo ridică o sprânceană. 

— Ffion? 

— Ffion, răspunde Harriet încet. 

Sau mai degrabă Ffion. Leo simte că i se învârte capul. În acelaşi 
timp, destul de surprinzător, vintrele lui îşi aduc aminte de 
noaptea precedentă. E o combinaţie tulburătoare, ajutată prea 
puţin de izul de dezinfectant. 

Lui Harriet — Ffion!... Hristoase — i-a luat o eternitate să plece 
dimineaţă. Leo avea o nevoie disperată să se ducă la baie, dar a 
trebuit să zacă acolo, prefăcându-se că doarme, în timp ce se foia 
pe lângă el, clar aşteptând să ia micul-dejun împreună. Leo nu ştie 
niciodată ce să spună în dimineaţa de după, iar să rămână adormit 


e infinit mai uşor decât să încropească o discuţie stânjenitoare. 
Până la urmă, femeia s-a dat jos din pat şi a făcut mare hărmălaie 
în baie, sperând că o să-l trezească, după care a renunţat şi a plecat. 

Inspector Ffion Morgan. Nu prea arată a Ffion. Harriet i se 
potriveşte mai bine. Poate că e un al doilea prenume, iar de Ffion 
se foloseşte doar la serviciu. Când s-a prezentat aseară drept 
Harriet, nu i-a dat chiar un nume fals, doar... 

— Deci nu Marcus, ai? întreabă Ffion şi ridică dintr-o 
sprânceană. 

— Cine dracu' e Marcus? întreabă legistul. Mi s-a spus că nu 
veniţi decât voi doi — e o morgă, nu o şedinţă de spiritism. 

— Îmi pare rău! spune Leo în numele amândurora. 

Însă Ffion nu prea pare să regrete; are o expresie amuzată — uşor 
întrebătoare —, ca şi cum l-ar aştepta să dezvolte subiectul. 

În timp ce Izzy Weaver îi conduce în adâncurile morgii, Leo are 
o senzaţie de îndoială care începe să-l sâcâie. Speră din tot sufletul 
că până la urmă se va dovedi un înec accidental, pentru că Ffion 
Morgan pare să n-aducă decât belele. 

Ei bine, asta-i jenant! În cele 12 luni de când şi-a părăsit soţul, 
Ffion a evitat de fiecare dată cu succes să mai dea peste cei cu care 
avusese aventuri de-o noapte. E unul dintre motivele pentru care 
viaţa ei socială se desfăşoară departe de Cwm Coed; în plus, când 
locuieşti şi lucrezi în satul în care ai crescut, rămâi un copil în ochii 
tuturor celor care te cunosc. Uite-l, de pildă, pe Sion Ifan Williams: 


are cel puţin 65 de ani, şi totuşi toată lumea îl cunoaşte drept Sion 
Sos Coch?, pentru că în şcoală îi plăcea ketchupul. 

Şi ea tot a încercat, fără succes însă, să scape de porecla de Ffion 
Wyllt. 

Ffion Sălbatica. 

— E doar din cauza părului, obişnuia să spună maică-sa hotărât 
în timp ce se chinuia să-i împletească claia ondulată, refuzând să 
accepte că toată comunitatea considera că fiica ei e de neîmblânzit. 

Elen Morgan crescuse la vreo 50 de kilometri de Cwm Coed şi, 
deşi s-a căsătorit şi a avut doi copii care au făcut şcoala în sat, tot 
mai sunt unii care o consideră străină. Într-un loc precum Cwm 
Coed e nevoie de patru generaţii îngropate în cimitir ca să te poţi 
considera localnic. 

La început, Ffion şi-a acceptat porecla de Wyllt. Dacă tot i se 
potriveşte renumele, putea foarte bine să-şi impresioneze prietenii 
cu trăscău şterpelit din dulăpiorul cu băuturi al părinţilor şi să 
inventeze „adevăruri” tot mai stranii la inevitabilul joc de Adevăr 
sau Provocare. A fost amuzant să-şi confirme porecla. 

Până când nu a mai fost. 

Uneori, când ea şi Mia beau o halbă de bere la Y Llew Coch, se 
uitau la chipurile din jur, care nu se schimbaseră de 20 de ani. 

— Ar merge, spunea Mia despre Hari Roberts, care monta 
instalaţii sanitare şi era şi pompier voluntar. 

— Cu siguranţă nu, decretau apoi la unison despre Gruffydd 
Lewis, care acum predă la aceeaşi şcoală care l-a pedepsit la un 
moment dat pentru c-a strecurat o oglindă pe sub uşa de la 
vestiarul fetelor. 


3 Sos de roşii, ketchup (în lb. galeză, în orig.). 


Ffion aruncă o privire spre Leo Brady când îşi trag în picioare 
protecţiile speciale şi-şi dau jos hainele groase într-o anticameră. Să 
încerce? Teoretic, desigur, pentru că există regula numărul doi. Dar 
să încerce? Tipul arată bine, fără îndoială, cu toate că poate nu la 
fel de bine ca atunci când l-a văzut printr-un filtru de vodcă şi vin 
alb sec. 

Da, ar merge, concluzionează într-un final. Probabil. 

— După tine, Ffion. 

Inspectorul englez îi pronunţă apăsat numele chiar când Izzy 
Weaver deschide uşa morgii. Falsul lui cavalerism o irită. Cum de 
s-a întâmplat aşa ceva? Expresia de groază de pe chipul lui Leo 
când a văzut-o acolo i-a spus tot ce avea nevoie. N-au cum să 
lucreze împreună, deşi încă nu şi-a dat seama cum să scape. Scuze, 
şefu”, i-am tras-o din greşeală agentului cu care m-ai trimis să lucrez — 
vreo şansă să facem un schimb? 

— Mulţumesc, Leo! 

Ffion îi imită tonul cu un zâmbet nevinovat. 

Legistul îi aruncă o privire cu o sprânceană ridicată, însă Ffion îi 
ignoră întrebarea nerostită. 

— Vreo idee despre cauza morţii? se interesează ea. 

— Mă abţin, deocamdată. Cum se numeşte persoana voastră 
dispărută? 

— Rhys Lloyd, răspunde Leo înainte să apuce Ffion să deschidă 
gura. 

Se uită însă la el, cu mintea încă vuindu-i de gânduri. Totul pare 
atât de ciudat! De groaznic. 

— E cântăreţ, continuă Leo. Originar din Cwm Coed. 

Bărbatul pronunță cum co-ed. Lui Ffion îi vine să-l corecteze. E 
coom cod, de fapt Ar vrea să spună o mulțime de lucruri, dar a 


încremenit cu privirea la sertarul frigorific lung pe care-l deschide 
Izzy. 

— Nu eram sigură cât o să dureze până ajungeţi şi nici nu voiam 
să-l las să se dezgheţe. Acum nu mai e nevoie decât ca şefii voştri 
să cadă de acord cui trimit factura. 

Leo se întoarce spre Ffion. 

— Cadavrul a fost găsit în partea voastră. 

— A fost dat dispărut dintr-a voastră. 

Cum Cwm Coed se află atât de aproape de Anglia, depăşirea 
graniţelor este inevitabilă: Ffion a avut de-a face de câteva ori cu 
preluări dure ale poliţiei din Cheshire. 

— Lloyd deţine un complex de vacanţă pe partea englezească a 
lacului, îi explică Leo lui Izzy. Ultima dată a fost văzut acolo 
aseară, la o petrecere. 

— The Shore, completează Ffion, deşi nu-i dă nimeni atenţie. 
Care e de ani întregi subiectul unei dispute de urbanism. 

Izzy ridică cearşaful şi rămân toţi trei uitându-se la cadavru. 

— Nu prea e în formă, remarcă Izzy, care îşi reprimă ceva ce 
aduce cu un râgâit, apăsându-şi buzele cu degetele şi închizând 
ochii, apoi rămânând nemişcată câteva secunde. Îmi cer scuze! 

Deschide ochii exact când Ffion începe să se întrebe dacă femeia 
din faţa ei e în regulă. 

— Am stat trează până la 3 şi am jucat Cards Against Humanity, 
iar ultimul pahar de porto cred că a fost totuşi o greşeală. În fine... 
hai să vedem dacă ăsta e cântărețul vostru. 

Cadavrul este dezbrăcat. Are pieptul lat şi abdomen cu pătrăţele 
ieşite în evidenţă chiar şi în starea lui jalnică şi urme de slip care pe 
Ffion o duc cu gândul la vacanțe pe care nu şi le-ar permite 
niciodată. O tăietură adâncă îi despică faţa în două. Ffion inspiră 
lent şi egal. 


— L-am preluat în sac şi i-am făcut fişa la faţa locului, am luat 
mostre de sub unghii şi am prelevat probe, bla-bla-bla. 

Izzy arată spre masa de lucru care se întinde pe toată lungimea 
încăperii. 

— Obiectele şi hainele sunt acolo, dacă vreţi să vă uitaţi. Un 
costum al naibii de drăguţ. Nu prea vezi Savile Row pe-aici, 
ascultați la mine! 

Ffion se duce spre pungile sigilate, bucuroasă că are o scuză să 
se uite şi la altceva în afară de cadavru. Smochingul este atârnat pe 
un umeraş pliabil, iar din țesătură se răspândeşte duhoare de lac şi 
moarte. Ffion zăreşte scânteierea unor butoni de aur şi trece mai 
departe, căci stomacul îi aminteşte că vodca şi vinul nu trebuie 
amestecate. 

În spatele ei, Leo deschide o mapă, iar sunetul făcut de fermoar 
răsună în acustica neiertătoare a morgii. Polițistul scoate o bucată 
de hârtie. 

— Soţia lui Lloyd ne-a oferit o descriere. 1,85 m înălţime, păr 
brunet, ochi căprui... 

După fiecare trăsătură descrisă, Leo şi Izzy verifică trupul 
neînsufleţit dintre ei, ca într-un joc macabru care-i întoarce 
stomacul pe dos lui Ffion. 

Pe masa îngustă din inox se află două pungi mai mici, una în 
care se vede un inel de aur cu sigiliu şi una în care se află 
smartwatch-ul lui Lloyd. 

— O să-i pun pe tehnicieni să extragă datele din contul Apple. 

Ffion se întoarce la ei şi se sileşte să se uite la cadavru. 

— Ar trebui să ne spună pe unde a fost şi, dacă are instalată şi 
aplicaţia de monitorizare a stării de sănătate, o să putem vedea 
când i s-a oprit inima. 

— Nici n-o să mai aveţi nevoie de mine, comentează Izzy. 


Leo îşi plimbă degetul până la următorul subiect de pe listă. 

— Cicatrice de la apendicită. 

— Iat-o! face Izzy, indicând linia diagonală de deasupra şoldului 
drept al bărbatului. 

Ffion simte dintr-odată că e prea cald. 

— Aluniţă sub sfârcul stâng? zice Leo. 

— E aici. 

— Cicatrice pe... 

— Coapsa dreaptă, îi întrerupe Ffion. Acum putem termina cu 
joaca de-a operația? E destul de evident că avem o identificare 
clară, nu? Ăsta e Rhys Lloyd. Şi gata. 

Fără să mai arunce vreo privire la cadavru, Ffion se răsuceşte şi 
iese din cameră. 


Afară, îşi aprinde o țigară şi trage fumul adânc în plămâni, după 
care îşi sună şeful, păstrându-şi un ton vesel. De parcă ar mai avea 
vreo importanţă. 

— Domnule, nu o să mă pot ocupa de treaba asta... Conflict de 
interese. 

— Cum aşa? 

Inspectorul-şef Malik pare distras. E şeful lui Ffion de ceva mai 
mult de un an, însă topografia traseelor lor înseamnă că nu l-a 
întâlnit decât de vreo două ori. 

— Cunosc victima. 

— Ffion, tu cunoşti pe toată lumea din Cwm Coed. Acum şase 
luni ne-ai oferit dovezi împotriva propriei mătuşi. 

Ffion fixează cu privirea vârful ţigării al cărei capăt incandescent 
devorează hârtia. 

— A primit şase luni pentru fraudă. 


Ffion nu are cum să câştige. Mătuşa Jane nu e o rudă apropiată — 
o strămătuşă, ceva gen mama unui văr de-al doilea —, însă ea şi 
Ffion fac într-adevăr parte din acelaşi arbore genealogic. 

— Da, dar... 

— Victima ţi-e rudă apropiată? 

— Nu, dar... 

— Atunci, te ocupi în continuare. 

Inspectorul-şef Malik încheie apelul, iar Ffion mai trage un ultim 
fum plin de furie din ţigară, după care o stinge pe zid şi o azvârle 
în tufişuri. Pentru numele lui Dumnezeu! Se uită la telefon. Nimic 
de la Mia. 

Se urcă la volanul Triumphului Stag. Maşina e mai bătrână 
decât ea, o sursă permanentă de discuţii în timpul scurtului său 
mariaj. Se strică tot timpul, se chinuie să urce dealurile şi lasă să se 
scurgă uleiul mai ceva decât lasă Julian Assange să se scurgă 
informaţiile; şi mai are şi o gaură în podea, pe unde-i intră aerul pe 
sub fustă. Nu că Ffion ar purta vreodată fuste. Şi-a cumpărat 
Triumphul cu banii lăsaţi de tatăl ei, şi a naibii să fie dacă ar fi 
schimbat-o pe ceva mai practic numai ca să-i facă pe plac soţului ei. 

— Nu putem duce copiii cu aşa ceva, n-ar fi sigur, zisese el. 

— Nu vreau deloc copii, îi răspunsese Ffion, iar acela fusese 
începutul sfârşitului. 

El a încercat să o convingă, apoi a încercat să accepte situaţia, 
însă după un an şi jumătate, Ffion îşi arunca hainele pe bancheta 
din spate a Triumphului şi se muta înapoi la maică-sa. 

Vântul zgâlțâie geamurile, şuierând prin spaţiile din jurul 
portierelor. Ffion îşi reazemă fruntea de volanul îmbrăcat în piele 
şi scoate prelung şi lent aerul din plămâni. Deci e adevărat: Rhys 
Lloyd e mort. Mort de-a binelea. 

Slavă Domnului! 

Rhys Lloyd are cea mai groaznică mahmureală. Îi bubuie capul, 
iar pielea îl furnică de parcă ar avea gripă. Voma îi gâlgâie în gât şi 
clipeşte în beznă. 

Cât o fi ceasul? 

În depărtare, aude zgomotele petrecerii — muzică şi râsete. 
Acum îşi aminteşte: a plecat devreme, în căutarea patului. 

Numai că nu e în pat. 

N-are nicio pernă moale sub cap, iar în spate îl împunge ceva 
dur. 

Unde se află? 

Are o durere ascuţită între ochi, iar de pe nas îi picură ceva 
lipicios şi umed. Simte un vânt rece pe faţă, apoi ceva şi mai rece. 

Rhys se află afară. 

Să fi ieşit pe balconul dormitorului ca să ia aer, dar apoi să fi 
adormit? 

Aude lacul. Iniţial, i se pare liniştitor — s-a obişnuit cu zgomotul, 
pentru că mănâncă pe terasă sau adoarme cu geamurile 
întredeschise. Însă acum nu e zgomotul blând al valurilor care se 
sparg la mal, auzit din balcon sau pe fereastră. Lacul e chiar aici, în 
jurul lui. Se mişcă ritmic, insistent. Îl stropeşte pe faţă. 

Ce caută aici? 

E somnambul? 

Aude un glas şi vrea să strige, în caz că persoana care vorbeşte 
nu-şi dă seama că Rhys e aici, înconjurat de apă, însă trupul său 


refuză să se mişte. Durerea îl înghite cu totul şi apa e peste tot în 
jur, iar când reuşeşte să-şi mute un pic corpul, doar o smucitură 
jalnică, îşi dă seama că e prea slăbit ca să se mişte. 

Şi atunci îşi dă seama că o să moară. 

În drum de la morgă spre maşină, Leo se uită pe Wikipedia. 
Rhys Lloyd era o persoană foarte respectată în industria muzicală. 
N-a mai intrat în topuri de ceva vreme — top 10 părând să fie acum 
un şir constant de trupe fabricate pe bandă rulantă şi „talente nou 
descoperite” —, dar cu câţiva ani în urmă nu dădea niciodată greş. 
Premii peste premii şi opere de caritate: jucase un rol comic într-o 
parodie după The Pirates of Penzance pentru Children în Need. 
Lloyd se trăgea din clasa muncitoare — pe care toată lumea din ziua 
de azi o adoră — şi, chiar dacă aparent scăpase de accent, vorbea cu 


A 


seninătate în interviuri despre copilăria lui „idilică” în Ţara Galilor 
de Nord. 

Lloyd era un exemplu tipic de băiat sărac care s-a îmbogăţit, 
smuls din anonimat când agentul lui Lesley Garrett se afla în 
vacanţă în Llangollen şi şi-a făcut apariţia la festivalul de artă 
Eisteddfod ca să caute o toaletă. În anii ce-au urmat, Lloyd a lansat 
nenumărate albume, inclusiv un hit de Crăciun împreună cu Leona 
Lewis, făcând tranziţia de la muzica de operetă şi teatru muzical la 
ceva ce-ar putea asculta şi Leo. De fapt, îşi dă seama că pe unele 
dintre ele chiar le-a ascultat. Chiar i-au şi plăcut. 


Rabla maronie pe care a văzut-o când a ajuns aici îi aparţine lui 
Ffion. O vede stând pe scaunul şoferului şi privind în gol. Leo îi 
bate uşor în geam şi ea încearcă timp de câteva secunde să coboare 
geamul înainte să renunţe şi să iasă din maşină. 

— Te simţi mai bine? 

Ffion se încruntă la el. 

— Unii îşi dau cu Vicks Vaporub în jurul nărilor, începe Leo. 
Contra mirosului. 

— Mersi, Columbo, dar nu-s începătoare. 

— Credeam că poate... adică... 

Leo îşi vâră mâinile în buzunare. De ce se poartă Ffion aşa? Azi- 
noapte a fost drăguță, s-au distrat bine împreună. 

— Cred că nu prea aveţi parte de multe crime pe aici, atâta tot. 

Ffion încuviinţează gânditoare. 

— Mda, e destul de linişte în nordul Ţării Galilor. Mai mult oi, 
lucru de aşteptat. Dacă nu le-o tragem, ha-ha, atunci le furăm! 

— Faci mişto! 

— Nu, amice, tu faci mişto când vii cu clişee răsuflate. Pentru 
ştiinţa ta, săptămâna trecută am fost aici la autopsia unei femei 
care s-a împuşcat singură în faţă. Restul săptămânii am fost la 
tribunal cu un caz de jaf armat. Aşa că scuteşte-mă, da? 

Lui Leo îi vine brusc o idee: oare totul se întâmpla fiindcă nu i-a 
trimis niciun mesaj? Îi ceruse numărul după ce, beţi amândoi, 
căzuseră de acord că ar fi fost „extrem de amuzant, ce Dumnezeu!” 
să meargă împreună la Alton Towers şi ea i-l formase pe telefon. În 
dimineaţa asta, după ce Ffion a plecat din apartamentul lui şi s-a 
dus acasă, se aştepta fără îndoială să-i dea un mesaj. Scuze, 
dormeam când ai plecat... m-am simţit foarte bine... când mai eşti liberă? 
Chestii de genul ăsta. 

Leo trage adânc aer în piept. 


— Uite, cred că trebuie să lămurim lucrurile. Noaptea trecută a 
fost... 

Se opreşte. Cuvântul potrivit e important. Să nu fie nici lipsit de 
însemnătate, dar nici prea plin de înţelesuri. 

— Ne-am distrat, se hotărăşte el în cele din urmă. 

Ffion îşi arcuieşte un colţ al buzei într-o încercare de zâmbet. 
Rahat, oare „ne-am distrat” e prea plin de înţelesuri? Leo nu vrea 
să-i creeze speranţe deşarte. 

— Da, ne-am distrat. 

Proasta dispoziţie a lui Ffion se mai îmblânzeşte şi, fără să vrea, 
Leo simte aceeaşi căldură pe care-o simţise cu o seară înainte, pe 
ringul de dans. Avea un fel de electricitate, ca şi cum ţi s-ar putea 
ridica părul în cap dacă te-ai apropia prea mult. Ffion n-a stat nici 
ea pe gânduri; i-a întors privirea cu o expresie rece şi neclintită, 
apoi şi-a întrerupt dansul şi a venit direct la el. 

— Cald, nu-i aşa? 

— Foarte, i-a răspuns Leo. Ai chef de aer curat? 

— Chestia e, spune el acum, adică, nu că n-ai fi... doar că... 

A început să se bâlbâie, iar faţa lui Ffion s-a schimonosit. Are de 
gând să plângă? Fir-ar să fie! 

— De fapt, nu-mi prea doresc o relaţie. 

Leo termină propoziţia prea repede şi rosteşte cuvintele tot mai 
tare, aşa că practic pe ultimele le strigă. 

— Nici eu. 

Ffion dă brusc din cap, ca şi cum ar încheia o întâlnire de afaceri. 

— Aşadar, ne-am lămurit. 

Face apoi un semn spre morgă şi întreabă: 

— Vreun indiciu privind cauza morţii? 


Leo nu-şi dă seama dacă Ffion chiar a acceptat situaţia sau doar 
încearcă să-l facă să se simtă mai bine, dar, orice ar fi, e 
recunoscător să revină pe un teren cunoscut. 

— Ştii şi tu cum sunt legiştii. Ar putea găsi un cuţit ieşind din 
spinarea omului şi tot ar ezita să spună ceva până la raportul final. 

Ffion afişează un zâmbet anemic. 

— Mă duc să văd dacă soţia lui e acasă. Yasmin Lloyd e trecută 
drept ruda cea mai apropiată, nu? 

— Da, dar... 

Leo ezită. 

— Păi, e la The Shore. 

— Şi? 

— Şi asta înseamnă practic Anglia. Deci e zona mea, adaugă el 
când vede că Ffion nu spune nimic. 

— „Practic”, da, însă Rhys e din Cwm Coed. Mama lui, Glynis, 
încă locuieşte acolo. Şi pur şi simplu stă uşă în uşă cu mine. Deci 
am să... 

— Mergem împreună, i-o retează Leo cu o hotărâre complet 
necaracteristică. 

Dacă se va dovedi o treabă interesantă şi Leo renunţă la ea, 
Crouch n-o să-l ierte în veci. 

Urmează o pauză lungă în care se privesc în ochi, după care 
Ffion cedează cu un oftat care ar vrea probabil să-i sugereze că nu-i 
pasă. 

— Bine. Vino după mine. Să mă suni dacă te rătăceşti — îți dau 
numărul meu. 

— Îl am, ţii minte? 

Leo îşi scoate telefonul. 

— Te sun acum, ca să îl ai şi tu pe-al meu. 


Caută printre contacte şi o găseşte pe HARRIET NYE, apoi apasă 
pe butonul de apel. 

Instantaneu, Ffion se îmbujorează toată. Lui Leo îi vine să-şi 
tragă palme. Acum, niciunul nu se mai poate preface că el nu are 
numărul ei şi că acesta e motivul pentru care nu i-a trimis niciun 
mesaj... 

De ce nu-i sună telefonul? 

Leo şi-l duce pe al său la ureche, să vadă dacă funcţionează. 

— Vă multumim că ați sunat la showroom! Birourile noastre sunt 
închise în perioada sărbătorilor, dar dacă doriți să faceți rezervare pentru 
un test drive, vă rog să vă lăsați numele şi numărul şi vom reveni 
imediat ce vom deschide. 

Se aşterne o linişte îndelungată şi stânjenitoare înainte ca Leo să- 
şi desprindă privirea de la telefon. Ffion zâmbeşte spăsită. 

— Chiar a fost distractiv. Şi nu că n-ai fi... adică, doar că... 

Ochii îi scânteiază în timp ce-i imită eforturile de-a scăpa de ea 
ca un adevărat domn. 

Leo tresare, iar ea îl urmăreşte în continuare atent, apoi rânjeşte. 

— Hai să o luăm de la capăt, bine? 

Leo încuviinţează. 

— Bun plan! 

— Uităm de noaptea trecută şi ne vedem de treabă, da? 

Îi face cu ochiul, apoi adaugă: 

— Uităm că ne-am văzut dezbrăcaţi unul pe altul. 

E imposibil, îşi spune Leo luând-o după micul Triumph care 
iese din parcare, să nu te gândeşti la lucrul pe care ar trebui să-l dai 
uitării, când practic ţi s-a adus aminte de el. 


Ffion conduce de parcă ar merge cu sirenele şi girofarul pornite 
ca să ajungă la locul unui jaf în desfăşurare. la curbele la limită şi 


goneşte peste gropi cu o asemenea energie, că Leo tresaltă el în 
locul suspensiilor. Nici nu e de mirare că biata maşină pare pe 
punctul de-a se desface în bucăţi. Leo o urmează ceva mai încet 
când Triumphul saltă peste un pod arcuit — se văd cel puţin 30 de 
centimetri de cer printre pneuri şi asfalt —, după care face brusc la 
stânga şi o ia pe panta care urcă spre Cwm Coed. 

Drumul îngust şi şerpuitor e tăiat în versantul muntelui, cu 
locuri de traversare plasate la intervale regulate. Oile apar pe 
neaşteptate pe marginea drumului sau trec fără nicio grijă de pe o 
parte pe alta, iar Leo abia se mai târăşte. Până aici n-a fost zăpadă, 
dar acum se vede un strat subţire pe marginea drumului şi în 
crăpăturile din stâncă. Pe măsură ce panta devine tot mai abruptă, 
maşina lui Ffion se mişcă tot mai greu, iar Leo rămâne şi mai mult 
în urmă. Bărbatul aruncă o privire la căşti şi se gândeşte că ar 
putea încerca s-o sune iar pe Allie, dar fireşte că n-are semnal. 

Oare cum or sta oamenii în asemenea locuri? De fapt, de ce ar sta 
în asemenea locuri? Unde nu poţi să mergi nicăieri decât cu maşina 
şi trebuie să cobori muntele ca să ai semnal la telefon? Lui i se 
păruse destul de dureros mutatul de la Liverpool la Chester şi nu-i 
fusese uşor să se înveţe cu o zonă cu mai multe câmpuri decât 
fabrici, însă Allie voise să fie mai aproape de părinţii ei după ce se 
născuse Harris. 

Pentru carieră, transferul în Cheshire păruse o mişcare 
inteligentă. Peşti mai mari, lac mai mic. Leo intrase la Investigaţii 
Criminale după numai şase luni, apoi fusese acceptat la Delicte 
Majore în anul următor şi spera la o avansare în cadrul 
departamentului. Nu-l pusese însă la socoteală pe inspectorul-şef 
Crouch, care îl displăcuse din prima clipă. „Mai uşor, mai uşor!”, îi 
place lui Crouch să spună de câte ori Leo deschide gura în vreo 
şedinţă, bătând aerul cu palmele desfăcute într-o jalnică imitație a 


personajului din Liverpool interpretat de Harry Enfield. Oare 
restul echipei râde pentru că-i amuzant sau ca să-l pupe-n cur pe 
şef? Oricum ar fi, Leo strânge mereu din dinţi, justificând astfel 
fără să vrea expresia idioată folosită de Crouch. 

S-a gândit să se mute înapoi după divorţ. Îşi amintea cu 
nostalgie de familiaritatea vechiului loc de muncă şi cât de bine i se 
potrivea să iasă la un pahar în serile de vineri sau la o partidă de 
minifotbal în zilele de duminică. 

— Atunci, întoarce-te la Liverpool! i-a spus Allie, când a adus 
vorba. 

— N-aş mai ajunge să-l văd deloc pe Harris. 

Allie a ridicat din umeri, ca şi cum acum Leo dormea aşa cum îşi 
aşternuse, când lui Leo nici nu i se mai îngăduia să doarmă în acel 
culcuş. Allie făcea toate alegerile. Cum ar fi unde să locuiască 
amândoi sau unde şi când să iasă în oraş. Ori să şi-o tragă cu soţul 
prietenei ei, apoi să pună capăt mariajului cu Leo. 

— La fel de bine aş putea să fiu şi în Liverpool, murmură Leo 
acum, în timp ce trage pe marginea drumului ca să facă loc unei 
remorci pline cu baloturi de fân ce se zdruncină periculos de 
aproape de parapetul scund dintre şosea şi râpa abruptă. 

Leo avusese în minte să-l ia pe Harris o dată la două 
weekenduri şi poate şi o noapte în timpul săptămânii. Însă după ce 
Dominic s-a mutat cu ea, Allie a hotărât că pe Harris l-ar tulbura să 
doarmă în altă parte. Leo trebuia să vină să-l ia la ora 9 şi să aştepte 
în fața uşii casei pentru care odinioară plătise ipotecă, apoi să-l 
aducă înapoi la ora 6. Dacă era de serviciu în weekendul respectiv, 
atunci îşi pierdea sâmbăta alături de Harris: se pare că era tulburare 
şi dacă schimbau weekendurile. Ce-i mai plăcea lui Allie acel 
cuvânt! Încet-încet, a devenit o „tulburare” să vină să îl ia pe Harris 
înainte de ora 11 sau să-l aducă înapoi după ora 2. Leo înțelege în 


sfârşit de ce există atât de mulţi taţi singuri la McDonald's sâmbătă 
la prânz. În ce alt loc poţi merge când nu ţi se permit decât trei ore 
cu copilul tău, o dată la două weekenduri? 

Fireşte, pe de altă parte, şi Leo a dat-o rău în bară. Şi-a pierdut 
raţiunea, o singură dată, doar o clipă. lar Allie nu-l va lăsa 
niciodată să uite. 

După ce au urcat necontenit — şi lent — vreo 15 kilometri, şoseaua 
începe să coboare în faţa lor, iar Triumphul prinde viteză, 
năpustindu-se la vale pe serpentine cu o viteză pe care Leo nu se 
simte tentat s-o imite. Îşi ia gândul de la Allie şi Harris şi se 
întoarce la Rhys Lloyd şi la mesajul pe care urmează să-l transmită 
familiei bărbatului. Pe internet erau puţine informaţii despre ei. 
Fiicele gemene au 15 ani; Yasmin are 46 de ani, aceeaşi vârstă cu 
soţul ei. E consultant spațial, ce-o mai fi şi asta? Ceva ce are legătură 
cu NASA? 

Şoseaua coteşte strâns la stânga, după care coboară abrupt. 
Când priveliştea i se înfăţişează în faţa ochilor, Leo rămâne cu gura 
căscată. Lacul are forma unei litere S lăbărțate şi se află pe fundul 
văii, cu malurile acoperite de păduri dese şi întunecate. În jur, 
copacii acoperă dealuri abrupte ce fac să pară că arborii din 
depărtare au 100 de metri înălţime, dominând lacul cu statura lor. 

Lacul Oglinzii e o licărire de argint în lumina firavă a soarelui. 
În capătul cel mai îndepărtat se înalţă un munte masiv, cu piscurile 
acoperite de zăpadă pe jumătate ascunse în fuioare de nori. 
Granița dintre Anglia şi Ţara Galilor trece exact prin mijlocul 
lacului, şi i se pare ciudat că e complet invizibilă; că apele nu 
poartă niciun semn al locului în care se sfârşeşte o ţară şi începe 
alta. 

Lui Leo îi pocnesc urechile în timp ce coboară, până ajunge să 
nu mai vadă deloc lacul, ci doar copacii care se apropie 


ameninţător din ambele părţi. Ffion frânează brusc şi o ia la stânga 
în viteză atât de mare, încât Triumphul derapează spre partea 
opusă a şoselei. Leo o urmează. Aceasta e partea englezească a 
lacului, un drum fără marcaje ce se îngustează treptat, până 
rămâne o singură bandă. Din când în când, copacii se răresc în 
jurul unor golfuleţe puţin adânci, iar lacul se vede sclipind în 
razele soarelui de iarnă. 

Leo presupune că ar fi plăcut să te plimbi pe-aici într-o zi 
însorită. Dacă îţi plac astfel de lucruri. Poate că până vara viitoare 
Allie o să îl ierte şi o să-l lase să îl ia pe Harris o zi întreagă — chiar 
un weekend. Ar putea ieşi să vâslească sau să cumpere un minciog 
şi să vadă ce pot prinde cu el. 

Leo este luat prin surprindere de o curbă largă flancată de nişte 
stâlpi uriaşi. De-a lungul primilor 20 de metri sunt amplasate litere 
înalte de lemn. 

THE SHORE. 

Leo ridică piciorul de pe acceleraţie. Din drumul principal nu 
poţi să vezi complexul, iar un indicator aflat în stânga precizează 
că e proprietate privată. De ambele părţi ale aleii sunt garduri vii 
tunse, iar la fiecare câţiva metri sunt amplasați pari rustici cu 
becuri discrete ca să lumineze drumul când se lasă amurgul. Aşa 
mai merge, îşi spune Leo intrând în complex după Triumphul lui 
Ffion. Plin de stil, luxos şi nicio oaie prin jur. 

Pe măsură ce se apropie de capătul aleii, spaţiul se lărgeşte şi 
devine parcare. În dreapta, adăpostite printre copaci, se află mai 
multe locuri pentru maşinile musafirilor, iar Leo opreşte lângă 
Triumph. 

— Hidos, nu? întreabă Ffion după ce coboară şi el din maşină. 

Leo e prea ocupat să se holbeze la căsuțe ca să-i poată răspunde. 
Sunt construite chiar pe malul lacului şi fiecare are câte o alee 


îngustă care duce de la uşa din faţă direct către un spaţiu de 
parcare privat, mult mai discret luminat. Căsuţele sunt îmbrăcate 
în lemn, cu fibra lăsată să se usuce natural, iar cu pinii în fundal, 
Leo are impresia că ar putea fi mai degrabă în Elveţia decât în 
nordul Ţării Galilor. Pare să fie cu câteva grade mai frig decât în 
Chester, aşa că-şi trage până sus gulerul hainei. 

— Până în anii 1970, aici era tot Țara Galilor, adaugă Ffion. Apoi 
au dat peste cap granițele comitatelor şi au mutat frontiera. Bucata 
asta — face un semn cu mâna, arătând fâşia de teren pe care se află 
căsuţele — i-a aparţinut tatălui lui Rhys Lloyd, Jac Lloyd. Aici era o 
baracă pentru pescuit, cam pe unde stăm noi, care se numea Iy'r 
Lan. Casa de pe țărm, traduce ea când vede întrebarea de pe buzele 
lui Leo. 

În spatele lor, au mai fost tăiaţi nişte copaci, probabil ca să facă 
loc celorlalte căsuțe pe care le-a văzut Leo pe site-ul complexului. 

— Au făcut treabă bună, remarcă el. 

— Ştii ce-i sub lemnul ăla? 

Ffion se apropie de capătul şirului. 

— Bolţari. Totul e doar o iluzie, ca un decor de film. Ideea unui 
regizor de la Hollywood despre cum ar trebui să arate viaţa pe 
malul unui lac. 

— E destul de frumos, totuşi. 

E un eufemism: locul e incredibil. Un suport acoperit 
adăposteşte vreo şase biciclete de munte într-o stare impecabilă, de 
culoare verde-închis şi pe cadrele cărora se află litere de un alb 
murdar ce proclamă E ceva de la The Shore! Uşile din faţă ale 
căsuţelor sunt vopsite în acelaşi verde-închis. 

Ffion înaintează pe cărarea care duce la numărul 5, cât Leo 
rămâne să-şi verifice hârtiile ca să vadă ce casă aparţine familiei 


Lloyd. 


— A avut parte de tot felul de obstacole, spune ea, continuând 
să-l pună la curent cu istoria locului. Localnicii au semnat o petiție 
ca măcar să păstreze numele original, Iy'r Lan, dar se pare că 
denumirile galeze originale sunt prea greu de pronunţat de 
englezi. 

Se simte disprețul profund în vocea lui Ffion. 

— Pot fi cam... 

— Ţie nu ţi-e greu să zici Cholmondeley, nu? 

Urmează o scurtă pauză. 

— În fine! 

Ffion se uită în jur, apoi adaugă: 

— La suprafaţă arată destul de cochet, însă totul a fost făcut 
foarte ieftin. Dezvoltatorii au promis să folosească forţă de muncă 
locală, după care au chemat muncitori fără contract. Locul ăsta e la 
fel de fals ca o bancnotă de patru lire. 

Leo îşi aduce aminte de apartamentul lui de tot rahatul şi se 
întreabă dacă e chiar aşa de rău să fie ceva fals. O urmează pe Ffion 
pe alee, însă femeia se opreşte ca să-i facă loc alături de ea când 
ajunge la uşă. 

— Teritoriul tău, aş zice, inspector Brady. 

Leo abia apucă să ridice mâna ca să sune la uşă, că aceasta e 
smucită de o adolescentă ce poartă atâta speranţă în privire, încât 
Leo aproape că nu poate suporta priveliştea. O a doua fată, 
identică, vine în fugă la uşă, apoi se opreşte dintr-odată când îl 
vede pe Leo. 

— Nu e el, spune prima fată. 

Începe să plângă, iar soră-sa — de bună seamă că sunt gemenele 
Lloyd — o cuprinde în braţe. Se întorc în casă, ţinându-se în 
continuare strâns una pe alta. 

Leo îi aruncă o privire lui Ffion, apoi intră după fete. 


În afară de holul mic, parterul casei este un spaţiu deschis. 
Partea din faţă, cea dinspre hol, este ocupată de o canapea de piele 
albă pe colţ ce înconjoară un şemineu şi ceva care seamănă cu un 
proiector. În colţul bucătăriei se află un pom de Crăciun impunător 
cu instalaţia stinsă, iar paralel cu uşa dublă care dă spre terasa de 
lemn e o masă de zinc lustruită artistic şi înconjurată de opt scaune 
de metal de culori diferite. 

— L-aţi găsit? 

O femeie cu păr cărunt stă în faţa unui bufet deschis, iar lângă 
ea se află un şervet mototolit. Afară, cerul începe să se întunece, iar 
umbrele se târăsc pe terasă. 

— Ele? 

A doua femeie — mai tânără, cu ten măsliniu şi păr lung şi drept 
- stă la masă şi strânge în mână un telefon mobil. Poartă o pijama 
şi un halat de mătase care atârnă pe jos. 

— Doamnă Lloyd? 

Ambele femei dau din cap, şi Leo e derutat o clipă, înainte să-şi 
dea seama că femeia mai în vârstă trebuie să fie mama defunctului, 
Glynis Lloyd. Aceasta se mută şi se aşază lângă nora ei, tremurând 
când îşi trage un scaun. 

— Sunt inspectorul Leo Brady, de la Brigada de Delicte Majore 
din Cheshire. Ea este inspectorul Ffion Morgan, de la Brigada de 
Investigaţii Criminale din Ţara Galilor de Nord. 

Fata care plângea începe să suspine şi mai tare. 

— Tabby, te rog... 

Vocea lui Yasmin Lloyd se frânge. Se uită deznădăjduită la Leo. 

— El este, nu-i aşa? zice ea încet. 

Ffion îşi lasă o mână pe un scaun aflat în faţa femeilor. 

— Se poate? 


Se aşază şi se uită în ochii femeii mai în vârstă, care dă din cap 
aprobator. Schimbă apoi câteva cuvinte în galeză, iar Leo îşi aude 
numele repetat de câteva ori. E cald în casă — sufocant — şi, în 
pofida frigului de afară, îşi doreşte să deschidă cineva uşile acelea 
mari şi să lase să intre nişte aer. Tabby se jeluieşte pe un ton 
strident care-i ridică părul de pe ceafă. 

— E peste tot pe Twitter, continuă Yasmin. A fost găsit un 
cadavru în lac. 

Trage adânc aer în piept şi întreabă: 

— Este Rhys? 

Leo îi susține privirea. 

— Credem că da. Îmi pare foarte rău. 

Yasmin închide ochii şi se prinde atât de strâns de marginea 
mesei, încât i se albesc nodurile degetelor. Tabby se prăbuşeşte pe 
un scaun, suspinând atât de tare, încât abia mai reuşeşte să respire. 
Sora ei geamănă a rămas ţintuită locului şi clatină întruna din cap. 

— Avem nevoie de cineva care să identifice oficial cadavrul, 
spune Ffion. 

Glynis Lloyd tremură toată, iar scaunul i se clatină pe gresie. I s- 
a scurs tot sângele din obraji şi Leo rămâne atent în caz că femeia 
va intra în stare de şoc. Pare să se apropie de 70 de ani — nu foarte 
bătrână, însă niciun părinte nu se aşteaptă să-şi îngroape copilul. 

— Eu... începe Yasmin, însă vocea i se frânge. 

Se adună şi încearcă încă o dată: 

— Eu ar trebui să o fac. 

— Vă conduc eu, o asigură Leo. Trebuie să stăm de vorbă cu 
vecinii, aşa că, vă rog, nu vă grăbiţi! Îmi închipui ce şoc trebuie să 
fie. 

— Era chiar aici, spune Yasmin mai degrabă pentru ea. 

Sora lui Tabby începe şi ea să plângă. 


— Nu-mi vine să cred. 

— Felicia, cariad?. 

Glynis îşi întinde braţele către adolescentă, însă tânăra nu se 
clinteşte. Bunica ei discută cu Ffion în galeză. 

Ffion îi răspunde în engleză, o concesie pentru Leo şi Yasmin, 
presupune el. 

— Mă tem că nu avem de unde să ştim până după autopsie. 

Se întoarce spre Yasmin şi adaugă: 

— Când l-ai văzut ultima oară pe soţul tău? 

Yasmin e albă ca varul la faţă. 

— Aseară. Pe la 10, cred? Am... 

— Ar fi trebuit să suni la poliţie când n-a venit la culcare! zice 
Tabby pe neaşteptate, cu lacrimi de furie pe faţă. Dar nu te-a 
interesat, nu-i aşa? Până şi dimineaţă, când am zis că tata lipseşte, 
ai spus O să apară el, iar acum... 

Se prăbuşeşte la loc, îngropându-şi faţa în brațe. 

— Doamnă Lloyd, reia Leo, soţul dumneavoastră era teafăr şi 
nevătămat când l-aţi văzut ultima oară? 

— Da. 

Yasmin îi aruncă soacrei sale o privire şi adaugă: 

— Deşi nu tocmai bine. 

— Era bolnav? 

Leo îşi deschide carnetul. Legistul o să vrea să ştie dacă au 
existat semne de boală. Poate că Lloyd a murit din cauze naturale. 
Lasă-l pe seama galezilor, a spus Crouch, însă n-are cum dacă Rhys a 
murit la The Shore. 

— Se poate spune şi aşa. Era... 


+ Iubire (în lb. galeză, în orig.). 


Yasmin închide ochii o clipă înainte să completeze: 

— .„ameţit rău. Beat criţă. Dar era revelionul, adaugă ea uşor 
defensiv. 

— Îmi cer scuze că trebuie să întreb, continuă Leo, însă în ce 
dispoziţie mentală se afla Rhys aseară? 

Yasmin ridică brusc capul. 

— Sugeraţi cumva că s-a sinucis? 

Se aude un icnet înăbuşit dinspre Glynis. 

— Tata nu era deprimat. 

Tabby îşi trage zgomotos nasul. 

— De ce s-ar fi sinucis? 

— Poate l-a supărat ceva? 

Felicia vorbeşte încet, iar în tonul ei se distinge o vagă urmă de 
ameninţare. Se uită atent la mama ei, care nu pare să bage de 
seamă schimbarea bruscă de dispoziţie a fiicei sale. 

— Cum ar fi? 

Leo îi adresează întrebarea Feliciei, însă îi răspunde Yasmin: 

— Rhys era bine. Doar beat, atâta tot. Cum spuneam: era o 
petrecere. 

— Avea vreo afecțiune medicală? întreabă Leo. 

Yasmin clatină din cap. 

— Era foarte sănătos. Trebuia să fie — lumea nu-şi dă seama cât 
de în formă trebuie să fii ca să cânţi la nivel profesionist. 

— Lua droguri? intervine Ffion. 

Tabby şi Felicia se uită una la alta. 

— Cu siguranţă nu! 

Yasmin răspunde prea repede, făcându-l pe Leo să-şi noteze să 
ceară o analiză toxicologică sumară. 

— Se certase cu cineva? întreabă Ffion. 

— Toată lumea îl iubea pe tata. 


Cuvintele lui Tabby sunt însoţite de icnete întretăiate. 

— Era cel mai drăguţ om pe care l-ai întâlnit vreodată. 

Felicia îşi cuprinde sora cu un braţ, însă lui Leo i se pare că vede 
o sclipire de furie în privirea ei înainte ca feţele ambelor fete să se 
piardă în acea îmbrăţişare. 

Ar putea fi ceva sau nimic, îşi spune Leo. Întotdeauna familia 
are o reţinere să recunoască o ceartă, fie şi una absolut banală — mai 
ales una banală —, când cei dragi sunt găsiți morţi. Defunctul este 
întotdeauna un soț sau părinte iubitor; relaţiile dintre ei nu sunt 
niciodată pătate de contraziceri meschine. Atât de multe victime 
sunt în stare să lumineze o cameră cu prezența lor înainte să fie găsite 
fără suflare, încât chiar e de mirare că rețeaua națională de 
electricitate n-a rămas deja fără obiectul muncii. 

Yasmin îşi înăbuşă un suspin. 

— Nu-mi vine să cred că nu mai este. 

— Îmi pare rău! zice Leo. 

— Îţi pare rău? 

Explozia de furie a lui Tabby e atât de violentă, încât Leo se 
încordează instinctiv, aşa cum i se întâmplă când e pe cale să se 
producă ceva. Însă cu toate că fata are pumnii încleştaţi şi ochii îi 
aruncă văpăi, buzele îi tremură şi lacrimile i se preling pe faţă. 

— Îţi pare rău? Chiar dacă tata v-a spus că îl urmărea cineva, iar 
voi n-aţi făcut absolut nimic în această privinţă? Însă acum vă pare 
rău? 

— ÎI urmărea cineva? 

Ffion se uită la fată. 

— Draga mea, nu cred că... 

— Te-au dus de nas, mamă. Şi acum tata e mort! 


Sughiţuri violente înghit cu totul orice ar fi urmat după aceea, 
iar fata fuge la etaj, făcând să se zguduie casa. Sora sa o urmează 
imediat, iar câteva clipe se aşterne liniştea. 

Leo îşi mai notează ceva. 

— Pe soţul dumneavoastră îl urmărea cineva? 

— S-a ocupat Poliţia Metropolitană. Nu au aflat niciodată 
despre cine e vorba. N-a fost totuşi nimic serios, doar nişte chestii 
pe internet. Trolling, ştiţi? Vine la pachet cu restul. 

— Nu asta a spus Rhys, intervine şovăitor bătrâna doamnă 
Lloyd, aruncându-i o privire lui Yasmin, care se uita drept în faţă, 
de parcă cealaltă femeie nici n-ar fi deschis gura. 

Urmează o linişte stingheritoare, întreruptă de Ffion, care i se 
dresează bătrânei în limba ei maternă: 

— Beth ddywedodd...5 

— Ajunge cu blestemata asta de galeză! le întrerupe Yasmin, 
strângând din ochi şi clătinând din cap. Scuze! Îmi cer scuze! E un 
subiect sensibil. 

Îi aruncă o privire soacrei sale şi adaugă: 

— Glynis era disperată să le înveţe pe fete ambele limbi. 

— E o parte a moştenirii lor, atâta tot. 

Glynis Lloyd rămâne cu ochii aţintiţi la masă. 

— Poate dacă Rhys s-ar fi implicat mai mult de la bun început... 

— Era plecat în turnee, spune Glynis încet. Nu prea avea cum să 
schimbe scutece din Italia, nu? 

Leo se grăbeşte s-o întrerupă: 

— Glynis, ce v-a spus Rhys despre cel care îl urmărea? 

— A spus că era cineva obsedat de el. Că îl ameninţa. 


5 Ce a zis? (în lb. galeză, în orig.) 


Ffion se întoarce către Yasmin. 

— E adevărat? 

Yasmin ezită, apoi încuviințează. 

— Războinici ai tastaturii. Nu i-am luat în serios. 

— O să cercetăm mai atent, o asigură Leo. În caz că... 

Lasă fraza neterminată. Vede ceva pe chipul lui Yasmin pe care 
nu ştie cum să-l interpreteze. De sus, suspinele gemenelor pulsează 
practic prin tavan. 

— Mă duc eu. 

Glynis Lloyd îşi împinge scaunul în spate, iar picioarele de 
metal scârțâie pe gresie. Mai aşteaptă o secundă, ca şi cum nu-şi 
poate aminti de ce s-a ridicat, înainte de-a traversa camera cu 
lacrimile curgându-i în voie pe obraji. 

— O să-i frângă inima, zice Yasmin după ce pleacă soacra ei. N-a 
mai fost la fel după ce-a murit tatăl lui Rhys, iar acum şi asta... 

Se opreşte şi clatină cu furie din cap, de parcă a suferit un blocaj. 

— Îmi cer scuze! Doar că... nu pare deloc real. 

— Dacă nu vă simţiţi în stare să vă identificaţi soţul... începe 
Leo, însă Yasmin clatină cu şi mai multă vigoare din cap. 

— Nu, nu, vreau să-l văd. Trebuie să-l văd. Trebuie doar... 

Arată spre halatul cu care e îmbrăcată. 

— Sigur. Nu te grăbi, doamnă Lloyd! 

Yasmin are genele grele de lacrimi. 

— Mulţumesc! 


— l-ai mai întâlnit până acum? o întreabă Leo pe Ffion după ce 
se închide uşa căsuţei. 

De la etaj, încă le pot auzi pe gemene — sau poate pe mama lui 
Rhys — cum plâng. 

— The Shore s-a deschis abia vara trecută. 


— Înseamnă nu? 

— Dap. 

Leo se uită exasperat la ea. A primit mai multe informaţii şi într- 
un interogatoriu în care i s-a răspuns „nu comentez”. 

— Dar pe Glynis Lloyd? 

— Are magazinul de bricolaj din sat. Locuieşte deasupra 
magazinului. 

— Deci o ştii? 

Ffion ridică din umeri, ca şi cum răspunsul e evident. 

— E de-a locului. 

Îşi ridică ambele mâini, cu degetele îndreptate în direcţii opuse, 
şi adaugă: 

— Vrei căsuţele 3 şi 4 sau 1 şi 2? 

Leo e uşurat că Ffion nu vrea să meargă împreună, dar se şi 
teme că ea o să-şi dezlănțuie sarcasmul la The Shore. La urma 
urmei, practic asta e zona lui. 

— 3 şi... 

Dar ea deja se îndepărtează cu paşi mari. 


La numărul 3, Leo îşi strecoară mâna printr-o coroană împletită 
aflată în mijlocul uşii pentru a găsi ciocănelul. Înăuntru, se aude o 
femeie strigând. Cuvintele sunt neclare, dar senzaţia transmisă de 
ele e limpede — Leo a mai primit şi altădată astfel de semnale. Bate 
mai tare, şi se alege cu o zgârietură, iar strigătele încetează. Aude 
paşi. 

— Bună! 

Leo are nevoie de o secundă ca să se adune. A crescut 
urmărindu-l pe Bobby Stafford boxând şi, cu toate că nu se prea 
uită la seriale siropoase, îl recunoaşte imediat drept boxerul de doi 
bani din Carlton Sands. 


— Ăăă, salut! 

Leo scoate legitimaţia, iar Stafford ridică dintr-o sprânceană. 

O femeie li se alătură la uşă şi-şi strecoară un braţ în jurul lui 
Stafford. 

— Scumpule, cine e? 

Ashleigh Stafford este una dintre acele femei faimoase pentru că 
este faimoasă şi care trece cu uşurinţă de la un reality-show la altul 
până când nu mai e nimeni sigur de unde a pornit totul. Cu toate 
că e puţin roşie la faţă, nimic nu trădează că în urmă cu câteva 
secunde urla cât o ţineau plămânii. Femeia îşi lasă capul pe umărul 
soţului ei. E mai înaltă cu câţiva centimetri decât Bobby, aşa că 
poziţia pare complet nefirească. 

— De la poliţie, răspunde Stafford. 

Ashleigh face ochii mari. 

— L-aţi găsit pe Rhys? 

— Pot să intru? 


Casa e la fel cu cea a familiei Lloyd. Aceeaşi bucătărie, aceeaşi 
dispunere, acelaşi mobilier. Aceeaşi privelişte. Leo se trezeşte că se 
îndreaptă către uşile glisante, atras de întinderea enormă de apă. 
Oare Lloyd a intrat de bunăvoie în apă sau a fost silit? S-a zbătut în 
lac şi a strigat după ajutor? Copacii de pe malul celălalt se reflectă 
în lac, iar limita dintre apă şi uscat e neclară. Leo şi-l închipuie pe 
Lloyd alunecând de pe mal în apă, străduindu-se să iasă la 
suprafaţă, răsuflând tot mai panicat. 

— Cafea? întreabă Bobby Stafford. 

Espresorul strălucitor masiv ar fi mai potrivit la Starbucks. 

— Mersi, dar nu vă rețin. În cursul dimineţii a fost scos un 
cadavru din lac. 


După expresiile soţilor Stafford, este limpede că nu-i ceva nou 
pentru ei. 

— Încă n-a avut loc o identificare formală, însă credem că e 
vorba de Rhys Lloyd. 

Ashleigh îşi duce repede mâinile la faţă. 

— Oh, Doamne! 

— Mama mă-sii! exclamă Bobby. 

Se pare că asta e ceva nou. Deşi Leo îşi aminteşte că Bobby e 
actor, iar Ashleigh este... ce este Ashleigh? Influenceriță, spune 
Wikipedia, ceea ce înseamnă că acţionează tot în faţa camerelor de 
filmat, nu? 

— Când l-aţi văzut pe Rhys ultima dată? întreabă Leo. 

— Aseară era destul de afumat. 

Ashleigh ia ceaşca de cafea pe care i-o oferă Bobby şi o strânge 
cu ambele mâini. 

— L-am văzut cum dădea la boboci în tufişuri. 

— Pe la cât? 

— 10? 11? răspunde Ashleigh, deşi nu pare prea convinsă. 

Leo se uită la Bobby, însă fostul boxer nu face decât să ridice din 
umeri. 

— Nu mă întreba pe mine, amice... eu nu l-am văzut. 

— Deloc? 

— Au fost mulţi oameni la petrecere aseară. Am stat de vorbă. 
Am băut. M-am distrat de minune. 

Leo simte o uşoară notă defensivă în tonul lui Bobby Stafford şi 
o străfulgerare de ură în privirea pe care i-o aruncă nevastă-sa. Îşi 
aduce aminte de cearta pe care a întrerupt-o. 

— Frați împreună la petrecere? 

— Nu, răspunde Bobby exact când Ashleigh zice: 

— Da. 


Leo aşteaptă. 

— Puțin din amândouă, completează Bobby. 

Se întâmplă ceva aici, dar Leo nu-şi dă seama ce anume. 

— Cum se înţelegea Rhys cu ceilalţi proprietari de la The Shore? 

— Bine, aş zice. 

Încă o dată, o reacţie prudentă din partea lui Bobby. 

— Ţie nu prea-ţi plăcea, nu, iubitule? 

Ashleigh îşi fereşte privirea, însă Leo zăreşte cum ridică din 
colţurile buzelor. Bobby îi aruncă iar o privire soţiei sale. 

— Aşa este, domnule Stafford? 

Bobby îl priveşte pe Leo în ochi. 

— Nu prea aveam de-a face cu el. 

— Dar nu vă plăcea? 

— Pentru numele lui Dumnezeu! Chiar contează? 

Leo aşteaptă suficient cât să-l facă pe Stafford să se simtă 
stingherit. 

— A murit un om, domnule Stafford. E posibil să fi fost omorât. 
Eu cred că e important de stabilit cine îl displăcea. Nu credeți? 

— Omorât? şopteşte Ashleigh, cu ochii mari aparent din cauza 
şocului, ceea ce-l face pe Leo să-şi dea palme mental. 

Până când legistul stabileşte altceva, orice trup neînsufleţit are 
statut „neclar” din punct de vedere oficial. Leo va avea mari 
probleme cu Crouch dacă Ashleigh Stafford va începe să bârfească. 

— O să luăm declaraţii de la toţi cei care au participat la 
petrecere sau l-au văzut înainte să moară. 

Leo îi întinde lui Bobby o carte de vizită. 

— Între timp, dacă vă amintiţi ceva, vă rog să mă anunţaţi. 

— Aveţi vreun suspect? 

Ashleigh vine după Leo până la uşă. 


— Sunt sigur că nu-i nevoie, doamnă Stafford, să vă reamintesc 
că nu trebuie să faceţi niciun comentariu online legat de ancheta 
poliţiei. 

— Am două milioane de urmăritori pe Instagram. E 
responsabilitatea mea să îi ţin la curent. 

Oare ce s-o fi crezând femeia asta, corespondent de război? 

— Îmi imaginez că va fi greu să vă actualizaţi statusul pe 
reţelele sociale în timp ce executaţi doi ani la închisoare pentru 
sfidarea justiţiei. 

Lui Ashleigh îi pică faţa, iar Leo porneşte spre casa de alături. 


Clemence Northcote, de la numărul 4, are păr scurt cu şuvițe roz 
şi mov. Poartă o rochie ce formează un triunghi precum semnul cu 
„Doamne” de pe uşa unei toalete. 

— Trebuie neapărat să discutaţi cu amândoi? Caleb... adică fiul 
meu, e încă în pat. 

Schiţează o grimasă conspirativă către Leo. 

— Adolescenţii ăştia! Eu am reuşit să rămân trează până după 
miezul nopţii, dar când ai 16 ani, de fapt miezul nopţii e încă 
devreme, nu? Habar n-am când s-a dus la culcare. La mine se 
stinsese deja lumina. 

Când îşi dă seama ce-a zis, pe chip i se aşterne groaza şi adaugă 
repede: 

— Auci! Scuze! 

— Vorbim mâine cu el, dacă e-n regulă. Se pare că a fosto 
petrecere pe cinste. 

— A fost splendid. 

Femeia tresare iar. 


— Doamne! Groaznic din partea mea să spun aşa ceva, după ce- 
a păţit Rhys, dar normal că până azi-dimineaţă nici măcar nu ştiam 
c-a dispărut cineva, darămite... 

Se înfioară, apoi continuă: 

— Credeţi că există vreun risc pentru noi, ceilalți? E-n regulă să 
rămânem în continuare aici? Ideea e că... 

Clemence se opreşte şi inspiră adânc. 

— Scuze! Sunt cu mintea vraişte. E un şoc! 

— Am prefera să rămâneţi măcar până vă luăm o declaraţie. Vă 
rugăm, doamnă Northcote! 

— Spune-mi, te rog, Clemmie. Desigur. Doamne, e oribil, nu? 

Se apropie de plită şi amestecă într-o oală mare în timp ce 
spune: 

— Supă! Pentru Yasmin şi fete. 

În locul mesei metalice lungi pe care Leo a văzut-o la familiile 
Lloyd şi Stafford, Clemence Northcote are o măsuţă de lemn şi 
două scaune pliante. Lipit de perete, recunoaşte un corp de 
bibliotecă de la Ikea, la fel cum are şi el acasă. Dincolo de uşile de 
sticlă se află un uscător de rufe pe care e atârnat un costum de înot 
din care picură uşor apă pe terasă. 

— Cred că a fost frig, comentează Leo arătând cu capul spre 
costum. 

— Poftim? 

Clemmie deschide şi închide sertare cu o lipsă de eficacitate 
ameţitoare. 

— Înotul din ziua de revelion. O tradiţie a satului, din câte am 
auzit. 

— Ah, aia. Da. Eu m-am obişnuit totuşi... înot tot anul. 

— Frați acolo când a fost găsit cadavrul? 

Clemmie îşi apasă obrajii cu ambele mâini. 


— Am plecat imediat. M-am întors la The Shore. Mi s-a părut că 
m-aş fi băgat aiurea. Şi... 

Pare că se codeşte să termine fraza, dar Leo aşteaptă. 

— Localnicii sunt cam ciudaţi cu noi, completează ea în cele din 
urmă. 

— Din cauza complexului The Shore? 

Clemmie încuviinţează. 

— Am încercat... credeți-mă că am încercat! Am organizat o 
acţiune de strângere a gunoiului, m-am oferit voluntar să ajut la 
bibliotecă... Oamenii sunt destul de politicoşi, dar e... 

Oftează şi apoi adaugă: 

— E prea „ei şi noi”, înțelegeţi? Aţi văzut literele acelea enorme 
din capul aleii? 

— N-au cum să-ţi scape. 

— Mda, cam aşa e. Înainte să se deschidă THE SHORE, cineva a 
vopsit cu spray literele „o” şi „r”, aşa încât să scrie „Căcatul”€. A 
trebuit să le curețe cu un aparat de sablat. 

Leo începe să râdă. 

— Localnicii nu-s prea încântați de dezvoltarea imobiliară, nu? 

— Pe noi nu ne vor. E ideea c-am dat năvală aici; că „ne-am 
ajuns”, aşa cum s-ar exprima fiul meu, doar pentru c-am cumpărat 
case aici. 

— Îmi închipui că o locuinţă nu-i chiar ieftină aici. 

Leo vorbeşte pe un ton neutru. A verificat deja pe site-ul The 
Shore, unde o căsuţă cu trei camere porneşte de la 550.000 de lire. 


6 Joc de cuvinte intraductibil: The Shore („Lărmul'”) a devenit The Shite 
(Căcatul). 


Cu un font minuscul, în josul paginii, e precizat că taxa de 
întreţinere anuală se ridică la stupefianta sumă de 10.000 pe an. 

— Da, ştiu, sunt o grămadă de bani, dar... 

Clemmie întinde un braţ către lac şi adaugă: 

— „Priviţi! 

Leo are şi idei mai bune despre cum ar putea cheltui o jumătate 
de milion de lire pe altceva decât o privelişte. 

— Problema e că ei cred că în restul anului locuim cu toţii în 
conace. 

— Vreţi să spuneţi că nu-i aşa? 

— Unii dintre ceilalţi, da, oftează Clemmie. Mă rog, toţi, îmi 
închipui. Soții Stafford au personal angajat şi piscină, iar soţii 
Charlton stau în Kensington şi au o casă în Cotswolds. Şi normal că 
şi casa familiei Lloyd e superbă. 

— Ai văzut-o? 

— În reviste. 

— Deci dumneavoastră şi fiul unde locuiţi? 

— În Londra. 

Clemmie se îmbujorează toată când completează: 

— Un apartament cu un dormitor aflat în Zona Cinci, unde eu 
dorm pe canapea şi dovada sunt durerile de spate. 

— Dar cum... 

Leo se opreşte, nedorind să fie mojic. 

— Cum de mi-am permis asta? 

Clemmie se îmbujorează din nou. 

— E un plan de eşalonare privat. Cu toate că ceilalţi nu ştiu că 
nu am cumpărat-o cu banii jos, aşa că aş fi recunoscătoare dacă aţi 
păstra discreţia. 

— Desigur. 

Leo aruncă o privire prin jur. 


— Am presupus că toate casele sunt mobilate la fel. 

— Plăteşti în plus pentru mobilare. Destul de mult. De fapt, te 
cam forţează s-o faci — aş zice că vor un anumit aspect în poze, 
înţeleg foarte bine cum merg lucrurile —, însă pentru noi n-a fost o 
opţiune. 

— Am înţeles că Rhys Lloyd deţinea complexul. 

— Aşa e. 

— Cum era? 

Clemmie îşi ţine privirea în supă mult mai concentrată decât ar 
fi nevoie. 

— Era un cântăreţ minunat. Îmi amintesc că l-am auzit cântând 
la... 

— Ca om, vreau să zic. 

Leo rămâne atent la Clemmie. 

Urmează o pauză lungă înainte să vorbească. 

— Era foarte diferit faţă de cum era caracterizat în presă. 

— Cum aşa? 

— Din interviuri, reiese mereu că era o persoană practică. Se 
vorbeşte despre cum se ducea el la şcoală cu ziare în pantofi pentru 
că intra apa în ei şi cum şi-a cheltuit primii bani primiţi în West 
End ca să achite o vacanţă pentru mama sa. 

— Şi nu era aşa? 

— Pe noi ne privea de sus, răspunde Clemmie. Pe mine şi pe 
Caleb. Fiindcă nu port hainele potrivite, nu beau vinul care trebuie. 
Nu mă încadram în peisajul ideal de la The Shore. 

Femeia vorbeşte calm, dar în tonul ei se simte o urmă de 
amărăciune. 

— Probabil că a fost greu de acceptat, comentează Leo pe un ton 
neutru. 


— Nu atât de greu ca să reprezinte un motiv pentru crimă, dacă 
asta insinuaţi. 

— Nu anchetăm o crimă, răspunde Leo. 

Deocamdată, adaugă pentru el. 

Clemmie scoate un râset slab. 

— Dacă ar fi cazul, cred că o să fiți ocupați până peste cap. 

— De ce? 

Clemmie se uită la el şi afişează o expresie vulnerabilă şi 
resemnată. 

— Pentru că locuiesc aici de şase luni şi încă n-am întâlnit nici 
măcar o singură persoană care să-l placă. 


Când pleacă de la Clemence Northcote, Leo simte fiorul familiar 
de adrenalină. Se uită la căsuțe şi se gândeşte la zidurile din bolţari 
de sub învelişul de lemn; la secretele pe care le adăpostesc. Nu ştie 
cum a murit Rhys Lloyd, dar ştie totuşi ceva: la The Shore, 
suprafaţa luxoasă ascunde o poveste complet diferită. 


6 
ZIUA DE ANUL NOU 
FFION 


Judecând după expresia lui Leo, era evident că se aşteptase să 
meargă împreună din casă în casă, însă Ffion preferă să se descurce 
singură. În plus, chiar dacă i-a spus să dea uitării escapada de-o 
noapte, era mai uşor de zis decât de făcut. Să nu-ți înmoi niciodată 
tocul în călimara cu cerneală a firmei, i-a spus un sergent la un 
moment dat. Arogant, dar tot un sfat înţelept rămânea. Ffion e 


distrasă de amintiri complet nepotrivite într-o posibilă anchetă de 
crimă. 

Deirdre Huxley, proprietara căsuţei numărul 2, are o vârstă greu 
de ghicit, iar ochii atenţi contrastează cu ridurile din jurul lor. 
Poartă un pulover cu anchior roz-deschis şi nasturi de sidef şi 
pantaloni drepţi, cu o dungă pronunţată. În picioare are papuci de 
catifea cu ciucuri şi broderie cu fir auriu. Părul îi e mai degrabă 
argintiu decât cărunt şi e atent coafat într-un bob până la umeri. 
Bine conservată, ar spune mama lui Ffion. 

Doamna Huxley îi cercetează legitimaţia prin ochelarii cu ramă 
de baga pe care-i ţine agățaţi cu un lănţişor în jurul gâtului. 

— Nu prea arătaţi a spărgătoare, dar nu se ştie niciodată, nu-i 
aşa? 

— Nu sunt spărgătoare, se jură Ffion. 

— Atunci, intraţi la căldurică şi puteţi să-mi spuneţi să mă aşez, 
pentru că mortul care-a ieşit la mal azi e aproape sigur Rhys Lloyd! 

Se răsuceşte şi o lasă pe Ffion cu gura căscată în uşa deschisă. 
Apropo de trecut direct la subiect. 

Ffion intră şi închide uşa, apoi o urmează pe doamna Huxley în 
casă. Femeia mai în vârstă merge cu baston, o splendidă lucrare de 
artă din lemn închis la culoare, cu un mâner de metal lustruit de 
mărimea unui pumn mai mic. Femeia îl sprijină de canapea şi se 
afundă în perne cu un oftat plin de mulţumire. 

— Chiar aţi fi bună de detectiv, remarcă Ffion şi vine lângă ea pe 
canapea. 

Casa are acelaşi mobilier pe care l-a văzut la familia Lloyd, însă 
aşezat altfel: masa lungă se află în partea din spate a spaţiului 
deschis şi canapeaua pe colţ e lângă uşile glisante care dau pe 
terasă. 


— Un bărbat dispărut. Un cadavru în lac. Nu prea avem nevoie 
de Miss Marple, nu? 

— În continuare o să-mi spuneţi cum a ajuns acolo. 

— Îmi închipui că a fost omorât. Vreţi o felie de prăjitură cu 
fructe? 

Ffion ridică privirea, uluită. 

— De ce spuneţi asta? 

— Păi, eu mănânc întotdeauna la ora asta. 

— Nu, ce vă face să credeţi că Rhys a fost omorât? 

— N-a fost omorât? 

Doamna Huxley se ridică în picioare şi porneşte către bucătărie. 

— Doamnă Huxley, dacă aveţi informaţii privitoare la anchetă, 
trebuie să... 

— Cred că am şi nişte fondante, dacă preferi. 

— Lăsaţi prăjitura! îi cere Ffion pe un ton ferm. Cât de bine îl 
cunoşteai pe Rhys? 

— Nu sunt sigură că îi cunoaştem cu adevărat pe ceilalţi, nu-i 
aşa? Preşedinta filialei mele a Institutului pentru Femei delapida 
mii de lire în fiecare an şi nimeni n-a bănuit absolut nimic până 
când a apărut la şedinţa generală anuală cu o pereche de Jimmy 
Choo. Acum: Earl Grey sau Lapsang Souchong? 

Ffion renunţă. 

— Earl Grey. 

Stomacul îi bolboroseşte. 

— Şi poate şi o feliuţă de prăjitură. Aţi fost la petrecerea de azi- 
noapte? 

— Oh, da, dragă! M-am retras înainte de miezul nopții şi am 
ascultat numărătoarea inversă cu o ceaşcă de ceai în pat, ceea ce 
este de departe cel mai plăcut mod de a întâmpina noul an, nu 
crezi? 


Pentru o fracțiune de secundă, Ffion îşi aminteşte cum se 
mozolea cu Leo în faţa clubului în timp ce un an se încheia şi unul 
nou începea. 

— Sună grozav! Când l-aţi văzut ultima dată pe Rhys? 

— Nu port ceas. 

Doamna Huxley aşază o tavă în faţa lui Ffion şi începe să scoată 
ceşti. 

— Fostul meu soţ mi-a dăruit un Cartier minunat când ne-am 
căsătorit, dar când a murit, ceasul s-a oprit. Ca şi cum ştia. 
Inspectore Morgan, credeţi că ceasurile au suflet? 

— El mai era la petrecere când aţi plecat? 

— L-am dus prin diverse locuri ca să mi-l repare, însă n-a reuşit 
nimeni să-l desluşească. 

— Extraordinar! Ştiţi cumva dacă Rhys s-a certat cu cineva la 
petrecere? Cineva care să-i poarte sâmbetele, să zicem? 

— Oamenii ajung să-ţi poarte sâmbetele din cele mai prosteşti 
motive, nu? 

Doamna Huxley taie două felii generoase de prăjitură cu fructe 
şi împinge una înspre Ffion. 

— O prietenă a refuzat să mai vorbească ani de-a rândul cu 
fratele ei pentru că zisese ceva denigrator despre copiii ei. Sunteţi 
sigură că nu vreţi şi o fondantă? 

Ffion ar fi trebuit să-l trimită pe Leo aici. Pare genul care se 
înţelege bine cu doamnele în vârstă. 

— Dragă, n-aţi putea mai bine să vă uitaţi pe camere ca să vedeţi 
când a plecat Rhys de la petrecere? 

Ffion îşi lasă ceaşca jos. 

— Există camere de supraveghere la The Shore? 

Fusese atât de preocupată, încât nici măcar nu i-a trecut prin cap 
că ar putea exista dovezi pe camere. Greşeală de începător! 


— Nu sunt pretutindeni? Cheia e la Jonty Charlton. Stă la 
numărul 1. Ştiaţi că fiecare căsuţă ar fi trebuit să fie numită după 
un munte din Țara Galilor? 

Ffion ştie — a apărut în ziarul local. Numele erau „imposibil de 
pronunţat”, potrivit unui grup-ţintă angajat de investitori, iar 
participanţii au propus variante englezeşti în locul lor. „Piscul 
Dragonului.” „Creasta Roşie.” 

— Doar peste cadavrul meu, a spus mama lui Ffion când a 
început să circule petiția. 

Preşedintele filialei locale a partidului Plaid Cymru a mers cu ea 
la Westminster, iar numele căsuţelor au fost înlocuite tacit cu 
numere. 


Când Ffion scapă din casa lui Deirdre Huxley, simte că i se 
învârte capul. Se uită în jur după camere. Sunt bine ascunse, 
adăpostite în copacii care străjuiesc aleea. Ffion îşi rulează o ţigară 
şi porneşte spre marginea lacului, ca să o fumeze în tihnă. E 
uimitor cât de mulţi oameni au senzaţia că e dreptul lor de la 
Dumnezeu să ţină morală unor străini în privinţa sănătăţii lor. 

— Fiecare ţigară îţi răpeşte zece minute din viaţă, să ştii, zice 
Leo, care vine după ea. 

— Unsprezece, de fapt. Vrei şi tu una? 

— Da, dă-o încoace! 

Ffion îi întinde tabachera, iar Leo îşi rulează o ţigară nu prea 
îndesată, de fumător ocazional. 

— Cum a mers cu casele tale? 

— Încă n-am ajuns la familia Charlton, iar doamna Huxley e 
dusă cu pluta. Dar a fost o pauză de ceai reuşită. 


— Eu am terminat. Nu-şi aminteşte nimeni să-l fi văzut pe 
Lloyd la miezul nopţii, însă Ashleigh Stafford l-a văzut vomitând 
într-un tufiş la un moment dat după aia. 

— Elegant. 

Ffion se uită spre apă. Norii întunecaţi care i-au întâmpinat la 
sosire s-au împrăştiat, iar piscurile înzăpezite ale masivului Pen y 
Ddraig se văd limpede pe cerul albastru de iarnă. 

— Clemence Northcote spune că a văzut un grup care pierdea 
vremea pe lângă apă, târziu în noapte — provocându-se reciproc să 
intre, chestii de genul ăsta —, dar nu e sigură dacă se afla şi Lloyd 
acolo. 

Leo se întoarce cu faţa spre case. Între terase, se văd scări care 
coboară spre pontoane plutitoare, folosite în comun de casele aflate 
de o parte şi de alta a lor. 

— Dacă a intrat în apă acolo, curentul nu l-ar fi purtat până pe 
partea cealaltă? 

— Ţi se pare c-aş fi Mica Sirenă? 

Leo ia o piatră de jos şi o aruncă în lac, făcând o chiră să-şi ia 
zborul. 

— Hei! 

Ffion se uită urât la el. 

— Am tras copii de urechi pentru aşa ceva. 

— N-am lovit-o. 

— Te-aş fi lovit eu pe tine dacă ai fi făcut-o. 

Femeia se uită la lac. Lângă ea, Leo începe să se foiască 
stingherit. Doamne, e mai rău decât să ducă un copil la plimbare. 

— Nu te scot din minţi toate astea? întreabă Leo. 

Arată cu mâna către întinderea de apă şi versantul stâncos al 
masivului Pen y Ddraig ce se înalţă în faţa lor. 

— Mda. 


— Ar trebui să faci cerere de transfer. În sud, poate? 

— Mda, nu se poate. 

— De ce nu? 

Ffion imită gestul lui Leo de mai devreme. 

— Din cauza ăstora. 

Se îndepărtează de el, bocancii de piele devenind tot mai închişi 
la culoare pe măsură ce îi împroaşcă apa. Leo o urmează, cu câţiva 
paşi mai departe de marginea apei. Doamne fereşte să-şi ude 
pantofii cu model. 

— Lacul ajunge să te obsedeze. E mereu aici, înţelegi? Când 
eram mică, lacul era locul în care pierdeam vremea. Acolo ne târau 
mamele ca să ne facă poze la ocazii; unde trebuia să ne spălăm 
ghetele de rugbi când erau prea murdare pentru chiuvetă. 

— Ai jucat rugbi? 

— Joc, îl corectează Ffion. Conducător de joc. 

— Ai încercat vreodată să te muţi? 

Ea începe să râdă. 

— Nu e Căsuța din Prerie — nişte fermieri nu pot pleca de-acasă 
pentru că baierele şorțului mămicii sunt prea al dracului de 
strânse. 

Foloseşte un accent american exagerat, care îl face pe Leo să se 
uite spăsit la ea. 

— Am plecat, de fapt. Am mers la facultate în Cardiff, apoi am 
locuit o vreme în Londra. Însă iubitul meu era aici şi... alte chestii, 
aşa că m-am întors acasă, încheie ea jenată. 

Partea cu iubitul nu e adevărată. S-au mai văzut când şi când în 
timpul vacanţelor de la facultate, dar nu fusese niciodată o relaţie 
exclusivă. Nu s-a pus niciodată problema să vină la Cardiff sau să-i 
cunoască prietenii. Abia după aceea au devenit cuplu în adevăratul 
sens al cuvântului, când s-a întors Ffion acasă. 


Maică-sa avea 47 de ani când a apărut Seren (nu un accident, le 
spunea ea cu fermitate tuturor, ci o surpriză), dar sarcina fusese 
umbrită de boala tatei, care ratase cu două săptămâni naşterea 
fetei. 

Seren avea patru ani când Ffion termina şcoala. 

— Dacă mă înscriu la Manchester, i-a zis Ffion maică-sii, aş 
putea sta în continuare aici. Şi m-aş duce cu maşina la cursuri. 

— Nu rămâne acasă pentru noi! 

— Dar ar trebui să fiu aici şi să vă ajut... 

— O să mă descurc. 

Elen a încurajat-o pe Ffion să-şi întindă aripile. 

— Cariad, e o lume enormă dincolo de Cwm Coed. 

Nu lacul o adusese pe Ffion acasă, ci vinovăția. Vinovăţia că 
Elen rămăsese singură cu un copil mic; vinovăția că taică-su i-ar fi 
luat-o în nume de rău dacă ar fi plecat. Într-o zi, a văzut un anunţ 
de angajare şi parcă a atras-o spre el. 

— O să intru în poliţie, a anunţat ea. 

Seren avea şapte ani în acel moment, încă destul de mică pentru 
a se putea înghesui în poala lui Ffion. Pe Ffion o considera cea mai 
tare soră din toate timpurile; lui Ffion, Seren i se părea deopotrivă 
încântătoare şi exasperantă. 

Mama nu zicea nimic. 

— Cine şi-ar fi închipuit? Ffion Wyllt, polițistă, a spus ea. 

— Mamă, chiar e o idee aşa de proastă? 

Elen a zâmbit, strângându-i lui Ffion obrajii între palme. 

— Tatăl tău ar fi fost mândru de tine. 

Atunci au început să plângă amândouă, iar Seren a început să 
plângă şi ea, chiar dacă — sau tocmai pentru că — nu îşi amintea 
deloc de el. 


Țiuitul unui mesaj o readuce pe Ffion în prezent; şi ea, şi Leo îşi 
duc amândoi simultan mâinile spre telefoane. 

— Al tău, spune ea când îşi vede ecranul negru. 

Leo se uită la telefon. 

— Trebuie să sun pe cineva. 

Se îndepărtează până ajunge sub copaci, iar Ffion merge la 
marginea lacului, oferindu-i lui Leo iluzia unei anumite intimităţi. 

— Dar tu ai zis să sun acum... 

Ffion încearcă să nu asculte. 

— Păi, a apărut pe neaşteptate. Nu are cum să fie tot din vina 
mea! 

Ah, pe cine încearcă ea să păcălească? Aruncă o piatră în apă şi 
încearcă să nu sară în ochi că ascultă. 

— Pot să vorbesc cu el? Te rog, Allie! 

Urmează o pauză lungă. Ffion îşi verifică e-mailurile şi trimite o 
actualizare scurtă către inspectorul-şef Malik. 

— Salut, prichindelule! Care-i treaba? La mulţi ani! zice Leo. 

Tonul lui e atât de diferit, încât Ffion abia reuşeşte să nu se 
întoarcă şi să verifice că e tot el. Ascultă până şi pauzele dintre 
cuvintele lui Leo — Chiar aşa? Şi tu ce-ai făcut? O, nu se poate! —, şi 
trecutul îi prinde inima în gheare şi i-o strânge cu putere. Îşi 
imaginează că stă de vorbă la telefon cu tatăl ei şi mai ia o piatră de 
jos, una mai mare de data asta, şi o azvârle departe în apă. 


— Ai un copil, spune ea după ce Leo termină apelul. 

Se uită de-a lungul malului, spre complexul înghesuit în 
spărtura dintre copaci. Una dintre terase e acoperită cu un cort cu 
luminiţe atârnate în ferestrele de nailon. 

— Harris, îşi aminteşte Ffion. 

— Cum ai... A, da, corect! 


Leo îşi duce mâna la ceafă, unde se află micul tatuaj acum 
ascuns sub guler. Se apleacă şi mai alege o piatră; o azvârle cu forţă 
în apă, împrăştiind chirele. Ffion îl lasă în pace. 

— Are patru ani. Tu ai copii? 

— Doamne, nu! 

Leo se uită la ceasul de la mână. 

— Inspectorul-şef ne aşteaptă la el în birou ca să-l punem la 
curent cu situaţia imediat ce Yasmin confirmă identitatea. 

— Poţi să te ocupi tu. Eu nu merg la niciun inspector-şef. 

— Nu ştiam că e opţional. 

— Este, când acoperi o suprafaţă de 200 de kilometri pătraţi şi 
şeful tău lucrează la două sate distanţă. 

Leo deschide gura să zică ceva, apoi o lasă baltă şi doar clatină 
din cap. Arată peste lac la o clădire masivă cu un singur nivel. 

— Ce-i aia? 

Construcţia este înconjurată de bărci, unele aplecate uşor pe o 
parte, altele prinse în nişte suporturi uriaşe, cu carenele dezgolite 
Şi expuse. 

— Hangarul. E al lui Steffan Edwards. Repară ambarcaţiuni şi 
ne închiriază plăcile şi bărcile pe timpul verii. 

— El ar şti cum stă treaba cu curenţii? 

— Probabil. 

Ffion porneşte spre căsuțe. 

— Ne întâlnim acolo mâine-dimineaţă? 

— Deja a treia întâlnire? Nu pierzi deloc timpul, domnule 
Brady. 

— Ce s-a întâmplat cu „Să uităm că noaptea trecută a avut loc 
vreodată”? 

— Am uitat. 


Femeia care răspunde la uşa de la numărul 1 are genul de corp 
mărunţel ce te face să crezi că ar putea-o sufla o pală de vânt. Are 
părul blond cu fir subţire, iar pielea de pe pomeţi e atât de întinsă, 
încât arată aproape străvezie. Poartă colanţi de yoga, un maiou 
larg ce-i atârnă pe umerii subţiri ca pe un umeraş şi nişte jambiere 
enorme lăsate peste labele picioarelor, care-o fac să arate ca un 
copil care a luat şosetele lui taică-su. 

— Intră, intră! Ce oribil! lubitule, a venit un detectiv la noi. 

Ffion e condusă într-o încăpere deschisă, de unde sunt goniţi doi 
copii, un băiat şi-o fată. Aceeaşi masă de zinc domină spaţiul din 
apropierea uşilor glisante, însă, în vreme ce în celelalte case 
atmosfera părea luminoasă şi aerisită, aici locul e cufundat în 
semiîntuneric, întrucât cortul de pe terasă nu lasă nici să intre 
lumina, nici să se vadă priveliştea. 

Jonty Charlton -— cel puţin Ffion presupune că e Jonty — stă pe 
latura scurtă a unei canapele în formă de L în cealaltă jumătate a 
încăperii, unde un şemineu cu lemne răspândeşte o căldură 
înăbuşitoare. O sticlă de vin roşu desfăcută se odihneşte pe masa 
de lângă el. 

Jonty îşi trece mâna peste frunte. 

— Ce porcărie, nu? Te servesc cu ceva? Un pahar cu vin, poate? 
Blythe, mai aduci un pahar? 

Toate suprafeţele posibile din bucătărie sunt acoperite cu pahare 
puse la zvântat şi farfurii învelite în folie de aluminiu. Ffion zăreşte 
o fâşie de beteală atârnată de galeria pentru perdele şi un pantof 
abandonat într-un colț. 

— Nu-i nevoie, mulţumesc! Aţi auzit vestea? 

— Ashleigh Stafford a pus totul pe grupul de WhatsApp al 
locatarilor, răspunde Blythe. Nici nu-mi vine să cred. Omul a fost 
aici. 


— De când timp cunoaşteţi familia Lloyd? 

Blythe ridică mâna ca la şcoală. 

— Yasmin a fost la cursul meu de yoga acum vreo cinci ani. A 
fost de-a dreptul uluitor. Eu nu trebuia să predau într-o zi de marţi 
— toţi avem chakrele un pic tulburate marțea —, dar totuşi am mers, 
la fel şi ea, iar restul e istorie. 

— Fetele s-au împrietenit, intervine Jonty. Blythe mi-a spus că 
soțul lui Yasmin moştenise o bucată de teren şi avea nevoie de 
investitori pentru un proiect imobiliar. 

— Şi aţi văzut o oportunitate? întreabă Ffion. 

— Cu asta mă ocup, răspunde Jonty, luând o gură de vin. 
Găsesc proiecte potrivite pentru investitori. Rareori ajung să 
investesc şi eu, dar mi-e greu să-i spun nu soţiei mele. 

— Nordul Ţării Galilor se află la apogeul renaşterii, comentează 
Blythe. 

Ffion îşi înăbuşă un gând: Stai să se reverse lacul şi să plouă 
torențial trei săptămâni. 

— lar energia de aici este extraordinară... o simţi cum trece prin 
tine. 

Singurul lucru pe care Ffion l-a simțit trecând prin ea în Cwm 
Coed a fost un kebap dubios. Poate că i se tulburase chakra. 

— E o investiţie bună? 

Jonty face un gest cu mâna, ca şi cum ar cântări ceva. 

— Piaţa imobiliară e ca bursa. Ca să faci bani adevăraţi trebuie 
să rămâi cu capul pe umeri. Să joci pe termen lung. Odată ce e 
finalizat complexul, locul ăsta o să fie o mină de aur. 

— Aş vrea să arunc o privire pe camerele de supraveghere, dacă 
se poate. 

Urmează câteva momente de ezitare. 

— Desigur! Orice poate fi de ajutor. Stai un pic, să iau cheia! 


Ffion îl urmează pe Jonty pe alee către o clădire de piatră. 
Înăuntru, un panou de comandă imens afişează toate luminile de 
afară, iar un generator aşteaptă pregătit într-un colţ, neauzit. 

— În caz că se întrerupe curentul, îi explică Jonty. Asta-i marele 
avantaj. Doamne fereşte să rămână proprietarii noştri fără Netflix! 

Îi arată lui Ffion un calculator din colţ la care se loghează 
apăsând rapid câteva taste. 

— Aş fi montat camere şi în spate, dacă ar fi fost după mine — 
ceea ce ar fi redus mult prima de asigurare —, însă se pare că ar fi o 
încălcare a intimităţii. 

Dă o intonaţie interogativă afirmației, ca şi cum i s-ar părea 
revoltător. 

— În fine, există o cameră la intrarea principală... 

Apasă o tastă, apoi adaugă: 

— ...aici, şi încă două care acoperă aleea: aici şi aici. 

— Niciuna care să dea direct spre căsuțe? 

— Doar aleea şi locurile de parcare, mă tem. 

— Super! Pot rămâne singură, dacă vreţi. O să dureze ceva să 
trec prin toate. 

— Mai bine rămân. E un echipament destul de scump. 

Ffion zâmbeşte. 

— Sincer, o să dureze o veşnicie. 

Jonty aruncă o privire spre casă, unde îl ademenesc sticla de vin 
roşu şi căldura şemineului. 

— Pe cuvânt! Promit că nu stric generatorul de fiţe, insistă ea, 
aşezându-şi o palmă în dreptul inimii şi ridicând privirea spre 
Jonty printre gene. 

Iisuse! În ritmul ăsta, o să fie nevoită să-şi predea insigna de 
membru al Clubului Feministelor din nordul Ţării Galilor. 


Era un banc. Nu există niciun Club al Feministelor în nordul 
Țării Galilor. 

— Bine. Dă-mi un semn dacă ai nevoie de ceva. 

Ffion încuie uşa în urma lui. Ultimul lucru de care are nevoie e 
să-i sufle în ceafă partenerul de afaceri al victimei în timp ce 
încearcă şi ea să-şi facă treaba. 

În încăpere nu există niciun scaun, însă sub birou găseşte două 
lăzi de şampanie goale — cum trăiesc ceilalţi! — şi le pune în 
echilibru una peste alta, apoi se aşază cu grijă pe ele. Dă scroll prin 
înregistrări până găseşte ziua de revelion, apoi derulează ceasul 
digital înainte. Miezul zilei, ora 13:00, 14:00, 15:00... 

Gata! 

Ffion aruncă o privire peste umăr, în direcţia uşii încuiate, 
simțind cum îi pulsează sângele în urechi. Prin întunericul 
amurgului, dinspre casa familiei Lloyd se aude unul dintre 
cântecele lui Rhys. Ffion şi-o închipuie pe Yasmin — sau pe fete — 
torturându-se cu înregistrările lui. Se zgâieşte la ecran, cu degetele 
deasupra tastaturii. 

Apoi apasă pe ştergere. 


7 How the Other Half Lives, documentar britanic din care s-au realizat două 
sezoane de câte şase episoade fiecare, în care o familie mai înstărită cunoaşte una 


cu mai puţine resurse şi încearcă să o ajute pe parcursul unei perioade mai lungi. 

NOAPTEA DE REVELION 22:00 
RHYS 


Rhys vrea să se termine odată petrecerea. Camera se învârte cu 
el şi vede în ceaţă. Simte un şuierat în ureche. 

— Dacă aş fi în locul tău, m-aş uita peste umăr. 

Rhys se poticneşte, încins şi nesigur pe picioare. Îi e rău. Îşi 
simte limba umflată în gură şi nu mai poate vorbi. Înaintează 
ezitant prin cameră, cu un surâs forţat pe faţă. Cămaşa i se trage pe 
ceafă când se mişcă, iar sudoarea îi îmbibă gulerul şi simte arsura 
coniacului urcând periculos în gât. Înghite în sec pentru a scăpa de 
ea. 

— Senzaţional loc, Rhys! 

— Superpetrecere! 

— Ups... uşurel! 

O mână sigură îl prinde pe Rhys înainte să cadă, iar un râs plin 
de veselie răsună în încăpere. 

— Te-ai cherchelit prea devreme, bătrâne - nu e nici măcar 
miezul nopții. 

Rhys izbuteşte să râdă şi el, cum se aşteaptă toţi s-o facă, însă 
fruntea îi e acoperită de transpiraţie, iar pielea i se pare lipicioasă şi 
rece. Cortul e gol şi petrecerea s-a mutat înăuntru. Sunt prea mulţi 
oameni şi stau prea aproape unii de alţii, iar Rhys se simte încolţit. 
Prins în capcană. Urăşte locul ăsta. N-ar fi trebuit să-l construiască 
niciodată, n-ar fi trebuit să se întoarcă vreodată la lac. Nimic n-a 
ieşit cum se gândise. 


Viziunea lui pentru The Shore era să fie un loc pentru artişti. Un 
loc pentru cântăreţi, actori, oameni care să creeze. Îşi imagina o 
împletire a culturii engleze cu cea galeză. 

— E o mică problemă cu asta, bătrâne, i-a spus Jonty după ce 
Rhys şi-a terminat discursul plin de înflăcărare. Cei care creează nu 
au bani. 


Geamurile casei s-au aburit, iar întinderea întunecată a lacului 
se întrevede prin sticla înceţoşată. Pe terasă, condensul şiroieşte pe 
pereţii cortului, în timp ce globul disco al lui Blythe proiectează 
focuri de artificii neauzite pe faldurile care alcătuiesc pereţii şi 
tavanul. Zgomotul s-a transformat într-un adevărat vacarm, iar 
Rhys simte vibraţiile prin podea, prin oase, în vreme ce se 
îndreaptă către uşa din faţă. Peste tot în jur, lumea dansează în 
grupuri strânse; alcoolul le-a înmuiat membrele şi le-a încețoşat 
privirile. Chipurile apar ca nişte instantanee neclare, ca nişte 
fotografii ce plutesc în lichid de developare. Se uită la feţele care 
vin şi pleacă. Yasmin. Ashleigh. Jonty. Dee. Huw. Seren. 

Nu mai poate sta aici. Se împinge, îşi face loc. Îi cunoaşte pe 
majoritatea, dar nu pe toţi, însă în atmosfera asta sufocantă, ar 
putea fi străini cu toţii. Se simte deconectat de ei, de el însuşi, ca şi 
cum ar urmări petrecerea printr-un geam gros. Atât de mulți 
oameni! Erau curioşi să vadă cum arată The Shore la interior; să 
vadă ce-a reuşit să realizeze Rhys de când a plecat din Cwm Coed. 
Sau poate pur şi simplu voiau să mai pună paie pe focul pornit în 
ziua în care fusese depusă cererea pentru autorizaţia de 
construcţie. 

Se aude un strigăt: 

— Cântă-ne ceva, Rhys! 


Cererea suscită un cor de rugăminţi din jurul pianului, însă 
Rhys refuză fluturând dintr-o mână şi făcând un semn vag spre 
cealaltă parte a încăperii, ca şi cum se duce să vadă pe cineva, să 
facă ceva. Un pianist începe să cânte Yellow Submarine, iar Rhys se 
împleticeşte mai departe către uşă. Are impresia că în curând o să 
vomite şi ar prefera să o facă afară. De fapt, ar prefera să o facă în 
propria baie. Dintr-odată, nu vrea decât să fie la el acasă, să se 
strecoare între aşternuturile răcoroase, la doi paşi de baia lipită de 
dormitor. Inima îi bate nebuneşte şi îşi doreşte să poată opri 
imaginile ce i se tot perindă prin cap; amintiri pe care le credea de 
mult îngropate. 

Nu e prea târziu să devii un om mai bun, îşi spune el. 

Când ajunge la uşa din faţă, aude primele note din Don't Cry for 
Me, Argentina şi e recunoscător că n-a rămas acolo. Afară, aerul 
îngheţat îi aduce un moment de uşurare, însă claritatea nu durează 
mult. Stomacul îi tresaltă şi atunci se trage de pe alee, vomitând 
violent în tufişuri. Se gândeşte la aşternuturile lui răcoroase şi la 
apa îmbuteliată din minibarul din dormitor. 

Aleea e scăldată de luminile din căsuțe. În pofida frigului, vede 
siluete  ghemuite printre copaci - adolescenți, probabil, 
ascunzându-se de ochi indiscreţi cu cidrul pe care cred că nu i-a 
văzut nimeni când l-au furat. 

În vreme ce se împleticeşte către propria casă, Rhys vede 
mişcare la etaj, la Dee; la numărul 3, uşa familiei Stafford e larg 
deschisă. Merge mai departe, pe lângă casa lui Clemmie, până la 
numărul 5. Se bucură că găseşte uşa descuiată — nu-şi aminteşte 
unde şi-a lăsat cheile — şi se opreşte doar ca să vomite încă o dată, 
lângă iarba ornamentală. 

Nu-şi scoate pantofii. Nici lumina nu o aprinde. Se prinde de 
balustradă şi strânge din dinţi când îşi simte iar măruntaiele 


revoltându-se. Îşi aminteşte că e doar la câteva secunde depărtare 
de intimitate, de o toaletă curată şi de aşternuturi albe, proaspăt 
călcate. La câteva secunde depărtare de uitarea după care tânjeşte, 
iar mâine va urma un nou început, o ocazie să îndrepte greşelile 
făcute. Când se va trezi, totul va fi mai bine. El va fi mai bine. 

2 IANUARIE 
FFION 


— Deci s-a sinucis? 

Ffion se uită la ceas. O să întârzie la întâlnirea cu Leo. 

— Mamă, ştii bine că nu pot vorbi despre caz. 

— Nici măcar cu mama ta? 

Elen împătureşte rufele proaspăt spălate; lângă ea se află o cană 
cu ceai care se răceşte. Nu e făcută să stea locului. Din când în 
când, Seren o mai convinge să se uite pe Netflix, dar după 20 de 
minute începe să se foiască şi să-şi caute ceva de făcut. 

— Mai ales cu mama mea. Ştie toată lumea că mă ocup de caz şi 
o să te întrebe toți. 

Ffion îşi ţine în echilibru pâinea prăjită în palmă şi întinde 
stângaci marmeladă pe ea cu mâna cealaltă. 

— Plât’, Ffion! 

— Nu mai e nevoie să o spăl. 

Ffion îşi termină felia de pâine din patru muşcături şi scutură 
firimiturile în chiuvetă. 


8 Farfurie (în lb. galeză, în orig.). 


— Le-aş spune că nu ştiu nimic. 

Ffion pufneşte. 

— Eşti o mincinoasă groaznică, mamă. [i s-au înroşit urechile. 

— Ai fi surprinsă ce ştiu şi nu ţi-am spus. 

Elen împătureşte ultima haină şi ia coşul pentru rufe în mâini. 

— Lumea zice că îl urmărea cineva. De la Londra. 

Ffion îşi ia geaca pe ea. 

— Lumea poate să zică orice vrea. 

— Deci înseamnă că nu căutaţi pe cineva de pe-aici, nu-i aşa? 
Dacă l-a omorât cel care îl urmărea? 

— Pa, mamă! 

Ffion închide hotărâtă uşa. Dumnezeule, chiar trebuie să-şi 
găsească alt loc unde să stea. Şi-ar fi putut închiria ceva când se 
despărţise de soţul ei, numai că fusese foarte uşor să se întoarcă 
acasă, iar cele două săptămâni pe care plănuia să le petreacă aici s- 
au transformat, cumva, într-un an întreg. Recunoaşte ruşinată că e 
plăcut să aibă cineva grijă de tine, dar... ei bine, se dovedeşte că ce-i 
prea mult strică. 

A stabilit să se vadă cu Leo la lac, aşa că-şi lasă Triumphul în 
fața casei. Abia a ieşit pe poartă când Elen răcneşte după ea. Se 
întoarce şi-şi vede mama în papuci, alergând pe cărare. De o parte 
şi de alta, tulpinile uscate de verbină atârnă ca nişte schelete, iar 
culoarea din timpul verii de mult dispărută. „Resălbăticire” îşi 
numeşte Elen atitudinea faţă de grădinărit. 

— Mamă, pe bune? Nu pot să-ţi spun... 

— Tocmai a sunat Glynis. Au luat-o nişte jurnalişti la întrebări. 

— Şi? 

Ffion tresare la răspunsul instinctiv. Ce naiba, are 14 ani? Nu-i 
mai rămâne decât să plângă după un trening Juicy Couture şi să 
refuze să-şi mai facă ordine în cameră. 


— Spune-i că o să trimit un agent în uniformă. 

— Ffi, îi bat la uşă. E speriată de-a binelea. 

Ffion oftează. 

— Bine, mă duc acum. 

— Diolch, cariad”? 

Asta-i problema când stai printre ai tăi: eşti polițistul la care vine 
toată lumea, pentru orice, de la obiecte pierdute la crime. Nu că ar 
fi prea obişnuite crimele, aşa nu-i de mirare că presa adulmecă prin 
jur. Iar Rhys este — a fost — băiatul de aur, fireşte. Ieri, numele său 
era în tendinţe pe Twitter, fanii împărtăşind poveşti cu momentele 
când l-au văzut pe viu. 


(9 BigCSurvivor: #RhysLloyd a trimis această partitură semnată pentru 
licitaţia noastră. 

(Q Westendfan68: l-am cerut lui @RhysLloydSings un scurt tur de 
culise pentru aniversarea mamei. Ne-a invitat pe toţi la petrecerea de 
după spectacol! 

(QNat Strict: lată-l pe uimitorul (9 RhysLloydSings când i-a surprins pe 
copiii din secţie cu un concert de Crăciun. Odihneşte-te în pace, 
+RhysLloyd - ai fost unul dintr-un milion. 


Măcar de-ar fi ştiut ei adevărul! 

Ffion a citit fiecare tweet primit de Rhys în ultimii doi ani. Ştie 
că se ocupă echipa de tehnicieni, însă voia să vadă şi ea. Intră şi 
acum pe Twitter, în timp ce merge pe strada principală către 
magazinul de bricolaj al lui Glynis, dând scroll până la ultimul 
tweet agresiv primit de Rhys, în Ajunul Anului Nou. E scurt şi la 
obiect. 


° Multumesc, iubita! (în lb. galeză, în orig.) 


@ RhysLloyd5000: VEDEA-TE-Aş MORT. 


Locul unde se află magazinul lui Glynis i-ar fi sărit în ochi, chiar 
dacă nu l-ar fi ştiut cum îşi ştia propria casă; chiar dacă nu şi-ar fi 
petrecut majoritatea weekendurilor moşmondind la vreuna dintre 
misiunile lui taică-su de reparat maşina de tuns iarba sau de 
montat vreo maşină de spălat. N-a mai fost înăuntru de ani buni şi, 
pe măsură ce se apropie, picioarele îşi încetinesc ritmul. 

Doi bărbaţi stau în faţa magazinului, unul îmbrăcat cu o haină 
neagră de lână şi un fular în dungi, celălalt cu o cămaşă matlasată 
groasă pe sub o vestă cu buzunare pline până la refuz. Al doilea 
are şi o cameră pe umăr şi un microfon de exterior montat în vârful 
unei extensii. 

— Nu vrem decât să vă punem câteva întrebări, doamnă Lloyd. 

Fular-în-Dungi bate la uşă. 

— Ne pare foarte rău pentru pierderea suferită! strigă el, ca şi 
cum abia acum s-ar fi gândit să adauge acest lucru. 

— Hai să mergem la directorul şcolii! Ne întoarcem mai târziu 
aici, propune cameramanul. 

Ffion traversează strada şi arată către un semn pe care scrie „ar 
gau”. 

— Magazinul e închis azi. În semn de respect, adaugă ea cu 
subînțeles. 

— Îl cunoşteai pe Rhys Lloyd? 

Reporterul trece direct la subiect, în vreme ce colegul său îşi 
pregăteşte deja aparatul de filmat. 

— De asta vă aflaţi aici? întreabă Ffion şi se încruntă. Credeam 
că o să fiţi la priveghi. 

— Ce priveghi? 


— Sus, pe Pen y Ddraig. E o cărare care pleacă de la lac şi, pe la 
jumătate, e o căsuţă de piatră unde cânta Rhys, până a fost 
descoperit. Cineva a aprins o lumânare în amintirea lui şi acum s- 
au strâns cu sutele acolo. Organizează un fel de ceremonie în 
dimineaţa asta, ca să poată să cânte copiii în amintirea lui. 

Ffion închide scurt ochii, ducându-şi palma desfăcută la inimă. 

— O să fie foarte frumos. 

Pentru doi bărbaţi care nu sunt tocmai în cea mai bună formă, 
par să se mişte surprinzător de repede. 

Ffion o ia înapoi şi se îndreaptă către lac, unde Leo o aşteaptă 
deja. 

— Scuze, o dimineaţă ceva de speriat! 

— Ai stat târziu aseară? 

Ffion şi-a petrecut seara urmărind reluări din Call the Midwife, în 
vreme ce Seren s-a ascuns în camera ei şi s-a uitat pe YouTube, iar 
maică-sa s-a ocupat de contabilitatea căsuţelor de vacanţă, însă 
acum se trezeşte că-i aruncă un zâmbet pieziş lui Leo; genul de 
zâmbet care spune Nu-i aşa c-ai vrea să ştii? A devenit un obicei să- 
şi confirme reputaţia; Ffion Wyllt cea de demult. Comparaţia îi 
provoacă fiori. 

— Eşti bine? Arăţi de parcă tocmai faci un atac cerebral. 

Leo dă din cap spre hangar. 

— Care-i treaba cu Steffan Edwards? 

— Afacerea e aici dintotdeauna. Aglomerat vara, complet mort 
iarna, ca mai toate locurile din jur. Steff a preluat afacerea de la 
tatăl lui acum câţiva ani. 

— E de încredere? 

Ffion porneşte spre hangar. 

— Absolut. 


Se apleacă să adune de pe jos o sticlă de vodcă din faţa uşii 
atelierului. 
— Dacă nu cumva a băut ceva. 


Când a murit Steffan Edwards senior, tânărul Steff a tinut-o tot 
într-o beţie cinci zile. Sătenii s-au arătat plini de înţelegere, însă 
când acesta a vomitat la botezul lui Emyr Williams, au hotărât că e 
prea mult. Au organizat o intervenţie şi, indiferent ce s-a spus 
acolo, a fost suficient ca să-l facă pe Steffan Edwards să lase 
băutura. 

Până acum. 

— Ce mai faci, Steff? i se adresează Ffion. 

Bărbatul are ochii injectaţi şi, cu toate că nu pare beat, cu 
siguranţă nici prea treaz nu e. 

— Anchetaţi moartea lui Rhys Lloyd, nu? Nu comentez. 

— De fapt, aveam nevoie de sfatul tău. 

Flatarea dă mereu roade. 

— Nimeni nu cunoaşte lacul mai bine ca tine. 

Steff se opreşte din treabă, însă îşi ţine în continuare pumnul 
strâns în jurul cheii fixe. 

— Victima a ajuns lângă debarcader ieri-dimineaţă, spune Leo. 
Credem că a stat în apă mai puţin de zece ore. Dacă a intrat în lac 
la The Shore, ar fi putut... 

— Victima? Omul ăla doar victimă nu era! 

— Putea să-l ducă apa până la debarcader? 

Steffan nu răspunde. 

— Domnule Edwards, e o anchetă a poliţiei, insistă Leo. 

Meşterul îşi fereşte privirea, apoi ridică din umeri. 

— Există un curent. Trece pe lângă The Shore. Dacă ar fi intrat 
pe-acolo, ar fi ajuns pe fundul apei, nu tocmai lângă debarcader. 


Leo deschide o imagine din satelit cu Llyn Drych pe iPad şi 
scoate un creion digital din buzunar. 

— Poţi să-mi arăţi direcţia curentului? Unde ar fi ajuns vict... 

Se opreşte, apoi completează: 

— Unde ar fi trebuit să se afle defunctul ca să ajungă aici? 

Face o cruce roşie peste debarcader, apoi îi întinde creionul lui 
Steff. 

Acesta se apleacă peste hartă, răspândind un nor de alcool 
răsuflat şi sudoare, şi trasează o serie de linii curbe pe ecran. 

— Ar fi trebuit să fie mai sus. Aici. Sau aici. 

— Poţi să-mi arăţi punctele de acces? Unde ar putea ajunge şi un 
vehicul? 

Steffan mai face vreo 10-12 cruci pe marginile lacului, micşorând 
şi mărind imaginea, apoi mişcând-o pentru a găsi golfulețele pe 
care le caută. Trasează o cruce mai mare în mijlocul lacului. 

— Cel mai probabil a ajuns în apă aici. 

— Dintr-o barcă? întreabă Leo. 

Ffion ridică o sprânceană. Bravo, Einstein! 

— Ai avut vreuna închiriată? i se adresează ea lui Steff, deşi ştie 
deja răspunsul. 

E iarnă: hangarul nu e deschis decât pentru reparaţii. Dacă Rhys 
a fost omorât pe o barcă, nu era una dintre cele de-aici. 

— Avem cum să aflăm ce ambarcaţiuni s-au aflat pe lac de 
revelion? se interesează Leo. 

Ffion se plimbă prin încăpere, până la un banc de lucru folosit ca 
birou, de unde ia un registru A4 albastru. Steffan ori nu o vede, ori 
nu-i pasă. 

— Nu-s paznicul lacului. Nu sunt prea mulţi care să vrea să 
navigheze în perioada asta, însă Llyn Drych nu se închide complet. 
Mereu ies în larg câteva bărci, dacă e o zi frumoasă. 


Fiecare însemnare din registrul albastru acoperă două pagini: 
data şi numele proprietarului în stânga, lângă marginea paginii, 
urmate de un rezumat al problemei şi soluţia lui Steffan. În 
dreapta, pe pagina cealaltă, sunt coloane cu costul reparațiilor şi 
data ieşirii din atelier. Ffion răsfoieşte paginile până la finalul lunii 
decembrie. Vede câteva nume pe care le recunoaşte şi mai multe cu 
adrese aflate mai departe, ale unor proprietari de vase ancorate 
aici. E o metodă meticuloasă — chiar dacă de modă veche — de-a 
ţine evidenţa reparațiilor, însă tot ce-i dezvăluie lui Ffion este ce 
vase nu s-au aflat pe lac, nu care au fost în larg. Fotografiază cele 
două pagini care acoperă perioada dintre Crăciun şi revelion, apoi 
pune la loc registrul. 

— Mulţumim pentru timpul acordat! 

— Dacă l-aş fi găsit eu, l-aş fi împins înapoi în apă şi l-aş fi lăsat 
să-l mănânce peştii. 

Steffan se împleticeşte lângă barcă, iar cheia îi cade din mână cu 
un zăngănit pe podeaua de beton. 

— Rhys Lloyd nu-i deloc o pierdere pentru Cwm Coed. 

— Ar trebui să se ocupe de bărci într-o asemenea stare? Nu 
cumva încalcă vreo lege, ceva? întreabă Leo după ce pleacă de la 
hangar. 

— Ba probabil că da. 

lau maşina lui Leo până la The Shore. Pe bancheta din spate se 
află un scaun pentru copii, dar nu şi resturile la care s-ar aştepta ea 
să rămână în urma unui copil. Când Seren era mică, maşina mamei 
lor era un adevărat depozit de haine, stafide zdrobite, grisine 
sfărâmate şi jucării. Leo îşi ţine maşina cum îşi ține şi 
apartamentul: strict funcţională. 

— Deci fiul tău nu locuieşte cu tine? 


— Am făcut ceva cercetări legate de cariera lui Lloyd. În ultima 
vreme nu prea a avut activitate, nu? se eschivează Leo. 

— N-am de unde să ştiu. 

— Era pe val acum 10-15 ani, dar de atunci e în declin. N-a mai 
avut un rol în West End de cinci ani. Site-ul lui pomeneşte de 
„muncă în televiziune”, dar eu n-am găsit decât vreo două 
reclame. 

— Şi care-i ideea? 

Leo ridică din umeri. 

— Poate că era deprimat sau îşi făcea griji în legătură cu banii. 

— Sinucidere? 

— Posibil. 

Ffion îşi adânceşte mâinile în buzunarele gecii. Sinuciderea ar fi 
fost un lucru prea bun pentru Rhys Lloyd. 

La The Shore, în faţă la numărul 3, reporterul pe care Ffion l-a 
gonit de la magazinul lui Glynis stă de vorbă cu Ashleigh Stafford, 
care poartă o rochie lungă până-n pământ, mai potrivită pentru 
covorul roşu decât pentru Llyn Drych. 

— Îi vom simţi profund lipsa, zice Ashleigh în timp ce-şi şterge 
o lacrimă. 

Fular-în-Dungi se întoarce către camera de filmat. 

— Şi cu asta încheiem reportajul special despre moartea 
muzicianului Rhys Lloyd. Am stat de vorbă cu Ashleigh Stafford, 
al cărei cel mai recent reality-show, Stuft with the Staftords, va fi 
difuzat în cursul acestui an. 

Mai schițează acelaşi surâs ca un rictus preţ de trei secunde, 
apoi mimează un gest de încheiere trecându-şi scurt mâna peste 
gât. Cameramanul îşi dă jos de pe umăr camera grea. 

— Şi asta se va difuza diseară? 

Machiajul şi coafura lui Ashleigh sunt impecabile. 


— Aşa ar trebui. 

— Super! 

Se întoarce spre Bobby şi adaugă: 

— Nu e genial, iubitule? Chiar la ţanc! 

Îşi târăşte sotul după ea în casă, nu însă înainte ca Ffion să 
zărească jena de pe chipul bărbatului. Are impresia că Bobby 
Stafford e un tip cumsecade. Ce-o fi văzând la una ca Ashleigh? 

O întrebare stupidă, îşi zice în sinea ei, în vreme ce silueta 
perfectă a femeii dispare înăuntru. 

Leo se apropie de reporter. 

— Aceasta este o proprietate privată. 

Fular-în-Dungi se uită pe lângă el, la Ffion. 

— Tu! Mersi că ne-ai trimis după cai morţi! Mi-am distrus 
încălţămintea, iar Gav a făcut o întindere. 

— Ele Gav? 

Ffion se uită la cameramanul a cărui frunte luceşte de sudoare 
de la efortul depus pentru strângerea echipamentului. 

— Nu pare în stare nici să întindă un elastic, d-apăi un tendon. 
Acum, după cum spunea şi colegul meu, aceasta este o proprietate 
privată. 

— Chiar aşa? Atunci, chemaţi poliţia! 

— Ni-no-ni-no! 

Ffion îşi scoate legitimaţia. 

— Ce zici de timpul ăsta de reacţie atât de scurt? 


Ocolesc partea din spate a complexului The Shore. Fiecare 
căsuță are propria terasă ce se întinde pe toată lungimea 
proprietăţii. O balustradă de sticlă aproape invizibilă mărgineşte 
laturile fiecărei terase. Dedesubt, apa e puţin adâncă, aşa că 
stâncile ascuţite se văd limpede sub luciul apei. 


Un balcon îngust aflat la primul etaj al fiecărei căsuțe oferă 
adăpost pentru terasa de dedesubt, primii câţiva metri fiind astfel 
feriţi de vecini din toate părţile. Mai mulţi proprietari şi-au instalat 
mese şi scaune sub aceste fâşii acoperite, în timp ce restul terasei 
este dedicat şezlongurilor şi unor piese de mobilier ceva mai 
neprotocolare. 

Nicio fereastră nu are perdele. Geamurile sunt fumurii, aşa că 
unduirile lacului se reflectă în toate seturile de uşi glisante. La 
rândul lor, căsuţele licăresc în apa de dedesubt, bucla asta ciudată 
având darul s-o tulbure pe Ffion. Între terase e o distanţă de circa 
1,20 metri, cu scări către pontoanele plutitoare folosite în comun de 
câte două căsuțe. 

În cortul de la numărul 1 se văd doi bărbaţi care desfac suluri de 
material. Ffion îşi face loc înăuntru. 

— Opriţi-vă imediat! 

— Vă rugăm! adaugă Leo, care a venit după ea. 

Ffion îi aruncă o privire, apoi se întoarce către bărbaţii îmbrăcaţi 
cu pantaloni de lucru bleumarin şi tricouri polo; pe piept e brodat 
logoul firmei Markham Events. 

— Inspector Morgan, Brigada de Investigaţii Criminale din 
nordul Ţării Galilor, se prezintă Ffion, deschizându-şi furioasă 
legitimaţia. Acest complex este obiectul unei anchete în 
desfăşurare şi ar putea fi foarte bine un loc al crimei. Cortul ăsta nu 
pleacă nicăieri! 

— Vă pot ajuta cu ceva? 

Jonty Charlton deschide uşa terasei şi se încruntă la Ffion. 

— Ah, tu eşti! Cu ce te pot ajuta, agent Morton? 

— Inspector Morgan. Le ziceam băieţilor că o să mai avem 
nevoie o perioadă de cort şi că trebuie să rămână pe loc. Pentru 
orice eventualitate. 


— La 70 de lire pe zi? întreabă Jonty. Nu prea cred. 

Le face semn din cap muncitorilor, care se uită neliniştiţi la 
Ffion. 

— Ori aşa, ori sunteţi săltaţi pentru că interveniţi la locul faptei. 

Ffion îi zâmbeşte. 

— Te hotărăşti acum sau suni un prieten? 

— O să, ăăă... 

Unul dintre bărbaţi face un semn vag către şosea. 

— Anunţaţi-i pe cei de la birou când e-n regulă să ne întoarcem, 
da? 

După ce pleacă, Jonty Charlton îşi încrucişează braţele la piept şi 
o fixează furios cu privirea pe Ffion. 

— Presupun că poliţia din nordul Ţării Galilor va achita acest 
cost suplimentar în locul meu. 

— Presupun că depinde de ce vom descoperi, răspunde Ffion pe 
un ton vesel. El e colegul meu, inspectorul Brady, de la Delicte 
Majore din Cheshire. 

— Delicte Majore? Sfinte Dumnezeule! Chiar e nevoie? 

— Jonty, dragule, închide uşa, că înghețăm... Ah, bună! 

Blythe îşi face apariţia în spatele soţului ei, tremurând teatral. 

— Haideţi, intraţi, intraţi! 

Le face semn lui Ffion şi lui Leo să intre în casă. 

— Vreo veste, ceva? 

— Da, intervine Jonty pe un ton sec. Afurisitul tău de cort o să 
ne ruineze. 

Blythe lasă să-i scape un țipăt revoltat. 

— Cortul meu? Tu ai fost ăla care n-a vrut să ne tropăie gloata 
prin casă. 

— Şi uite cu ce ne-am ales. Ne-am trezit cu toată lumea pe cap. 

Se întoarce către Leo, ignorând-o pe Ffion, şi adaugă: 


— Aţi aflat ce s-a întâmplat cu Rhys? 

— Ancheta e în desfăşurare, răspunde Leo. 

Ffion se gândeşte că parc-ar fi unul dintre purtătorii ăia de 
cuvânt pe care-i vezi la ştiri că dau declaraţii fără să spună, de fapt, 
nimic nou. Mai ales bărbaţii se descurcă de minune, a constatat ea; 
probabil că-i ajută antrenamentul pe care-l au la spus tâmpenii. 

Aruncă o privire spre lac, deşi apa abia se vede prin cort. 

— Unde sunt bărcile? 

— Bărcile? întreabă Jonty, de parcă ar fi surprins să se trezească 
pe malul apei. 

— Erau câteva aici pe timpul verii. 

Ffion le-a văzut, trăgând de parâme. O bărcuţă cu un singur 
catarg şi două cu vâsle. 

— Le ţinem în hangar peste iarnă. Se strică dacă le laşi afară pe 
vreme rea. Prea aproape de stânci. 

— Blythe Spirit e a noastră, explică Blythe zâmbind. A fost 
numită după piesă — cea de Noël Coward, o ştiţi? Doar că numele 
meu e cu „y”, aşa că... 

— Dragă, agent Morton nu vrea s-audă toate astea. 

— Inspector Morgan, bombăne Ffion. 

O face dinadins, ar putea să jure. 

— Iat-o! 

Jonty se apropie de un mic birou pe care se află un tablou 
înrămat cu o barcă cu pânze nu foarte mare. La cârmă stă chiar el, 
iar fiul şi fiica lui poartă veste de salvare roşu aprins; se cuibăresc 
la pieptul mamei lor, care îi strânge cu câte un braţ pe fiecare. 

— Una dintre fetele lui Rhys ne-a făcut poza — chiar e o 
fotografă foarte bună. 

— Şi celelalte? întreabă Leo. 


— Nu-s decât nişte bărci cu vâsle, răspunde Jonty. Pe Dee 
Huxley nu cred că am văzut-o vreodată ieşind cu a ei - o 
acaparează cei doi Northcote toată vara, din ce-am observat eu. 

— Vrei să zici Clemence şi fiul ei Caleb? întreabă Leo. De la 
numărul 4? 

— Da. Şi, fireşte, Rhys are barca verde din capăt. O avea. 
Hristoase! Scuze! Tipul de la hangar — cum îl cheamă? 

— Steffan Edwards, răspunde Ffion. 

— Corect! replică Jonty, de parcă tânăra ar fi trecut un test. A 
reparat-o ca dar pentru fetele lui Rhys, s-o aibă în vacanţele de 
vară. 

Ffion se încruntă. I se pare curios, ţinând cont de animozitatea 
lui faţă de Rhys. 

— Când ai folosit barca ultima oară? se interesează Leo. 

— Nu după vacanţa de la mijlocul semestrului încoace. Nu prea 
mai e vreme de ieşit pe lac. 

— Nici de revelion? intervine Ffion. 

— Mi-am petrecut toată ziua cu pregătirile pentru petrecere, 
agent Morton. 

Ffion îşi muşcă limba. 

— Iubita mea soție s-a hotărât să creeze o „cameră de interior- 
exterior” cu temă lacustră. 

Jonty schiţează ghilimelele în aer ca să sublinieze termenul. 

— Sunt foarte uşurat c-am reuşit să o conving să renunţe la 
ideea cu cele două tone de nisip pentru plajă pe care voia să îl 
aducă din Abersoch. 

— Ar fi arătat incredibil, oftează Blythe. 

— Şi-aşa a fost o treabă extrem de dificilă. 

— Dar ceilalţi proprietari n-au ajutat şi ei? întreabă Leo. Aveam 
impresia că a fost un efort comun. 


— Yasmin a fost aici toată ziua, răspunde Blythe. Rhys a 
dispărut în mod convenabil exact când era mai multă treabă de 
făcut. Am terminat pe la 17, apoi ne-am apucat cu toţii să ne 
pregătim. 

— Pe la ce oră a început petrecerea? zice Ffion, cu toate că ştie 
deja răspunsul. 

Invitaţia fusese un cartonaş gros, cu scris negru în relief şi o 
adresă de e-mail dedicată pentru răspunsuri. 


Locuitorii de la The Shore îşi invită călduros vecinii la băuturi şi 
aperitive. 


RSVP: unannoufericit O tarmul.com 


— Ar fi trebuit să înceapă la 19:30, răspunde Blythe. Însă câţiva 
şi-au făcut apariţia înainte. 

Se uită la soţul ei înainte să adauge: 

— Familia Lloyd a ajuns aici chiar când băgai copiii în pat, îţi 
aminteşti? Cât era ceasul? 

— Cred că 18:30-19, răspunde Jonty. 

Blythe oftează. 

— Jonty se pricepe de minune. Înainte, era treaba mea să duc 
copiii la culcare, însă pentru mine era ceva cu adevărat groaznic. 
Jonty are un adevărat talent, nu-i aşa, dragule? 

— Şi cum vi s-a părut Rhys când a ajuns aici? întreabă Leo. 

În casă e prea cald, iar Ffion simte o nevoie copleşitoare de-a 
deschide uşile şi-a lăsa să intre înăuntru aerul rece dinspre lac. 

— Absolut în regulă, răspunde Jonty. 

— Oh, dragule, dar nu-i adevărat! Se comporta extrem de 
ciudat. 

— În ce sens? spune Leo. 


Pulsul lui Ffion a luat-o razna. 

— Păi, în primul rând a început să se certe cu Yasmin dintr-o 
prostie, răspunde Blythe, iar Jonty oftează. 

— Era beat. Încă de la bun început. Şi având în vedere că scopul 
petrecerii era să stăm la taclale cu localnicii... 

— Ba nu-i adevărat! ripostează Blythe bosumflată. 

Ffion aproape că se aşteaptă s-o vadă că începe să bată din 
picior. 

— Petrecerea era pentru noi; ca să se distreze proprietarii de la 
The Shore. Numai că Jonty şi Rhys au transformat-o într-o ramură 
de măslin. 

— M-ai pierdut, mărturiseşte Leo. 

— Să spunem doar că cei de-aici nu ne-au primit chiar cu braţele 
deschise. 

Jonty schiţează un rânjet strâmb. Ffion îşi înfige unghiile în 
palme. 

— Credeam că vreo câteva sticle de şampanie şi-o privire la cum 
trăiesc ceilalți ar putea să rezolve problema. 

— Şi aşa a şi fost. 

Blythe îşi încleştează mâinile una de alta. 

— Toată lumea avea să cunoască celebrităţile. O să vorbească 
luni în şir, adaugă ea complet nevinovată. 

Până şi Jonty are decenţa să tresară. 

— Când l-aţi văzut ultima oară pe Rhys în viaţă? pune Ffion 
întrebarea pe neaşteptate. 

— La miezul nopţii era încă aici, răspunde Jonty. Nu-i aşa? 

Blythe îşi ridică palmele spre cer. 

— Aşa cred, dar deja era totul o nebunie. 


— Acum, că mă gândesc mai bine, adaugă Jonty, nu ştiu când l- 
am văzut ultima oară. Lumea tot venea şi pleca întruna -— ştiţi şi voi 
cum e. Şampania curgea... ca la orice petrecere. 


— „Ca la orice petrecere”, repetă Leo, după ce ies amândoi. Plus 
un cadavru şi vreo 30 de potenţiali martori, beți cu toţii. 

— O să fie un adevărat coşmar pentru criminalişti. 

— Stabilirea listei de invitaţi va fi un adevărat coşmar. Practic n- 
au nici cea mai mică idee cine a fost aici, şi nici n-au venit toți pe 
alee — cel puţin jumătate au ajuns aici prin pădure. 

Telefonul lui Leo sună, iar bărbatul aruncă o privire la ecran. 

— E şeful. 

Ffion fixează lacul cu privirea. Jonty le-a spus că mai mulţi 
invitaţi au venit cu barca. La un moment dat, se adunase acolo un 
şir întreg de bărci cu motor ce alcătuiau un imens pod de la un 
debarcader la altul. 

— Da, domnule, zice Leo. O să-i spun, domnule. 

Acoperă difuzorul telefonului. 

— Inspectorul-şef te vrea şi pe tine la şedinţa de informare de la 
ora 17. 

— De ce? 

Leo dă din buze câteva clipe fără să zică, de fapt, nimic, apoi i se 
adresează şefului său: 

— Ăăă, în materie de plusvaloare, domnule, ce speri că ar putea 
aduce ea... cum ar putea contribui...? 

Ffion înalţă dintr-o sprânceană. 

— Corect! Dap. O să-i transmit. Mulţumesc, domnule! 

Încheie apelul. 

— Spune că... 

Se adună şi continuă: 


— De fapt, nu contează ce-a spus. Trebuie să fii acolo. 

— Ba nu, nu trebuie. 

Ffion îşi rulează o ţigară. 

— Şeful tău, şedinţa ta. Ne vedem la autopsie. 

Leo se chiorăşte la ea. 

— Tu chiar eşti un personaj, ştiai? 

— O s-o iau ca pe un compliment. 

— N-a fost un compliment. 

Ffion porneşte pe malul lacului spre sat. Abia se poate controla 
şi când e numai cu Leo. Dar cu un inspector-şef şi o cameră plină 
de lume? Pur şi simplu nu are cum să rişte. 

După ce Yasmin Lloyd a identificat formal cadavrul soţului ei 
ieri după-amiază, iar agentul de legătură cu familia a condus-o 
acasă, Leo i-a dat raportul lui Crouch, cum primise instrucţiuni. 
Abia ajunsese de cinci minute, când Crouch l-a trimis la plimbare. 
Întoarce-te când ai ceva util de spus! 

Ffion a avut dreptate. Leo se gândeşte cu invidie la libertatea de 
care pare să se bucure ea. Pe hârtie, joburile lor sunt practic la fel, 
însă în practică sunt cum nu se poate mai diferite. Ffion pare să-şi 
facă treaba complet nesupravegheată, în timp ce Leo trebuie să se 
prezinte să dea raportul atât la începutul, cât şi la finalul fiecărei 
zile, de parcă ar fi un elev de gimnaziu, nu un detectiv care 
anchetează crime. 

Ieri, după şedinţa de informare, a simţit un imbold subit. 


— Autopsia e mâine la prânz, i-a spus lui Crouch. E-n regulă să 
lucrez de-acasă de dimineaţă? 

— S-a făcut un studiu despre cei care lucrează de-acasă: 39% 
spun că se masturbează în timpul programului. 

I-a părut instantaneu rău că întrebase. 

— Să lucrezi de-acasă? Mai degrabă să te lucrezi de-acasă. 

Crouch a hohotit până s-a înroşit la faţă. 

Nu pentru prima dată, lui Leo i-a trecut prin cap cât de mult mai 
uşor i-ar fi fost să se descurce cu Crouch dacă ar fi fost femeie. O 
agentă care ar fi depus plângere pentru limbaj inadecvat din partea 
unui şef bărbat cu siguranţă ar fi avut parte de o viaţă mult mai 
uşoară, dată fiind situaţia din prezent. Oare pentru că e bărbat 
genul ăsta de lucruri este acceptabil? Allie l-a acuzat adesea că e 
prea moale. 

— E-n regulă, deci? a întrebat Leo. Să merg la morgă direct de 
acasă? a adăugat repede, înainte să apuce Crouch să repete replica 
spirituală. 

Fără tragere de inimă, inspectorul-şef a fost de acord. 

Prin urmare, în această dimineaţă, Leo a făcut mai multe într-o 
jumătate de oră decât ar fi făcut într-o întreagă dimineaţă într-un 
spaţiu de birouri deschis, cu Crouch legându-se de el de câte ori 
avea ocazia. A citit toate materialele publice despre Rhys Lloyd, 
alcătuindu-şi încet-încet o imagine despre el şi familia sa, precum 
şi despre istoricul The Shore. Ostilitatea comunităţii din Cwm 
Coed e descrisă limpede de presa locală, însă ignorată de revistele 
luxoase, care trâmbiţau că The Shore e complexul turistic de lux pe 
care-l aştepta nordul Ţării Galilor. Revista Hello! dedica mai bine de 
trei pagini fotografiilor cu interiorul casei deţinute de familia 
Lloyd, iar Leo studiază poza cu Rhys aşezat la masa de lucru, cu o 


poliţă plină de trofee pe peretele de deasupra capului, drept 
dovadă a succesului său din anii de tinerețe. 

Oare hărțuitorul lui Lloyd fusese vreun fan obsedat? Un rival 
invidios? Leo a cerut amănunte despre plângerea pentru hărţuire 
făcută de Lloyd către Poliţia Metropolitană, iar dosarul de caz 
sosise la prima oră în această dimineaţă. Rhys Lloyd primise 
mesaje abuzive pe reţelele sociale timp de aproape un an înainte 
de-a se prezenta la poliţie, cam cu cinci luni înainte de-a muri. Să fi 
existat vreo legătură? 

Leo citeşte declaraţia, scrisă de mână de un poliţist care fusese 
acasă la Lloyd, în Highgate, Londra, pentru a investiga un 
incident. 


Contul meu de Twitter este ORhysLloydSings. Folosesc acest 
cont ca să-mi ţin la curent fanii cu turneele şi lansarea de noi 
albume, dar altfel nu sunt activ pe platformă. Majoritatea 
mesajelor care ajung; la mine sunt pline de entuziasm, dar uneori 
mai am parte şi de comentarii negative despre aspectul, vocea 
sau opiniile mele. Acestea se rezumă de obicei la unu sau două 
mesaje, pe care le ignor. Cam cu 12 luni în urmă, am observat că 
primesc mesaje frecvente de la un cont numit ORhysLloyd1000 şi 
de la încă unul numit ERhysLloyd2000. Mai târziu, au apărut 
alte două conturi terminate în 3000 şi 4000. Iniţial, aceste mesaje 
au fost inofensive, criticându-mi ţinuta sau decizia de-a accepta 
un anumit rol. Apoi, au escaladat la acuzaţii (nefondate) de 
nepotism şi înşelăciune şi au început să capete un ton 
ameninţător. În acel stadiu nu am depus plângere pentru 
hărţuire, întrucât nu îmi făceam griji pentru mesaje şi 
consideram totul un efect secundar nedorit pentru că eram în 
atenţia publicului. 


În seara de 28 aprilie a acestui an, beam un pahar la clubul 
meu din Soho. M-am întors acasă şi mi-am găsit soţia, Yasmin, 
extrem de tulburată după ce primise vizita unei străine pe care a 
descris-o ca fiind „nebună”. Femeia le spusese pe nume copiilor 
noştri, Tabitha şi Felicia, şi proferase ameninţări care i-au 
provocat lui Yasmin — şi prin urmare şi mie -— griji serioase cu 
privire la siguranţa noastră. 


Se aude soneria, dar Leo o ignoră. Pesemne e vreun colet pentru 
vecinii de deasupra, care pleacă săptămâni de-a rândul de-acasă şi 
apoi se comportă ca şi cum ar fi un mare deranj pentru ei când Leo 
vine şi le-aduce indiferent ce le-a fost livrat cât au lipsit. 

Deschide declaraţia lui Yasmin. 


Femeia era albă, cu păr blond prins în coadă. Avea cam 1,68 
metri şi purta jeanşi negri, o geacă de piele maro şi o şapcă de 
baseball cu ceva scris în față. Era foarte amenințătoare şi toată 
experienţa m-a zguduit profund şi a băgat groaza în mine. 


Oare hărţuitoarea din Londra a lui Lloyd l-a urmat până la The 
Shore ca să-l omoare? Sau spera să aibă parte de o împăcare şi-n 
schimb s-a ajuns la o confruntare care a dus la moartea lui Lloyd? 

Soneria se aude din nou, mai insistent de această dată. Fără 
tragere de inimă, Leo străbate camera şi apasă pe butonul 
interfonului. 

— Da? 

— Trebuie să stăm de vorbă. 

Cândva, lui Leo i se păruse adorabil felul în care sărea Allie 
peste orice preambul şi trecea direct la subiect. „Mă gândeam la 


vara viitoare”, îl anunţase ea când s-au întâlnit la cină, înainte de a- 
i dezvălui ideea unei vacanțe. Entuziasmul ei era molipsitor. 

Dar aşa e şi vărsatul de vânt, îşi spune Leo, apoi apasă butonul 
care descuie uşa. Aruncă o privire prin jur, încercând să vadă 
apartamentul prin ochii fostei sale neveste. Pe holul îngust se află o 
baie, chiar lângă intrare, apoi urmează două uşi de fiecare parte. În 
dreapta sunt salonul şi bucătăria, iar în stânga se află camera lui şi 
ceea ce şi-a imaginat, ca un naiv, că va fi cea a lui Harris, dar care a 
ajuns cameră de depozitare pentru cutii, halterele lui Leo şi orice 
nu mai încape în bufetul mic de pe hol. Pereţii sunt alb-gălbui; 
mocheta este un bej cu picăţele care ascunde mizeria. E genul de 
apartament care reuşeşte să pară, în acelaşi timp, perfect inofensiv, 
şi totuşi absolut oribil. 

— Allie? 

Pe casa scărilor e linişte. Leo îşi ia cheile şi coboară scările în 
grabă. Curând, trebuie să plece la autopsie — nu are timp pentru 
încă o scenă. 

Fosta lui soție umblă încolo şi încoace pe alee, scoțând norişori 
de abur în aerul rece. 

— De ce n-ai urcat? 

Allie arată spre maşina parcată pe spaţiul pentru persoane cu 
dizabilităţi de vizavi de blocul lui. 

— Spre deosebire de anumite persoane, eu îmi asum 
responsabilitatea pentru propriul fiu. 

— Puteai să-l aduci şi pe el. 

Leo face un pas spre maşină; pe față i se răspândeşte 
instantaneu un zâmbet, când Harris etalează un surâs enorm, cu 
fața lipită de geamul maşinii. 

Allie îşi propteşte ferm o palmă în pieptul lui Leo. 

— Nu vreau să audă asta. 


Leo oftează. 

— Ce-am mai făcut de data asta? 

Nu e sigur cât mai poate rezista. Cu câteva luni în urmă, trecuse 
pe la Tesco să-şi ia un sendviş, iar după trei zile primise o citaţie 
încropită de prietenul avocat al lui Allie, care îl ameninţa cu 
tribunalul dacă „va continua să ne hărţuiască clientul sau pe 
partenerul ei”. Leo nici măcar nu-l văzuse pe Dominic în 
supermarket, darămite să-i arunce „privirea amenințătoare” la care 
se făcea referire în scrisoare, însă Allie alegea întotdeauna o 
interpretare ceva mai liberă a faptelor. 

Înainte să apuce ea să-i răspundă, portiera maşinii se deschide şi 
Harris se năpusteşte afară. 

— Tati! 

Leo se lasă jos când Harris i se aruncă în braţe, apoi se ridică şi-l 
roteşte de câteva ori în timp ce băieţelul îl ţine strâns de gât. 

— Salut, prichindelule! Cum mai merge? 

— Ţi-am spus să rămâi în maşină! se răţoieşte Allie. 

Leo simte o apăsare în piept. A apucat să fie tată doar un an. Un 
an de băgat la culcare şi de băiţe, de îmbrăcat copilul şi hotărât ce 
să facă în weekenduri. Acum i se drămuieşte timpul să fie tată în 
aceeaşi manieră practică, lipsită de orice emoție, în care i se alocă 
turele la serviciu. Pierderea i se pare de nesuportat. 

— Pot să iau ceva de ronţăit? 

— Harris, înapoi în maşină! Trebuie să stau de vorbă cu tatăl 
tău. 

Allie îl trage de lângă Leo, care trebuie să-şi înfrâneze imboldul 
de a-l smuci înapoi. Să fii părinte nu e un joc de-a cine trage mai 
tare. 

— Dă-i bătaie, şefule! 


Leo îşi sărută apăsat fiul pe frunte şi o lasă pe Allie să îl lege 
înapoi în scaun. 

— Ne mutăm, îl anunţă ea după ce se întoarce. 

— Unde? 

— În Australia. 

Leo clipeşte. Pe lângă ei trece chiar atunci o maşină, iar preţ de o 
secundă lui i se pare că ea a zis că... 

— Ne-am săturat de Anglia. 

Allie îşi face de lucru cu cheile de la maşină. 

— Brexit, preţurile la case, blestemata de ploaie... Dominic a 
primit o ofertă de muncă, are perspective foarte bune, şi ne-am 
găsit şi o casă cu dependinţe. Mama şi tata vor putea petrece o 
jumătate de an cu noi şi jumătate acasă. 

— Nu puteţi pleca. 

Nu are cum să fie chiar atât de simplu, nu? Din punct de vedere 
legal, Leo are o responsabilitate comună în calitate de părinte. Allie 
nu-l poate duce pe băiatul lor în altă ţară. 

— Pentru Harris e o ocazie incredibilă să aibă parte de un stil de 
viaţă complet diferit. 

— Dar eu nu voi mai apuca să-l văd deloc. 

— Poţi folosi dependința când nu sunt părinţii mei acolo. lar 
când Harris va fi suficient de mare, poate să vină singur cu 
avionul. 

— Tu chiar eşti nebună? „Să folosesc dependinţa”? Pentru ce, 
pentru alea şase luni de concediu pe care îl primesc în fiecare an? 
Şi dacă îmi păstrez toate zilele de concediu pentru o vacanţă, şi 
dacă aş petrece o lună întreagă în Australia în fiecare an — în 
afurisita de Australie! —, tot ar mai rămâne 11 luni pe an în care nu- 
mi pot vedea fiul. 

— Există Zoom. 


— lisuse, Allie! exclamă Leo, trecându-şi o mână peste faţă. 
Cum aş putea să am o relaţie cu... 

— Relaţie? 

Allie ţipă de-acum, ceea ce-l face pe Leo să arunce o privire 
înspre maşină. 

— Abia dacă-l vezi şi acum! 

— Pentru că nu mă laşi! 

Leo se străduieşte să se calmeze - ultimul lucru pe care-l vrea 
este ca Harris să-i audă cum se ceartă. Vorbeşte mai încet: 

— O să te dau în judecată. 

— Sunt sigură că abia aşteaptă ăia să afle ce tată devotat eşti. 

Allie schiţează un semn către telefon, ceea ce-l face pe Leo să-şi 
ferească privirea. Ştie prea bine ce urmează, şi chiar nu vrea să 
audă. Uşa blocului se închide în urma lui, dar nu înainte ca Allie să 
apese „play” pe mesajul vocal, iar Leo să fie silit să audă încă o 
dată coloana sonoră din coşmarurile sale. 

Tati m-a lăsat singur. Sunt singur-singurel şi e foarte întuneric. 
Mami, mi-e frică, te rog să vii să mă iei! Mi-e foarte, foarte frică... 

Leo nu are nevoie de fişierul audio ca să audă tipetele fiului său. 
Le aude tot timpul. Le aude noaptea, când nu poate să doarmă; la 
serviciu, când se uită la poza lui Harris de pe birou. 

Le aude şi acum, în timp ce conduce spre [ara Galilor, cu 
nodurile degetelor albite de cât de tare strânge volanul. Are două 
variante. Ori o lasă pe Allie să-l ia pe Harris cu ea în Australia, ori 
până la urmă lasă să cadă sabia pe care i-a tot ţinut-o atârnată 
deasupra capului în ultimul an. Oricum ar fi, el o să-şi piardă fiul. 


Izzy Weaver a început deja autopsia când ajunge Leo. 
— Încă rezist, anunţă ea criptic. 
— Neaţa! răspunde Leo în schimb. 


— E după-amiază, îi atrage atenţia Ffion. 

Ceasul de pe perete arată ora 12:01. Izzy îşi continuă examinarea 
atentă a cadavrului lui Rhys Lloyd, în vreme ce în fundal se aude 
discret radioul: 

— Din ce țară provine emblematicul trio pop A-Ha? 

— Norvegia, răspunde Izzy. 

Aha! îşi dă seama Leo: deci de acolo venea „încă rezist”. Elton 
John, evident. 1983, dacă se oferă şi un punct bonus pentru asta. 

— La ce oră ai terminat ieri la The Shore? o întreabă el pe Ffion. 

— Dar cine eşti tu, mama? 

— Întrebam şi eu. 

Asta, apropo de proastă dispoziţie... Acum, Ffion s-a îmbufnat, 
de parcă Leo o verifica pe ea de fapt, nu încerca doar să facă 
conversaţie. 

— Ai descoperit cauza morţii? o întreabă el pe Izzy. 

— Răbdare, lăcustă! 

Izzy examinează masa de carne zdrobită care a fost la un 
moment data faţa lui Rhys Lloyd. Câteva minute, în cameră nu se 
mai aude decât zumzetul întrebărilor de la radio. 

— Foarfecă de disecţie, spune Izzy. 

N-am mai auzit niciodată de ei... cine-o fi solistul? se întreabă Leo 
când asistentul vine din cealaltă parte a sălii şi-i dă legistei un 
instrument. 

Imediat, Izzy i-o dă înapoi. 

— Foarfecă de disecţie, Elijah! 

Bărbatul se îndreaptă agale către cărucior, ca să caute foarfeca, 
iar Izzy îşi dă ochii peste cap. 

— Vedeţi cu ce am de-a face? 

— Îmi pare rău! zice Elijah, fără să-i pară de fapt. Eram cu 
mintea în altă parte. 


— Măcar de-ar fi aşa. 

Izzy îi aruncă o privire lui Leo înainte de-a adăuga: 

— Săptămâna trecută, a trimis o probă de sânge greşită la 
laborator, aşa că a reieşit că un bătrân de 66 de ani cu mai multe 
organe gata să cedeze e însărcinat. 

Face un semn cu bisturiul în jurul feței lui Lloyd. 

— Rănile astea au fost produse înainte de deces. 

Ffion vine mai aproape, ca să se uite. 

— Ele i-au provocat moartea? Sunt o grămadă de stânci în lac 
sub terase — să fi căzut peste ele? 

— O să ştiu mai multe după ce arunc o privire asupra creierului, 
dar nu există fracturi faciale, iar dacă ar fi fost stânci, cum sugerezi 
tu, m-aş aştepta la mai multe julituri difuze. Ce avem noi aici sunt 
nişte răni mai grupate — indică mai degrabă un obiect ascuţit. 

— O armă? 

— „Frankie Goes to Hollywood”, răspunde Izzy către aparatul 
de radio. 

Se apleacă peste faţa lui Lloyd, scormonind prin răni cu o 
pensetă lungă şi îngustă şi exclamă: 

— Interesant! 

Pocneşte din degete şi Elijah îi întinde un recipient steril dintr- 
un vraf aflat pe căruciorul de lângă ea. Leo se întreabă dacă să 
lucrezi pentru Izzy Weaver e mai bine sau mai rău decât să lucrezi 
pentru Crouch. 

— Ce-i aia? întreabă el. 

Izzy strânge capacul, apoi îi întinde lui Leo recipientul pe 
fundul căruia se află un punctuleţ acoperit de sânge. 

— Un fragment din indiferent ce a fost folosit ca să-i dea omului 
tău noua înfăţişare. O să-l curăţ şi o să arunc o privire mai atentă 
după ce termin aici. 


Leo ridică recipientul ca să-l vadă şi Ffion. Sub stratul de sânge, 
se vede o scânteiere metalică. 

— De parcă n-ar fi deja destul pentru ca decesul vostru 
inexplicabil să fie avansat la stadiul de suspect, continuă Izzy, 
aruncaţi o privire la asta! 

Ocoleşte masa ca să ajungă în capătul unde se află picioarele lui 
Lloyd şi arată spre exteriorul gleznelor. Deasupra lor, se vede o 
mică adâncitură orizontală. 

Leo începe să-şi formeze o imagine în minte. 

— Lloyd a fost legat. Cineva l-a lovit în cap, l-a legat de picioare 
şi apoi l-a aruncat în lac. 

— O presupunere rezonabilă. Cu toate că nu văd aceleaşi urme 
şi la mâini, ceea ce e interesant. 

— Pentru că funia n-a fost folosită ca să-l lege, spune rar Ffion. 
Ci ca să-i atârne o greutate de corp. Ca să-l înece. Numai că funia s- 
a rupt sau s-a dezlegat, ori cine ştie ce s-o fi întâmplat, aşa că a ieşit 
la suprafaţă. 

Se uită apoi la Izzy şi-o întreabă: 

— Ceva fibre? 

— După o noapte în lac? Fii serioasă, inspector Morgan, nu 
suntem pe Netflix! Ce-ţi pot oferi eu în cel mai bun caz e o 
confirmare dacă îmi aduci funia. Acum, ce-ar fi să-l deschidem? 

Leo n-a reuşit niciodată să se înveţe cu brutalitatea naturală cu 
care e deschis un cadavru. „Y”-ul curat tăiat prin piele şi muşchi; 
scârţâitul fierăstrăului când înaintează lent prin cuşca toracică. 
Rămâne cu ochii la ceasul de pe perete până începe Izzy să 
vorbească din nou: 

— Ei bine, nu s-a înecat. 

Leo se uită în cavitatea toracică a lui Lloyd. 

— Cum ţi-ai dat seama? 


— Cinci ani la Medicină, alţi câţiva ani de histopatologie şi vreo 
20 ca medic legist, răspunde Izzy sec. 

Ffion pufneşte. 

— Dacă înghiţi apă, aceasta reacţionează cu proteina care 
căptuşeşte căile respiratorii şi produce spumă. Vezi traheea, aici? îi 
arată Izzy. Şi bronhiile? Curate. 

— Deci era mort când a ajuns în apă? 

— Corect! Lacul n-a fost decât un mod de-a scăpa de cadavru. 

Leo se uită la cadavrul mutilat al lui Rhys Lloyd. Bărbatul avea 
o imagine impecabilă. Plecase la Londra ca să-şi caute norocul, 
apoi se întorsese cu o nevastă splendidă şi două fiice frumoase. Îşi 
dedicase o parte din timp concertelor caritabile şi avusese sute de 
mii de fani. Şi totuşi, cineva îl urâse suficient de tare ca să îl 
omoare. 


— Acum ce urmează? întreabă Ffion. 

Stau în parcarea morgii şi fumează amândoi. Leo s-a spălat pe 
mâini şi s-a dezbrăcat de echipamentul de protecţie, însă duhoarea 
de moarte continuă să se agaţe de el, iar tutunul i se pare cel mai 
mic rău dintre cele două. 

— Locul faptei, răspunde Leo în timp ce suflă un rotocol rotund 
de fum. Locurile. 

Începe să bifeze pe degete: 

— Locul unde a fost lovit în cap, barca — presupunând că s-a 
aflat într-o barcă — şi locul pe unde a ajuns în apă. Şi e posibil să 
mai existe unul, dat fiind că nu ştim, de fapt, ce anume l-a omorât. 

Izzy Weaver refuză să se exprime cu privire la cauza exactă a 
morţii — raportul toxicologic şi probele de ţesut le vor dezvălui mai 
multe —, însă măcar a stabilit ce era cel mai important. Rhys Lloyd 


n-a murit din cauze naturale. Crouch poate pune în mişcare echipa 
din camera de incidente. 

Lui Leo îi sună telefonul. 

— Ghici cine e? 

Îi arată ecranul lui Ffion, care însă doar ridică din umeri. 

— Nu răspunde! 

— O să tot sune. 

— Eu nu merg la nicio blestemată de şedinţă de informare, da? 
Mă plictisesc de moarte. 

— Pe toată lumea plictiseşte de moarte. Dar tot trebuie să 
mergem. 

— Eu lucrez mai bine singură. 

Ffion îşi zdrobeşte ţigara. 

— Îmi fac treaba şi obţin rezultate. 

Telefonul se opreşte din sunat când intră căsuţa vocală. După 
câteva clipe, începe să sune iar, cu numele lui Crouch pe ecran. 

— Toată chestia asta cu lucrul în echipă... nu mă prinde. Eu sunt 
mai degrabă... 

Ffion încearcă să găsească ideea potrivită, apoi pocneşte din 
degete şi completează: 

— Călărețul Singuratic. 

— Mda, bine. 

— Spune-i doar că nu vin! O să-i spun chiar eu, dacă nu eşti tu 
suficient de bărbat. 

Telefonul începe iar să sune. De data asta, Leo răspunde, 
vorbind înainte să apuce Crouch să spună ceva: 

— Şefu', tocmai termin ceva, însă inspectorul Morgan e chiar 
aici, ţi-o dau la telefon. 

Îi întinde telefonul lui Ffion, care îi aruncă o privire furioasă. 

— Bună! 


Leo nu ştie ce tot zice Crouch acolo, însă fața lui Ffion se 
colorează într-un purpuriu intens. 

— Da, domnule. La ora 5? Nicio problemă! Ne vedem acolo. 

Leo îşi ia telefonul înapoi şi rânjeşte. 

— Să-ţi înşeuez calul? 

SEARA DE REVELION 21:00 
JONTY 


— Dragă, te rog, fă ceva cu beţivul ăla îngrozitor... tocmai a 
vărsat vin roşu pe toată canapeaua! 

Jonty stă cocoţat pe braţul canapelei, de unde are o vedere 
perfectă spre decolteul lui Ashleigh Stafford. Fără tragere de inimă, 
se smulge de la locul său pentru a vorbi cu soţia lui: 

— Blythe, e o petrecere. Toată lumea e beată. 

Toată lumea, mai puţin Jonty, care bea o grămadă, dar rareori se 
îmbată. Se bucură de puterea care vine din faptul că-şi aminteşte 
exact toate evenimentele unei seri. 

— Dragă, se ia de Dee. Femeia are 72 de ani, nu e-n regulă. 

— Bine, bine! 

Jonty mai aruncă o privire insistentă către Ashleigh. 

— Să nu pleci! Mă întorc cât ai clipi. 

— Aşa să faci, scumpule. 

Jonty e dispus să treacă peste accentul de Essex al lui Ashleigh, 
având în vedere ce are ea de oferit. Tocmai se pregăteau să se 
retragă într-un loc ceva mai intim, când Blythe i-a întrerupt cu 
brutalitate. Ceea ce-l face să se întrebe în treacăt dacă nu cumva 
soția lui a făcut-o dinadins. 


— Care betiv îngrozitor? o întreabă. 

Camera e plină de oameni beţi. Ceri poştăriţa dansează limbo pe 
sub o mătură pe care o ţin Clemmie Northcote şi o femeie 
necunoscută, care a venit cu patru cutii de bere Stella şi o sticlă de 
Lambrini. Nu era nevoie, îi spusese Blythe politicos, conducându-le 
înăuntru în timp ce împărțea pahare cu şampanie. Jonty n-ar fi 
irosit şampanie Bollinger pe o asemenea pleavă, însă Blythe pune 
mare accent pe aparente, iar ideea de-a vedea cutii de bere ciocnite 
una de alta pe acolo reprezintă o imensă jignire pentru ea. 

— Ăla! arată Blythe către un bărbat ce face gesturi ample în faţa 
lui Dee Huxley. Barcagiul. 

Spre deosebire de locatarii The Shore, care măcar au încercat să 
facă un efort în privinţa ţinutei, „barcagiul” poartă blugi, o cămaşă 
groasă şi fes. Jonty oftează şi-şi face loc prin cameră. 

— Jonty, dragă, l-ai cunoscut pe Steffan Edwards? întreabă Dee. 
Steffan, el e Jonty Charlton, investitor la The Shore şi gazda noastră 
din această seară. 

O prezentare generoasă — deşi nu vrea, Jonty se simte flatat. 
Chiar nu înţelege ce are Rhys cu Dee. Femeia e ţăcănită, desigur, 
dar complet inofensivă. 

— Ai investit în acest loc? 

Steffan îşi dezgoleşte absolut toţi dinţii pătaţi de vin roşu, ceea 
ce-l face pe Jonty să tresară. 

— Da, sunt partenerul de afaceri al lui Rhys. 

— Ei, atunci te poţi duce dracului! Şi după ce te-ai dus dracului, 
te mai poţi duce o dată! lar apoi poţi... 

— Biiiine... 

Jonty îl prinde pe Steffan de bicepsul care te-ar putea intimida 
prin dimensiuni, dacă bărbatul n-ar fi prea beat ca să-l folosească, 
şi-l împinge către ieşire. 


— E timpul să pleci acasă, amice. 

— Nu sunt amicul tău, fir-ar al naibii! 

Jonty îl împinge mai departe, mulţimea din camera aglomerată 
despărțindu-se precum Marea Roşie în vreme ce Steffan strigă cât 
îl ţin puterile la oricine îl ascultă: 

— Mie ce mi-a mai rămas? Absolut nimic, la naiba! 

Jonty zâmbeşte în semn de scuză când se apropie amândoi de 
uşa din față. 

— Scuze! Da, niţel prea mult din vinul ăla bun, ha-ha! 

— Sunt ruinat, la naiba! 

— Cred că trebuie să dormi puţin, atâta tot. 

— Dacă o să mă găsească atârnat de grindă, voi sunteţi de vină... 
ați auzit? 

— Da, o să am grijă să ajungă teafăr acasă. 

Afară, aerul rece pare să-l trezească pe Steffan. Se îndreaptă şi se 
scutură din strânsoarea lui Jonty, aţintindu-l cu un deget. 

— Voi mi-aţi tras-o, tu şi cu Rhys! 

Departe de invitaţi, Jonty nu mai trebuie s-o facă pe amfitrionul. 
ÎI împinge cu putere pe Steffan în piept, iar bărbatul se împleticeşte 
în spate, împiedicându-se în propriile picioare şi căzând pe alee. 

— Cară-te de-aici, rahat cu ochi ce eşti! 

— Să-i spui lui Rhys Lloyd că nu s-a terminat! 

— Nu mă interesează. 

— Nu s-a terminat! 

Ba s-a terminat de tot, se gândeşte Jonty. Acum, unde rămăsese? 

Când ajunge înapoi în casă, observă că Ashleigh nu s-a clintit 
din loc. Când femeia îl vede, se ridică şi-şi potriveşte rochia ce i s-a 
ridicat suficient de sus ca să i se zărească un pic din chiloţi. Îl 
urmează pe hol, iar Jonty se uită în jur ca să se asigure că nu-i 


urmăreşte nimeni, apoi se strecoară amândoi în toaletă şi încuie 
uşa. 

— În sfârşit! face Jonty. 

— Chiar nu mai ai răbdare, nu? 

— Mai bine ne-am pune pe treabă, altminteri s-ar putea să vrea 
să intre cineva. 

Jonty n-a venit aici pentru conversaţie. 

Ashleigh îşi ridică rochia. 

— Bine, bine! 

Se scotoceşte prin chiloţi şi scoate o punguţă de plastic 
transparentă plină cu praf alb. 

— E bine să am şi eu o dată pe cineva alături! 

— Bobby nu se bagă? 

— E un plicticos. Spune că a tot făcut-o cu ani în urmă, după ce 
s-a lăsat de box. Acum nu s-ar mai atinge nici c-o prăjină, aşa zice. 
Nu mai e preocupat decât de blestematele alea de smoothie-uri cu 
kale. 

Ashleigh face două liniute, se lasă în genunchi pe veceu şi trage 
pe nas prima liniuţă direct de pe rezervorul de apă. Jonty 
zăboveşte o clipă ca să-i admire posteriorul, apoi o imită. 

— În mod normal, aş cumpăra de la omul meu din Essex, zice 
Ashleigh, dar pe-ăsta l-am luat de-aici — e-n regulă, aş zice. Ce 
părere ai? 

— Cred că-i al naibii de minunat! 

Ashleigh e o surpriză, îşi spune Jonty. The Shore nu s-a deschis 
decât de şase luni, iar ea şi-a şi găsit un dealer. Bărbatul descuie 
uşa băii şi ies amândoi mult mai puţin precauţi decât când au 
intrat. 

— Să mă anunti dacă mai vrei o dată, da? 

Femeia îi depune un sărut pe buze. 


În vreme ce Jonty trece printre musafiri, proaspăt regăsitul său 
simţ al umorului e doar un pic ştirbit de faptul că dă iar peste Mia 
stând degeaba şi pălăvrăgind. 

— Te plătesc să serveşti musafirii, nu să socializezi, o ceartă el. 

— Practic, mă plăteşti ca să le dau aperitive, îl corectează Mia. Şi 
cum aperitivele s-au terminat... 

Îi întoarce spatele şi-şi reia discuţia cu asistenta lui Rhys. Jonty 
abia de-o mai recunoaşte pe fată. N-a mai văzut-o îmbrăcată decât 
cu haine lejere, în general neîngrijite. Acum e îmbrăcată cu o rochie 
aproape la fel de scurtă ca a lui Ashleigh. Strânsă pe lângă gât şi cu 
mâneci lungi, iar contrastul dintre pieptul decent şi fusta lipită de 
vintre e... 

— Ding-dong! murmură Jonty în barbă în vreme ce se îndreaptă 
spre bucătărie, unde Rhys trage, presupune el, o duşcă pe şest din 
sticla cu coniac din bufet. 

Jonty îi arde o palmă pe spate şi-l face să tuşească necontrolat. 

— Bătrâne, tu ai văzut-o pe fata care te-ajută? Ding-dong, fir-ar 
să fie, asta-i tot ce pot să zic! 

— E complet deplasat. 

— Sincer, e... 

Face un semn din buze ca şi cum ar zice „e beton”. 

— Nu se poate, şi gata! E abia un copil. 

Rhys abia bolboroseşte cuvintele: Aba-n copl! 

Se sprijină cu mâna de blatul din bucătărie. 

— Ştii ce se spune, face Jonty, dându-i un ghiont. Dacă i-a dat 
puful, la joacă cu ea! 

Deschide gura, gata să izbucnească într-un hohot de râs, însă 
Rhys pare atât de revoltat, încât îi taie tot avântul. 

— Am glumit! se apără Jonty, cu ambele palme ridicate, ca şi 
cum ar da înapoi. 


Aşa se întâmplă când se îmbată oamenii — îşi pierd orice simţ al 
măsurii. A fost doar o afurisită de glumă. 

Rhys pare pe punctul de-a mai spune ceva, iar Jonty se simte 
uşurat că sunt întrerupţi de Tabby şi de Felicia, cea din urmă 
oferindu-i un sendviş lui Rhys. 

— Mama zice că trebuie să mănânci ăsta. 

— Nu mi-e foame. 

— Spune că nu avem voie să te lăsăm singur până nu-l mănânci 
pe tot. 

Tabby îşi dă teatral ochii peste cap. 

— Bătrâne, poate că-i o idee bună să înghiți ceva, intervine 
Jonty. Să bagi ceva în stomac şi aşa mai departe. 

— Tată, n-ar fi mai bine să-l mănânci, şi gata? Gen, avem şi noi 
lucruri mai bune de făcut decât să transmitem mesaje din partea 
mamei. 

— Mănâncă! zice Felicia, mai aspră decât sora ei. Ai noroc că îi 
mai pasă de tine cât să te facă să mănânci ceva. Ai noroc că ne pasă 
şi nouă. 

Îi aruncă tatălui ei o privire intensă, apoi se întoarce şi pleacă, 
urmată imediat şi de Felicia. 

— Te-ai pus rău cu familionu', bătrâne? 

Jonty îl prinde pe Rhys de un umăr, însă îşi dă discret mâna 
laoparte când celălalt îl priveşte cu asprime. Rhys bombăne ceva 
neinteligibil printre îmbucăturile de sendviş. Jonty distinge un... 
doar vina ta. Dispoziţia bună alimentată de cocaină îi e pusă la grea 
încercare. 

— Ei, şi tu acum, chiar nu pot să cred... 

— ...n-ar fi trebuit să te-ajut niciodată, mormăie Rhys. 

Jonty s-a săturat deja. Cum îndrăzneşte Rhys să o facă pe 
moralistul, după tot ce-a făcut? 


— la ascultă, nu-i deloc corect. Yasmin n-ar fi aflat niciodată 
dacă nu i-ai fi spus tu. Şi, sincer, nu e singura supărată pe tine — şi 
mie mi-a cam ajuns cu tine, ca să spun drept. 

Rhys se holbează la Jonty, însă privirea îi e rătăcită, lipsită de 
concentrare. Jonty nici măcar nu e sigur că măcar îl vede sau îl 
aude. Tipul e dus de tot. N-o să-şi mai amintească nimic de 
dimineaţă, iar Jonty nu se poate abţine să răsucească şi mai mult 
cuțitul: 

— Eu n-o să te mai scot din belea, să ştii. Mai devreme, a trebuit 
să-l scot afară pe tipul de-i eşti dator, iar dacă tu crezi că o s-o fac 
din nou, ai face bine să te gândeşti mai bine. 

Jonty se apleacă mai aproape, şuierându-i lui Rhys în ureche: 

— Dacă aş fi în locul tău, m-aş uita peste umăr. 

3 IANUARIE 
LEO 


— Şeful tău e un porc. 

Ffion stă pe biroul lui Leo, cu călcâiul unui bocanc pe mânerul 
sertarului de jos. O semilună de noroi uscat a căzut pe podea, iar 
Leo abia aşteaptă să-l ia de jos. 

— Eu, una, nu l-aş suporta. 

Crouch i-a întâmpinat cu un îndemn zgomotos către Ffion să îl 
anunțe dacă Leo nu-şi face treaba — că e un nemernic puturos. 

Leo nu vrea să-l suporte. Odată a început să scrie un e-mail către 
departamentul de Resurse Umane, dar când s-a mai uitat o dată la 
lista cu micile meschinării ale lui Crouch, i s-au părut atât de 
jalnice, încât l-a şters. Să te plângi că îţi spune cineva cur mare e 


genul de comportament pe care ar trebui să-l laşi în urmă în şcoala 
generală. Sunt simple persiflări, nu? Asta fac băieţii. O aude pe 
Allie în minte: Mimoză ce eşti! 

— Aşa se poartă cu toată lumea? întreabă Ffion. 

— Da. 

Răspunsul lui Leo vine automat, apoi se gândeşte mai bine şi 
adaugă: 

— De fapt, nu. Doar cu mine. 

— Deci e rasist. 

— Nu, n-a zis niciodată ceva rasist. N-ar îndrăzni. 

Ffion cască. 

— Exact! Te ia în colimator fără niciun motiv aparent, şi singura 
diferenţă dintre tine şi restul celor din birou e... 

Se uită roată prin încăpere, unde absolut toţi poliţiştii au un 
lucru în comun: sunt toti albi. 

Lui Leo îi intră un e-mail în inbox, scutindu-l astfel de obligaţia 
de-a continua discuţia. Afară, pe străzi, sau într-o cameră de 
interogatoriu, rezolvarea unui conflict i se pare ceva firesc, însă 
viaţa lui personală e cu totul altceva. Odată, Leo a preferat să 
schimbe sala de gimnastică decât să-i spună antrenorului personal 
care-i fusese repartizat că urăşte bicicleta eliptică. 

— Informare de la tehnic. 

Ffion sare de pe birou ca să se uite peste umărul lui, sprijinindu- 
şi o mână pe spătarul scaunului. Îl atinge şi pe el în treacăt, înainte 
să se aplece, ca să citească e- mailul cu voce tare: 

— Apple Watch-ul lui Lloyd a încetat să-i mai înregistreze 
bătăile inimii la ora 23:38, se potriveşte cu raportul legistului. 

— Dar uită-te la puls! 

Leo arată spre desfăşurător, care indică o medie de 60 de bătăi 
pe minut în prima jumătate a zilei, apoi sare peste 80 de la mijlocul 


după-amiezii, după care încetineşte şi până la urmă se opreşte de 
tot. 

— Ceva i-a ridicat pulsul. Sau cineva, adaugă Leo. 

Ffion se apleacă şi mai mult ca să citească datele, iar pentru o 
secundă lui Leo i se pare ceva mai precaută. 

— Poate că s-a certat cu cineva, zice el. 

— Şapte ore? 

— Poate că şi-o trăgea. 

— Îi recomand eruditului meu prieten să ia în considerare 
contraargumentul meu de mai devreme. 

— Atunci, droguri. Yasmin zicea că el nu se atinge de aşa ceva 
pentru că-i afectează corzile vocale, dar n-ar fi prima soţie care să 
n-aibă habar de ce e-n stare soțul ei. Sau poate i le-a strecurat 
cineva în băutură. 

— În cazul ăsta, pierdem vremea cercetându-i pe cei de-aici — 
petrecerea a început la ore bune după ce datele indică o creştere 
bruscă a ritmului cardiac. 

— Deşi rămân o mulţime de suspecți şi la The Shore. Ca să nu 
mai zicem că au existat o grămadă de ocazii: mă îndoiesc că lumea 
a aşteptat până la 19:30 ca să desfacă şampania. Le-ai văzut 
coşurile de gunoi? Cred că au turnat-o şi-n castroanele cu fulgi de 
porumb. 

— Granola, îl corectează Ffion. N-ar mânca ei ceva atât de 
vulgar ca fulgii de porumb. 

— Au fost amprentaţi toţi? 

Agenţii în uniformă fuseseră trimişi să preleveze amprente de la 
toţi proprietarii care fuseseră de acord, proces care trebuia efectuat 
cu toţi invitaţii prezenţi la petrecere. 

Ffion deschide fişierul. 

— Clemence Northcote nu şi-a dat acordul pentru fiul ei. 


— Nu şi l-a dat? 

— A spus că fiul ei şi-a petrecut seara cu gemenele Lloyd în casa 
familiei Northcote, poveste susținută şi de gemene. 

Leo se uită peste umăr la Ffion. 

— Văd că deja îl avem pe Caleb în baza de date. 

— A debutat la 11 ani, când a furat dintr-un magazin, după care 
şi-a luat diploma cu furt din buzunare. Momentan e consemnat la 
domiciliu — timp de trei luni — şi cu o sentinţă de doi ani de 
supraveghere, după ce a jefuit o benzinărie, împreună cu un amic. 

— Încântător! Şi ceilalți? 

— Bobby Stafford are şi el cazier — totul înainte de-a deveni 
celebru, şi cel mai adesea tulburarea liniştii publice. Toţi ceilalţi 
sunt curați. Jonty Charlton — fără nicio pată la dosar — a refuzat să- 
şi dea acordul. N-are încredere în noi că n-o să-l distrugem, bla- 
bla-bla. Unul dintr-ăia care fac scandal împotriva camerelor de 
supraveghere şi cărţilor de identitate, dar care dau toate datele la 
Waitrose”. Nu vrea nici să se lase interogat de bunăvoie. „Ori sunt 
suspect, ori nu sunt”, îl imită Ffion. „lar dacă nu sunt suspect, 
atunci de ce să fiu interogat?” 

— Urăsc genul ăsta de oameni. 

— Şi eu. 

— Sper că el a făcut-o. 

— Şi eu. 

Rânjesc unul la altul, iar Leo se gândeşte că-i păcat că după acest 
caz li se vor despărţi drumurile. I se pare că de mult nu s-a mai 
potrivit atât de bine cu un coleg. 

Cu nimeni, dacă e să se gândească mai bine. 


1 Lanţ de hipermarketuri din Marea Britanie. 


Un nume de pe listă îi atrage atenţia şi atunci arată la ecran. 
Seren Morgan. 

— Rudă? 

Ffion închide fişierul. 

— Sora mea. 

— Sora ta a fost la petrecere? 

— Sinceră să fiu, sunt înrudită cu cel puţin jumătate din cei de 
pe lista asta, aşa că... 

— Scrie că şi ea a refuzat să-şi dea acordul. 

În jur, oamenii încep să se ridice şi să-şi strângă carneţelele, ceea 
ce-l face pe Leo să se uite la ceas. 

— Ştii şi tu cum sunt adolescenţii, zice Ffion. Cu 
*numaidatibanilapolitie şi fundeimisuntlibertatilecetatenesti? Un 
coşmar. Hai, o să întârziem! 

Urmează firicelul de oameni pe un hol îngust plin cu distincţii 
înrămate. Ffion se uită la ele în timp ce trec, şi Leo speră că îşi va 
pierde interesul înainte să... 

— Tu eşti! 

Femeia se opreşte brusc, citind cu voce tare ce scrie pe diplomă: 

— „Pentru curajul şi spiritul de sacrificiu în afara serviciului 
care au dus la prinderea unui infractor periculos.” 

Dacă nu-şi face loc pe lângă ea, Leo n-are pe unde să treacă, aşa 
că încuviințează scurt şi priveşte spre perete. 

— Uau! Da iawn”, amice! Am ajuns cel mai aproape de o 
distincţie când a zis un consilier într-o scrisoare că am fost de mare 
ajutor când am vorbit despre problema câinilor fără stăpân din sat. 

Rânjeşte, apoi adaugă: 


1 Foarte bine!, Bravo ţie! (în Ib. galeză, în orig.) 


— Rahat, nu? 

— Mda, mă rog! 

Leo face semn din cap către sala de şedinţe şi zice: 

— Ar trebui... 

l-au dat şi lui un exemplar înrămat. Leo a vrut să-l spargă, dar 
nu e omul care să se dea în stambă, aşa că-n schimb îl ţine într-o 
cutie în camera care-ar trebui să fie a lui Harris. 

Curajos şi cu spirit de sacrificiu? Nu aşa îi spune Allie. 

— Veniţi odată? strigă Crouch. 

Leo şi Ffion li se alătură celorlalți la masa lungă şi lată. 

— Hei... 

Inspectorul-şef face semn din cap în direcţia lui Leo în vreme ce 
li se adresează celorlalţi din cameră. 

— Cum îl faceţi pe unu’ din Liverpool să fugă mai repede? Îi 
vârâţi un DVD player sub braţ! 

Urmează un ropot de râsete amuzate prin toată încăperea şi cum 
ar putea să nu râdă şi Leo? Simte privirea lui Ffion aţintită asupra 
lui. 

— lar aceasta trebuie să fie reprezentanta galeză. 

— Inspector Ffion Morgan, domnule. 

— Scuze c-a trebuit să ajungi să lucrezi cu Cur Gras. 

De data asta, Leo nu mai reuşeşte să râdă. N-ar trebui să îl 
intereseze părerea lui Ffion despre el, dar se pare că-l interesează. 

— Nu-i cazul să fiți aşa nesigur, domnule! îi zâmbeşte Ffion 
dulce. Sunt convinsă că-i doar din cauza  masivităţii 
dumneavoastră. 

Lui Leo i se pare că aude tresărirea şefului lui. Tăcerea se întinde 
în încăpere ca o bandă elastică, iar Leo se pregăteşte s-o audă cum 
plesneşte, însă nu se întâmplă nimic. 

Crouch îşi mijeşte ochii la Ffion, apoi îşi fereşte privirea. 


— Atunci să trecem la treabă! 

Bate autoritar în iPad, iar ecranul de pe peretele din spatele său 
afişează un rezumat al autopsiei. 

— Cauza morţii rămâne neclară, însă legistul înclină spre atac 
de cord provocat de lovirea cu o armă necunoscută. Aşteptăm în 
continuare un raport toxicologic complet, însă testele de sânge 
iniţiale au indicat niveluri foarte scăzute de alcool. 

— Asta n-are niciun sens, se bagă inspectorul Parry. Din 
declaraţiile tuturor martorilor reiese că Lloyd era beat criţă. 

— Ştiinţa nu minte, inspector Parry. 

Crouch ridică un raport printat — rezultatele de laborator, 
presupune Leo. Se gândeşte la tirada furioasă a lui Izzy Weaver la 
adresa nefericitului Elijah — săptămâna trecută a trimis testele de sânge 
greşite la laborator — şi speră că Izzy a verificat şi ea mostrele de data 
asta. 

— Autopsia a mai arătat şi multiple răni superficiale pe fața 
victimei, produse după deces, continuă Crouch. S-au găsit o 
tăietură liniară subţire pe limbă şi una pe bărbie, veche de vreo 
două zile, produsă probabil în timpul bărbieritului — şi urme în 
jurul ambelor glezne, care corespund unei funii. Probabil că a fost 
legat cu ceva care să-l ţină pe fundul lacului. 

— Păi, n-a funcţionat, intervine inspectorul Clements. A ieşit 
cumva funia la suprafaţă? 

— Echipa tactică face o cercetare temeinică a malului. În clipa 
asta, obiectul folosit pentru producerea rănilor faciale este 
necunoscut, deci dacă vor găsi ceva care să pară suspect, îl vor 
băga în punga de probe şi-i vor pune etichetă. În rănile de pe faţă 
ale victimei s-au găsit urme dintr-un fel de lac sau vopsea, însă 
încă nu e limpede de la ce anume provine. 

— Ar putea fi vorba de o fugă de la locul accidentului? 


Inspectorul Thorngate se uită prin cameră, testând ideea. 

— Cineva s-a panicat... şi apoi a aruncat cadavrul în lac? Ar 
merita să verificăm mostra cu baza de date cu vopseluri naţională. 

Ffion încuviințează. 

— Rănile nu se potrivesc cu o lovitură produsă de un obiect 
bont, dar ar merita o încercare. 

— Încă aşteptăm o listă cu apelurile de pe mobilul lui Lloyd, 
continuă Crouch. Însă aplicaţiile folosite includ Tinder şi Plenty 
More Fish!?. Analiştii le cercetează pe amândouă ca să stabilească 
cu cine a luat Lloyd legătura, în caz că avem de-a face cu o iubită 
respinsă sau un soţ gelos. 

— Lucru care ar fi valabil şi pentru hărţuitoare. 

Sugestia vine din partea inspectorului Walton, care îşi face 
însemnări în carnet cu avântul cuiva proaspăt avansat pe post. 

Lângă ea, Thorngate răsuceşte un pix între degete. 

— Dar oare ar mai fi depus plângere dacă ar fi fost cineva cu 
care avea o aventură? 

— Nu prea a avut de ales, răspunde Ffion. Femeia s-a dus la ei 
acasă. 

Se uită pe însemnări şi continuă: 

— Albă, blondă, jeanşi negri, geacă de piele maro, şapcă de 
baseball. 

— Destul de multe detalii! remarcă inspectorul Thorngate, al 
cărei pix se loveşte de masă. Vreo cameră de înregistrare în zonă? 

Ffion clatină din cap. 


12 Site de întâlniri înfiinţat în 2002. 


— Femeia a încercat să forţeze intrarea, cerând să-l vadă pe 
Rhys. Când Yasmin a refuzat-o, femeia a ameninţat-o pe ea şi pe 
fiicele sale adolescente. 

— Şi n-a sunat la 999? întreabă Crouch. 

— Nu, răspunde Leo. A sunat soţul ei, după ce-a ajuns acasă. A 
spus că Yasmin fusese în stare de şoc şi că nu mai gândise limpede. 
Evident, în momentul în care a ajuns poliţia acolo, nu mai era nici 
urmă de agresoare. 

Crouch desenează ceva pe iPad, iar pe tabla inteligentă din 
spatele lui apare un semn de întrebare, cu menţiunea Hărțuitoare. 

— lată primul nostru suspect. Inspector Thorngate, vreau să fii 
tu legătura dintre Poliţia Metropolitană şi analiştii noştri — să vezi 
dacă există vreo corespondenţă între femeile cu care ţinea Lloyd 
legătura pe Tinder şi urmăritoarea noastră misterioasă. 

— Da, şefu'! 

— Cine se ocupă de ambarcaţiuni? 

Crouch se uită de jur-împrejur. 

— Marinarii, domnule, vine un răspuns de undeva din spate. 

Urmează un hohot de râs general. 

— Eu, şefu'. 

Inspectorul Thirkell flutură din mână. 

— Am obţinut o listă cu toţi cei care deţin permis şi mă ocup de 
ea, iar echipa ce se ocupă de înregistrările camerelor de 
supraveghere caută remorci pe şoselele care ajung în zonă. 

— Putem chema echipa de căutări subacvatice? întreabă 
inspectorul Thorngate. Am putea obţine totuşi un rezultat dacă 
găsim arma. 

— Poate, dacă am mai avea un cadavru, răspunde Crouch. Nu 
pe baza presupunerii că am putea obţine ceva pe care să se afle 
amprente. 


Ffion ridică o mână. 

— Cunosc pe cineva care operează o dronă subacvatică. Vreţi 
să... 

— Superidee, mersi! 

Când i-a zis vreodată Crouch multumesc lui Leo? Sau să-i 
recunoască meritul când a dus la bun sfârşit o sarcină? 

— Camere de supraveghere la The Shore? continuă inspectorul- 
şef. 

— Mă uit imediat pe ele, domnule, intervine iute Ffion. 

Leo simte o umbră de resentiment. Că tot vorbeam de pupat în 
fund şefii. 

— Super! Şi vezi ce e şi cu celelalte camere! Magazine, uşile din 
faţă ale caselor, camere de bord etc. 

— Domnule! 

— Atunci, pe mâine-dimineaţă la ora 8, oameni buni! 

Ca de obicei, Crouch iese primul pe uşă. 

Leo se gândeşte la seara care-l aşteaptă — apartamentul gol şi 
mirosul ciudat de vizavi — şi se întoarce spre Ffion. 

— Presupun că nu vrei să mănânci ceva, nu? 

În clipa în care o spune, o şi regretă. Ffion are expresia care 
spune cum să-l refuz cu blândețe? 

— Vreau să verific hashtagul de pe Instagram, adaugă el repede. 
Merge mai repede în doi. 

Ffion ridică din umeri. 

— Sigur. 

Aleg un restaurant chinezesc numit Wok this Way şi se 
strecoară amândoi într-un separeu strâmt de lângă uşă. 

— Chow mein cu creveţi? propune Leo în timp ce scanează cu 
privirea meniul. 

— Orice doreşti tu. 


— Pui cu lămâie? 

— De ce mă întrebi pe mine? Of, Doamne! 

Ffion lasă jos meniul. 

— Eşti de-ăla. 

— Care de-ăla? 

— Care împarte. Ascultă, nu vreau să fiu ciudată, dar dacă îmi 
comand friptură de rață, înseamnă că vreau rață friptă, nu că vreau 
o jumătate de rață friptă. 

— Practic, de fapt chiar e o jumătate de... 

— Tu comandă-ţi ce vrei! Eu îmi comand ce vreau. Aşa 
funcţionează restaurantele. 

Lucrează în timp ce mănâncă, dând amândoi scroll pe 
Instagram, fiecare pe telefonul său. O femeie de la masa de alături 
le aruncă o privire încărcată de milă în timp ce-i şopteşte ceva 
prietenului ei. Crede că el şi Ffion alcătuiesc un cuplu, presupune 
Leo, ieşiţi seara la o întâlnire fără să aibă absolut nimic în comun. 

— Asta a fost postată la ora 23, zice Leo, arătându-i o poză cu 
Lloyd în bucătăria familiei Charlton. 

Bărbatul are faţa roşie şi lucioasă, cu părul lipit de fruntea 
asudată. 

— S-ar putea totuşi să fi fost făcută mai devreme. O parte dintre 
invitaţi e posibil să fi aşteptat să ajungă acasă înainte să posteze. 
Semnalul e groaznic pe partea aia a lacului şi chiar nu mi-l închipui 
pe Jonty Charlton dându-le tuturor parola de la Wi-Fi. 

Ffion îi arată apoi un şir de imagini. 

— O mulţime sunt aşezate într-o ordine bizară. Clemence 
Northcote nu-şi uscase părul cum trebuie când a început 
petrecerea — iată! —, însă poza asta n-a fost postată decât la finalul 
serii. Şi o vezi pe asta cu familia Charlton? Există una aproape 
identică făcută din alt unghi, dar postată două ore mai târziu. 


Trebuie să-i punem pe cei de la Tehnic să verifice momentul când 
au fost făcute toate. 

Ffion se opreşte şi-şi răsuceşte telefonul. 

— Asta e interesantă. 

Imaginea are o grămadă de filtre, însă Leo îl identifică pe Bobby 
Stafford, care stă de vorbă cu o femeie cu cercel în nas. 

— Cine-i aia? 

— Eira Hughes. Învăţătoare. Dar nu asta e chestia interesantă. 

Eira râde, probabil de ceva spus de Bobby, care zâmbeşte. Lângă 
ei se află un grup compact de oameni. Imaginea este decupată, însă 
se poate distinge spatele unei femei cu colanţi negri de piele, ce stă 
cu spatele la Stafford. 

— Uită-te la mâna lui, îl îndeamnă Ffion. 

Leo se uită. Degetele lui Bobby sunt împletite cu ale femeii din 
spatele lui. 

— Ashleigh? 

Ffion clatină din cap. Îşi ia telefonul înapoi şi dă scroll la altă 
postare de pe Instagram. 

— Cu asta era îmbrăcată Ashleigh. 

Soţia lui Bobby poartă o rochie roşie, mulată şi scurtă. Ffion dă 
înapoi, schimbând imaginile de pe ecran. Se opreşte, iar Leo 
zăreşte scurt o femeie în negru. 

— Ea e? O recunoşti? 

Leo îşi mijeşte ochii ca să vadă poza pe care o cercetează Ffion. 

— Neah. 

Ffion trece repede mai departe. Poate prea repede. 

— Deci nu e din zonă? 

— Poftim? 


— Dacă nu o recunoşti — Leo se trezeşte că se apleacă peste 
masă, cu capul lăsat, într-un efort de a-i atrage atenţia lui Ffion —, 
probabil că nu e din sat. Nu? 

Până la urmă, Ffion ridică privirea. 

— Scuze! Da. 

— Deci dacă echipa de la Tehnic ar putea extrage metadatele din 
toate postările astea, am putea încerca să le sincronizăm cu datele 
de pe Apple Watch-ul lui Rhys şi să vedem ce făcea când i-a luat-o 
pulsul razna. 

— Speri să-l găseşti pe profesorul Plum” în salon cu sfeşnicul în 
mână? 

— Nu se ştie niciodată. 

Leo dă scroll prin postările de pe Instagram pe telefonul lui, 
căutând alte imagini cu misterioasa femeie în negru. Găseşte vreo 
două cu Yasmin şi Rhys Lloyd pe terasa lor, făcute pesemne 
înainte de petrecere — Lloyd pare mult mai puţin răvăşit. În spatele 
lui, lacul e o întindere întunecată, iar norii negri plutesc grei 
deasupra lor. Poate e doar fiindcă ştie că Rhys va ajunge în seara 
aceea în apă, dar lui Leo până şi luminiţele sclipitoare atârnate de-a 
lungul balustradei i se par de rău augur. 

Gemenele lui Rhys au şi ele conturi pe Instagram, cu postările 
atent întreţinute şi zdravăn editate. Cea mai recentă postare a lui 
Tabby Lloyd este o poză tulburătoare din biroul gol al tatălui ei, cu 
scaunul răsucit într-o parte, ca şi cum acesta ar fi ieşit din cameră 
cu doar o clipă în urmă. Leo se uită atent la imagine, aducându-şi 


13 Personaj interpretat de Christopher Lloyd în filmul Indiciul (Clue, 1985), în care 
şase oameni sunt invitaţi la o cină într-un conac, numai că amfitrionul este ucis, 


iar oaspeţii trebuie să coopereze cu personalul ca să-l găsească pe criminal. 


aminte de pozele lucioase pe care le-a văzut în cursul dimineţii şi 
încercând să-şi dea seama ce e diferit. Ar vrea să nu fi lăsat revista 
acasă. 

— Mai există vreo poză cu biroul lui Lloyd dinainte să moară? 

— Yasmin a arătat toată casa într-o postare din vară. Stai un pic! 

Ffion dă scroll prin imagini, derulând în sens invers viaţa 
familiei Lloyd, împărţită în mici pătrate pline de filtre de imagine. 
Revelionul, apoi Crăciunul, viaţa la Londra. Vacanţa din mijlocul 
semestrului petrecută la The Shore, apoi iar Londra, după care 
vacanţa la The Shore. Ffion se opreşte. 

— Uite! 

Leo îşi ţine telefonul lângă al ei şi se apleacă amândoi să vadă 
mai bine imaginile aproape identice ale biroului lui Rhys Lloyd. 
Încăperea e mică — practic, un hol mai lat situat între dormitorul 
principal ce dă spre lac şi cele două camere mai mici din partea din 
faţă a casei. Pe lângă masa de lucru — mai ordonată în fotografia lui 
Yasmin decât într-a fiicei sale —, se mai află un fotoliu mic, un stativ 
pentru partituri şi o floare în ghiveci. Deasupra mesei de lucru se 
vede o poliţă pe care stau mai multe trofee şi premii. 

Leo numără trofeele în poza lui Yasmin, apoi procedează la fel şi 
cu cea a lui Tabby. Se uită la Ffion, apoi prima piesă a puzzle-ului 
se aşază frumos unde trebuie. 

— Lipseşte unul. 

Mia se întoarce la The Shore la doar o oră după ce a plecat. A 
stat aici toată ziua, aranjând aperitive şi slugărind-o pe Blythe. 
Cine dracu' îşi face un plan detaliat pentru o petrecere? Câteva 
boluri cu chipsuri, câteva melodii bubuitoare, îţi aduci băutura de- 
acasă şi treaba-i ca şi rezolvată. 

Dar nu şi la The Shore. Nu, aici sunt tăvi cu sushi şi budinci 
Yorkshire care ascund o fâşiuţă de carne de vită în sânge. Şiruri 
după şiruri de sticle cu folie deasupra şi o piramidă din pahare cu 
picior cum a văzut doar în filme. E şi un cort acolo — genul pe care-l 
vezi doar la nunțile organizate în hoteluri selecte —, cu şezlonguri şi 
umbrele de soare şi o mochetă de culoarea nisipului, pentru că 
Jonty a pus totuşi piciorul în prag când soţia lui a cerut nisip 
adevărat. Oameni nebuni. Banii îi înnebunesc pe oameni. 

Pe cei mai mulți. 

Mia n-a acceptat jobul de menajeră (şi acum, se pare, de 
ospătăriță) pentru un bărbat, însă pentru unul a rămas. De-asta 
încearcă să ignore condescendenţa, insultele lejere şi senzaţia că e 
invizibilă până nu face ceva greşit. Şi ştie cât de nebunesc sună 
totul şi ce-ar spune lumea, şi Doamne, habar n-are cât de complet 
nepotrivit e el... 

Dar... 

Inima îi tresaltă în timp ce înaintează peste stânci în tenişii pe 
care o să-i schimbe înainte să ajungă la The Shore. În mână leagănă 
o pereche de pantofi cu tocuri de 15 centimetri şi bine, nu sunt 


chiar Loubo-cutare de-ăia cu care se tot dă mare Blythe, însă cu ei, 
picioarele Miei par să nu se mai termine. Ce tupeu pe femeia aia 
să-i propună să poarte uniformă de ospătăriţă! Mia a petrecut şase 
luni într-o uniformă de menajeră pentru întâlniri pe ascuns cu 
iubitul ei, iar în seara asta are de gând să-l dea pe spate. Au reuşit 
să se întâlnească preţ de câteva secunde mai devreme, iar pentru 
seara asta îşi face mari speranţe, căci toată lumea va fi distrasă de 
petrecere, aşa că ei o să se poată furişa nevăzulți. 

Bun, ştie că el nu-i pe placul tuturor. Cam încrezut, poate, şi cam 
ostentativ. Dar pe sub toate astea, departe de mediul lui, e adorabil. 
Mia zâmbeşte în sinea ei. După petrecere, el are de gând să plece. I- 
a promis. Are de gând să lase în urmă toate aceste simboluri ale 
succesului şi să fie cu ea. 

— Cine are nevoie de bani, când ai iubire? spune el mereu, iar 
Mia ştie că vorbeşte serios. 

De ce-ar minţi-o? 


Pluteşte ceva în aer acasă la Jonty şi Blythe — un curent subtil în 
conversaţie —, iar Mia se gândeşte imediat (ca întotdeauna când 
ajunge la muncă şi vede că e ceva în neregulă) că lumea a aflat. E 
egoist din partea ei, evident, dar oamenii îndrăgostiţi sunt adeseori 
egoişti. 

— ...se furişează aşa, ca răufăcătorii, spune Blythe. 

Mia încremeneşte în prag, cu inima bubuindu-i în piept. 

— Sunt doar copii, răspunde Jonty. Tu nu te-ai furişat în 
adolescenţă? 

Mia se relaxează. Intră în cameră pe cât de țanţoş îi permit 
tocurile alea ameţitoare şi se preface că nu ştie ce efect creează. 

— Ding-dong)! 

Blythe îi aruncă o privire furioasă soţului ei. 


— Mi-aş dori să nu mai faci aşa tot timpul. E dezgustător. 

Se apropie de Mia cu blestematele ei de tabele, iar ea scrâşneşte 
din dinţi. Deşi va merita, până la urmă. 

Musafirii din sat trebuie să sosească abia peste jumătate de oră, 
însă Rhys şi Yasmin sunt deja aici şi stau de vorbă cu Bobby şi 
Ashleigh. Mia le umple paharele cu şampanie, şi iar simte — aerul 
ăla ciudat, ca şi cum ar smuci ceva în adânc. 

— „zicea că sunt un talent înnăscut, nu-i aşa, iubitule? spune 
Ashleigh. Chiar dacă Bobby e actorul. 

— Putem numi pe cineva „actor” când practic nu face altceva 
decât să se joace pe sine însuşi? întreabă Rhys rânjind, ca şi cum ar 
fi o glumă, dar are privirea împietrită, iar în râsul lui Bobby se 
simte o oarecare asprime. 

— Putem numi pe cineva „cântăreţ”, ripostează el, când practic 
nu-i decât un nemernic cu microfon? 

Cei doi bărbaţi se întorc unul spre celălalt, arată ca începutul 
tuturor bătăilor în bar pe care le-a văzut vreodată Mia. Yasmin 
pare că aproape se bucură, ca şi cum ideea ca soţul ei să fie bătut 
măr de un adevărat campion la box e cel mai bun lucru care s-ar 
putea întâmpla. Indiferent ce-a făcut Rhys, a supărat-o pe Yasmin. 

Ashleigh, fireşte, habar n-are de nimic. 

— Rhys, ar trebui să-i pui să facă un reality-show despre tine. E 
ridicol de uşor: pur şi simplu se ţin după tine câteva luni, te 
filmează acasă cu copiii, merg cu tine la repetiţii şi aşa mai departe. 

— Asta presupunând că ar avea repetiţii la care să meargă, 
remarcă Yasmin tăios. 

Între ei se petrece ceva serios. Mia se bucură când sosesc 
Clemmie şi Dee. 


Clemmie poartă o rochie care e făcută, cum spune ea oricui e 
dispus s-o asculte, din sticle de plastic reciclate, cu tot cu capace 
aplatizate pe post de nasturi. 

— Senzaţional! face Mia, ceea ce nu e chiar o minciună. Şi tu 
arăţi fabulos, doamnă Huxley! 

Dee e îmbrăcată cu pantaloni de catifea negri şi o bluză albă cu 
jabou. În picioare are pantofi de lac negri. 

— Bolta plantară căzută, scumpo, îi spune ea Miei când o vede 
că se uită la picioarele ei. În plus, pantofii bărbăteşti sunt mult mai 
confortabili. 

Mia ar trebui să împartă aperitive, însă niciunul dintre 
simandicoşii ăştia nu vrea să mănânce, aşa că platourile alea 
minunate rămân neatinse până sosesc cei din sat. 

— Măiculiţă! exclamă Eira când intră. Locul ăsta... 

— Nu-i aşa? 

Mia are o ciudată senzaţie de mândrie, de parcă ea ar fi gazda. O 
clipă, îşi închipuie cum ar fi dacă ar locui cu adevărat aici. Dacă toţi 
banii ăştia, toate lucrurile ar fi ale ei. Şi poate că vor fi, într-o bună 
Zi. 

În primul rând, e cam stingheritor. Majoritatea sătenilor nu 
cunosc pe nimeni de-aici, aşa că stau grupuri-grupuri, discutând 
între ei şi uitându-se în jur. În celălalt colţ al casei, proprietarii de la 
The Shore vorbesc prea tare şi râd prea zgomotos, ceea ce-i 
aminteşte Miei de discotecile din timpul şcolii: băieţii într-o parte, 
fetele în cealaltă. 

Numai Clemmie şi Dee fac un efort să-şi întâmpine cum trebuie 
invitaţii, iar încet-încet cele două grupuri încep să se amestece. 

— „aceeaşi dispunere, da, însă, de fapt, diferă destul de mult, îi 
spune Yasmin unui cuplu despre care Mia ştie că nu dă nicio ceapă 
degerată pe interioare. Vă fac un tur, dacă doriți. 


— Ar fi grozav! răspunde perechea, disperată să arunce o 
privire. 

E începutul unui nesfârşit şir de oameni care umblă fără nicio 
ţintă dintr-un capăt în altul al complexului The Shore. Pe Mia o dor 
picioarele şi i-ar plăcea enorm să-şi dea jos pantofii, însă ştie că el o 
urmăreşte cu atenţie. Adineauri i-a umplut paharul şi bărbatul i-a 
şoptit la ureche în timp ce se apleca spre el: 

— Te doresc. 

Va găsi timp pentru ea mai târziu, e convinsă. Trebuie doar să 
aibă răbdare. 

Cineva a redus intensitatea luminilor şi a pornit muzica. Casa 
freamătă de căldură şi de zgomot, de corpuri lipite unul de altul. 
Se simte un curent de aer îngheţat, întrucât uşile duble sunt 
deschise larg, iar un perete al cortului flutură liber. Un grup de 
tineri de la pub intră, plini de ei, şi se îndreaptă direct spre masa cu 
băuturi. 

— Cine sunt oamenii ăştia? o întreabă Blythe tulburată pe Mia. 
Au fost invitaţi? 

Mia vede o invitaţie împăturită în buzunarul unuia dintre ei. 

— Cred că da, răspunde. Ăla e Gruffydd, iar ăia sunt Hari 
Roberts, Sion Williams... 

Însă pe Blythe nu o interesează numele. De fapt, ea nu a vrut să 
spună „cine sunt?”, ci „ce-i cu ei?” Care-i treaba cu ei, ce fel de 
caractere sunt? 

— Beau la Y Llew Coch, adaugă Mia. 

Blythe clipeşte rapid, vizibil îndurerată când grupul pune 
stăpânire pe un colț al salonului. Sunt opt cu toţii, îmbrăcaţi în 
blugi şi cu bocanci de lucru jerpeliţi, iar gecile şi le-au aruncat 
neglijent la un loc. Jachetele sunt umede, iar Mia îşi dă seama că 
trebuie să fi venit cu bărcile, aproape sigur direct de la pub. 


Caleb încearcă să se strecoare nevăzut la petrecere. Ajuns în 
bucătărie, deschide un bufet, iar Mia îl prinde cu mâna pe o sticlă 
de coniac ascunsă printre conserve. 

— Eu m-aş abtine, în locul tău. 

Caleb tresare speriat. 

— La dracu’, Mia, n-ar trebui să te furişezi aşa! 

Mia îi ia coniacul din mână. 

— Lângă zidul casei găseşti o miniladă frigorifică plină cu bere. 
N-o să simtă lipsa câtorva cutii. 

Băiatul rânjeşte. 

— Multam! 

Apoi dispare şi se duce pe unde îşi petrec timpul adolescenţii în 
seara asta. Mia se ia după el ca să se asigure că nu ia toată lada de- 
afară, iar aerul rece e o adevărată binecuvântare pentru membrele 
ei înfierbântate şi îndurerate. Ocoleşte cortul pe-afară şi ajunge în 
partea cealaltă, ascunsă vederii, apoi îşi scoate pantofii şi îşi apasă 
tălpile goale în adânciturile îngheţate ale terasei. 

— Îmi pare rău! aude ţipând un bărbat. Na, am zis-o! Eşti 
mulțumită? 

Mia clipeşte în beznă. Nori întunecaţi trec încetişor prin faţa 
lunii şi o dezorientează. 

— Nu mie trebuie să-mi spui că-ţi pare rău. 

Glasul lui Dee Huxley e imposibil de confundat, iar Mia înțelege 
că vocile se aud de pe terasa casei de alături. Dar cu cine vorbeşte 
Dee? 

— Ce i-ai făcut acelei femei... 

Dee lasă fraza în aer, iar Mia îşi ţine respiraţia. În interiorul 
cortului, uşile casei se deschid, iar afară se aude dintr-odată 
hărmălaie, care acoperă vocile liniştite de-alături. 

Ce femeie? 


Se aude un vuiet dinspre apă — vuietul răguşit al unei bărci cu 
motor —, iar când motorul se opreşte după numai o secundă, 
liniştea este asurzitoare. Tânăra Seren Morgan apare în capul 
scării, dispărând apoi în mijlocul petrecerii, înainte ca Mia să 
scoată măcar un cuvânt. Se întreabă dacă nu cumva Elen s-a mai 
înmuiat sau dacă Seren a reuşit să o îmbrobodească. 

Mia merge până la marginea terasei şi ajunge acolo exact când 
Huw Ellis urcă scara debarcaderului. 

— 'Toate bune, Mia? 

— Tu ar trebui să fii aici? 

Miei îi place Huw, însă ştie tot satul ce părere are el despre acest 
loc. 

— Unde e? 

— Cine? 

— Lloyd. 

Bărbatul nu mai aşteaptă să-i răspundă, şi Mia îl urmează 
înăuntru, uitându-se la el cum cercetează întreaga încăpere, apoi o 
ia pe hol şi deschide uşa din faţă. Lumea a început să danseze, iar 
mobila a fost trasă lângă perete. Fata se opreşte pentru a vorbi cu 
Seren, care ţine un pahar la spate, ca şi cum ar fi suficient să 
ascundă că bea, cu toate că privirea o dă de gol. 

— Senzaţională petrecere, nu? comentează Mia. 

Seren ridică din umeri. 

— E-n regulă. 

E dichisită toată — rochie scurtă şi mulată şi pantofi cu tocuri 
aproape la fel de înalte ca ale Miei. Părul strâns în bucle şi ochii 
conturaţi cu negru. Arată periculos de sexy, iar Mia se întreabă 
dacă Elen a văzut-o ieşind aşa din casă. 

— E şi mama ta aici? o întreabă Mia. 

— Mama, la The Shore? 


Yasmin se strecoară alături de ele. 

— Seren! Le-ai văzut pe Tabby şi Felicia? Le-am căutat peste tot. 

— Cred că se uită la ceva pe Netflix acasă la Caleb. 

— Spune-le că vreau să-l facă pe tatăl lor să mănânce ceva! 

— Ăăă, bine! 

— Pe mine n-o să mă asculte. l-am învelit un sendviş în folie de 
plastic şi l-am lăsat în frigider; pot să i-l dea ele. 

Yasmin se uită apoi la Mia şi adaugă: 

— E atât de beat, că mi-e ruşine. 

Şi nu e singurul, îşi spune Mia. Sub masă sunt acum mai multe 
sticle goale decât sunt pline deasupra, şi până şi Clemmie are două 
pete de un roşu aprins în obraji în vreme ce le arată tuturor ceva ce 
ar putea fi un fel de dans irlandez. Steffan Edwards dă pe gât vin 
roşu, ceea ce nu-i semn bun. 

Poate că i se va alătura şi ea, se gândeşte Mia. Până acum, s-a 
abținut cât de cât — n-a luat decât câteva înghiţituri de şampanie în 
timp ce împărțea aperitive —, dar acum s-a cam săturat de toţi. Se 
uită în partea cealaltă a încăperii. Lui Jonty îi curg practic balele în 
decolteul lui Ashleigh Stafford, ceea ce pe Mia o face să simtă o 
izbucnire subită de furie că ea e ospătăriţa, cea care strânge pe aici, 
ţiitoarea. Ashleigh îşi ţuguie întruna buzele şi se umflă în pene, 
dându-şi întruna laoparte părul plin de extensii scumpe cu 
unghiile alea scumpe ale ei. 

Mia o detestă mai mult decât a detestat vreodată pe cineva. 

Ffion a avut o noapte agitată; a adormit abia spre dimineaţă şi n- 
a auzit alarma. N-a mai făcut duş, aşa că părul ei e o claie creaţă. 
Când intră la The Shore, se opreşte să-i arate legitimaţia poliţistului 
în uniformă aflat la post în capătul aleii. Acesta stă de vorbă cu doi 
bărbaţi pe care Ffion îi recunoaşte imediat: reporterul Fular-în- 
Dungi şi colegul lui cameraman, Gav. Negura de dimineaţă 
învăluie copacii şi în aer pluteşte o burniţă măruntă ce se scurge în 
firişoare argintii pe geaca lui Fular-în-Dungi. 

— Tipii ăştia dau târcoale pe aici de câteva zile, îi spune Ffion 
poliţistului. Au fost avertizaţi, dar... 

Instantaneu, camera lui Gav e pe umăr, iar reporterul îi şi înfige 
un microfon în faţă. 

— Acum, că avem de-a face cu un caz de crimă... are poliţia 
vreun suspect? 

— Va trebui să discuţi cu biroul de presă. 

Ffion închide portiera maşinii, reamintindu-şi pentru a mia oară 
că trebuie să-i repare geamul. 

— Inspector Morgan, nu-i aşa? strigă reporterul. Poliţia din 
nordul Ţării Galilor? Colaborezi cu echipa din Cheshire pentru că 
victima e de origine galeză sau pentru că suspectul este galez? 

Când Ffion se îndepărtează, reporterul o însoţeşte, strigându-şi 
în continuare întrebările: 


— O sursă a dezvăluit tensiuni vechi între The Shore şi 
comunitatea locală — poţi comenta în legătură cu asta? Care este 
relaţia dintre tine şi partenerul tău englez? 

Ffion pune piciorul în prag. 

— Ce mama dracului? 

Pentru prima dată, se simte recunoscătoare pentru enclava pe 
care o reprezintă The Shore, departe de priviri curioase. În faţa 
casei familiei Lloyd, briza leagănă o bandă albastru cu alb şi 
criminalişti în costume albe se mişcă încolo şi încoace între casă şi 
duba parcată în faţă. În spatele caselor, lacul se întinde sub un văl 
de ceaţă. 

Ffion vede vesta roz a Miei ieşind din casa lui Dee Huxley şi o 
strigă: 

— Îmi eşti datoare cu un mesaj! 

Mia şovăie, apoi se îndreaptă către Ffion. 

— Tin iawn? 

— Aşa şi-aşa. Ocupată. 

Ffion face semn spre banda întinsă la locul faptei şi adaugă: 

— Ai primit mesajul vocal din ziua de Anul Nou? Că mi-am 
petrecut noaptea acasă la tine, dacă întreabă mama? 

— L-am primit. Totuşi, care-i treaba? Cum de ai nevoie de un 
alibi? 

— Chestii personale, răspunde Ffion şi ridică din umeri. Nimic 
special, doar că nu vreau să-mi ştie toată lumea treburile. 

— Eşti o amică de tot rahatul, să ştii. Nu-mi dai mesaj decât dacă 
ai nevoie de ceva, zice Mia pe un ton lejer, însă cuvintele ei 
transmit un mesaj greu de ignorat. 


1 Eşti bine? (în Ib. galeză, în orig.) 


— Nu-i adevărat. 

— Mă rog. 

Mia se îndepărtează. 

— Apropo, eu n-am zis nimănui despre ce puneai la cale! strigă 
Ffion în urma ei. 

Mia se opreşte, însă nu se întoarce, iar după câteva clipe se 
apropie de maşina ei. 

Ffion îşi muşcă interiorul obrazului. Nu e o amică de tot rahatul. 
O astfel de amică n-ar fi ţinut un secret, nu? Mai ales în toiul unui 
caz de crimă. 


Ffion discută cu agenta în uniformă aflată la post în faţa casei 
familiei Lloyd: 

— Inspectorul Leo Brady e înăuntru? 

Poliţista îşi verifică mapa unde sunt notate ordonat mişcările 
tuturor. 

— A sosit. 

Ffion îi oferă numărul de identificare pentru listă, apoi se 
apleacă pe sub banda de protecţie şi-şi trage echipamentul special 
din cutia aflată lângă uşa din faţă. 

Înăuntru, Leo stă de vorbă cu şefa criminaliştilor. 

— Scuze că am întârziat! începe Ffion. 

— Greu cu naveta? 

Vocea lui Leo e înăbuşită de mască, aşa că Ffion nu-şi poate da 
seama în ce dispoziţie se află acesta. 

— Băieţii au ridicat medicamente din noptiera lui Lloyd. 

— Câteva pe rețetă, majoritatea fără, precizează criminalista. Le 
trimitem la laborator. 

— Vreo dovadă că ar fi locul crimei? întreabă Ffion. 


— Picături de sânge. Aici, lângă birou, îi arată criminalista. Au 
fost curățate destul de bine, dar am găsit totuşi sânge şi fibre care 
arată că victima a fost târâtă din birou prin dormitorul principal. 

Ffion şi Leo o urmează pe femeie, păşind pe plăcuţele speciale 
aşezate ca să protejeze probele. Mai sunt câteva şi pe balcon, iar pe 
balustrada de metal se văd urme de pudră pentru prelevarea 
amprentelor. 

Criminalista se apleacă şi arată către parapetul de sticlă care se 
opreşte cam la 30 de centimetri de podeaua balconului. 

— Am găsit sânge pe partea inferioară a sticlei. Arată ca şi cum 
victima a fost împinsă pe dedesubt. 

Pe terasa principală, un con galben marchează o zonă în jurul 
căreia ia mostre un alt agent în costum de protecţie alb. Leo se uită 
în jos. 

— Şi acolo a căzut? 

— Sută la sută, răspunde criminalista. O să continuăm, însă o să 
fie ca şi cum am căuta acul în carul cu fân: sunt urme peste tot. 
Poliţa cu trofee nu-i un loc de pornire foarte rău, dar nu cred că va 
fi de mare ajutor — atacatorul n-ar fi avut nevoie să atingă raftul să 
ia ceva de-acolo. 

— Poate că n-a fost ceva personal, intervine Leo, când se întorc 
înăuntru. Poate cineva a vrut să dea o spargere — practic, trofeele 
sunt peste tot pe Instagram —, iar Rhys i-a ieşit în cale. 

— Şi atunci, de ce n-a luat şi celelalte trofee? 

— N-a avut timp? 

— A avut timp să-i târască pe balcon cadavrul, să-l împingă pe 
terasă şi apoi pe ponton, să-l urce într-o barcă şi să se debaraseze 
de el în mijlocul lacului, dar n-a avut timp să bage nişte trofee într- 
un sac? 

Leo rânjeşte. 


— Recunosc că nu-i cea mai reuşită teorie a mea. O să vedem 
dacă găsim ceva pe camerele de supraveghere. 

Ffion simte cum se încinge toată. 

— E pe lista mea. Mă duc să mă ocup. 

— S-a rezolvat deja. Am luat cheile cât te aşteptam dimineaţă. 

— Am spus că mă ocup eu! 

Asprimea răspunsului lui Ffion îl face pe Leo să-şi ridice mâinile 
în semn de predare. 

— Uşurel! M-am gândit doar să-ţi mai iau nişte chestii de pe 
cap, atâta tot! 

— N-am nevoie de ajutorul tău. 

Leo clatină din cap. 

— Chiar e greu cu tine, aşa-i? Nu vii la şedinţe, nu lucrezi în 
echipă... 

Îşi dezumflă obrajii, eliberând uşurel şi zgomotos un norişor de 
abur. Ffion nu spune nimic. 

— În fine, am recuperat hard-diskul şi am descărcat 24 de ore, 
începând cu ora 9 dimineaţă în Ajunul Anului Nou. E o eroare 
după-amiază, în jur de ora 15, când înregistrarea sare înainte o oră. 

— Rhys Lloyd a mai fost în viaţă alte câteva ore după aceea. 

— Exact, şi de acolo mai departe pare în regulă, deci putem să 
confruntăm oamenii care au ajuns la petrecere cu oaspeții aflaţi 
deja pe lista noastră. Să vedem cine lipseşte. Camerele sunt 
îndreptate mai degrabă spre aleea principală decât spre poteci, dar 
e un început. 

Lui Ffion îi vibrează telefonul în buzunar, iar ea aruncă o privire 
la ecran înainte de-a răspunde, bucuroasă de întrerupere. 

— Toate bune, şefu'? 

— Veşti bune, o anunţă inspectorul-şef Malik. Acum, că locul 
faptei a fost identificat în partea englezească a lacului, nu mai 


există nicio justificare să te rețină. Am vorbit cu inspectorul-şef 
Crouch şi l-am convins să-ţi dea drumul. 

Se simte o oarecare duritate în ultimele cuvinte, ceea ce 
sugerează că inspectorul-şef Crouch n-a stat prea mult pe gânduri. 
Cu siguranţă, riposta lui Ffion nu prea i-a mers la inimă, dar, dacă 
nu poate face faţă, atunci n-ar trebui să se mai ia de Leo. 

Gândul la Leo o face să-şi aducă aminte de camerele de 
supraveghere şi simte un nod în stomac. Dacă nu se mai ocupă de 
caz, nu mai are de unde să afle ce descoperă în continuare. Cât de 
aproape sunt de adevăr. Se îndepărtează de Leo. 

— Chestia e, şefu', că eu cred că ar trebui să rămânem aproape. 

— Ffion, practic m-ai implorat să te scot de-acolo! 

— Sunt multe investigaţii locale de făcut şi de partea noastră a 
graniței. Martori care preferă să discute în galeză. 

Ffion ştie cum să-şi joace cartea: 

— Şi cred că o să fie şi o experienţă utilă pentru mine. Ştii, să 
lucrez în echipă. E un loc potrivit pentru... ăăă... dezvoltare 
personală. 

Urmează o pauză lungă şi cumva surprinzătoare. 

— Aici chiar n-am cum să te contrazic, oftează Malik. Bine! 
Rămâi! Dar data viitoare când îmi ceri o favoare, vreau mai întâi o 
perioadă de gândire. 


Yasmin şi gemenele s-au mutat pentru moment la mama lui 
Rhys. Ffion aude muzică prin tavan cât stă cu Leo pe canapeaua 
Dralon a lui Glynis, cu Yasmin în faţa lor pe un fotoliu îngust, cu 
spătar înalt. Glynis îşi face de lucru, pregătind un ibric cu ceai şi 
aducând o tavă cu fursecuri pe care nu le vrea nimeni. 


— Dach chi isio rwbath... 

Glynis se opreşte, aruncând o privire către Yasmin şi apoi 
trecând la engleză: 

— Doriţi şi ceva mai consistent? Poate un sendviş? 

— Nu, chiar e-n regulă, răspunde Leo. 

— Când putem să ne întoarcem acasă? întreabă Yasmin, care e 
palidă şi subţire şi-şi ține picioarele lungi trase la piept, ca un copil. 

— Mă tem că echipa de criminalistică o să mai rămână acolo 
vreo două zile, răspunde Ffion. Dar dacă aveţi nevoie de ceva, ne 
putem ocupa... 

— Nu la The Shore! M-aş bucura să nu mai pun vreodată 
piciorul acolo. Vreau să le duc pe fete acasă, la Londra. 

— Yasmin, cariad, intervine Glynis, nu le lua pe gemene... Sunt 
singura familie care mi-a mai rămas. 

Bătrâna scoate o batistă din mânecă şi-şi suflă nasul. 

— Am prefera să rămâneţi în zonă, zice Ffion. Doar cât mai 
durează ancheta. 

De la fereastră, poate să vadă în grădina din spate a lui Glynis, 
care e aproape în întregime ocupată de un foişor din lemn. 

— Deja a venit cineva la voi la adresa din Londra, adaugă Leo. 
Încă n-am eliminat cu totul o legătură între cea care-ţi hărțuia soțul 
şi ucigaşul lui. 

Îşi scoate telefonul şi afişează postarea de pe Instagram a lui 
Yasmin cu poliţa plină de trofee a lui Rhys, mărind premiul care 
bănuiesc ei că acum s-ar afla pe fundul lacului. 

— Credem că asta i-a cauzat soţului tău rănile de pe faţă. Ce ne 
poţi spune despre el? 


15 Doriţi şi... (în lb. galeză, în orig.) 


Glynis aruncă o privire la imagine peste umărul lui Yasmin şi 
suspină din nou. Începe apoi să răscolească prin sertarele unei 
comode masive din lemn de stejar. 

— E premiul Rising Star, răspunde Yasmin fără nicio inflexiune 
în voce. Din 2010. Acordat unui actor de musical pentru cea mai 
bună interpretare a anului. Rhys l-a câştigat pentru rolul lui Iuda 
din Jesus Christ Superstar. Ultimul rol decent pe care l-a primit. 

Aruncă o privire către soacra ei, însă aceasta nu reacţionează în 
niciun fel. 

— Îmi închipui că e un domeniu dificil, spune Leo. 

— Toată lumea vrea să fie următoarea vedetă. 

Yasmin trage de o aţă desprinsă din braţul fotoliului. 

— Fiecare agent vrea să dea lovitura şi, când o face, trece 
imediat la un talent nou. Pentru numele lui Hristos, agenta lui 
Rhys l-a pus să facă reclame pentru asigurări auto. 

— Şi, fireşte, era genial în ele, intervine Glynis. 

Îi întinde lui Ffion o poză lucioasă, în care Rhys Lloyd poartă un 
smoching negru; Ffion se întreabă dacă e cel în care a murit. 
Yasmin e îmbrăcată cu o rochie lungă cu un decolteu adânc, iar la 
gât îi sclipesc diamante. Stau pe un covor roşu, în faţa unui fundal 
plin de logouri ale sponsorilor. Rhys îşi odihneşte lejer o mână în 
jurul mijlocului soţiei sale; în cealaltă strânge un trofeu enorm. 

— Foarte impresionant! exclamă Leo. 

Yasmin smulge aţa în cele din urmă, apoi începe să şi-o 
răsucească pe degete. 

— E oribil! 

Ffion se uită la poză. 

— Din ce-i făcut? 

— Baza e din marmură; restul, din metal. Toată chestia este 
placată cu aur. 


Deasupra mâinii lui Rhys se zăreşte un mănunchi de spini 
metalici, iar pe Ffion o trec fiorii. 

— Când a fost ultima dată când l-ai văzut în birou la el? 

— Cred că în ziua de revelion. 

— Chiar l-ai văzut atunci? insistă Leo. 

— Păi, nu. Adică... practic nu „vezi” lucruri care ştii deja că sunt 
acolo, nu? Pur şi simplu presupui că sunt. 

Leo îşi deschide carnetul. 

— Poţi, te rog, să faci o listă cu persoanele care s-au aflat în 
camera aceea? Trebuie să o verificăm şi să eliminăm amprentele 
prelevate deja. 

— Îmi pare rău, dar e imposibil. 

Yasmin clipeşte. 

— l-am dus pe toţi acolo. Sunt designer de interior — iar The 
Shore reprezintă o parte foarte importantă a portofoliului meu. 

— Când spui toți... încearcă Leo. 

— Jonty şi Blythe, evident. Clemmie, Dee, soţii Stafford — 
Ashleigh îmi cerea sfatul despre lumină, cu toate că, dacă vă vine 
să credeţi, a montat spoturi în... 

— Şi mai cine? o întrerupe Leo. 

— Constructorul, Huw Ellis. Au fost nişte probleme, iar el are 
un rând de chei. A intrat în toate casele. E valabil şi pentru Mia, 
menajera. Şi, desigur, am făcut tururi la petrecere. 

— Ai făcut tururi? 

Ffion se imaginează făcând tururi de prezentare în casa mamei 
sale: Aceasta e baia, unde trebuie să loveşti țeava cu un ciocan ca să 
pornească duşul. Acesta e dormitorul meu, care încă mai are pe perete un 
poster cu Backstreet Boys... 

— Lumea era curioasă. 


La etaj, muzica e şi mai tare, iar Ffion îşi dă seama că eo 
înregistrare cu Rhys. Şi le închipuie pe gemene acolo, ascultând 
vocea tatălui lor, şi înghite un nod. Îi întinde o hârtie lui Yasmin. 

— Aceasta este o listă cu medicamentele găsite în noptiera 
soţului tău. Ştii pe care dintre ele le lua? 

Yasmin cercetează lista. 

— Uneori, lua ibuprofen pentru durerile mai puternice de spate. 
Astea sunt multivitamine — din astea iau şi eu. Ah, iar somniferele 
astea erau pentru răul provocat de diferenţa de fus orar. 

Îi dă înapoi lista. La etaj, muzica fetelor mai creşte cu câţiva 
decibeli, astfel încât vocea tot mai puternică a lui Rhys îi ridică lui 
Ffion părul pe ceafă. 

Yasmin se ridică. 

— Nu mai rezist. 

— Lasă-le în pace! o sfătuieşte Glynis, însă Yasmin iese deja din 
cameră. 

Convenabil, îşi zice Ffion. Nu e preocupată de ce a spus Yasmin 
despre medicamente — numai chestii banale —, însă e interesată de 
modul în care femeii îi tremura mâna în timp ce citea lista şi de 
maniera intenţionat degajată în care le-a oferit explicaţiile. Pe lista 
aia se află ceva important. Ffion se uită la Leo şi înţelege că el 
gândeşte la fel. 

Sus, vocea lui Rhys se întrerupe la mijlocul unui cuvânt. 

— Tot uit, zice Glynis. Şi apoi îmi aduc aminte şi... 

Genele îi sunt tivite de lacrimi. 

— Trebuie să-ţi vină foarte greu, răspunde Leo. Îmi cer scuze 
dacă e şi mai greu din cauza întrebărilor pe care le punem. Nu 
vrem decât să aflăm ce s-a întâmplat cu fiul tău. Ţi-a povestit 
vreodată despre cazul de hărțuire? 

— Da, eram foarte îngrijorată pentru Yasmin şi fete. 


— Nu pentru fiul tău? 

— Poftim? 

— Ai spus „Yasmin şi fete”. Îţi făceai griji pentru Rhys? 

— Normal că îmi făceam griji pentru el! 

— A primit mai multe mesaje agresive pe internet, intervine 
Ffion. Ai idee cine le-ar fi putut trimite? 

— Absolut niciuna. 

— Rhys avea cumva o aventură? 

Lui Glynis îi tremură mâinile. Se uită neliniştită la tavan. 
Yasmin încă nu s-a întors. 

— Doamnă Lloyd? insistă Leo. 

— Localnicii au fost foarte supăraţi când s-a construit The Shore, 
răspunde ea în cele din urmă. Pe Rhys şi pe mine. Au existat o 
mulţime de resentimente. 

— Tu ai fost prinsă la mijloc, intervine Ffion. 

E o afirmaţie, nu o întrebare, însă Glynis răspunde totuşi: 

— Da. A fost foarte neplăcut. 

Vocea i se frânge. 

— Atunci, de ce ai făcut-o? întreabă Leo. De ce l-ai lăsat pe Rhys 
să construiască dacă întâmpinați atâta rezistență din partea 
localnicilor? 

— Terenul i-a revenit lui Rhys prin testamentul soţului meu. 

Glynis ridică neputincioasă din umeri, apoi îşi coboară privirea 
în poală. 

— Şi-n plus, fiul meu putea fi foarte convingător. 

Ffion se uită afară pe geam. A fost anunţată ninsoare în 
următoarele zile, şi un fulg mic încearcă terenul, plutind pe strada 
principală. 

— Mi-am făcut-o cu mâna mea, reia Glynis. 


Urmăreşte cu privirea locul în care se uită Ffion, atentă la ce se 
întâmplă dincolo de geam şi vorbind mai mult pentru ea decât cu 
poliţiştii: 

— L-am răsfăţat. Mi-ar fi plăcut foarte mult o familie 
numeroasă, dar n-a fost să fie, aşa că am revărsat tot ce am avut 
asupra lui Rhys. lar el s-a obişnuit să facă doar ce-l taie capul. 

Leo se apleacă înspre Glynis. 

— Fiul tău i-a făcut rău cuiva? [ie ţi-a făcut rău? 

— Nu! N-ar fi... 

Clatină din cap, din nou şi din nou. 

— Dar te-a intimidat în vreun fel? Era un agresor? 

— Nu! Încetează! Nu era... Adică, poate la şcoală, când era mic, 
însă... 

Glynis începe iar să plângă; obrajii îi sunt brăzdaţi de lacrimi. 

— Îmi pare rău! spune Leo. 

Ffion simte cum o cuprinde furia. De ce trebuie Leo să fie atât de 
jalnic? Îşi face doar treaba, deci n-ar trebui să-şi ceară scuze pentru 
asta. 

— Ce vrei să spui, că era un agresor la şcoală? 

Ffion nu crede că Glynis îi va răspunde, însă femeia se ridică şi 
merge la fereastră. 

— Acum e magazie, reia Glynis în timp ce se uită la foişor. Însă 
ani de-a rândul a fost studioul de muzică al lui Rhys şi locul în 
care-şi petrecea vremea cu prietenii. Adolescenţii nu vor să stea în 
preajma părinţilor lor, nu-i aşa? 

Ffion nu răspunde. Se uită prin cameră, la fotografiile cu Rhys 
băieţel, apoi bărbat, după care îşi aminteşte cadavrul întins pe 
masa de examinare a lui Izzy Weaver. 


— Ar fi trebuit să fiu o mamă mai bună, spune Glynis, care 
continuă să se uite pe fereastră, de parcă a uitat complet că Leo şi 
Ffion sunt încă acolo. Să merg să-i verific, să-i bat mai mult la cap. 

— Doamnă Lloyd, se încruntă Leo. Fiul dumneavoastră a făcut 
ceva când era la şcoală? Ceva rău? 

Glynis se cutremură uşor, apoi se întoarce de la geam şi aruncă 
o privire scurtă spre Ffion. 

— Au fost nişte neplăceri cu o fată de-aici. Ceri. Mă simt 
groaznic când mă gândesc la ce s-a întâmplat, dar... 

— Ceri Jones? o întrerupe Ffion. 

— Avea probleme mari, au spus cei de la şcoală. Rhys o tot 
necăjea, dar sunt convinsă că nu era singurul — unii copii atrag mai 
mult decât alţii astfel de lucruri, nu? 

Ffion nu are încredere în ea să răspundă. 

— Ce s-a întâmplat? insistă Leo, însă Glynis clatină din cap şi 
începe să se agite în jurul mesei, strângând ceaiul şi farfuriile cu 
fursecuri. 

— Chiar nu-mi mai amintesc. A fost acum mult timp. Ştiţi şi voi 
cum sunt copiii. 

Se aude scârțâit de scări de deasupra, apoi frânturi din cuvintele 
lui Yasmin, abia audibile. Leo priveşte scurt într-acolo. 

— Cum era mariajul fiului tău? 

— Păreau fericiţi. 

— Era un tată bun? 

— Rhys le iubea la nebunie pe fete. 

Glynis se opreşte încă o dată înainte să reia: 

— Nu le-a lipsit niciodată ceva, şi acelaşi lucru e valabil şi 
pentru Yasmin. Îi dădea o alocaţie lunară generoasă. 

— Ea ce-o să facă acum? întreabă Leo. 


Glynis îşi împătureşte batista într-un pătrat perfect şi o strânge 
în palme înainte să răspundă: 

— Yasmin e singura beneficiară a poliţei de asigurare de viaţă a 
lui Rhys. 

Îşi vâră batista înapoi în mânecă înainte de a-i întâlni privirea lui 
Leo. 

— Acum o să o ducă mai bine decât când trăia el. 

— Cine este Ceri Jones? 

Leo se uită la magazine în timp ce merg pe strada principală. 
Încă nu s-au redeschis după vacanța de Crăciun, aşa că vitrinele 
sunt cufundate în întuneric şi casele de marcat sunt goale. 

— Poştăriţa. 

Ffion merge cu paşi mari, iar trupul îi e încordat de furie. 

— Ziceau mereu... şi tot timpul Rhys... 

— Ffion, n-are nicio noimă ce spui. 

Ffion se opreşte şi îşi vâră mâinile adânc în buzunare. 

— Ceri locuieşte aici dintotdeauna. Cred că n-are mult peste 40 
de ani. În fine, când am ajuns eu aici, renunţase deja la liceu, însă 
lumea tot mai vorbea despre ea. 

— Ce-a făcut? 

— A luat o supradoză în debaraua cu rechizite. A găsit-o 
îngrijitorul, care a şi dus-o la spital. Trebuia să meargă la facultatea 
de arte, dar a renunţat. Acum e poştăriță. 

— Din cauza lui Rhys Lloyd? 


— Acum am auzit prima oară. Eu ştiu de supradoză doar pentru 
că mama m-a luat deoparte şi mi-a spus că e în regulă să fii 
homosexual, heterosexual şi aşa mai departe — pentru că nu-i deloc 
o discuţie jenantă când ai 12 ani — şi că, dacă cineva de la şcoală 
avea să-mi facă zilele amare, atunci trebuia să-i spun ei imediat. 

— Mama ta pare de treabă. 

— Are momentele ei. 

Ffion continuă: 

— Varianta oficială în privinţa lui Ceri era că „se străduieşte să 
se împace cu propria sexualitate”. 

Urmează o pauză înainte să vorbească Leo: 

— Era la petrecere. 

Ffion se uită la el. 

— Ceri nu e o criminală. 

— Ar putea fi. 

— Pentru că a fost agresată... când?... acum 30 de ani? Ăsta nu-i 
un motiv pentru crimă. Nu la fel de puternic precum banii. 

— Crezi că Yasmin a făcut-o? 

— Ai văzut cât de tulburată a fost când a început să citească lista 
cu medicamente? Pun pariu pe zece lire că raportul toxicologic va 
indica niveluri mari de somnifere. Cred că lui Yasmin i-a plăcut să 
fie măritată cu o stea în ascensiune. După ce s-a consumat, femeia 
i-a făcut de petrecanie pentru bani. 

— Totuşi, de ce acum? Ar fi moştenit mai mult după ce s-ar fi 
construit şi restul The Shore. 

— Numai dacă se numără şi ea printre beneficiari. Adu-ţi 
aminte că partenerul de afaceri e Jonty Charlton. 

— Sunt sigur că va fi încântat să stea din nou de vorbă cu noi. 


Jonty Charlton nu e încântat. Se uită la Leo şi la Ffion de parcă 
ar fi fost scoşi de pe fundul lacului. 

— Îi hărţuiţi şi pe ceilalţi locuitori The Shore sau e o plăcere 
rezervată doar pentru mine şi soţia mea? 

— Nu facem discriminări, răspunde Ffion pe un ton vesel, apoi 
păşeşte în casă, aşa că Jonty nu mai are de ales şi trebuie să se tragă 
în spate. 

— Să ştiţi că deja devine plicticos. Credeam că incompetenţa e o 
calitate specifică Poliţiei Metropolitane, însă e clar că este 
endemică. 

— Ne-aţi spus că acest loc se va transforma într-o adevărată 
mină de aur când va fi gata, continuă Ffion. Cine pune mâna pe 
mina de aur acum, că Rhys e mort? 

Jonty pare puţin surprins. 

— Ah... Yasmin va moşteni aproape toate acţiunile lui Rhys. 

— Aproape? întreabă Leo. 

— Rhys deţinea 51% din firmă, eu am 49%. Înțelegerea noastră 
era ca, în eventualitatea decesului lui Rhys, 2% din firmă să-mi 
revină mie. 

— Şi aşa să deţineţi pachetul de control? zice Ffion. 

Jonty flutură din mână de parcă remarca ei ar fi relevantă. 

— Înseamnă doar că, indiferent cui alegea Rhys să-i lase partea 
lui, The Shore îşi păstra integritatea. 

— De ce deţinea Rhys majoritatea în afacere, când tu ai fost cel 
care a venit cu banii? 

— Domnişoară poliţist, conducerea unei afaceri este ceva mai 
complicată decât emiterea unei amenzi pentru parcare. Eu aveam 
banii, însă Rhys avea terenul. Cea mai mare parte a parcelei era 
deţinută de un fermier englez. Nu exista nicio autorizaţie de 


urbanism şi nici nu era probabil să fie obţinută, aşa că Rhys l-a 
cumpărat pe nimic. 

— Dar pe terenul moştenit de la tatăl lui era deja o construcţie, 
zice Ffion rar. Deci exista un precedent. 

— Nu eşti doar un chip frumos, nu? comentează Jonty. 

Ffion îi întoarce privirea fără să zâmbească. 

— Ai nimerit-o. O bucăţică de teren mărăcinos, dar destul de 
valoroasă. Tot au mai existat ceva piedici, însă pe plajă se 
construise deja ceva, iar în cele din urmă am reuşit să convingem 
autorităţile să-şi bage minţile în cap. 

— Afacerea mergea bine? 

Leo se gândeşte că n-ar fi exclus ca Ffion să facă implozie. 

— Casele au fost mai greu de vândut decât anticipaserăm. A 
trebuit să scădem preţul şi, chiar şi atunci, tot nimic. Nu oferim 
eşalonări şi nici nu acceptăm ipoteci — foarte exclusivist totul —, aşa 
că ne-am chinuit mult să găsim locul potrivit pe piaţă. În final, am 
contractat o firmă de PR ca să lansăm o campanie pentru The 
Shore. Am plătit influenceri, am publicat tweeturi despre cât de 
incredibil e locul, încă pe vremea când era încă şantier de 
construcții — genul ăsta de lucruri. 

— Pare foarte lipsit de etică, remarcă Leo. 

— Toată lumea procedează aşa. Şi a funcționat — aşa am găsit-o 
pe Ashleigh Stafford. Am insinuat că există o listă de aşteptare, că 
toţi cei care se înscriseseră erau selectaţi... 

Jonty pare foarte plin de el. 

— Adevărul era că eu şi Rhys luaserăm fiecare câte o casă în 
contul participaţiei, iar celelalte stăteau goale. Ashleigh a fost exact 
ce ne trebuia: persoana care să ducă vorba. După ce construim şi 
restul caselor, vom putea să le vindem de trei ori. 


— Dumneavoastră şi Rhys eraţi întotdeauna de acord în 
privinţa afacerilor? întreabă Ffion. 

— De cele mai multe ori, da. 

Jonty clipeşte rapid de câteva ori. 

— Sunteţi sigur? 

Bărbatul îşi dezumflă obrajii. 

— Uitaţi, eram un pic supărat pe el înainte să moară, bine? 
Cineva o să vă spună în cele din urmă, aşa că iată, vă spun eu 
acum. Anul trecut am avut o mică problemă cu fluxul de lichidităţi 
şi a trebuit să renunţăm la constructori. Rhys a angajat un tip din 
zonă, Huw Ellis, să termine treaba, iar eu am luat de la bancă un 
împrumut de 30.000. Numai că Rhys a cheltuit banii, iar 
constructorul trebuie plătit. 

— lar tu încă datorezi 30.000? întreabă Leo. 

— Păi, da. Nu-i o avere, ştiu foarte bine. Dar cu un constructor 
pus pe răzbunare, vedeţi bine de ce eram niţel supărat. 

— Îmi imaginez că şi Huw Ellis e destul de supărat. 

Tonul lui Ffion e rece, iar Leo n-o acuză. După aproape zece ani 
în poliţie, câştigul lui net se situează undeva la puţin sub 30.000 pe 
an. Pentru Jonty Charlton n-o fi o avere, dar pentru majoritatea 
oamenilor este. 

— S-a luat de mine la petrecere, continuă Jonty. Cu Rhys n-a 
ajuns la nicio înţelegere, aşa că s-a luat de mine, ne... 

Se opreşte, apoi conchide: 

— Acum pare mai degrabă irelevant, nu? Acum, că bietul Rhys 
nu mai e. 

Ba dimpotrivă, îşi spune Leo, lui i se pare foarte relevant. 


Afară, tocmai e pe cale să-i propună lui Ffion să-şi compare 
notițele la o cafea, când ea îl anunţă că trebuie să plece. 


— Dar abia ne-am apucat de treabă. 

— Am de făcut alte chestii. 

Ffion îşi trage până sus fermoarul gecii groase şi-i aruncă un 
zâmbet neconvingător. 

— Călărețul Singuratic, îţi aminteşti? 

— Mai degrabă Chiulangiul Singuratic, mormăie Leo. 

Se hotărăşte să-şi ia totuşi o cafea şi porneşte spre sat. Ancheta e 
o învălmăşeală în mintea lui, iar acum trage de fiecare fir, 
încercând să înțeleagă ceva. Atât Jonty Charlton, cât şi Yasmin 
Lloyd au de câştigat de pe urma morţii lui Rhys Lloyd. Ambii 
aveau motive, însă au avut şi ocazia? Ambii au postat imagini pe 
Instagram pe tot parcursul serii, dând impresia că practic n-au 
plecat de la petrecere. Echipa de la tehnic n-a extras încă 
metadatele care le-ar permite să alcătuiască o cronologie, iar Leo se 
întreabă dacă o să le arate că Jonty sau Yasmin a lipsit suficient de 
mult timp ca să-l omoare pe Rhys şi să se debaraseze de cadavru. 

Când Leo ajunge pe strada principală, o adolescentă cu o chică 
roşcată impresionantă vine în direcţia lui. N-are cum să confunde 
părul ăsta, nici încleştarea încăpăţânată a maxilarului. Leo se 
opreşte. 

— Eşti Seren, nu-i aşa? Sora lui Ffion? 

Fata îl priveşte bănuitor. 

— Leo Brady, spune el şi-i arată legitimaţia. Lucrez cu Ffion la 
cazul de crimă de la The Shore. 

— Norocosule! 

— Mă întrebam dacă n-ai vrea să te mai gândeşti să ne dai 
amprentele. 

Seren îl fixează cu o privire goală. 


— E ceva voluntar, continuă Leo. Din punct de vedere legal ai 
tot dreptul să refuzi... numai că ar fi incredibil de util să eliminăm 
oameni de pe lista potenţialilor suspecți. 

— Amprente? Ce se întâmplă cu ele după aia? 

— Sunt şterse. Nu pot fi folosite la nimic cu excepţia acestui caz 
— bănuiesc că Ffion ţi-a explicat deja, nu? 

— Nu. Dar nu mă deranjează. E chiar mişto, de fapt. N-am mai 
avut niciodată legătură cu o anchetă de crimă. 

— Îți mulțumesc că te-ai răzgândit, apreciez. 

Seren ridică din umeri. 

— În primul rând, nu m-a întrebat nimeni, dar în fine. Pot să... 

Face un semn vag în direcţia străzii. 

— Ce? Oh, da, fireşte! Mersi! 

Leo o urmăreşte cum se îndepărtează, în vreme ce mintea i-o ia 
la goană. Pe lista lor, Seren apărea printre persoanele care au 
refuzat să dea amprente şi nu există decât o singură explicaţie 
pentru această discrepanţă. 

Ffion a minţit. 

YASMIN 


Yasmin Lloyd abia aşteaptă să divorțeze. Dacă e să fie pe deplin 
sinceră (ceea ce rareori este), de mult timp nu îşi mai doreşte să fie 
măritată, însă acum nu se mai poate. A fost trădată de-a dreptul de 
soțul ei şi, cu toate că apreciază ironia situaţiei, pur şi simplu nu 
mai poate sta alături de el nicio clipă. 


Numai că e nevoită. Yasmin nu e un monstru, iar Tabby şi 
Felicia vor fi foarte afectate când ei se vor despărţi. Poate măcar să 
le lase să se bucure de petrecerea de diseară. Aşa cum au grijă 
mereu să sublinieze fetele, şi-aşa nu prea e mare lucru de făcut pe- 
aici, ar fi o adevărată cruzime să le strice sărbătoarea anunţțându-le 
în seara de revelion că părinţii lor se despart. 

Yasmin se uită afară de pe balconul dormitorului. O barcă 
singuratică rătăceşte alene pe apă, iar un stol de păsări plonjează 
după peşti. Pe malul opus, cineva stă cocoţat pe un scăunel şi 
pictează sau desenează. Yasmin oftează. Ea nu mai vede 
frumuseţea lacului sau a siluetei limpezi a munţilor. Nu-i mai 
place reflexia copacilor sau a căsuţelor oglindite în apa argintie. 
Ineditul The Shore s-a pierdut cu totul când nopțile au devenit tot 
mai lungi, iar terasele nu mai sunt dezmierdate de razele soarelui. 
Se gândeşte cu nostalgie la satele din Toscana sau plajele din 
Caraibe. 

Intră în casă şi închide uşa, apoi trece prin biroul lui Rhys şi se 
îndreaptă spre scări. Pe masa lui de lucru se află corespondenţa 
pregătită să fie trimisă către fanii din toată lumea. Yasmin aşază 
hârtiile într-un teanc ordonat, îndreaptă scaunul şi ridică o 
păturică ce-ar trebui să stea aruncată artistic peste un braţ, dar pe 
care Rhys insistă să stea cu fundul şi să o boţească. Face un pas în 
spate şi cercetează încăperea cu un ochi critic. E foarte mândră de 
munca ei de designer la The Shore şi abia aşteaptă să se laude cu ea 
în faţa invitaţilor la petrecere. Ce bine-ar fi să poată să ia căsuţa cu 
totul şi s-o pună într-un loc mai interesant! Trebuie să existe lacuri 
şi-n jurul Londrei, nu? 

Trage draperiile ca să fie simetrice. Afară, pe alee, soţul ei stă de 
vorbă cu Dee, iar Yasmin îşi dă seama după postura lui că abia 
aşteaptă să scape de-acolo. L-ar putea salva, probabil, îşi spune 


femeia în vreme ce coboară scările, dar de ce, după ce i-a făcut? 
Mai potriveşte câteva pernute în sufragerie şi îndreaptă obiectele 
decorative de pe masă ca să stea cu faţa spre uşă. Ciudat cât de 
asemănătoare sunt căsuţele, şi totuşi atât de diferite. De exemplu, 
locuinţa familiei Charlton: Blythe trăncăneşte o grămadă despre 
simţul estetic, însă femeia aia nu se pricepe deloc la culori. 

Yasmin ia sticla de coniac din bucătărie. Agenta lui Rhys îi 
trimite câte una extraordinar de scumpă la fiecare Crăciun, pe care 
Rhys o desface în ziua de revelion ca să-i poarte noroc în anul care 
vine. Yasmin i se alătură mereu. Cariera lui Rhys n-are nevoie doar 
de un pahar de superstiție, dar întâmplător e un coniac foarte bun. 

Până ajunge ea afară, Rhys se îndreaptă spre lac cu telefonul 
lipit de ureche, iar Dee nu se mai vede pe nicăieri. Yasmin îşi poate 
închipui cum a decurs discuţia lor: 

Îmi pare foarte rău, Dee, dar trebuie să-mi sun agenta înapoi! 

Oh, sigur, dragă, eu, una, nu-ți mai stau în cale. 

Rhys izbuteşte de fiecare dată să scape din situaţii mondene 
plictisitoare inventând apeluri urgente către Fleur. Acum îl vede 
foarte bine printre copaci, cum umblă prin luminiş şi vorbeşte 
furios la mobil. Nu-şi dă oare seama că Dee a intrat deja şi că mica 
scenă pe care o joacă se iroseşte nevăzută de nimeni? 

— Yasmin, unde-i nebunaticul ăla de soţ al tău? întreabă Blythe 
când intră în căsuţa familiei Charlton. Jonty are nevoie de ajutor ca 
să mai pună nişte luminiţe. 

— Nu suntem siamezi, răspunde Yasmin acru. 

Se reapucă de umflat baloanele, deşi sperase că o să se ocupe 
altcineva de asta cât lipsise ea. În sinea ei, consideră că baloanele 
sunt de prost gust, însă Blythe a comandat câteva sute, în culorile 
specifice The Shore, verde şi alb murdar, şi a făcut-o responsabilă 
pe Yasmin de crearea unei arcade. 


— Cortul ăla îmi dă dureri de cap când îl văd, bombăne Jonty, 
iar Yasmin e întru totul de acord. 

— Încadrează lacul, replică Blythe. 

Jonty trece tropăind printre cele două clape, ținând în braţe o 
cutie cu luminiţe. 

— Blochează cu totul afurisitul de lac! 

Fata din sat se ocupă de aperitivele aduse acum o oră cu o dubă 
de la Fortnum & Mason, iar Mia le transferă din cutii pe platouri. 
Blythe le-a dat instrucţiuni precise tuturor proprietarilor de căsuțe 
să-şi golească frigiderele pentru depozitare — chiar e o adevărată 
operaţiune militară. 

— Imaginaţi-vă cum ar fi să nu vină nimeni! zice Yasmin. 

Râde ca să arate că e o glumă, dar e prea târziu pentru expresia 
bruscă de panică apărută pe faţa lui Blythe la ideea unei asemenea 
ruşini mondene. 

— Normal că o să vină. 

Bobby mută băuturi de colo-colo cu o lipsă evidentă de grabă. 
Probabil că o evită pe Ashleigh, care s-a făcut remarcată prin 
absenţă în timpul pregătirilor pentru petrecere. 

— Toţi vor să tragă cu ochiul la cum e printre celebrităţile la 
modă. 

— Atunci pe tine n-o să te deranjeze nimeni, mormăie Jonty. 

A aprins şemineul, dar la fiecare cinci minute Mia mai duce 
mâncare afară sau vine el să mai ia luminiţe, şi în casă intră un val 
de aer îngheţat. Deasupra lacului, nori groşi promit zăpadă. 

Unde e Rhys? Yasmin e împărţită între dorinţa de-a nu se afla în 
apropiere de soţul ei şi resentimente că e obligată să umfle 
blestematele astea de baloane în timp ce el se eschivează, 
prefăcându-se că dă telefoane. Pesemne că s-a întors deja în birou 
şi, fără îndoială, face din nou dezordine, ca să fie nevoită să-l 


aranjeze iar înainte de sosirea invitaţilor. După divorţ, va găsi altă 
întrebuințare pentru biroul lui de-acasă. Poate că o să înceapă să 
facă artă: ar fi un studio trăsnet şi ar putea face rost de un şevalet 
vechi ca piesă centrală. 

Normal că Rhys va încerca să obţină casa, însă Yasmin va fi deja 
pregătită. N-o să vrea să vadă prin toate ziarele descrieri ale 
comportamentului lui ruşinos. Imediat după sărbători, Yasmin o 
să-şi angajeze avocat. Dacă Rhys crede că va ieşi mai bine decât ea 
din toate astea, se înşală amarnic. 

Clemmie se află la masa cu băuturi, luând sticlele pe care Bobby 
şi Caleb le lasă pe blatul din bucătărie şi aşezându-le în rânduri 
ordonate. Yasmin înhaţă sticla cu coniac a lui Rhys exact când o 
zăreşte şi Clemmie. 

— Scuze, dar asta e doar pentru uz personal! 

Yasmin zâmbeşte, apoi se întoarce către Blythe şi adaugă: 

— Dragă, pot să dosesc asta pe undeva? 

— Aici, o ascund în spatele conservelor. 

Blythe pune coniacul în dulap. 

— Nu prea cred că o să scotocească cineva printre conservele cu 
năut la o petrecere. 

— Eu n-aş fi chiar atât de sigur, intervine Jonty. Unii cred că nici 
nu ştiu unde trebuie să-şi facă nevoile. 

Râde zgomotos şi Yasmin o observă pe Mia care se uită atent la 
el din celălalt colţ al camerei. Mai observă încă ceva. Îl aşteaptă să 
se uite spre ea, apoi îi face un semn discret din cap, arătând spre 
gâtul ei şi apoi spre gulerul lui. Jonty se încruntă, apoi îşi coboară 
privirea şi-şi duce iute palma ca să acopere pata de ruj de pe 
cămaşă, după care se strecoară recunoscător afară. Ce clişeu! 
Yasmin se întreabă dacă a observat şi Blythe. Poate că nici măcar 


nu-i pasă — nu se ştie niciodată cum sunt, de fapt, dincolo de 
suprafaţă mariajele oamenilor. 


Yasmin are nevoie de trei ore să umfle toate baloanele şi să le 
aşeze cum vrea Blythe, timp în care se tot întrerupe, fiindcă i se 
cere să aducă ceva sau să mute altceva, şi nu dai tu o fugă să mai 
aduci nişte brânză? Zâmbeşte încordat la această ultimă remarcă — n- 
ar putea s-o facă şi menajera? —, însă îşi trage pantofii în picioare şi- 
şi ia haina. 

Când ajunge în hol, aude un motor de maşină ambalat cu furie. 
Până să deschidă uşa din faţă a familiei Charlton, maşina dispare 
deja după colţ, lăsând în urmă un nor de fum negru. De parcă asta 
n-ar fi deja remarcabil — doar e The Shore, nu vreo proprietate 
dosnică —, soţul ei stă în genunchi în mijlocul aleii. 

Pentru o clipă, uită complet ce a făcut el şi că îl urăşte din cauza 
asta. Uită că nu mai are deloc stare şi că e frustrată de lipsa lui de 
succes. Uită că vrea să divorţeze. Aleargă spre el, iar panica o face 
să se împiedice. 

— Ce s-a întâmplat? 

El o priveşte şi nu spune nimic. Oare suferă un atac de cord? 

— Cine era în maşina aia? 

Întrebarea pare să-l stimuleze. Se ridică tremurând în picioare, 
dar tot nu-i răspunde, iar Yasmin începe să se enerveze. E evident 
că soţul său nu suferă niciun atac de cord, în vreme ce ea aproape 
că şi-a scrântit glezna fără niciun motiv. 

— Nimeni. Nu-i nimic. 

E picătura care umple paharul. Nimeni nu se îndepărtează într- 
un nor de gaze de eşapament, iar un nimic nu face un bărbat în 
toată firea să cadă în genunchi. Yasmin nu voia să le supere pe fete 


în seara de revelion, dar pur şi simplu nu mai poate să continue 
nicio clipă această şaradă. 

— Am terminat-o, zice ea. Eşti penibil, Rhys. 

Se îndepărtează fără să se mai uite înapoi. Acum n-o mai 
interesează deloc ce cred oamenii. N-o mai interesează ce — sau 
cine — a produs această reacţie extremă din partea lui Rhys. N-o 
mai interesează decât — aşa cum a fost cazul toată viaţa — persoana 
ei. 

— Bănuiesc că nu e o vizită de complezenţă. 

Huw Ellis se apleacă peste schelă; poartă o geacă reflectorizantă 
peste atât de multe alte straturi de haine, că arată de două ori mai 
mare. E scund, dar vânos - genul de om pe care l-ai putea 
subestima într-o încăierare în bar. 

— Trebuie să stau de vorbă cu tine — poţi coborî? 

Ffion a mers prin oraş până a găsit duba albă a lui Huw parcată 
într-o fundătură. Lucrează împreună cu alţi trei muncitori la o 
anexă cu două niveluri, iar unul dintre ei o fluieră, dar după ce-şi 
dă seama cine e musafirul şefului de echipă, o dă în tuse. 

— Dacă ai nevoie de mine, vino tu sus! 

— Încetează cu prostiile, tăntălăule! Nu e de bine... 

O cască de protecţie aterizează la picioarele ei. Ffion oftează şi 
şi-o îndeasă peste păr înainte de-a începe să urce treptele, nici 
repede, nici cu graţie. 

În capul scării, Huw îşi propteşte un picior pe o stivă de ţigle. 


— Nu te-am mai văzut de ceva vreme. 

— Am fost ocupată, răspunde Ffion, uitându-se la acoperişuri. 

Llyn Drych e spectaculos văzut de-aici. Apa scânteiază în 
soarele de iarnă, iar norii plutesc către sat de parcă s-ar îndepărta 
înfricoşaţi de dragonul muntos care se arată ameninţător deasupra. 
În celălalt capăt al lacului, fumul se ridică în fuioare dinspre căsuţa 
unde stă Angharad Evans, împreună cu toate animalele pe care le- 
a salvat. Toată viaţa lui Ffion se află aici, într-o urzeală din petice 
de pădure verde, ardezie cenuşie şi lacul albastru argintiu ca 
oglinda. 

— Ancheta de crimă, nu? 

Huw îi caută privirea lui Ffion. 

— Cum merge? 

— Ai fost la petrecerea de revelion la The Shore. 

— Eu şi jumătate din Cwm Coed. Arăţi bine. 

— De ce te-ai dus? 

Huw pune o mână pe schelă. Are pielea bronzată şi aspră şi 
degetele pline de cicatricile căpătate în ani de muncă. Nu poartă 
niciodată mănuşi când lucrează, nici măcar în toiul celei mai aspre 
ierni. 

— Întoarce-te acasă, Ffi! Mi-e dor de tine, spune el blând. 

— Tu deteşti genul ăla de petrecere. 

Ffion clipeşte; lăcrimează din cauza frigului. 

— Vorbărie goală şi şampanie. Aperitive de fiţe. De ce te-ai dus? 

— Nu fi aşa! 

— Te-ai dus să încerci să recuperezi alea 30.000 pe care ţi le 
datora Rhys? 

Ffion cercetează chipul soțului ei în căutare de indicii c-ar fi 
nimerit-o, dar acesta o fixează cu o asemenea intensitate, că e 
nevoită să-şi ferească privirea. 


— Ffi. 

— Am mai trecut prin asta. 

— Te iubesc, aş da orice să fie totul cum a fost, zice Huw încet, 
dar apăsat, iar Ffion se uită la lac şi îşi doreşte să fie acolo, pe apă, 
gonind ca vântul. 

— Nu complica lucrurile şi mai tare, te rog. 

Ffion nu vrea să pară mânioasă, însă cuvintele îi ies apăsate şi 
dure. 

— Am venit doar pentru că dă rău pentru tine. 30.000, Huw! De 
ce nu mi-ai spus? 

— Cam greu să-ţi spun când te-ai dat peste cap să mă eviţi. 

Ffion roşeşte. Nu şi-a dat seama că a fost chiar atât de evident. 

— Ar trebui să ştii că deja analizăm amprentele de la locul 
faptei. Dacă le găsim pe-ale tale în biroul lui Rhys... 

— Normal că o să le găsiţi! râde Huw. Ffi, am lucrat acolo. Am 
montat ferestre, am pus parchet. Am rezolvat tot felul de probleme 
după ce s-au mutat acolo. Încă am cheile. 

— Ar trebui să le ai dacă nu mai lucrezi la The Shore? 

— Pot să şi le ia înapoi după ce-mi plătesc alea 30.000. Şi cum 
am auzit că Yasmin Lloyd o să se aleagă cu o pleaşcă, n-ar trebui să 
mai fie o problemă. 

— De unde ai auzit? 

Huw, singura persoană din Cwm Coed care poate fi la fel de 
încăpăţânată ca Ffion, se bate uşor pe-o nară. Se privesc în ochi şi 
pentru prima oară Ffion e cea care îşi fereşte privirea. 

— Ar trebui să plec. 

— M-am tot gândit... 

— Ar trebui să mergi la un doctor înainte să te apuci de 
activităţi noi. 


— Am putea ieşi la un pahar într-o bună zi. Ca înainte să ne 
căsătorim. Fără nicio presiune, fără copilării, doar un pahar. Să 
vedem cum merg lucrurile. 

Vântul îi suflă lui Ffion părul în ochi şi Huw întinde mâna să i-l 
dea laoparte, un gest pe care cu câţiva ani în urmă ea abia l-ar fi 
remarcat. Se trage grăbită în spate, uitând unde se află, şi vede 
expresia alarmată de pe faţa lui când se prinde de schelă. 

— Iisuse, Ffi! Chiar aşa de ticălos sunt? 

— Nu eşti ticălos. 

Ea e de vină, ea e cea care a încheiat totul. Îşi vâră mâinile în 
buzunare ca să se împiedice să le întindă spre el. Şi-a promis că n-o 
să-l rănească mai mult decât l-a rănit deja, dar el încă o iubeşte, 
ceea ce e foarte tentant. 

— Paharul ăla, deci? Diseară ies cu salvamontiştii, dar... 

Ffion îşi scoate casca de protecţie şi i-o întinde. 

— Poate după ce terminăm cu treaba asta. 


Are cinci apeluri ratate de la Leo. Şterge notificările şi-şi dă 
telefonul pe silențios, după care rămâne în maşină şi-şi citeşte e- 
mailurile. Tehnicienii au căutat prin aplicaţiile descărcate pe 
telefonul lui Rhys, iar Ffion deschide documentul ataşat. 
Majoritatea aplicaţiilor îi sunt cunoscute - un program ce 
monitorizează activitatea fizică, reţele sociale, diverse platforme de 
cumpărături — şi mai sunt şi câteva aplicaţii pentru muzică, 
inclusiv programe instrumentale şi unul cu exerciţii de încălzire 
pentru voce. E ciudat cum viaţa cuiva poate fi expusă în felul ăsta, 
cu priorităţile şi privilegiile împărţite în foldere. Ffion îşi 
imaginează amprenta digitală pe care-ar lăsa-o ea: editare de 
fotografii şi cupoane pentru pizza, viteza vântului şi aplicaţii de 
urmărire a cerului nocturn. 


Inspectorul Thorngate din echipa lui Crouch verifică diversele 
aplicaţii de întâlniri folosite de Rhys — dintre care unele au fost 
şterse din telefonul lui cu câteva săptămâni înainte să moară —, însă 
Ffion e curioasă în privinţa altora. Numărul 36 e descris drept club 
restrâns. 

Am fost la un pahar la clubul meu din Soho, a precizat Rhys în 
declaraţie, referindu-se la seara în care necunoscuta a fost la el 
acasă şi a ameninţat-o pe Yasmin. 

Numărul 36 să fie oare clubul din Soho? Din aplicaţie au fost 
recuperate puţine date, care sunt prezentate sub listă. Rhys a făcut 
rezervări acolo aproape în fiecare săptămână, până în luna iunie a 
anului trecut, când i-a încetat calitatea de membru. Lipsă de bani? 
Poate că Rhys începea să fie strâmtorat, dat fiind că nu mai avea 
contracte. 

Ffion caută clubul pe Google. Numărul 36 nu apare nicăieri şi 
nici pe reţelele sociale nu găseşte nimic. Agentul care a cercetat 
cazul de hărţuire e trecut pe declaraţia scanată pe care i-a trimis-o 
Leo, iar Ffion îi trimite un e-mail scurt în care îl întreabă ce ştie 
despre clubul lui Rhys. Lui Ffion i se pare dubios. Chiar dacă 
Numărul 36 a rămas în Evul Mediu, orice afacere din zilele noastre 
trebuie să aibă oarecare prezenţă online, nu-i aşa? Doar dacă nu 
cumva nu doreşte să fie găsită. 

Leo face un comision personal în timpul programului. E ceva 
aşa de neobişnuit, că simte că-i creşte pulsul şi se întreabă dacă 


Ffion „Călărețul Singuratic” Morgan funcționează într-o 
permanentă stare de stres, alimentată de adrenalină şi cofeină, şi 
dacă acest lucru o deranjează. Bănuieşte că nu. 

Stă în pragul casei care-a fost a lui, o casă cu trei dormitoare 
aflată într-un complex respectabil din Chester. Allie — sau, mai 
degrabă, Dominic - a vopsit uşa din faţă într-un negru lucios, iar 
pe peluză a fost înfipt un panou pe care scrie „De vânzare”. După 
divorţ, Allie a răscumpărat partea lui Leo, iar el a rămas cu prea 
puţin ca s-o poată lua de la capăt — cel puţin după ce iei în calcul 
suma retrasă automat în fiecare lună asupra căreia a insistat Allie. 

— Am renunţat la carieră ca să am grijă de Harris. 

— Ei, fii serioasă, a spus Leo atunci. Aia nu se prea poate numi 
carieră. 

A regretat imediat, fiindcă ştia că o să ajungă în „cartea neagră” 
în care nota Allie greşelile lui. Înainte să rămână însărcinată, fusese 
coordonator la o firmă de mutări, care-i propusese să se întoarcă şi 
să lucreze cu jumătate de normă, însă ea refuzase; pe Harris îl 
dusese de la şase luni la o creşă cu program normal, iar ea-şi 
petrecuse timpul făcând cursuri de fitness. 

Acum poartă echipament de sport şi-i răspunde la uşă 
îmbrăcată într-o pereche de colanţi roşu-închis şi un maiou asortat; 
are părul prins cu o bandană din lycra. 

— Ce vrei? 

— Pot să intru? Îngheţ afară. 

Allie ezită, apoi oftează şi se retrage înăuntru. Leo o urmează în 
bucătărie. Pe marginea mesei se află un teanc de invitaţii crem; de 
cealaltă parte sunt aşezate plicurile corespunzătoare. În mijloc se 
vede un tabel printat pe care Allie a bifat o parte dintre nume. 

— Invitaţii la nuntă, îi explică ea. 


Se aşază şi scoate una din teanc, verificându-şi lista şi scriind un 
nume pe invitaţie înainte de-a o strecura într-un plic şi a-l lipi. 

Leo nu mai suferă de mult, aşa că trece peste lipsa de tact a 
fostei soţii şi se aşază în faţa ei. 

— Te rog să nu-mi iei fiul! 

A stat treaz aproape toată noaptea şi a tot purtat această discuţie 
în minte. 

— Nu-l „iau”. 

Allie schiţează ghilimelele în aer şi continuă: 

— Îi ofer oportunităţi. Ţara asta e o cloacă. 

— Atunci, undeva mai aproape. 

În tonul lui se strecoară o urmă de disperare: 

— Franţa. Spania. 

Nu vrea să-şi vadă fiul plecat deloc, însă măcar în Europa ar 
reuşi să îl viziteze mai des. 

Allie îşi încrețeşte nasul. 

— Acolo nu vorbeşte nimeni engleză. 

Umezeşte încă un plic, apoi tresare şi-şi plimbă limba prin gură. 

— De ce oare tăieturile făcute cu hârtie dor atât de rău? În fine, 
totul e deja aranjat. Dominic urmează să fie numit director de 
departament la un liceu foarte bun, iar lângă el se află şi o şcoală 
primară, aşa că-l poate lua pe Harris cu el. 

— Ba poate pe dracu”! 

Leo şi-a jurat că n-o să-şi piardă cumpătul astăzi, dar e ori asta, 
ori suspinele care i se adună deja în piept, şi n-o să-i dea lui Allie 
satisfacția de a-l vedea plângând. 

— Vezi? Exact la asta mă refeream. Îţi tot dau câte o nouă şansă, 
doar ca s-o iei razna. E inacceptabil, Leo. Sinceră să fiu, cred că lui 
Harris o să-i meargă mai bine fără tine în viaţa lui. Ai o influenţă 
proastă. 


— ÎI iubesc. 

— Îl pui în pericol. 

lată-l! Asul din mâneca lui Allie. 

— Era îngrozit, Leo! Dumnezeu ştie ce cicatrice mentală i-a 
rămas. Când mă gândesc la vocea lui subţire la telefon... 

Îşi duce o mână la gură şi reuşeşte chiar să stoarcă şi câteva 
lacrimi de crocodil. Leo nu mai zice nimic. Ce poate spune şi să nu 
fi încercat deja de nenumărate ori? 

ÎI aducea pe Harris la Allie când s-a întâmplat. Ca şi majoritatea 
colegilor săi, îşi petrecuse mare parte din săptămână căutându-l pe 
Kieron Tackley, un pedofil de 65 de ani care avea suficiente relaţii 
ca duba ce-l ducea la închisoare să fie interceptată. În loc să fie 
judecat, acum Tackley hoinărea liber prin oraş, şi fiecare zi punea 
în pericol un copil. 

— „Cine-a dat drumul la câini?”, cânta Leo odată cu radioul. 

— „Cine, cine, cine, cine, cine?”, venea răspunsul de pe bancheta 
din spate. 

Chiar dacă n-ar fi fost vorba de Wind the Bobbin Up, Baha Men îl 
făcea pe Harris să danseze încântat. 

Kieron Tackley era într-o staţie de autobuz. Cu capul în jos şi 
gluga ridicată, dar clar el era. Leo a oprit muzica, a oprit în spatele 
unei maşini parcate şi s-a întins după staţia radio. 

— Ţi-ai pus serviciul mai presus decât propriul fiu, spune Allie 
acum. E destul de evident care îţi sunt priorităţile, şi n-au nicio 
legătură cu Harris. 

Leo pleacă. Ce rost mai are? 

— Aşteaptă! 

Se întoarce, iar Allie îi întinde un plic. 

— Poftim! Mă scuteşte de un timbru. 


Ffion tocmai coboară din maşină când Leo intră în parcarea 
morgii din Brynafon. Nu-l aşteaptă şi până s-o ajungă din urmă, ea 
e deja cu Izzy Weaver. Leo are impresia clară că Ffion evită să 
rămână singură cu el. Se întreabă dacă Seren i-a povestit deja 
despre discuţia pe care au avut-o pe strada principală din Cwm 
Coed. 

— Să-nţeleg, că ai pariat zece lire că nevastă-sa i-a făcut felul cu 
somnifere? întreabă Izzy când intră şi el în morgă. 

Asistentul, Elijah, face ordine după autopsia de dinainte. 

— E vorba doar de fler, răspunde Ffion. Clar s-a purtat ciudat 
când i-am arătat lista de medicamente. 

— Păi, eu nu pot comenta ceva în privinţa soţiei, dar mă tem că 
raportul toxicologic n-a indicat nicio urmă de pastile, aşa că a 
câştigat inspectorul Brady. 

— Eşti sigură? 

Izzy îi aruncă o privire nimicitoare lui Ffion. 

— De fapt, niciun fel de medicament. Omul vostru era destul de 
sănătos. 

— Atunci, de ce-a murit? 

— Oricât de mult ne place nouă, legiştilor, să credem că suntem 
dumnezei, autopsiile sunt de multe ori mai degrabă eliminări de 
pe listă decât diagnostice: restrângerea indiciilor clinice până ajung 
să arate un singur lucru. 

Izzy îşi dă jos ochelarii şi şi-i agaţă de buzunarul halatului. 

— În cazul ăsta, atacul în sine pare grav, dar, de fapt, e 
superficial. Nu există contuzii cerebrale, nici hemoragie 
subarahnoidă sau subdurală. Nu suficient ca să-l omoare, dar 
destul ca să-i provoace atacul de cord care s-a dovedit fatal. 

— Martorii spun că era complet dus la petrecere, intervine Ffion. 
Toată lumea a presupus că era beat. 


— Corespunde cu primele stadii ale atacului de cord, mai ales la 
pacienţii altminteri perfect sănătoşi. Datorită aplicaţiei pentru 
monitorizarea sănătăţii, ştim că a avut un puls instabil în cea mai 
mare parte a după-amiezii, iar seara a devenit periculos de mic. Fie 
şi numai scăderea tensiunii putea determina o stare de confuzie. 

— Şi vomă? întreabă Leo. Un martor l-a văzut vomitând afară. 

— Nu e ceva ieşit din comun. 

— Întrebaţi dacă au avut şi ciuperci în aperitivele de la 
petrecere, intervine asistentul. Şi cine le-a pregătit. 

La fel ca Izzy, Elijah e îmbrăcat cu un costum de protecţie de 
unică folosinţă, plus protecţii de plastic albastre în picioare. Are 
ochelari rotunzi mici, iar părul lung şi-l ţine prins într-un coc în 
vârful capului. 

— Chiar şi de la o cantitate mică de buretele-viperei ţi se poate 
face rău în câteva ore. 

— Elijah se pregăteşte să-şi ia diploma în toxicologie, îi 
lămureşte Izzy. Ceea ce se pare că-l transformă într-un expert. 

— Simptomele s-ar potrivi, adaugă Elijah calm, ignorând 
înţepătura. 

— Dar otrăvirea cu buretele-viperei ar face rinichii şi ficatul să 
cedeze, şi n-am găsit aşa ceva la omul nostru. 

Izzy se întoarce către Ffion şi Leo, ignorându-l complet pe 
Elijah. 

— Practic, toate otrăvurile lasă o urmă. Cele corozive ard tractul 
digestiv, paracetamolul îngălbeneşte albul ochilor, de la arsenic, 
membrana stomacului capătă o textură catifelată. 

Leo simte o uşoară ameţeală. Îi pare rău pentru Elijah, care şi-a 
reluat curăţenia, şi se întreabă dacă pe asistent chiar nu-l 
deranjează mojicia lui Izzy sau dacă nu cumva în sinea lui coace o 
răzbunare. Uneori, când Crouch devine deosebit de neplăcut, Leo 


şi-l imaginează căzând de sus sau cuprins de o diaree 
incontrolabilă. 

— Izzy Weaver cam exagerează, nu ţi se pare? întreabă el, după 
ce ies din morgă şi ajung departe de urechi indiscrete. 

Ffion se reazemă de maşina ei. 

— Mie îmi place de ea. 

Leo îşi verifică e-mailurile. Twitter a transmis în sfârşit adresele 
IP de la care au fost postate unele dintre mesajele de ameninţare 
primite de Lloyd, iar Leo se aşteaptă să obţină rezultate din 
urmărirea lor. Oare hărţuitoarea lui Lloyd stătea în Londra sau 
venise special ca s-o înfrunte pe Yasmin? Dacă ea l-a omorât pe 
Lloyd, cum a ajuns la The Shore? Hărţuitoarea misterioasă rămâne 
în continuare suspectul lor principal şi cu cât o identifică mai 
repede, cu atât mai bine. Ba s-ar putea chiar să-i găsească 
amprentele la locul faptei. Ideea îi aduce aminte de Seren Morgan. 

— Am dat peste sora ta... începe el, însă Ffion îi retează vorba: 

— Poliţia Metropolitană a căutat clubul lui Rhys. Numărul 36. 
Au avut ceva informaţii despre el de-a lungul anilor şi ce să vezi? 

Ffion trage din ţigară. 

— E un bordel. 

Suflă lent fumul afară şi continuă: 

— Unul exclusivist — ce-o mai fi însemnând şi asta —, dar tot 
bordel. Pregătesc chiar acum o operaţiune. 

— Crezi că Yasmin ştie? 

Ffion zdrobeşte mucul ţigării cu tocul bocancului. 

— Că soţul ei era o hahaleră? 

Leo nu ştie cum să răspundă. Îşi actualizează inboxul şi citeşte 
cu un zâmbet ce se tot lăţeşte e-mailul care tocmai a venit. Se uită 
apoi la Ffion. 

— Cred că tocmai am găsit-o pe hărţuitoarea lui Lloyd. 


Leo formează numărul de la finalul e-mailului şi dă telefonul pe 
difuzor. 

— Mă gândeam eu că n-o să dureze mult până iei legătura cu 
mine. 

Gwen, din echipa tehnică de la Delicte Majore, pare mulţumită 
de ea. 

— Sunt cu Ffion Morgan, începe Leo. Explică-ne ce-aţi aflat. 

— Anul trecut, în octombrie, cineva a trimis un tweet jignitor 
către contul victimei, şi fiţi atenţi la asta: adresa IP e a unei cafenele 
de pe strada principală din Cwm Coed. 

Leo şi Ffion se uită unul la altul. Hărţuitoarea lui Lloyd e o 
localnică. 

— Asta în sine nu ne spune nimic — mobilul nu poate fi urmărit 
—, însă majoritatea infractorilor au la ei telefonul mobil propriu şi 
unul de unică folosinţă, aşa că am căutat câte alte dispozitive mai 
erau logate în acelaşi timp la reţeaua Wi-Fi. 

Gwen face o pauză, care nu poate fi decât de efect. 

— Şi? o zoreşte Ffion. 

— Unul singur. Alt telefon mobil, însă cu abonament. 

Leo simte cum i se accelerează pulsul. 

— Înregistrat pe numele cui? 

Triumful lui Gwen se simte de la distanţă. 

— Yasmin Lloyd. 

The Shore este ultima oprire de pe traseul de împărțit 
corespondența al lui Ceri. Lasă motorul pornit, cu ştirile de la 
prânz la radio, şi deschide uşile din spate ale dubei. Alte haine 
pentru Ashleigh Stafford, care se uită încruntată la coletele pe care 
i le întinde Ceri. 

— Ar mai trebui să fie unul de la ASOS. 

— Asta-i tot ce am. 

Ceri se întreabă dacă Ashleigh mai face la The Shore şi altceva în 
afară de cumpărături online. Vara, când cuplul şi-a petrecut aici 
toată luna august, Ceri a livrat colete zilnic. Ashleigh nu i-a spus 
nici măcar o dată mulțumesc, dar la un moment dat, când Ceri se 
clătina pe alee cu un teanc de cutii, Bobby Stafford i-a îndesat în 
mână o bancnotă de 20 de lire. 

Jonty şi Blythe Charlton, de la numărul 1, rareori primesc 
corespondenţă. 

— Totul merge la reşedinţa principală, i-a explicat Blythe astă- 
vară. 

Ceri a împlinit de curând 40 de ani şi a sărbătorit prin semnarea 
contractului pentru o casă cu două camere, pentru care o să 
plătească ipotecă şi după 70 de ani. Cum trăiesc ceilalţi. 

Are un teanc de corespondenţă pentru numărul 4. Ceri e 
curioasă în privinţa lui Clemence Northcote şi a fiului ei. Le-a adus 
toate felicitările de Crăciun şi câteva facturi, iar astăzi are un plic 
maro de la RAR, cam ciudat de livrat la casa de vacanţă. Un pachet 


gros e prea mare ca să încapă prin fanta de corespondenţă, aşa că 
sună la uşă. Îi răspunde Caleb, care cască atât de tare, încât Ceri îi 
vede amigdalele. Băiatul îşi scarpină o fâşie de piele dintre 
pantalonii de pijama şi un hanorac cu o trupă de care ea n-a auzit 
în viaţa el. 

— Bine! răspunde el. 

Nu fusese nicio întrebare. 

Ceri îi întinde plicul. Băiatul miroase a canabis şi a somn, dar tot 
e de preferat lui „Spune-mi-Clemmie”, a cărei insistenţă de-a 
susține o conversaţie şchioapă în galeză a făcut-o nu o dată să 
întârzie. Femeia se întreabă dacă ea ştie că băiatul ei fumează iarbă 
sau că a fost văzut pe deal adunând ciuperci halucinogene care 
cresc acolo încă de când Ceri era la şcoală. 

Are o singură vedere pentru numărul 2. Ceri ar vârî-o prin fanta 
pentru scrisori, dar are o slăbiciune pentru Dee Huxley şi-i place să 
vadă ce mai face. 

— Ceri, dragă, e minus un grad afară. 

Ca de obicei, doamna Huxley e în papuci şi are mai multe 
straturi de haine pe sub jachetă. Ceri îşi coboară privirea la propriii 
genunchi dezgoliţi şi rânjeşte. Au acest schimb de replici, mai mult 
sau mai puţin la fel, în majoritatea dimineţilor, dar pentru Ceri nu-i 
suficientă ameninţarea unei ninsori ca să renunţe la pantalonii 
scurți. 

— Ce mai faci, doamnă Huxley? 

— Încă în viaţă, ceea ce e un punct de plecare bun pentru orice 
zi, aş zice eu. 

— Parcă ţi-am zis să foloseşti ăsta, nu? 

Ceri zornăie lanţul de la uşă ce atârnă inutil de toc. 

— Aş putea fi un hoţ care vrea să-ţi fure banii. 

— Ţi-aş face felul cât ai zice peşte dacă ai încerca. 


Îşi ridică bastonul şi bate cu el în podea, râzând când vede 
expresia lui Ceri. 

La numărul 5, Ceri scoate coletul pentru familia Lloyd. L-ar lăsa 
în prag, dacă ar putea, dar are nevoie de semnătură de primire 
pentru plicul gros căptuşit, cu adresa agenţiei lui. Semnătură! 
Câteva plicuri cu timbre şi adrese deja scrise ce aşteaptă autograful 
lui Rhys. Ceri n-a mai văzut în viaţa ei ceva atât de ridicol. 

Speră că îi va deschide una dintre gemene sau Yasmin. Ceri n-o 
place cine ştie ce pe Yasmin, dar fără îndoială e cel mai mic rău 
dintre cei doi. Familia Lloyd are o sonerie cu cameră încorporată, 
aşa că, dacă stau şi lenevesc pe terasă, pot vedea dacă indiferent 
cine le sună la uşă merită osteneala de-a i se răspunde. Pe la 
începutul verii, Ceri a sunat şi a fost întâmpinată de glasul 
imaterial al lui Rhys. 

— Colet pentru tine. 

— Poţi să-l duci sus, în birou? Uşa e deschisă. E o surpriză 
pentru Yasmin — n-aş vrea să o vadă. 

— Pentru numele lui Dumnezeu! a murmurat Ceri, apoi a 
deschis uşa din faţă. Ti-a murit servitoarea sau ce? 

A observat pantofii de lângă covoraşul de la intrare şi a rămas 
încălțată, dorindu-şi să fi fost şi mai murdară pe tălpi. Scările se 
răsuceau de la jumătate în sus, iar în capăt a văzut biroul. Toate 
dormitoarele aveau uşile deschise, iar căldura era înăbuşitoare. O 
stivă de partituri fixate cu o cană goală pe masa de lucru fluturau 
în briza ce se strecura de pe balcon prin dormitorul principal. Ceri 
a lăsat coletul pe fotoliu şi l-a acoperit cu o pătură atât de moale, 
încât a trebuit să facă tot posibilul să nu-şi acopere faţa cu ea. Şi-a 
plimbat o mână peste masa de lucru din mahon lustruit şi s-a 
gândit la mobilierul de tot rahatul din casa ei. Pe perete, printuri 
generice înrămate într-un cvartet perfect. Ceri le-a examinat pe 


toate, mişcându-se fără zgomot prin spaţiul acela îngust şi 
plimbându-şi degetele peste obiectele de ornament dispuse cu bun 
gust. 

A aruncat o privire în dormitorul principal, gândindu-se cât de 
plăcut ar fi fost să se trezească având în faţa ochilor acea privelişte 
- cum ar fi stat şi ar fi pictat toată ziua pe balcon —, apoi a surprins 
imaginea unei oglinzi mari cât un stat de om aşezată pe perete şi a 
tipat. 

Rhys era întins pe pat, cu cearşafurile trase într-o parte şi o 
mână odihnindu-i-se leneş pe coapsa goală. 

— Tu eşti, Ceri? a strigat el în timp ce femeia cobora scările în 
goană, de parcă el n-ar fi văzut-o, n-ar fi stabilit contact vizual cu 
ea şi nu i-ar fi zâmbit de parcă ar fi spus: „Chiar nu poți să-mi 
rezişti, nu-i aşa?” 

După aceea, Ceri i s-a plâns şefului ei. 

— N-ar fi trebuit să intri deloc în casa aia, i-a răspuns el. Ai 
urcat la etaj, Ceri. Ce credeai că o să se întâmple? 


— Neaţa! zice Rhys acum, când deschide uşa. 

Ceri nu se uită la el. Îi întinde plicul plin cu scrisori de la fani şi 
îşi priveşte maşina cât el îşi scrie numele cu o înfloritură prea mare 
pentru ecran. Se gândeşte la toate poreclele pe care i le-a dat când 
ea avea 12 ani, iar el era destul de mare ca să fi avut mai multă 
minte. Se gândeşte la şirul constant de abuzuri de care avea parte 
de câte ori îl vedea şi la graffitiurile obscene de pe dulapul ei. Se 
gândeşte cum a mers extrem de tulburată să se vadă cu fata care îi 
plăcea şi a dat peste Rhys şi amicii lui care nu mai puteau de râs. 
Ce-a fost, a fost, spune întotdeauna Ceri, dacă pomeneşte cineva de 
la şcoală despre ce s-a întâmplat. 

— De fapt, am ceva pentru tine. 


Rhys tuşeşte. N-a pomenit niciodată ziua în care l-a văzut în pat. 
N-a adus niciodată vorba. Ceri se întreabă dacă nu cumva Rhys e 
genul latră, dar nu muşcă, prea înspăimântat să nu fie umilit ca să 
încerce orice n-ar putea fi explicat drept un accident. 

— Merg să-l aduc. 

Ceri aşteaptă în faţa uşii, gândindu-se că poate e vorba de un 
bacşiş, deşi Yasmin i-a oferit deja cadoul de Crăciun sub forma 
unui voucher cadou Primark. 

Rhys se întoarce cu un teanc de felicitări de culoare crem. 

— Dăm o petrecere de revelion. Ne-am gândit să invităm şi nişte 
oameni din sat. 

Îşi drege iar vocea. 

— Şi vrei... 

Lui Ceri nu-i vine să creadă. 

— Şi vrei să mă inviţi şi pe mine la petrecerea ta? 

Rhys roşeşte uşor. 

— Păi, dacă vrei. Dar, de fapt, mă întrebam... adică... am făcut o 
listă. Cu persoane care poate-ar vrea să vină. 

Îi întinde o listă printată cu vreo 20 de nume. 

Acum îi pică şi ei fisa. Ceri e poştărița, aşa că le poate livra 
corespondenţa. Gratis. Rhys Lloyd ăsta are un tupeu fantastic. Se 
holbează la invitaţii şi vrea să-i spună unde să şi le îndese, numai 
că pe dinăuntru a rămas în continuare aceeaşi fată de 14 ani care 
odată s-a aruncat singură în urzici ca să evite cruzimea lui Rhys; 
aceeaşi adolescentă hotărâtă să se urască atât de tare, încât a 
înghiţit tot paracetamolul pe care l-a putut găsi. 

Ceri ia invitaţiile. 

După ce-şi lasă duba la serviciu, porneşte prin sat către căsuţa 
ei. Glynis şterge geamurile magazinului. O întreabă pe Ceri ce mai 
face, ca întotdeauna, într-un mod imperativ, insistent, de parcă, 


dacă acum se-arată preocupată de starea lui Ceri, ar putea anula ce 
i-a făcut fiul ei de mult. 

— Organizează o petrecere la The Shore. 

Ceri ridică invitaţiile crem, ca să i le arate. 

— Drăguţ că i-au invitat şi pe cei din sat, spune Glynis, uşor 
defensiv. 

— Mda. 

Acum nu mai contează, îşi spune Ceri, când pleacă mai departe. 
Se uită la lista de invitaţi pe care Rhys şi prietenii lui i-au 
considerat demni de o invitaţie. Proprietari de afaceri, membri ai 
clubului Rotary, vicarul şi soţia lui. Un istoric local; un prezentator 
de televiziune a cărui casă părintească se află în zonă. Oare lui 
Rhys chiar îi plac oamenii ăştia sau totul e doar de ochii lumii? 
Ceri freacă uşor invitaţiile cu degetul mare, alcătuind în gând un 
traseu de livrare. 

Ce face, oare? 

Simte un val de furie pentru că i-a îngăduit încă o dată lui Rhys 
Lloyd să-i ocupe timpul şi mintea. Deschide uşa de la Y Llew Coch. 
Clienţii obişnuiţi de la prânz stau pe scaunele de la geam — bărbaţi 
trecuţi de prima tinereţe cu halbe de bere şi ani de amintiri —, iar 
un cuplu de excursionişti devorează cartofi prăjiţi cu cârnaţi. La 
bar, Huw Ellis stă de vorbă cu Steffan Edwards. 

Ceri dă din cap în direcţia lor. 

— lawn? 

— Toate bune, Ceri? întreabă Huw. 

Din obişnuinţă, Ceri aruncă o privire la băutura lui Steffan, însă 
- ca şi la Huw - e doar cafea. Steffan nu bagă de seamă, fiind atent 
la discuţie, iar Ceri trânteşte teancul de invitaţii pe tejgheaua 
barului. 


— Îmi dai nişte hârtie? îl întreabă apoi pe Alun, care stă în 
spatele tejghelei. 

Acesta ia o invitaţie şi o citeşte. 

— Doar nu se aşteaptă pe bune să meargă cineva de-aici la 
petrecerea lor, nu? 

— Glynis Lloyd se duce. 

Ceri mâzgăleşte un bilet pe bucata de hârtie pe care i-a dat-o 
Alun. 

— Cu instructori? îl întreabă Steffan pe Huw, lângă ea. 

Alun clatină din cap. 

— Să-i fie ruşine lui Glynis! Când ştie foarte bine că Jac voia ca 
Tŷ'r Lan să fie lăsat în pace. Ba chiar a scris şi în testament. Cred că 
bietul om se răsuceşte în mormânt. 

— De ce nu mi-a zis nimic? întreabă Steff, însă Ceri era deja 
sătulă de The Shore, de localnicii ca nişte mori stricate şi burlacii 
din baruri. 

Iese şi lasă invitaţiile acolo, pe tejghea, cu biletul ei deasupra. 

Invitaţie pentru toată lumea, scrie pe el. Băutură din partea casei. 

Ceri le spune tuturor: ce-a fost, a fost. 

Nici că putea fi mai departe de adevăr. 

Când Ffion şi Leo ajung la The Shore, Bobby Stafford aleargă 
uşurel spre ei. 


— Am descărcat înregistrările din camera de la uşa mea, îi 
anunţă când ajunge lângă ei. Nu ştiu dacă sunt de ajutor, însă Rhys 
a trecut prin faţa casei noastre în jur de 22:30 în seara de revelion. 

— Mersi! 

Leo ia stickul USB. 

Ffion se îndepărtează deja, atenţia fiindu-i atrasă de o mişcare 
printre copaci. Se îndreaptă către ei, cu Leo la câţiva paşi în urmă, 
şi îl găseşte pe Caleb Northcote la marginea apei, cu o glugă trasă 
peste faţă. Băiatul aruncă o ţigară în desişul din spatele lui. 

Ffion îl priveşte bănuitor. 

— Ce te furişezi pe-aici? 

— Nu mă furişez. Credeam că-l săltaţi pe Bobby. 

— Ar trebui? întreabă Leo. 

— E-n regulă, chiar e. Mă învaţă să mă bat. 

Caleb îşi mută greutatea de pe un picior pe altul şi priveşte în 
toate părţile, ca şi cum ar căuta o ieşire de urgenţă. E tras la faţă şi 
neliniştit. 

Ffion îşi aminteşte de schimbul de priviri dintre Felicia şi Tabby 
când au auzit că Rhys e mort. 

— Tu îţi petreci mult timp cu gemenele Lloyd, nu-i aşa? 

— Aşa aş zice. 

— Cum se împăcau cu tatăl lor? 

— N-am idee. 

Un răspuns automat, apoi: 

— S-au certat. 

— Gemenele? 

— Rhys şi Yasmin. Felicia şi Tabby i-au auzit ciorovăindu-se în 
Ajunul Crăciunului — Tabby zicea că se certau destul de rău. 

— Din ce cauză? 

Caleb ridică din umeri. 


— Întreabă-le pe ele! 

E prea isteţ ca să vorbească, se gândeşte Ffion, dar prea bine- 
crescut ca să plece. 

— Aşadar, unde-i acasă? întreabă Leo. 

— Aici. 

— Şi înainte? 

— Londra. 

— Îţi place? 

Caleb ridică din umeri. Apoi, după o clipă: 

— Mamei nu-i place. 

— Cum aşa? 

— Nu-i plac amicii mei. 

Leo aprobă din cap. 

— Cam e un dat, să fiu sincer. Mamelor nu trebuie să le placă de 
prietenii noştri. Puştiul meu a început şcoala, iar o parte dintre 
colegii lui sunt destul de dubioşi. 

Caleb râde, un sunet care pare să-l surprindă chiar şi pe el. Se 
uită la Leo. 

— Nici mie nu prea-mi plac. 

Ia o piatră de jos şi începe să o arunce dintr-o mână în alta. 

— Fac probleme? întreabă Leo, iar băiatul încuviinţează. 

— Nici tu nu eşti chiar breaz, intervine Ffion. 

l-ar plăcea să-i dea un avertisment — Seren aduce cam prea des 
vorba de el ca să nu fie chiar nimic la mijloc —, dar ştie foarte bine 
că n-are sens să pună paie pe un foc care s-ar putea să se stingă de 
la sine. Dacă-i spui unui adolescent să nu facă ceva, sigur se 
întâmplă. 

— Ştiu că nu mă credeţi, dar ei m-au pus să fac toate chestiile 
alea. 

Caleb râcâie pământul cu tenişii. 


— Nu încerc să-mi găsesc scuze — gen, ştiu c-aş fi putut să spun 
nu şi ştiu ce-am făcut. Am comis-o, trebuie să-mi ispăşesc 
pedeapsa, bla-bla-bla! 

— Pe măsură ce înaintezi în vârstă, îţi va fi mai uşor să te aperi 
singur, îi spune Leo. 

— De-asta a cumpărat mama casa de-aici. 

Caleb dă din cap spre The Shore. 

— A văzut-o pe internet şi a devenit, gen, obsedată. Nimeni prin 
preajmă care să fie o influenţă proastă. 

Caleb o imită perfect pe Clemmie Northcote. 

— Un mod costisitor de-a o lua de la capăt. 

Caleb ridică din umeri. Telefonul îi ţiuie, semn c-a primit un 
mesaj. 

— Tre' să plec. 

— S-o ia de la capăt, pe dracu'! Sor-mea spune că aduce canabis 
pentru jumătate din clasa a XI-a, comentează Ffion după ce pleacă 
băiatul. 

Cască, după care continuă: 

— Cred că ar trebui să fac totuşi ceva în această privinţă. 

— Eu zic că-i un băiat bun. În sufletul lui. 

Leo schiţează o jumătate de rânjet. 

— Mă duce cu gândul la cum eram eu la vârsta lui. 

Ffion pufneşte. 

— Pe mine mă duce cu gândul la cum eşti acum. Pe măsură ce- 
ai înaintat în vârstă, ai învăţat cum să-ţi iei singur apărarea, nu? 
Eu, una, nu prea văd asta când îşi bate joc de tine inspectorul ăla 
şef al tău. 

Leo porneşte spre căsuțe. 

— Ai de gând să omori complet personajul acum sau chiar 
mergem să o săltăm pe Yasmin Lloyd? 


— Acum, că ai pomenit de asta, ai un obicei groaznic să... 

Ffion se întrerupe dintr-odată, când Leo se opreşte în loc şi se 
uită urât la ea. Femeia rânjeşte. 

— Ah, bine! O săltăm pe Yasmin Lloyd. 


Acasă la familia Lloyd, Tabby cântă ceva de jale la pian, în timp 
ce Felicia stă în genunchi lângă măsuţa de cafea de sticlă, 
înconjurată de poze cu tatăl ei. 

Yasmin oftează. 

— l-am spus să nu o facă. N-o să reuşească decât să se simtă şi 
mai rău. 

— Trebuie! ţipă Felicia în vreme ce frunzăreşte corespondenţa 
tatălui ei. Fanii tatei sunt devastaţi — el ar vrea să le răspundem. 

Felicia strecoară în fiecare răspuns şi o declaraţie tipărită. Ffion 
ia una şi se uită la ea. 

Suntem copleşite de durere pentru pierderea lui Rhys Lloyd, sot şi tată 
iubitor. 

Felicia bagă într-un plic o fotografie semnată împreună cu 
declaraţia oficială, apoi umezeşte marginea plicului. O lacrimă 
mare cade pe adresă când pune plicul peste teancul care urmează 
să fie expediat. 

— Trebuie să stăm de vorbă cu tine, zice Leo. E vreun loc în care 
fetele să poată... 

— Orice aveţi de zis, puteți să ziceţi aici, se răsteşte Yasmin. N- 
are cum să fie mai rău decât atunci când au fost anunţate că tatăl 
lor este mort. 

Ffion ridică din umeri. 

— Yasmin Lloyd, te arestez sub suspiciunea de urmărire şi 
hărţuire a lui Rhys Lloyd. 


În vreme ce Ffion îi prezintă drepturile, Felicia izbucneşte în 
lacrimi. Yasmin nu spune nimic. 

Tabby lasă capacul pianului să se trântească, iar zgomotul 
răsună în toată casa. 

— Nu o puteţi aresta, e împotriva drepturilor ei cetăţeneşti. Sun 
echipa de avocaţi a tatălui meu. 


Echipa de avocaţi a lui Rhys — formată din câţiva avocaţi 
specializaţi în contracte şi experţi în drepturi de proprietate 
intelectuală — se dovedeşte a fi la fel de utilă pentru Yasmin ca un 
plic de ceai impermeabil. I se alocă un avocat din oficiu care stă şi 
ascultă lipsit de expresie scurta punere în temă a lui Ffion, apoi se 
retrage ca să se consulte cu clienta sa. 

— Nu crezi că e un pic macabru? întreabă Leo. Să faci rost de o 
poză semnată de Rhys Lloyd la o săptămână după ce-a fost ucis? 

Aşteaptă împreună pe holul din faţa celulei de arest preventiv şi 
mănâncă ce şi-au luat de la un automat. 

— Oamenii sunt ciudati. 

Ffion îşi înclină punga cu chipsuri ca să arunce direct în gură 
resturile sfărâmate. 

— Oricum n-am înţeles niciodată rostul autografelor. 

— Unele valorează o grămadă de bani. 

— Nu şi când le arunci oricui vrea. 

Ffion împătureşte ambalajul într-un triunghi. 

— Cred că erau vreo 50 doar în teancul ăla, iar Ceri crede că 
livrează câte un teanc în fiecare săptămână. Adică sunt al dracului 
de multe fotografii semnate. 

Îi aruncă o privire lui Leo şi adaugă: 

— Ce? Ai mutra aia care zice Mi-a venit o idee. 


— Nu, doar că am adunat unu şi cu unu, atâta tot. Lloyd avea o 
mică tăietură pe limbă, ţii minte? Era în raportul legistului, alături 
de o tăietură de la bărbierit şi rănile de pe faţă. 

— Şi? 

— Azi-dimineaţă, eram acasă la fosta mea soţie, când îşi trimitea 
invitaţiile la nuntă. Umezise cu limba marginea unui plic şi s-a 
tăiat la limbă. Probabil că Lloyd a păţit la fel când răspundea la 
scrisorile fanilor. 

— Ai o relaţie bizară cu fosta. 

— Nu sunt convins că am vreo relaţie cu ea. Dacă aveam, poate 
că aş mai fi avut o şansă să-mi văd fiul. 

Lui Ffion îi sună telefonul şi e recunoscătoare să răspundă. 
Relaţiile tulburi o irită. 

— Inspector Morgan. 

— Inspector-şef adjunct Dewing, Investigaţii Criminale Soho. 
Am făcut o percheziţie la Numărul 36. 

— Ce-aţi găsit? 

— Doi bancheri, un politician şi un judecător de la Curtea 
Supremă congestionat la faţă. O să mai dureze până-i găsim pe 
organizatori, dar câteva dintre lucrătoarele sexuale ciripesc mai 
ceva ca nişte canari. 

— ÎI ştie vreuna pe Rhys Lloyd? 

— Tu de ce crezi c-am sunat? Analiştii voştri spun că el nu mai e 
membru din iunie, corect? Ei bine, cu o zi înainte, a făcut pe 
nebunul cu fata la care venea regulat şi a lăsat-o cu falca ruptă şi 
laringele prea iritat ca să mai poată vorbi. Se pare că-i plăcea sexul 
dur — ceva ce Numărul 36 a aprobat, până când ela agresat atât de 
rău o femeie de acolo, încât a băgat-o în spital. 

Ffion simte cum o cuprinde ameteala. Îşi închipuie mâna lui 
Rhys cuprinzând un gât subţire. Vânătăi. Oase rupte. 


— Se pare că avea o adevărată obsesie pentru fata asta, continuă 
inspectorul-şef adjunct Dewing. Ba chiar i-a oferit cardul lui şi i-a 
propus să se întâlnească şi-n particular — lucru pe care Numărul 36 
îl interzice categoric. La momentul respectiv nu s-a făcut public, 
din motive evidente, dar câteva dintre celelalte fete au făcut poze. 
Te avertizez — sunt destul de explicite. 

N-are cum să fie mai rău decât ce-a văzut deja. 

— Inspectore Morgan? 

— Îmi poţi trimite pe e-mail ce ai? Am reţinut-o pe soţia lui. 

— Sigur. 


— Unde era femeia asta în seara de revelion? întreabă Leo după 
ce află toate informaţiile de la Ffion. 

— Plecată din ţară. S-a întors pe 3 ianuarie. 

Ffion nu se poate concentra deloc, de parcă n-a mai dormit de 
nopţi bune. 

— Acum îi verifică pe apropiații ei, să vadă dacă a fost vreunul 
de curând în nordul Ţării Galilor. 

Îşi actualizează căsuţa de e-mail, aşteptând mesajul de la Poliţia 
Metropolitană, pozele pe care nu vrea să le vadă. Şi-l imaginează 
pe Rhys întorcându-se acasă după atacul brutal şi sărutându-şi 
soţia şi fiicele. 

— Ce nemernic! exclamă ea. 

— Îmi închipui că şi Yasmin are aceeaşi impresie, spune Leo, 
care porneşte către celula de arest preventiv. Presupunând că ştie. 


— Credeam că are o aventură, începe Yasmin, care clipeşte 
rapid, cu ochii fixaţi la masa dintre ei. Nu mi-am imaginat 
vreodată că mergea la un... 

Inspiră brusc şi completează: 


— Bordel. 

Leo împinge peste masă o hârtie. 

— Acesta este un print cu mesajele abuzive primite de soțul tău 
pe Twitter de-a lungul ultimului an şi jumătate. 

Lângă document, aşază o pungă de plastic în care se află un 
telefon mobil — unul dintre cele două găsite în geanta lui Yasmin. 

— Mesaje pe care le-ai scris de pe acest dispozitiv. 

Yasmin aruncă o privire în direcţia avocatului, care aprobă din 
cap. 

— Da. Dar pe primele nu le-am trimis eu. 

Arată către primele şase mesaje care iau în râs cariera tot mai 
fragilă a lui Rhys. 

— Pe acelea. Nu ştiu cine le-a trimis, dar l-au supărat foarte rău 
pe Rhys. 

— lar tu voiai să-l superi şi mai tare? întreabă Ffion sec. 

Yasmin Lloyd e mare figură. 

Femeia ridică bărbia, cu buzele strânse. 

— Credeam că Rhys are o aventură. Aveam impresia că, dacă l- 
aş fi făcut să creadă că mesajele au legătură între ele, l-aş fi putut 
speria suficient ca să înceteze. 

— Dar femeia care a venit acasă la voi în Londra şi v-a 
ameninţat? întreabă Leo. Urmează o pauză lungă. 

— N-a fost nicio femeie. Am... am minţit poliţia. 

Leo îşi notează momentul mărturisirii. 

— Te  arestez pentru informaţii false şi tentativă de 
obstrucționare a justiţiei. Rămân valabile drepturile care ţi-au fost 
prezentate. 

— Îmi pare rău, sincer! 

Yasmin îşi frânge mâinile în poală. 

— Credeam că are o aventură... nu mai gândeam cum trebuie. 


— L-ai făcut pe soţul tău să creadă că-l urmăreşte cineva. Le-ai 
dat poliţiştilor informaţii false. 

Ffion se apleacă, vorbind rar şi apăsat: 

— Ţi-ai lăsat fiicele adolescente să creadă că sunt în pericol. 

= Eüs 

Avocatul tuşeşte. Are loc un schimb scurt de priviri, apoi 
Yasmin se adună şi adoptă o expresie de remuşcare. 

— Sufeream de anxietate şi depresie, motiv pentru care 
intenționez să cer ajutor. 

Mai degrabă intenţionezi să scapi de o condamnare pe baza 
unor probleme de sănătate mintală, îşi zice Ffion. 

— Manipularea psihologică a soţului tău îți mai ameliora din 
simptome, nu? 

Yasmin roşeşte. 

— Ce valoare are asigurarea de viaţă a soțului tău? întreabă Leo. 

Avocatul se încruntă. 

— Clienta mea a fost arestată pentru hărțuire. Nu văd ce 
relevanţă ar avea... 

— 1,5 milioane, răspunde Yasmin pe un ton egal, iar toată lumea 
rămâne holbându-se la ea. Nu că asta ar uşura în vreun fel 
lucrurile. 

Continuă să-şi frângă mâinile în poală, iar Ffion mijeşte ochii. 

Dar îţi va fi de ajutor, nu? comentează ea în gând. Rhys valora 
mai mult mort decât viu. 

— Cum au ajuns la suma asta? întreabă ea. 

— Câştiguri potenţiale, cred. Drepturi de autor şi aşa mai 
departe. Rhys a făcut polita cu ani în urmă. Nu ne-am gândit 
niciodată că o să avem nevoie de ea. 

Cuvintele lui Yasmin se transformă în suspine. 

Avocatul scoate un pachet de şerveţele Kleenex din servietă. 


— Poţi să continui? 

Yasmin încuviinţează, ştergându-şi lacrimile cu un şervețel. 

— Sunt bine. 

Se uită la Ffion, observându-i expresia sceptică. 

— Sunt pentru fete, desigur. Banii din asigurare. Pentru taxele 
şcolare, viitorul lor — le va fi foarte greu, dat fiind că acum mă au 
doar pe mine. 

Când a murit tatăl lui Ffion, maică-sa şi-a permis o săptămână 
de jelit. O săptămână în care să strângă la piept puloverele lui 
vechi şi să plângă până i s-au uscat ochii. După care i-a împachetat 
toate lucrurile şi s-a adunat. Avea un bebeluş de îngrijit şi o 
adolescentă scăpată de sub control. Elen Morgan nu a avut timp să 
sufere. 

— Gemenele par să aibă o relaţie bună cu bunica lor, remarcă 
Leo. Sunt sigur că le va fi de mare ajutor. 

Yasmin îşi trage nasul. 

— Glynis avea impresia că Rhys n-are cum să facă greşeli. Cred 
că acest lucru le leagă pe toate trei. 

— Tu şi Glynis vă înţelegeţi bine? întreabă Ffion. 

— Mai bine de când a murit socrul meu. Jac şi Rhys se contrau 
adesea. Ceea ce provoca tensiuni între noi patru. 

Leo îşi notează ceva. 

— Când a murit? 

— Acum doi ani, cu toate că era deja dus de vreun an. Demenţă. 
Nu că Glynis ar fi recunoscut vreodată. E foarte închisă în sine. 
Mândră, înţelegeţi? 

— Mariajul vostru cum era? întreabă Leo. 

— Era... în regulă. 

— Soţul tău plătea lucrătoare sexuale, reia Ffion cu brutalitate. 
Eu, una, n-aş zice că era în regulă. 


Ridică punga de probe în care se află telefonul mobil. 

— Ai cumpărat acest telefon cu cartelă ca să încerci să trimiţi 
mesaje care nu lasă urme şi să-ţi hărţuieşti soțul, corect? 

— Clienta mea a recunoscut deja că... 

— Însă l-ai mai folosit şi pentru altceva, nu-i aşa? adaugă Ffion. 

Se uită cum lui Yasmin îi piere culoarea din obraji. 

— De cât timp aveai o aventură cu Jonty Charlton? 

Telefonul cu cartelă folosit de Yasmin ca să-i trimită lui Rhys 
tweeturile duşmănoase e un Nokia cu clapetă suficient de subțire 
ca să poată fi strecurat în căptuşeala genţii, adică exact locul în care 
l-au găsit Leo şi Ffion. Nu avea cod PIN şi în agendă nu era salvat 
decât un singur număr: al lui Jonty Charlton. 

Şirul de mesaje salvate reprezenta un amestec de logistică — Ne 
vedem lângă generator la 6:30; declaraţii de iubire — Mi-e dor foarte 
tare de tine, plăcinţico; şi obscenități — Aş vrea să-ţi iau scula 
pulsând... 

— Nu! Nu suport! 

Ffion îşi acoperă urechile cu palmele. 

Leo ridică privirea din lista cu mesajele pe care le citea şi 
rânjeşte. 

— Nu-ţi plac discuţiile despre sex? 

— Nu când trebuie să mi-i imaginez pe Jonty Charlton şi 
Yasmin Lloyd făcând-o în spatele magaziei pentru biciclete de la 
The Shore. 


— De fapt, chiar au făcut-o acolo. 

Leo găseşte mesajul relevant şi-l citeşte cu voce tare: 

— Poţi să te apleci şi eu îmi parchez... 

— Încetează! Îmi vine să-mi găuresc timpanele. 

— Domnişoară Morgan, chiar nu mi te-aş fi închipuit aşa 
pudică! 

— Domnule Brady, ştii că nu sunt deloc pudică! 

Preţ de o secundă, se privesc în ochi şi Leo simte acelaşi curent 
electric pe care l-a simţit de Anul Nou. Undeva în birou, 
imprimanta se trezeşte la viaţă bâzâind. 

— Aşadar, Yasmin primeşte asigurarea de viaţă a soţului ei şi 
Jonty Charlton devine partenerul principal la The Shore, reia Leo 
după o clipă, fiindcă acum cea mai directă cale i se pare să se 
concentreze asupra muncii lor. Un motiv destul de solid să scape 
de Lloyd. Îi spun lui Crouch că vrem s-o arestăm pe Yasmin pentru 
crimă. Îl amânăm pe Charlton până aflăm ce are ea de spus. 

Confruntat cu dezvăluirea că Yasmin a omis să mărturisească 
relaţia cu partenerul de afaceri al soţului ei, avocatul a oprit 
interogatoriul pentru o consultare cu clienta lui, care dura deja de 
mai bine de-o oră. Leo şi Ffion s-au întors în birou, unde Ffion a 
rechiziționat masa de lucru aflată vizavi de Leo şi acum mâzgăleşte 
pe o bucăţică de hârtie. 

Leo îşi deschide laptopul ca să-i trimită mesaj inspectorului-şef, 
care a plecat deja acasă. Îşi aminteşte de înregistrările video pe care 
i le-a dat Bobby Stafford mai devreme şi, în timp ce aşteaptă un 
răspuns de la Crouch, conectează stickul şi deschide fişierul. 
Camera de la The Shore îl arată pe Lloyd în jurul orei 22:30 în seara 
de revelion împleticindu-se pe alee ca să vomite în tufişuri, dar 
după ce revine pe cărare rămâne, în mod frustrant, afară din cadru. 
Poate camera lui Bobby va arăta ceva nou. Mai util însă, îi va ajuta 


să completeze spaţiile lipsă lăsate de sincopa de pe camerele din 
complex. În afară de Lloyd, numai Jonty Charlton avea acces la 
camerele de supraveghere. Oare să fi deteriorat special 
înregistrările, ca să-şi ascundă urmele? Sau pe cele ale amantei 
sale? 

— Poate că n-a fost premeditat, gândeşte Leo cu voce tare. Mai 
mulţi martori spun că la familia Lloyd a avut loc o ceartă înainte să 
înceapă petrecerea. 

Programul se încarcă şi ecranul arată acum McLarenul galben 
aprins al lui Bobby Stafford parcat în fața casei. 

— Lucrurile se încing, Rhys se repede la soţia sa şi aceasta 
înşfacă trofeul ca să se apere. El moare, ea intră în panică şi-şi sună 
amantul ca să se debaraseze de proba incriminatoare. 

— Hmm! 

Ffion adaugă mustăţi pisicii desenate pe hârtia care, vede Leo 
acum, e, de fapt, reversul declaraţiei unui martor. O priveşte pe 
deasupra laptopului. Poate că a greşit el la faza cu amprentele lui 
Seren -— sau fata chiar s-a răzgândit. Poate că Ffion nu e mereu 
complet sinceră, dar nici n-ar minţi pe faţă. 

Telefonul fix al lui Leo sună, iar el apasă pe butonul pentru 
difuzor, răspunzând cu un „Inspector Brady” distras în timp ce se 
uită la înregistrările făcute de camera de la uşă. 

— Bună, sunt Elijah. Elijah Fox. De la morgă? Cu toate că sunt 
acasă, pentru că... în fine, da. Aăă... ai câteva secunde? 

— Dă-i bătaie, Elijah! Sunt cu Ffion. 

— Chestia cu raportul toxicologic, reia Elijah, este că trebuie să 
ştii pentru ce anume faci testul. lar fără un buget nelimitat, 
laboratorul n-o să facă niciodată teste de încercare pentru sute de 
otrăvuri plecând doar de la premisa că va da de urma uneia. 

— Aşa... 


Leo aproape că poate să identifice maşinile din lateralele casei 
Stafford, precum şi parcarea pentru musafiri de pe cealaltă parte a 
aleii. Mută cursorul la ora 14 — cam când a apărut eroarea la 
sistemul de camere din The Shore — şi porneşte înregistrarea la 
viteză de trei ori mai mare. 

— Aşa că am luat câteva probe acasă. 

— Ce-ai făcut? 

Leo se uită la Ffion, care a rămas cu gura căscată. 

— E-n regulă, nu mă deranjează să fac lucruri de genul ăsta în 
timpul liber. Nu am iubită sau ceva de genul. 

— Mă întreb de ce? murmură Ffion. 

— M-am întrebat ce-ar avea la îndemână un criminal în nordul Ţării 
Galilor? N-avea sens să fac un test pentru batrachotoxină, când cea 
mai apropiată broască galbenă se găseşte la 8.000 de kilometri 
depărtare, nu? 

Râde piţigăiat şi — pentru urechile lui Leo — uşor maniacal. Oare 
asistentul legistului are voie să ia probe de sânge acasă? Oare Izzy 
ştie? Pe laptopul lui, Caleb umblă fără ţintă pe aleea principală din 
The Shore. 

— Pe de altă parte, mătrăguna... aconitul, cianida din sâmburele 
fructelor... aţi fi surprinşi cât de mortală poate fi o grădină 
obişnuită. Şi apoi am nimerit-o! exclamă Elijah triumfător. Ricină. 

— Ricină? repetă Leo, care încearcă să-şi amintească lista cu 
medicamentele ridicate din dormitorul familiei Lloyd. 

Erau medicamente fără prescripţie — oare ricina e măcar un 
ingredient legal? Dacă Yasmin i-a dat ceva pe ascuns la petrecere, 
atunci asta ar explica reacţia ei când i-au arătat lista. 

— Vrei să spui ricină de genul celei folosite de agenţii KGB, pe 
umbrela cu vârful otrăvit? 


— Plouă o grămadă în nordul Ţării Galilor, comentează Ffion, 
râzând. S-ar fi integrat perfect. 

— Ricinus communis, răspunde Elijah. De-acolo provine. E destul 
de popular - Monty Don l-a prezentat în emisiunea TV Gardener's 
World. 

Însă Leo nu mai ascultă. Priveşte fix ecranul laptopului, unde 
camera de la uşa lui Bobby Stafford arată o maşină aflată în 
parcarea pentru musafiri The Shore, care a rămas acolo timp de 30 
de minute în după-amiaza în care a fost omorât Rhys Lloyd. 

Maşina lui Ffion. 

— Ricina e cam toxică pentru Cwm Coed, spune Ffion după ce 
Leo încheie apelul. Noi suntem mai degrabă adepţii a vreo-două- 
jointuri-după-muncă-şi-o-liniuţăîn- weekend. 

Se gândeşte la tânărul Caleb care le furnizează droguri 
adolescenților din Cwm Coed şi se întreabă dacă arestarea lui ar 
face-o pe Seren să dea înapoi sau l-ar face şi mai atrăgător în ochii 
ei. Să nu subestimezi niciodată aura de băiat rău, îşi zice ea şi se 
înfioară. Ridică privirea şi îl vede pe Leo privind-o atent. 

— Ce? 

— Au avut loc multe delicte la The Shore de când s-a deschis? 

— Doar graffitiurile de la intrare. 

— Cine s-a ocupat de ele? 

Ffion ridică din umeri. 

— Echipa de patrulă din zonă, bănuiesc. De ce? 


— Asta înseamnă că tu nu erai acolo în calitate oficială? 

Leo o fixează în continuare cu privirea, iar ea simte cum începe 
să i se ridice părul de pe ceafă. Mişcă din cap, fie într-o 
încuviințare, fie o negare. 

— Dar în interes personal? 

Tonul lui Leo e aspru. 

Ffion se sileşte să respire normal, urmărind în sens invers cu 
pixul desenul cu pisica pe care l-a făcut şi simțind un uşor tremur 
în mâna de obicei foarte sigură. Leo nu ştie. Ar putea bănui, dar 
nu... 

Leo îşi întoarce laptopul şi-l împinge brusc spre ea. 

Ştie. 

— Ah, da. 

Ffion râde forțat şi adaugă: 

— Am fost acolo în Ajunul Anului Nou. Erau indicii legate de 
un foc de artificii şi localnicii erau furioşi. 

— Şi e otreabă pentru Investigaţii Criminale, nu-i aşa? 

— Eram în zonă. Am zis să fiu de ajutor. 

Ffion ridică ochii şi-i susţine privirea cu un aer de provocare. 

— Şi nu te-ai gândit c-ar merita să zici ceva? 

— Am uitat. 

— Ai uitat că ai parcat în faţa casei victimei în ziua în care a 
murit? 

— Am avut o mulţime pe cap... 

— Ce dracu', Ffion? 

Leo izbeşte cu ambele palme în masa de lucru. 

— Ai minţit că sora ta a refuzat să-i fie luate amprentele. Ai 
minţit că nu ai fost la The Shore în ziua de revelion. 

— N-am minţit... 


— Prin omisiune. Şi te rog să-mi spui că nu tu ai distrus 
înregistrările de pe camerele video ca să ascunzi că ai fost acolo! 

— Îţi pot explica. 

Nu poate, dar are nevoie să câştige timp, pentru că trebuie să 
existe o cale de scăpare. Se gândeşte la Yasmin Lloyd, care a dat 
vina pe problemele mentale pentru acţiunile ei jenante. 

— A fost un an greu. Mi s-a destrămat căsnicia şi Seren a fost 
foarte afectată. Se înţelegea bine cu Huw. Îl vedea ca pe un fel de 
figură paternă, presupun. 

În timp ce vorbeşte, Ffion îşi dă seama că nu e foarte departe de 
adevăr. Seren a fost devastată de despărţirea lor, incapabilă să 
înţeleagă de ce a renunţat Ffion. 

Leo se încruntă, iar Ffion crede, pentru câteva clipe, că a reuşit 
să-i distragă atenţia. 

— Cine?16 

— Se pronunţă Huw. Ca şi cum ar fi un „y” după „h”. Îţi mişti 
limba... 

— Ffion, nu-ţi bate joc de mine! Huw şi mai cum? Care-i numele 
de familie? 

Ffion l-a subestimat pe Leo. Îşi fereşte privirea. 

— Ellis. 

Urmează o pauză lungă. 

— Eşti măritată cu unul dintre suspecţii noştri de crimă? 

— Despărţită. 

— Îmi dau seama de ce. 

Ffion simte cum o cuprinde mânia. 


1 Joc de cuvinte intraductibil: Who?, pronunțat ca şi numele Huw, înseamnă 


„cine” în limba engleză. 


— Asta spune bărbatul care nu-şi vede niciodată fiul. 

Regretă în clipa în care pronunţă cuvintele. Durerea din ochii lui 
Leo se preschimbă în furie. 

— Oare ce-am văzut la tine? 

— Sentimentul e întru totul reciproc. 

Se aude un zgomot dinspre uşă. 

— Ăăă... îmi cer scuze! 

Un poliţist de la arestul preventiv stă stânjenit în prag. 

— Yasmin Lloyd e gata pentru continuarea interogatoriului. 


Dacă scaunele din sala de interogatoriu n-ar fi fixate în podea, 
Ffion e convinsă că Leo şi l-ar muta pe-al său mai departe. Simte 
venind dinspre el valuri de încordare, când o anunţă pe Yasmin că 
este arestată sub suspiciunea de crimă. 

— E ridicol. 

Yasmin se uită de la Ffion la Leo şi înapoi. 

— Nu mi-am omorât soțul. 

— De cât timp aveai o relaţie cu Jonty Charlton? întreabă Leo. 

Urmează o pauză lungă înainte ca Yasmin să răspundă: 

— De şase luni. A început în vară, când s-a deschis The Shore. 
N-aveam de gând decât să ne distrăm puţin, deşi Jonty, fireşte, s-a 
îndrăgostit de mine. 

Un mic zâmbet în colţul gurii dă senzaţia că femeia consideră că 
era inevitabil. 

— Ce mod elegant de-a sărbători succesul soțului tău! 
comentează Ffion pe un ton neutru. 

Avocatul tuşeşte. 

— Aţi venit s-o interogaţi pe clienta mea sau să-i dezbatem 
moralitatea? 

Ffion ignoră întreruperea: 


— Cine ştia că aveţi o aventură? 

— Nimeni. Aveam foarte mare grijă. 

— Nici măcar Rhys? 

— Cu siguranţă nu. 

— Cum de eşti atât de sigură? întreabă Leo. 

— Pentru că, dacă ar fi aflat, ar fi... 

Yasmin se opreşte. O roşeaţă neplăcută îi urcă dinspre gât spre 
faţă ca un val mareic. 

Leo întrerupe tăcerea: 

— Blythe Charlton spune că tu şi Rhys vă certaţi înainte de 
petrecerea de revelion. 

— Eram supărată pe el, atâta tot. Băuse toată ziua. La un 
moment dat, l-am găsit în genunchi în mijlocul drumului — era 
complet dus. 

Yasmin clatină din cap şi adaugă: 

— Foarte jenant. 

— Interesant! face Leo, iar Ffion simte cum i se accelerează 
pulsul, însă el ridică de pe masă raportul legistului. Pentru că 
rezultatele toxicologice arată că soţul tău avea foarte puţin alcool în 
sânge. A mai luat şi alte substanţe în ziua respectivă? 

— Rhys nu lua droguri. 

— Dă-mi voie să reformulez: i-ai oferit soţului tău alte substanţe 
în ziua petrecerii? 

Yasmin face ochii mari. 

— Ce insinuezi? Că l-am drogat pe soţul meu? 

— Ți-am arătat o listă cu medicamente ridicate din dormitorul 
vostru, intervine Ffion. Reacţia ta a dat de înţeles că ai ceva de 
ascuns. 

— Nu ştiu la ce vă referiţi. 


Iat-o, din nou: aceeaşi expresie panicată pe care au văzut-o acasă 
la Glynis. 

Leo se apleacă peste masă. 

— Ţi-ai drogat soţul? 

— Nu! 

— A fost omorât în biroul lui, continuă Leo. Un loc în care — 
cum ai recunoscut singură — ai intrat de mai multe ori pe parcursul 
petrecerii. 

— Cu zeci de invitaţi! 

Râsul lui Yasmin e lipsit de veselie. Se uită către uşă, de parcă s- 
ar gândi să plece — ca şi cum ar fi liberă să o facă. Pe frunte i s-a 
aşternut o peliculă fină de sudoare. 

— Ce ştii despre ricină? întreabă Ffion. 

Pentru prima dată pe parcursul interogatoriului, Yasmin pare 
sincer derutată. 

— Nici măcar nu ştiu ce e. 

— E un drog. Obţinut dintr-o plantă des întâlnită în grădină şi 
extrem de toxic. O cantitate extrem de mică poate determina 
blocarea organismului, iar moartea survine în câteva ore sau chiar 
câteva zile mai târziu. 

Slavă Domnului pentru internet! 

— Nu ştiu nimic despre cumpărarea drogurilor, darămite să le 
fac singură — pur şi simplu nu mă învârt în astfel de cercuri. 

Yasmin se uită disperată la avocatul ei. 

— Sunt designer de interior; am prieteni respectabili. Am card 
National Trust. 

— La ce oră l-ai văzut pe soţul tău ultima oară în noaptea 
petrecerii? o întreabă Leo. 

— Nu sunt sigură. Le-am spus gemenelor să-i dea un sendviş, ca 
să încerc să mai atenuez efectele alcoolului. L-am văzut cum îl 


mănâncă, în jur de 21:30-22, dar nu sunt sigură că l-am mai văzut 
după aceea. 

— Camerele de supraveghere arată că Rhys a plecat de la 
familia Charlton spre casă la scurt timp după ora 22:30. 

Leo apasă pe play şi patru perechi de ochi îl urmăresc pe Rhys 
Lloyd cum se împleticeşte pe aleea principală de la The Shore. 
Ffion îşi lasă vederea să-şi piardă concentrarea până când ecranul 
devine prea pixelat ca să se mai distingă silueta lui Rhys. 

— Te-ai dus şi tu după el? 

— Păi, presupun, domnule detectiv — Yasmin accentuează 
cuvântul —, că m-ai vedea pe cameră dacă aş fi făcut-o. Dar nu mă 
vezi, pentru că nu mi-am omorât soţul. 

— Camerele sunt uşor de evitat, spune Ffion, dacă ştii unde 
sunt. 

Nu se uită la Leo. Măcar dacă s-ar fi gândit şi ea la camere, dacă 
ar fi mers pe mal în loc să parcheze maşina, fir-ar al naibii, exact în 
faţa lor. 

— Tensiunile dintre tine şi soțul tău au apărut de dinainte de 
revelion, nu-i aşa? întreabă Leo. 

— Nu ştiu la ce te referi. 

Yasmin clipeşte rapid. 

— V-aţi certat în Ajunul Crăciunului, nu? 

— De unde... 

— Din ce cauză? 

— Nu-mi amintesc. 

— Oh, ba eu cred că-ţi aminteşti, o contrazice Leo. 

— Ei bine, nu-mi amintesc, zice Yasmin cu fermitate, 
recăpătându-şi pe deplin controlul. Şi chiar nu văd ce relevanţă ar 
avea. OK, eu şi Rhys nu aveam un mariaj perfect. Dar cine are? De 


fapt, aveam de gând să-l părăsesc. Dar asta nu înseamnă că l-am 
omorât. 

Avocatul lui Yasmin intervine: 

— Potrivit declarațiilor voastre, inspector Brady, ceasul 
domnului Lloyd arată că inima i s-a oprit la ora 23:38. Clienta mea 
a rămas la petrecere până după miezul nopţii. 

— S-ar fi putut strecura neobservată, ripostează Ffion. N-ar fi 
băgat nimeni de seamă. 

— Cântam! 

Yasmin face brusc ochii mari. 

— De fapt, pot să o dovedesc! 

Îşi vâră mâna în buzunar, apoi pufneşte a frustrare şi adaugă: 

— Am nevoie de telefon — adică de cel principal. I l-am dat cuiva 
să mă înregistreze. Urma să postez pe Instagram Stories azi- 
dimineaţă, numai că... 

Oftează. 

— Mă rog, evident, n-am postat. Dar videoclipul cu mine 
cântând se află pe telefonul meu, alături de ora la care a fost 
înregistrat. 

— Un cântec nu reprezintă un alibi, doamnă Lloyd, comentează 
Leo. 

— Practic am cântat tot Wicked — părţile Glindei, evident - şi 
mare parte din Mamma Mia. Mi s-au cerut mai multe bisuri... cred 
că am stat acolo vreo jumătate de oră. 

— Jonty Charlton te urmărea? întreabă Ffion. 

— Îmi închipui că da. Tipul e îndrăgostit lulea. 

Yasmin schițează un zâmbet viclean. 

— Există o limită pentru ceea ce poate suporta un om în materie 
de rahaturi tantrice. 

— Are de gând să-şi părăsească soţia? 


— Ar părăsi-o dacă i-aş cere-o. 

— Chiar aşa? face Ffion, mimând neîncrederea. 

Yasmin pare insultată. 

— Normal că ar părăsi-o. Jonty ar face orice pentru mine. 

Ffion surâde. 

— Chiar aşa? 

Yasmin îşi dă seama prea târziu de greşeală. 

— Nu chiar „orice”, voiam doar... 

— Familia Charlton deţine o barcă, nu-i aşa? intervine Leo. 

— Da, dar... 

— Jonty e un navigator cu experienţă. Ar putea manevra cu 
uşurinţă o barcă pe întuneric. 

— Eu... 

— Eşti pe camere cântând, în timp ce soțul tău moare, 
completează Leo. Dar l-ai fi putut otrăvi foarte uşor pe Rhys ceva 
mai devreme, în cursul zilei. 

— E strigător la cer! 

— Şi practic, nu-şi aminteşte nimeni să-l fi văzut pe Jonty între 
orele 23:00 şi primele ore ale noului an. Mă îndoiesc că va apărea 
pe înregistrările cu micul tău concert. Unde era? 

— Va trebui să-l întrebaţi pe el. 

— Asta e o idee excelentă, replică Leo. 

Yasmin scoate un oftat de uşurare. 

— Înseamnă că pot să plec? 

— Eşti arestată pentru crimă, răspunde Ffion. Nu pleci nicăieri. 

Lui Clemmie Northcote nu-i vine să creadă că aşa arată noua ei 
viață. E 9 dimineaţa în ziua de Crăciun şi-n loc să se holbeze la 
mucegaiul din colțul bucătăriei-sufragerie-salon, admiră suprafaţa 
netedă şi liniştită a unui lac. Vârful muntelui e acoperit de zăpadă, 
iar pădurea scânteiază de brumă. În locul bubuiturilor de bas de 
dedesubt şi al certurilor de la etaj ce cresc sau scad în intensitate, 
aude... nimic. 

Casa este călduroasă şi primitoare graţie şemineului pe lemne 
pe care are de gând să-l ţină aprins toată ziua. Spre deosebire de 
ceilalți care locuiesc la The Shore, care au plătit să li se aducă 
lemne pentru şemineu, Clemmie a căutat prin pădure lemne gratis, 
iar Caleb le-a tăiat şi le-a depozitat pe terasă, sub o prelată pentru 
care cu siguranţă o să se plângă familia Charlton. 

În frigider se află un curcan luat de la Aldi, cu toate garniturile, 
iar Clemmie a scos deja o sticlă de prosecco pentru ea şi patru cutii 
cu bere slabă pentru Caleb. Nu vrea să se gândească la ultimul 
Crăciun, dar e greu să nu facă o comparaţie. Cu cazul aflat în 
pronunțare la tribunal, Caleb a plecat în Ajunul Crăciunului şi nu 
s-a mai întors până a doua zi devreme. Clemmie îşi petrecuse toată 
ziua singură, întrebându-se când să pună masa. Caleb a ieşit din 
bârlog abia seara, cu pupilele ca nişte iazuri fără fund şi abia 
băgând de seamă cadourile pentru care ea economisise luni de-a 
rândul ca să i le cumpere. 


La ora 10, Clemmie hotărăşte că nu mai poate aştepta. Deschide 
uşa dormitorului lui Caleb şi-şi dă seama că fiul ei a ajuns să şi 
miroasă diferit aici. Se aşază pe marginea patului şi se uită la el 
cum doarme. Băiatul ei frumos. Cât de aproape a fost să-l piardă! 

În clipa în care a văzut reclama pentru The Shore, Clemmie a 
simţit o legătură fizică. O chemare. Nu erau doar locul, priveliştea 
şi casele superbe. Acolo, Caleb urma să-şi facă altfel de prieteni, 
din altă clasă. Clemmie urăşte ideea de clasă, dar n-ai cum să i te 
împotriveşti. Mediul contează, iar Clemmie ştia că, dacă nu făcea 
ceva radical, Caleb avea să se bage şi în alte belele. 

— Mamă, nu te mai holba la mine! bălmăjeşte Caleb. 

Clemmie freamătă de bucuria sărbătorilor. 

— A fost aici! chicoteşte ea. 

El se ridică fără tragere de inimă în capul oaselor şi se freacă la 
ochi. 

— Ce tăntăloaică eşti! replică el în felul acela neobişnuit în care 
se exprimă băieţii. 

Caleb se repede la parter, iar Clemmie se simte dintr-odată 
neliniştită, îngrijorată că o să râdă de ea sau o să creadă că e 
proastă, când o să vadă ce-a făcut. 

Clemmie a stat târziu aseară, bând vin şi făcând lanţuri din 
hârtie ca să le atârne prin cameră. Şoseta de Crăciun veche a lui 
Caleb — cea pe care a folosit-o până să devină prea mare pentru 
surprize — atârnă acum lângă şemineu, burduşită cu mici cadouri 
stupide pe care Clemmie le-a strâns tot anul. Fiecare este 
împachetat separat. Femeia a „împrumutat” un copăcel din pădure 
şi l-a pus într-un ghiveci, jurând că avea să-l replanteze după 
Bobotează. E plin cu toate decoraţiunile pe care ea şi Caleb le-au 
făcut împreună, înainte să lovească adolescenţa şi el să se 
preschimbe în cineva pe care Clemmie abia-l mai recunoştea. 


— Chiar e o prostie, recunosc, spune Clemmie acum. Eşti prea 
mare... 

Nu mai apucă să termine, întrucât Caleb o ia în braţe şi-şi 
îngroapă faţa în umărul ei. 

— Mamă, e fantastic! Crăciun fericit! 


La micul-dejun, mănâncă ouă cu bacon. Clemmie aude voci pe 
una dintre terase; huruitul unui motor când cineva scoate barca pe 
lac. Azi-noapte târziu, Blythe a postat un mesaj pe grupul 
WhatsApp al The Shore ca să anunţe că la amiază va avea loc o 
partidă de înot în grup. Clemmie se întreabă dacă entuziasmul 
grupului va fi la fel de mimat şi în cursul dimineţii — din ce ştie ea, 
e singura de la The Shore care înoată oricând, mai puţin în zilele 
cele mai însorite —, însă chiar înainte de 11, deja aude râsete afară. 

Clemmie iese pe terasă în costumul de înot. 

— Crăciun fericit! 

Urmează un cor de răspunsuri de „Crăciun fericit!” şi, în timp ce 
se îndreaptă spre grup, o încearcă acelaşi sentiment măreț că locul 
ei e aici. 

Pesemne că familia Stafford a ajuns târziu azi-noapte sau 
dimineaţă devreme. Ashleigh e înfofolită într-o haină de blană 
lungă şi, dacă nu cumva are costumul de baie pe dedesubt, nu are 
de gând să li se alăture. Bobby însă umblă încolo şi încoace pe 
terasă într-o pereche de boxeri cu ramuri de ilice pe ei şi bând 
Bloody Mary, în timp ce crenguţa de ţelină din pahar îl înțeapă în 
ochi ori de câte ori soarbe din el. 

— Rămâi o clipă acolo! îi cere Ashleigh. 

Bobby îşi lasă paharul jos. 

— Nu astăzi, da? 

— Cu băutura. 


Femeia ridică telefonul şi flutură din mâna liberă ca să-i facă 
semn bărbatului unde să se aşeze pe terasă. 

— Acolo. Sprijină-te de balustradă şi... 

— Putem măcar o zi să nu ne gândim la blestematul ăla de 
Instagram? se răsteşte Bobby, după care urmează o pauză 
stânjenitoare, când Ashleigh se întoarce cu paşi apăsaţi în casă. 

— Credeam că filmezi partida de înot. 

— Ce sens are dacă nu o postăm online? strigă Ashleigh peste 
umăr. 

Membrii familiei Lloyd sunt cu toţii în halate. Clemmie îl 
surprinde pe Caleb cercetându-le atent pe gemene şi-şi înăbuşă un 
surâs. Băieţii ăştia, nu? Nu-şi imaginează că băiatul e ce-şi doreşte 
Rhys pentru micuţele lui prințese, dar nu se ştie niciodată. 
Clemmie îşi îngăduie câteva clipe să-şi imagineze invitaţiile la 
nunta Northcote-Lloyd — sau ar fi Lloyd-Northcote? 

Yasmin e adâncită într-o conversaţie cu soţul ei şi nu pare deloc 
fericită. 

— Nu, nu pot să trec peste! 

Niciunul dintre ei nu şi-a dat seama că a ajuns chiar în spatele 
lor. 

— Yasmin, exagerezi! 

— Ai fi putut să o omori! şuieră ea, apoi face ochii mari, 
oripilată, când o observă pe Clemmie şi afişează imediat un 
zâmbet larg. Crăciun fericit, dragă Clemmie - nu-i aşa că-i 
minunat? 

— Minunat. 

Lui Clemmie i-a luat-o inima la galop, dar se adună repede. 
Scurta legătură a lui Caleb cu lumea interlopă are tendinţa să o 
facă să-şi imagineze imediat cele mai negre scenarii. 


Jonty Charlton şi-a dat halatul jos şi susține sus şi tare că nu-i 
chiar aşa de frig. Mama lui Rhys, Glynis, s-a trezit că trebuie să 
aibă grijă de micii Woody şi Hester Charlton, care s-ar arunca 
bucuroşi şi neînfricaţi în apă dacă li s-ar oferi chiar şi cea mai mică 
ocazie. Clemmie profită ca să folosească noile cuvinte de 
sărbătoare pe care le-a învăţat special pentru această zi: 

— Nadolig Llawen, doamnă Lloyd! 

Femeia mai în vârstă priveşte lacul cu ochi strălucitori. 

— Mi-am petrecut chiar aici primul Crăciun de femeie măritată. 
Ştiai? 

— La The Shore? 

Glynis ţâţâie din buze. 

— La Tŷ'r Lan. Cabana soţului meu era chiar acolo. 

Se uită în jos, de parcă aceasta ar fi putut aluneca sub scândurile 
de lemn ale terasei. 

— Ca să vezi! comentează Clemmie, care nu mai ştie alte cuvinte 
în galeză pentru discuţia de complezenţă. Dacă ar putea să vadă 
ce-i aici acum... 

— Chiar aşa, răspunde Glynis pe un ton încordat. 

— E toată lumea gata? 

Dee Huxley — care, în mod foarte înțelept, stă pe uscat — îşi 
flutură aparatul foto şi-i trimite pe toţi înotătorii să se strângă în 
grup pentru poză. Unul câte unul, aceştia se cațără pe scara 
pontonului, în vreme ce susținătorii se apleacă peste balustrada de 
deasupra, pregătiţi să urmărească startul. 

Rhys ajunge primul jos, urmat de Bobby. Clemmie aşteaptă o 
secundă pe ultima treaptă în timp ce Dee face poza. 

— Scuze, scumpa, ai clipit! Încă o dată! 

Sub ea, Clemmie e sigură că aude cuvinte pline de furie, dar 
toată lumea o zoreşte pe Dee, pentru că le e frig. Şi până să ajungă 


Clemmie să coboare, nici Bobby şi nici Rhys nu mai spun nimic, iar 
ea alungă gândul. E Crăciunul, aşa că refuză să se lase tulburată. 
Nu şi anul acesta. 

Caleb o ia la fugă şi sare, năpustindu-se în apa rece ca gheaţa, 
iar lui Clemmie îi stă inima până când băiatul ţâşneşte înapoi la 
suprafaţă, cu gura încremenită într-un „O” de şoc. Se dă mare în 
faţa fetelor, care îşi înmoaie doar vârfurile degetelor de la picioare 
în apa de sub ponton şi chiţăie amândouă. Clemmie se lasă să 
alunece uşor, obişnuită cu temperatura, şi înoată în cercuri, dând 
continuu din degetele de la mâini şi de la picioare. 

— Sunteţi nebuni cu toţii! strigă Blythe de deasupra. 

— Splendid! exclamă Dee şi face o poză. 

Acum e toată lumea în apă, iar lui Clemmie îi lucesc ochii. Ce 
loc incredibil! Ce Crăciun minunat! 


Mai târziu, după ce a băgat curcanul în cuptor, iar Caleb îşi 
pune la punct telefonul pe care i l-a cumpărat de Crăciun, Clemmie 
se duce după lemne. Tocmai pune prelata la loc când Rhys iese pe 
terasa lui şi sare pe cea a familiei Stafford, apoi vine pe a ei. Femeia 
se întreabă dacă vrea să stea de vorbă despre ce-a auzit ea 
întâmplător de dimineaţă şi dacă tocmai e pe cale să pătrundă în 
cercul persoanelor de încredere al familiei Lloyd, aşa că simte un 
frison de teamă şi de anticipare. 

— Trebuie să achiţi toată suma pentru casă. 

Clemmie clipeşte. 

— Nu pot. 

— Situația financiară e puțin cam tensionată. Îmi pare rău. 

Nu prea o arată. 

Când Clemmie s-a interesat despre The Shore, i s-a spus ferm că 
nu există niciun plan de plăți eşalonate. Căsuţele trebuiau achitate 


integral, cu banii jos. O optimistă incurabilă, Clemmie a încercat o 
altă abordare, contactându-l direct pe Rhys şi apelând la sufletul 
lui bun. Răspunsul a rămas tot negativ, dar după câteva săptămâni 
a sunat-o. 

— Nu poate fi un aranjament oficial, i-a spus el. Dar dacă eşti 
dispusă să păstrezi secretul, te pot ajuta. 

Dacă reuşea să plătească un avans decent, Rhys îi permitea să 
achite diferenţa în rate lunare. Nu i-a fost uşor s-o scoată la capăt. 
A durat luni bune până să vândă apartamentul ei din sudul 
Londrei, însă valoarea acestuia îi asigura avansul. Contractul 
pentru The Shore era ferm în privinţa reşedințelor principale — 
proprietarii nu vor locui tot timpul anului la The Shore şi trebuie să aibă 
în continuare un alt domiciliu principal —, dar se părea că nu existau 
niciun fel de verificări. Din ce ştia Clemmie, niciunul dintre ceilalţi 
locatari nu intenţiona să stea la The Shore mai mult de câteva 
săptămâni pe an; de unde puteau ei să ştie că ea şi Caleb nu plecau 
de-acolo? 

Toamna a reprezentat o provocare. The Shore s-a închis pentru 
lucrări de construcţie după încheierea sezonului, iar Clemmie şi 
Caleb au petrecut câteva săptămâni mutându-se de la un prieten la 
altul şi pretinzând că reînnoadă legături mai vechi. S-a simţit foarte 
uşurată când pe grupul de WhatsApp al proprietarilor s-a anunţat 
că s-au încheiat lucrările. Gata cu renovările. Clemmie şi Caleb s-au 
mutat înapoi şi totul părea perfect. 

Până acum. 

— Nu pot să-ţi dau banii, continuă Clemmie. Nu-i am. 

Urmează o pauză lungă. Rhys oftează. 

— Atunci avem o problemă, nu-i aşa? 


De la numărul 5, Yasmin strigă la Rhys să vină să taie friptura. 
Fără să mai spună nimic, bărbatul se întoarce în casă, lăsând-o pe 
Clemmie în frig, cu toată bucuria Crăciunului dată uitării. 

Ce-o să facă, oare? Nu are 400.000, iar situaţia ei financiară nu-i 
permite să împrumute o asemenea sumă. Şi-a vândut 
apartamentul. N-au unde altundeva să stea şi, în plus, nici nu vrea 
să plece de-aici. După doi ani în care a trăit îngrozită de ce-ar putea 
aduce fiecare bătaie în uşă, Caleb e în sfârşit lângă ea — n-o să se 
întoarcă la viaţa aia. 

Îşi va păstra noua viaţă. 

Cu orice preţ. 

A doua zi dimineaţă, Leo se duce direct în biroul lui Crouch. 

— Domnule, o să avem nevoie de o prelungire a mandatului 
pentru Yasmin. 

— Aţi avut-o în arest toată ziua de ieri — ce-aţi făcut? A trebuit să 
parez tot felul de plângeri din partea comunităţii încă de când am 
ajuns la serviciu. 

— Pentru c-am arestat-o pe soţie? 

— Pentru că încă nu aţi pus-o sub acuzare. 

Crouch îşi scarpină nasul. 

— Rhys Lloyd e un erou local. Când s-a însurat cu o 
englezoaică, se pare că unii dintre localnici au fost dezamăgiţi. 
Acum au senzaţia că au avut dreptate în tot acest timp — că femeia 
a fost de la bun început „una de-aia” nepotrivită. 


— Din păcate, alibiul lui Yasmin se confirmă. Ne-am uitat la 
videoclipurile de pe telefonul ei, iar în momentul decesului lui 
Rhys Lloyd ea susţinea un concert ad-hoc la petrecere. Dar dacă 
putem stabili implicarea lui Jonty Charlton, atunci am putea merge 
pe ideea de conspirație. Aş vrea să-l rețin şi pe el. 

— Şi să stârnim alt cuib de viespi? Nu mai vreau niciun suspect 
englez arestat până nu sunteţi sută la sută siguri că-l puteţi pune 
sub acuzare. 

— Dar... 

— Ai înţeles? 

— Da, domnule. 


Drumul până la The Shore i se pare de trei ori mai lung, mai ales 
că la capătul lui îl aşteaptă Ffion. Noaptea trecută, Leo a început de 
vreo zece ori să scrie un mesaj, doar ca să-l şteargă după aceea, 
pentru că nu ştia ce să spună. E foarte furios pe ea, dar nu-i doar 
atât — situaţia e mai complicată. Se simte trădat. Şi doar avuseseră 
ceva, nu? O legătură. 

În mod clar, interpretase el greşit situaţia. 

Dintr-odată, se trezeşte cu Ffion chiar în faţa lui. Stă sprijinită de 
Triumph, cu o ţigară rulată între degete, şi dă scurt din cap când 
ajunge lângă ea. 

— Scuze pentru papuci! 

Dee Huxley introduce hârtie de ambalat atent împăturită într-o 
cutie de plastic în faţă la numărul 2. 

— Mi-am amintit că azi vine duba pentru reciclare. Cum mai 
merge ancheta cazului de crimă? 

— Urmărim mai multe piste, răspunde precaut Leo. 

— Ce treabă groaznică! comentează ea şi intră în casă. 

Ffion pufneşte. 


— Chiar eşti domnul Discurs de Corporatist, aşa-i? 

— Unii dintre noi mai respectă şi regulile. 

— Ştie tot satul că am săltat-o pe Yasmin Lloyd — nu prea mai e 
un secret. 

Leo se opreşte în loc. Azi vine duba pentru reciclare. 

— Mai ţii minte tentativa de asasinat cu ricină de la Casa Albă? 

— Vag. 

— Au trimis-o prin poştă. Ştim că Lloyd a fost în birou în seara 
de revelion, înainte de petrecere: dacă a deschis un plic în care se 
afla un praf toxic? Yasmin i l-ar fi putut strecura foarte uşor în 
teancul cu corespondență de la fani. 

Ffion se uită la el, iar Leo se simte ca un prost. 

— Ştiu că e o speculație. 

— Nu, doar... 

Ffion încuviinţează cu oarecare ranchiună. 

— S-ar putea să fi nimerit tu ceva. 

Porneşte spre casa familiei Lloyd şi adaugă: 

— Cu toate că-i urez mult noroc să-l convingi pe Crouch să 
risipească bugetul de analiză criminalistică pe un presentiment. 

Râde, iar Leo are o clipă senzaţia că aude tonul disprețuitor al 
lui Allie. 

Aşa că ia o hotărâre de moment: 

— N-o să-i spun. O să includ acţiunea într-o linie de buget care 
există deja. 

— Oh, rebelule! 

Leo îi simte rânjetul în voce şi se trezeşte iritat când simte un 
zâmbet pe faţă. 

— Du-te naibii, Morgan! 

— Nicio şansă, te-ai pricopsit cu mine, răspunde ea. 


Nu găsesc prea multă corespondenţă în tomberonul de reciclare 
al familiei Lloyd. Câteva plicuri livrate de poştăriţă — felicitări de 
Crăciun, probabil de la ceilalţi locuitori din The Shore —, însă Leo 
bănuieşte că majoritatea este trimisă la adresa din Londra. Găsesc 
totuşi două plicuri mari căptuşite, iar Leo recunoaşte unul dintre 
ele din teancul la care răspundea Felicia când o arestaseră ei pe 
Yasmin. Pe toate plicurile e scrisă adresa de la The Shore şi au şi 
adresa de răspuns a agenţiei lui Lloyd: Tuttle, Whyte & Asociaţii. 
Mai e şi o grămadă de plicuri desfăcute şi băgate unul într-altul. Le 
strâng pe toate într-o pungă de plastic sigilată, iar Ffion convinge 
unul dintre agenţii voluntari să o ducă direct la laborator. 

— Le vor testa imediat ce vor avea posibilitatea, o anunţă Leo 
după ce dă un telefon. 

Ffion pare impresionată, deşi tot nu vrea să recunoască. 

— Bravo! Nu credeam c-ai să reuşeşti. 

Nici Leo nu credea. 

— Mai bine vorbesc cu inspectorul-şef Crouch, a spus 
criminalista, când Leo i-a explicat ce-i cu materialele de analizat. 
Nu intră în competenţa... 

— Are şedinţe azi, a întrerupt-o Leo, ţinându-şi pumnii. Ar fi 
totuşi o adevărată lovitură dacă am găsi ricină, nu? Cred că ar 
ajunge pe prima pagină a ziarelor din toată ţara. 

A urmat o pauză lungă. 

— Bine. Las-o în seama mea! a spus criminalista. 


— Dacă nu primim un rezultat azi, va trebui să cerem 
prelungirea mandatului de reţinere pentru Yasmin cu încă 12 ore. 
Nu putem risca să ia legătura cu vreun martor dacă o eliberăm, 
spune Leo. 

— Super! răspunde Ffion. Plată dublă pentru ziua liberă. 


— Aş fi preferat să am weekendul liber. A trebuit să anulez 
vizita la băiat. 

Leo încearcă să-şi ascundă amărăciunea, dar simte privirea lui 
Ffion aţintită asupra lui. 

— Fosta mea se mută în Australia cu noul ei partener, o 
informează el scurt. ÎI iau pe Harris cu ei. 

— Nu pot să-l ia. 

— Ar trebui să merg la tribunal ca să-i împiedic. 

— Atunci, mergi la tribunal! 

— Nu pot. 

Leo ştie că Allie ar suna într-o clipită la Serviciile Sociale, 
pregătind deja înregistrarea cu plânsul lui Harris ca s-o pună în 
sala de judecată. 

— Normal că tu... 

— Nu-i aşa simplu. 

— Eşti tatăl copilului... ai şi tu drepturi. 

— Las-o baltă! Nici măcar nu ştiu de ce ţi-am spus. 

Pentru că nu i-a mai spus nimănui altcuiva, îşi dă seama el. Şi 
pentru că are nevoie să vorbească. 


Jonty Charlton nu vrea să vorbească. Le aruncă o privire lungă 
şi dă să închidă uşa. 

— Dacă nu aveţi mandat... 

— Yasmin spune că ţi-ai părăsi soţia pentru ea, zice Ffion. Ce 
drăguţ! 

Jonty încremeneşte, cu gura uşor deschisă. 

— Cine e, dragă? 

Blythe vine parcă plutind pe hol. 

— Oh, bună ziua, domnilor poliţişti! 


O fâşie de abdomen tonifiat e vizibilă imediat dedesubtul 
tricoului scurt şi a unei jachete lălâi. Turul pantalonilor mov 
voluminoşi atârnă undeva în preajma genunchilor. 

— Cu ce vă putem ajuta? 

Ffion zâmbeşte. 

— Tocmai îi spuneam soţului tău... 

— Nu! 

Ţipătul lui Jonty e mai degrabă un scheunat decât un cuvânt. 

— Încă nu au... adică... 

Îşi drege glasul şi continuă: 

— Dacă vă pot ajuta cu ceva, aş fi încântat să vă însoțesc la 
secţie. 

— Foarte amabil din partea ta, răspunde Leo. Dar nu voiam 
decât să ne lămurim mai exact unde erai la ora 23:30 în seara de 
revelion. Declaraţia ta e cam vagă. 

— Unde eram? 

Jonty înghite în sec şi îi aruncă o privire lui Blythe. 

— Da. 

Ffion îşi plimbă alene un deget pe tocul uşii. 

— Vezi tu, la ora aia nu apari în nicio poză şi nici cu Yasmin 
Lloyd nu erai, cu toate că am înțeles că petreceai o groază de timp 
CU... 

— Luam cocaină cu Ashleigh Stafford. 

Cuvintele lui Jonty ies ca un şuvoi, prea tare şi prea repede. 

— Erau o groază de oameni care veneau şi intrau în casă, iar 
Ashleigh nu voia să dea nimănui de-aici, aşa că am mers la ea. Am 
tras câteva liniuţe, ne-am uitat la tâmpenii la televizor, am vorbit 
aiureli. 

Blythe rămâne cu gura căscată. 

— Cocaină? Ah, Jonty! Cum ai putut? 


— Fireşte, va trebui să o întrebăm şi pe doamna Stafford, spune 
Leo. 

— Fireşte, fireşte, dar acolo eram. 

Jonty se uită la Blythe, care e gata să izbucnească în plâns. 

— Blythe, relaxează-te, doar nu e heroină! 

— Încă ceva, intervine Ffion. Ai ieşit cu barca în seara de 
revelion? 

— Nu. 

Aici, Jonty pare să se găsească pe un teren mai sigur. 

— V-am mai spus, Blythe Spirit nu-i pe apă iarna. Singurele bărci 
au fost cele cu motor ale invitaţilor care au venit din sat. N-aş fi 
putut lua vreuna nici dacă aş fi vrut. Am aruncat din întâmplare o 
privire la ele în timpul petrecerii — mai degrabă m-am gândit să iau 
una — şi niciuna nu avea cheile în contact. 

— Te gândeşti să o schimbi pe Blythe pe ceva mai vioi? întreabă 
Ffion. 

— Blythe Spirit, o corectează Blythe. 

— Da, sigur. Scuze! 

— Totuşi, a fost o barcă pe lac, adaugă Jonty. Îmi amintesc că am 
văzut-o. Cam sărea în ochi: bordaj verde, vele roşii. 

Pune din nou mâna pe clanţă. 

— Asta-i tot? 

— E-n regulă, răspunde Leo. Vom sta altă dată de vorbă despre 
relaţia ta cu Yasmin, adaugă el exact când se închide uşa. 

— Ce relaţie? aud amândoi în timp ce se îndepărtează pe alee; 
vocea lui Blythe e neobişnuit de stridentă. 

Leo simte un mic junghi de vinovăţie, dar se gândeşte că lui 
Blythe i-ar fi mai bine dacă ar şti adevărul. 

Ffion nu zice nimic o vreme. Apoi: 

— Ei bine, ăla n-a mai fost discurs de corporatist. 


— Poate că nu sunt chiar atât de previzibil pe cât crezi tu. 
Verificăm alibiul lui Charlton? 


— Da, de fapt am dat gata toată rezerva. 

Ashleigh Stafford pare să ignore complet consecinţele 
recunoaşterii unei activităţi ilegale. 

— E genul care ia doar „social”, ştiţi? 

Schiţează ghilimelele în aer. 

— Cu alte cuvinte, „Storc pe oricine când prind ocazia”. 

— De câte ori aţi plecat amândoi pe parcursul petrecerii? 
întreabă Leo. 

— Dumnezeu ştie! De vreo şase ori? Opt? Adică, ultima oară 
nici măcar nu ne-am mai sinchisit să ne întoarcem între liniuţe, am 
rămas acolo vreo oră. 

— Pe la ce oră s-a întâmplat asta? se interesează Ffion. 

— Pe la 23:30? EI clar era aici la miezul nopții, pen’ că ne-am 
pupat un pic. 

Rânjeşte şi adaugă: 

— Nu înseamnă nimic, nu? Nu în noaptea de revelion. 

— Bobby ne-a dat înregistrările camerei voastre de la uşă, spune 
Leo. 

— Şi? 

— Şi nu apăreţi pe ele. 

— Nici n-am avea cum. Am traversat terasele şi am intrat pe 
uşile glisante. 

— V-a văzut cineva? întreabă Ffion. Cineva care să poată 
confirma povestea? 

Ashleigh îşi muşcă buza, apoi se luminează toată. 

— Alexa! Ne prosteam cu ea şi-i puneam întrebări stupide. 


Îşi ia telefonul şi deschide o aplicaţie, apoi tastează cu 
îndemânare pe ecran înainte să apese play. 

— Vedeţi? 23:52. 

Se aude înregistrarea: Alexa, de ce e apa udă? 

Ashleigh râde. 

— Doamne, ce dusă eram! 

Deschide următoarea înregistrare, iar acum se aude Jonty 
Charlton: Alexa, cum se spune în galeză să-ți vâri un fir de praz în... 

Ashleigh opreşte înregistrarea. 

— El era şi mai dus. 

Se încruntă când îşi aminteşte. 

— Două grame de cocaină s-au dus uite-aşa, puf! Trebuie să-l 
sun pe Caleb ca să... Strâmbă din nas. 

— Ignoraţi ce-am zis! 

Caleb Northcote e furnizorul lui Ashleigh? Leo se uită spre casa 
lui Clemmie şi-şi aduce aminte de Caleb, cum arunca dimineaţă 
pietre în lac. Atunci, îi păruse rău pentru el; chiar crezuse că 
băiatul vrea să se îndrepte. 

Oare o fi măcar cineva de la The Shore ce pare? 


24 
AJUNUL CRĂCIUNULUI 
BLYTHE 


Pentru că e Ajunul Crăciunului, Blythe i-a lăsat pe Woody şi pe 
Hester să stea treji mai târziu, ca să mănânce cu adulții. Au fost 
minunati, dar le-a trecut cu mult ora de culcare şi Blythe simte că 
Yasmin şi Rhys nu sunt chiar încântați de cei mai tineri membri ai 
familiei Charlton. Se pare că e întru totul acceptabil ca Felicia şi 


Tabby să stea lipite de telefoane în timpul unei cine cu adevărat 
excepţionale (chiar dacă Blythe e cea care-şi spune asta), dar când 
Hester cântă Jingle Bells, e inacceptabil. 

— Dacă nu mergeţi la culcare, spune Yasmin, nu mai vine Moş 
Crăciun. 

— Sau cum se zice, cărați-vă, mormăie Rhys spre Jonty, care 
izbucneşte în râs. 

— Aşa este! 

Blythe se uită urât la soţul ei. Credea că Jonty e un tată 
extraordinar: se joacă cu copiii, merge cu ei la spectacole de 
pantomimă şi la grădina zoologică şi chiar îi plăcea să-i ducă şi la 
creşă, unde era linguşit de sabatul mămicilor. Acasă, au o bonă 
care locuieşte cu ei şi care îi însoţeşte şi la casa din Cotswolds, şi în 
vacanţele din Toscana. 

Însă Blythe a început să vadă că Jonty e un tată extraordinar 
doar când îi convine. Aici, la The Shore, unde dispunerea 
camerelor nu le permite să aducă o bonă (nu au un al doilea living 
- aşadar, unde s-ar duce ea seara?), Jonty s-a arătat evident 
dezinteresat. 

— The Shore are nevoie de o creşă, a spus el în vară, când abia 
ajunseseră de trei zile. O să-i spun lui Rhys să o includă în buget. 

Există, de fapt, un singur element de creştere la care se remarcă. 
Blythe consideră că ar trebui să fie recunoscătoare pentru mici 
concesii. 

— Jonty, dragă, nu-i duci tu pe copii la culcare? Tu te pricepi 
mult mai bine decât mine. 

— Dar nu suntem obosiţi! 

Woody aleargă în jurul mesei, iar Hester fuge după el, însă se 
împiedică de covor şi cade pe burtă. Ţipă de parc-ar fi o sirenă 
antiaeriană. 


Jonty se ridică. 

— Haideţi, ororilor ce sunteţi! 

Culcatul copiilor a devenit specialitatea lui Jonty. Woody şi 
Hester, care au fost întotdeauna îngrozitor de greu de băgat în pat, 
pleacă acum spăsiţi la culcare cu o ceaşcă de lapte cald şi o poveste 
şi vor adormi în zece minute. Blythe a încercat şi ea să urmeze 
aceeaşi rutină, dar n-are talentul lui Jonty. 

— Copiii o să stea târziu şi-n seara de revelion? 

Tonul lui Yasmin pare perfect normal, însă se simte o anumită 
încordare în el. 

— Nu-ţi face griji! îi răspunde Blythe. Pregătim o petrecere doar 
pentru adulţi, nu-i aşa, Jonty? 

— Absolut. Cei mici în pat la 19, şi-am înţeles că s-a oferit 
Clemmie să-i lase la ea pe cei nu chiar aşa de mici. 

— Noi de ce nu putem veni la petrecere? se plânge Tabby. 

— Nu mi-aş fi imaginat că vreţi să vă petreceţi vremea cu 
babalâcii. 

Jonty rânjeşte, iar Tabby nu-l contrazice. 

— Şi voi sigur vreţi să găzduiţi petrecerea? întreabă Yasmin. 

Blythe îi zâmbeşte dulce. 

— Sincer, nu ne deranjează. 

De când a fost pusă la cale petrecerea, Yasmin a tot bătut şaua că 
vrea să fie gazdă, disperată să-şi arate talentele de designer de 
interior, chiar dacă sătenii cred probabil că Anthropologie” e, de 
fapt, o specializare la facultatea din zonă. 

cadouri. 


— Doar că, având copiii atât de mici... adaugă Yasmin şi ia o 
gură de vin. 

— O să fie deja culcaţi. Nici n-o să vă daţi seama că avem copii. 

În camera lor de joacă de acasă, Blythe menţine o paletă strictă 
de alb, negru şi lemn natural, lucru care este mult mai complicat 
decât recunoaşte Jonty. Le îngăduie lui Woody şi Hester să-şi 
aleagă fiecare câte trei jucării pe care să le ia cu ei la The Shore, iar 
ea le strânge în divan când nu e nevoie de ele. 

— Dacă Jonty şi Blythe sunt dispuşi să fie gazde, intervine Rhys, 
cred că ar trebui să-i lăsăm. 

— Mulţumesc, Rhys! 

Blythe rânjeşte aiurea, cum e şi de aşteptat, cu toate că ştie foarte 
bine de ce e Rhys atât de puţin dispus să organizeze o petrecere în 
casa de la numărul 5: ar însemna să vâre adânc mâna în buzunar. 
În situaţia dată, Jonty — care e întotdeauna dispus să-şi arate darea 
de mână - a anunţat deja că băuturile vor fi la discreţie. 

— De fapt, ar trebui să invităm şi câţiva oameni din sat. 

Buzele lui Rhys sunt pătate de vin de Porto. 

— Există aşa ceva? râde Yasmin. 

Blythe nu mai rânjeşte aiurea. Cât tupeu! E limpede că Rhys nu 
vrea decât să se dea mare în faţa celor din sat pe cheltuiala 
altcuiva. 

— Nu sunt sigură că Jonty ar vrea... 

— Ce să nu vreau? întreabă Jonty. 

— Să vină la noi toată lumea din Cwm Coed, răspunde Yasmin 
scurt. Rhys, nu sunt genul nostru de oameni — ştii prea bine. 

— E foarte important să avem diversitate în cercul nostru de 
prieteni. 

Blythe a citit asta în The Guardian. Nu e chiar sigură că-şi doreşte 
prieteni de toate felurile — e foarte mulţumită de cei pe care îi are 


deja —, însă e dispusă să dea dovadă de bunăvoință. Oare galezii se 
pun ca grup etnic? 

— Da, e o mare bătaie de cap să distrezi prostimea, dar trebuie 
să ne asigurăm sprijinul lor, ripostează Jonty. Priveliştea e superbă, 
dar oamenii vor ceva mai mult de la o casă de vacanţă. Vor să se 
plimbe prin magazine şi să sporovăiască cu localnicii. Vor o 
comunitate. 

— Atunci aşa rămâne, spune Rhys. O să fac o listă cu oameni 
potriviţi. 

Yasmin se apleacă spre Blythe. 

— Te pot ajuta cu ceva la pregătirile pentru petrecere? 
Decoraţiuni, poate? 

Blythe se zbârleşte toată. 

— M-am ocupat de toate, dragă. Cortul ajunge pe 30, iar 
şezlongurile vin în aceeaşi zi. Caut încă oferte de nisip... 

— Niciun fir de nisip! i-o retează Jonty. 

— Şi mă gândesc la ceva special cu apă, ca să meargă cu tema 
plajei. 

Jonty îşi trânteşte jos paharul. 

— Lacul ăla nenorocit e fix acolo! 

Se uită la Rhys şi adaugă: 

— Femeile astea, nu? Şi după toate astea, mai trebuie să facem şi 
conversaţie de complezenţă cu fermierii! 

— O să se ocupe spuneţi-mi-Clemmie de ei, chicoteşte Rhys, şi 
toată lumea râde. 

Blythe bate din palme ca un copil. 

— Că tot mi-am amintit! Localnicii organizează o partidă de înot 
în ziua de Anul Nou şi mă gândeam c-ar fi amuzant să ne alăturăm 
şi noi, numai c-am întrebat-o pe fata de la chioşcul de ziare şi... 

Blythe închide scurt ochii, apoi expiră. 


— Ei bine, să spunem doar că e cu circuit închis. În fine... 

Se uită la cei adunaţi la masă. 

— ...mă gândeam să începem noi o tradiţie a noastră. Înotul de 
la The Shore! Ce ziceţi, fetelor? Caleb se bagă. Eu vă susţin de pe 
terasă — nu trebuie să las să mi se răcească meridianele. 

Felicia nici măcar nu-şi ridică privirea din telefon. 

— Mda, cum zici. 

— Tabby? 

— Cre’ că da. 

— Rhys? 

— Abia aştept, răspunde el cu o lipsă vizibilă de entuziasm. 

Blythe e încântată. Trimite un mesaj pe grupul de WhatsApp al 
The Shore şi vede semnele de OK pe măsură ce vin. Dee Huxley 
trimite un mesaj cu cap şi coadă, cu salutări cu tot. Fie 
binecuvântată! Blythe n-a fost deosebit de încântată de venirea 
unei vecine septuagenare, dar Dee e tânără în spirit şi foarte 
elegantă pentru vârsta ei. Mai face şi nişte comentarii foarte acide 
la adresa lui Rhys, pe care Blythe le consideră adorabile în sinea ei. 

— O să fie şi familia Stafford aici de Crăciun? întreabă Yasmin. 

— Am impresia că ăsta a fost subiect de dispută, răspunde 
Jonty. Ashleigh ar fi vrut în Dubai, Bobby, la The Shore. 

— Au aterizat pe Gatwick, intervine Blythe, care-şi ţine telefonul 
ridicat. 

Cercetează atent reacţia lui Jonty, dar nu vede nici măcar o 
tresărire. Deci nu i-o trage lui Ashleigh. Sau e un mincinos mai 
priceput decât îl crede ea. I-a scormonit prin buzunare cu o atenţie 
de criminalist şi n-a găsit nimic incriminator, dar i-a surprins de 
două ori pe haine miros de parfum de damă străin. Vara, scoate 
barca pe apă aproape în fiecare zi, iar uneori dispare cu orele. Doar 
nu-i un lac chiar atât de mare, ce Dumnezeu? 


În seara asta, când Jonty se află în baie, Blythe îi ia încă o dată 
lucrurile la puricat, îi pipăie jachetele atârnate în dressing şi-i 
scutură pantalonii pe care şi i-a aruncat pe un scaun. Îşi strecoară o 
mână pe sub partea lui de saltea şi deschide sertarele comodei lui. 
Exact când e pe cale să se dea bătută, găseşte ceva. Nu un al doilea 
telefon şi nici vreo scrisoare incriminatoare. De fapt, nimic care să 
aibă legătură cu vreo aventură. 

Găseşte un plic, împăturit în patru, în care se află un praf 
granulos. 

6 IANUARIE 
FFION 


După ce au plecat de la Ashleigh, Ffion îşi rulează o ţigară pe 
care nu o vrea, de fapt. 

— Ştiu a cui e barca cu vele roşii. 

Leo se uită la ea. 

— A cui? 

— A lui Angharad Evans. Locuieşte la capătul lacului. E cam 
ciudată. 

— Genul de ciudată care-şi lasă barca să fie folosită ca să scapi 
de un cadavru? 

Ffion clatină din cap. 

— Nu se potriveşte. Credem că Yasmin l-a otrăvit pe Rhys şi l-a 
convins pe Jonty să-i dea lovitura de graţie, apoi să facă curat la 
locul faptei, corect? Însă Jonty e cel care ne-a spus că a văzut o 
barcă cu pânze roşii. Greu de crezut c-ar fi spus dacă el ar fi folosit- 
o. 


Îşi aprinde ţigara. 

— În plus, Angharad urăşte The Shore. Adică îl urăşte de-a 
binelea. 

Leo ridică din umeri. 

— Deci poate că ea e varianta noastră de rezervă. E posibil să-l fi 
omorât pe Rhys? 

— Angharad nu e criminală. Deşi în copilărie ziceam că-i 
vrăjitoare şi că, dacă o vezi, trebuie să stai într-un picior, apoi să-ţi 
atingi cotul stâng ca să rupi blestemul. 

Ffion râde, dar Leo nici măcar nu zâmbeşte. 

— Ar trebui să stăm de vorbă cu ea. 

— Pentru că îmi imaginam eu că e vrăjitoare când aveam şapte 
ani? 

— Pentru că echipa a stat de vorbă cu toţi cei care deţin permis 
pentru barcă, şi nu-mi amintesc să fi apărut şi numele lui 
Angharad Evans. 

— N-are nevoie — casa ei are drepturi de amarare. 

Ffion vede practic cum se mişcă rotiţele din capul lui Leo. 

— Bine! Te duc la ea. Ai chef de o plimbare cu barca? 

— Nici vorbă! 

Leo vede expresia lui Ffion şi adaugă: 

— Doamne, tu chiar vorbeşti serios! 

— E complicat de-ajuns la ea cu maşina. 

— Complicat sau imposibil? 

— Păi, doar complicat... 

— Atunci mergem cu maşina. 


Pe drum, Ffion se uită pe geam şi vede frânturi de lac printre 
copaci. 
— Nu prea îţi plac bărcile, aşa-i? 


— N-am nimic împotriva bărcilor; apa nu-mi place. Doar dacă 
nu-i într-un pahar sau mă uit la ea cu picioarele pe uscat. 

Ffion râde. 

— S-a notat. 

Drumul merge de-a lungul lacului. E mai drept decât lacul 
şerpuit şi zăresc din când în când sclipiri argintii. Ffion îl vede 
aruncându-i priviri scurte când crede că ea nu se uită; pesemne 
încearcă să înţeleagă ce-i în mintea ei. Dacă ar fi raportat-o că a 
distrus materialele înregistrate, Ffion ar fi primit deja veşti de la 
departamentul de Conduită Profesională. Asta înseamnă oare că a 
scăpat cu faţa curată? 

Îi arată lui Leo un drum cu o singură bandă printre copaci. 

— Virează aici! 

Acum au ajuns la capătul lacului, la vreun kilometru şi jumătate 
de sat; pădurea e deasă şi întunecoasă. La vreun kilometru mai sus, 
drumul e blocat de un copac prăbuşit. Stă înclinat, susţinut de 
pomii de pe partea cealaltă, cu jumătate dintre rădăcini încă în 
pământ. 

Leo opreşte maşina, iar Ffion coboară. 

— Haide, de-aici mergem pe jos! 

— De când e aşa? întreabă Leo. 

În jurul trunchiului căzut a crescut deja vegetaţie, iar ramurile 
noi sunt verticale, deloc descurajate de stricăciunile de dedesubt. 

— De când mă ştiu. E pe terenul lui Angharad, aşa că de ea 
depinde să-l dea deoparte, dar mama crede că ei aşa îi place. 

Mai merg zece minute până ajung în luminişul unde se află casa 
lui Angharad, din coşul căreia se ridică un firicel de fum. Leo se 
opreşte şi cercetează împrejurimile. 

— E ceva, nu? întreabă Ffion, care se înfioară şi-şi strânge 
braţele pe lângă ea, prinzându-şi cotul stâng cu mâna dreaptă. 


Leo coboară privirea ca să vadă dacă stă şi într-un picior. Ffion îl 
surprinde uitându-se la ea. 

— Obiceiuri vechi. 

— Locuieşte singură? 

— Acum, da. Mama spune că inima i-a fost frântă acum mulți 
ani. A descoperit că soţul ei era bigam, rânjeşte Ffion. A fost cea 
mai importantă ştire din sat, îţi dai seama. 

În jurul căsuţei de piatră se află câteva voliere cu păsări de 
diverse mărimi. Un şir de cuşti adăpostesc iepuri; în alt ţarc sunt 
adăposturi din lemn pentru arici. lar întruna dintre cuştile mari de 
sub copaci se vede ceva ce seamănă îngrijorător de mult cu un lup. 

— Vulpe argintie, spune Angharad când stau toți în 
bucătărioara ei. A fost ţinută ca animal de companie şi după aia 
aruncată când s-au plictisit proprietarii. 

— Încercam să mă orientez în timp ce veneam încoace cu 
maşina, începe Leo. Suntem în capul lacului, corect? Şi atunci, casa 
asta e în Ţara Galilor sau în Anglia? 

— Cea mai mare parte, în Ţara Galilor, cu toate că, practic, o 
mică parte se află în Anglia. 

— Foarte interesant... Care parte? 

— Ti bach, răspunde Angharad. 

— Toaleta, traduce Ffion cu un rânjet. 

E clar că Leo nu e sigur dacă glumesc. Se uită de jur-împrejur 
prin bucătăria lui Angharad, care e o încăpere micuță, cu bârne 
închise la culoare şi pereţi din piatră. Pe polițele înguste se află zeci 
de borcane maronii de farmacie, fiecare cu câte o etichetă scrisă de 
mână. Rhus tox., Calendula, Podophyllum... 

Leo citeşte cu voce tare: 

— Mătrăgună? 

— E bună pentru febră. 


Probabil că Ffion a scos un sunet, pentru că Angharad se uită 
precaut la ea. 

— Ffion consideră că medicina bazată pe ierburi este — cum i-ai 
spus mamei tale? — „o grămadă de tâmpenii vetuste”. 

— Fără supărare, Angharad, dar dacă mă doare capul, prefer să 
iau un ibuprofen decât să mestec petale. 

— Eu am folosit arnică după ce mi-am scrântit genunchiul, 
intervine Leo. 

Acum, Angharad arborează o expresie îngâmfată. 

Lui Ffion îi vine o idee: 

— Ştii ceva despre ricină? 

— Ricinus communis, răspunde Angharad. De la el provine uleiul 
de ricin. Planta e foarte cunoscută. S-au tăiat multe prin zonă după 
ce Efan Hughes a câştigat premiul cel mare la târgul de 
horticultură. O tufă drăguță. Mortală în mâinile cui nu trebuie, 
desigur. 

Leo se uită la şirurile de borcane şi citeşte etichetele, iar Ffion 
ştie la ce se gândeşte. Dar ea s-a uitat deja, însă n-a găsit nicio 
Ricină etichetată frumos pe poliţele lui Angharad. 

— Am înţeles că deţii o barcă cu vele roşii, continuă Leo. 
Majoritatea proprietarilor cu care am stat de vorbă îşi trag bărcile 
pe uscat pe timpul iernii. Tu nu procedezi la fel? 

— Cum aş putea să ajung în sat fără barcă? 

Angharad vorbeşte ca şi cum răspunsul ar fi trebuit să fie 
evident. 

— N-am maşină. Momentan am barca la Steffan, pentru 
reparaţii, şi a trebuit să-mi fac provizii în caz că trebuie s-o țină mai 
multe zile. 

— S-a stricat? întreabă Leo. 


— Greşeala mea. De obicei o duc într-un loc de amarare sigur 
când e vreme rea, dar acum vreo două zile am lăsat-o legată de 
pontonul meu şi acum am o avarie la carenă. 

— Unde era în noaptea de revelion? întreabă Ffion. 

— Pe lac, amarată. Am o bărcuţă cu vâsle pe care o duc la cea cu 
vele şi o leg în locul ei. 

Leo se uită pe geam, la lacul abia vizibil printre pomi. 

— Barca are nevoie de chei? Adică... o poate lua cineva? 

— Dacă ştie cum să navigheze cu ea. Încui cabinuţa, dar e o 
ambarcaţiune, nu cârciumă. Am un motor exterior pe care-l 
folosesc foarte rar. 

— Mai navighează cineva cu ea? întreabă Ffion. 

— Nimeni. 

Angharad pare că se gândeşte dacă să le spună ceva. Ffion 
aşteaptă. 

— Înainte de Crăciun, i-am dat câteva lecţii de navigaţie unui 
băiat de la The Shore. Caleb. Cred că m-am înmuiat la bătrâneţe. 
Am jurat să nu calc vreodată în locul ăla. 

— Deci cum... intervine repede Ffion când îi devine clar că 
Angharad a terminat deja. 

— Eram pe lac, pescuiam - asta se întâmpla undeva prin 
octombrie — şi am văzut o înotătoare care avea probleme. Am scos- 
o din apă şi am dus-o înapoi la The Shore. 

— Clemence Northcote, spune Leo. 

Angharad încuviințează. 

— Era foarte dornică să-l vadă pe băiat încercând să navigheze. 
Am rămas cu impresia că e genul de mamă insistentă. Au venit de 
vreo două ori cu mine, dar era limpede că pe băiat nu-l interesa. 

Angharad aruncă o privire de cunoscător: 


— L-am văzut de vreo două ori pe câmp la ferma lui Lowri, 
culegea ciuperci, aşa c-aş zice că îşi caută distracţia în altă parte. 

Ffion ştie exact ce tip de ciuperci cresc pe lângă ferma lui Lowri. 

— A mai fost cineva de la The Shore pe barca ta? întreabă Leo. 

— Categoric nu. Tu i-ai cunoscut? Rareori am dat peste oameni 
atât de neplăcuţi. Tot locul ăla e putred până-n măduva oaselor. 

— Am înțeles că unii localnici s-au opus proiectului, continuă 
Leo. 

— Toţi, de fapt, nu-i aşa, Ffion? 

— Oamenilor nu le place schimbarea, răspunde ea cu 
diplomaţie, cu toate că ştie că Angharad are dreptate. 

Nimeni din Cwm Coed n-a dorit să fie construit The Shore. 

— Vezi să nu te arzi şi tu dacă stai prea mult pe-acolo, Ffion 
Morgan! 

Angharad îi aruncă o privire tăioasă. 

— Ştii foarte bine ce cred oamenii despre The Shore. Și despre 
Rhys Lloyd. 

Ffion nu spune nimic. 

— Nu-ţi plăcea Lloyd? întreabă Leo. 

— Nici nu-mi plăcea, nici nu-mi displăcea... 

— Mare grijă cu arsurile alea! intervine Ffion pe un ton scăzut. 

— ...dar ştiu că a încălcat deliberat dorinţele tatălui lui. N-am să- 
i doresc niciodată răul cuiva, dar eu zic aşa... 

Angharad se apleacă în faţă, făcând-o pe Ffion să simtă un fior, 
şi adaugă: 

— ...nu poţi să te ascunzi de soartă. 

OCTOMBRIE 
RHYS 


În cursul verii, când Rhys şi-a dus prima dată familia la The 
Shore, Tabby şi Felicia şi-au petrecut tot drumul acela lung 
finalizând planurile pentru camerele lor, discutând despre metode 
de bronzare şi şuşotind despre băieţii pe care i-ar putea cunoaşte. 
Yasmin a vorbit întruna despre cum ar putea fi ceilalți proprietari. 
Drumul de patru ore de la Londra în nordul Ţării Galilor a fost 
plin de entuziasm, de necunoscut, iar soarele a bătut nemilos pe 
maşină până când părea că dogoarea le curge direct prin vene. 

Acum, gemenele stau bosumflate în spate, în timp ce Rhys 
conduce spre The Shore pentru vacanţa din octombrie, de la 
jumătatea primului semestru. După ce trec graniţa cu Ţara Galilor, 
burniţa le abureşte parbrizul, iar până ajung în Cwm Coed deja 
plouă torențial. 

La The Shore, luminile de-afară încă nu s-au aprins şi totul pare 
rece şi deloc îmbietor. Literele gigantice de lemn de la intrarea în 
complex au fost iarăşi vandalizate: un „W” roşu vopsit cu sprayul 
peste „S”, astfel că acum scrie The Whore!t. Pe alee, rigolele se 
revarsă, iar pe asfaltul proaspăt turnat îi întâmpină un adevărat 
râuleţ de apă. 

— Cică „Veniţi în Ţara Galilor”, zice sarcastic Tabby. „O să fie 
amuzant”, aşa ne-a zis! 


18 Târfă, în limba engleză. 


Gemenele se adăpostesc sub copertină cât descuie Yasmin uşa, 
iar Rhys cară bagajele în casă, udându-se din ce în ce mai tare cu 
fiecare drum făcut. 

Înăuntru, casa e rece şi lipsită de iubire. Constructorii au dus 
noroi pe scări şi în dormitoare, însă acum ferestrele par etanşe, 
ceea ce e foarte bine, fiindcă prognoza e sumbră. 

Rhys simte un nod în piept. Jonty i-a mai aruncat câteva mii, iar 
de data asta Rhys chiar i-a cheltuit pentru The Shore. Intrarea e 
acum o alee neagră şi elegantă, iar Rhys e enervat că Bobby 
Stafford — care făcea mereu mare caz de gropi — nu era aici ca s-o 
vadă. 

Grupul de WhatsApp al The Shore a amuţit după ce-a trecut 
vara, limitându-se la mesajul lunar automat privind plata taxei de 
întreţinere şi câte un mesaj de la Clemmie, cu un link către vreun 
articol local. Totuşi, în zilele de dinainte de vacanţa de la mijlocul 
semestrului, a venit un roi de mesaje. 


Clemmie Northcote: Are cineva nevoie să-i pun lapte în frigider? Cred 
că eu şi Caleb ajungem primii! x 

Dee Huxley: Dragi vecini, abia aştept să petrec câteva zile la The 
Shore. Cele mai calde urări, Dee Huxley. 

Ashleigh Stafford: Eu şi Bobby suntem plecaţi o lună în Barbados - 
pentru emisiunea lui. Vedeţi hashtagul şi daţi-ne nişte like-uri xxx 
Jonty Charlton: Mecanicul o să aibă nevoie de acces la generator 
marţi. 


Cele două săptămâni se întind sumbru în faţa lui Rhys. Familia 
Charlton e în Toscana, iar Rhys ar prefera să-şi mănânce singur 
braţul decât să-şi petreacă timpul cu „Spuneţi-mi-Clemmie”. Acum 
regretă aranjamentul. Jonty l-a tot presat să vândă primele case, 
spunându-i că susținătorii financiari trebuiau să vadă proiectul 


funcţional. Clemence Northcote nu era nici proprietara creativă şi 
adorată de presă la care se gândise Rhys pentru The Shore, nici 
cumpărătorul bogat preferat de Jonty, dar calul de dar nu se caută 
la dinţi. 

— Las-o s-o cumpere! i-a spus Jonty. Trebuie să vindem această 
primă tranşă — să facem vâlvă în jurul complexului. 

Însă Clemmie nu şi-o permitea. 

— Dacă o vrea suficient de tare, găseşte ea bani, a adăugat Jonty 
cu încrederea cuiva care are mereu ceva pus deoparte pentru zile 
negre sau o investiţie fructuoasă. Fă aranjamentul, bătrâne — sau 
poate nu eşti croit pentru genul ăsta de afaceri? 

Îngrozit că Jonty ar putea găsi o cale să-l scoată din parteneriat, 
Rhys a făcut un plan. Se lămurise deja că situaţia financiară a lui 
Clemmie nu-i permitea să ia un credit, dar dacă lua Rhys un 
împrumut? El îi dădea banii lui Clemmie, care urma să cumpere 
casa şi să-i plătească lui o rată lunară. Cu un pic de bătaie de cap în 
plus, desigur. 

— Chiar ai face asta pentru mine? l-a întrebat Clemmie. 

Se întâlniseră faţă în faţă, ca să nu existe mesaje scrise, iar ea a 
început să plângă. 

— Nici n-ai idee cât de mult înseamnă pentru mine. 

Prin urmare, Clemmie îşi obținea căsuţa, Rhys făcea vânzarea, 
iar Jonty habar n-avea. 

Însă acum are şi Rhys probleme. 

Aduce în casă ultimele bagaje şi le lasă să se usuce pe podeaua 
din hol. Yasmin şi gemenele stăteau prăbuşite morocănoase pe 
canapea, cu nişte expresii întunecate ca furtuna cu care ameninţa 
prognoza meteo pe săptămâna asta. Căldura e dată la maximum, 
însă Yasmin tremură în mantoul de caşmir. 

— Eu mă duc la culcare, anunţă ea. 


— Şi eu, adaugă Tabby. 

— Şi eu. 

Felicia se ridică şi ea. E ora 21. 

Rhys îşi toarnă un pahar de coniac şi rămâne în fața uşilor 
glisante, privind lacul întunecat. Poate că ar fi trebuit să plece de- 
acasă mâine-dimineaţă. Fetele sunt obosite, iar traficul a fost 
aglomerat. Deschide uşile duble, înțepenite după ce n-au mai fost 
folosite, şi păşeşte pe terasă, ferit de ploaie de balconul de 
deasupra. Yasmin vorbeşte la telefon, pe ton scăzut şi tânguitor. În 
întuneric, terasa se pierde în apa nevăzută, un pustiu negru fără de 
început şi de sfârşit. Numai zgomotul valurilor ce se lovesc de 
stânci îi spune că lacul este acolo. Îşi goleşte paharul. Totul va arăta 
mai bine mâine-dimineaţă. 


Dacă ieri Yasmin şi gemenele erau în toane proaste, acum e 
incomparabil mai rău. Tabby şi Felicia tropăie prin casă, 
deschizând şi închizând frigiderul şi anunțând că vor muri dacă 
trebuie să mai stea aici o secundă măcar. 

Proasta lor dispoziţie i se transmite şi lui Rhys. 

— Nu ştiu care dintre voi mi-a şterpelit peria de păr, strigă el, 
dar vă rog s-o puneţi la loc! Şi, apropo: Yasmin, chiar e nevoie să 
laşi atâta păr în duş? E aici de astă-vară. 

— Atunci, cheamă menajera! se răsteşte şi Yasmin. Acum e la 
familia Stafford — îi văd maşina afară. 

— Bobby şi Ashleigh au un duş exterior la vila lor din Barbados, 
anunţă Tabby. L-am văzut ieri pe Instagram. 

— Poate am putea scurta şi noi vacanţa? propune Yasmin. Un 
weekend prelungit, în loc de... 


— Nu e o vacanță! răcneşte Rhys. Asta e a doua noastră casă! 
Planul a fost de la bun început să stăm la Londra pe durata şcolii şi 
aici în restul timpului. 

Nu l-a bătut Yasmin la cap ani la rând să mai cumpere o casă? 
N-a trăncănit ea atâta despre casa familiei Charlton din Cotswolds, 
că acum poate schiţa şi-n somn planul casei ăleia blestemate? 

— Dar uită-te şi tu, Rhys! 

Soţia lui se întoarce spre lac. Ploaia biciuie geamurile, inundând 
terasa mai repede decât se poate scurge apa. Cerul e întunecat şi 
ameninţător, iar suprafaţa lacului pare periculos de sus. 

— Aşa o să fie toată săptămâna. 

— Nu există vreme rea. 

Rhys nu prea ştie pe cine încearcă să convingă. 

— Doar haine nepotrivite. Ne înfofolim bine şi ieşim la o... 

— Tată, eu nu o să ies afară pe o asemenea vreme. Şi poţi, te rog, 
să faci ceva cu Wi Fi-ul? E atât de lent! Of! Urăsc locul ăsta. 

Tabby pleacă sus tropăind, urmată îndeaproape de Felicia. 
Yasmin îşi ia cafeaua să o bea pe canapea şi se trânteşte la 
televizor, la un reality-show australian. Rhys se uită prin casă. 
Dacă ar fi fost în Londra, ar fi putut ieşi la o cafea, însă nu se simte 
deloc îmboldit să bea cafea instant dintr-o cană ciobită la singura 
cafenea din Cwm Coed. 

Toţi proprietarii de case de aici au primit cizme de cauciuc pe 
comandă când s-au mutat (o mişcare de PR drăguță, a considerat 
Rhys, până a văzut factura), iar acum îşi trage şi el o pereche în 
picioare şi-şi ia pelerina de ploaie din dulapul de pe hol. Poate 
foarte bine să facă o plimbare. 

Când iese, ploaia îi pătrunde imediat în jos pe ceafă. Observă o 
maşină albă cu inscripţii roz în faţă la familia Stafford. Sbic & Sban. 
Rhys ezită o secundă, apoi păşeşte înapoi în hol, deschide 


dulăpiorul mic de lângă uşă şi ia din cui mănunchiul de chei 
universale. 


În casa familiei Stafford se aude muzică în bucătărie. Mia cântă, 
acoperind vuietul aspiratorului, iar Rhys vine pe hol şi rămâne în 
pragul livingului. 

Mia dă din fund în ritmul muzicii, băgând furtunul 
aspiratorului sub masă. Rhys rânjeşte. Se întreabă dacă fata l-a 
văzut venind; dacă spectacolul e special pentru el. Bănuielile îi 
sunt confirmate când ea scoate un țipăt de falsă surpriză. 

— Ce cauţi aici? 

Se apropie de ea, afişând un zâmbet seducător. 

— Speram că te-ai putea ocupa şi de nevoile mele. 

Mia se întoarce ca să-şi ascundă roşeața din obraji, iar Rhys îşi 
simte erecţia. Fata poartă blugi, iar în picioare are şosete roz lungi 
asortate cu bluza ale cărei buzunare sunt pline de cârpe de şters 
praful. 

— Trebuie să fac curăţenie. Ashleigh e obsedată de molii. 

Acum, Rhys se află în spatele ei, suflându-i în ceafă şi 
plimbându-şi blând degetele pe braţele ei. 

— Nu! se împotriveşte ea încetişor, înfiorându-se sub atingerea 
lui. 

— E-n regulă, nu-i nimeni prin preajmă. 

Mia scoate un geamăt. Pot să şi-o tragă aici, îşi spune Rhys. În 
bucătărie, în faţa întinderii nesfârşite de apă, cu ploaia ce tot 
biciuie ferestrele. După care ar putea merge la etaj şi să şi-o tragă în 
patul celor doi Stafford, lucru care ştie că o va stârni. Îşi pune o 
mână pe sânii ei, după care o urcă tot mai sus, mângâindu-i gâtul, 
apoi îşi strecoară degetele în gura ei ca să le poată suge. 


— Te doresc, geme Mia, cu toate că în gură are degetele lui, şi 
Dumnezeule, ce tare o doreşte şi Rhys, dar atenţia îi e atrasă de o 
mişcare pe terasă. 

Se despart imediat; lui Rhys îi bubuie inima în piept. Oare îi 
spionează Yasmin? Sau, Doamne fereşte, l-a văzut una dintre 
gemene cu Mia? 

— Ar trebui... 

Mia se desprinde de el şi face semn spre aspirator. Rhys ştie că 
momentul a trecut deja şi, în plus, scula i s-a speriat şi a redevenit 
supusă, retrăgându-se la locul ei, între picioare. 

— Va urma! zice el cu mai multă convingere decât simte, de 
fapt. 

Se repede înapoi la numărul 5, unde Yasmin e tot pe canapea, 
cuibărită sub o pătură. De sus se aude muzică; bubuituri în vreme 
ce Tabby şi Felicia exersează cel mai recent cântec de pe TikIok. 
Rhys se relaxează. Probabil că n-a fost decât o pasăre sau umbra 
unui nor peste terasă. Secretul lor e în siguranță. 


Plouă întruna de trei zile. Casa, care în planuri părea extrem de 
spațioasă, e claustrofobic de mică. Fetele îşi petrec toată ziua în 
camerele lor; Yasmin se cuibăreşte în faţa şemineului şi se foloseşte 
de cardul lui Rhys ca să comande accesorii pentru casă care ajung a 
doua zi, ticsind micul hol cu cutii aplatizate şi folie de protecţie cu 
bule. 

— Trebuie să-ţi arăt dormitorul nostru, îi spune ea lui Glynis, 
care a venit la ei la masă. L-am remodelat complet. 

Rhys, care avea de gând să tragă un pui de somn pe canapea, se 
trezeşte hăituit să-şi ajute mama să urce pe scări, chiar dacă Glynis e 
într-o formă foarte bună şi urcă fără nicio problemă pe scările de la 
ea de-acasă. Rhys ştie că i se întâmplă pentru că n-a observat deloc 


„remodelarea” făcută de Yasmin, care, vede şi el acum, constă din 
adăugarea de perne suplimentare şi mutarea unei veioze dintr-o 
parte a camerei în cealaltă. 

— Şi nu-i aşa că dulapul lui Jac arată adorabil în biroul lui Rhys? 
întreabă Yasmin când trec prin încăpere. 

— Perfect! se arată de acord Glynis, care îşi plimbă o mână peste 
sertarele uzate. 

Rhys o însoţeşte pe maică-sa înapoi înainte să-i dea lacrimile 
când îşi aduce aminte de TẸ’r Lan, o magazie mult prea ridicată în 
slăvi, despre care el îşi aminteşte că era folosită ca depozit pentru 
undiţe şi mobilier pentru care părinţii lui nu mai aveau loc în casă. 
Nici nu se compară cu The Shore, care — până şi-n ploaia asta 
anostă din octombrie — îţi taie respiraţia. 

Norii se împrăştie în sfârşit către finalul săptămânii. Şi pentru că 
sunt în vacanţă, şi pentru că The Shore poartă amintirea verii, toată 
lumea se repede afară, înfofolită în haine groase şi cu pături peste 
genunchi, dar totuşi afară. Lângă căsuțe e adăpost, însă vântul e 
puternic şi valurile au coamele acoperite de spumă albă. Lacul e 
umflat, iar copacii de pe mal par să crească direct din apă. 

Clemmie, care înoată în lac aproape în fiecare zi, iese la 
suprafaţă în costumul de înot. Dacă Jonty ar fi aici, ar face glume 
despre Greenpeace, însă Rhys îşi ţine gura. Clemmie îşi petrece cea 
mai mare parte a zilei împreună cu Dee Huxley, şi cu cât Rhys stă 
mai departe de Dee, cu atât mai bine. Bătrâna încă nu i-a zis nimic 
lui Yasmin, dar Rhys ştie că, dacă va călca strâmb, femeia îi va 
spune. 

Clemmie porneşte cu o viteză surprinzător de mare, tăind apa 
cu braţele. Valurile trec peste ea, astfel încât există momente când e 
complet sub apă. Yasmin se cufundă într-o carte, în vreme ce 
gemenele pleacă să stea cu Caleb, iar Rhys mătură terasa, mulţumit 


de grămada de mâzgă verde pe care o scoate dintre rosturi. În 
Londra nu au spaţiu exterior, doar o curticică sub nivelul solului, 
inutilă pentru orice altceva în afară de biciclete. Trage în piept 
aerul curat şi rece şi se gândeşte la orele pe care le petrecea, când 
era copil, hălăduind în fiecare zi pe dealurile din jurul Cwm Coed. 
Credea că întoarcerea aici avea să îi ofere aceeaşi senzaţie de 
libertate, de ce se simte atât de prins în capcană? 

Aude o mişcare bruscă în spatele său; Yasmin s-a ridicat de pe 
şezlong şi arată spre lac. 

— Clemmie are probleme. 

Femeia se zbate în apă, cu capul dispărându-i când şi când sub 
valuri şi cu un braţ întins deasupra capului. Rhys se repede 
automat spre telefon, dar apoi rămâne holbându-se la el în gol. 
Care serviciu de urgenţe se ocupă de lac? Tocmai se pregăteşte să 
formeze 999, când Yasmin îi pune o mână pe braţ. 

— Cred că o s-o ajute cineva. 

Arată către o barcă cu vele roşii care şi-a schimbat cursul şi 
acum se îndreaptă spre Clemmie. Toată lumea se uită într-acolo în 
timp ce barca se apropie tot mai mult de Clemmie, care dispare 
când şi când din vedere. Persoana de la cârmă îi aruncă un colac de 
salvare şi Yasmin începe să bată din palme când Clemmie îl 
prinde. 

— Slavă Domnului! 

— Slavă Domnului! repetă şi Rhys, cu gândul la toţi banii pe 
care i-i datorează Clemmie. 

Când barca ajunge la mal, Dee are deja pregătit halatul lui 
Clemmie ca să i-l arunce, Yasmin aşteaptă cu o cană de ceai dulce, 
iar gemenele şi-au scos telefoanele. 

Yasmin le aruncă o privire supărată. 

— Chiar nu e momentul potrivit. 


— Totuşi, hashtag salvare dramatică hashtag The Shore! zice 
Felicia, dar Yasmin nu se lasă convinsă. 

În timp ce salvatoarea lui Clemmie o ajută pe aceasta să urce pe 
terasă, Rhys îşi dă seama că o recunoaşte. Angharad e de-o vârstă 
cu mama lui, cu toate că sunt cum nu se poate mai diferite. 
Puloverul de sub salopeta femeii e cârpit în atât de multe locuri, 
încât zici că e alcătuit din petice. Nu poartă deloc machiaj şi chipul 
îi este brăzdat de riduri mici şi fine. În pofida entuziasmului afişat 
de cei din jur, femeia pare atât de neclintită, încât lui Rhys i se pare 
tulburător. 

— Sunt bine, sunt bine! îi asigură Clemmie, clănțănind atât de 
tare din dinţi, încât abia poate vorbi. Cârcei. Ce jenant! Şi e prima 
oară când ies fără placa de înot. 

— Drăguţă barcă! comentează Caleb. 

Rhys are impresia că băiatul este sarcastic, apoi îl vede cum se 
uită la barca lungă şi îngustă cu o expresie ce aduce a invidie. În 
locul fibrei de sticlă din care sunt făcute bărcile moderne, Tanwen 
are bordajul din lemn, cu vopseaua subţiată şi scorojită. Ici-colo, au 
fost tăiate bucăţi de scândură şi înlocuite, cu izolantul de lipire încă 
vizibil. Pânzele roşii, acum coborâte, sunt şi ele peticite şi 
decolorate. 

— Crezi? 

Angharad se uită la Caleb, care roşeşte. 

— Chiar nu ştiu prea multe despre bărci, mormăie el. 

— Dacă ai de gând să trăieşti pe apă, atunci ar trebui să înveţi. 

Culoarea revine încet-încet în obrajii lui Clemmie. Se întoarce 
spre Caleb. 

— Poate, dacă o rogi frumos pe Angharad, te-ar putea învăţa să 
navighezi. 


Rhys şi Yasmin schimbă o privire. Iat-o, din nou: Clemmie 
băgăreaţa. Însă Angharad aprobă scurt din cap. 

— Ella. 

Poate. 

— Dar deocamdată trebuie să te încălzeşti. Temperatura 
corpului o să mai scadă o vreme. 

Angharad o însoţeşte pe Clemmie în casă, iar gemenele şi 
Yasmin se întorc la ele. Rhys simte un fior la ceafă, iar când se 
întoarce o vede pe Dee Huxley privindu-l. 

— Lacurile sunt extrem de primejdioase, spune ea. Crezi că ai 
controlul, şi când colo... 

Loveşte brusc cu bastonul în scândurile terasei. 

Rhys se înfioară şi îşi urmează familia înăuntru. 


A venit un teanc de scrisori de la Fleur, iar Rhys se simte dintr- 
odată optimist în privinţa viitorului. Îşi imaginează cum începe iar 
să înregistreze şi să organizeze turnee în săli propriu-zise, nu prin 
teatre din orăşele. Îşi deschide agenda telefonică şi-i trimite noii 
sale asistente un mesaj: „Am vreo două ore de muncă pentru tine, 
dacă îţi poţi face timp săptămâna asta”. 

Rhys s-ar putea ocupa singur de corespondenţă - doar nu prea 
are nimic de făcut —, însă i se pare penibil să lipeşti plicuri în care- 
ai pus propria poză semnată. Nu se prea potriveşte cu statutul de 
celebritate. Când cariera lui Rhys era la apogeu, avea o asistentă cu 
normă întreagă ce lucra dintr-un birou din High Holborn. Întâi s-a 
dus munca, apoi biroul, apoi asistenta personală. Lui Rhys îi e dor 
de glorie; îi place să aibă iar o asistentă, chiar dacă numai pentru 
câteva ore. Câteva lire e un preţ mic pentru respectul de sine. 

Asistenta vine a doua zi, punând stăpânire pe biroul lui Rhys ca 
să sorteze corespondenţa. Aruncă plicurile în care au sosit 


scrisorile, apoi prinde fiecare mesaj cu agrafe de plicurile cu 
adresele gata scrise şi timbrate, împreună cu o fotografie pregătită 
să primească autograful lui Rhys. 

— Acesta îşi doreşte o dedicație personală. 

Rhys clatină din cap. 

— Nu facem aşa ceva -— scrie în termeni şi condiţii. 

— Rhys, femeia are cancer în stadiu terminal. 

Asistenta îi întinde o poză şi un pix şi adaugă: 

— Scrie-i un mesaj frumos, da? 

O oră mai târziu, Rhys a scris deja mesaje pe mai bine de 
jumătate dintre poze, inclusiv orice a venit însoţit de un bilet sau 
pare să provină de la un copil. Tu ai putea să inspiri următoarea 
generație de solişti, i se spune atunci când se plânge. 

— Pe tine te-ar inspira? întreabă el. 

Asistenta lui râde în timp ce se ridică şi adună scrisorile ca să le 
ducă la poştă. 

— Nu prea. Nu ştiu să cânt. 

Rhys îşi deschide portofelul pentru a scoate o bancnotă de zece 
lire, apoi, ca un nesăbuit, îi vâră una de 20 în mână. 

— Oricine poate să cânte. 

Fata se uită la el printre gene, dinadins provocator. 

— Poate că m-ai putea învăţa tu la un moment dat? 

Înainte să apuce el să-i răspundă, a ajuns deja la jumătatea 
scărilor. 

O prinde din urmă, ca să-i deschidă uşa ca un cavaler ce e, 
lăsându-şi scurt mâna să zăbovească pe braţul ei. 

— Ar fi o adevărată plăcere să te învăţ, murmură el, şi simte un 
fior în vintre, făcându-şi — făcându-i ei — o rezervare pentru altă 
dată. 


Nu s-a mai uitat niciodată cu atenţie la ea — nu aşa —, dar acum 
îşi lasă privirea să i se plimbe peste formele trupului şi se întreabă 
cum ar arăta fără blugii ăia. 

O dubă albă intră pe alee, iar Rhys tocmai se pregăteşte să 
închidă uşa, când maşina se opreşte şi din ea sare Huw Ellis. 

— Deci poţi să-ţi foloseşti mâinile, nu? 

— Poftim? 

— Pare să-ţi fie greu să răspunzi la telefon, aşa că m-am gândit 
să dau o fugă încoace şi să mă conving că n-ai rămas infirm. 

Huw se apropie de Rhys. 

— Unde sunt banii mei? 

— O să ţi-i dau. Doar că acum sunt cam strâmtorat. Conturile 
offshore, înţelegi? 

— Îi vreau azi. 

— Nu pot să-ţi dau azi atâţia bani, nu fi absurd! 

Huw mai face un pas, apoi încă unul, până când e atât de 
aproape de Rhys, încât acesta îi poate simţi aftershave-ul. 

— Lloyd, dă-mi ce-mi datorezi! Ţine minte că încă am cheile! 

Îşi plimbă privirea peste căsuțe. 

— Ar fi păcat dacă s-ar întâmpla ceva cu locul ăsta, nu crezi? 

Un zâmbet i se lăţeşte încet pe faţă, apoi îşi îndreaptă privirea 
spre Rhys. 

— Sau ţie. 


27 
6 IANUARIE 
LEO 


— Ce mama dracului a fost în mintea ta? întreabă Crouch, 
pronunțând cu mare atenţie fiecare cuvânt. 

Leo fixează un punct aflat undeva în dreapta capului 
inspectorului-şef. 

— Suntem la limită cu timpul, domnule. Yasmin Lloyd e în arest 
preventiv şi nu o mai putem ţine decât câteva ore. Dacă a strecurat 
un plic cu ricină printre plicurile cu corespondenţă ale soţului ei, 
am putea... 

— Dacă? 

Crouch are faţa de un roşu aprins când bate cu putere în birou. 

— Dacă, dacă, dacă. Pentru numele lui Dumnezeu, Brady, ar 
trebui să fii detectiv! Unde era dovada pentru care mi-ai dat peste 
cap bugetul pentru criminalistică? 

— Legistul a zis... 

— Ah, dar, de fapt, n-a fost legistul, nu-i aşa? 

La colţurile gurii lui Crouch se văd stropi albi. 

— Din întâmplare, şefa de la criminalistică joacă golf cu Izzy 
Weaver, aşa că a întrebat-o după ce ai sunat. Weaver a rămas 
surprinsă când a auzit că, pornind de la nişte speculaţii, făceau 
teste care să arate orice tip de otravă care ar fi putut apărea în 
organismul lui Lloyd. Ştii de ce? 

— Nu, domnule. 

— Pentru că ea n-a cerut niciun test. 


Leo se simte uşurat că Ffion e cu Yasmin, nu aici, să fie martora 
săpunelii administrate de Crouch, care nu vrea deloc să-l slăbească. 

— Elijah Fox a fost suspendat! 

— Dar n-a făcut decât să dea dovadă de iniţiativă. 

— Fura echipament de la morgă. S-a dovedit că îşi amenajase un 
laborator ad-hoc la el în apartament, ca să testeze antidoturi pentru 
otrăvuri. Totul era contaminat. 

Crouch îl priveşte încruntat pe Leo. 

— Teoria ta cu ricina nu doar că mi-a irosit sute de lire din 
buget, dar a şi risipit ore preţioase din perioada de arest a lui 
Yasmin Lloyd. Acum, du-te şi elibereaz-o înainte să se termine de 
tot! 

— Dar... 

— Acum! 


Două ore mai târziu, Leo încă se resimte după muştruluiala lui 
Crouch. Cel mai rău e că ştie că n-ar fi trebuit să ia drept literă de 
lege teoria lui Elijah; că ar fi trebuit să se consulte întâi cu Izzy şi 
apoi cu Crouch. S-a lăsat îmboldit să-i demonstreze lui Ffion că nu- 
i țapul ispăşitor al lui Crouch. Măcar asta i-a ieşit, îşi spune el când 
opreşte la The Shore; Ffion se află lângă el, iar Yasmin e pe 
bancheta din spate. Niciunul dintre ei nu a rostit vreun cuvânt de 
când au părăsit arestul. 

— Acum ce urmează? întreabă Yasmin când parchează la The 
Shore. 

— Când îţi expiră cauţiunea, peste trei săptămâni, răspunde 
Ffion, vei fi ori acuzată, ori eliberată, ori se va prelungi cauţiunea. 
Între timp, să nu discuţi cu nimeni despre caz! 

Yasmin încuviințează şi coboară din maşină, aruncând o privire 
în direcţia căsuţelor ca să vadă dacă se uită cineva. Are cearcăne 


adânci sub ochi, iar mirosul persistent al celulei de arest a urmat-o 
până acasă. 

Leo dă în marşarier până la parcarea pentru musafiri ca să 
întoarcă. 

— În clipa asta, spune el, doar pe jumătate pentru urechile lui 
Ffion, nu ştiu dacă sunt mai dezastru ca poliţist sau ca tată. 

— Ce-o să faci mai departe? 

— Îmi iau ceva de mâncare, mă îmbăt şi încep să mă gândesc la 
o schimbare de carieră? 

— În legătură cu fiul tău, completează Ffion încet. 

Leo se îndepărtează cu viteză mică de The Shore. 

— Dacă o dau în judecată pe Allie, răspunde el în cele din urmă, 
mă va denunta la Serviciile Sociale. 

Ffion nu mai zice nimic. Leo se aştepta să facă mişto de el după 
ce a ieşit din biroul lui Crouch, însă ea n-a zis nimic. Prezenţa ei 
tăcută i se păruse liniştitoare. 

— Am zărit un individ care scăpase din arestul poliţiei. Un 
pedofil. Era chiar lângă o şcoală, aşa că am anunţat la secţie şi am 
aşteptat. Era târziu — pe la 5 după-amiaza —, aşa că mi-am imaginat 
că n-o să fie copii prin jur, numai că probabil fuseseră la vreun club 
după ore. A ieşit un grup de fete, iar una dintre ele a plecat singură 
spre casă. Avea, nu ştiu, zece... 11 ani? Imediat, Tackley a plecat 
după ea. 

Face la stânga după ce iese de la The Shore, înapoi spre 
Cheshire. 

— Nu puteam s-o abandonez. l-am spus lui Harris să rămână în 
maşină, că mă întorc imediat, şi am plecat după Tackley. Aveam 
staţia radio cu mine şi îi ţineam la curent pe cei de la dispecerat; 
credeam că n-o să dureze decât câteva minute, apoi urmau să 


sosească întăririle. Dar Tackley m-a văzut, şi nu ştiu dacă şi-a dat 
seama că sunt poliţist, însă a rupt-o la fugă. 

— Şi tu ai fugit după el. 

— Nenorocitul a alergat câţiva kilometri. Mă rog, aşa mi s-a 
părut atunci. Şi ştii ce e cel mai rău? întreabă Leo în timp ce trage 
brusc aer în piept. În momentul ăla, nici măcar nu mă gândeam la 
băiatul meu. Nu mă gândeam decât să-l prind pe Tackley şi să-l 
bag acolo unde îi era locul. 

— „Pentru curajul şi spiritul de sacrificiu în afara serviciului”, 
recită Ffion cuvintele de pe diploma agăţată pe perete la Brigada 
de Delicte Majore. Pentru asta era distincţia. 

— A durat mai bine de o oră până m-am întors la maşină. Allie 
mă sunase pe mobil ca să vadă unde suntem şi îi răspunsese 
Harris. Era îngrozit — era întuneric, iar el nu ştia unde sunt. Maşina 
era încuiată. Allie începuse să înregistreze discuţiile cu mine după 
ce mă enervasem o dată. Nu sunt mândru de ce-am făcut, dar 
aflasem că m-a înşelat, aşa că... În fine, a înregistrat tot şi m-a 
ameninţat că se duce la Serviciile Sociale. 

— Şi de atunci te ține în şah. 

— Nu am voie să-l văd decât câte o oră, răspunde Leo cu 
amărăciune. Şi niciodată nu rămâne la mine peste noapte, pentru 
că „apartamentul nu e potrivit”. 

Scoate un râset găunos. 

— Probabil că n-am cum s-o contrazic în privinţa asta — şi eu 
urăsc locul ăla. 

— E cam... 

Ffion ezită înainte să completeze: 

— ...ca un cămin de elevi. 

Leo zâmbeşte strâmb. 

— O spune femeia care stă cu maică-sa. 


— E un aranjament temporar. 

— Aşa e mereu, când te desparţi. Trei ani mai târziu, încă mai 
stai lângă o femeie care arde salvie în faţa uşii ca să alunge spiritele 
rele. 

— Oh, Dumnezeule, chiar mă întrebam de la ce vine mirosul! 

— Doar nu credeai că-i de la mine? 

— Sinceră să fiu, mai degrabă eram preocupată să-mi găsesc 
sutienul. 

Leo îşi drege vocea. 

— Ăăă, l-am găsit în bucătărie. Nu ştiam ce să fac cu el. 
Credeam că ai să fii jenată dacă ţi-l dau înapoi. 

— Ai idee cât de scumpe sunt sutienele? 

— M-am prins! Ţi-l aduc mâine. 

— Ai arestat un prădător periculos, spune Ffion încet. Ai făcut o 
treabă grozavă. 

— Mi-am pus fiul în pericol. 

— A fost zdruncinat, atâta tot. N-a păţit nimic. 

Ffion îşi lasă o mână pe braţul lui. 

— Virează aici! 

— Încotro mergem? 

— Te duc acasă să o cunoşti pe mama. 


28 
SFÂRŞITUL LUI AUGUST 
RHYS 


Luna august a fost insuportabil de caldă; aerul e lipicios şi greu, 
fără nicio adiere de vânt. Rhys stă la marginea terasei, letargic, şi 
totuşi agitat, şi-şi vede propriul chip fixându-l cu privirea din apa 


la fel de netedă ca sticla. O aude pe Dee Huxley râzând cine ştie de 
ce şi simte un freamăt de nelinişte familiar. Prezenţa ei — puterea 
pe care o are asupra lui — atârnă deasupra sa ca un ştreang. 

Caută prin telefon, uitându-se după  postări cu 
*ViaţaLa'TheShore şi semnalând diverse oportunităţi pentru echipa 
de PR. Intră pe Twitter, incapabil să se abţină să verifice postările 
în care-i apare numele, cu toate că ideea îl face să simtă o 
strânsoare în piept. Niciun tweet nou, doar deosebit de 
încântătorul mesaj personal de ieri. 


PI..DĂ 


Nu departe de căsuțe, Yasmin şi Blythe stau de vorbă. Jonty s-a 
aşezat în capătul şezlongului nevesti-sii şi acum îşi plimbă absent o 
mână pe piciorul ei bronzat. Apoi se ridică şi porneşte spre Rhys, 
salutându-l cu o palmă răsunătoare pe spate, care-i lipeşte lui Rhys 
tricoul polo de spinare. 

Jonty îl conduce pe Rhys către două scaune aflate la o oarecare 
distanţă de ceilalţi, cu faţa spre lac. 

— Fetele vorbesc despre copii. 

Se strâmbă. 

— Nu mai vrei încă unul, nu? 

— Doamne, Dumnezeule, sigur că nu! Am apelat la cuţit 
imediat ce a ajuns Hester acasă. Nu mai pun eu botul la aşa ceva. 

Izbucneşte în râs şi-şi ciocneşte sticla de bere de a lui Rhys, după 
care se aşază pe scaun. 

— Azi am primit un telefon de la constructor. 

Rhys soarbe încet din bere. 

— Am reuşit patru luni, se aude Yasmin în spatele lor, apoi m- 
am ţinut de reţetă, ca să pot să şi dorm. 


— Huw Ellis? Ce voia? 

— Pe tine. 

Jonty îl străpunge cu privirea. 

— Doar că se pare că tu nu răspunzi la telefon, aşa că i-a dat 
cineva numărul meu. 

— Somn? 

În fundal, Blythe râde fals. 

— Adu-mi aminte, ce-i ăla? Dacă nu e treaz Woody, atunci e 
Hester... Jur că parcă o fac dinadins! Sunt epuizată. 

— Tabby a fost de vis, adaugă Yasmin. Dar Felicia... 

— Bătrâne, eu ar trebui să fiu partenerul din umbră, nu să mă 
ocup de blestematele de achiziţii. Ce se întâmplă? 

— Trebuie plătit. 

E aproape o uşurare să vorbească. 

— Nu am destui bani în contul de firmă. 

Jonty se încruntă. 

— ii minte că am avut problemele alea cu instalaţia electrică? Şi 
nenorocita de ploaie a amânat termenele, deci... 

Rhys îi dă mai departe, ştiind că în curând Jonty îşi va pierde 
interesul, plictisit de detalii. 

— Şi tu cât îi datorezi? 

— Noi — subliniază cuvântul —, 30.000. 

Jonty tresare. Se uită spre lac, cu o expresie de încordare pe chip. 
Apoi îşi scoate telefonul. 

— Fix 30.000? 

Tastează ceva pe telefon. 

— Îţi fac transferul. Pune-i pe cei de la birou să se ocupe mâine- 
dimineaţă de hârțoage! Totuşi, asta înseamnă, bătrâne... că nu mai 
e loc de întors. 

— Normal. 


Rhys e copleşit de uşurare. 

— Apreciez enorm! 

— Cât despre sex, o aud amândoi pe Blythe, las-o baltă! 

Femeile izbucnesc într-un râs isteric. 

— Nu dorm copiii? întreabă Rhys, care ar încerca orice, numai 
să schimbe subiectul. 

— Nişte nemernici, amândoi. Mai răi ca nou-născuţii. 

Ameţit de uşurare că banii nu mai reprezintă un motiv de 
îngrijorare —- momentan —, Rhys îşi ridică sticla într-un toast de 
autofelicitare. 

— Prietene, să ştii că stai de vorbă cu persoana potrivită. Mi se 
spune îmblânzitorul de bebeluşi. 

Mai târziu, Rhys o sună pe Fleur Brockman, agenta lui. 

— Cum e viaţa la The Shore? întreabă ea. 

— Fabuloasă - trebuie să vii şi tu în vizită. 

Căldura din biroul lui Rhys e înăbuşitoare. Se duce în dormitor 
şi deschide larg ferestrele franţuzeşti, oprindu-se pe balcon şi 
aplecându-se peste balustradă. Vergeaua metalică subţire este 
prinsă în partea de sus a geamului, oferind din dormitorul 
principal o vedere nestingherită către lac. Sub geamul fiecărui 
balcon e câte o deschizătură. 

Blythe o luase razna când o văzuse. 

— Pot să cadă copiii pe-acolo! 

— Atunci, nu-i lăsa pe balcon! 

Lui Rhys i se păruse foarte simplu. 

Jos, pe terasă, gemenele s-au ridicat de pe şezlonguri şi şi-au 
luat enormii flamingi roz gonflabili pe care i-au vrut neapărat. 
Yasmin şi Blythe au intrat în casă. 


— Scumpule, răspunde Fleur, ştii bine că nu mă pot îndepărta 
mai mult de 20 de metri de un Pret”. Ascultă, am mai primit un 
apel insistent de la agenţia de branding. Mă întreabă când se pot 
aştepta la restul plăţii pentru campanie. 

— Astăzi. 

Rhys îl urmăreşte pe Jonty, care traversează propria terasă. 

— Plătesc acum. 

Are broboane de sudoare pe frunte. Nu şi-a închipuit vreodată 
că în Cwm Coed poate fi atât de cald. Dincolo de terase, Bobby 
Stafford face zigzaguri pe lac cu un skijet închiriat de la Steffan 
Edwards. Poartă o pereche de pantaloni scurţi lălăi, e la bustul gol 
şi are pielea arsă de soare. 

— Super! 

Aude un foşnet la celălalt capăt al telefonului şi şi-o imaginează 
pe Fleur bifând sarcina pe lista ei. 

— Produsele finale arată extraordinar. 

Normal că zice asta, dat fiind că a fost ideea ei să apeleze la cea 
mai scumpă agenţie. Ski-jetul lui Bobby descrie o buclă în faţa The 
Shore, trimițând o jerbă de apă în aer înainte să pornească înapoi 
spre larg. 

Rhys şi Fleur au venit cu ideea în timpul prânzului, la scurt timp 
după Crăciun, după ce Rhys ratase rolul de membru al juriului la 
un concurs IV de talente. 

— Scumpule, urăsc să fiu aşa directă, începuse Fleur, un lucru 
deloc de bun augur. 

Pe scurt, Rhys n-avea niciun succes. Singurele audiții care se 
vedeau la orizont erau pentru pantomimă; singurul venit din anul 


19 Pret a manger, magazine britanice cu mâncăruri fine. 


acela era cel din reclame. Dacă nu făceau o schimbare radicală, 
cariera lui era terminată. Însă Fleur avea o idee... 

Petrecuseră săptămâni întregi uitându-se la prezentări ale 
firmelor de PR şi se hotărâseră în cele din urmă la o campanie 
inovatoare pe care agenţia de branding o numise *LoveLloyd. 
Contra preţului unui plic timbrat autoadresat, fanii primeau poza 
lui Rhys cu autograf, pe care erau încurajați să o distribuie pe 
reţelele sociale pentru şansa de-a câştiga un premiu. Presa 
naţională relata despre lansare; ziarele regionale prezentau fiecare 
câştigător entuziasmat. În urma campaniei, chipul lui Lloyd era 
prezent peste tot pe internet şi deja crescuseră vânzările celui mai 
recent album. Rhys Lloyd era gata să renască. 

— Pur şi simplu dau năvală, scumpule. Ţi-am mai trimis astăzi 
o tranşă prin poştă. 

— Ar trebui să fiu în vacanţă, nu să bag poze în plicuri. 

— Angajează-ţi o asistentă personală! 

— Nu-mi permit o asistentă personală, scrâşneşte Rhys. Poate 
dacă mi-ai face rost de o probă ca lumea... 

— Scumpule, trebuie să fug. Mi-a făcut plăcere să stăm de 
vorbă! 

Telefonul a amuţit. Rhys mai rămâne o vreme pe balcon, 
luptându-se cu fiorii reci de spaimă care l-au cuprins. Începe 
exerciţiile de respiraţie pe care le face în mod obişnuit înainte de a 
cânta şi încet-încet respiraţia îi revine la normal. Există o singură 
cale de ieşire: să se folosească de banii lui Jonty ca să plătească 
agenţia de branding. Campania va fi un succes, ceea ce înseamnă 
că Fleur îi va găsi un contract decent, iar el va putea negocia un 
avans consistent, ca să-i poată plăti factura lui Huw Ellis. Totul o 
să fie în ordine. 


Rhys îşi lasă privirea să rătăcească pe lac, în direcţia muntelui 
Pen y Ddraig. Bobby a dispărut într-un golfuleţ la vreo câteva sute 
de metri distanță şi n-a mai ieşit de acolo. Oare i s-a stricat ski- 
jetul? Atelierul lui Steffan e la pământ —- nu s-ar mira să facă 
economie la materiale. 

— Cântă-ne ceva! strigă Jonty de pe terasă, cu o bere în mână. 

— Da, da, cântă-ne! 

Clemmie îşi ridică şi ea privirea din carte. Încurajat de 
posibilităţile ce i se aştern în faţă, Rhys cântă o strofă din Încă o zi 
din Mizerabilii. Glasul îi e bogat şi cald, îşi imaginează sunetul 
plutind prin aerul nemişcat, peste apă şi peste satul din care abia 
aştepta să plece. Îşi imaginează cum cântă exact acelaşi cântec, în 
fiecare seară, la teatrul Sondheim, printre ropote de aplauze. Ovaţii 
în picioare. Închide ochii şi lasă nota finală să se stingă înainte de-a 
schiţa din cap un gest de mulţumire aproape imperceptibil. 

Soneria se aude când coboară scările. 

— Corespondenţă pentru tine. 

Ceri îi întinde un plic gros cu adresa agenţiei la expeditor. Nici 
măcar nu se uită la el, privind deja la duba ei. Întotdeauna a fost o 
ciudată, chiar şi-n copilărie. 

— Alte autografe, aşa-i? 

— Preţul celebrităţii, replică Rhys şi râde autoironie. 


Când ajunge pe terasa familiei Charlton, e întâmpinat de câteva 
aplauze. 

— Ce voce! exclamă Blythe. 

— Anhygoel”, Rhys! 


2 Incredibil (în lb. galeză, în orig.). 


Clemmie se ridică în picioare, o laudă singuratică ce stârneşte 
dureros nesiguranța. 

Dee îşi ridică paharul în direcţia lui Rhys cu un zâmbet care însă 
nu se reflectă şi în priviri. 

— Deloc rău, domnule Lloyd! 

Ski-jetul lui Bobby nu se vede pe nicăieri, dar se apropie de ei 
barca cu motor a lui Steffan, care remorchează ambarcaţiunea 
micuță cu vâsle. Steffan face semn cu braţul spre ei. 

Gemenele şi-au ocupat poziţiile obişnuite - cu braţele şi 
picioarele legănându-se artistic în apă — şi pălăvrăgesc cu Caleb şi 
o fată din sat. Rhys a tot văzut-o ţinându-se după Caleb în ultimele 
două săptămâni. Cu ceva noroc, Caleb o să înceapă să umble cu ea, 
în loc să ofteze după gemene. Spre deosebire de Tabby şi Felicia, 
care îşi schimbă costumele de baie ca şi cum ar fi la o prezentare de 
modă, fata din sat e îmbrăcată cu aceiaşi pantaloni scurţi şi tricou 
pe care le poartă mereu. Fără nicio bijuterie şi fără machiaj. Ai 
putea să crezi că-i băiat, dacă n-ar fi coama de păr roşcat de 
culoarea frunzelor de toamnă. 

— Ca două picături de apă, remarcă Dee, venind în spatele lui 
Rhys şi făcându-l să tresară speriat. Nu crezi? 

Rhys se uită la Felicia şi Tabby, care sunt practic identice, şi 
totuşi atât de diferite în ochii lui. 

— Dacă zici tu, replică el abătut. 

— Şi ambele frumoase, intervine Clemmie. 

— Eşti un om norocos, remarcă Dee, iar Rhys se întreabă cum de 
el e singurul care percepe nota de duritate din tonul ei. 

Se întoarce pe terasa lui sub pretextul că îl ajută pe Steffan, care 
a oprit motorul bărcii şi acum lasă inerția să-l ducă la ponton. 

Când traversează terasa familiei Stafford, aude vocea puternică 
a lui Ashleigh răzbătând din bucătărie. 


— Sincer, iubire, e la dracu-n praznic. Chiar nu mai suport. Nu 
merită şi pace! 

Nicio pierdere! Ashleigh Stafford e plăcută privirii, dar vocea ei 
îl calcă pe nervi şi e mult prea dispusă să-şi bată joc de The Shore. 
Săptămâna trecută, s-a plâns pe Twitter că n-are jacuzzi, adăugând 
şi hashtagul 4TheShoreShit. Bobby a convins-o să şteargă mesajul, 
dar capturile de ecran erau acum peste tot. 

Rhys coboară scara spre ponton aflată între casa lui şi cea a 
familiei Stafford, unde Steffan aşteaptă cu picioarele proptite ferm 
pe fundul bărcii, nemişcat ca şi cum ar sta pe uscat. Îi aruncă 
barbeta lui Rhys, care o prinde şi trage barca aproape de ponton, 
mijind ochii din cauza soarelui. 

Faţa şi braţele lui Steffan au o nuanţă maroniu-roşcată. 

— Am terminat de reparat barca asta cu vâsle. Mă întrebam 
dacă nu le-ar plăcea fetelor tale. 

Barca nu are nimic deosebit, dar le-ar ajunge copiilor să-şi 
piardă vremea cu ea. Tabby l-a tot bătut la cap pe Rhys să 
închirieze o barcă încă de când s-a deschis The Shore, însă o 
singură privire aruncată la lista de preţuri a lui Steff a fost de-ajuns 
să-l facă să-şi ia gândul. 

— Oh, te rog, tati! 

Felicia vine spre ponton pe flamingoul ei. În spatele ei, fata din 
sat şi Caleb fac scufundări în căutare de pietre. 

— O barcă ar fi minunată, spune şi Yasmin. Am văzut nişte 
pernute care s-ar potrivi de minune în ea. 

Se pare că hotărârea a fost deja luată. Rhys se întoarce spre Steff. 

— Cât vrei pe ea? 

— Nimic. E a voastră. 

Rhys nu e genul care să caute calul de dar la dinți. 

— Mulţumesc, Steff, foarte generos din partea ta! 


Bărbatul şovăie, apoi scoate din buzunar un fluturaş şi-l 
netezeşte. 

— Fireşte, cele propriu-zise vor fi lucioase şi cu poze mai 
acătării. 

Fluturaşul e, de fapt, o coală A4 împăturită în trei. Pe ea scrie: 
Bărci de închiriat şi sporturi nautice, exclusiv pentru locatarii de la The 
Shore. 

Rhys îl cercetează cu atenţie. 

— Până în primăvară, o să mai ai încă 20 de căsuțe, nu? Le pot 
oferi proprietarilor tăi o reducere de 10% la închiriere, am mai 
discutat şi cu... Blythe parcă?... despre exerciţii de yoga. Şi pentru 
aia putem face un preţ bun. Apoi uite aici... 

Steffan ia fluturaşul din mâinile lui Rhys şi îl întoarce pe partea 
cealaltă. 

— Locatarii de la The Shore pot alege o şedinţă gratis când 
primesc cheile de la case. Windsurfing, înot cu placa, navigaţie... 
orice vor. Înţelegi? 

— Înţeleg. Super! Mulţumesc pentru barcă! 

— N-ai pentru ce. 

— Foarte bună treabă. 

— Apreciez sincer, Rhys! 

Steffan îl prinde de braţ, mai sus de cot, într-un fel de 
îmbrăţişare stângace. 

— Fie vorba între noi, situaţia a fost cam dificilă în ultima 
vreme. Când The Shore va rămâne deschis tot timpul anului — 
după ce e gata şi restul complexului —, o să fie... 

Se opreşte o clipă, ca şi cum are nevoie să se adune, apoi 
adaugă: 

— Ei bine, o să-mi salveze afacerea, amice. 


Tabby şi Felicia lasă flamingii şi năvălesc în barcă, mergând în 
cerc din cauză că vâslesc în direcţii diferite. Steffan porneşte 
motorul şi se îndreaptă cu viteză spre hangar, iar Rhys se întoarce 
pe terasă, cu mintea deja la propria carieră. 

Liniştea lacului e spulberată de vâjâitul ski-jetului lui Bobby, 
care merge în zigzag pe mijlocul apei, lăsând în urmă o trombă de 
apă. Unde Dumnezeu o fi stat Bobby Stafford — Rhys se uită la ceas 
— aproape o oră? 

Bobby opreşte motorul când se apropie de The Shore, plutind 
spre cheiul dintre casa lui şi a lui Clemmie, apoi sărind şi legând 
ski-etul la mal. Pieptul gol îi străluceşte de apă şi, în timp ce urcă 
scara şi apare pe terasă, are un aer de James Bond enervant. 
Clemmie s-a înroşit toată şi până şi Dee se chiorăşte peste rama 
ochelarilor. 

Ashleigh iese din casă, purtând un costum de baie alb şi pantofi 
cu tocuri de 15. Traversează terasa cu paşi mari, îşi strecoară un 
braţ pe după ceafa soțului ei şi-l trage în jos pentru un sărut. 

— Ding-dong! face Jonty. 

— Luaţi-vă o cameră! strigă Tabby şi Felicia la unison. 

Bobby şi Ashleigh au devenit centrul atenţiei, însă când aruncă o 
privire spre mal, departe de căsuțe, Rhys zăreşte o maşină pe 
drumul care trece printre copaci. Poate că nu i-ar fi acordat nicio 
importanţă dacă n-ar fi fost expresia lui Bobby când a văzut la ce se 
uită el. Chipul i se înnegurează, iar „Jack-prietenosul, amicul 
tuturor, bătrânelul de diamant” nu mai pare chiar atât de 
prietenos. 

Rhys merge într-un colţ al terasei şi rămâne cu privirea aţintită 
la spaţiul dintre copaci unde ştie că va zări ultima dată maşina 
înainte să dispară din vedere drumul. După o clipă, o vede: un Fiat 
alb inscripţionat cu reclama roz la serviciul de curăţenie al Miei, 


Sbic & Sban, care vine dinspre golfuleţul în care a dispărut Bobby 
mai devreme. 

— Tată, îmi dai nişte bani? Plecăm cu barca pe malul celălalt să 
ne luăm îngheţată! strigă Tabby din barca în care se află acum toţi 
cei patru adolescenți. 

— Ce s-a întâmplat cu cele zece lire pe care vi le-am dat la 
începutul săptămânii? răspunde Rhys, distras de ce-a văzut. 

— Le-am cheltuit, răspunde Felicia, ca şi cum ar fi ceva la 
mintea cocoşului. 

— N-o să sar cu bani ori de câte ori îmi cereti. Dacă vreţi bani, 
va trebui să-i câştigaţi singure. 

Rhys se gândeşte la propunerea lui Fleur de a-şi angaja o 
asistentă. 

— Am nişte treburi administrative pe care le-aţi putea face. 

— Nu pot, răspunde imediat Felicia. Am treabă. 

— Nici eu, zice şi Tabby. 

— De ce nu? 

— Pentru că nu vreau. 

— Mă ofer eu, spune roşcata. 

— Seren! o înghionteşte Tabby. Nu poţi să lucrezi pentru tata. 

— De ce nu? 

Fata rămâne cu privirea aţintită la Rhys. 

— Şase lire pe oră. 

Bărbatul râde de îndrăzneala ei. 

— Îţi dau trei. 

— Salariul minim e de 4,62 pe oră. 

— Patru. 

Rhys nu se lasă păcălit de o adolescentă. 

— Sau mă descurc singur. 

Urmează o pauză, apoi fata aprobă din cap. 


— S-a făcut. 

Elen Morgan nici măcar nu clipeşte când fiica ei intră în casă cu 
Leo după ea. Nici expresia nu i se schimbă când Ffion îi explică — 
fără să ia în seamă stinghereala lui Leo — că apartamentul acestuia 
are o nevoie urgentă de renovare. 

— Chiar nu e atât de... începe Leo. 

— De mâna unei femei adică? se interesează Elen. 

— Mamă, nu mai suntem în anii 1950. 

Leo încearcă iar: 

— Trebuie doar să... 

— Pătuţul ăla de copil, continuă Ffion. Cel pe care l-a avut 
Seren. 

— E în hambar. Trebuie curăţat. 

— E-n regulă, se poate ocupa el. 

Leo n-are nicio şansă în faţa manevrei de învăluire a femeilor 
Morgan. Elen deja umblă prin casă cu paşi mari şi scoate lucruri de 
prin dulapuri. Leo se trezeşte curând în posesia unui Lego, a unei 
cutii cu maşinuţe de jucărie, a unei păturici cu Spiderman şi a unui 
teanc de haine elegante. 

— Lui Seren îi plăcea pălăria aia de pirat, mai ţii minte? S-a dus 
cu ea la culcare în fiecare seară vreo jumătate de an. 

— Sunteţi foarte drăguță, doamnă Morgan! 

— Prostii! Mai bine să le folosească cineva decât să zacă degeaba 
pe-aici. 


Ajuns acasă, Leo îşi descarcă maşina. La Ffion, se molipsise şi el 
de entuziasmul ei şi de simţul practic al lui Elen. Îşi imaginase cum 
urma să-şi decoreze camera de depozitare în aşa fel încât printre 
argumentele lui Allie împotriva lui să nu se mai numere şi faptul 
că nu are un dormitor potrivit pentru Harris. Ajuns acasă, pare 
fără rost. 

Se prăbuşeşte în faţa laptopului, lăsând cursorul deasupra 
dosarului Lloyd. Mirosul de ierburi de alături se strecoară prin uşa 
de pe hol, făcându-i inima să bubuie. 

De unde să înceapă? Ancheta e un dezastru. Rhys Lloyd e mort 
de-o săptămână, iar lui încă i se pare că bâjbâie cu toţii prin 
întuneric. Teoria lui Elijah cu ricina e un eşec. Trofeul cu care a fost 
lovit Rhys lipseşte în continuare, drona amicului lui Ffion 
neizbutind să scoată nimic din adâncurile întunecate ale Lacului 
Oglinzii. Yasmin se dădea în spectacol la pian în timp ce soţul ei 
era ucis, iar Jonty Charlton se îngrijea de rezerva de cocaină a lui 
Ashleigh Stafford. 

Să-l ia oare la puricat pe Caleb Northcote? Angharad le-a spus 
că băiatul nu prea fusese interesat să înveţe să navigheze, dar la fel 
de bine s-ar fi putut şi preface. Leo deschide declaraţia puştiului şi 
o citeşte încă o dată. Ce motiv ar fi avut Caleb să-i dorească 
moartea lui Rhys? 

Mirosul din apartamentul de vizavi e intens şi greţos. Leo îşi 
apasă ochii cu palmele. Oare poţi să înnebuneşti de la un miros? 

Se ridică. 

Uşa vecinei e vopsită în turcoaz. O ghirlandă de pene legate 
laolaltă atârnă de sus până jos, iar pe sonerie e lipit un abţibild pe 
care e scris de mână Katchen Grint. De fiecare parte a covoraşului 
de la intrare se află cutii de conserve care fumegă. 


Leo apasă butonul. În trei ani, nu şi-a văzut vecina decât de 
câteva ori — strecurându-se repede pe lângă el pe scări, cu o sacoşă 
cu cumpărături. Uşa se deschide şi femeia îl priveşte bănuitor. 

— Ierburile tale... începe Leo. 

Fumul îi intră în gât şi-l face să tuşească. 

— Vrei şi tu? Le vând. 

— Nu, eu... 

— Am salvie, pentru purificare; ienupăr, pentru sănătate... 

— Nu-mi plac. Mirosul mi se pare foarte... 

Strâmbă din nas în loc să ofere o descriere şi adaugă: 

— Scuze! 

— Oh! 

Femeia e trecută de 60 de ani, cu chipul ridat, dar blând. 

— Bărbatul de dinainte nu era niciodată acasă, aşa că... 

Se apleacă şi-şi trage în jos mâneca puloverului ca să apuce 
cutiile care fumegă. 

— Le duc înăuntru. 

Ce simplu a fost! îşi spune Leo. De ce n-o fi făcut-o încă de-acum 
trei ani? 

Întors în apartament, rămâne o vreme în pragul celui de-al 
doilea dormitor. Nu strică măcar să încerce să facă locul să arate 
mai drăguţ şi, din moment ce mama lui Ffion a fost destul de 
amabilă să îi ofere vechiul pătuţ al lui Seren, ar putea foarte bine 
să-l monteze. 

La ora 8 seara, camera e, dacă nu transformată, cel puţin pe 
aproape. Un strat de vopsea şi o comodă şi totul e gata. Leo se 
aşază pe pătuţ şi se imaginează citindu-i fiului său poveşti înainte 
de culcare. Se gândeşte cum ar fi să stea aici şi în weekend sau să 
împodobească amândoi bradul la Crăciunul următor. 


Îşi deschide iar laptopul. În urmă cu un an, a găsit o avocată 
specializată în procese de custodie. A fost prea reticent ca să 
meargă mai departe, nefiindu-i nici lui clar ce obligaţii ar putea 
avea un astfel de avocat. Dacă Leo putea fi sincer cu ea şi dacă 
recunoştea că îl abandonase pe Harris în maşina încuiată, oare 
jurământul profesional ar fi obligat-o să-l denunțe? 

Leo scrie un e-mail. Aş vrea să stabilim o întâlnire ca să discutăm 
despre decizia soției mele de-a se muta în altă țară împreună cu fiul meu. 
Nu mai poate continua să trăiască aşa. Doar e tatăl lui Harris şi are 
dreptul să facă parte din viaţa lui. După ce trimite mesajul, îşi ia o 
bere. A primit datele din telefonul lui Lloyd şi are de gând să se 
ocupe de ele în seara asta. 

Triangulaţia a confirmat că Lloyd — sau cel puţin telefonul lui — a 
rămas la maximum 50 de metri de The Shore pe 31 decembrie, ceea 
ce corespunde cu declaraţiile lui Yasmin şi ale gemenelor. 

Datele legate de apeluri şi mesaje au fost recuperate până în 
urmă cu 28 de zile înainte de crimă, iar analiştii au identificat şi 
localizat deja numerele care apăreau cel mai des. Agenta lui Lloyd 
figurează frecvent pe lista apelurilor primite, ca şi Yasmin, ambele 
fete — Tabby mai mult decât Felicia — şi Jonty Charlton. Pe 29 
decembrie, acelaşi număr l-a sunat pe Lloyd de 17 ori; rândurile 
sunt evidenţiate cu albastru şi sunt marcate Huw Ellis. Sunt pagini 
peste pagini cu mesaje recuperate din iCloudul lui Lloyd, inclusiv 
e-mailuri din ce în ce mai amenințătoare de la Ellis, în care acesta îi 
cerea lui Rhys banii pe care i-i datora. 

Leo citeşte în diagonală mesajele. O mulțime de la gemene în 
care îi cereau bani sau Putem comanda cartofi prăjiți diseară? Mama 
zice că e în ordine. În Ajunul Anului Nou, Lloyd a purtat o discuţie 
rapidă cu cineva despre ţinuta oficială de la petrecere. E cam scurtă, 
scrie în mesajul de la un număr necunoscut. Poartă rochia, a fost 


răspunsul lui Lloyd. Leo se uită la lista cu apeluri primite şi 
efectuate de pe telefonul lui Lloyd, însă numărul nu apare acolo. 

De fapt, Lloyd nici nu prea dădea telefoane de pe mobil, iar Leo 
caută repede prin listă, ştiind că măcar asta poate să rezolve în 
seara asta. Apoi, privirea i se opreşte la un număr pe care Lloyd l-a 
apelat în 31 decembrie pe la prânz. Nu are o memorie grozavă 
când vine vorba de numere — urăşte parcometrele care-i cer să-şi 
introducă numărul de înmatriculare al maşinii —, dar numărul ăsta 
îi aduce aminte de ceva. Îşi deblochează telefonul şi caută prin 
contacte, nedorind să aibă dreptate, şi totuşi ştiind că are. Se 
opreşte şi se holbează la ecran. 

Numărul pe care Rhys Lloyd l-a apelat în ziua de revelion îi 
aparţine lui Ffion. 

Seren reuşeşte clar să se bronzeze, deşi practic nu există niciun 
loc pe lume unde să fie mai dificil să faci aşa ceva. Plouă cam 300 
de zile pe an şi chiar şi vara — dacă vine vreun val de căldură, cum 
e cazul acum —, cobori la lac şi toate plajele sunt umbrite de copaci. 
Şi mai e şi roşcată, cu genul de piele care arată de parcă ar fi murit 
deja. Cu excepţia momentelor când aleargă, iar atunci se înroşeşte 
atât de tare, încât practic devine vânătă. 

Dar braţele îi sunt categoric o idee mai maronii decât la 
începutul verii. A găsit un loc în care poate sta la soare pe celălalt 
mal al lacului, unde au doborât copacii să facă loc pentru alte 
căsuțe şi acum profită de orice ocazie să prindă nişte raze de soare. 


Nici nu are ce altceva să facă. Majoritatea „prietenilor” ei — dacă 
pot fi numiţi aşa — sunt plecaţi, iar Ffion munceşte tot timpul. Seren 
abia aşteaptă să vină ziua ei de naştere, când va putea începe să ia 
lecţii de condus şi să plece naibii de-aici. Pur şi simplu nu poate să 
înţeleagă cum de suportă Ffion. Singurul lucru care o face să 
depună un oarecare efort la şcoală — şi ştie că nu e frumos să se 
laude, dar are note maxime — e gândul de-a obţine un job departe 
de Cwm Coed. 

Lacul e mult mai plăcut pe malul ăsta. Lumea se duce 
întotdeauna direct la debarcader, unde sunt toaletele şi dubiţele cu 
băuturi răcoritoare, însă aici poţi înota din golfuleţele de sub 
copaci şi să nu vezi nici ţipenie de om. 

Aude râsete dinspre lac. Seren nu vede printre pomi, dar ştie că 
sunt gemenele. Nu poate să le distingă, dar ştie că le cheamă Tabby 
şi Felicia pentru că ţipă una la alta ori de câte ori se stropesc 
reciproc. 

Nu? Felicia şi Tabby. Şi se mai zice că numele galeze sunt bizare. 

Seren îşi trage tricoul peste costumul de baie şi se strecoară 
printre copaci ca să iasă undeva mai sus la apă. A fost la The Shore 
în fiecare zi de când s-a deschis. 

Privind. 

Seamănă cu ceva ce vezi pe Instagram. Sunt cinci căsuțe, iar în 
clipa de faţă toate au uşile către lac deschise. Pe cea mai apropiată 
de Seren se află în desfăşurare o şedinţă de yoga: instructoarea stă 
cu faţa către clădire, iar cele două cursante sunt cu faţa spre lac. 
Una dintre ele e superslabă şi practic înnodată, iar cealaltă e 
Clemmie. Începe încet-încet să îi recunoască pe cei de-acolo. 
Clemmie a venit aici de vreo cinci minute şi deja cunoaşte mai 
multă lume din Cwm Coed decât Seren. Încearcă să organizeze un 


club de lectură şi înoată în fiecare zi în lac. Mama ei spune că e 
„lipicioasă”. 

Le urmăreşte o vreme. Clemmie nu e flexibilă, iar Seren o 
înţelege perfect. Au făcut şi ei yoga la orele de sport şi ea a trebuit 
să se străduiască tot timpul să nu tragă vânturi. 

Doamne, ce cald e! Se uită cu jind la lacul albastru şi limpede. E 
perfect nemişcat, şi mai că poate simţi apa rece pe piele. Lacul e 
întotdeauna rece ca gheaţa. Pot să fie şi 30 de grade afară, dar tot îţi 
taie răsuflarea. Trebuie să stai în apă, să înoţi până când braţele şi 
picioarele încep să te furnice şi apoi, ca prin magie, începe să ţi se 
pară caldă. Când era mică, mama obişnuia să spună că e din cauza 
draig, care suflă foc dinspre munte, iar Ffion începea să tipe şi să o 
urmărească pe Seren prin apă. Seren considera că Ffi e cea mai tare 
soră din toată lumea. Încă mai crede asta, sinceră să fie, chiar dacă 
n-ar recunoaşte niciodată. 

Rhys Lloyd cântă. Cel puţin, Seren presupune că el e; cine 
altcineva ar avea curajul să urle Calon Lân în afara unui meci de 
rugbi? Omul e un adevărat zeu prin părţile astea. Holul secţiei de 
muzică de la şcoală e practic plin de poze cu el. 

Uau! Gândul îi ridică lui Seren firele de păr de la ceafă. Se 
întreabă dacă gemenele i-au tăiat elanul, tot strigând una la alta de 
pe flamingii lor uriaşi. Stau tot timpul ori călare pe chestiile alea, 
ori pe şezlonguri, la soare. Seren nu le-a văzut, de fapt, niciodată în 
apă şi, după modul în care şi-au făcut părul să fluture, mătăsos, şi 
s-au machiat, îşi dă seama că nici nu au de gând să se ude. Una 
râde în hohote şi-şi dă capul pe spate. Continuă să-şi răsucească 
flamingoul în aşa fel încât acum stă cu faţa către una dintre 
căsuţele aflate un pic mai jos, iar Seren se mişcă printre copaci ca să 
vadă la ce se uită. 


E băiatul de la numărul 4. Băiatul lui Clemmie. E îmbrăcat cu 
pantaloni lălâi de trening, ca de obicei, în ciuda căldurii, şi pare 
mai degrabă interesat de telefon decât de gemenele care se dau 
mari. Ele fac tot ce le stă în puteri să-i atragă atenţia, iar el le ignoră 
fără drept de apel. De tot râsul. 

Băiatul se ridică, îşi aruncă telefonul pe terasă şi se întinde. 
Tricoul i se ridică niţel şi i se vede abdomenul bronzat în întregime. 
E slăbănog, nu prea musculos, dar nici nu prea ai de unde s-alegi 
pe-aici. Seren s-a giugiulit de câteva ori cu băieţii de la ea din clasă, 
dar, de fapt, nu e niciunul cu care ar ieşi. Se cutremură. 

Băiatul sare de pe terasa lui pe cea de-alături, apoi trece peste 
cea de la numărul 2, unde locuieşte bătrâna cu bastonul. Când 
ajunge în celălalt capăt al terasei, începe să coboare scara care duce 
la debarcader. Dispare din vedere o clipă, dar apoi îl aude cum 
aleargă şi sare prin aer, aruncându-se în apă. 

Aterizează cu o plesnitură între gemene, trimițând un val masiv 
peste flamingi. Seren se piteşte în spatele unui copac ca să-şi 
ascundă râsul — nu că ar auzi-o cineva peste chirăielile pe care le 
scot gemenele. Înaintează un pic pe mal şi găseşte un loc de înotat 
unde nu va fi observată de cei care locuiesc la The Shore. 

Mai târziu, când merge prin pădure spre sat, aude un pârâit în 
urma ei, ca şi cum cineva calcă pe o crenguţă. Merge mai departe, 
apoi se opreşte dintr-odată, se răsuceşte şi, cum se aştepta, dă peste 
el. 

— De ce mă urmăreşti? 

Băiatul ridică mâinile de parcă Seren ar avea un pistol. 

— Tu de ce te uitai la noi? 

Hainele băiatului sunt ude fleaşcă, gri-închis acum. 

— Mă plictiseam, răspunde Seren nepăsătoare. 

— Şi eu. Mă cheamă Caleb. 


— Seren. 

— Seren? 

— Înseamnă stea. 

— Drăguţ! 

O priveşte în ochi şi-i susţine privirea, ca şi cum ar evalua-o. Aşa 
că procedează şi ea la fel. Rămân aşa parcă o veşnicie, iar Seren nu 
vrea să-şi ferească prima privirea, pentru că are senzaţia că ar 
pierde. În cele din urmă, Caleb vorbeşte: 

— Ai fi putut veni la noi şi să ne saluţi în loc să te ascunzi 
printre copaci. 

— Nu mă ascundeam. 

— Mă rog! 

— Nuam... 

Seren se opreşte. Nu-i vine să creadă că aproape a spus-o: Nu am 
voie, de parcă ar avea tot zece ani şi ar trebui să ceară voie să iasă la 
joacă. Şi oricum Caleb nici n-ar înțelege vreodată de ce toată lumea 
din Cwm Coed urăşte atât de tare The Shore. 

— N-aş avea încredere în ei nici să mă tai, a spus Elen când au 
văzut primele semne de viaţă dincolo de lac. O clică de aroganţi şi 
de hoţi de terenuri... N-ai voie să te apropii de locul ăla, m-ai auzit, 
Seren? 

Caleb scoate o cutie de tutun din buzunarul pantalonilor de 
trening şi o scutură. 

— Vrei să mergem undeva să tragem un fum? 

Seren îl duce pe Caleb deasupra pădurii, iar el se plânge din 
cauza urcuşului şi susţine că-l dor picioarele. Ea râde, ameţită de 
entuziasm că îşi petrece timpul cu cineva nou, de căţăratul pe 
coasta abruptă şi de perspectiva de-a se droga. 

— Stai un pic! 


Urcă până ajung acolo unde pădurea se întâlneşte cu pajiştea, iar 
cascada se prăbuşeşte în pârâul ce şerpuieşte printre copaci până 
înapoi la lac. 

— Aici. 

Seren îl întoarce şi rămân unul lângă altul, uitându-se în jos la 
drumul pe care au urcat. 

— Măiculiţă! 

— E frumos, nu? 

Cwm Coed nu e genul de loc de care Seren să se simtă mândră 
că locuieşte acolo — nu e ca şi cum ai locui la New York sau într- 
unul dintre satele alea cu acoperişuri de stuf, unde oamenii îşi pun 
cumpărăturile în coşuri de răchită —, dar uneori, cum e cazul acum, 
îl vede prin ochii altcuiva şi i se pare de-a dreptul splendid. 

Se prăbuşesc în iarbă, iar Caleb rulează o ţigară cu marijuana. 
Primul fum e la fel ca întotdeauna, atât de fierbinte şi de aspru, 
încât îi vine să tuşească, dar apoi îl înghite şi închide ochii, după 
care devine divin de dulce, ca atunci când lacul e atât de rece, încât 
pare fierbinte. Apoi şi-o tot trec de la unul la altul, iar hârtia țigării 
îi rămâne lipită de buza de jos, ca şi cum n-ar vrea să plece din 
gura ei. 

— Aici stai dintotdeauna? 

— Dap. 

— E uluitor. 

Seren se ridică în capul oaselor. 

— Tu faci mişto? E o văgăună. 

Caleb râde şi se ridică şi el în şezut. Are strungăreaţă, iar când 
zâmbeşte, îi vezi vârful limbii prin ea. 

— Toate astea. 

Face semn cu un braţ: lacul, munţii, pădurea. 

— Poţi să te duci oriunde. 


— Unde? Nu ai unde să te duci. Cinematograful e la o oră de 
mers cu autobuzul. 

— Şi totuşi, toate astea, repetă el, apoi scoate cutia din buzunar. 
Ştii să rulezi? 

Seren nu catadicseşte să-i răspundă; scoate două hârtii Rizla şi le 
lipeşte laolaltă ca să facă un joint de două ori mai mare decât cel pe 
care l-au fumat mai devreme. Caleb se întinde la loc pe spate şi 
închide ochii, scoțând un oftat adânc. Cearcănele de sub ochii lui 
par nişte vânătăi. 

— Nu te mai uita la mine. 

— Nu mă uit la tine. 

Caleb rânjeşte, cu ochii în continuare închişi. 

— Nici nu ştii ce pierzi. 

Seren aprinde jointul şi trage un fum. Îl dă încet afară, 
urmărindu-l cum pluteşte în aerul nemişcat şi fierbinte, apoi atinge 
filtrul de buzele lui Caleb şi îl ţine acolo în timp ce el o imită, la fel 
de intim ca un sărut. 

— Cum e la The Shore? 

Caleb ridică din umeri, dar deschide ochii şi se uită la ea printre 
gene. 

— E-n regulă, presupun. 

— Rhys Lloyd a mers la şcoala mea, adaugă Seren, asumându-și 
dreptul de-a se împăuna, pe care-l ia în râs de obicei. Bine, acum 
mulţi ani, fireşte. 

— E un nemernic. 

— Serios? 

Seren se ridică pe genunchi. 

— Pare foarte drăguţ. 

— M-a acuzat că mă dau la fetele lui. 

— Şi aşa e? 


— Pe dracu”. 

— Şi ce i-ai zis? 

— l-am zis că-i un nemernic. 

Caleb smulge un fir de iarbă din pământ şi-l rupe în bucățele. 

— Deci eşti, gen, bogătan? întreabă Seren după o vreme. 

— Aş vrea eu. 

— Trebuie să fii, ca să stai la The Shore. Şi ai stat în Londra... 
adică în cel mai scump oraş din lume sau ceva de genul. 

— Stăteam la etajul şapte într-un bloc-turn din Dagenham. Liftul 
era mereu stricat şi la cum se tot perindau patrulele, ziceai că se 
filmează Babylon?! acolo. 

— Deci... 

Seren dă din cap spre The Shore. 

— Mama a vrut să mă ducă departe de Londra. 

— Dar ce era aşa de rău în Londra? 

— Dacă te iei după mama, e plin de cuiburi de drogaţi şi găşti 
care umblă şi înjunghie oameni şi jefuiesc bătrâne. 

— Mda, dar care-i treaba cu chestiile mai grave? 

Caleb râde, iar Seren simte cum o cuprinde un val de căldură. 
Băiatul se uită la ea ca şi cum ar încerca să ia o hotărâre, apoi 
întinde mâna şi-şi saltă cracul pantalonilor de trening. În jurul 
gleznei are o bucată de plastic gri prinsă de o bandă neagră. 

— Ai brățară. 

Caleb încuviinţează. E neliniştit, îşi dă seama Seren. 

— Pentru ce? 

— Chestii. 

Chestii ar putea însemna orice. Furt, trafic de droguri sau 
ciomăgit oameni. Seren simte că i se accelerează pulsul. Ar putea 
însemna că ia fete şi le duce la dracu-n praznic şi... 

— Mama îi urăşte pe amicii mei. Consideră că au un efect 
negativ asupra mea. Suntem doar noi doi, deci lucrurile devin al 
dracului de încordate, înţelegi ce spun? 

— Ce s-a întâmplat cu tatăl tău? 

— S-a făcut femeie. 

— La asta chiar nu mă aşteptam. 

Caleb râde sarcastic. 

— Nici noi. 

— Te mai vezi cu el? 

— Da, fireşte. Adică e un pic ciudat, dar... tot tatăl meu rămâne, 
înţelegi? 

— Al meu a murit. 

Rosteşte cuvintele puţin cam repede şi-şi dă seama că n-a fost 
nevoită niciodată să spună altcuiva. Niciodată în cei 16 ani de 
viață. Toată lumea ştie totul în Cwm Coed. 

— Fir-ar! 

— Mda. Nu l-am cunoscut deloc. A făcut cancer, iar apoi mama 
a rămas gravidă. A murit cu două săptămâni înainte să mă nasc eu. 

Seren nu se uită la Caleb în timp ce vorbeşte, în caz c-ar începe 
să plângă. Nu îi e dor de tatăl ei — cum să îţi fie dor de cineva pe 
care nici nu ai apucat să îl cunoşti? —, dar ideea de tată îi lipseşte 
atât de tare, încât o doare. 

— Sora mea e mult mai mare decât mine, deci cred că am fost, 
gen, ultimul cadou al tatei pentru mama. 

Seren se preface că-şi vâră degetele pe gât, făcându-l pe Caleb să 
râdă. 

— Câţi ani are sora ta? 


— Are 30. E po... 

Îşi aminteşte apoi comentariul lui Caleb despre Babylon. 

— Poate cea mai mare scârbă, spune în schimb, ceea ce nu e 
deloc drept. 

Ffion e o vacă nesimţită şi-şi bagă mereu nasul unde nu-i fierbe 
oala, dar e aşa doar pentru că-i bătrână. 

Caleb îşi lasă mâna în iarba din faţa lui şi degetele li se ating. 

— Deci sunteţi tu şi mama ta? La fel ca mine. 

Seren a început să respire precipitat şi-şi simte sângele sfârâind 
prin vene. Dacă o sărută, hotărăşte acum, o să-l sărute şi ea. Poate. 

— Hai să mergem! 

Caleb se ridică brusc şi-i întinde o mână. 

— Hai să îţi arăt The Shore! Poţi sta cu mine şi cu gemenele. 

Seren simte un fior de entuziasm. 

Anul ăsta o să se întâmple ceva important — o simte deja. 


31 
7 IANUARIE 
FFION 


Când era mică, Ffion mergea tot timpul la lac. Ce altceva să facă 
într-un sat cât Cwm Coed? Îşi aminteşte că se întreba de ce adulţii 
nu înoată niciodată, după care a devenit ea însăşi adult şi şi-a dat 
seama că treceau săptămâni întregi fără să se ude măcar pe 
picioare. 

Acum, lacul este locul unde vine să se gândească. Unde vine să 
scape de stres sau să rezolve vreo problemă complicată, de la 
serviciu sau de-acasă. Are un birou — o cameră cât un dulap la 
ultimul etaj al secţiei de poliţie a satului —, dar îl foloseşte rareori. 


În schimb, lucrează în maşină, cu perspectiva vreunei văi în faţă, 
sau aici, pe malul lacului. 

Llyn Drych a fost locul în care a venit când şi-a dat seama că îl 
va părăsi pe Huw. A mers pe mal, simțind cum îi alunecau 
pietricelele sub picioare, şi s-a tot gândit cum să-i spună soţului ei 
că mariajul lor se terminase. 

Astăzi are nevoie de lac. 

Azi-dimineaţă, Leo i-a trimis un mesaj. 


Ştiu că Lloyd te-a sunat în ziua în care a murit. 


Ffion şi-a închis telefonul. A plecat cu maşina în munţi, orbită de 
panică şi incapabilă să se gândească la ce are de făcut. Toată 
dimineaţa s-a luptat cu propria conştiinţă, cu trecutul, cu ce s-ar 
întâmpla dacă ar spune adevărul. 

La prânz, s-a întors la lac. Acum stă lângă Triumph şi-şi dă jos 
haina. Cu excepţia partidei de înot de Anul Nou -— care nu prea se 
pune, atât de repede intră şi ies din apă —, n-a mai înotat iarna de 
ani buni. Îşi aduce aminte de muşcătura frigului, dar — mai mult 
decât atât — îşi aminteşte mai ales senzaţia. Claritatea mentală 
extraordinară. De asta are ea nevoie. 

Îşi lasă hainele într-un teanc ordonat peste bocanci şi porneşte 
pe mal. Cerul e alb, încărcat de nori de zăpadă, iar vântul şuieră 
dinspre vârful muntelui şi se învârtejeşte în vale. Degetele de la 
picioare dau peste apa dintre pietre şi se îndoaie a protest, amorțţite 
încă dinainte de-a intra de-a binelea în lac. Hristoase, ce rece e! 
Tălpi. Glezne. Gambe. Genunchi. Coapse — Doamne, coapsele! O 
inspiraţie adâncă, apoi o expirare şi... 

Futu-i futu-i futu-i futu-i futu-i! 


Trebuie să rămâi nemişcat până încetează să te mai doară. Dacă 
ieşi prea devreme, ţi se face frig. Stai totuşi nemişcat până ce încep 
să circule endorfinele şi vei avea parte de o stare de euforie cum nu 
mai există alta pe lume. Mai bună decât alcoolul, mai bună şi decât 
drogurile. Mai bună decât plimbatul lamelor pe piele pe care Ffion 
l-a experimentat la 15 ani, când se simţea de parcă bezna avea să o 
înghită cu totul. 

Înoată bras, numărând secundele în minte. Cinci minute 
înseamnă 300 de secunde; 10 minute înseamnă 600. Mai mult de- 
atât devine deja periculos — nu e obişnuită să înoate la o asemenea 
temperatură. 

A ajuns la 165 sau la 156? O ia de la capăt. Mintea îi e înceţoşată, 
dar începe să se întâmple; simte zumzetul. Braţele şi picioarele o 
furnică şi încet, de unde înainte simţea frig, acum simte căldură. I 
se răspândeşte prin corp, dându-i forţă în membre şi făcând-o să 
râdă în hohote. 

Ffion ajunge la prima geamandură şi se întoarce. În vreme ce se 
îndreaptă spre mal, acum cu mişcări mai energice, iar respiraţia i se 
domoleşte, îl vede pe Leo. Stă lângă maşina ei, cu mâinile adâncite 
în buzunarele pardesiului, şi o priveşte. 

Ieri, a văzut o altă faţă a lui. Când s-a deschis în faţa ei în 
legătură cu fiul său, cu felul cum l-a lăsat singur, totul a căpătat 
sens. Modul în care îngăduie să i se vorbească; modul în care 
acceptă să-i fie luat fiul de lângă el. Chiar şi felul în care trăieşte, în 
apartamentul ăla anost şi lipsit de viaţă. Bărbatul îşi trăieşte viaţa 
ca şi cum s-ar autoflagela permanent. 

O aşteaptă la marginea apei. Pentru o singură clipă, absurdă, 
Ffion se gândeşte că va fi nevoită să rămână în apă, până pleacă el. 
Sau să înoate paralel cu malul şi să iasă printre copaci, să fugă 
acasă... 


În costumul de baie? 

Doar eşti polițistă, ce naiba? Lucraţi împreună. Ffion Morgan, adună- 
tel 

Reduce ritmul, însă iureşul se stinge şi revine frigul, trăgându-i 
picioarele în jos în apă. Nu are unde să fugă. 


Ieşirea din apă e un chin. Îşi simte picioarele ca pe nişte cuburi 
de gheaţă, tăiate până la carne în pietre şi atât de amorțite, încât ar 
putea fi ale altcuiva. Dinţii îi clănțăne violent, iar capul i se învârte 
atât de tare, încât trebuie să întindă o mână pentru a-şi regăsi 
echilibrul. 

— De ce nu mi-ai spus adevărul? începe Leo, însă nu e furios, ca 
atunci când a aflat despre Huw sau despre înregistrările camerelor 
de supraveghere. 

Ffion îşi freacă braţele care s-au înroşit de frig. Îşi trage în jos pe 
umeri bretelele costumului cu degete care refuză să-i dea ascultare, 
apoi îşi pune tricoul peste pielea încă umedă. Dacă Leo zăreşte un 
sân, nu reacţionează în niciun fel. Sau nu-i pasă, presupune Ffion, 
acum, că ştie cine e ea. Ffion îşi îmbracă şi puloverul peste tricou 
înainte să îşi usuce picioarele într-o echilibristică precară, cade şi 
apoi îşi trage blugii peste picioarele amorţite. Tremură, dar nu ştie 
dacă e de la vreme sau de frică. 

Adevărul? Adevărul e îngropat de-atâta vreme, încât uneori se 
îndoieşte şi ea de el. 

— Ffion. 

Bărbatul îi întinde o mână. Ffion ezită, apoi îl lasă să o salte în 
picioare. Nu se poate opri din tremurat, căci frigul i-a intrat în 
oase, în vene, şi simte arsura lacrimilor în spatele pleoapelor, 
fierbinţi şi pline de spaimă. 


Leo îşi scoate pardesiul şi-l înfăşoară în jurul ei, strângându-i-l la 
piept. Lui Ffion i se taie picioarele şi se sileşte să rămână dreaptă, 
să nu cadă peste el. Acum plânge deja, ruşinată de propria 
persoană, dar ce-i nou în asta? 

— Ştiu, Ffion, zice Leo cu blândetțe, privind-o în ochi. 

O ţine bine de umeri, ferm şi neclintit. 

— Ştiu. 

Cuvintele plutesc între ei şi Ffion începe să plângă de-a binelea. 
Acum se bucură că e frig; se bucură de amorţeala pe care ar fi vrut 
s-o simtă în urmă cu atâţia ani. Se gândeşte cum s-a deschis Leo 
ieri în faţa ei şi se întreabă cum ar fi să facă şi ea la fel. 

— L-am sunat pe Elijah azi-noapte. M-am gândit că-i datorez 
scuze. 

Leo afişează un zâmbet ironic. 

— S-a dovedit că nu e singurul student de la curs care are acasă 
un laborator improvizat: unul dintre amicii lui are o afacere ilegală 
şi face teste criminalistice private. 

În largul lacului ţipă o pasăre. 

— Trebuia să existe un motiv pentru care ai împiedicat-o pe sora 
ta să ne dea mostre pentru eliminarea de pe lista suspecţilor, aşa că 
am luat o mostră de păr de pe pălăria de pirat pe care mi-a dat-o 
mama ta pentru Harris. 

Ffion îşi ţine respiraţia. 

— Rezultatul arată o corespondenţă de familie cu Lloyd. 

Încep să cadă primii fulgi de zăpadă, acoperind malul plin de 
pietricele. 

— Sora ta e fiica lui Rhys Lloyd, nu-i aşa? 

Ffion nu mai are ce să spună în afară de adevăr. Întotdeauna a 
îngrozit-o, însă aici, în braţele lui Leo, amorțită de frig, 
împărtăşirea secretului ei i se pare mai degrabă o uşurare. 


— Da. 

Lacul luceşte ca sticla, iar The Shore se reflectă în apă atât de 
limpede, încât e imposibil să-ţi dai seama unde se termină casele şi 
unde începe reflexia. 

— Dar Seren nu e sora mea. 

În mijlocul lacului, un bâtlan se scufundă după un peşte şi 
sparge sticla. Dacă îi spune, nu mai există cale de întoarcere. 

Ffion trage adânc aer în piept. 

— E fiica mea. 


PARTEA A DOUA 


Cerul e albastru strălucitor. Soarele e mult deasupra vârfului lui Pen y 
Ddraig, ceața de dimineață s-a împrăştiat, iar bărcile fac volte alene de la 
un mal la celălalt al lacului. Briza e blândă, iar când se opreşte de tot, 
bărcile plutesc, cu pânzele netede, în aşteptarea următoarei ocazii. 

La marginea lacului — lângă debarcader, lângă duba cu înghețată —, 
aerul e apăsător şi încins şi apa e punctată de plăci de înot şi caiace. 
Familiile se joacă în apa puțin adâncă, iar mingile zboară mult deasupra 
capetelor. Excursionişti de-o zi îşi scot autorulotele, deschid acoperişurile 
dubelor, aprind focuri şi lasă cercuri de iarbă arsă. Se uită peste lac şi se 
întreabă cine locuieşte în acele splendide căsuțe din buşteni, cu terasele 
deasupra apei şi debarcaderele private. Îşi imaginează cum o fi să fii atât 
de bogat, de norocos, să locuieşti într-un asemenea loc. 


Nemişcarea aerului şi căldura apelor puțin adânci şi sclipitoare sunt 
înşelătoare. Sub oglinda apei, curenți puternici iau cu ei stânci şi crengi 
căzute; răscolesc fundul lacului şi dezgroapă ceasuri pierdute şi câte un 
pantof. Bancuri de boişteni tâşnesc încolo şi încoace, dansul lor atrăgând 
bibani şi ştiuci şi provocând agitație la suprafață ca şi cum ar ploua. 
Adânc în mijlocul lacului, apa e periculos de rece. 

Briza poartă cu ea râsetele oamenilor şi timbrul vocilor bărbăteşti, dar 
nu şi cuvintele. Se aude o pocnitură. Doi bărbați stau pe terasa uneia 
dintre căsutele noi. Unul leagănă neglijent într-o mână o sticlă de 
şampanie, al cărei dop pluteşte acum în apă. Rhys Lloyd. Se bucură că e 
aici, pe malul lacului unde a copilărit şi unde a început totul. E mândru 
să-l numească pe Jonty Charlton partenerul său de afaceri şi să aibă cărți 
de vizită cu elegantul logo verde cu crem al The Shore. Ştie că asta — 
deschiderea oficială a complexului — reprezintă începutul a ceva palpitant. 

Yasmin şi Blythe ies din căsuță, vin lângă ei şi ridică toți patru 
paharele pentru un toast. 

— Pentru The Shore! spune Rhys. Unde începe totul. 

SFÂRŞITUL LUI IULIE 
RHYS 


Rhys soarbe din şampanie. Căldura verii aduce pâclă peste apă, 
iar bărcile se văd neclar, ca nişte miraje în deşert. Pe malul celălalt 
al lacului, turiştii sar de pe debarcader, plonjând sub apă şi ieşind 
la suprafaţă ca să înghită lacom aer lângă bărcile amarate. lar 
deasupra, reflectat în suprafaţa licăritoare a lacului, se află muntele 
Pen y Ddraig. 


— Trebuie să-ţi recunosc meritul, bătrâne, spune Jonty. Nu-i o 
privelişte rea. Chiar deloc. 

— Cine are nevoie de Mediterană când ai asta? 

Blythe îşi dă capul pe spate, cu ochii închişi, închinându-se 
soarelui. Paharul îi tremură în mână şi şampania i se varsă pe 
braţul gol, iar ea chicoteşte ca o fetiţă. 

— Ţine-l drept! îi spune Rhys. Chestia aia nu-i deloc ieftină. 

Blythe îşi linge pielea bronzată cu o limbă roz şi ascuţită. 

— Să nu te obişnuieşti cu ea! râde Yasmin. 

Blythe ridică o sprânceană. 

— Cu şampania? Scumpo, nu beau niciodată altceva, doar ştii 
asta. 

— Mă refer la vreme. 

Yasmin îşi cuprinde soțul cu un braţ posesiv, ciupindu-i pielea 
cu brăţările ei. 

— Când ne-am căsătorit, Rhys mă târa în nordul Ţării Galilor în 
fiecare vară şi ploua de fiecare dată, la naiba. 

— Ba nu. 

— Ba da! 

— Încă un toast! propune Rhys. 

Blythe râde. 

— Pentru ce să mai toastăm? Am făcut The Shore, iar „noi” şi 
voi, băieții, v-aţi făcut unul pe altul... 

— Doamne, dragă! exclamă Jonty. Sigur există un mod mai 
potrivit de-a te exprima decât aşa. 

— Ar trebui să toastăm şi noi! strigă Tabby. Altminteri înseamnă 
ghinion. 

Gemenele stau pe şezlonguri la soare, cu bikinii de culoarea 
limetei contrastând puternic cu cremele autobronzante pe care 
pesemne le-au furat din baia lui Yasmin, dacă te iei după concertul 


de ţipete de dinainte să plece din Londra. Rhys simte cunoscuta 
combinaţie de mândrie şi teamă caracteristică taţilor de fete 
adolescente. 

— Bună încercare, Tabitha Lloyd! o laudă Yasmin. Dar nu bei 
şampanie. 

Lângă ea, Felicia se răsuceşte pe burtă şi se propteşte pe coate. 

— Aşa e. Nu, Blythe? E de rău augur. 

Rhys îşi drege glasul. 

— Vă rog să ridicaţi paharele pentru cele două persoane fără de 
care The Shore n-ar fi existat niciodată! 

Când îşi dau seama că au pierdut, gemenele se trântesc la loc pe 
şezlonguri. 

— Minunatele şi talentatele noastre soții. 

— Ei, ăsta e un toast cu care sunt absolut de acord! face Blythe şi 
îşi ciocneşte paharul de al lui Yasmin. Pentru noi! 

Cele două femei se îmbrăţişează. Yasmin poartă o fâşie de 
material subţire înfăşurată peste costumul de baie, iar preţ de o 
secundă Blythe mai că dispare cu totul în el. 

— Pentru micuţele femei! zice Jonty. 

— Asta recunosc şi eu! 

Yasmin îşi ridică paharul. 

— Dacă nu m-aş fi dus la una dintre şedinţele de yoga ale lui 
Blythe... 

— Dacă nu aş fi pomenit niciodată că Jonty e în căutare de 
oportunităţi de investiții... 

— lar eu nu ţi-aş fi spus că Rhys încearcă să pornească un 
proiect imobiliar... 

— Noi, fireşte, adaugă Jonty cu viclenie, nu am făcut absolut 
nimic. 


Se uită la Rhys în căutare de solidaritate, iar privirea îi coboară 
spre „şortul de tătic” al acestuia, cum insistă el să-i spună. În 
pofida căldurii, Jonty a ales o cămaşă descheiată la gât, cu blugi 
prespălaţi şi şlapi de firmă, iar Rhys se întreabă dacă ar trebui să se 
schimbe şi el înainte să ajungă ceilalți. Noii proprietari sunt 
aşteptaţi să sosească la ora 13, şi e deja trecut de 12. 

— Trebuie să îţi arăt ce am făcut în dormitorul nostru, spune 
Yasmin şi-şi goleşte paharul cu şampanie. 

Jonty scoate un râset pervers. 

— Ding-dong)! 

— Scumpo, căsuțele sunt identice, zice Rhys. Mi-e greu să cred 
că soţii Charlton trebuie să vadă... 

— Identice? râde Blythe. Nici că ar putea fi mai diferite. 

Yasmin clatină din cap exasperată. 

— Am ales nuanţa Shadow White în dormitorul nostru, 
scumpule. Jonty şi Blythe au School House White. 

— lar la noi accentul este galben-lămâie, adaugă Blythe, ca şi 
cum i-ar explica unui copil mic. 

— Şi la noi e galben-citron. 

Bărbaţii se târăsc în urma soțiilor lor prin casa familiei Charlton 
ca să admire pernuţele decorative ale lui Blythe şi apoi pe aleea ce 
duce la casa familiei Lloyd. 

— Vine deja cineva? întreabă Jonty. 

Printre copaci, Rhys întrezăreşte un Fiat alb murdar, cu scris roz 
pe el, care vine hurducându-se pe drumul spre The Shore. 

— E doar Mia, menajera. 

Când va fi terminat, The Shore va avea propria echipă de 
curăţenie — cu personal frumos îmbrăcat şi instruit aşa cum se 
cuvine —, însă deocamdată trebuie să se mulţumească cu o fată din 
sat. 


— O să schimb două vorbe cu ea. 

Ceilalţi merg mai departe spre casa de la numărul 5. Muzica 
răsună tare prin geamurile deschise ale Fiatului, când Mia dă cu 
spatele şi parchează pe un loc pentru musafiri. Aşteaptă să se 
termine melodia înainte de-a ieşi din maşină şi a-i arunca o privire 
prelungă şi voluptuoasă lui Rhys. 

— Măi, măi, măi! Dacă nu e însuşi şeful elevilor de la şcoala 
Ysgol Crafnant! 

Rhys n-a fost niciodată şeful elevilor — nici măcar nu crede că 
şcoala avea aşa ceva pe vremea aia —, dar dă din cap ca răspuns la 
ceva ce crede că a fost un fel de compliment. Şcolile adoră să se 
laude cu succesul absolvenţilor. Într-o vară, cu 15 sau 16 ani în 
urmă, profesorii l-au convins să organizeze o tabără de muzică la 
şcoală. La momentul acela, avea deja la activ şase albume şi un 
turneu important, dar sentimentul de responsabilitate — şi suma 
consistentă primită din partea Consiliului Artei Galez — l-au atras 
înapoi. 

— Şi graţie festivalului Urdd Eisteddfod şi profesoarei noastre 
de muzică, doamna Hughes, a fost descoperit Rhys Lloyd! şi-a 
început discursul directoarea şcolii. 

ÎI cam iritase insinuarea aceea, că fără acel concurs pentru 
tineret — fără repetițiile de la şcoală — Rhys ar fi rămas un nimeni. 

— Nu te-am rezervat pentru astăzi, nu-i aşa? o întreabă acum pe 
Mia. Trebuia să te ocupi de case înainte să sosească toată lumea. 

— Relaxează-te, că sunt toate gata! Familia Stafford a făcut o 
comandă la Waitrose şi m-au rugat să despachetez eu. 

Lista cu supermarketuri care fac livrări la The Shore se află în 
secțiunea de întrebări şi răspunsuri a site-ului web, alături de 
întrebarea dacă Deliveroo acoperă zona (nu o acoperă) şi cât de 


departe se află proprietarii de un magazin Marks & Spencer (la o 
oră şi jumătate). Lucrurile importante. 

Mia porneşte pe aleea ce duce la numărul 3. Poartă pantaloni 
scurţi de blugi şi un tricou cu bretele pe sub o salopetă roz cu un 
centimetru sau doi mai lungă decât pantalonii scurţi. Picioarele 
lungi maronii sunt încălțate cu nişte tenişi albi jerpeliţi. Fata se 
răsuceşte, surprinzându-l cum se uită la ea. 

— Mai e ceva? 

l-ar propune el nişte lucruri, îşi spune Rhys, zâmbind în sinea 
lui. Merge să li se alăture celorlalţi la numărul 1, oprindu-se în 
drum să facă o poză cu şirul de căsuțe şi cu lacul ce scânteiază în 
spatele lor, aşa încât să poată da „check-in” la The Shore pe 
Instagram. Primeşte aproape instantaneu două aprecieri, ceea ce-l 
face să strălucească pe dinăuntru. Intră pe Twitter şi postează 
aceeaşi fotografie. Am sosit la #The Shore pentru o mult prea necesară 
pauză înainte de următoarea şedinţă de înregistrări. Nu are nicio 
înregistrare de făcut, dar nu ştie nimeni de pe Twitter acest lucru. 
Totul e să laşi impresia corectă. Să creezi un brand. 

Îi prinde pe ceilalţi din urmă în biroul său, unde Yasmin le 
spune lui Jonty şi Blythe ce ştiu deja: 

— Nu am inclus un spaţiu de lucru în proiect pentru că... ei 
bine, cu toţii ar trebui să fim în vacanţă, nu-i aşa? Dar după ce am 
furat un pic din spaţiul pentru dormitorul principal şi încă puţin 
din cele două dormitoare din spate, ne-am ales cu un spaţiu destul 
de util. 

— Unde ai găsit dulapul ăsta magnific? întreabă Blythe. E de la 
Perch & Parrow? 

Yasmin îşi plimbă jucăuş o mână peste el. 

— Cât crezi c-a fost? Hai, încearcă! 


La colţuri şi în jurul mânerelor, vopseaua roşie e uzată şi lasă la 
vedere metalul de dedesubt, iar părţile laterale sunt pline de 
adâncituri şi zgârieturi. Pentru Yasmin, e elementul de contrast 
industrial perfect pentru interiorul ei cu tematică scandinavă. Rhys 
ştie pentru că i-a explicat Yasmin. De mai multe ori. Ce mai 
contează că sertarele sunt încuiate şi cheia s-a pierdut de mult, atât 
timp cât arată bine? 

— Oh, Doamne! face Blythe. Patru sute? Cinci sute? 

— Gratis! răspunde Yasmin voios. Tatăl lui Rhys îl ţinea în 
magazia veche care era aici înainte să fie construit The Shore. Nu e 
extraordinar? 

— Extraordinar! e de acord Blythe. Ador cum ai folosit acelaşi 
roşu şi pentru poliţele alea. 

Admiră trofeele expuse deasupra mesei de lucru a lui Rhys. 
Câteva premii regionale, două premii Echo şi premiul Olivier pe 
care l-a câştigat pentru Poveste din cartierul de vest. 

— Eu nu le-aş fi adus aici, spune Rhys, dar a insistat Yasmin. 

— E mândră de tine. 

Blythe îl strânge de braţ pe Rhys. 

— Şi, Doamne, toate alea sunt scrisori de la fani? 

Se uită la teancul de corespondenţă de pe masa de lucru. Yasmin 
deschide gura, însă Rhys i-o ia înainte, căci nu vrea ca soţii 
Charlton să afle că practic plăteşte lumea ca să-l placă. 

— Mda, o mare bătaie de cap, pe bune, dar ce poţi să faci? 

— Eu chiar nu-mi pot imagina străini care să-mi scrie, replică 
Blythe. Trebuie să fie extraordinar. 

— Păi... 

Rhys îşi desface palmele, ca şi cum nu e mare lucru. 

Zgomotul unei maşini îi face pe toţi să ridice privirile. Ca unul, 
se duc într-una dintre cele două camere ce dau către aleea 


principală. Yasmin a decorat dormitoarele lui Tabby şi al Feliciei în 
culori pastel. O fotografie alb-negru cu Yasmin ce priveşte direct în 
obiectiv împodobeşte pereţii din fiecare încăpere. Blythe ajunge 
prima la fereastră. Bate entuziast din palme şi se răsuceşte spre ei. 
— Au ajuns! 
Rhys simte un fior de bucurie. Asta e! Au sosit primii noi 
locatari la The Shore. 

— Mă întreb cine e! 

Yasmin se repede spre scări, nerăbdătoare să-şi consolideze 
poziţia de primă doamnă a complexului The Shore. 

— Cine stă lângă tine şi Rhys? 

Blythe o urmează îndeaproape, cu răsuflarea tăiată de 
entuziasm. 

— Clemence Northcote. 

Yasmin a memorat lista. 

— Expertă IT, cu un fiu adolescent. 

Jos, se opreşte ca să înşface o nouă sticlă de şampanie din 
frapieră. 

— Rhys... pahare! 

Pocneşte din degete, iar el ia două cupe. 

— Doamne, sunt emotionată! 

A tot visat la acest moment încă de când Rhys i-a descris 
viziunea lui pentru The Shore. Un refugiu al oamenilor cu relații, 


bogaţi şi cu gândire asemănătoare, care aveau să-i încredințeze 
proiecte de design interior în toată lumea. 

— Nu ai de ce să fii emoţionată, replică Rhys. Se vor îndrăgosti 
de acest loc în clipa în care îl vor vedea. Priveliştea în sine le va tăia 
respiraţia. 

— De acord, intervine Jonty. E senzaţională. 

Îi face cu ochiul lui Yasmin şi aşteaptă ca atenţia lui Rhys să se 
îndrepte în altă parte înainte să-şi lase privirea să i se adâncească în 
decolteul ei. Yasmin practic toarce. În urmă cu şase săptămâni, cele 
două cupluri au ieşit la cină şi au dat pe gât mai multe sticle de vin, 
după care au plecat împreună cu un Uber. Rhys se afla în faţă, 
plictisindu-l pe şofer (care se dovedise, deşi era greu de crezut, un 
fan al muzicii clasice) şi Blythe picotea. Prinsă la mijloc, Yasmin a 
simţit mâna lui Jonty mângâindu-i coapsa. S-a înfiorat toată şi, cu 
toate că de-atunci nu s-a mai întâmplat nimic, ştie că e doar o 
chestiune de timp. 

— Numărul 3 e un actor de seriale, nu? întreabă Blythe. 

— Bobby Stafford, îi confirmă Rhys. Campion la categoria 
mijlocie cu ani în urmă, după care a început să joace în filme şi 
acum nu mai urcă în ring, din ce-mi dau seama. Soţia lui e blonda 
aia care a mers în junglă — duşul sub cascadă în costum de baie 
transparent? 

— Ding-dong! face Jonty. 

— Ceea ce înseamnă că mai rămâne doar Deirdre Huxley, 
completează Rhys. Despre ea nu ştiu decât că e la pensie. 

— Ar fi trebuit să stabilim o limită de vârstă, comentează Jonty. 
Cadrele de mers nu prea te duc cu gândul la The Shore, nu-i aşa? 

— Căsuţe de lux, îl ironizează Yasmin, disponibile doar pentru 
cei bogaţi, atrăgători din punct de vedere estetic şi cu toţi dinţii în 
gură. 


Continuă să râdă cu toţii în vreme ce formează un comitet de 
primire în faţa căsuţelor. O Tesla gri vine hurducându-se pe aleea 
principală. Din instinct, Yasmin îşi suge burta şi-şi apasă limba de 
cerul gurii — cel mai recent truc al ei ca să-şi întindă fâşia aia 
enervantă ce îi atârnă sub bărbie —, însă în timp ce maşina se 
apropie, vede că la volan se află o femeie în vârstă. Soarele se 
reflectă în parbriz în momentul în care Tesla se opreşte. 

Deirdre Huxley coboară cu un zâmbet larg. 

— Ei, asta chiar că e ceva! 

Jonty păşeşte în faţă cu un pahar cu şampanie. 

— Jonty Charlton, investitor. Bun-venit la The Shore! 

Yasmin scoate un oftat neauzit de apreciere. Jonty e mult mai 
rafinat decât soţul ei. Poţi scoate omul din Cwm Coed, dar se pare 
că nu prea poţi scoate cu totul Cwm Coedul din om. 

— Ei, ăsta mai zic şi eu un bun-venit... Mulţumesc, dragule! 

Femeia îşi ciocneşte paharul de al lui Jonty şi adaugă: 

— Eu sunt Dee. Doar dacă nu am dat de belea, desigur?, spune 
ea cu ochi scânteietori. Bun, deci pe cine mai avem aici? 

Rhys îi întinde mâna. 

— Rhys Lloyd. Creatorul The Shore. 

— Într-adevăr. 

Pe chipul lui Dee se aşterne o expresie amuzată în timp ce-i 
strânge mâna lui Rhys şi spune: 

— Ce mă bucur să te văd aici! 

— Jonty, faci tu onorurile? 


22 Referire la filmul The Trouble with Dee Dee (Belele marca Dee Dee) din 2005, cu 
Lisa Ann Walter şi Mason Gamble, în regia lui Mike Meiners. 


Rhys îi aruncă lui Jonty cheile de la casă, iar acesta îl priveşte cu 
reproş înainte să redevină fermecător. 

— Cu mare plăcere! Doamnă Huxley, vă rog să mă urmaţi! 

Îi oferă un braţ, însă femeia îl refuză, întinzându-se după 
bastonul lăsat pe bancheta din spate a maşinii. 

— A mai rămas destulă viaţă în hoaşca asta bătrână. Deşi ţi-aş fi 
extrem de recunoscătoare dacă nu te-ar deranja să-mi iei bagajul de 
la picioarele scaunului din faţă. Am toate medicamentele în el. 

— Desigur. 

Mia iese în fugă de la numărul 3, îmbrăcată cu salopeta de 
menajeră şi strigând instrucţiuni în telefon: 

— Întoarce... ai să vezi o fermă în... aia e! Coteşti un pic mai în 
față, la stânga. Sunt afară. 

Se aude huruitul înfundat al unui motor care îi face pe toţi să se 
întoarcă şi să surprindă o străfulgerare galbenă printre pomi. 

— Te văd acum! Da, nu-ţi face griji, m-am ocupat de tot! 

Intră în fugă în casă în timp ce un McLaren Spider galben aprins 
accelerează pe aleea principală şi apoi se opreşte brusc, scoțând un 
bufnet puternic. 

— Rahat! exclamă Rhys. A dat într-o groapă în asfalt. 

McLarenul se leagănă înainte şi după aceea înapoi. Se aude un 
scrâşnet înspăimântător, după care maşina se smuceşte din groapă 
şi merge mai departe către căsuțe, înaintând doar câţiva metri o 
dată şi evitând cu grijă restul gropilor. 

— Bun început! bombăne Yasmin. 

Jonty a luat şampania, iar ea se pregăteşte să aducă alta, când 
Mia reapare de la numărul 3 cu o tavă de argint în mână. Pe tavă se 
află două pahare şi o sticlă cu şampanie în jurul căreia e legat un 
balon auriu în formă de inimă. 


— Instrucţiuni speciale de la Bobby, anunţă ea, când îi vede pe 
ceilalţi uitându-se la ea. A dorit o surpriză pentru Ashleigh. 

Bobby. Ashleigh. Oare de ce le zice menajera pe numele mici, 
când Yasmin nici măcar nu i-a cunoscut? Ea şi Blythe fac un 
schimb de priviri. 

Bărbatul care coboară de pe locul şoferului e uşor de recunoscut: 
e Bobby Stafford. Nu e trecut cu mult de 40 de ani şi are nasul 
spart de atâtea ori, încât parc-ar fi îndreptat în trei direcţii diferite, 
iar dinţii îi sunt prea drepţi şi albi ca să-i fi fie daţi de la 
Dumnezeu. E mic de statură şi, când se repede în partea cealaltă a 
maşinii să-i deschidă portiera soţiei sale, pare să fie tot în ringul de 
unde s-a retras cu zece ani în urmă. 

Ashleigh e probabil cu cel puţin 30 de centimetri mai înaltă 
decât el. Poartă pantaloni de trening şi tenişi orbitor de albi, cu o 
bandă strâmtă de lycra pe post de tricou. 

— E uluitoare! şopteşte una dintre gemene, iar Yasmin se uită la 
Blythe şi privirea îi scânteiază preţ de o fracțiune de secundă. 

— Amice, cred că ar trebui să te ocupi de aleea aia, începe 
Bobby, apropiindu-se cu paşi mari de ei. 

Se uită la Rhys şi adaugă: 

— Lloyd, nu? Locul arată impecabil, dar aia — arată spre alee — e 
o mare neplăcere. 

— Ne ocupăm de toate, stai liniştit! Bun-venit la The Shore! 

Rhys nu poate mima aceeaşi încredere naturală ca Jonty, însă 
Bobby îi scutură mâna întinsă, în vreme ce Ashleigh înhaţă un 
pahar de şampanie de pe tava ţinută de menajeră. Îşi face apoi un 
selfie cu balonul auriu în formă de inimă ce saltă întruna în spatele 
ei şi-şi duce în mod repetat paharul către buze. 


Bobby ia într-o mână al doilea pahar de pe tava de argint şi în 
cealaltă prinde sticla împodobită cu balon, apoi depune un sărut — 
un sărut! — pe obrazul menajerei. 

— Eşti o comoară, Mia, să ştii. Au ajuns cumpărăturile? 

— Le-am pus deja la locul lor. Nu ştiam dacă aţi apucat deja să 
mâncaţi, aşa că v-am făcut nişte sendvişuri — sunt în frigider. 

— Eşti un înger! E-n regulă să faci şi paturile şi ce mai trebuie 
când e momentul? 

— Sigur! Trimite-mi doar un mesaj! 

— Legendar! Haide, iubita, să vedem cocioaba! 

— Deci singura speranţă pentru un pic de clasă e la ultimul 
vecin, comentează Yasmin sec când cuplul dispare în interiorul 
căsuţei de la numărul 3. 

— Mamă! face Tabby. Te-ai uitat măcar la cum arată Ashleigh 
Stafford? 

— Am încercat să nu. 

— Ohdumnezeulemare, m-a lăsat fără cuvinte! 

Felicia îşi dă ochii peste cap. 

— Sprâncenele erau impecabile... Ar trebui s-o întrebăm unde şi 
le-a făcut. 

— Cred că avem idei diferite despre ce înseamnă să ai clasă, 
ripostează Yasmin şi mai toarnă şampanie pentru ea şi Blythe. 

— De data asta sunt de acord cu gemenele, intervine Rhys. Mi s- 
a părut foarte bine asamblată. 

Se uită încruntat înspre casa lui Dee Huxley. 

— Rhys, doar nu e făcută din piese Lego. 

Toată lumea ridică privirea când se mai aude o maşină şi 
Yasmin simte cum visurile i se destramă când vede un BMW antic 
năpustindu-se prin gropi. 


Dacă Ashleigh Stafford ar fi fost făcută din piese Lego, atunci 
Clemence Northcote ar putea fi făcută din piese Duplo. Scundă şi 
îndesată, are un păr multicolor şi un gust vestimentar demn de un 
copilaş venit la o petrecere aniversară. 

— Spuneţi-mi Clemmie! îi îndeamnă ea când se fac prezentările. 
Toată lumea îmi spune aşa! 

Îşi împinge fiul în faţă. 

— A dyma Caleb.” 

— Mamă, las-o mai moale, bine? 

— Vorbeşti galeză? întreabă Blythe. Doamne, ce impresionant! 

Femeia se înroşeşte toată. 

— Învăţ. Cum să te prezinţi, hobbyuri, chestii de genul ăsta. Pot 
să lucrez de oriunde, iar cursurile de la facultate ale lui Caleb sunt 
online, aşa că avem de gând să stăm mult timp aici. Aş vrea să 
încerc şi să înot liber şi, normal, să învăţ şi limba şi... 

Se uită la Rhys, părând că i-a venit brusc o idee. 

— Poate ai putea organiza un curs de conversaţie la The Shore? 
Am citit în ziare că Bobby Stafford a cumpărat şi el o casă şi ştiţi că 
are şi el origini galeze? Am putea să facem ceva regulat. 

Rhys pare sincer oripilat de idee. 

— Să îţi prezint casa? 

— Ce mă bucur să te cunosc! minte Yasmin, aruncându-i lui 
Blythe privirea ce vrea să-i transmită să o urmeze pentru o scurtă 
şedinţă, imediat. 

Cele două femei se pregătesc să dispară când se deschide uşa lui 
Dee Huxley. 

— Pentru orice problemă, spune Jonty, strigă-ne! 


23 lar acesta e Caleb (în lb. galeză, în orig.). 


— Îţi mulțumesc foarte mult, dragă! Acum cred că am să trag un 
pui de somn. Ce mai drum a fost! 

Alături, la numărul 4, Rhys deschide uşa din faţă pentru 
Clemmie şi Caleb. Femeia discută cu el în galeză, iar el se 
moşmondeşte cu bagajele şi încearcă în mod evident să intre şi să 
iasă cât mai repede posibil, ceea ce înseamnă că nu vede ce vede şi 
Yasmin. 

Dee Huxley a rămas în pragul casei, privindu-l ţintă, de parcă l- 
ar cunoaşte. De parcă l-ar cunoaşte cu adevărat. 

Şi îl priveşte, înţelege Yasmin cu un fior, de parcă l-ar urî. 


34 
7 IANUARIE 
LEO 


Leo nu ştie ce să facă în privința lui Ffion; nu face decât s-o ţină 
în braţe. Trupul femeii e zguduit de suspine, iar el stă aşa până se 
linişteşte. 

— Şşt! spune el. E-n regulă. 

Dar este? 

Leo se chinuie să înţeleagă ce tocmai i-a spus. În jurul lor, nori 
negri se adună deasupra masivului muntos. Draig înseamnă 
dragon, ştie şi el, şi pentru prima dată îi vede forma în conturul 
stâncilor, cu coada care se întinde până în apă. O conduce pe Ffion 
la maşina lui şi deschide portiera, ridicându-i picioarele de parcă ar 
fi plăpândă, nu doar îngheţată. Porneşte motorul şi dă radiatorul la 
maximum, întrebându-se de unde să înceapă. 

— Nu poţi să spui nimănui, îl avertizează aprig Ffion. Nu ştie 
nimeni. Mamei i-am spus că a fost un tip de la o petrecere în aer 


liber — ea şi tata au înnebunit de furie pentru că, oricine era, nu-şi 
asuma responsabilitatea, dar am refuzat să le dau vreun nume. Nu 
suportam să ştie nimeni ce făcusem. 

— Ce făcuse el, o corectează Leo cu blândeţe. 

— N-a fost viol, dacă asta crezi. 

Ffion se şterge pe faţă cu mâneca pardesiului lui Leo. 

— N-a fost... n-a fost violent. 

Înghite în sec şi adaugă: 

— Nu în felul ăla. 

— Aveai 14 ani. 

Lloyd avea 46 când a murit, deci ar fi avut 30 când... Leo se uită 
la Ffion, ghemuită pe scaunul pasagerului, şi simte cum i se face 
greață. Din punct de vedere legal, 14 ani înseamnă viol, 14 
înseamnă că era un copil. 

— Lumea îmi spunea Ffion Wyllt. 

Îşi strânge genunchii la piept. 

— Înseamnă „Ffion sălbatica”. Chiuleam de la şcoală, 
răspundeam obraznic, şterpeleam lucruri din magazine. Şi cred că 
încercam să confirm reputaţia asta. Le spuneam profesorilor că am 
băut şi am petrecut până seara târziu, când, de fapt, mă uitasem la 
televizor cu mama şi tata. Amicilor mei le spuneam că mă 
prostisem cu unul şi cu altul, când, de fapt, eu nu ieşisem cu 
nimeni. 

— Când l-ai cunoscut pe Lloyd? 

— Şcoala l-a convins să se întoarcă într-o vară ca să facă o tabără 
pentru câţiva copii buni la muzică. 

Afară, o mână de fulgi de zăpadă se răsucesc în toate direcţiile. 

— N-am mai cântat o notă de-atunci, adaugă încet. 

— Nu eşti obligată să mai povesteşti. Nu acum. Doar dacă vrei 
tu. 


— Arăta bine. Îngrijit. Şi destul de fermecător, aş zice. Mai în 
vârstă, dar nu ca părinţii noştri. Unii dintre ceilalţi i-au spus cât de 
nebună eram — cum beam şi mă culcam cu cine se nimerea şi toate 
mizeriile alea pe care le născocisem. lar eu le-am cântat în strună, 
pentru că, odată ce ai căpătat o reputaţie, atunci aia devii. 

Lui Ffion îi tremură maxilarul şi se strâmbă. 

— În fine, a fost o petrecere în aer liber. Ideea lui Rhys. Ca să 
sărbătorească încheierea proiectului. 

Ffion vorbeşte repede, cu faţa schimonosită, de parcă ar durea-o: 

— M-a dus afară. A zis că are o sticlă de şampanie pentru noi 
doi. Tata fusese diagnosticat cu cancer... era o perioadă foarte, 
foarte nasoală, înţelegi? Voiam să fiu altundeva... să fiu alt cineva. 

— Unde te-a dus? 

De-a lungul carierei, Leo a interogat zeci de victime ale unor 
violuri, dar niciodată nu i s-a părut atât de greu să pună 
întrebările. 

— În studioul lui, în grădina maică-sii. 

Ffion scoate un râset lipsit de veselie. 

— Nu voiam să merg, dar nu ştiam cum să-l refuz şi nu făceam 
decât să vorbim şi să bem, aşa că... 

Se opreşte, privind în gol spre parbriz. Zăpada a început să se 
aşeze, acoperind malul pietros cu un strat alb. 

— Începeam să fiu agitată — eram depăşită — şi îmi amintesc că 
am văzut-o pe fereastra bucătăriei de la parter pe mama lui, aşa că 
speram că o să se uite jos şi o să mă vadă, că o să înţeleagă cumva 
că voiam să plec acasă. 

— Şi te-a văzut? 

Chipul lui Ffion e alb ca varul. 

— A stins lumina. Bănuiesc că se dusese la culcare. Şi m-am 
întrebat mereu dacă ştia cum e, de fapt, fiul ei. De ce e în stare. 


Începe iar să plângă, încet, cu suspine pline de suferinţă care-i 
sfâşie inima lui Leo. Nu suportă să mai asculte, dar, mai mult de- 
atât, nu mai suportă că Ffion trebuie să povestească. Se întinde şi o 
ia în braţe până i se domoleşte respiraţia. 

Îşi sprijină capul de-al ei şi rămâne urmărind vântul care iscă 
valuri pe lac. Rhys Lloyd a violat-o pe Ffion şi a devenit tatăl unui 
copil la care ea a fost nevoită să renunţe. Nu-i de mirare că îl ura. 
Încet-încet, îşi îngăduie să înţeleagă la ce s-a gândit din momentul 
în care a aflat adevărul. 

Oare îl ura suficient ca să-l omoare? 

SFÂRŞITUL LUI IULIE 
DEE 


Dee Huxley este în deplinătatea tuturor facultăţilor, mulţumesc 
foarte mult, dar la scurt timp după ce-a împlinit 70 de ani, a 
acceptat în sfârşit că ar fi momentul să o lase niţel mai uşor. 

— Mamă, casa asta e prea greu de administrat pentru tine. 

Fiul ei venise într-una dintre vizitele pe care i le făcea odată la 
şase luni. 

— Uite nişte apartamente supravegheate de personal calificat, 
cu vedere la fluviu. 

l-a aruncat o broşură de prezentare pe masă. Un agent de 
vânzări înnăscut. 

A naibii să fie ea dacă renunţa la conacul ei victorian cu cinci 
dormitoare, cu peluze întinse şi livadă îngrădită, ca să stea într-o 
cutie bej, unde să joace bingo miercuri seara şi să simtă mirosul de 
varză trecând prin pereţi. A frunzărit broşura. 


— N-are loc pentru un birou. Unde să-mi ţin hârtiile? 

Biroul lui Dee din conac era ticsit de polițe pline de documente 
cu etichete scrise de mână referitoare la întâlnirile anuale şi 
conturi. 

— Atunci retrage-te din consiliu! Haide, mamă - ar fi trebuit să 
te retragi de mulţi ani. 

— Mă întreb dacă-ai fi zis la fel în cazul în care eram bărbat. 

Dee n-are nicio dorinţă să se retragă, şi, cu toate că afacerea ar 
merge foarte bine şi fără implicarea ei, îi plăcea să urmărească 
lucrurile de la distanţă. 

În orice caz, trebuise să accepte că administrarea casei începea s- 
o depăşească. Nu atât că nu mai putea să tundă pomii sau să se 
urce pe o scară ca să curețe jgheaburile, ci mai degrabă că nu mai 
dorea să o facă. 

Fiul lui Dee fusese încântat când a scos conacul la vânzare. Mai 
puţin încântat a fost însă când, în loc să-şi ia un apartament tipic 
pentru un pensionar şi diferenţa de bani s-o depună într-un cont, 
Dee a cumpărat un apartament cu două camere în King's Cross, 
plus încă o casă, la The Shore, în nordul Ţării Galilor. 

— Dar nici măcar nu ai văzut-o! 

— Am văzut planurile, a răspuns calm Dee. Şi, mulțumită lui 
Google Earth, am făcut o minunată plimbare prin Cwm Coed. 
Cred că am să fiu foarte fericită acolo şi o să am şi a doua reşedinţă 
pentru întâlniri de afaceri şi vizitele prietenilor. 


Când coteşte spre The Shore, ştie că a luat decizia corectă. Aleea 
principală face un semicerc dinspre şosea către complex, lăsând să 
se întrezărească printre copaci scânteierea apei şi căsuţele învelite 
în lemn. Suprafaţa aleii însă e plină de gropi, iar Dee îşi strecoară 
atent maşina nouă printre ele. 


Un grup de oameni stă în faţa căsuţelor şi, când Dee parchează 
pe locul rezervat pentru numărul 2, îl recunoaşte pe Rhys Lloyd. 

Întrebarea e, oare el o recunoaşte? 

Un bărbat chipeş în blugi şi cu o cămaşă descheiată la gât îi 
strânge mâna lui Dee. Are o strânsoare zdravănă — Dee observă 
genul ăsta de lucruri — şi ori e sincer încântat de prezenţa ei, ori se 
pricepe foarte bine să se prefacă. 

— Ei, asta chiar că e ceva! spune Dee. 

— Jonty Charlton, investitor. Bun-venit la The Shore, doamnă 
Huxley! 

Ah, un investitor. Măi să fie, asta explică deci strângerea de 
mână şi zâmbetul prefăcut. Dee îşi ciocneşte paharul de al lui 
Jonty. 

— Ei, ăsta mai zic şi eu un bun-venit... Mulţumesc, dragule! Eu 
sunt Dee. Doar dacă nu am dat de belea, desigur. Bun, deci pe cine 
mai avem aici? 

Îl vede pe Rhys holbându-se la ea, cu o încruntătură 
nedumerită. Deci e limpede că încă nu i-a picat fisa. 

— Rhys Lloyd, se prezintă el. Creatorul The Shore. 

— Într-adevăr. 

Nu o surprinde deloc că Rhys se descrie drept Creator. A dedus 
deja suficiente despre el ca să ştie că e arogant. Din experienţa ei, 
majoritatea bărbaţilor sunt aşa — şi are o grămadă de experienţă. 

— Ce mă bucur să te văd aici! 

Încruntătură lui Rhys se adânceşte. 

— Mă bucur foarte mult de cunoştinţă, doamnă Huxley! 

Soţia lui Rhys îi întinde o mână subţire şi bronzată, iar Dee se 
uită la ea cu interes. 


Când se apropie de casă, cu Jonty cărând geanta voluminoasă a 
lui Dee, o maşină de un galben ţipător intră pe alee cu un huruit 
profund. Dee surprinde expresia de pe chipul lui Jonty. 

— Mă tem că te-ai pricopsit cu băbăciunea, scumpule. 

— Un model clasic nu se demodează niciodată, doamnă Huxley. 

Elegant, îşi spune Dee. Poate un pic prea elegant. 


Femeia se plimbă pe la parterul noii sale căsuțe, admirând tuşele 
şic de inspiraţie nordică şi mobilierul ales cu mare grijă. Tocurile 
de oţel ale uşilor imense încadrează lacul ce pare un tablou, iar 
pâcla fierbinte îmblânzeşte imaginea. Încearcă mânerul, iar uşile 
alunecă în lateral cu un foşnet satisfăcător. 

Când se întoarce, vede dispunerea bucătăriei, a sufrageriei şi 
salonului, apoi se uită la Jonty. 

— Mă întreb dacă aş putea apela puţin la muşchii tăi... 

Peste 15 minute, Jonty are pete de transpiraţie pe cămaşă. 

— Mai e ceva? întreabă bărbatul, al cărui entuziasm de mai 
devreme a dispărut evident. 

— E perfect aşa. 

Dee zâmbeşte larg. Împreună — sau mai degrabă Jonty singur, cu 
Dee fluturând din baston ca să dirijeze manevrele — au mutat 
mobila, astfel încât masa să se afle în celălalt capăt al camerei, iar 
canapeaua în formă de L să fie în zona bucătăriei, lângă uşile de 
sticlă. 

— Nu mănânc niciodată la masă, îi explică Dee. Aş prefera să 
stau pe canapea cu tava în poală şi priveliştea asta. Tu nu? 

Femeia traversează camera şi face semn din mâini spre lacul a 
cărui apă de un albastru precum cerneala contrastează cu linia 
verde a malului. 

— Doar pentru asta plătim cu toţii, nu-i aşa? 


Afară, maşina sport e parcată în faţa căsuţei din mijloc, iar un 
BMW rablagit a ocupat ultimul loc, cel de la numărul 4. Un 
adolescent descarcă valizele din portbagaj, iar o femeie cu părul în 
toate culorile curcubeului stă de vorbă cu Rhys Lloyd. 

Dee îl priveşte o clipă. Chiar şi în timp ce conducea încoace, nu 
ştia dacă să-l acuze, însă acum, că l-a văzut — acum, că i-a văzut 
familia —, ştie că e inevitabil. 

Până la urmă, Rhys e cel care vine să o înfrunte. Îi sună la uşă 
după vreo oră sau două, chiar când ea se pregătea să se instaleze 
cu o carte în mână. Dee şi-a salutat vecinii, care par foarte plăcuţi; 
deşi ea — mai mult ca alții — ştie că aparențele pot fi înşelătoare. 

Rhys pare stingherit, privirea fugindu-i întruna de la faţa lui 
Dee la bastonul din mâna ei, apoi la propriile picioare. 

— Am venit să văd dacă te-ai instalat. 

— Totul e minunat, mulțumesc! Probabil că eşti încântat de acest 
loc. 

— Da, foarte... 

Se opreşte, cu chipul încreţit a nedumerire. 

— Ascultă... ne-am mai întâlnit cumva? 

— Cred că mai bine vii înăuntru. 

Dee intră în casă. Nu aşteaptă să vadă dacă Rhys o urmează, 
însă aude uşa închizându-se şi apoi tălpile de cauciuc ale pantofilor 
lui scârţâind pe gresie. Se aşază şi îl pofteşte şi pe el. Rhys rămâne 
o clipă în picioare, după care se aşază fără tragere de inimă în 
celălalt colţ al canapelei. 

Dee ia hotărârea finală. Ce ştie ea despre Rhys are într-adevăr 
foarte multă putere: genul de informaţie de care soţia lui — şi, de 
fapt, şi poliţia — ar fi foarte interesată. Genul de informaţie pe care 
ea ar putea-o folosi ca garanţie; poate în schimbul unor acţiuni la 


The Shore, care, vede acum, are potenţialul de-a deveni o investiţie 
excelentă. 

Mai mult decât orice, Dee vrea ca Rhys să ştie că n-a scăpat 
basma curată. 

— Numărul 36, începe ea în cele din urmă. 

Rhys se holbează la ea, iar faţa asudată începe să pălească. 

— Eu sunt proprietara. 

— Dar... 

Rhys pare că se căzneşte să respire. 

— Dar eşti... 

Se opreşte, privirea coborându-i la bastonul lui Dee şi la pielea 
încreţită de pe dosul mâinii cu care-l ţine. 

— Bătrână? 

Rhys se înroşeşte. 

Dee a deschis Numărul 36 pe la începutul anilor 1980, după o 
scurtă perioadă ca damă de companie. Industria era condusă 
aproape în întregime de bărbaţi, când, de fapt, nu cumva ar fi 
trebuit să fie dominată de femei? Mai mult, bordelurile în care 
lucrau atât de multe femei păreau locuri întunecoase şi soioase, 
transformând întreaga aventură — o glumă categoric intenţionată — 
în ceva mai degrabă sordid. 

Numărul 36 era o casă înaltă şi îngustă din Soho, cumpărată pe 
vremea când mai puteai să găseşti un chilipir. Dee a renovat 
parterul şi două dormitoare, apoi s-a lansat în afaceri. De-a lungul 
anilor, în vreme ce Numărul 36 avea tot mai mult succes, a 
terminat lucrările şi la restul clădirii. Rezultatul a fost un club plin 
de stil şi rafinament, cu şeminee mereu arzând şi barul plin cu 
băuturi scumpe, în care personalul era alcătuit din femei 
inteligente şi elegante care lucrau pentru comisioane foarte bune. 

— Dumnezeule! exclamă Rhys răguşit. 


Acum asudă din abundență, iar transpiraţia îi şiroieşte pe obraji. 

Fireşte, statutul de membru i-a fost anulat după agresiune. Dee 
era plecată din oraş când s-a întâmplat, iar femeia, internată în 
spital în momentul în care ea s-a întors, în mare grabă. 

— Poţi depune plângere, i-a spus Dee. 

Numărul 36 — şi implicarea lui Dee — era protejat de o serie de 
firme-paravan, iar bunăstarea personalului ei era mereu pe primul 
plan. Însă femeia a clătinat din cap. 

— Vreau să uit că s-a întâmplat vreodată. 

După aceea, Dee a rămas multă vreme la ea în birou. Incidentele 
de genul ăsta erau rare, însă o lăsau mereu zdruncinată şi plină de 
furie. Deţinea destule informaţii despre bărbaţi sus-puşi din 
Londra ca să doboare chiar şi guvernul, să-i scandalizeze pe 
enoriaşi şi să facă să se prăbuşească până şi bruma de încredere a 
populaţiei în poliţie, însă dacă nu făceau nimic rău, de ce să facă 
aşa ceva? Atât timp cât erau politicoşi şi respectuoşi, cât personalul 
ei era mulțumit şi stăpân pe situaţie... ce rău făceau? 

— Ce doreşti? întreabă Rhys, care se gândeşte deja la titlurile 
din ziare, Dee o ştie prea bine: expunerea pe care tabloidele ar 
acorda-o prăbuşirii lui de pe piedestal. 

— Nu vreau nimic. 

Deocamdată, adaugă în sinea ei. Dee are gusturi fine şi nu s-ar da 
înapoi de la un mic şantaj când şi când. 

— De ce-ai venit aici? 

Dee se uită în jur, privind podelele lucioase, ferestrele enorme şi 
priveliştea. 

— Pentru astea. 

A reuşit întotdeauna să separe afacerile de plăcere şi a avut un 
ochi bun pentru investiţii. Primul rând de căsuțe de la The Shore 
va aduce întotdeauna profit şi, dacă Dee ar alege vreodată să nu 


folosească ea căsuţa, ştie că o să aibă un profit foarte bun. Până 
atunci, ce ar putea să nu-i placă la o cabană situată pe malul 
lacului? 

— Dacă află vreodată soţia mea... 

— Oh, nimeni nu se pricepe mai bine să ţină secrete decât Dee 
Huxley. Cu toate că... 

Rămâne cu privirea aţintită asupra lui, bucurându-se să-l vadă 
cum se foieşte. 

— Acum, că ţi-am văzut soţia şi cele două fiice adorabile, am să 
rămân cu ochii pe tine. 

Se apleacă mai aproape de el şi-şi coboară vocea, deşi n-are cine 
să-i asculte: 

— Şi ai face bine să le tratezi mai bine decât ai tratat personalul 
meu, altminteri s-ar putea să uit cum se ţine un secret. 

7 IANUARIE 
FFION 


Pe Ffion o doare sufletul pe cât de rău o doare şi capul. Se simte 
rănită. Expusă. Complet sfâşiată în faţa acestui bărbat pe care de- 
abia îl cunoaşte şi care totuşi ştie despre ea mai multe decât oricare 
dintre prietenii ei. Are ochii lipiţi de umărul lui, însă nu poate 
scăpa deloc de imaginile din propria minte. 

Au ieşit să bea şampania pe care Rhys o adusese special pentru 
tine, iar o vreme a fost chiar distractiv. Ffion râdea în vreme ce 
bulele i se ridicau în capul deja amețit, şi a început să se clatine 
când au coborât în picioare. Încă auzea vocile celorlalţi de la 


petrecere şi vedea lumina prin geamurile şcolii. Încă era în 
siguranţă. 

Apoi, Rhys i-a oferit braţul — extravagant, cu o mică plecăciune, 
de parcă erau într-o piesă de teatru cu costume de epocă — şi i-a 
propus să termine sticla într-un loc mai confortabil. Ffion ştia ce 
înseamnă şi mai ştia şi că nu vrea să se simtă mai confortabil. Dar el, 
mimând că îi asigură escorta, o ridicase în picioare. O parte din 
fiecare fată e menită să se apere singură cu mult înainte să-şi dea 
seama de ce. Dacă Rhys ar fi luat-o cu forța sau ar fi târât-o afară 
din sală, Ffion ar fi ştiut ce trebuie să facă. S-ar fi luptat cu el. Ar fi 
dat din picioare, ar fi muşcat şi ar fi ţipat ca să scape. 

În schimb, ea... 

— Am făcut o reverență. 

Îşi întoarce capul ca să vorbească, iar ruşinea se revarsă în 
suspine care o îneacă. 

— Am făcut o reverență nenorocită. 

Şi-a plecat capul şi a tras în lateral de o fustă imaginară, 
recunoscătoare pentru scuza de-a se putea uita la iarbă şi a clipi 
pentru a-şi alunga teama. Acum vreau să merg acasă. Se uita la 
vârfurile tenişilor şi la noroiul pentru care maică-sa avea s-o certe. 
Vreau să merg acasă, a spus fără glas în timp ce se îndrepta de spate 
şi se auzea râzând, deşi nu era nimic amuzant. 

— Doamna e pregătită? 

Rhys purta un sacou — mai elegant decât impunea ocazia — şi 
manşetele cămăşii ieşeau de sub mânecile bleumarin. Ffion se 
zgâia la un buton de aur şi avea senzaţia că pământul se mişcă sub 
ea. Apoi a simţit cum i se întinde mâna şi se strecoară acolo unde 
era de aşteptat să se strecoare şi cum picioarele i se mişcă stângul 
dreptul stângul dreptul. Avea senzaţia că inima îi bubuie de frică. 

— Mie mi-a ajuns cât am stat cu puştii ăia, ţie nu? 


— Mda. 

Au pornit pe străduțe dosnice către casa familiei Lloyd, şi 
fiecare pas era parcă mai greu şi mai plin de deznădejde. Era mult 
mai matură decât ceilalţi, îi spusese el — aşa că de ce se simţea 
acum atât de imatură? 

— Putem să ne distrăm şi singuri, nu-i aşa? 

— Mda. 

Ffion simte răsuflarea lui Leo în creştetul capului, caldă şi 
liniştitoare, cerându-i parcă să spună cât de mult e în stare din 
adevărul ei. Ce s-a întâmplat în noaptea aia a existat numai în 
imagini — stăruitoare şi înspăimântătoare, ţinând-o trează şi 
purtând-o în locuri care o sperie chiar şi acum. Acum încearcă să le 
dea formă prin cuvinte care îi provoacă durere când le foloseşte. 

— Am spus da. 

Ffion îşi împleteşte mâinile, iar vârfurile degetelor îi sunt în 
continuare albe de la ger. 

— Am spus da la tot. 

I s-a părut imposibil să spună altceva. La urma urmei, asta era 
ce pretindea ea că-şi doreşte. Ce credea că-şi doreşte. Flirta şi-şi 
țuguia buzele şi vorbea în gura mare despre întâlniri pe ascuns cu 
băieţi mai mari din afara satului. Ea o ceruse. Era inevitabil. 

— Nu! 

O clipă, Leo o strânge mai tare la piept, dar îi dă drumul 
imediat, ca şi cum i-ar fi teamă că ar putea-o frânge. O 
îndepărtează blând, ţinând-o de umeri ca să rămână cu faţa la el. 
Vrea s-o vadă privindu-l, însă capul ei atârnă prea greu, iar 
ruşinea, încă şi mai greu. Ffion se uită la picioare şi-şi doreşte să-şi 
poată opri lacrimile. 


— Ffion, nu a fost vina ta, începe Leo, insistent, dar răbdător, 
spunându-i ceea ce ea încă nu poate să creadă. Nu tu ai cerut-o — tu 
nu puteai s-o ceri. Paisprezece ani, Ffion, 14! 

Trage adânc aer în piept şi-şi trece palmele în susul şi-n josul 
braţelor lui Ffion, iar ea nu e sigură dacă încearcă să o liniştească 
pe ea sau pe el însuşi, dar reuşeşte şi una, şi alta. Încetişor, ridică 
privirea, cu bărbia tremurând, şi se uită la el, apoi înghite în sec. 

— Dacă ai avea de-a face cu aşa ceva la serviciu, cu o fată de 14 
ani care a fost violată... reia Leo cu blândeţe. 

— Nu m-a violat. 

Însă îşi aminteşte nasturele rupt de la blugi şi vânătăile de pe 
umeri şi coapse. 

— „ce i-ai spune? 

Leo aşteaptă, privind în continuare în ochii lui Ffion când ea 
clatină din cap, aducându-şi aminte cât de neclintită şi de tăcută a 
fost pe canapeaua lui Rhys, cum nu s-a ferit de el, cum nu l-a 
refuzat, cum nu s-a împotrivit. 

Rhys i-a şoptit la ureche, fierbinte şi umed, în timp ce durerea o 
sfâşia pe dinăuntru. 

— Ai vrut-o toată vara, nu-i aşa? 

— Da, s-a auzit ea spunând. 

— Ce i-ai spune? repetă Leo, a cărui privire o îndeamnă să 
continue, iar Ffion ştie, ştie ce-ar trebui să spună, însă ea era Ffion 
Wyllt, iar Rhys ştia, aşa că trebuia să se fi aşteptat să... 

— l-aş spune că n-a fost vina ei, şopteşte Ffion. 

Vocea i se frânge şi începe iar să plângă. 

— N-a fost vina mea. N-a fost vina mea. 

JUMĂTATEA LUI AUGUST 
CALEB 


În mod normal, Caleb ar trebui să se plictisească de moarte. 
Mama lui spune că până anul viitor The Shore va avea o sală de 
jocuri, cu bar şi cafenea, plus un teren de golf amenajat printre 
copaci. În clipa asta, nici vorbă de aşa ceva, doar terasa, lacul şi 
umbra muntelui. Satul Cwm Coed e la vreun kilometru şi 
jumătate, dar nici acolo n-ai ce face. 

Nici oameni nu prea sunt prin zonă. În dimineaţa de după ce-au 
sosit la The Shore, Caleb a luat una dintre bicicletele verde-închis 
ale complexului şi s-a plimbat prin jurul lacului fără să vadă o 
singură maşină. Şi-a simţit umerii, de obicei ridicați până în 
dreptul urechilor, revenind lent în poziţia corectă. A pedalat şi mai 
repede, cu vântul aducându-i un rânjet pe faţă. Se simţea viu. 

— Ştiu că o să-ţi fie dor de prietenii tăi, i-a spus mama, însă 
Caleb simţea, de fapt, o uşurare. 

Uşurare că, atunci când telefonul lui scotea un bip, semn că 
primea un mesaj de la amicii lui, îl putea ignora, ştiind că, în clipa 
când veneau să-l caute, nu l-ar mai găsi. 

Totul începuse când schimbase şcoala, la jumătatea primului an 
de gimnaziu. Toată lumea avea deja grupuri de prieteni, iar Caleb 
se simţise recunoscător să fie luat sub aripa lui Brett şi Jamil. Iniţial, 
fusese distractiv — chiar şi furturile din magazine erau distractive —, 
însă apoi începuseră să fie răniţi oameni, iar Caleb se speriase. Se 
luase de mama lui, ştiind însă că se comportă nedrept cu ea, dar, 
totodată, incapabil să se abţină să se dezlănţuie. 


— Au o influenţă negativă asupra ta, spunea ea, iar Caleb nu 
făcea decât să-şi trântească uşa de la dormitor şi să se ascundă din 
faţa adevărului. 

Acum, Caleb se uită la telefon. La două case mai încolo, Rhys 
Lloyd cântă şi, chiar dacă băiatul urăşte muzica clasică, i se pare la 
locul ei aici, cu soarele scânteind pe apă. Tabby şi Felicia se joacă 
cu flamingii lor roz. 

— Caleb! strigă una dintre ele. Nu vii şi tu? 

Le ignoră. Caută prin contacte, blocând pe rând toate numerele. 
Brett, Daz, Jamil. Cu fiecare număr blocat, se simte de parcă s-ar 
lepăda de o piele. 

— Oh, Doamne, Tabs, tocmai ţi-ai arătat un sfârc, jur! răsună 
vocea Feliciei prin aerul nemişcat. 

Caleb se uită — în definitiv, are 15 ani —, dar nu vede nimic. 

— Rahat, crezi că sunt şi peşti aici? zice Tabby, care-şi ridică 
picioarele sus pe flamingo. Adică, peşti adevăraţi. 

Caleb îi surprinde privirea lui Bobby Stafford, aflat pe terasa 
vecină, întins pe un şezlong şi cu o bere în mână. 

— Crezi că gemenele ar putea avea împreună un neuron? 
întreabă Bobby. 

Caleb râde, iar Bobby face semn cu berea spre el. 

— Estul Londrei, nu-i aşa? 

— Dagenham. 

— Cu ce te distrai p-acolo? 

Caleb ridică din umeri, deloc dispus să-şi amintească iar de Brett 
şi gaşca lui. 

— Făceai vreun sport? 

— Dădeam un pic cu piciorul în minge. 

— Ai încercat vreodată să boxezi? 

— Nu prea. 


Bobby face semn spre copertina de la balconul de deasupra. 

— O să pun un sac de box sus. Îţi dau câteva ponturi, dacă vrei. 

Caleb simte un val de căldură. 

— Mda, bine! 

Îşi aruncă telefonul pe terasă şi adaugă: 

— Mai bine merg să văd cum e apa. 

Bobby îi face cu ochiul. 

— Şi restul, nu? 

Caleb se întinde. Sare pe terasa următoare, coboară pe ponton, 
îşi ia avânt şi face un salt, aterizând între Felicia şi Tabby. Lacul e 
rece ca gheaţa şi întunecat, iar el deschide ochii şi înoată cu mişcări 
largi în apa limpede. Ţâşneşte în lumina soarelui, râzând de 
indignarea de pe feţele ude ale gemenelor, după care se ridică. 

Puțin mai departe pe mal se vede mişcare şi zăreşte o fată cu păr 
roşcat ce se ascunde printre copaci. O vede acolo de câteva zile, 
spionându-i şi crezând că nu poate fi zărită. În lipsă de altceva mai 
bun de făcut, pleacă după ea, dar când ocoleşte casele, o mână îl 
înhaţă de umăr şi-l întoarce, apoi îl împinge cu putere în peretele 
de lemn. 

— Dacă ţi se mai scurg, ochii după fetele mele, îţi tai coaiele! 

Rhys şi-a înfipt mâna în gâtul lui Caleb, apăsându-l pe trahee. 
Băiatul le aude pe gemene cum râd pe lac şi pe mama sa discutând 
cu doamna Huxley, de la numărul 2. Transpiraţia i se scurge pe 
şira spinării. 

— Nu mi se... încearcă el să spună, însă pumnul lui Rhys se 
strânge pe gâtul lui şi nu mai poate vorbi. 

— Nu eşti de nasul lor. 

— Am... 

Pe lângă umilinţă şi spaimă, Caleb simte şi un val de furie 
turbată, care împinge să iasă la suprafaţă. 


— Ai înţeles? întreabă Rhys. 
Pumnul lui Caleb se pregăteşte, dar nu mai apucă să acţioneze. 
Rhys ridică genunchiul, iar vederea lui Caleb se întunecă. 

7 IANUARIE 
LEO 


— M-a condus acasă după aceea. 

Leo a dat la maximum radiatorul maşinii, aşa că lui Ffion îi 
revine încet-încet culoarea în obraji. Se ghemuieşte sub haina ei şi a 
lui Leo, iar din părul încă umed i se ridică aburi. Afară, ninsoarea 
s-a oprit, iar puţinii fulgi care s-au depus sunt suflați de vânt. Lacul 
e cenuşiu şi valurile se izbesc violent de țărm, iar Leo se înfioară 
când îşi aminteşte de Ffion în apă. 

— Îmi amintesc că m-a sărutat de noapte bună. l-am zis 
mulţumesc, povesteşte ea nefericită, cu ochii strâns închişi ca să-şi 
alunge amintirea. 

Pe partea cealaltă a lacului, The Shore pare că-i tachinează, iar 
Leo încearcă să se concentreze la apă, la munţi, la copaci. La vreo 
200 de metri mai încolo pe mal, doi băieţi se joacă cu undiţele. Leo 
încearcă să şi-l închipuie pe Harris la vârsta lor. 

— Am făcut baie în fiecare zi săptămâni întregi, continuă Ffion. 
Nu mă simţeam niciodată curată. Într-o zi, mi-am dat seama că 
trupul meu nu mai era la fel. Şi am înţeles că eram gravidă. 

— Le-ai spus imediat părinţilor tăi? 

— Mama şi-a dat seama. În acel moment, era deja prea târziu ca 
să mai fac ceva. 

— Şi ce-au făcut? 


— Au ţipat. Mult. Voiau să ştie cu cine mă culcasem, dar nu le- 
am spus. Mama a luat pe rând toţi băieţii din tabără — „Ăla? Sau 
ăla?” Tata era dezamăgit; asta a fost partea cea mai rea. Îmi spunea 
gwyllt; zicea că e dezamăgit să afle că toate zvonurile alea despre 
mine erau adevărate. 

Ffion expiră tremurător. 

— Fusese deja diagnosticat cu cancer în stadiu terminal — ştiam 
că are mai puţin de un an de trăit. Uram că îl dezamăgisem chiar 
înainte să moară. 

— Deci n-a mai apucat să o vadă pe Seren. 

Înseamnă stea, îşi aminteşte Leo. O lumină strălucitoare în 
întuneric. Se uită pe geam şi se încruntă. Băieţii cu undiţele se 
agită, iar unul dintre ei porneşte în fugă spre hangar, în vreme ce al 
doilea rămâne în genunchi, aplecat peste ceva. 

— A fost ideea mamei să zicem că e sora mea. Îşi doriseră şi alţi 
copii după mine, însă mama suferise şase avorturi spontane şi 
până la urmă renunţaseră să mai încerce. A zis că aveau să o 
crească pe Seren ca şi cum ar fi fost copilul lor. Nu ştiu ce părere a 
avut tata — el şi mama petreceau o groază de timp vorbind cu uşa 
închisă —, însă a fost de acord. A zis că aşa o să am ocazia să mă 
îndrept. Să... 

Ffion îşi înghite un suspin. 

— Să-l fac să fie mândru de mine. 

— Şi uită-te la tine! îi spune Leo şi o strânge de mână. Eşti 
detectiv. De asta n-ar fi fost mândru? 

Ffion râde — un râs ciudat, întrerupt de sughiţuri, dar tot râs. 

— Poate în sinea lui. Spunea că poliţia e „o risipă de bani din 
nenorocitele de impozite”. 

Imită un mârâit, apoi scoate acelaşi râs firav şi trist. Lacrimile îi 
brăzdează faţa şi-şi freacă obrajii cu palmele. 


— Ţine seama că unii ar fi de acord cu el, dacă m-ar vedea că 
jelesc când avem de rezolvat o crimă. 

Ffion trage adânc aer în piept şi se uită la Leo cu o expresie 
hotărâtă. 

— La care probabil ar trebui să ne întoarcem. 

— Nu-i nicio grabă, răspunde Leo, însă acum vede o maşină de 
patrulă apropiindu-se de lac şi îndreptându-se spre hangar; o vede 
şi Ffion şi începe să-şi caute staţia radio. 

Leo scoate maşina pe plajă şi iese în calea patrulei care opreşte 
între hangar şi locul unde pescuiau cei doi băieţi. 

— Inspector Brady. 

Leo le arată insigna poliţiştilor în uniformă. 

— Mă ocup de cazul Rhys Lloyd. 

— Bună sincronizare! 

Agentul dă din cap către cei doi băieţi, care au ochii mari de 
entuziasm. 

— Cred că aceşti doi tineri pescari tocmai ţi-au pescuit arma 
crimei. 

SFÂRŞITUL LUI AUGUST 
STEFFAN 


Steffan Edwards e la pub. Era o vreme când aşa ceva ar fi 
declanşat semnale de fum digitale prin tot satul, până când soțul 
cuiva ar fi fost trimis să-l convingă să părăsească zona periculoasă 
şi să se întoarcă acasă; sau măcar să bea cu el şi să-l ferească de 
necazuri. 


Dar Steffan n-a mai băut de doi ani, nouă luni şi şase zile, iar 
după primul an şi jumătate — când nu avea încredere în el nici 
măcar să treacă prin faţă pe la Y Llew Coch, darămite să calce 
înăuntru —, a revenit la vechiul său loc de la bar. 

la o gură de cafea — neagră, cu două linguriţe de zahăr — şi se 
uită morocănos la balanţa financiară a hangarului. Merită un fel de 
medalie pentru că nu s-a apucat de băut cu asemenea cifre, nu? Nu 
poţi învinovăţi omul că bea şi el ceva când afacerea i se duce de 
râpă. 

Şi totuşi, n-o să bea nimic. Nici măcar nu se gândeşte la băutură. 
Unii poate că aşa ar face: să bea o halbă sau o duşcă de vodcă, 
numai ca să-şi înece un pic amarul, fără să stea prea mult pe 
gânduri. Nu şi Steffan. El ar mai cere încă un rând înainte să-l 
termine pe primul; să ajungă să se clatine pe picioare cât ai zice 
ultima comandă. Pentru Steffan, e totul sau nimic. 

La sfârşitul fiecărei săptămâni, calculează veniturile şi scrie 
suma în registru, alături de totalul actualizat pentru tot sezonul, 
comparativ cu cel din anul precedent. În fiecare an, munceşte puţin 
mai mult; în fiecare an, încasează ceva mai puţini bani. Poate 
repara bărci tot timpul anului, însă 80% din venituri se adună în 
perioada vacanţelor, când campingurile sunt pline de familii care 
vin la lac în fiecare dimineaţă. Cu ani în urmă, când afacerea era 
condusă de taică-su, nu erau decât hidrobiciclete şi plimbări de 
plăcere; acum e plin de caiace şi amatori de windsurfing. Steff are 
toate echipamentele necesare - nu asta-i problema. Problema e 
China. Ori Japonia sau unde s-or face gonflabilele astea nenorocite. 
Pe vremuri, închiriai o barcă în vacanţă pentru că normal că nu 
puteai să-ţi cumperi — unde s-o ţii? Acum o bagi sub scară sau în 
mansardă, împachetată frumos într-un rucsac. Pe Steffan îl doare 
inima de fiecare dată când vede cum apar autorulotele şi-şi revarsă 


conţinutul pe iarbă. Adună în minte taxele de închiriere: două 
plăci, un caiac, o amărâtă de bărcuţă galbenă pentru copii. Încă 100 
de lire pierdute. 

Uneori, nici măcar nu le iau cu ei acasă. Plasticul plesneşte sau 
au întârziat şi barca nu s-a uscat încă. Ce au adus strâns într-un 
cubuleț e acum mult prea mare ca să mai încapă în geantă. Au dat 
doar 30 de lire pe ea la Aldi — o să-şi ia alta la vară. Le îndeasă în 
containerele de gunoi deja pline sau le lasă pe mal, ca să le strângă 
el înainte să le ia apa. 

Şi totuşi, Steff nu e genul care să se dea bătut. Întotdeauna a fost 
în pas cu vremurile, întotdeauna a căutat oportunităţi. Întoarce 
bucata de hârtie pe care-a scris cifrele brute şi schiţează o barcă. 
Sub ea, face o listă cu toate serviciile lui de închiriere — caiace, plăci, 
bărcuţe — şi loveşte în dinţi cu celălalt capăt al pixului, gândindu-se 
ce ar putea să mai adauge. 

Huw Ellis îşi aduce paharul gol înapoi la bar şi dă din cap spre 
Steff. 

— lawn? 

Privirea îi coboară instantaneu, să verifice ce bea Steffan. E 
umilitor, dar Steff nu poate să se plângă - Huw l-a adunat nu doar 
o dată de pe jos. 

— Mda, nu-i rău. 

Acum, Steffan mâzgăleşte ceva pe carena bărcii, cu mintea tot la 
lista cu servicii, când, brusc, îi vine o idee. 

— Ce nuanţă de verde au folosit la The Shore? 

— Habar n-am. Am denumirea pe undeva. 

Steff se uită la el. 

— Vrei să o caut acum? 

— Mulțam! 

Huw clatină uşurel din cap, dar îşi scoate telefonul. 


— E pe factura mea, care — apropo — e tot neachitată, deci dacă te 
gândeşti să faci vreo treabă pentru ei, cere-le banii în avans. 

Măreşte documentul de pe ecran şi adaugă: 

— Se numeşte Hunter. 

Steffan îşi notează. 

— Şi alb, da? 

Huw pufneşte. 

— Crezi că lordul şi lady Lloyd ar alege ceva atât de banal ca un 
simplu alb? Te anunţ că e Timid Mist. 

— S-a aranjat bine, nu-i aşa? întreabă Steffan. La Rhys mă refer. 
Şi bravo lui că a adus banii înapoi acasă! Mulţi n-ar face aşa ceva. 

— Îi vezi cumva prin magazine? îl întrerupe Huw. Acolo vine o 
dubă de la Ocado practic în fiecare zi, iar Ewan spune că până 
acum nu le-a vândut nici măcar o fâşiuță de bacon de când s-a 
deschis complexul. Ai dracului englezi! 

— Nu şi Rhys... el e galez, ca tine sau... 

— Zici tu? râde Huw. Abia aştepta să scape de-aici. 

Steffan nu mai spune nimic. Rhys îi datorează bani lui Huw, iar 
unde sunt bani, sunt şi probleme. 


Ascunsă adânc în hangar se află o barcă cu vâsle pe care Steffan 
a construit-o cu mâna lui şi pe care avea de gând s-o vândă. Timp 
de cinci zile, ignoră orice altă lucrare şi se ocupă de barcă, pe care o 
sablează, o dă cu grund şi o etanşează, după care o vopseşte cu 
două straturi de Hunter. Finisează detaliile cu Timid Mist, apoi 
scrie cu şablonul literele pe pupă, imitând cu fidelitate fontul pe 
care l-a văzut pe internet. E ceva de la The Shore! Cu litere mai mici, 
scrie Tabby şi Felicia — câte un nume pe fiecare vâslă. În final, mai 
dă şi un strat de lac, astfel încât acum bordajul luceşte. 


N-a mai bătut vântul de câteva zile. Singurii care ies pe lac sunt 
cei suficient de antrenați să urmărească undele; suficient de 
răbdători să aştepte palele de vânt care să-i mai poarte câteva sute 
de metri. Steffan îşi porneşte barca pneumatică rigidă şi se 
îndreaptă către The Shore, cu bărcuţa proaspăt vopsită săltând în 
urmă. Are vreo câteva plăci de închiriat pe lac, iar mai încolo, către 
munte, o vede pe Angharad care pescuieşte din lugherul ei cu vele 
roşii. Ceva mai devreme, Bobby Stafford — care, trebuie să 
recunoască, nu se târguieşte niciodată pentru taxa de închiriere pe 
timpul verii — a dus ski-jetul lui Steff în golfuleț. Steffan îl vede din 
hangar: la amiază, în fiecare zi, precis ca un ceasornic. 

Adolescenţii sunt în apă în faţa pontonului, iar Steffan reduce 
acceleraţia ca să încetinească. Le zăreşte pe fiica mai mică a lui 
Elen, Seren, şi pe gemenele lui Rhys pe nişte flamingi roz. 

Rhys e pe terasa de la numărul 4, unde discută cu două femei — 
una mai dolofană, cu păr fistichiu, cealaltă cu păr cărunt şi 
sprijinită într-un baston. Rhys ridică privirea când se apropie de el 
şi porneşte spre casă. La câţiva metri de ponton, Steff opreşte 
motorul; a calculat perfect viteza şi direcţia. Conduce bărci de la 
opt sau nouă ani — s-ar descurca şi legat la ochi. 

Steffan îi aruncă barbeta lui Rhys şi coboară imediat ce e 
suficient de aproape. 

— Am terminat de reparat barca asta cu vâsle. Mă întrebam 
dacă nu le-ar plăcea fetelor tale. 

E atât de emoţionat, încât a trecut direct la subiect şi-i vine să-şi 
dea palme. Rhys pare luat ca din oală — Steff ar fi trebuit să se 
gândească la o mică introducere, poate să-l întrebe ceva de familie. 
Însă barca arată bine, iar verdele şi albul scânteiază în soare. Arată 
ca şi cum acolo i-ar fi locul. 


Una dintre gemene îşi manevrează flamingoul ca să cerceteze 
barca mai îndeaproape. Steffan ar vrea să găsească vâsla cu numele 
ei pe ea, dar aceasta deja se uită la Rhys, cu palmele împreunate în 
faţă. 

— Oh, te rog, tati! 

— O barcă ar fi minunată, zice soţia lui Rhys. Am văzut nişte 
pernute care s-ar potrivi de minune în ea. 

— Cât vrei pe ea? întreabă Rhys. 

— Nimic. E a voastră. 

— Mulţumesc, Steff, foarte generos din partea ta! 

Steffan inspiră adânc, apoi îi întinde lui Rhys macheta de 
fluturaş. A muncit la ea în fiecare oră în care nu lucra la barcă; a 
calculat preţurile şi a găsit tarife pentru tipar. 

— Fireşte, cele propriu-zise vor fi lucioase şi cu poze mai 
acătării. 

Îi explică planul său de parteneriat între hangar şi The Shore, iar 
Rhys studiază fluturaşul în timp ce îl ascultă. 

— Înţeleg! Super! Mulţumesc pentru barcă! 

Steffan e copleşit de uşurare. Lui Rhys îi plac planurile lui. 
Acum poate să comande bărcile pe care le-a rezervat şi să cumpere 
vopseaua necesară. O să-i mai trebuiască plăci cu vâsle şi veste 
gonflabile — poate verzi, cu logoul The Shore. 

— N-ai pentru ce. 

— Foarte bună treabă! adaugă Rhys, iar Steffan e atât de 
stimulat de uşurare şi entuziasm, încât îl cuprinde pe Rhys într-un 
soi de îmbrăţişare rezervată de obicei pentru meciurile de rugbi şi 
interpretările la beţie ale cântecului Land of My Fathers. 

În vreme ce goneşte spre hangar, pregătit pentru un nou capitol 
al afacerii sale, simte un fior pe care nu-l avea niciodată de la 
băutură. În Cwm Coed sunt unii care nu-l bagă deloc în seamă pe 


Rhys de când a construit The Shore, dar Steffan nu vrea să audă 
nimic împotriva lui. 
Rhys Lloyd îi va salva afacerea. 

Osian Wynne are 13 ani şi este periculos de emoţionat. Când 
Ffion şi Leo ajung la debarcader, el şi amicul lui stau la câţiva metri 
de trofeul lui Rhys Lloyd, de parcă ar fi scos la lumină o bombă 
rămasă neexplodată. 

— Am zis eu că o să fie un loc al faptei. 

Mama lui, Donna, a ajuns la câteva secunde după maşina 
poliţiei. 

— N-am zis că o să fie un loc al faptei? 

Se uită la grupul de vreo 20 de localnici ademeniţi acolo de 
puterea Facebookului. 

— Aşa a zis, intervine Osian. Ffion, nu pui nişte bandă d-aia alb 
cu-albastru? 

— Ai nevoie de cretă? întreabă altcineva. 

Sfinte Dumnezeule! Ffion învinuieşte fondurile guvernamentale 
alocate infrastructurii internet rurale pentru iubirea relativ recentă 
a locuitorilor din Cwm Coed pentru serialele polițiste scandinave. 
Au devenit cu toţii detectivi de fotoliu. Se întoarce către grupul de 
gură-cască. 

— Are cineva o sacoşă? 

— O să fie vreo recompensă? întreabă Osian. Strâng bani pentru 
o undiţă nouă. 


— Recompensa ta este fiorul pe care-l ai când ajuţi într-o 
anchetă de crimă, răspunde Ffion, ridicând trofeul care e mai greu 
decât se aştepta. 

De ţepii aurii s-au agăţat fire de alge. 

— Super! 

Osian nu e deloc impresionat. 

— Amice, ăsta ar putea fi cheia în toată povestea, spune Leo, 
care scoate zece lire din buzunar şi i le dă lui Osian în timp ce-i 
face cu ochiul. Bună treabă! 

— Eşti prea amabil, îi atrage atenţia Ffion când se întorc la 
maşină, iar mulţimea s-a dispersat, dezamăgită că n-a avut parte 
de spectacol. 

— Am crezut totdeauna că amabilitatea nu e apreciată la justa ei 
valoare, răspunde Leo blând. 

În mod cert, nu de amabilitate au parte când ajung la Chester, 
unde Crouch îşi dă teatral ochii peste cap când vede punga cu 
dovada pe care Leo i-o aduce în birou. 

— Ce-ai acolo? Alte potcoave de cai morţi? 

Leo o aşază pe masa de lucru a inspectorului-şef. 

— Arma crimei. Recuperată din Lacul Oglinzii, ceva mai 
devreme. 

Ffion urmăreşte emoţiile contradictorii de pe chipul lui Crouch. 
E un rezultat excelent — tipul ăsta chiar n-ar putea să scoată şi el 
măcar un foarte bine? 

— Era dracului timpul să-ţi câştigi şi tu mălaiul. 

Crouch izbucneşte în râs. Asta face el, a observat Ffion: îşi 
îndulceşte remarcile odioase cu rânjete şi hohote de râs cretine, de 
parcă toată lumea îi apreciază gluma. 

— Suntem în drum spre laborator, adaugă Leo. Dacă eşti dispus 
să autorizezi testul, desigur. 


— Normal că apa a distrus deja orice dovadă utilă, comentează 
Crouch, ca şi cum ar fi vina lui Leo. 

— Ei bine, de fapt, intervine Ffion cu un glas puternic, au putut 
fi prelevate amprente latente şi de pe obiecte cufundate în ape 
stătătoare timp de câteva săptămâni. Au fost făcute cercetări 
asupra unor arme de foc aruncate în lacuri cu apă dulce şi 
rezultatele au arătat o degradare nesemnificativă. 

ÎI priveşte în ochi pe Crouch şi completează: 

— Deci s-ar putea să avem noroc. 

Inspectorul-şef se lasă pe spate în scaun. 

— Încep să ajung la concluzia că te iroseşti în nordul Ţării 
Galilor, inspector Morgan. 

— Numai în zilele libere, domnule, replică Ffion. Sunt letale 
pentru barul meu. 

— Ha! 

Crouch se întoarce spre calculator şi bate cu un singur deget în 
tastatură. Ffion şi Leo aşteaptă. 

— Vă aşteaptă la laborator. 

Crouch ridică privirea, de parcă e surprins să îi găsească tot 
acolo, şi îi repede: 

— Haide odată, duceţi-vă! 

— Mersi, şefu! zice Leo. 

— Cred că e cazul să iei nişte lecţii de la fata asta, adaugă 
Crouch arătând către Ffion, care a ieşit deja pe jumătate din birou. 
Ai rămas fără testicule? 

— Nu, domnule. 

— Atunci scoate şi tu nişte sămânță, ce Dumnezeu? 

Ffion se întoarce. Dacă Leo n-are de gând să-i spună nimic, 
atunci să fie ea a dracului dacă nu... 


Dar simte pe braţ mâna lui Leo care o împinge blând, dar ferm, 
afară din biroul lui Crouch. 

— Cineva trebuie să-i spună vreo două, remarcă ea pe drum 
spre laborator. 

— Aşa e el. Un dinozaur. 

— Scapă doar pentru că nu-i răspunzi. 

— Nu mă deranjează. 

Ffion râde. 

— Da, sigur. 

— Şi chiar dacă mă deranjează, e viaţa mea, nu-i aşa? N-are 
nimic de-a face nici cu tine, nici cu oricine altcineva. 

Ffion simte cum începe să se înfurie. 

— Greşit! 

Se opreşte brusc, silindu-l pe Leo să se oprească şi el. 

— Bărbaţii ca ăla o să continue până-i opreşte cineva. Chiar dacă 
pe tine nu te deranjează — ceea ce, apropo, e cea mai gogonată 
balivernă pe care am auzit-o de când a pretins Yasmin Lloyd că e 
sfâşiată de durere —, cum rămâne cu următorul de care o să se ia? O 
chelneriță, un şofer de autobuz, un agent pe care Chiar îl 
deranjează. 

Îi scânteiază ochii şi adaugă: 

— Tu nu înţelegi? Nu e vorba de cum te simţi tu. De fiecare dată 
când nu-l înfrunţi pe Crouch, laşi baltă alt fraier. 

Ffion smuceşte de uşa laboratorului de Criminalistică şi o lasă să 
se trântească în mutra uluită a lui Leo. Îi bate inima cu putere şi nu 
are nevoie să-i spună un psiholog că proiectează propriile 
probleme asupra altcuiva. Şi totuşi, rămâne surprinsă să descopere 
un aspect asupra căruia ea şi Crouch sunt de acord sută la sută. 

Leo Brady chiar are nevoie de o pereche de testicule. 

Pe Mia o omoară durerea de spate. Face curat pentru Glynis 
Lloyd o dată la două săptămâni şi deja îi e groază de ce urmează: 
aspiratorul  cântăreşte o tonă. Apartamentul de deasupra 
magazinului are două rânduri de trepte, iar Mia a cărat aspiratorul 
la ultimul etaj ca să termine şi-acolo. 

— Vrei să mut cutiile alea sau dau în jurul lor? strigă Mia. 

Glynis nu se îndepărtează niciodată prea mult. Mia nu e deloc 
sigură dacă bătrânei îi place să o verifice sau pur şi simplu îşi 
doreşte companie. Cum se aştepta, Glynis vine în dormitorul 
pentru oaspeţi în doar câteva secunde. 

— E cam dezastru, ştiu... fă şi tu ce poţi! 

— Să le duc la gunoi? 

Mia se uită la dosarele care acoperă patul şi mare parte din 
podea. 

— Încercam să găsesc nişte acte de-ale lui Jac, dar, cum vezi, e ca 
şi cum aş căuta acul în carul cu fân. 

Printre dosare se află mănunchiuri de chei, teancuri de extrase 
de cont, scrisori şi articole rupte din reviste. Mia ridică nişte 
tăieturi din ziare îngălbenite de timp. Un Rhys adolescent 
zâmbeşte stingher spre aparatul foto, ţinând sus un trofeu. 

Rhys Lloyd, Enillydd, Eisteddfod yr Urdd. 

— Asta e de când a câştigat premiul pentru cel mai bun solo. 
Mai e unul pe undeva, cu o poză cu el şi soprana Lesley Garrett. 


Glynis se aşază pe pat şi începe să răscolească printr-un teanc de 
ziare. 

— Nici măcar nu ştiu de ce le-am păstrat pe toate. Cred că 
trebuie să existe vreo referire la Rhys pe undeva, dar n-am ajuns 
niciodată s-o decupez. 

Ziarele sunt toate regionale, în galeză şi în engleză. Unul dintre 
ele a fost împăturit cu paginile interioare la vedere, iar Mia zăreşte 
numele şcolii locale într-un titlu. Îl scoate şi zâmbeşte când vede 
chipurile cunoscute. 

— Ăla e Hari Roberts? 

Arată spre un băiat din primul rând. 

— Şi uite-o şi pe Ffion, iar acolo cred că e Mari Alys Pugh, din 
Fronbach. 

Copiii se află în sala de muzică a gimnaziului, iar poza a fost 
făcută la finalul taberei de vară conduse de invitatul nostru special şi 
fost elev aici, Rhys Lloyd. 

Glynis îşi pune ochelarii şi ia articolul. 

— Nu mi-a plăcut niciodată fotografia aia cu el. Era epuizat tot 
timpul când se apropia de 30 de ani — cu toate turneele alea, ştii tu. 

Se ridică şi adaugă: 

— Tu nu eşti în poza aia? Ai fost şi tu în tabără, nu? 

— Eram la toaletă când a venit fotograful, rânjeşte Mia. Ce 
săpuneală mi-a tras mama! 

Glynis se apleacă şi mai trage o cutie de sub pat. 

— E un teanc întreg de poze pe undeva, pe-aici. 

— Oh, Glynis, nu te deranja pentru mine! 

— Vine mâine tânărul Caleb să monteze nişte rafturi — o să le 
pună el la loc. 

Deschide cărţile şi începe să se uite prin ele. 

— Caleb de la The Shore? 


Mia e surprinsă. The Shore parcă ar fi la 100 de kilometri, la cât 
se-amestecă oamenii de-acolo cu cei din Cwm Coed. Cu excepţia 
celor de faţă, îşi zice ea, rânjind răutăcios. 

— E un băiat tare cumsecade. A mai făcut câte ceva pentru mine 
de curând — pentru bani de buzunar, înţelegi? Uite-le! 

Glynis îi întinde un teanc de poze. 

— Oh, Doamne, de ce nu le-am văzut niciodată pe astea? 

Mia izbucneşte în râs. 

— la uite ce păr aveam! 

Frunzăreşte fotografiile, aducându-şi aminte limpede libertatea 
de care te bucuri la 16 ani, când n-ai altă grijă decât cum arăţi sau 
cu cine o să-ţi petreci ziua. 

— la şi tu câteva! o îndeamnă Glynis. Altfel, le pun la loc în 
cutie. 

— Eşti sigură? 

Mia alege trei sau patru, încă râzând. O să se ducă mai târziu să 
se apuce de curăţenie şi-n apartamentul pe care-l închiriază Elen 
de sărbători — trebuie să-i arate şi lui Ffion. 

— Machiajul ăla! Credeam că arătăm de-a dreptul trăsnet. 

Se uită de jur-împrejur prin cameră şi adaugă: 

— Acum, pot să te ajut să găseşti dosarul pe care-l căutai? 

— Mulţumesc, dar am să dau drumul mai târziu la radio şi caut 
eu. Trebuie să fie pe aici, pe undeva. Dacă dai cu aspiratorul prin 
locurile care se văd, ţi-aş fi recunoscătoare. 


Mai târziu, după ce termină şi la Elen, îi sună telefonul. 
Zâmbeşte când vede ecranul. 

— Bună, bună! 

— Toate bune, frumoaso? 


Bobby vorbeşte încet şi blând, stârnindu-i Miei un fior în 
măruntaie. 

— Ce pui la cale? 

— Sunt la muncă. Tocmai am reluat legătura cu copilul meu din 
flori, dar mai am două scene până să aflu că are nevoie de un 
transplant de rinichi şi eu sunt singurul donator potrivit. Tu cum 
eşti? 

— Tot aşa. 

ÎI aude râzând şi-i simte atât de tare lipsa, încât îi vine să plângă. 


Mia n-a crezut niciodată în dragoste la prima vedere până l-a 
cunoscut pe Bobby. E ceva despre care vorbesc adesea, pentru că 
nici Bobby nu credea, şi totuşi, când îşi amintesc de acea primă 
întâlnire, e ca şi cum lumea întreagă s-a oprit. 

— Nu mai conta nimic, spune Bobby de fiecare dată. 

— Ca o bombă ce explodează într-un film, adaugă Mia. Toată 
lumea aleargă şi ţipă, dar tu mergi cu încetinitorul şi tot ce auzi e 
bătaia inimii tale. 

Era curioasă să-i cunoască pe soţii Stafford. Primele celebrităţi 
sosite la The Shore — dacă nu-l puneai la socoteală pe Rhys Lloyd — 
şi chiar dacă nu urmărea Carlton Sands, serialul e cunoscut pentru 
poveştile controversate, iar Bobby Stafford apare foarte des în 
revistele de scandal. Noua lui soţie, Ashleigh, nu lipseşte niciodată 
din ele. Se mută de la un reality-show la altul şi dacă nu-şi mai face 
o operaţie estetică, atunci cu siguranţă e surprinsă de paparazzi 
prin cluburi de noapte, mereu alături de cineva un pic mai faimos 
decât ea. 

Mia l-a lăsat pe Rhys să le dea numărul ei proprietarilor de 
căsuțe, în caz că ar fi vrut vreunul să o angajeze. A rămas surprinsă 
când Bobby a sunat-o personal. Bănuise că oamenii de genul soţilor 


Stafford au angajaţi care să se ocupe cu aşa ceva. Bobby a râs când 
i-a Zis. 

— Numai labagiii au oameni care să cheme menajera în locul 
lor. 

Tocmai se pregătea să vină să vadă căsuţa şi se întreba dacă n-ar 
vrea ea să-i facă un tur. 

— Nu cunosc pe nimeni altcineva din zonă. 

— Nici pe mine. 

— O să te cunosc după ce-mi arăţi împrejurimile, i-a răspuns 
Bobby cu un rânjet pe care Mia l-a simţit prin telefon. 

Ce şmecher! 

A venit după o săptămână, iar când a coborât din maşină, Mia a 
avut senzaţia că explodase ceva. 

— Un foc de artificii, a spus ea mai târziu. 

— Ca şi cum aş fi vârât un cuţit în prăjitorul de pâine, a 
completat Bobby. 

Mia l-a dus la o plimbare pe muntele Pen y Ddraig. 

— Bunica mea era galeză, a zis Bobby. Întotdeauna mi-a plăcut 
zona. 

Stăteau în vârf, cu Llyn Drych şerpuind prin valea de sub ei. 

— Am senzaţia că m-aş întoarce acasă, a oftat el, însă nu se uita 
la lac, ci la Mia, care avea obrajii îmbujoraţi şi ochii strălucitori. 

A sunat-o în aceeaşi seară, când mergea spre casă. Mia de-abia îl 
auzea din pricina motorului McLarenului. 

— O să ţi se pară o nebunie... a început el. 

Totul era o nebunie. De la felul în care începuse totul până la 
ceea ce se întâmplă acum şi la ce va fi în continuare, imediat ce vor 
putea să fie împreună. 

— Nu mai durează mult, spune Bobby acum. 


Mia are încredere în el şi poate să aştepte — are senzaţia că l-a 
aşteptat deja o viaţă întreagă —, însă în clipa asta i se pare foarte, 
foarte departe. 

— Aş vrea să poţi veni săptămâna viitoare. 

— Şi eu. Dar am o pauză între filmări peste vreo două 
săptămâni. Şi mergem atunci undeva, bine? Doar noi doi. 

Urmează o pauză, apoi Bobby îşi drege glasul: 

— Ascultă, urăsc să-ţi cer aşa ceva, dar... 

— Ashleigh vrea să fac curăţenie? 

— E prea ciudat, aşa-i? O să-i spun că nu poti. 

— Şi să plătească pe altcineva? Deci nu numai că trebuie să fiu 
singură săptămâna viitoare, dar să nu-mi pot plăti nici chiria... 

Mia îl necăjeşte, însă Bobby o întrerupe îngrozit: 

— Nu poţi să-ţi plăteşti chiria? Iubita, dar de ce nu spui aşa? Îţi 
trimit eu bani. 

— Să nu care cumva să îndrăzneşti! Nu vreau bani de la tine. 
Normal că o să fac curat în casă. 

— Poţi lua cheia de la Rhys sau Jonty? Ei vin săptămâna 
viitoare, nu? 

— Pot, dar sunt ocupată toată săptămâna viitoare — e vacanţa de 
la mijlocul semestrului, iar casele de închiriat se transformă într-o 
adevărată nebunie. Am totuşi mâine vreo două ore libere, găsesc 
eu o soluţie, nu îţi face griji! 

— Mersi, iubita! Te iubesc, să ştii! 

— Ştiu. 


Huw Ellis e îmbrăcat cu pantaloni de pijama şi are în picioare 
papuci în forma capului lui Shrek. Deschide uşa ţinând în mână o 
felie de pâine prăjită cu caşcaval, de la care are tricoul plin de 


firimituri. Pe podeaua din hol, hainele de lucru stau aruncate într-o 
grămadă în jurul bocancilor. 

— Ffion ştie cumva ce ratează? întreabă Mia uitându-se 
împrejur. 

— Şi-a mai luat din lucruri azi, răspunde Huw, ignorând 
înţepătura. Fireşte, a aşteptat să plec la lucru. 

Muşcă din pâine şi vorbeşte cu gura plină de caşcaval: 

— O să mai stai de vorbă cu ea? 

— Mda, pentru că prima oară a mers foarte bine, nu-i aşa? 

La câteva săptămâni după despărţirea lui Ffion de Huw, Mia a 
făcut o încercare de a-i împăca, deşi ştia că nu face bine. Rezultatul 
a fost că Ffion a refuzat să mai stea de vorbă cu ea până nu i-a 
promis să nu mai aducă niciodată vorba despre iubirea vieţii ei. 

— Am venit să-ţi şterpelesc cheile de la The Shore, adaugă ea 
înainte să apuce Huw să o roage iar. Trebuie să fac curat la 
numărul 3. 

Huw o priveşte bănuitor. 

— De unde ştii că am un rând de chei? 

— Se spune că refuzi să le dai înapoi până nu eşti plătit. 

Mia se sprijină de tocul uşii de la verandă. 

— Haide, Huw, vreau şi eu să ajung acasă, să-mi înmoi 
bătăturile în apă sărată. 

— Chiar n-aveam nevoie de imaginea aia în minte. 

Bărbatul lasă uşa deschisă şi se întoarce prin hol în bucătărie. 
Mia vine după el şi-l urmăreşte cum scotoceşte într-un sertar. În 
chiuvetă sunt îngrămădite vase murdare, iar blatul de gătit e pătat 
cu urme ce par a proveni de la un sos bolognese. 

— Ar trebui să-ţi iei o menajeră. 

— Te oferi tu? 

Deschide alt sertar. 


— Neah. 

— Să ştii că unele femei s-ar simţi onorate să-mi adune chiloţii 
de pe podeaua băii. 

— Mi se pare greu de crezut. La dracu', Huw, câte chei ai? 

— Sunt constructor. Clădirile au chei. 

Îşi scarpină urechea şi adaugă: 

— Jur că erau aici când m-am uitat ultima oară! 

Pe Mia o dor îngrozitor picioarele. Se îndreaptă spre uşa din 
faţă. 

— Trebuie să aştept să ajungă Rhys şi să-mi fac timp săptămâna 
viitoare. Dar sincer, Huw, fă şi tu un pic de ordine în casa asta — e o 
hazna! 


Mai târziu, cu un pahar de vin în mână şi picioarele într-un 
lighean cu apă fierbinte, îşi rearanjează programul de săptămâna 
viitoare, apoi îi trimite mesaj lui Rhys şi stabileşte cu el să-i lase 
descuiată casa de la numărul 3. Într-un acces de masochism, 
găseşte un episod vechi din Carlton Sands şi dă pe repede înainte 
până la scenele cu Bobby. Rendez-vous-urile zilnice din golfuleț de 
pe timpul verii par să se afle la ani-lumină şi parcă dorul începe să 
se transforme într-o durere fizică. 

Plouă cu găleata când ajunge la The Shore. A muncit tot 
weekendul, pregătind camere de închiriat înainte de venirea 
turiştilor în vacanța de la mijlocul semestrului, şi mai are şi 
rezervări de-o noapte pe Airbnb de care trebuie să se ocupe toată 
săptămâna. Îi trimite lui Bobby o poză cu dormitorul lui. 

Mi-aş dori să fii aici. 

Idem. Îi trimite şi el o poză: nisipuri albe uluitoare şi o mare 
turcoaz. 


Ea îi trimite o poză cu peria de curăţat toaleta şi primeşte în 
schimb un şir de emoticoane care râd, urmate de vreo zece 
inimioare. Te iubesc, Mia mea. 

La parter, deschide puţin uşile glisante ca să lase să pătrundă un 
pic de aer şi pune muzică în timp ce face curat. Dă volumul tare şi 
începe să cânte, în vreme ce împinge aspiratorul sub masă. Bobby 
s-a revanşat deja pentru timpul pe care îl petrec departe unul de 
altul, rezervând un apartament şi promiţându-i să o răsfeţe din 
plin. 

Surprinde o mişcare şi ridică privirea, ţipând când îşi dă seama 
că e o reflexie în uşile de sticlă. Se răsuceşte şi îşi duce o mână la 
piept, încercând să-şi regleze respiraţia. 

— Ce cauţi aici? 

Rhys se apropie de ea, cu chipul schimonosit într-o expresie de 
jind sordid. 

— Speram că te-ai putea ocupa şi de nevoile mele. 

Mia îi întoarce spatele. A mai avut parte de aşa ceva. Clienţi — 
sau soţi de cliente — ce făceau comentarii insinuante în timp ce 
dădea cu aspiratorul prin birourile lor. Odată, a mers acasă la un 
client nou şi l-a găsit în halat, cu cordonul căzându-i în mod 
„accidental” pe jos imediat ce-a închis uşa. Are o regulă pe care o 
respectă cu strictețe şi pe care e uşor să o respecţi când lucrezi 
pentru tine şi e un client singur. Însă Rhys e proprietarul The 
Shore. Dacă îi spune să se care, n-o s-o mai angajeze, iar când vor fi 
construite şi restul caselor, asta va însemna o groază de bani. 

— Trebuie să fac curăţenie, spune ea, apoi se îndepărtează, cu 
ochii la aspirator. Ashleigh e obsedată de molii. 

Dacă îl ignoră, o să plece. Face şi el o încercare, atâta tot. 


Dar acum e în spatele ei şi îi simte căldura pe gât; e atât de 
speriată, încât nici nu se mai poate mişca. Bărbatul îşi plimbă mâna 
pe braţele ei. 

— Nu... începe ea, dar tremură de frică şi strânge din dinţi ca să 
nu clănţăne. 

— E-n regulă, nu-i nimeni prin preajmă. 

Mia scoate un scâncet de groază. Încearcă să-şi spună că el n-o 
să facă nimic, nu aici, în pragul casei lui, cu familia la două case 
mai jos, însă şi-a pus deja mâna pe sânul ei şi ea încearcă să se 
mişte, dar el se lipeşte de ea şi ce se simte întărit în pantalonii lui e 
o ameninţare, nu o promisiune. Îi atinge buzele şi Mia îşi întoarce 
fața, însă el îi împinge degetele în gură. 

— Te rog! Vreau să te opreşti. 

Rugămintea e jalnic de slabă, înăbuşită de degetele lui. Acum 
plânge, prea speriată şi simțindu-se ca o proastă pentru c-a 
îngăduit să se întâmple aşa ceva. Mintea îi spune să se folosească 
de coate, să-i tragă un cap în gură, să se smulgă de lângă el, să 
urle... 

Însă trupul nu vrea să o asculte. Nu vrea să facă nimic. Rămâne 
încremenit, lăsând mâinile bărbatului să-l controleze, să-l acopere, 
să ia ce vor. Mia are senzaţia că urmăreşte totul de undeva de sus, 
că ţipă la ea să se trezească, să facă ceva, orice, dar... 

Simte un şoc neaşteptat. Spaţiu, aer curat. Mâinile lui îi părăsesc 
corpul, iar ea are senzaţia că acum taie valurile, trasă la suprafaţă 
exact când era gata să se înece. Nu ştie de ce s-a oprit, dar nici nu 
stă să se întrebe — vrea doar să-l vadă plecat, iar bâzâitul din urechi 
să înceteze. 

— Ar trebui... 

Mia prinde bine aspiratorul, încercând să-şi oprească 
tremuratul. Îl aude cum se îndepărtează şi cum bombăne ceva, 


apoi uşa de la intrare se trânteşte, iar uşurarea se revarsă din ea 
prin lacrimi fierbinţi, zgomotoase. 

— Scumpo, eşti bine? 

Pe terasă se află Dee, care deschide uşile şi o ridică pe Mia de pe 
jos într-o îmbrăţişare atât de strânsă şi de liniştitoare, încât o face să 
plângă şi mai tare. 

— Rhys... 

— Am văzut. 

Tonul lui Dee este liniştitor: 

— A crezut că poate lua orice-şi doreşte. Dar acum eşti în 
siguranță. Totul e-n regulă. 

— Nemernicul! exclamă Mia. 

Acum îşi revine încet-încet, simțindu-se din nou normal, iar 
frica preschimbându-se în furie. Bobby o s-o ia razna când o să afle. 

— Cu siguranţă e, zice şi Dee, mângâind-o pe cap ca pe-un copil. 
Şi va primi exact ce merită, n-ai grijă! 

Mia speră că are dreptate. Lui Rhys nu i se poate permite să 
scape cu faţa curată şi, dacă i-a făcut ei aşa ceva, cine ştie cu cine 
altcineva a mai încercat? 

— Oh, da, adaugă Dee cu o notă de duritate. Bărbaţii ca el ştiu 
mereu ce-i aşteaptă. 

8 IANUARIE 
LEO 


În timp ce merge pe holul spre sala de şedinţe, Leo simte cum i 
se strânge stomacul. Lucrul cu Ffion şi timpul petrecut la The 
Shore şi prin jurul acestuia i-au oferit scuza perfectă de-a lipsi de la 


şedinţele de informare şi abia acum, când se întoarce în birou, îşi 
dă seama ce groază îi e să-l vadă pe inspectorul-şef. 

— Ai venit devreme, îl întâmpină Crouch şi se uită la ceas. Te-ai 
căcat în pat, aşa-i? 

Leo se aşază. Simte privirea lui Ffion aţintită asupra lui, dar 
sincer... ce-ar putea să facă el? Domnule, domnule, mie chiar nu-mi 
place cum îmi vorbiți? Ar fi dat afară cu un şut în cur. Nu auzi pe 
nimeni altcineva că se plânge. E doar felul de-a fi al lui Crouch. 
Necioplit, grosolan. Nimic personal. 

— Ştii, i se adresează Crouch inspectorului de alături, am auzit 
că Liverpool e singurul loc în care poţi fi numit pedofil pentru că i- 
ai tras-o mamei altcuiva. 

Doar că e personal, nu-i aşa? 

Aşa se poartă cu toată lumea? l-a întrebat Ffion prima oară când l-a 
întâlnit pe Crouch, iar Leo a fost silit să recunoască adevărul. 
Nimeni altcineva din birou nu încasează în plin genul special de 
umor al lui Crouch. Chiar dacă ironiile sunt copilăreşti — glume de 
rahat pe care Leo le auzea la nesfârşit când era mic —, Crouch i le 
adresează doar lui Leo. Deci e personal. 

— Cum numeşti un om din Liverpool îmbrăcat în costum? 
întreabă acum inspectorul-şef fără a se adresa nimănui în mod 
special. 

Leo aude în minte cuvintele lui Ffion: Dar cum rămâne cu 
următorul de care o să se ia? Se gândeşte la ce-a păţit ea. Arăta 
complet frântă ieri, şi totuşi uită-te la ea. Încă pe picioare. 

— Apărător, răspunde Leo înainte să apuce Crouch să termine 
poanta. 

Acesta clipeşte, apoi deschide gura pentru a mai împărtăşi o 
„glumă”. 


— Nu cred că le-ai spus-o încă pe cea despre bărbatul din 
Liverpool care nu acceptă o treabă sexuală pentru că ar putea să-i 
pună în pericol ajutorul social. Şi mai e una despre cum să ţii o 
cochilie de scoică la ureche ca să auzi un accent de Liverpool. 

Leo îl priveşte în ochi şi adaugă: 

— Acum am putea să terminăm cu asta, domnule? 

Încăperea e învăluită într-o tăcere apăsătoare, iar cei doi se 
privesc în ochi. Inspectorul-şef e roşu ca racul la față, iar guşa îi 
tremură în timp ce îşi mişcă buzele ca să formuleze un răspuns. 

— Care-i problema, Brady? întreabă el în cele din urmă. Tuturor 
celorlalţi li se pare amuzant — ce te-a apucat? Nu ştii cum să iei o 
glumă? 

Privirea lui Leo nu şovăie deloc. 

— Nu ştiu. Încearcă una care nu e jignitoare sau discriminatoare 
şi hai să vedem dacă râd sau nu. 

Undeva în încăpere cineva mişcă un scaun, iar piciorul acestuia 
scârțâie pe podea. Crouch îşi drege vocea. Leo e sufocat de linişte, 
de privirile celor mai mult de zece poliţişti, dintre care niciunul nu 
se sinchiseşte să ridice o mână şi să... 

— Domnule, mie nu mi se par amuzante. 

Inspectorul Clements vorbeşte încet, dar clar, iar privirea ei 
neclintită se îndreaptă întâi spre Leo, apoi spre Crouch. 

— Nici mie. 

Un inspector de lângă geam. 

— Nici mie. 

Altul. 

— Şi nici mie. 

Ffion. Şi Leo îşi dă seama că, dintre toate vocile, pe a ei voia s-o 
audă. 

Crouch se uită de jur-împrejur prin încăpere. 


— Mimoze nenorocite, aia sunteţi cu toţii! urlă el, iar pe gât i se 
vede o roşeală urâtă. Cine are informaţii despre Numărul 36? 

— Poliţia Metropolitană cercetează încă agresiunea. 

Când începe să vorbească inspectorul Clements, pulsul lui Leo 
se domoleşte încet-încet. De peste tot, vede încuviinţări în semn de 
sprijin şi ochi daţi peste cap în direcţia inspectorului-şef. Indiferent 
ce-are să facă mai departe Crouch, Leo n-o să mai fie pe cont 
propriu. 

— Au fost confirmate alibiurile apropiaților victimei, însă încă 
încearcă să-l identifice pe proprietarul clubului. Toate conturile 
sunt offshore — iar conducerea e bine ascunsă. 

— Între timp, reia Crouch, inspectorii Brady şi Morgan au venit 
cu o teorie nouă. 

Se uită la Leo şi e evident c-ar vrea să-l mai ia o dată la refec, să-i 
aducă aminte de orele petrecute cu interogatoriul lui Yasmin şi 
alergând după cai verzi pe pereţi. Dar nu spune decât: 

— lar asta chiar s-ar putea să ţină. 

— Aşa cred, domnule. 

Leo tuşeşte, stingherit că a devenit din nou centrul atenţiei. 

— Am obţinut un rezultat pozitiv pentru trofeul găsit în lac. 
Fragmentele de sclipici recuperate din rănile de pe faţa lui Lloyd 
corespund, aşa că suntem siguri că e arma folosită pentru atac. 

— Trofeul a stat în apă o săptămână, intervine Ffion, dar 
criminaliştii au reuşit să preleveze câteva seturi de amprente. 
Amprentele ambilor soţi Lloyd sunt prezente, cum era de aşteptat, 
dar au mai găsit şi una parţială a poştăriței, Ceri Jones. 

— Femeia îi purta de multă vreme pică lui Rhys Lloyd, spune 
Leo când vede că Ffion nu dezvoltă subiectul, apoi îi aruncă o 
privire, însă expresia ei nu trădează nimic. Acum e plecată să 
livreze colete până la prânz. O vom aştepta să termine. 


— Nu e ea, spune Ffion pe drum către Cwm Coed. 

Ceilalţi membri ai echipei au primit sarcina de-a stabili ordinea 
mişcărilor lui Ceri Jones în noaptea petrecerii, punând cap la cap 
informaţiile obţinute din declaraţiile martorilor şi din fotografii. 

— Amprentele sunt pe arma crimei, nu-i aşa? Izzy Weaver a 
spus că rănile erau superficiale. Lovitura a provocat un atac de 
cord — asta consideră ea. 

Leo se uită la Ffion. Aceasta şi-a tras fermoarul gecii imense şi, 
cu părul vârât sub un fes larg, nu i se mai vede decât faţa. 

— Şi atunci, ce vrei să spui? Că nu Ceri Jones l-a lovit pe Lloyd 
cu trofeul? Sau că l-a lovit, dar nu l-a omorât? 

— Spun doar că există o explicaţie nevinovată. O cunosc pe Ceri. 
Nu e o persoană violentă. 

— A fost agresată atât de rău de Rhys Lloyd, încât a renunţat la 
şcoală cu un an mai devreme şi n-a mai mers niciodată la facultatea 
de arte la care visa. Amprentele ei se găsesc pe o armă despre care 
se ştie că i-a provocat moartea. 

— N-a fost ea. 

— Ce te face să fii atât de sigură? 

Leo aşteaptă, dar nu primeşte niciun răspuns. 

— Ffion, faptul că te ocupi de acest caz e deja o idee foarte 
proastă. Dacă arestarea lui Ceri reprezintă un conflict de interese 
prea mare, atunci ar trebui... 

— Rămân să mă ocup în continuare de caz. 

Leo îi aruncă o privire. Cu patru zile în urmă, lui Ffion i s-a spus 
că se poate întoarce la treburile ei de dinainte. 

— Se pare că şi-a implorat şeful să o lase să rămână, i-a povestit 
Crouch lui Leo. Aş zice că-i din pricină că i-ai tras-o, numai că nu e 
oarbă. 


Oare Ffion a rămas numai ca să măsluiască probele? Leo trage 
de centura de siguranţă, care pare dintr-odată prea strânsă în jurul 
pieptului. De aceea insistă acum atât de tare să rămână? 


O aşteaptă deja pe Ceri când aceasta parchează în fața casei. 
Deşi e frig, poartă pantaloni scurți pe sub geaca de uniformă. Se 
uită resemnată la Ffion şi Leo. 

— Vă rog să-mi spuneţi că nu mai aveţi nevoie de încă o 
declaraţie. Deja am avut parte de un şoc pe ziua de azi — zici că eu 
am fost personal responsabilă pentru toate cadourile de Crăciun 
care n-au ajuns, aşa se comportă lumea. Ca şi cum ar fi vina mea 
că... 

— Ceri, i-o retează Ffion. Trebuie să discutăm despre altceva. 

Leo aşteaptă să facă Ffion arestarea — doar e teritoriul ei, 
comunitatea ei. Însă când ezitarea începe să semene a reţinere, 
intervine. 

— Ceri Jones, eşti arestată în baza suspiciunii de crimă. Ai 
dreptul să nu spui nimic, dar drepturile de a te apăra ţi-ar putea fi 
afectate dacă nu dezvălui, la interogatoriu, ceva care mai târziu ar 
putea avea importanţă la proces. Orice spui poate reprezenta o 
dovadă. 

— Poftim? 

Ceri izbucneşte în râs. 

— Ce glumă-i asta? 

Se uită la Ffion şi adaugă: 

— Ffi? 

— Nu-i nicio glumă, Ceri, răspunde Ffion scurt. 

Merg spre arest într-o linişte deplină, cu Ceri albă ca varul şi 
zdruncinată pe bancheta din spate. O actriţă bună? se întreabă Leo. 
Sau doar şocată că a fost prinsă? Ffion se uită pe geam, 


transmițând cu tot corpul „lasă-mă dracului în pace!” Sunt multe 
femei diferite în ea, îşi spune Leo. Ffion cea caustică, țepoasă, care-l 
face să râdă cu replici scurte şi ironice. Ffion cea de ieri, deschisă şi 
vulnerabilă, atât de copleşită de durere, încât pe Leo l-a durut 
inima pentru ea. Ffion cea de azi, închisă în sine şi retrasă. Şi, 
normal, Ffion cea pe care a cunoscut-o în seara de revelion. Femeia 
dezinhibată, căreia nu-i pasă cine-o vede, care l-a sărutat de parcă 
ar fi fost ultimii doi oameni din lume şi care s-a cuibărit în braţele 
lui larg; desfăcute, când în cele din urmă au adormit amândoi. 

Lui Leo îi plac toate. 

Se uită la şoseaua care se întinde în fața lor; ninsoarea s-a mai 
domolit după ce-au ieşit din Ţara Galilor. Poate când n-o să mai 
lucreze împreună. Poate că atunci vor putea bea un pahar sau ceva 
de genul. 

Poate. 

Pentru că Ffion are un motiv mai întemeiat să-l omoare pe Rhys 
Lloyd decât oricine altcineva din Cwm Coed şi, cu toată dorinţa lui 
Leo de a-şi petrece timpul alături de ea, detectivul din el nu poate 
elimina posibilitatea ca ea să fie implicată. Ffion se afla în bar cu 
Leo la momentul decesului lui Lloyd, însă fusese în preajma lui cu 
doar câteva ore în urmă. Oare pusese deja în mişcare ceva care a 
dus în final la moartea lui? 

Dacă-i aşa, asta-l transformă pe Leo în alibiul ei. 

În arest, Ceri îşi ascultă drepturile legale în tăcere, singurul 
semn de stres fiind două linii verticale pe mijlocul frunţii, după 
care solicită un avocat. S-a făcut deja târziu când ajung în sfârşit în 
sala de interogatoriu. 

— Povesteşte-mi despre relaţia ta cu Rhys Lloyd! începe Leo. 

Ceri ridică din umeri. 

— Am mers la aceeaşi şcoală. La fel ca restul lumii. 


Se uită la Ffion şi adaugă: 

— Ştii că toate astea... toate astea sunt o prostie mare cât casa. 

— Frați prieteni? 

Ceri expiră zgomotos. 

— Ştii bine că nu. 

Îşi aşază palmele desfăcute pe masă, ca şi cum şi-ar aduna 
curajul, şi apoi ridică privirea. 

— M-a agresat, bine? N-am nicio îndoială că ai aflat deja de la 
oamenii din sat, aşa că poţi foarte bine să auzi şi de la mine. Din 
clipa în care am început gimnaziul, mi-a făcut viaţa un adevărat 
iad. Mi-a scris dyke” pe dulap. Le-a trimis bilete fetelor de la mine 
din clasă, semnate cu numele meu. A lipit o poză cu capul meu pe 
imagini pornografice. El şi amicii lui au ameninţat că o să mă 
violeze „ca să nu mai fiu pe invers”. 

Tonul lui Ceri e monoton şi dur. 

— Cred că a fost oribil. 

Ffion îşi lasă o mână pe masă, apoi şi-o retrage subit, ca şi cum 
ar fi fost gata să o întindă spre ea înainte de a-şi da seama unde se 
află. 

— Îmi plăcea o fată, reia Ceri cu ochii la masă. Nu ştiu cum a 
aflat şi el, dar a aflat. Mi-a trimis un mesaj ca şi cum ar fi fost de la 
ea şi în care zicea că vrea să ne întâlnim. 

Se întrerupe, clătinând din cap de propria naivitate. 

— În studioul de muzică al lui Rhys, intervine Ffion pe acelaşi 
ton lipsit de inflexiune, însă Ceri se încruntă. 


24 Termen argotic şi jignitor pentru „lesbiană”, în lb. eng. 


— N-aş fi mers niciodată acolo. Fata spunea că vrea să ne 
întâlnim în parc, lângă terenul de joacă al copiilor. Mi-a povestit 
despre ce... 

Ceri se înroşeşte, apoi însă completează: 

— Ce voia să facă cu mine. 

— Dar acolo te aştepta Rhys, nu-i aşa? întreabă Ffion, fără nicio 
urmă de emotie în glas, iar Leo se foieşte pe scaun. 

Ffion n-ar trebui să fie aici. Dacă o acuză pe Ceri de uciderea lui 
Lloyd, apărarea va căuta orice posibilă slăbiciune în armura 
acuzării. Chiar dacă nu va ieşi niciodată la lumină ce i-a făcut 
Lloyd lui Ffion - chiar dacă ea n-are nimic de-a face cu moartea lui 
—, pur şi simplu e prea apropiată de acest caz. Cum ar putea să fie 
obiectivă? 

— EI şi câţiva dintre amicii lui. Erau toţi îmbrăcaţi elegant şi... 

Ceri îşi şterge lacrimile de furie. 

— Deci da. Îl uram. Tu nu l-ai fi urât? 

— Ce părere ai avut despre întoarcerea lui Rhys în Cwm Coed? 
Când a construit The Shore? 

— L-am urât şi mai tare. 

Avocatul lui Ceri tuşeşte. Femeia se uită la el, apoi ridică din 
umeri. 

— N-am să mint. Da, s-a întâmplat cu mult timp în urmă; da, 
era copil, dar tot mi-a făcut viaţa un calvar. Mi-am pierdut toată 
încrederea în mine — în final, nu mă mai duceam nici până la 
magazin, dacă îl vedeam. Nu aveam niciun prieten, nu m-am mai 
dus la facultate... mi-a distrus viaţa, iar acum iată-l din nou aici, 
întorcându-se în sat sigur pe el şi plin de succes. ÎI uram din cauza 
asta. 

— Suficient ca să-l omori? întreabă Leo. 

Ceri îi întâlneşte privirea. 


— Nu. 

— Ştii ce e ăsta? intervine Ffion şi ridică de pe podea trofeul 
Rising, Star şi-l aşază pe masă, vârât într-o pungă pentru probe 
sigilată şi cu o etichetă de plastic roşie. 

— E un trofeu. 

— L-ai mai văzut vreodată? 

— Nu. 

Ceri îşi abate scurt privirea într-o parte. 

— Poate. Nu ştiu. 

— Cum e până la urmă? intervine Leo. Nu, poate sau nu ştiu? 

— Nu ştiu! 

Femeia clipeşte rapid, apăsându-şi mâinile pe coapse. 

— Are amprentele tale pe el. 

— Nu l-am omorât eu. 

— Ceri, ideea e că Yasmin Lloyd le-a oferit tururi de prezentare 
aproape tuturor celor prezenţi la petrecere, spune Ffion. Nimeni 
nu-şi aminteşte să te fi văzut şi pe tine. Deci, dacă nu ai făcut 
niciun tur, de ce se află amprentele tale pe trofeu? 

Urmează o pauză lungă. 

— Bine. 

Ceri expiră prelung. 

— Am intrat în biroul lui Rhys ca să-i duc corespondenţa. 

— Ciudat loc pentru cutia de scrisori! comentează Ffion. 

Ceri îi ignoră sarcasmul. 

— Dacă vrei să ştii, m-a păcălit. Încă o dată. M-a păcălit să cred 
că era afară — a vorbit cu mine la telefon, prin interfon. Am pus 
plicul la el în birou şi apoi am văzut... mi-am dat seama că... 

Înghite în sec şi se uită la masă. 

— Era în dormitor. Aproape dezbrăcat, şi se uita la mine cum 
umblu în birou. 


Leo o simte pe Ffion cum se încordează. 

— Ce ai făcut? 

— Am plecat dracului de-acolo, normal. 

— Probabil că a fost foarte neplăcut, reia Ffion pe un ton egal. 
Cred că ţi-ai amintit de tot ce se întâmplase: tot bullyingul de la 
şcoală, toate emoţiile, toată furia. 

Ceri o priveşte în ochi pe Ffion. 

— Nu l-am omorât eu. 

— Atunci, cine? întreabă Ffion. 

Avocatul intervine: 

— Doamnă poliţist, doar nu vorbeşti serios când îi ceri clientei 
mele să facă treaba în locul vostru? 

Însă Ceri ridică din umeri. 

— Nu duceţi lipsă de candidaţi, nu? În primul rând, Yasmin e o 
scârbă profitoare. Nu m-ar surprinde deloc dacă l-ar fi omorât 
pentru bani. Ştii ce mi-a oferit pe post de bacşiş de Crăciun? Un 
voucher Primark folosit, pe care mai rămăseseră 3,49 lire. 

— Dacă eşti criminal fiindcă dai bacşişuri proaste, atunci 
jumătate din populaţie ar fi la puşcărie, comentează Leo şi se alege 
cu o încruntătură din partea avocatului lui Ceri. 

— Aruncă o piatră în lac, reia Ceri, şi o să stropească pe cineva 
care se bucură de moartea lui Rhys Lloyd. Nu-mi pasă ce spuneau 
despre el când trăia. Până şi Steffan îl vorbea de rău, iar el l-a 
pupat în cur pe Rhys tot anul trecut. 

— L-a vorbit de rău? întreabă Ffion. Când? 

— În ziua în care Rhys mi-a dat invitaţiile să le împart - de 
parcă eram valetul lui personal, pentru numele lui Dumnezeu! 

Faţa i se schimonoseşte. 

— A doua zi de Crăciun, cred. Le-am lăsat în pub şi Steff se 
dezlănţuise împotriva lui Rhys. 


Leo se apleacă în faţă. 

— Şi ce spunea? 

— Vorbea cu Huw. Ellis. Fostul... 

— Huw Ellis, se repede Leo. Constructorul, nu? 

— Spuneau ceva despre instructori şi închirieri de bărci. N-am 
ascultat cu atenţie, pentru că nu voiam decât s-ajung acasă şi să mă 
apuc să pictez, dar îmi aduc aminte că Steff era foarte cătrănit. 

Ceri se lasă pe spate în scaun şi adaugă: 

— Vreţi un sfat? Trebuie să aruncaţi o privire mai atentă asupra 
lui Steffan Edwards. 

O să fie cel mai nefericit Crăciun din toate timpurile. Anul 
trecut, mama a zis că erau prea mici ca să meargă la pub cu 
prietenii lor, deşi se ducea toată lumea, iar Barnaby dintr-a XI-a le 
făcuse deja rost de cărţi de identitate false. 

— La anul, a spus Yasmin. Nu-i aşa rău la 16 ani. 

Şi-acum, unde sunt? La blestematul de The Shore. Şi foarte utile 
le sunt acum cărţile de identitate de la Barnaby! 

— Seren spune că putem merge la pub în sat. 

Tabby se uită la mesajul primit pe telefon, încercând să 
pronunţe în galeză: 

— Y Llew... încă o dată, cum pronunţi „l”-ul dublu? 

— Pe cine dracu” interesează? 

Felicia bate cu pumnii în pernă. 


— Tatăl lui Esme a pus 500 de lire în spatele barului dintr-un 
salon privat de la Frog & Hammer şi toată clasa a XI-a merge acolo. 

— Tu n-o suporţi pe Esme. 

— Nu asta-i ideea! 

Yasmin îşi vâră capul pe uşă. 

— Dragă, unde e voucherul ăla Primark pe care ţi l-a trimis 
mătuşica Laura de ziua ta? A venit doamna cu poşta. 

Felicia îl scoate din harababura de pe noptieră. 

— Uite-l. De ce? 

— Mi-l dai mie? Ţi-l plătesc. 

— Nu ştiu cât a mai rămas pe el. 

— E suficient. 

Yasmin înhaţă voucherul şi fuge la parter. 

— Hai să ieşim cu Seren! propune Tabby. Îl putem întreba şi pe 
Caleb dacă vine. 

Felicia îi aruncă surorii sale un surâs viclean. 

— Practic, ăsta e singurul motiv pentru care vrei să mergi, nu-i 
aşa? Pentru că vrei să i-o tragi lui Caleb. 

— Ba nu vreau să i-o trag lui Caleb. 

— Ba da. 

Tabby rânjeşte. 

— Ei, poate un pic. Hai să ne pregătim! Putem flirta cu Tinerii 
Fermieri. 

Râd amândouă ca două nebune de idee. Sunt mai puţini băieţi 
în Cwm Coed decât la ele la şcoală, iar asta chiar e ceva. 

— Îi spun lui Seren că trebuie să se gătească şi ea. 

Lui Tabby îi zboară deja degetele peste butoane. 

— Ştii că n-o s-o facă. 

Seren şi-a petrecut toată vara în aceeaşi pereche de pantaloni 
scurţi, iar vacanţa de la mijlocul semestrului, în aceiaşi blugi. 


— Nu se machiază decât când vine să lucreze pentru tata. 

Felicia flutură din gene şi Tabby scoate un țipăt. 

— Bleah! Doamne, acum chiar că mi s-a făcut rău! 

Două ore mai târziu, sunt pregătite şi arată al naibii de bine. Şi- 
au îndreptat părul, aşa încât acum cade ca un văl gros şi lucios de- 
o parte şi de alta a obrajilor daţi cu fond de ten, şi şi-au conturat 
buzele. Au postat un milion de selfie-uri pe Instagram şi şi-au oprit 
notificările de la storyul lui Esme cu eticheta Frog & Hammer. 

— Cam exagerat pentru o cină în bucătărie, nu credeţi? întreabă 
Rhys când le vede tropăind în jos pe scări. 

La propriu, în cazul Feliciei, care a împrumutat pantofii cu toc ai 
lui Yasmin. 

— leşim, anunţă Tabby. 

— Ba nu. 

Yasmin s-a îmbrăcat cu jeanşi strâmţi şi tenişi, singura concesie 
fiind tricoul cu sclipici. 

— Luăm cina cu familia Charlton. 

— Dar... 

— Niciun dar! O să vă placă. 


Nu le place deloc, fir-ar să fie. Nici Felicia şi nici Tabby nu sunt 
genul care să facă vreo criză — ştiu şi ele exact câte cadouri se află 
acum sub brad şi mai ştiu şi că părinţii lor nu s-ar da în lături să ia 
înapoi o parte din ele ca să le dea o lecţie —, dar sunt neîntrecute la 
bosumflare. Dau răspunsuri monosilabice până când adulţii 
renunţă. 

Felicia îi trimite mesaj lui Tabby. La pub după? Seren zice că se bea 
şi după ora închiderii. Sora ei dă din cap furios. Woody şi Hester sunt 
nişte răzgâiaţi, ca de obicei. Blythe i-a pus să cânte Jingle Bells şi cei 


doi o fac practic de vreo zece ori, fără oprire. Acum se aleargă unul 
pe altul în jurul mesei. 

— Dacă nu mergeţi la culcare, spune Yasmin, n-o să mai vină 
Moş Crăciun. 

Felicia şi Tabby schimbă priviri între ele. Mama nu se lasă deloc 
în seara asta, îşi dau seama după tonul ei. 

Blythe îşi lasă o mână pe braţul soţului ei. 

— Jonty, dragă, nu-i duci tu pe copii la culcare? Tu te pricepi 
mult mai bine ca mine. 

Jonty îi ia pe sus pe răzgâiaţii care ţipă sau râd, Felicia nu-şi dă 
seama. 

— Haideţi, ororilor ce sunteţi! 

Mama se uită la Jonty de parcă ar fi blestematul de Mesia. Deci 
aventura continuă, din câte se pare. Îi vine să tipe, să lovească ceva 
sau să alerge urlând de colo-colo, la fel ca Woody şi ca Hester. 

Astă-vară, Felicia a găsit un mesaj de la Jonty pe telefonul 
maică-sii. Abia aştept să ţi-o trag. L-a şters, apoi a aruncat telefonul 
ca şi cum ar fi muşcat-o, tremurând de teamă şi de nedumerire. 
Oare ce citise? Ar fi vrut să-i spună lui Tabby, dar dacă vorbea 
despre asta, ar fi devenit ceva real, iar Felicia nu-şi doreşte să fie 
real. Poate că a fost greşeală. Poate că Jonty credea că trimite mesaj 
altcuiva. 

În ultimele câteva zile, Felicia şi-a urmărit cu atenţie părinţii, dar 
aceştia par aceiaşi dintotdeauna. Nu chiar iubăreţi peste poate — 
ceea ce-ar fi greţos —, dar nici nu par să se urască. Mama nu se 
comportă ca şi cum ar avea o aventură. Trei zile mai târziu, Felicia 
a şterpelit telefonul lui Yasmin din dormitor, când mama ei se afla 
la duş. 


Ai gustul pe cât de bun îmi imaginam. 


Felicia a crezut că o să verse. Jonty Charlton şi mama. Mama şi 
Jonty Charlton. Dezgustător! Şi bietul tata! Ar fi devastat dacă ar 
afla — nu trebuie să afle niciodată, niciodată. Felicia s-a agăţat de 
ideea că a fost un pas greşit sau că mama ei o luase razna pe 
moment — genul de criză provocată de menopauză — şi că în 
curând totul avea să revină la normal. Între timp, stătea lipită de 
Yasmin şi făcea tot posibilul să n-o lase să rămână singură cu Jonty. 

N-a mai găsit niciun mesaj pe telefonul lui Yasmin după ce The 
Shore s-a închis la sfârşitul verii, iar Feliciei îi venea să plângă de 
uşurare. Însă când se uită acum la ochii lui Yasmin... dacă între ei 
doi nu se întâmplă ceva, atunci e limpede că şi-ar dori să se 
întâmple. 

— De ce nu putem merge la petrecere? întreabă Tabby. 

Vorbesc despre revelion. Felicia se simte sfâşiată între dorinţa 
de-a nu se apropia sub niciun chip de soţii Charlton şi faptul că ştie 
că va fi o petrecere senzaţională. Gen, tipul de petrecere de pomină 
demnă de postat pe Instagram. 

— Nu mi-aş fi imaginat că vreţi să vă petreceţi vremea cu 
babalâcii, spune Jonty, iar Felicia îi aruncă o privire fioroasă. 

În privinţa asta nu se înşală. Chiar acum, îşi imaginează agitația 
de la Frog & Hammer şi îşi doreşte atât de tare să se afle acolo, 
încât aproape că poate simţi gustul de martini Porn Star pe care l- 
ar comanda pe banii tatălui lui Esme. Maică-sa începe să se 
contrazică cu Blythe despre cine să organizeze petrecerea, iar 
Felicia chiar nu mai are chef de ele. 

— Ar trebui să invităm şi câţiva oameni din sat, spune tatăl ei, 
iar Jonty se întoarce după ce i-a culcat pe copii şi-i freacă umerii lui 
Blythe de parcă nu i-ar trage-o nevestei altcuiva. 


Doamne, chiar nu-şi poate imagina cum poate sta mama ei 
acolo, lângă tata, ca şi cum n-ar fi nimic în neregulă. 

Blythe spune ceva despre o reprezentare cât mai diversă în 
cercul propriu de prieteni, iar Felicia îi aruncă o privire de 
susținere. Gen, e cam de porc să spui aşa ceva, mai cu seamă din 
moment ce Felicia ştie sigur că singura minoritate etnică din cercul 
lui Blythe e maseuza ei coreeană, însă femeia-i măritată cu un 
nenorocit, aşa că... 

Felicia se întoarce la telefonul ei, până când Blythe bate din 
palme şi anunţă un soi de plan nebunesc despre o partidă de înot. 

— Ce ziceţi, fetelor? Caleb se bagă. 

Ca şi cum asta ar avea vreo importanţă. 

— Mda, cum zici, răspunde Felicia cât de nepoliticos 
îndrăzneşte. 

Durează o veşnicie până când Yasmin le spune că au voie să 
plece — şi nu mai mult de-o jumătate de pahar de cidru! — şi plouă cu 
găleata cât merg clătinându-se în pantofii lor cretini pe drumul de 
un kilometru şi jumătate până în sat. Seren e deja la pub, cu un 
rând de cocktailuri Cheeky Vimto înghesuite pe pervaz, unde a 
găsit cu mare greutate nişte locuri libere. Haina Feliciei scoate 
aburi în căldura din pub. 

— Crăciun fericit! 

Lui Seren îi strălucesc ochii. 

— Ce face toată lumea? Ce face tatăl vostru? 

Oh, Doamne! Felicia nici nu vrea să se gândească. Îşi dă paharul 
pe gât şi-l trânteşte la loc pe pervaz. 

— Recuperaţi, că nu sunteţi de nimic! Vreau să mă fac praştie! 

Nu apucă să se facă praştie, pentru că barmanul nu le lasă să bea 
decât două pahare fiecare, apoi se apleacă spre ele şi le zice: 

— Copii, nu vă forţaţi norocul! 


Seren ridică din umeri şi spune că oricum e epuizată, aşa că 
Tabby şi Felicia ajung să se îndrepte spre casă înainte de-a se striga 
ultima comandă. 

— Ce Crăciun de tot căcatul! spune Felicia când ajung la aleea 
care duce la The Shore. 

Tabby îşi scoate pantofii şi merge în picioarele goale pe asfaltul 
rece ca gheaţa. 

— Am rupt un colţ din ambalajul uneia dintre cutiile alea 
pătrate de sub brad — ne-au luat Airpods-uri. 

— Super! oftează Felicia. 

Când ajung în faţa uşii de la numărul 5, aud glasuri ridicate. 
Felicia simte un imens gol în stomac. A aflat tata. Deschide uşa şi, 
printr-un acord tacit, se strecoară amândouă pe hol şi se pun să 
asculte. 

— Nu-mi vine să cred că ai făcut aşa ceva! spune Yasmin. 

Felicia se încruntă. E ceva în neregulă. Tata ar trebui să zică asta. 

— Şi să te mai şi lauzi la mine, de parcă ar trebui să mă arăt 
impresionată! 

— Te-ai arătat destul de impresionată când ai crezut că Jonty are 
„un talent”. 

Felicia simte că i se face rău. 

— Pentru că habar n-aveam ce făcea — ce făceați voi! E... e 
criminal! 

— Exagerezi! se răsteşte Rhys. Nu i-a făcut niciun rău fetei. 

— De unde ştii? Poate să fie încă în organism - se acumulează 
de-a lungul anilor, iar într-o bună zi poate să... 

Rhys hohoteşte. 

— După 16 ani? 

Felicia îşi duce mâna la gură şi face ochii mari. 

— Vorbesc despre noi, şopteşte Tabby. 


— Despre una dintre noi, adaugă Felicia pe un ton sumbru. 

— lar acum le rişti viaţa copilaşilor... e mai mult decât oribil. Ar 
trebui să-i spun lui Blythe, nu pot să-i ascund. 

Felicia nu mai înţelege nimic. Ce-a făcut tata şi ce are de-a face 
cu Woody şi cu Hester? 

— Ah, nu... n-ai să pui totul în cârca mea! răspunde Rhys. Aia e 
opera lui Jonty. 

— Tu i-ai dat somniferele! Tu i-ai dat ideea! 

— Nu am făcut decât să-i spun că pentru noi a funcţionat, când 
era un coşmar s-o duci la culcare pe Felicia... 

— Pentru tine, Rhys! l-ai dat trei ani pastile bebeluşului meu fără 
ştirea mea! Puteai s-o omori! 

Tabby se întoarce îngrozită spre Felicia, dar sora ei are ochii în 
lacrimi şi o ia la fugă pe scări. Aventura maică-sii cu Jonty e cea 
mai mică îngrijorare acum, că ştie ce-a făcut Rhys. E un abuz 
asupra unui copil, asta e. 

Tatăl ei este un monstru. 

— Tot mai crezi că ea a făcut-o? 

Ffion se răsuceşte spre Leo când ies de pe strada lui Ceri. 

— Nu mai ştiu ce să cred. 

Leo conduce cu atenţie pe zăpadă. Vremea se strică şi, când 
mergeau mai devreme prin Cwm Coed, vârtejuri albe se răsuceau 
şi se loveau de parbriz, un alb orbitor pe fondul cerului tot mai 
întunecat. 


Dezamăgit că Yasmin Lloyd fusese ţinută degeaba cu orele în 
arest, Crouch refuzase să le permită s-o reţină pe Ceri fie şi un 
minut în plus. 

— Îi anunţaţi condiţiile eliberării şi îi daţi drumul, le-a spus el, 
iar Leo şi Ffion n-au avut de ales şi-au trebuit să se supună. 

Ceri ajunsese la petrecere la ora 20 şi plecase înainte de 22:30, 
când — spunea ea — îi ajunsese toată prostia aia. O eliberaseră pentru 
două săptămâni; destul timp să apeleze la ajutorul Serviciului de 
Procuratură al Coroanei şi să verifice direcţiile de anchetă reieşite 
din interogatoriul lui Ceri, inclusiv discuţia dintre Huw şi Steffan 
la care trăsese ea cu urechea. 

— Putea să se fi întors la petrecere, spune Leo acum. Zice că s-a 
băgat în pat înainte de ora 23, dar nu există niciun partener care să 
confirme. 

— N-a avut niciodată... 

Ffion se opreşte. N-are de gând să spună că n-a avut niciodată o 
iubită, repetând astfel nesăbuit ce-a auzit de la alţii. Dar nu-i exact 
asta ce detestă ea la Cwm Coed? Bârfa devine folclor, haina făcută 
ca să ţi se potrivească atât de bine, încât ajungi să o porţi toată viaţa 
cu tine. 

Ffion Wyllt. 

Rhys Lloyd a întors o întreagă generație împotriva lui Ceri. Era 
oare de mirare că ea a simțit că trebuie să-şi țină viața personală 
departe de ochii tuturor? 

Lui Ffion îi sună telefonul, iar ea se încruntă la ecran. Poate 
număra pe degetele de la o mână ocaziile în care a sunat-o Seren. 
Tânăra preferă WhatsApp şi, chiar şi atunci, numai când are 
nevoie de ceva. O amânare, când mama i-a spus să fie înapoi acasă 
la ora 21. Sau ca Ffion să-i împrumute blugii ei. 

Îi răspunde: 


— Tin iawn? 

Niciun răspuns. Ffion îndepărtează telefonul de ureche şi 
verifică să vadă dacă nu cumva s-a întrerupt. 

— Seren? 

Aude o respiraţie întretăiată; un suspin agitat şi furios. Şi apoi, 
în sfârşit, Seren vorbeşte: 

— Spune-mi că nu-i adevărat! 

Ffion simte cum i se rupe inima. Toată lumea i s-a făcut ţăndări 
la picioare. 

— Ce? şopteşte, deşi ce altceva ar putea fi? 

Seren ridică tonul, e isterică, rugătoare: 

— Spune-mi că nu-i adevărat! 

— Ce? întreabă Ffion deznădăjduită, pentru că există totuşi 
şansa ca Seren să nu fi aflat, ca nu ea să fie cea care să... 

— Eşti mama mea, nu-i aşa? 

Cu ani în urmă, Ffion îşi îngăduia uneori să îşi imagineze cum 
ar fi să i se spună mamă. Ar fi alunecat într-un univers paralel — 
unul în care ar fi fost mai mare, în stare să aibă grijă de propriul 
bebeluş -— şi şi-ar fi imaginat cum ar fi fost să fie amândouă în parc 
sau să meargă la şcoală ţinând-o de mână pe Seren. 

Mamă. 

Nu şi-a imaginat niciodată că va suna aşa. 

— Seren, unde eşti? Trebuie să stăm de vorbă. 

Ffion încearcă să rămână calmă, ştiind că Seren simte că nu mai 
deţine controlul; şi speră că vorbeşte exact ca mama care n-a avut 
niciodată ocazia să fie. 

— Ai avut 16 ani să vorbeşti şi-n schimb doar m-ai minţit! 

Leo îşi coboară mâna pe braţul lui Ffion, dar ea se fereşte, 
încercând să se concentreze. 

— M-ai făcut şi m-ai dat mamei de parcă n-aş fi fost nimic! 


Ffion se uită afară la zăpada învârtejită. 

— Cum ai aflat? 

— Caleb a şterpelit o poză de la Glynis. Credea că-i amuzant... A 
spus că fata din ea arată exact ca mine. 

Ffion închide ochii. Vrea să apese butonul de pauză, să deruleze 
totul înapoi. Vrea să-l găsească pe Caleb şi să-l scuture bine, să-l 
întrebe ce dracu’ îşi închipuie că face, să se bage aşa unde nu-i 
fierbe oala. 

— Tu eşti. Şi Rhys. 

Seren plânge. 

— Şi mă tot gândeam la ceva ce-a zis doamna Huxley, că eu, 
Felicia şi Tabby am putea fi surori şi... 

Vocea i se transformă într-un strigăt, isteric şi implorator: 

— Te ţine cu braţul în poză, Ffi. Şi tu te uiţi în sus la el ca şi 
cum... 

Din telefon răzbat suspine zgomotoase. 

Ffion îşi aminteşte poza aia. Unul dintre elevii care studiau 
fotografia a făcut pozele din tabără în cadrul cursurilor; făcuse o 
mulţime de poze la ateliere, la spectacol şi la petrecere. Urmaseră şi 
nişte ironii după aceea, cum, indiferent unde era Rhys, Ffion n-ar fi 
fost nici ea foarte departe. Atunci îi venise să plângă. Era exact 
invers, ar fi vrut să spună. Oriunde eram eu, era şi el. 

Oare văzuse vreunul dintre profesori pozele de la petrecere? 
Sau erau prea concentrați la atelier, la reprezentații? Nu aruncaseră 
nicio privire mai în profunzime, acolo unde Ffion se chinuia să 
respire. 

— Deci e adevărat ce zice lumea. 

Seren a devenit brusc dură: 

— Ffion Wyllt. 

— Te rog... 


— Şi cu... 

Seren ezită, suspinele întrerupându-i cuvintele: 

— Cuel! 

— Seren, dă-mi voie să-ţi explic! 

— Nu-mi vine să cred că Rhys Lloyd e tatăl meu. 

Plânge atât de tare, încât Ffion abia mai distinge ce spune fata: 
Dezgustător... Bătrân... Cum ai putut... 

— Mi-a spus „Poartă rochia aia!” 

A devenit isterică şi trage aer în piept după fiecare cuvânt tipat 
în telefon. Ffion încearcă să vorbească, însă orice zice declanşează 
alt potop de vorbe dureroase din partea lui Seren. Leo a oprit 
maşina pe marginea şoselei, iar acum se întinde spre bancheta din 
spate, desface fermoarul de la mapă şi scotoceşte prin hârtii în timp 
ce Ffion îl urmăreşte încruntată. Oare chiar nu poate rămâne 
nemişcat măcar două minute? Nu-şi dă şi el seama cât de 
importante sunt toate astea? 

— Te urăsc. 

— Seren, te rog... 

— Şi îl urăsc şi pe el. 

— Unde eşti? Vin să... 

— Îmi doresc să fi murit. 

— Nu spune... 

Dar telefonul amuţeşte. Seren a închis. 

Ffion scapă telefonul în poală şi-şi prinde părul strâns în pumni, 
ducându-şi capul spre genunchi şi scoțând un geamăt. Simte cum 
Leo o mângâie pe spate, iar de data asta nu se mai fereşte. Se sileşte 
să respire — să inspire şi să expire, să inspire şi să expire — şi apoi îşi 
descleştează pumnii şi se îndreaptă de spate. 

— Ştie. 

— Am auzit. Îmi pare rău! adaugă Leo ca un fel de scuză. 


— O să fie bine. 

Ffion îşi ţine un discurs în care nici ea nu crede: 

— Are temperamentul meu... o să se liniştească. 

— Ffion. 

— E un şoc imens, dar o s-o sun pe mama şi... 

— Ffi. 

Se uită la Leo. Pe chipul lui se citeşte îngrijorarea, dar tot se uită 
în blestematul ăla de dosar. 

— Ce e? 

— „Poartă rochia”, răspunde Leo. 

— Poftim? 

— Asta a spus Seren, nu? „Poartă rochia.” Ffion, cred că... 

Se opreşte, apoi îşi scoate pixul din buzunarul sacoului şi 
subliniază mai multe rânduri pe foaia la care se uita mai devreme. 
I-o întinde lui Ffion fără să adauge nimic. 

E un print cu mesaje trimise către şi de pe telefonul lui Rhys 
Lloyd în săptămâna de dinainte să moară. Ffion citeşte primul 
rând subliniat de Leo. 


Doar la tine mă gândesc. 

Citeşte mai departe. 

O să arăţi senzaţional, orice porți. 
Ultimul mesaj a fost trimis de revelion. 
Poartă rochia. 


Numărul de telefon către care trimitea Rhys mesaje e al lui 
Seren. 

AJUNUL CRĂCIUNULUI 
BOBBY 


Aeroportul fusese ticsit de lume, însă acum, când au ieşit din 
Londra, drumurile sunt pustii şi MclLarenul înghite kilometru 
după kilometru. De data asta, Bobby şi Ashleigh au zburat spre 
casă la clasa întâi. Pentru Bobby, clasa business e suficient de 
confortabilă, însă Ashleigh l-a implorat, iar Bobby cedează foarte 
uşor. Măcar va apuca să tragă un somn sănătos înainte de drumul 
lung până la The Shore, s-a gândit el în timp ce-i întindea cardul de 
credit. 

Făcuse calculul în minte fără să o informeze şi pe Ashleigh, care 
insista să-şi „monetizeze” imaginile pentru canalele ei de social 
media şi solicita mai multe schimbări de ţinută, în aşa fel încât să 
pară că au parte de şi mai multe vacanțe de lux decât aveau deja. 

— Pot sta pe locul dumneavoastră? l-a întrebat ea pe bărbatul de 
pe locul de la mijloc, care a rămas buimac. 

— Ash! 

Bobby era îngrozit. 

— Amice, rămâi la locul tău! 

— O să pară înşelătorie dacă stau mereu pe acelaşi loc. 

Toată chestia asta este o înşelătorie, dacă e să-l întrebi pe Bobby. 
Nu e tâmpit — ştie că social media nu înseamnă, de fapt, viaţă 
adevărată şi nu se codeşte să mai distribuie uneori poze cu maşina 
—, însă dedicarea lui Ashleigh faţă de reţele e deopotrivă 
impresionantă şi înspăimântătoare. Fiecare masă e „înfrumusețată” 
înainte să se poată atinge de ea; fiecare cameră de hotel e 


fotografiată din vreo zece poziţii înainte ca Bobby să aibă voie să 
despacheteze bagajele. 

În vreme ce o urma pe Ashleigh în baia avionului pentru a-i face 
o poză în duş, se gândea că la fel de bine şi-ar fi putut scoate şi el 
boaşele la aer, să le vâre în necessaire-ul ei cu produse cosmetice. 

Bobby a fost şi el un soi de celebritate mai toată viaţa sa de 
adult. Curând după ce şi-a atârnat mănuşile de box în cui, s-a trezit 
că poate să apară episodic în Carlton Sands, care s-a dovedit un 
asemenea hit în rândul telespectatorilor, încât scenariştii i-au scris 
un rol permanent. Însă viaţa de celebritate nu i s-a potrivit 
niciodată unui tip care ar fi preferat să bea o halbă într-un pub cu 
rumeguş pe jos şi găleată pentru scuipat decât să bea mojito în 
indiferent ce bar la modă considerau instagramerii demn să apară 
în postările lor. 

Când ies de pe autostradă şi se îndreaptă spre nordul Ţării 
Galilor, Bobby începe să simtă cum scapă încet-încet de presiune. 
Adoră să stea la The Shore. Adoră să-şi facă de cap pe lac, să se 
caţăre prin munţi şi să exploreze potecile de prin păduri cu un 
rucsac plin cu ceva de ronţăit şi o bere pentru sufletul lui. Îi place 
să umble alandala prin sat, unde singurele camere video sunt ale 
copiilor cu iPhone-uri, mai preocupaţi de maşina lui decât de el. 
Locul îi aminteşte de vacanţele copilăriei, când era cu fratele lui, iar 
bunica le făcea sendvişuri, le dădea o găletuşă şi o lopăţică şi le 
spunea să nu se mai întoarcă până la ceaiul de la ora 5. 

În lipsă de ceva demn de fotografiat, Ashleigh şi-a împins 
scaunul în spate şi stă întinsă cu gura deschisă, iar un firicel subţire 
de salivă i se scurge până pe umăr. Bobby îşi închipuie cum ar fi s- 
o posteze pe contul ei de Instagram. #FărăFiltre. Genial! 

E dimineaţă devreme în ziua de Crăciun când sosesc la The 
Shore. Ashleigh se chiorăşte somnoroasă prin parbriz. 


— Arată şi mai de rahat decât îmi aminteam. 

— Nu trebuia neapărat să vii. Ai fi putut să te duci la părinţii tăi. 

Ashleigh îşi trage tenişii în picioare. 

— Şi să-mi dau planul peste cap? 

Planul. Bobby s-a săturat până peste cap de nenorocitul ăla de 
plan. Pentru un om obişnuit, care apreciază plăcerile simple, viaţa 
lui Bobby a devenit un pic prea complicată după gustul lui. În 
spatele şirului de căsuțe, lacul e la fel de negru precum cerul. La 
familia Lloyd mai arde o singură lumină. 

— Nu cred că pot merge până la capăt, zice el, surprinzându-se 
cu acest acces brusc de sinceritate. 

Urmează o scurtă pauză, apoi Ashleigh coboară din maşină. 

— N-ai de ales. 


În ziua de Crăciun, Bobby se trezeşte devreme. Coboară la 
parter, îşi face o cafea şi-şi trage geaca pe el, apoi se duce în 
pădure, să o sune pe Mia. Ea este cel mai bun lucru care i s-a 
întâmplat vreodată. Mai bun decât boxul, mai bun decât actoria şi 
mai bun — mult, mult mai bun — decât Ashleigh. S-ar simţi prost că- 
şi înşală soţia dacă ea n-ar avea obiceiul să le-o tragă fotbaliştilor 
din Premier League de câte ori poate scăpa neprinsă. 

— Crăciun fericit, frumoaso! 

Pe lac, o pasăre se cufundă după peşte, apoi iese înapoi cu o 
străfulgerare argintie în plisc. 

— A venit Moşul? întreabă Mia somnoroasă. 

Bobby scoate un râset pervers. 

— Vine mai târziu. 

— Abia aştept! 

Au avut mare grijă în vară şi s-au întâlnit în aer liber sau prin 
puburi aflate la mulţi kilometri depărtare. Vecinii Miei sunt genul 


care trag imediat perdeaua şi nu ar fi nevoie decât de un pont 
anonim trimis la ziare ca să ştie toată lumea despre aventura 
extraconjugală a lui Bobby. El nu dă nicio ceapă degerată pe asta, 
însă Ashleigh ar lua-o razna. Şi cum rămâne cu planul? 

Întâlnirile în aer liber au fost bune şi frumoase vara, însă în 
decembrie, în nordul Ţării Galilor? Ar avea noroc dacă l-ar putea 
convinge pe Micul Bobby să iasă din boxeri. Diseară, Mia îşi va 
lăsa uşa neîncuiată, iar Bobby se va strecura înăuntru şi apoi... păi, 
na! Se va strecura înăuntru. 


Chiar înainte de ora 11, cei care vor înota în ziua de Crăciun 
încep să se adune. Bobby şi Ashleigh şi-au lăsat diferendele 
deoparte, ajutaţi fiind din plin de geanta Gucci pe care Bobby a 
împachetat-o special pentru Ashleigh. 

— Oh, iubitule, o ador! 

Şi-a aruncat brațele în jurul lui. O clipă mai târziu, a auzit clicul 
unei camere foto şi şi-a dat seama că momentul va apărea pe 
internet în câteva minute. Când bărbatul tău ştie exact ce te face 
fericită... 

Acum, aerul e limpede şi curat, iar terasa scânteiază de la 
brumă. Bobby o prinde pe Dee de cot ca s-o stabilizeze când 
bastonul îi alunecă pe lemn. 

— Scumpule, nu-ţi face griji pentru mine! Sunt tăbăcită ca o 
pereche de cizme vechi, îi spune ea. 

Femeia are un aparat foto adevărat. În afară de paparazzi, 
Bobby nici nu-şi mai aminteşte de când n-a mai văzut aşa ceva — 
practic e vintage. Pozează pentru ea, o imitație a omului de fier de 
la circ ce-o face pe femeie să râdă. 

— Acum şi cu mine, iubitule! 


Ashleigh şi-a luat haina de blană pe care i-a făcut-o cadou de 
ziua ei. E imitație, fireşte, cu toate că a costat la fel de mult ca una 
adevărată. Soţia sa petrecuse o oră întreagă să se coafeze, aşa că 
Bobby ştie că nu există nicio şansă să intre în apă. 

— Crăciun fericit! 

Clemmie e în costumul de înot şi pare pusă serios pe treabă. 
Bobby arată probabil ca un idiot în boxerii lui de sărbătoare, dar 
nu-l deranjează să se prostească. Soarbe o gură de Bloody Mary. 

— Rămâi o clipă acolo! 

Ashleigh îşi flutură telefonul spre el. 

— Nu astăzi, da? 

Bobby îşi lasă jos paharul, dar Ashleigh se încruntă. 

— Cu băutura. Acolo! Sprijină-te de balustradă şi... 

— Putem măcar o zi să nu ne gândim la blestematul ăla de 
Instagram? 

Ashleigh îi aruncă o privire înfuriată, apoi se îndepărtează. 
Bobby strigă după ea: 

— Credeam că filmezi partida de înot. 

— Ce rost are dacă nu o postăm online? 

Cu plan sau nu, Bobby nu ştie cât mai poate să suporte. 

Familia Lloyd poartă halate peste costumele de baie. E prima 
oară când îl vede pe Rhys de când i-a povestit Mia ce-a făcut 
nemernicul în octombrie şi simte cum i se încleştează maxilarul. 
Yasmin îi şopteşte ceva lui Rhys, care se încruntă. Oare a aflat că 
soţul ei s-a dat la Mia? Până şi gemenele par abătute — au ochii roşii 
şi stau bosumflate. Cu siguranţă se petrece ceva cu toată familia. 

Mia l-a făcut pe Bobby să promită că n-o să se ia de Rhys. 

— Nu vreau să înceapă să mă vorbească de rău prin tot satul. 
Am nevoie de lucru, i-a spus ea. 


Bobby ar fi vrut să-i spună să-i trimită lui facturile, însă ştia 
exact ce răspuns ar fi primit. Mia nu e un parazit — spre deosebire 
de Ashleigh —, iar pentru asta o iubeşte şi mai mult. 

Dee a strâns toţi înotătorii laolaltă. 

— E toată lumea gata? Zâmbiţi, vă rog! 

Bobby o vede pe Yasmin cum se sprijină de soţul ei în poză, apoi 
practic îl împinge imediat ce s-a auzit declanşatorul. Poate că până 
la urmă Bobby îşi va putea ţine promisiunea făcută Miei: se pare că 
s-a ocupat deja Yasmin. 

Coboară scara până la pontonul dintre terase. Preţ de o fracțiune 
de secundă sunt doar el şi Rhys, şi cu toate că pumnii lui Bobby 
rămân încleştaţi, îşi zice Las-o baltă, Stafford! Nu merită osteneala. Dar 
apoi Rhys se apleacă spre el cu un surâs şiret pe faţă şi zice: 

— Păcat c-am fost întrerupt — era gata pregătită. 

Bobby îl înhaţă de gât înainte să-şi dea seama ce face. 

— O să te omor dracului! 

— Ce început pentru ziua de Crăciun! 

Fundul lui Clemmie apare deasupra lor, iar Bobby îi dă drumul. 
Rhys îşi freacă gâtul. Clemmie se uită neliniştită la amândoi şi, 
chiar când Bobby crede că-i va întreba care e treaba, Caleb sare şi el 
jos şi o rupe la fugă pe ponton, iar ceilalţi se-adună grămadă în 
jurul lor şi vine momentul să intre în apă. 

Bobby glumeşte cu ceilalți când se aruncă în apa rece ca gheaţa, 
dar nu-şi ia nicio clipă privirea de la Rhys. 

Într-un fel sau altul, îl va face să plătească. 

8 IANUARIE 
LEO 


— Trebuie s-o găsesc. 

Ffion caută mânerul portierei, însă Leo a pornit deja motorul. O 
să meargă mai repede cu maşina. Ffion formează din nou şi din 
nou numărul lui Seren, dar nu se aude decât ţârâitul slab înainte să 
intre iar mesageria vocală. Acum e imposibil să mai vadă ceva prin 
ninsoare, iar ştergătoarele se chinuie inutil în faţa viscolului. 

— Sună-mă înapoi, te rog, Seren! E important. 

Ffion nu mai are ochii înlăcrimaţi, emoţiile au secat-o, dar şi-a 
recăpătat controlul. Încheie apelul şi caută prin agendă până 
găseşte Acasă. 

— Răspunde, răspunde! murmură. 

Leo bagă maşina în viteză şi porneşte încet spre centru. Dacă 
Seren e acasă, Ffion o să vrea să stea cu ea, iar dacă nu e... în fine, 
n-o s-o găsească acolo. 

— Mamă? Eu sunt. Seren e acasă? 

Expiraţia prelungă a lui Ffion e tot ce-i trebuie lui Leo. 

— Ştii cumva unde e? 

Leo aude din telefon modulaţiile tonului lui Elen în vreme ce 
conduce prin Cwm Coed, târându-se cu viteza a doua pentru a 
cerceta uşile şi străduţele laterale. Se lasă deja amurgul - 
magazinele au închis — şi sunt puţini cei care înfruntă vremea. 
Zăpada a înghiţit trotuarele cu totul, iar strada principală s-a 
transformat într-o fâşie albă ce se întinde de la un şir de magazine 
până la cel de peste drum. Atmosfera e o pâclă de alb furios. 


— Ştie, mamă. 

Leo opreşte maşina şi se întreabă dacă n-ar trebui să o lase pe 
Ffion să discute singură cu Elen. Ffion închide ochii, însă durerea 
de pe chipul ei e încă evidentă, aşa că Leo se simte ca un intrus. 
Tăcerea se prelungeşte, iar Leo îşi desface centura de siguranţă, 
însă, înainte să facă vreo mişcare, Ffion îl strânge de mână. 

— Dap. Caut şi-acolo. Ştiu. 

Ffion a deschis ochii, iar răspunsurile au devenit scurte şi 
concise. 

— E-n regulă. Ştiu. Bun, atunci! 

Aceasta e Ffion Morgan poliţista, nu Ffion fiica. Ffion mama. 
Singurul indiciu al tulburării ei e durerea din mâna lui Leo, pe care 
femeia i-o strânge cu toată puterea. 

Ffion îşi îndepărtează telefonul de la ureche şi-i eliberează şi 
mâna. Leo îşi flexează degetele pe furiş. 

— Mama n-a mai văzut-o de la prânz. Seren nu-i răspunde nici 
ei la telefon. 

Expiră întretăiat. 

— Nu-i pot spune mamei despre mesaje, cum Rhys a fost cel 
care... Nu la telefon... 

— Dar prietenele ei? 

— Nu ştiu unde locuiesc decât două dintre ele — Siân şi Efa —, şi 
nici măcar nu ştiu dacă se mai văd. 

— Dar merită o încercare. 


Niciuna dintre fete n-a mai văzut-o pe Seren de dinainte de 
Crăciun, iar când Ffion îi cere Efei să o sune pe mobil, sperând că 
va răspunde măcar când o sună o prietenă, e închis. 

— Vrei să anunţăm dispariţia? întreabă Leo după ce Ffion se 
întoarce cu greu la maşină. 


— Are 16 ani şi lipseşte de... cât?... mai puţin de-o oră. 

— Istoric legat de tulburări mentale? 

Leo urăşte că trebuie să pună această întrebare, dar Ffion clatină 
din cap. 

— Răni autoprovocate? 

— Nu despre care să-mi spună şi mie. 

Ffion se încruntă şi începe iar să caute prin contacte, sperând că 
va găsi pe cineva — pe oricine — la care să încerce. Nimeni care s-ar 
uita acum la Ffion, îşi zice Leo, nu şi-ar da seama că Seren e fiica 
sa. E ca şi cum acolo, în capul ei, s-ar afla un şir de uşi, şi fiecare 
dintre ele închide o părticică din viața ei şi îi îngăduie să 
funcţioneze în alta. 

Fac drum întors pe strada principală, unde urmele lor au fost 
deja înghiţite de viscol. Geamul lui Ffion e deschis şi ea strigă 
neputincioasă în faţa vârtejurilor de zăpadă ce pătrund în maşină: 

— Seren! 

Lui Leo îi atrage atenţia o mişcare — cineva care stă în fața unei 
uşi deschise, ferindu-se de viscol cu un braţ. Glynis Lloyd. 

Opreşte maşina în faţa magazinului de bricolaj şi coboară 
geamul. Glynis e îmbrăcată cu halatul din magazin, iar peste umeri 
şi-a aruncat în grabă o jachetă groasă şi e încălţată cu papuci. Pe 
chip îi e întipărită îngrijorarea. 

— E totul în ordine? o întreabă Leo. 

Femeia clatină din cap şi-şi duce o mână spre ureche, iar el 
strigă încă o dată, ca să se facă auzit peste zgomotul făcut de viscol. 

— V-am văzut maşina de sus. Credeam... 

Glynis pare să fi rămas fără vlagă şi se sprijină de tocul uşii. 

— Încă n-am acuzat pe nimeni pentru uciderea lui Rhys, 
continuă Leo, dacă asta sperai. 

Glynis încuviinţează uşurel şi strânge din buze. 


— Se spune că aţi arestat-o pe Ceri. 

— O femeie ne-a ajutat cu anche... 

Leo se opreşte. Cum i-a spus Ffion? „Domnul Discurs de 
Corporatist.” 

— A fost eliberată, îi spune lui Glynis. 

— Cred că... 

Glynis pare gata să izbucnească în plâns. 

— Cred că aţi arestat persoana greşită. Ştiu ce i-a făcut Rhys, dar 
s-a întâmplat cu ani în urmă, când erau doar copii. 

— Ai văzut-o pe Seren? 

Ffion se apleacă peste Leo. 

La vederea ei, pe chipul lui Glynis se aşterne ceva, iar Leo se 
întreabă dacă nu cumva Ffion a avut dreptate. Oare Glynis a ştiut, 
în adâncul sufletului, cum era fiul ei? Oare s-a făcut că nu vede ce 
se ascundea, de fapt, sub talentul şi succesul lui? 

— Eu, nu, răspunde Glynis. Însă tocmai stăteam de vorbă la 
telefon cu Llinos. A văzut-o mergând spre hangar acum vreo oră. 
Spunea că avea cu ea o sticlă de vodcă. E totul... 

Dar Leo a pornit deja, prea repede pentru cât de tare ninge, iar 
cauciucurile îşi pierd aderenţa când virează în capătul străzii 
principale. 

Hangarul e învăluit în întuneric, în afară de un singur bec aprins 
în birou, iar Leo plimbă lumina unei lanterne prin curte, verificând 
dacă se vede vreo mişcare. Văd mai multe bărci cocoţate pe 
remorci, unele dintre ele cu cabine pe care ar trebui să le verifice. 
Măcar Seren ar sta într-un loc uscat şi călduros dacă s-a cocoţat 
într-una dintre ele. 

— Seren! 

Ffion bubuie cu pumnii în uşa hangarului. Nu se aude niciun 
zgomot dinăuntru, dar, când trage de imensa uşă glisantă, constată 


că nu e încuiată. O deschide complet, iar Leo aprinde luminile cu o 
pâlpâire ce aduce cu un fulger. 

— Seren? 

Leo intră în hangar. Biroul se află într-un colţ al spaţiului întins, 
iar prin geamul fumuriu al uşii se strecoară o lumină. Înăuntru, 
Steffan e prăbuşit peste masa de lucru. Leo îl scutură de umeri şi-l 
face să scoată un geamăt. 

— A fost Seren aici? întreabă Ffion, dar nu primeşte niciun 
răspuns de la Steffan, iar Leo îl scutură din nou. 

— leşafară! 

Steffan se îndreaptă, clipind la intruşii din biroul lui. Se strâmbă 
la Leo, apoi se concentrează cu greutate la Ffion şi o aţinteşte cu un 
deget. 

— Unde-i barca mea? 

— E dus de tot, comentează Leo. 

— Ce barcă? 

— Mi-ai luat barca! 

Steffan se ridică nesigur pe picioare şi apoi se încruntă iar. 

— Nu, nu barca mea. Reparam o barcă. Ai furat-o! 

Cuvintele alunecă unele peste altele, fără să aibă vreun sens, 
numai că Steffan pare destul de sigur că Ffion i-a... 

Leo se uită la Ffion. Apoi îşi dau seama amândoi odată. 

— Steffan. 

Ffion vorbește rar: 

— Seren a scos o barcă pe lac? 

Meşterul se chiorăşte la ea şi încuviințează stângaci. 

— Nu tu. Cealaltă. 

Leo se uită înspre lac. Viscolul s-a întețit prea rău ca să se mai 
vadă apa, dar zgomotul valurilor îl face să se înfioare. 

— N-ar fi încercat să iasă pe o asemenea vreme, nu-i aşa? 


Ffion strânge din buze. 

— O să fie bine. 

Leo nu e sigur pe cine încearcă să convingă. 

— Navighează de la şase ani. Ştie lacul ca pe propriile buzunare, 
chiar şi pe vreme rea. Trebuie să fi ieşit singură din apă când şi-a 
dat seama cât de rău se strică vremea. 

Steffan bate cu o mână în birou. Se clatină, se sprijină de masă şi 
flutură din mâna liberă de parcă ar dirija cuvintele pe care acum 
încearcă să şi le scoată cu forța din gură. 

— Angharad, izbuteşte să spună. Barca lui Angharad. 

— E-n regulă, răspunde Ffion. Ştie să se descurce cu un lugher. 

— Nu! strigă Steffan şi bate iar în masă. Încă nu-i reparat. 

Ffion păleşte. 

— Barcă stricată. 

Steffan se clatină. 

— N-am avut timp să repar. Nu m-am simţit bine. 

Se prăbuşeşte înapoi în scaun şi ridică din umeri. 

— Avea o gaură-n bordaj. 

27 DECEMBRIE 
STEFFAN 


Pe măsură ce se apropie sfârşitul anului, Steffan Edwards se 
simte tot mai optimist. Mare parte din ultima lună şi-a petrecut-o 
alcătuind un plan de afaceri pentru hangar, ca să ceară un 
împrumut la bancă. Nici nu îi intră bine banii în cont, că îi scoate ca 
să plătească reparaţiile atât de necesare la hangar, precum şi 
echipamentele suplimentare pentru proprietarii de la The Shore. 


A doua etapă de construcţie urmează să înceapă la finalul lui 
ianuarie, iar până la Paşte o să mai fie ridicate încă zece căsuțe; 
până în vara următoare ar urma să fie finalizat tot complexul. 
Steffan e ametit de atâtea posibilităţi. A cumpărat o minge Zorbing 
imensă pentru copii şi a achitat avansul pentru o trambulină 
acvatică. Se întreabă dacă să mai cumpere şi nişte ski-jeturi. Anul 
acesta, Bobby Stafford a închiriat unul pentru toată vara, aşa că ar 
putea face şi ceilalţi la fel. Steffan cercetează o listă pe eBay: oare 
un traseu de curse cu obstacole gonflabil ar fi prea scump? A 
cheltuit deja o groază de bani, dar trebuie să rişti ca să câştigi. 

Steffan a dat până şi hangarul cu un strat de vopsea. În fiecare 
iarnă se apucă să învioreze lemnăria, însă anul acesta a transformat 
complet construcţia. În locul culorii maroniu-roşcat obişnuite, de 
data asta a vopsit scândurile într-un albastru-închis, iar tocurile 
uşilor şi geamurilor, într-un bej-gălbui. Dacă stai lângă debarcader 
şi te uiţi peste apă, hangarul şi The Shore alcătuiesc un echilibru 
perfect. 

Ultimul detaliu este noul website. Până acum n-a simţit nevoia 
să aibă site, dar până şi el vede că pagina sa de Facebook — unde 
postările despre caiace sunt amestecate cu predicții despre 
rezultate la fotbal şi provocări cu găleata cu apă amestecată cu 
gheaţă -— este foarte departe de ceea ce sunt obişnuiţi să vadă 
locuitorii de la The Shore. Aşa că a plătit o sumă obscen de mare 
unei firme din Manchester pentru un website versatil şi cu 
versiune pentru mobil care e atât de frumos, încât nu se mai satură 
să se uite la el. 

— Ce părere ai? 

Steff îi arată telefonul lui Huw. 


A trecut pe la pub, chipurile ca să-şi ia un sendviş pentru a 
sărbători, dar mai ales ca să se laude cu site-ul oricui care stă 
locului suficient de mult. 

Huw se uită la ecran. 

— Arată destul de bine, Steff, bună treabă, să ştii! 

Steffan îi arată galeria cu imagini: un mozaic de turişti fericiţi 
care se dau cu placa, vâslesc în caiace, fac picnicuri sau se dau cu 
placa cu vâsle. Pe website-ul lui Steffan, soarele străluceşte mereu, 
iar lacul scânteiază întotdeauna. 

— Deci te pregăteşti? îl întreabă Huw. 

Steffan, care are gura plină de caşcaval şi castraveți muraţi, 
încuviinţează energic. În viaţa lui nu s-a simţit mai pregătit de-atât. 
A auzit că vor veni oameni să vadă The Shore încă de la începutul 
noului an, ademeniţi să cumpere case în stadiul de proiect după 
căsuţele-prototip deja construite. Când se vor uita peste lac, 
hangarul proaspăt renovat va fi primul lucru pe care îl vor vedea. 
Steff şi-i imaginează deja — bogaţi, plini de succes şi influenţi — 
luând şi broşura lui odată cu dosarul de proprietar şi făcându-şi 
planuri pentru anul abia început. 

Oh, hai să închiriem caiace — ce distractiv! 

De când mă ştiu am vrut să fac windsurfing. 

Copiii trebuie neapărat să ia lecții de navigație. 

Huw vorbeşte în continuare: 

— Uneori, trebuie să foloseşti foc contra focului, nu? 

Steffan îşi întrerupe visarea: 

— Ce vrei să spui? 

— Că nu vrei să fii prins pe picior greşit când se deschide 
centrul de sporturi nautice. 


Steff îşi lasă jos încet sendvişul. Ce centru de sporturi nautice? 
Simte un fior rece, de parcă ar avea gripă, iar acum expresia lui 
Huw s-a preschimbat în ceva ce aduce mult a milă. 

— Nu ştiai. 

— Centru de sporturi nautice? 

Lui Steff i-a rămas o bucată de pâine în gât, iar gura i s-a uscat 
brusc. Uşile pubului se deschid şi intră Ceri în uniforma ei Royal 
Mail. 

— La The Shore. Reduceri pentru proprietarii de case şi carduri 
de membru de-o zi pentru vizitatori. 

Huw ciupeşte dintr-un suport pentru pahar şi îşi mută privirea 
de la Steffan. 

— Ştiu doar pentru că am dat şi eu cotaţii de preț. M-a refuzat, 
fireşte. O să aducă o mulţime de est-europeni ca să muncească pe 
bani mai puţini. 

Pufneşte şi adaugă: 

— Nu că aş mai aşeza măcar o cărămidă până nu îmi plăteşte ce 
îmi datorează. 

— lawn? întreabă Ceri. 

Huw dă din cap în semn de salut. 

— Toate bune, Ceri? 

Steffan nu mai zice nimic. Se gândeşte la website-ul său scump; 
la mingea Zorbing şi la trambulină. Se gândeşte la orele pe care le- 
a petrecut cu renovarea hangarului şi vopsirea flotei sale de bărci 
în culorile The Shore. 

— Şi ce oferă, mai exact? 

Glasul îi e sugrumat. 

— Îmi dai nişte hârtie? întreabă Ceri. 

În spatele tejghelei, Alun rupe o pagină din carnetul lui pentru 
comenzi. 


— Şi ai şi tu afacerea locală. 

Huw îşi termină de băut cafeaua, apoi întinde mâna şi-l bate pe 
Steffan pe spate. 

— O să te descurci, amice. 

Dar Steffan ştie că s-a terminat. Câţi dintre proprietarii de la The 
Shore vor merge până pe malul celălalt ca să închirieze o barcă, 
dacă poate fi adusă chiar lângă terasa lor? Câţi dintre ei vor fi 
interesaţi de anii de experienţă ai lui Steffan — că el ştie fiecare 
vârtej şi curbă din Llyn Drych —, când pot avea la dispoziţie un tip 
bine făcut în tricou polo care să-i flateze la orice oră? Localnicii îi 
sunt loiali, dar reprezintă doar o parte dintre afacerile lui. 

— Cu instructori? 

Clipeşte rapid, atent la pixul lui Ceri, care mâzgăleşte pe hârtie, 
întrucât nu e sigur că nu va începe să plângă din clipă în clipă. 

— Eşti sigur? 

— Asta a zis Rhys. 

— Dar nu înțeleg. 

Steffan ridică tonul: 

— Pentru numele lui Dumnezeu, am fost acolo la sfârşitul verii 
şi le-am dat fetelor lui o barcă! 

Se aude cum se trânteşte uşa când pleacă Ceri, iar un curent de 
aer îngheţat ajunge până la bar. 

— De ce nu mi-a zis nimic? 

Huw îşi ridică mâinile cu palmele larg desfăcute, ferindu-se de 
cuvintele lui Steffan. 

— Bun, eu trebuie să mă întorc la treabă. Să nu-l laşi pe 
nemernicul ăla să te doboare! 

Cum o să-şi mai plătească împrumutul la bancă? Şi chiar dacă n- 
ar fi împrumutat banii şi nu i-ar fi investit, bazându-se pe ceea ce 
credea că-i poate oferi complexul, cum mai poate supravieţui încă 


un sezon? Anul acesta de-abia şi-a putut achita facturile; odată ce 
The Shore îşi va deschide centrul de sporturi nautice, afacerea lui 
Steffan e terminată. E ruinat. 

Se uită ursuz la tejghea. Ceri a lăsat acolo un teanc de invitaţii, 
cu un bilet pe care l-a scris deasupra, iar el se apleacă să-l citească. 
Invitaţie pentru toată lumea. Băutură din partea casei. Curios, Steffan ia 
o invitaţie şi simte cum îl cuprinde furia. 

Locuitorii de la The Shore îşi invită călduros vecinii la băuturi şi 

aperitive. 

Băuturi şi nişte nenorocite de aperitive! Rhys Lloyd o să bea 
şampanie în timp ce se pişă pe afacerea lui Steff — pe afacerea 
dezvoltată de tatăl lui şi începută de bunicul său. Invitaţia tremură 
în mâna lui Steff, cuvintele scrise cu cerneală neagră învârtejindu-i- 
se prin faţa ochilor. Pentru Lloyd nu-i de-ajuns să ia activitatea pe 
care-ar fi putut-o avea la The Shore, îi mai şi invită pe localnici să 
se minuneze de căsuțe. Fără îndoială că Lloyd o să le povestească 
despre centrul de sporturi nautice şi o să le ofere înscrieri în club, 
reduceri, gratuități... 

Steffan rupe invitaţia în două, apoi încă o dată. Le tot rupe până 
când are în faţă o grămăjoară de confetti. Apoi ridică privirea. 

— O halbă de Purple Moose! 

Alun vorbeşte pe un ton lipsit de inflexiune: 

— Eu zic că-i o idee proastă. Tu ce zici? 

Steff strânge din dinţi, simțind cum mâinile ard de nerăbdare să 
simtă halba, iar limba îi umblă deja prin gură în aşteptarea 
gustului amar al berii. 

— O. Halbă. De. Purple. Moose, repetă, despărţind fiecare 
cuvânt într-un enunţ separat. 

— Îţi fac o cafea. 

— Nu vreau o blestemată de cafea! 


Aude scârţâitul unui scaun în spatele său şi se întoarce într- 
acolo. Toată lumea se uită la el. Gruffydd Lewis, Euros Morgan 
Davies. Nenorocitul de Idris Evans, care se înfurie atât de tare 
după o partidă de darts, încât soţia lui îl trimite să doarmă cu 
câinele. Se uită toţi la el, judecându-l, doar pentru că vrea şi el o 
afurisită de halbă de bere. 

— Să vă ia dracu’ pe toţi! 

Steffan trânteşte uşa în urma lui când iese din pub. Doar mai 
sunt o mulțime de locuri de unde poate cumpăra alcool. O bere, 
asta-i tot ce vrea. 

Apoi o să vadă el ce-o să facă în privinţa lui Rhys. 

8 IANUARIE 
FFION 


Ffion îl plesneşte pe Steffan peste faţă. Barcagiul scoate un 
geamăt, dar nu deschide ochii, aşa că ea îl scutură tare de umeri şi-l 
strigă pe nume. 

Leo o trage cu blândeţe înapoi. 

— E beat mort. 

Îşi duce staţia radio la ureche şi, când îi răspunde operatoarea, 
iese din birou. 

— Inspector Leo Brady, de la Brigada de Delicte Majore 
Cheshire. Vreau să raportez dispariția unei persoane. 

Ffion ia registrul lui Steffan. Omul e beat criţă; poate e 
dezorientat şi a uitat că reparase deja vasul lui Angharad. Îşi 
plimbă degetul peste rândul unde se află numele lui Angharad. Ia 


apă. Avarie în zona derivorului. Coloana unde ar trebui să scrie 
Finalizat e goală. 

— Şaisprezece, zice Leo. Foarte supărată. Credem că a ieşit pe 
Lacul Oglinzii într-o ambarcaţiune care e posibil să nu aibă 
integritate structurală. 

Ffion trece pe lângă el şi începe să se uite prin hangar, apoi 
dincolo, afară, în curte, unde vasele stau înclinate pe piloni în 
aşteptarea reparațiilor. Să fi greşit Steffan? Să fi luat Seren altă 
ambarcaţiune? Dar lugherul lui Angharad, cu carena lui verde şi 
velele roşii distinctive, nu se vede pe nicăieri. 

— Elicopterul nu poate decola pe viscol aşa de puternic, o 
anunţă Leo după ce încheie apelul. Centrul de comandă a luat 
legătura cu echipa de căutare şi salvare, dar cel mai apropiat 
echipaj cu barcă e la 30 de kilometri. 

Ffion se întoarce în birou şi începe să scotocească prin sertarele 
mesei de lucru a lui Steffan şi să se uite pe panourile de pe perete 
unde atârnă câteva chei, fiecare cu o etichetă cu numele clientului. 
Îl scutură din nou pe Steffan — „Unde dracu” îţi sunt cheile?” —, însă 
nu primeşte niciun răspuns. Ffion îl caută prin buzunare. 

— Steffan mai lucrează cu cineva? întreabă Leo. Poate că ar... 

Staţia radio scoate un pârâit, iar operatoarea îi pronunţă 
indicativul. Ffion găseşte ce căuta: o singură cheie prinsă de un 
breloc de plută mare. Înhaţă o lanternă din suportul de pe perete şi 
o rupe la fugă. 

— Pompierii au o barcă de salvare disponibilă! strigă Leo 
alergând după ea. Ajung în zece minute. 

— Nu avem zece minute! 

Afară, fulgi de zăpadă duri ca grindina îi înțeapă faţa lui Ffion 
când aleargă către debarcader. Barca cu motor a lui Steffan se 
loveşte de tranchete de parcă ar avea motorul deja pornit. E inutil 


să strige numele lui Seren, dar Leo tot o strigă, iar vântul îl aruncă 
în furtună. 

O să fie bine, îşi tot spune ea. Trebuie să fi tras la mal pe undeva. 
Ba chiar poate că a coborât deja şi s-a adăpostit în pădure. 

Leo o ajunge din urmă pe debarcader. O rafală de vânt violentă 
aproape că-l dezechilibrează, iar el se pregăteşte — cu genunchii 
îndoiţi — pentru următoarea. 

— E o nebunie... trebuie să aşteptăm echipa specială. 

— Ar putea să moară! 

Ffion sare în barca cu motor ce se leagănă periculos. Cockpitul e 
deschis, singura protecţie împotriva elementelor naturii fiind un 
geam de protecţie mic, iar apa se izbeşte de fundul vasului. Un val 
trece peste provă şi se sparge pe barcă. Leo e alb ca varul, iar 
picioarele îi rămân înfipte în continuare cu fermitate pe 
debarcader. 

— Nu ştiu... 

Închide ochii o secundă şi pe chip i se aşterne o expresie de 
ruşine când spune: 

— Nu ştiu să înot. 

Ffion se gândeşte la Seren, în viscol, într-un vas nesigur. Se uită 
la Leo, şi spaima şi panica i se transformă în furie. 

— Atunci să nu cazi, ce naiba? 

Leo nu se clinteşte. 

Când găsesc ambarcaţiunea lui Angharad, unul dintre ei va 
trebui să rămână în barca lui Steffan, cât celălalt o va aduce pe 
Seren înapoi la loc sigur. Ffion nu poate face toate astea singură. 

S-ar putea să fie nevoită. 

Porneşte motorul, iar barca se smuceşte în parâme. 

Leo face un pas în faţă, apoi doi înapoi. 

— Nu... nu cred că pot. 


Chiar atunci se aude un zgomot: pocnet de artificii, care se 
distinge chiar şi cu vântul puternic. Deasupra apei, înălțându-se tot 
mai sus şi strălucind în viscol, se vede o dâră roşu aprins. 

Nu sunt artificii. 

E o rachetă de semnalizare a pericolului. 

AJUNUL ANULUI NOU 11:45 
RHYS 


— Vreau să divorţăm. 

Yasmin rosteşte cuvintele în timp ce face patul pe tonul natural 
cu care ar cere o ceaşcă de ceai. Rhys se uită la reflexia ei din 
oglinda măsuţei de toaletă şi îşi evaluează părul cărunt. Divort? 
Ştia că n-o să treacă la fel de uşor ca scandalurile lor obişnuite — 
abia dacă au mai vorbit din Ajunul Crăciunului —, dar divort? 

— Nu crezi că e un pic exagerat? 

— Nu, Rhys. 

Yasmin bate în pernă inutil de tare înainte de-a o aşeza pe pat. 

— Exagerat e s-o otrăveşti pe fiica noastră. 

— Pentru a suta oară, nu am otrăvit-o! 

Tipatul în şoaptă e o artă, iar el şi Yasmin sunt adevărați 
maeştri. Poate că nu se pun ei de acord în privința multor lucruri, 
însă au încercat mereu să-şi ţină disputele departe de gemene. 

— Ai să fii de acord cu divorţul, continuă Yasmin. Ai să-mi laşi 
casa — n-ar fi corect să te aştepţi să se mute fetele — şi 50% din 
participaţia la The Shore. Şi-ai să achiţi şi taxele de întreținere de- 
aici, desigur. 

— Şi dacă nu? 


Yasmin netezeşte cearşaful şi-l priveşte în timp ce-i răspunde: 

— O să spun în presă ce-ai făcut. 

Se întoarce să iasă din cameră şi adaugă: 

— Îmi închipui că ar cam submina treaba bună pe care o face 
campania aia publicitară scumpă a ta. 

— Doar peste cadavrul meu! şuieră Rhys. 

— Nu mă tenta! 

După ce Yasmin iese din cameră, Rhys se uită în oglindă. Dacă 
Yasmin se duce la ziare exact când el reuşeşte cu greu să-şi refacă 
imaginea, o să-l termine. În ultimele trei luni, a făcut două reclame 
şi se aude ceva despre o probă în West End. Lucrurile încep în 
sfârşit să se mişte. 

Şi din ce se aşteaptă Yasmin să trăiască el? Rhys deţine 51% din 
The Shore; Jonty deţine celelalte 49 de procente. Dacă Rhys îi 
cedează lui Yasmin jumătate din partea lui, Jonty va deveni 
partenerul care deţine controlul şi Rhys va mai rămâne cu doar 
25,5%. 

Doar peste cadavrul meu, îşi spune în sinea lui. 

Primeşte un mesaj pe telefon — altă sâcâială de la Blythe pe 
grupul de WhatsApp al The Shore. O groază de treabă de făcut, 
prieteni! Aseară, le-a trimis tuturor un tabel cu sarcinile fiecăruia, 
de la măturarea teraselor şi instalarea decoraţiunilor până la 
descărcarea vinului şi aşezarea aperitivelor. Dezastru! a fost mesajul 
ei imediat după miezul nopţii. Sculptorul în gheaţă m-a lăsat baltă. 
Există cineva în zonă la care să putem apela? 

Rhys iese pe balcon. Dedesubt, şirul de terase se opreşte brusc la 
casa familiei Charlton, unde un cort enorm ascunde haosul 
organizat pe care-l coordonează Blythe. 

Ar trebui să ajungă şi el acolo înainte să vină să-l caute caporalul 
Blythe. A mai primit un mesaj de la Seren, şi simte fiorul ameţitor 


care însoţeşte promisiunea lucrurilor palpitante. Au avut mare 
grijă cu flirtul. Reţinut. Genul de flirt pe care poţi să-l explici ca 
fiind o glumă - faţă de tine, ca şi faţă de oricine altcineva. Genul de 
flirt care ar putea să nu fie nimic sau să fie ceva. 


Am probat-o pe cea despre care ţi-am spus, dar e cam scurtă... 


Rhys zâmbeşte simțind omisiunea, răspunsul incitant pe care 
ştie că îl aşteaptă ea. 


Poartă rochia, îi scrie. 


Până la urmă, diseară s-ar putea să iasă ceva interesant. 

Afară, aerul e rece, iar cerul e de un albastru strălucitor de iarnă. 
Un şofer de la Fortnum & Mason stă de vorbă cu Dee, care se 
sprijină cu ambele mâini în baston. Când se apropie Rhys, duba 
pleacă, iar el n-are ce face şi trebuie să treacă pe lângă vecina sa. 

— Bună dimineaţa, Rhys! 

— Doamnă Huxley. 

Încă îi vine greu să o privească în ochi, încă se simte tulburat la 
gândul că ştie. De curând, s-a trezit gândindu-se la fata de la 
Numărul 36 — şi nu aşa cum se gândea odată la ea. S-a trezit 
întrebându-se dacă fetei (oare cum o chema?) chiar îi plăcea pe cât 
de mult credea el. S-a gândit la noaptea aceea — la ochii ei mari şi la 
împotrivirea tăcută — şi a simţit ceva asemănător cu remuşcarea. 

— Am trecut pe lângă triplete la lac, adaugă Dee pe un ton 
destul de plăcut. 

Rhys se încruntă. 

— Triplete? 

Femeia râde, ignorând gluma. 


— Fetele tale şi prietena lor din sat. Seren, parcă? Seamănă leit. 
Cu excepţia părului, fireşte. 

Aruncă o privire pseudocritică la părul brunet al lui Rhys. 

— Nici urmă de roşcat pe-acolo — te-ai scos! 

Râde iar, însă Rhys nu mai e decât pe jumătate atent. Se 
gândeşte la altă roşcată pe care a cunoscut-o odată — o fată din sat, 
cu ani în urmă. Roşcată ca o vulpe, cu cârlionţi la fel de greu de 
strunit ca şi ai lui Seren. Se gândeşte că ultima dată când a văzut-o 
erau la o petrecere, şi au ieşit împreună şi... 

Când Dee îşi ia la revedere — e momentul să mă prezint la Blythe 
pentru următoarea sarcină! —, Rhys adună în minte doi cu doi. 

Triplete. Seamănă leit. 

Sângele îi zumzăie în urechi. Se îndepărtează clătinându-se uşor 
de case şi se apropie de marginea lacului. O clipă, nu-şi mai 
aminteşte numele ei de familie — fusese întotdeauna doar Ffion 
Wyllt —, apoi îşi aduce aminte. Îşi scoate telefonul, caută Ffion 
Morgan şi se uită în zadar pe sute de rezultate. Adaugă Cwm Coed 
şi obţine vreo zece rezultate legate de poliţia locală. Tocmai se 
pregăteşte să încerce o căutare diferită când vede o poză într-unul 
dintre articole. Îl deschide şi o măreşte. 

Ffion Morgan este polițistă. 

Rhys îşi aminteşte vag că ştia — o frântură de informaţie 
împărtăşită de Glynis în cronica ei săptămânală cu Veşti de-acasă, ca 
şi cum pe Rhys l-ar interesa că doamna Roberts, care stă la trei case 
mai încolo, şi-a făcut operaţie de cataractă sau că fosta clinică a fost 
transformată în clădire de apartamente. Fata aia, Morgan, a intrat în 
poliție, dacă poți să crezi. 

Un moment de recunoaştere, atâta tot: amintirea acelei nopți la 
fel de scurtă şi de demnă de reţinut ca o ridicare din umeri. Ffion 
Wyllt. Să fi avut 17 sau 18 ani? Cam pe-acolo. Cu siguranţă mai 


mare decât ceilalţi. Rhys a avut nenumărate întâlniri de-a lungul 
anilor şi presupune că femeile cu care se vede sunt la fel de 
imorale. Altminteri de ce ar fi atât de dispuse să flirteze, atât de 
dornice? 

Se uită peste apă spre Cwm Coed, dincolo de fâşia de pădure. 
De ani buni nu s-a mai gândit la noaptea aceea, însă, încet-încet, 
amintirile revin. Atelierele alea oribile de la şcoală, mai suportabile 
doar pentru că putea flirta cu zeci de fete care se băteau pentru 
atenţia lui. Petrecerea de sărbătorire, cu copii şi cola, până când 
Rhys şi Ffion şi-au făcut singuri o petrecere de după, numai a lor. 

Simte începutul unei nelinişti, ca o sămânță rămasă între dinţi. ÎI 
stârneşte, făcându-l să-şi dorească să scape de el. Se gândeşte la 
fata de la Numărul 36 care a zis da până când a zis nu, numai că 
Rhys deja nu mai asculta. Se gândeşte la Mia, atât de provocatoare, 
de ademenitoare şi totuşi ciudat de încăpăţânată sub atingerea lui. 
În pofida frigului din timpul zilei, simte cum i se răspândeşte 
căldura în corp, însoţită de sudoarea care şiroieşte, neplăcută — a 
febrei, a bolii, a ruşinii. 

Google afişează un număr de centrală pentru poliţia din zona de 
nord a Ţării Galilor, însă Rhys caută până când găseşte detalii 
despre Ffion pe un vechi grup de Facebook. O sună pe mobil 
înainte să se poată răzgândi. Trebuie să afle. 

— Inspector Ffion Morgan. 

Rhys nu s-a gândit dinainte ce să spună. A rămas fără cuvinte, 
iar gura i se mişcă în gol şi când ea vorbeşte din nou, îi simte 
iritarea: 

— Alo? Cine este? 

— Sunt Rhys, izbuteşte să spună. Lloyd. 

Aude un zgomot vag la celălalt capăt. Linişte, apoi: 

— Ce doreşti? 


Rhys abia o aude. Caută cuvintele potrivite: 

— Noi... ai fost... 

Seamănă leit, a spus Dee. Dar n-avea cum... nu putea... Trage 
adânc aer în piept şi mai încearcă o dată: 

— E o nebunie, dar Seren... 

Ffion îi închide. 

Rhys simte în piept o durere atât de violentă, încât se întreabă 
dacă nu cumva are un atac de cord. Voma îi urcă în gât, acră şi 
insistentă, iar el se clatină până la marginea lacului, unde rămâne 
cu mâinile pe genunchi şi-şi priveşte imaginea reflectată de apa 
sticloasă. Se gândeşte la flirtul din biroul său, când Seren îl ajuta cu 
corespondenţa. Se gândeşte la mesajele pe care le-au tot schimbat 
între ei. 

Poartă rochia. 

Rhys vomită în apă, iar fierea acră îi arde gâtul. Se şterge la gură 
cu dosul palmei, îşi scoate telefonul şi umblă ca prin ceață pe 
ecran, ştergând mesajele şi dorindu-şi să-şi poată şterge şi 
gândurile la fel de uşor. 

Se îndreaptă spre casă, pe jumătate mergând, pe jumătate 
alergând, şi ocoleşte casa familiei Charlton, unde uşa din faţă e larg 
deschisă. O vede pe Yasmin şi o grămadă de baloane; Blythe are un 
clipboard în mână. 

Bobby cară cutii cu vin pe cărare. 

— Mai sunt în maşină, dacă... 

Rhys nu se opreşte. Ajunge în birou şi se aşază greoi pe scaun, 
străduindu-se să-şi controleze respiraţia. Îi ţiuie telefonul: un mesaj 
de la Seren, care îl face să scoată un geamăt slab. I-a trimis o poză 
şi surprinde o fâşie de coapsă netedă înainte să şteargă mesajul. 
Oh, Doamne oh, Doamne oh, Doamne, fă să se oprească! Îi şterge 


numărul şi-l blochează, răsuflând greu şi cu dureri, ca şi cum ar 
alerga. 


Nu ştie cât timp rămâne acolo, prăbuşit la masa de lucru, dar e 
trecut de ora 14 când Yasmin o trimite pe Tabby să-l caute şi să-i 
spună că sunt prea multe de făcut şi prea puţini oameni. 

Rhys se răsteşte la ea: 

— Nu vezi că lucrez? 

— Nu pare că lucrezi. 

Rhys înşfacă ultimul plic căptuşit primit de la agenta lui şi îl 
deschide, iar conţinutul se împrăştie pe masa de lucru. 

— Acum eşti mulţumită? 

Aude cum se trânteşte uşa şi ştie că fata o să se ducă direct la 
Yasmin, dar nu îi pasă. Lumea lui a luat foc, şi el nici măcar nu ştie 
ce incendiu să stingă întâi. Începe să-şi deschidă corespondenţa şi 
îndeasă gunoiul în plicul căptuşit, întinzând pe masă cererile de 
autograf. Apoi pune fotografiile semnate în plicurile cu adresă. 
Tresare când se taie la limbă într-un plic şi apasă mânios partea 
lipicioasă, apoi îl vâră în sacul pentru poştă. Din nou şi din nou: 
potriveşte, lipeşte, apasă. Şi respiră. Acţiunea repetitivă îi linişteşte 
mintea şi-i blochează gândurile, iar în curând începe să se calmeze. 

Afară, o maşină dă un rateu ce răsună furios şi puternic în aerul 
limpede. Rhys se ridică şi se uită pe geam, unde vede un Triumph 
Stag ruginit oprindu-se cu o smucitură în faţa casei sale. Când se 
deschide portiera şoferului, Rhys simte o apăsare în piept. 

Ffion. 

Nu o poate lăsa să se apropie de Yasmin sau de fete; habar n-are 
ce ar putea să spună ea — nu ştie nici el ce s-a întâmplat. Se 
năpusteşte pe scări, se împiedică de ultima treaptă şi năvăleşte în 
hol cu asemenea viteză că se izbeşte de uşă înainte să apuce s-o 


deschidă. Vederea i se întunecă în timp ce se împleticeşte pe alee 
către Ffion. 

Nu s-a schimbat deloc. E tot măruntă, tot cu o adâncitură între 
sprâncene, de parcă ar petrece mai mult timp încruntându-se decât 
râzând. Are părul mai deschis la culoare decât Seren - Rhys nu-şi 
aduce aminte dacă aşa a fost mereu sau s-a mai îmblânzit odată cu 
vârsta — şi e prins într-un coc. 

— Am dreptate? începe Rhys. Seren e... 

Încă nu poate rosti cuvintele, pentru că e încă îngrozit de idee. 
Dar ochii lui Ffion aruncă fulgere. Deci e adevărat. 

— Cum ai aflat? se răsteşte ea, de parcă ar fi vina lui Rhys. Nu 
ştie nimeni. Nimeni! 

— Am... am bănuit. 

Rhys se uită în direcţia căsuțelor, dornic să încheie discuţia până 
vine Yasmin să-l caute. O să fie furioasă. Dar mai contează? se 
întreabă Rhys. Oricum e furioasă, doar vrea să divorţeze. 

Ffion face doi paşi într-o parte, apoi unu în cealaltă. Se opreşte şi 
se uită la Rhys. 

— l-ai spus ceva lui Seren? 

— Nu. 

— Juri? 

Lui Ffion i se frânge glasul, iar lacrimile i se adună pe genele de 
jos. 

— Jur! 

Rhys simte dintr-odată nevoia să se căiască - pentru fata de la 
Numărul 36 şi pentru femeile fără nume sau chip pe care le-a dat 
deoparte de-a lungul anilor. 

— Dar am două fiice... alte două fiice. Ar trebui să afle — în timp 
— că mai au o soră vi... 


Foamea îi roade stomacul, iar pe frunte i-au apărut broboane de 
sudoare. Când a mâncat ultima oară? 

Ffion îl fixează cu privirea. 

— Sub nicio formă! 

— Nu acum, dar... după ce îi spui tu. După ce se obişnuieşte cu 
ideea. 

— Să-i spun? Nu-i spun nimic. 

— Are dreptul să afle cine e tatăl ei. 

Ffion se apropie încet, fără să-şi desprindă privirea de la el. Rhys 
clipeşte neliniştit şi simte un fior în măruntaie. Acum a ajuns 
suficient de aproape ca să-l atingă — îi simte mirosul de şampon şi 
ţigări din păr. 

— Dacă te-apropii de fiica mea... dacă îndrăzneşti să-i spui ceva... 
Jur pe Dumnezeu, Rhys Lloyd, că am să te omor! 

Cu o mişcare prea bruscă pentru a apuca să se ferească, Ffion 
ridică genunchiul şi-l loveşte în vintre. 

În timp ce ea dispare pe alee, cu Triumphul scoțând un nor de 
praf, Rhys se prăbuşeşte încet în genunchi. 

8 IANUARIE 
LEO 


Leo strânge partea de sus a paravanului de protecţie şi pune un 
picior în barcă. Fulgerele proiectează o lumină albă pe cer, iar o 
rafală de vânt smuceşte vasul într-o parte. N-are de ales şi se lasă 
să cadă în cockpit, apoi se târăşte pe locul de lângă Ffion, care n-a 
pierdut timpul şi s-a apucat să dezlege parâmele. În momentul în 
care tunetul bubuie deasupra lor, au lăsat debarcaderul în urmă şi 


acum Ffion apasă maneta la maximum, iar barca se năpusteşte 
înainte, izbindu-l pe Leo de bord. 

Nu vede apa şi nu ştie dacă e mai bine sau mai rău aşa. Ştie că 
există nişte copaci pe-aproape, însă viscolul îi ascunde, înghițind 
totul, până când pare că nu mai există absolut nimic cale de 
kilometri întregi. Lumina de la hangar s-a pierdut la primul cot al 
lacului, iar acum au trecut de The Shore şi se află dincolo de zona 
care poate fi văzută de pe debarcader. Se prinde de marginea bărcii 
care se clatină pe apă, fiecare val ridicându-l de pe punte. Simte 
cum îi bate inima nebuneşte şi nu îndrăzneşte să se târască spre 
bancheta îngustă expusă. 

Când era proaspăt agent de poliție, aruncat brusc în centrul 
Liverpoolului, Leo se trezea tot timpul în situaţii riscante — care de 
multe ori s-ar fi putut sfârşi prost, încăierarea din faţă de la All Bar 
One sau nebunul cu nunceakul care ataca pe oricine se apropia de 
el. Tipul de pe pod care a ameninţat că-l trage pe Leo după el dacă 
nu-l lasă să sară. Niciuna dintre misiunile alea nu l-a speriat. 

Dar acum? 

Acum e îngrozit. În copilărie, n-avuseseră niciodată bani pentru 
activităţi extracurriculare, iar când locuieşti pe uscat, departe de 
orice curs de apă, lecţiile de înot nu reprezintă o prioritate. În 
adolescenţă, Leo a ajuns la un moment când era deja prea târziu — 
şi prea umilitor — să mai înveţe să înoate, aşa că n-a făcut-o 
niciodată. 

În lumina slabă aruncată de panoul de bord, Ffion stă cu 
maxilarul încleştat şi cu ochii atenţi la pâcla roşie de pe cer, care se 
estompează în timp ce-o privesc. Leo trage adânc aer în piept. 
Undeva sub acel semn, pierdută în viscol, este Seren, care n-are 
decât 16 ani şi este singură şi în primejdie, şi mult mai îngrozită 
decât are Leo dreptul să fie. El nici măcar nu-şi poate închipui că ar 


putea fi mai frig decât îi e lui acum, şi totuşi fiecare val ce se 
năpusteşte peste geamul de protecţie îi aduce aminte de adâncurile 
îngheţate ale lacului. 

Prudent, înaintează până pe locul de lângă Ffion. Geamul nu 
oferă cine ştie ce protecţie, iar el încearcă să se sincronizeze cu 
mişcările bărcii, lăsându-şi corpul moale ca să amortizeze impactul 
în loc să zboare în aer. Lacul pare deopotrivă lichid şi solid, fiecare 
val ca un zid de cărămidă ce izbeşte bordajul. Ffion nu şovăie, cu 
degetele încleştate pe timonă şi înconjurată de vârtejuri de zăpadă. 

Leo începe să simtă cum se adună în el o forţă tăcută, undeva 
între apele agitate şi furtuna dezlănţuită deasupra. Înşfacă lanterna 
pe care o ţine Ffion între genunchi şi o aprinde, apoi începe să 
treacă raza peste apă. Ffion face tot ce îi stă în putere să-şi găsească 
fiica, iar Leo nu o poate dezamăgi. Apoi, odată ce Seren va fi în 
siguranţă, o să facă tot posibilul să-l aducă înapoi şi pe fiul lui. 


51 
AJUNUL ANULUI NOU 
SEREN 


Poartă rochia. 

Seren simte un gol în stomac când se uită din nou la mesaj. Asta 
e! S-a tot întrebat dacă i s-a năzărit când s-a gândit că ar putea s-o 
placă, că ar putea măcar s-o observe aşa. Ba chiar a vrut să îl întrebe, 
ca un copil prost: Îți place de mine? Se întâmplă ceva între noi? 

Poartă rochia e răspunsul de care avea nevoie. 

E înnebunită de nerăbdare în timp ce se pregăteşte. Dimineaţă s- 
a spălat pe cap, iar acum îndreaptă cârlionţii înainte să ia 
ondulatorul şi să-i aşeze în bucle moi, largi, revărsate pe umeri. Îşi 


dă pe pleoape cu nuanţe de auriu şi maro, apoi îşi aplică rimel pe 
gene şi-şi conturează sprâncenele aşa cum a văzut pe internet. Cu 
fiecare strat de machiaj, pare mai mare. Până termină, nu se mai 
simte deloc ca Seren Morgan. Se bucură, dar undeva, într-un 
colţişor al minţii, încearcă să se facă auzit un mic avertisment. ÎL 
alungă. Are 16 ani. Ar putea renunţa la şcoală. Să se mărite. Să 
conducă un moped. 

Să facă sex. 

Seren se uită cu ochi mari în oglindă. Nu o să facă sex. Nu vrea — 
nu încă. Dar ştie că ar putea. Ştie că a ajuns la vârsta la care are 
putere asupra bărbaţilor, iar senzaţia e îmbătătoare. 

Poartă rochia. 

O poartă. Are mâneci lungi şi decolteul atât de lipit de gât, încât 
pare plictisitoare — prea cuminte, chiar — până vezi ce scurtă e. 
Dacă ar fi largă, ar fi imposibil să o poarte fără să i se vadă chiloţii, 
dar aşa i se lipeşte de fund ca un costum de înot, acoperindu-i 
fesele şi oprindu-se mult deasupra genunchilor. E o rochie 
senzaţională, iar Seren arată ca o regină în ea. 

— Arăţi adorabil! o laudă Elen. 

Se uită la colanţii negri pe care Seren îi poartă momentan cu 
bocancii Doc Martens şi rochia. Bocancii vor rămâne, colanţii, nu. 

— Deşi mi-aş dori să nu porţi atât de mult machiaj. 

Seren încă nu şi-a dat cu rujul de culoarea sângelui pe care l-a 
cumpărat special pentru această seară. 

— Distracţie plăcută cu Efa şi Siân! 

Lui Seren îi bubuie inima când o îmbrăţişează pe Elen şi spune 
Blwyddyn Newydd Dda, pentru că în seara asta ea se duce la 
Angharad, unde nu e deloc semnal. Mama a pus-o pe Seren să îi 
promită că nu merge la The Shore. Spune că a auzit că e un grup de 
idioţi care au de gând să dea buzna şi-şi face griji că o să fie 


probleme, dar Seren ştie că nu e aşa. Angharad s-a scăpat şi i-a 
spus lui Elen că Seren îşi petrece vremea cu Caleb, iar ea trebuie să 
fi aflat despre cazierul lui, căci mama se comportă cam ciudat de 
atunci încoace. 

— E un băiat de la oraş, i-a spus lui Seren. E o influenţă proastă. 

Dacă ar şti ea... Elen şi Ffion habar n-au că Seren nu le-a mai 
văzut de luni bune pe Efa şi pe Siân în afara şcolii; că banii ei de 
buzunar provin nu din babysitting, ci din ajutorul dat lui Rhys cu 
corespondenţa. 

Până la urmă, mama va afla că a fost la petrecere. E chiar posibil 
să audă încă din seara asta, prin intermediul reţelei ei de spioni, 
aşa cum a aflat când Seren a chiulit de la şcoală ca să meargă la 
cumpărături în Wrexham. O să vadă ce e de făcut când o să fie 
cazul; deocamdată, trăieşte clipa. 

Este la lac când îl vede pe Huw, cu o cămaşă elegantă care-i iese 
de sub geacă. O observă cum e îmbrăcată. 

— Ai venit la petrecere? Şi eu. 

— Faci mişto de mine? 

Toată lumea din sat ştie că Huw spumegă de furie pe The Shore 
din cauza banilor. 

— Mama ta ştie că vorbeşti aşa? 

Huw aruncă o cheie în aer şi o prinde cu aceeaşi mână. 

— Hai, te duc eu! 

Barca lui Huw e rapidă şi puternică şi saltă pe suprafaţa lacului. 
Seren se adăposteşte după geamul de protecţie curbat şi-şi trage pe 
cap gluga gecii pentru a-şi proteja părul. 

— Caleb, nu-i aşa? strigă Huw. 

Seren ridică din umeri. Face semn spre propriile urechi şi se 
preface că nu-l aude. Vântul le biciuie feţele. 

— „cu Rhys, am auzit. 


Seren se înroşeşte. Ce-a spus Huw? Dar apoi surprinde ceva 
despre muncă şi nenorocitele alea de scrisori de la fani, iar ea expiră 
uşurată. 

— Strâng bani pentru facultate! strigă ea drept răspuns. 

Acum au ajuns foarte aproape de The Shore, iar el apasă maneta 
de acceleraţie şi motorul se opreşte. Liniştea subită e aproape 
dureroasă. 

— Trebuie să ai mare grijă cu individul ăla, adaugă Huw. 

Îi aruncă barbeta şi ea rămâne pe marginea bărcii, cu o mână pe 
geamul de protecţie. Se bucură că are scuza de a-şi feri privirea. 

— Abia aşteaptă să ţi-o tragă. 

De îndată ce ajung destul de aproape, Seren sare cu uşurinţă pe 
ponton şi leagă barca. 

— Mersi că m-ai adus! spune ea, apoi urcă scara în grabă şi-l 
lasă pe Huw în urmă. 

Terasa familiei Charlton e înconjurată de un şirag de luminiţe, 
iar geamul cortului e deja aburit. Înăuntru, uşile glisante către casă 
sunt deschise. Seren intră, dintr-odată timidă, şi se uită în jur ca să 
vadă cine-a venit. Încăperea e aglomerată şi zgomotoasă, cu 
muzica de prost gust bubuind din boxele montate în perete. 
Bătrâna doamnă Huxley stă pe canapea cu mama lui Caleb, 
Clemmie, şi două femei din sat. Soții Stafford sunt şi ei acolo, râd 
de ceva ce-a spus Blythe. Yasmin e mai departe, stă de vorbă cu 
Mia, dar nu se vede nici urmă de Rhys, iar Seren devine brusc 
neliniştită; îmbrăcată prea elegant şi deplasată. O parte dintre 
femei poartă rochii elegante, iar unii bărbaţi, smoching, dar 
majoritatea sunt îmbrăcaţi de parcă s-ar pregăti să meargă la pub. 

— Salut! 

Seren simte o mână pe umăr. Se răsuceşte, însă practic îi cade 
faţa când vede cine e. 


— Arăţi bine! 

Caleb o priveşte din cap până-n picioare. 

— Arăţi al dracului de senzaţional, de fapt. Ascultă, oricum 
voiam să-ţi spun, nu doar pentru cum arăţi... adică, bine, chiar arăţi 
superb... 

Seren continuă să cerceteze camera cu privirea. Unde e? Are o 
greutate în piept, de emoție şi nerăbdare, iar Caleb vorbeşte cu ea, 
dar nu-l mai ascultă. Îşi închipuie cum o s-o privească Rhys, cum o 
să ştie că s-a îmbrăcat elegant pentru el. 

— ...dacă nu te vezi cu altcineva. Poate, încheie Caleb pe un ton 
nesigur. 

O aşteaptă să spună ceva. 

Seren se uită la el, apoi într-un final înţelege. 

— M-ai întrebat dacă vreau să ies cu tine? 

Caleb îşi muşcă buzele. 

— Ceva de genul. 

Ah, iată-l! Poartă smoching negru şi papion roşu, cu o batistă 
asortată împăturită în buzunarul de la piept. Arată cum l-a văzut 
că se îmbracă pentru concertele de la televizor. 

— Ce zici? 

Caleb aşteaptă, apoi îi urmăreşte privirea şi se opreşte la Rhys. 
Se uită înapoi la Seren. 

— lisuse, Seren! Pe bune? 

— Ce? 

Seren simte dintr-odată că e prea cald. Caleb se holbează la Rhys 
de parcă ar vrea să-i ardă un pumn, iar fata le întoarce spatele 
amândurora şi pleacă să caute baia. Mama avea dreptate: e un 
grup de băieţi care de obicei beau la Y Llew Coch; se sprijină de 
perete de parcă ar aştepta ceva. Steffan Edwards bea, ceea ce până 
şi Seren ştie că-i o idee proastă şi că nu se va termina cu bine. 


Când se întoarce de la toaletă, ia un pahar de şampanie şi-l dă 
pe gât, apoi mai ia unul. O calmează şi o amețeşte, dar tot nu e 
pregătită să discute cu Rhys. Vrea s-o caute el, pentru că e prea 
tulburată ca să facă prima mişcarea - deja se simte depăşită de 
situație. Îşi scoate telefonul şi-i trimite un mesaj. 


Superpetrecere! 


Ar trebuie să fie suficient. Firesc. Să nu pară că cerşeşte atenţie. 

Seren se încruntă la ecran. Mesajul n-a fost trimis. Nu i s-a mai 
întâmplat niciodată. Clemmie o loveşte peste cot şi strigă „Scuze!” 
în vreme ce se răsuceşte, încercând să facă un soi de dans irlandez. 

— Grozavă petrecere, nu-i aşa? spune Mia, aplecându-se 
aproape, ca să se facă auzită. 

Din instinct, Seren îşi ascunde paharul de şampanie la spate. 

— E-n regulă. 

— E şi mama ta aici? o întreabă Mia. 

— Mama, la The Shore? 

Apare Yasmin, iar parfumul ei e grețos de dulce. 

— Seren! Le-ai văzut pe Tabby şi Felicia? Le-am căutat peste tot. 

— Cred că se uită pe Netflix la Caleb acasă. 

Acolo sunt gemenele, Seren ştie sigur — i-au trimis mesaj să-i 
spună să vină şi ea. 

— Spune-le că am nevoie să-l facă pe tatăl lor să mănânce ceva! 

— Xăă... bine! 

Seren nu vrea să meargă la casa de la numărul 4. Ea vrea să 
rămână aici, s-o poată găsi Rhys. O doare faţa de cât a zâmbit şi 
râs, astfel încât dacă el ar observa-o, să pară că se distrează de 
minune, că nu-l aşteaptă. 


— l-am învelit un sendviş în folie de plastic şi l-am lăsat în 
frigider, continuă Yasmin. Pot să i-l dea ele. E atât de beat, că mi-e 
ruşine. 

Seren oftează resemnată. Porneşte către uşă, apoi se întoarce şi- 
şi mai ia un pahar, apoi încă unul. Abia după ce Yasmin îi aruncă o 
privire încruntată din celălalt colţ al camerei pleacă şi ea fără 
tragere de inimă să facă ce i-a cerut. 

Tabby şi Felicia stau tolănite pe canapeaua de la Clemmie; Caleb 
e pe jos, rezemat de măsuţa de cafea. Televizorul are sonorul oprit 
şi muzica e dată tare, iar ei stau pe telefoane. Pe jos sunt 
împrăştiate cutii de pizza goale, cu cartonul pătat de grăsime. 

— Toate bune? întreabă Seren. 

Tabby şi Felicia fac un schimb de priviri înainte de-a afişa un 
fals zâmbet de bun-venit. Au vorbit-o pe la spate. Atunci, dă-le 
dracului! Caleb se uită încruntat pe telefon, de parcă ar face ceva 
important şi nu poate fi deranjat, dar ea ştie că se poartă aşa din 
cauza scenei de mai devreme. Prostia e că, de fapt, îi place Caleb. 
Doar că e încă băiat. Fetele se maturizează mai repede decât băieţii, 
ştie toată lumea, deci nu e chiar ciudat să-ţi placă un bărbat mai în 
vârstă. Da, nu-i foarte ciudat. 

Seren le transmite mesajul lui Yasmin. 

— Pe dracu”! 

Felicia nu stă deloc pe gânduri. 

— Trebuie să mănânce. 

Tabby pare să şovăie. 

— Mama zice că-i terminat şi că o să fie foarte jenant dacă începe 
să vomite peste tot sau ceva de genul. 

— Nu după ce-a făcut, răspunde Felicia. 

Seren e buimăcită. 

— Ce-a făcut? 


Fetele se uită una la alta. Felicia ridică din umeri în semn de dacă 
chiar vrei să ştii. 

— A drogat-o pe Felicia, răspunde Tabby în cele din urmă. 

Seren clipeşte. Se uită la Caleb să vadă dacă e şi el la fel de şocat 
ca ea, dar e limpede că pentru el nu-i nicio noutate. 

— Nu dormea când era mică, aşa că tata a drogat-o în fiecare 
seară şi nu i-a zis mamei, iar acum a aflat şi şi-a ieşit din minţi de 
furie. 

Seren clatină din cap. 

— E o nebunie. 

— Nu? zice Tabby. 

— Eu nu cred. 

Felicia se zgâieşte la ea. 

— Vrei să zici că minţim? 

— Nu, dar... 

— Stai un pic! 

Tabby se preface că vomită. 

— E din cauză că ţi s-au aprins călcâiele după el, nu-i aşa? 

— Ce? 

Seren se sileşte să râdă, însă până şi ei i se pare fals. 

— Doamne, nu! Uitaţi, eu n-am venit decât să vă transmit 
mesajul lui Yasmin. Nu dau doi bani pe ce se întâmplă aici. Îi dau 
eu sendvişul, dacă voi... 

— Ăăă, nu prea cred. 

Tabby se ridică şi întinde mâna s-o tragă în picioare şi pe Felicia, 
care nu se prea dă dusă. 

— [I-l dăm noi. 

Fetele pleacă, iar Seren şi-ar dori să moară. Ştie toată lumea că s- 
a îmbrăcat special pentru Rhys, iar el nici măcar n-a băgat-o în 
seamă şi, Doamne, de ce s-a deranjat măcar să vină încoace? A 


rămas acolo, stingherită, în casa lui Clemmie, iar Caleb nu se uită 
la ea, ci doar se preface că urmăreşte ceva pe telefon. 

— Deci... începe Seren, sperând că el va spune ceva. 

Dar nu spune. 

— Ăăă... Apropo de ce-ai zis mai devreme. Când... 

Simte că îi ia faţa foc în timp ce completează repede: 

— Când m-ai întrebat dacă vreau să ies cu tine. Am putea. Ştii, 
dacă vrei şi tu. La un moment dat. 

E jalnică, şi ştie şi ea. Ca un câine care se milogeşte să fie 
mângâiat. 

Caleb se uită la ea. Zăreşte o frântură de blândețe înainte ca 
expresia să îi devină dură. 

— Ce tot zici acolo? Nu te-am întrebat dacă vrei să ieşi cu mine. 

Băiatul râde scurt, apoi se întoarce la telefon. 

Seren are senzaţia că nu poate să iasă suficient de repede. 
Respiră cu repeziciune, gata să izbucnească în lacrimi, şi, dintr- 
odată, îşi dă seama cât de beată e. Rămâne în picioare în întuneric, 
ascultând zgomotele petrecerii ce răsună dinspre casa familiei 
Charlton. Ar putea pleca acasă acum. Ar putea să-şi facă o ceaşcă 
de ciocolată caldă de-a mamei şi să se uite la rahaturi la televizor 
până la miezul nopții. 

Îşi muşcă buza amărâtă. Aude strigăte de undeva de pe aleea 
principală — Cară-te de-aici, rahat cu ochi ce eşti! —, apoi un hohot de 
râs şi sunetul unei uşi care se deschide şi se închide la loc. Se adună 
şi se întoarce la petrecere. Tresare când trece pe lângă Steffan 
Edwards, beat mort şi bombănind în barbă în întuneric. Acum, 
toată lumea e beată şi peste tot e plin de trupuri transpirate care se 
leagănă pe picioare, înghesuite unul într-altul şi strigând, ca să 
acopere muzica. Seren îi urmăreşte de pe margine, încercând să se 
îmbărbăteze singură. 


Mia şi-a abandonat tăvile şi stă de vorbă cu Bobby Stafford, dar 
se întrerupe când o vede pe Seren. 

— Seren, eşti bine? 

Se uită în jos, să vadă ce bea Seren, dar fata s-a săturat deja să fie 
tratată ca un copil, aşa că ia paharul cu şampanie pe jumătate gol 
din mâna Miei şi-l dă pe gât. 

— Noroc! adaugă şi i-l dă înapoi. 

— Iubita, te duce Huw mai târziu acasă? 

Mia e îngrijorată. 

— Te plătesc să serveşti musafirii, nu să socializezi. 

Jonty s-a băgat practic între ele. 

— Practic, mă plăteşti să le dau aperitive, ripostează Mia. Şi cum 
aperitivele s-au terminat... 

Se întoarce către Seren şi adaugă: 

— Să nu pleci singură acasă, bine? Ştiu că voi, fetele, credeţi că 
puteţi să vă descurcati, dar... 

Nu termină, dar nici nu e nevoie; Seren a mai auzit-o de o mie 
de ori. Să nu mergi singură acasă, să mergi doar pe străzile circulate, să 
nu porți fuste scurte... Alea bătrâne — Mia, Ffion, mama - nu înțeleg 
că lucrurile s-au schimbat. Şi-au petrecut toată viaţa acoperindu-se 
şi schimbându-şi tot timpul traseul, însă femeile îşi iau acum 
străzile înapoi. Şi poartă ce doresc şi fac orice poftesc. 

Seren se îndreaptă de spate. Alcoolul i-a dat curaj; se 
îndepărtează de Mia cu o siguranţă prudentă, mişcarea părând să-i 
aparţină parcă altcuiva. Rhys e în bucătărie. Mănâncă un sendviş şi 
discută cu Jonty, iar Seren zăboveşte acolo, dorindu-şi să rămână 
singur înainte să-şi piardă ea curajul. Jonty se apleacă spre el ca să 
se facă auzit peste muzică, apoi îl bate pe Rhys pe spate şi pleacă. 

Acum. 


Inima îi bate nebuneşte. Rhys se plimbă printre musafiri. Într-o 
clipă, îl va pierde iar în favoarea altcuiva, şi s-ar putea să treacă o 
veşnicie până îl va găsi din nou singur. 

— Salut! 

Vorbeşte pe un ton blând şi firesc. Încă sexy, speră în sinea ei, cu 
toate că machiajul i s-a dus, iar căldura din încăpere i-a turtit părul. 
Îşi țuguie buzele şi-şi ridică privirea la el, fixându-l printre gene. 

Rhys se opreşte. O priveşte, dar nu aşa cum şi-a închipuit ea că o 
s-o privească. Se încruntă, cercetându-i rochia, bocancii, machiajul; 
colţurile buzelor i se lasă în jos, parcă a dezgust. I se pare 
revoltătoare. Seren e cât pe ce să izbucnească în plâns, beată şi 
copleşită de emoții. 

Rhys trece pe lângă ea şi pleacă să caute pe altcineva, cineva mai 
puţin respingător. Lacrimile încep să se rostogolească pe obrajii lui 
Seren. 

Poartă rochia, i-a zis el. lar ea o poartă, dar acum... 

Inspiră adânc şi se freacă furioasă pe față. N-o să plângă din 
cauza unui bărbat; n-o să-l lase să o facă să se simtă atât de umilită, 
de nevrednică. Mânia începe să clocotească în ea, şi doare mai 
puţin decât alternativa, aşa că o lasă să crească până ce ajunge pe 
punctul să explodeze. Se uită în urma lui Rhys când acesta pleacă 
de la petrecere. Nemernicul, se gândeşte ea. O face să se simtă mai 
bine, aşa că o spune cu voce tare: 

— Nemernicul, nemernicul, nemernicul! 

Se îndreaptă de spate. Rhys Lloyd nu o merită. 

Nu merită pe nimeni. 

Luni întregi după ce a rămas însărcinată, Ffion nu s-a uitat deloc 
la propria burtă. Închidea ochii în duş şi-şi trăgea iute haine 
lăbărţate peste pielea încă umedă ca să nu se zărească în oglindă. 
Betelia fustei pentru şcoală era împinsă tot mai sus în fiecare zi, 
până când tivul a devenit suficient de indecent ca diriginta ei să se 
mai abţină de la comentarii. După aceea, Ffion şi-a lăsat fermoarul 
desfăcut, prinzând nasturele cu un elastic de păr şi lăsând 
puloverul larg să cadă peste el. 

Nici tata nu se uita prea mult la burta ei. De fapt, rareori se uita 
la Ffion, iar pe ea o durea inima. Îşi dorea să poată vorbi despre ce 
i se întâmpla, dar era de acord cu insistența tatei că, dacă bebeluşul 
urma să fie considerat al lui şi al lui Elen, atunci cel mai bine ar fi 
fost să se comporte ca atare de la bun început. Umblau toţi trei prin 
casă într-o linişte tulburătoare, cu burtica lui Ffion devenind 
practic elefantul din cameră. În vreme ce hainele ei deveneau tot 
mai lăbărţate, acelaşi lucru se petrecea şi cu ale lui Elen, ascunse 
bine pe sub gecile masive pe care le îmbrăca pentru rarele ei 
incursiuni la magazine. 

— Stăm mai mult în familie, explica ea retragerea aceea bruscă 
din viaţa satului. 

Nimeni nu îi punea spusele la îndoială. Soţul ei era pe moarte — 
aşa că de ce nu s-ar fi ascuns de restul lumii? 

Când sarcina lui Ffion a împlinit 20 de săptămâni, a simţit un soi 
de tremur pe sub pulover, ca o molie prinsă în căuşul palmei. A 


icnit, ducându-şi instinctiv mâinile la burtă, iar Elen a ridicat 
privirea, alarmată. 

— Ai simţit vreo durere? 

— Nu, am... 

S-a întâmplat din nou. Ceva de genul golului în stomac pe care-l 
simţi într-un montagnes russes. Elen a zâmbit când şi-a dat seama. 

— Se mişcă bebeluşul, aşa-i? 

Ffion a făcut ochii mari de uimire şi şi-a strecurat mâna peste 
burtă. Şi-a răsfirat degetele şi şi-a dat seama pentru prima dată cât 
de întinsă era pielea şi cât de grea şi de solidă era umflătura de 
dedesubt. 

— Şşt! a murmurat, iar molia s-a liniştit. 

Elen s-a lăsat pe vine lângă ea şi şi-a împletit degetele cu ale ei, 
apoi au aşteptat împreună alt semn de viaţă. 

— Chiar doare? a întrebat-o Ffion pe maică-sa. 

Citise cărţile pe care i le adusese Elen, ba chiar urmărise un 
videoclip oribil la şcoală, însă tot i se părea greu de înţeles că — 
peste numai câteva săptămâni -— din ea chiar avea să iasă un 
bebeluş. 

— Adică, foarte, foarte rău? 

Elen s-a ridicat şi a sărutat-o cu înflăcărare pe frunte. 

— Ştii care e cel mai bun antidot contra durerii? 

Ffion şi-a amintit de femeia din videoclip. 

— O epidurală? 

Elen a râs. 

— Iubirea, Ffion Morgan. lubirea e răspunsul pentru orice. 


Ffion ţine acceleraţia la maximum, iar barca saltă înainte în faţa 
fiecărui val. Unde eşti, Seren? Leo plimbă lanterna de la stânga la 


dreapta, iar în raza ei fulgii par bancuri de peşti care se răsucesc în 
vânt. 

Iubirea e răspunsul pentru orice. 

Acum mai bine de 16 ani, mama a luat-o de mână — când ea îşi 
spunea Nu mai pot, nu mai suport — şi a dus-o între picioarele lui 
Ffion, iar uluirea a luat locul repulsiei când a simţit creştetul 
bebeluşului. 

— Mai împinge o dată! i-a spus mama. 

Durerea o sfâşia în două pe Ffion, însă casa era plină de mesaje 
de condoleanţe, iar ea simţea cum iubirea vine în valuri dinspre 
ele. Lumea îl iubea pe tata — îi iubea pe toţi — suficient ca să le 
trimită flori şi mesaje. lar iubirea era antidotul contra durerii. 

Seren a alunecat în mâinile mamei, iar într-o clipă era deja la 
pieptul lui Ffion, cu gura deschisă într-un țipăt ca de desen animat. 
A existat un moment în care Ffion a vrut să spună O păstrez eu, şi 
putea să jure că aceeaşi idee a zărit-o şi în privirea mamei. Dar îşi 
făcuseră un plan, iar ideea de-a fi mamă era prea îngrozitoare, prea 
imposibilă ca să poată fi înţeleasă. Pentru bebeluş era mai bine să-l 
dea, nu-i aşa? 

Nu-i aşa? 

— Vrei să încerci să-i dai să mănânce? 

Mama era blândă şi o încuraja, dar Ffion a refuzat. 

— la-o! 

— Poţi să... 

— la-o! 

Când lui Ffion i-a venit laptele, i s-a părut o trădare. Stătea 
cocoşată în cadă, cu sânii zvâcnind şi cu robinetul curgând ca să 
acopere zgomotele făcute de bebeluşul ei — ba nu, sora — ce ţipa la 
parter în timp ce lua sticla de la mama. Era mai bine aşa. 

Nu-i aşa? 


Un fulger luminează cerul. 

— Acolo! arată Leo. 

Silueta a dispărut deja înapoi în vârtejul alb al viscolului, dar nu 
înainte să o vadă şi Ffion. O barcă. Aruncată întâi într-o parte, apoi 
în cealaltă, smucindu-se şi împotrivindu-se, cu catargul rupt în 
două. Smuceşte de timonă şi virează spre vest, încercând să 
convingă barca să se mişte mai repede, în timp ce Leo ţine lanterna 
îndreptată spre apă. 

Cu încetineală, barca ancorată prinde formă la vreo 500 de metri 
în faţă. 

— Seren! strigă Ffion. 

Abia se aude din pricina bubuiturilor de tunet ce o anunță că 
furtuna e chiar deasupra lor. 

Patru sute de metri. 

lar acum Ffion vede o siluetă pe barcă, agățată de ce-a mai 
rămas din catarg. 

Seren. 

O să reuşească. Ffion scoate un suspin de uşurare. Însă vântul 
nu şi-a încheiat treaba. Se învârtejeşte pe lângă Pen y Ddraig şi se 
năpusteşte în jos pe spinarea dragonului, prinzând forţă când 
traversează lacul, unde valurile sunt tot mai mari. Barca lui 
Angharad se înclină, legănându-se ca şi cum ar încerca să se 
hotărască pe ce parte să cadă, iar Ffion ţipă la barca de salvare să 
meargă mai repede, însă e prea târziu. 

Vasul lui Angharad se scufundă. 

Pe măsură ce se apropie de epava bărcii lui Angharad, Leo 
plimbă lanterna prin aer în căutarea lui Seren. Raza luminoasă se 
întoarce la el, căci albul zăpezii e aproape orbitor. În apă plutesc 
resturi: recipiente de plastic, funii, bucăţi de pânză smulse de la 
locul lor. 

— la timona! strigă Ffion. 

Ia...? 

Dar Ffion e deja în picioare, cocoțată pe scaun cu brațele 
ridicate, iar haina e aruncată pe jos. Într-o clipă e acolo, iar în 
următoarea a dispărut, cufundată în apă. 

— Ffion! 

Barca cu motor se înclină într-o parte, iar Leo strânge timona în 
mână şi se luptă să întoarcă vasul cu fața spre locul în care a văzut- 
o ultima oară pe Ffion. Oare s-a îndepărtat deja? Ambarcaţiunea 
lui Angharad s-a răsturnat, iar bordajul verde-închis a rămas 
singura parte vizibilă. 

Leo se uită la panoul de control. Nu diferă de bordul unei 
maşini, nu? Ţine timona cu o singură mână, încercând să vireze şi 
ştiind că vântul îl abate de la curs şi riscă să nu mai vadă locul în 
care a dispărut Ffion. Lumina lanternei licăreşte şi el o scutură tare 
- „Nu acum, nu acum!” —, îndreptând-o spre apă. 

— Ffion! strigă încă o dată, cuprins de spaimă şi de furie că nu 
ştie să înoate, că n-o poate salva. 


În spatele bărcii se află un colac de salvare, dar ce folos dacă nu 
le vede pe cele care au nevoie de el? Se mai învârte cu barca în cerc 
- din nou şi din nou — şi slavă Domnului că s-au oprit tunetele şi că 
ninsoarea se mai domoleşte. Degetele i-au amorţit de frig, iar 
adrenalina face raza lanternei să tremure, proiectând umbre peste 
valuri şi creând tot felul de iluzii. 

Ffion. 

Leo se uită cu atenţie. Ffion? Ridică maneta accelerației, iar 
barca se repede înainte. Şi iat-o, dând furios din picioare şi tăind 
apa cu un braţ liber; celălalt strânge o vestă de salvare albă 
înfăşurată în jurul unei Seren complet nemişcate. 

Pentru cineva care n-a mai fost niciodată pe o barcă cu motor, cu 
atât mai puţin să navigheze cu ea, Leo se descurcă surprinzător de 
bine. Ffion s-a aşezat pe fundul bărcii, cu apa clipocindu-i în jurul 
genunchilor în vreme ce strânge în braţe trupul inert al fiicei sale. 
Seren abia e conştientă, cu ochii închişi şi membrele moi, însă 
respiră. Ffion îi caută pulsul, dar are mâinile amorţite de frig şi ce 
simte e periculos de scăzut. E pulsul fetei sau al ei? 

Cât timp a stat Seren în apă? Temperatura corpului va continua 
să scadă; nu au nimic cu care să o încălzească. Leo a acoperit-o cu 
haina lui udă fleaşcă şi a lui Ffion, iar ea îi freacă cu putere braţele 
lui Seren, încercând să-i menţină circulaţia în funcţiune. 

— Haide, scumpa, haide! spune Ffion plină de disperare. 


Seren nu mai mişca deloc când a ajuns la ea şi a găsit-o cu capul 
dat pe spate pe vesta de salvare pe care avusese prezenţa de spirit 
să şi-o pună. Să se fi lovit la cap? Ffion se apleacă şi o sărută pe 
frunte şi de undeva se aude un suspin. Seren era doar un copilaş 
când a sărutat-o ultima dată aşa. Clipe furate când mama nu era 
prin jur; clipe pe care Ffion şi le îngăduia — doar o secundă — ca să 
îşi domolească strânsoarea din jurul inimii. 

— Ce să fac acum? strigă Leo. 

În voce i se simte panica, iar Ffion ridică privirea şi-şi dă seama 
că se apropie de debarcader. Leo micşorează viteza. 

— Opreşte motorul! 

Ffion nu vrea să se desprindă de Seren. Liniştea bruscă e o 
uşurare, dar tot înaintează prea repede. Vântul şi valurile îi împing 
către mal şi depăşesc în viteză capătul debarcaderului unde au 
găsit barca. 

— Ţine-te bine! strigă Ffion. 

Fundul lacului nu se înclină uşor când se îndepărtează de mal — 
ceea ce-i surprinde pe turiştii de-o zi care intră în apă cu pantalonii 
suflecaţi. Apa se adânceşte brusc şi când faci un pas în apa până la 
genunchi, te trezeşti că ţi-a ajuns până la piept. Nivelul lacului a 
crescut şi e greu de zis unde se află fundul, dar trebuie să fie cam... 

Se aude o bubuitură violentă, iar Leo e împins cu forţă peste 
timonă şi începe să înjure tare. 

„acolo. 

Barca se freacă de pietriş. Leo sare în apa îngheţată care-i ajunge 
până la genunchi şi trage barca până ajunge pe mal. 

— Nu mişcă! 

Ffion încearcă să rămână calmă, profesionistă, încearcă încearcă 
încearcă, dar... 

— Nu mişcă! 


Vântul urlă cu putere, iar zăpada îi muşcă obrajii, acoperind-o 
pe Seren cu fulgi îngheţaţi mai repede decât îi poate şterge Ffion. 

La slujba de înmormântare a tatei, mama a liniştit-o cu un 
biberon pe Seren, care era agitată. 

— Nu mai am lapte, i-a zis ea cu sinceritate unei prietene cu ochi 
strălucitori. 

Pe Ffion o durea pieptul. Se uita la poza tatei pusă acolo pentru 
slujbă, simțindu-se vinovată pentru că lacrimile pe care le vărsa 
erau atât pentru el, cât şi pentru Seren. 

— Fii puternică, cariad! murmura lumea. Mama ta o să aibă 
nevoie de ajutor cu surioara. 

Ffion a rămas puternică timp de 16 ani. E epuizată. 

Leo o ridică pe Seren pe umăr ca pe un fulg. Aleargă spre 
hangar, uitându-se înapoi ca să vadă ce face Ffion, care abia poate 
să se ţină pe picioare, darămite să mai ducă şi pe altcineva. Se 
împleticeşte în urma lui Leo, fără să-şi desprindă nicio clipă 
privirea de la fata nemişcată de pe umărul lui. 

Pe când creştea Seren, Ffion se chinuia să uite. Se silea să se 
gândească la ea ca la o soră, nu ca la o fiică. Se silea să uite naşterea, 
să pretindă că burta nu-i fusese niciodată plină cu ceva, şi, încet- 
încet, a început să şi creadă. Să evite să se mai gândească la Seren. 
Să-şi spună că Seren e prea mică, prea solicitantă, prea lipsită de 
maturitate. Prea enervantă. 

Ffion îşi înăbuşă un suspin. A fost doar supraviețuire, atâta tot. 
Suferinţă pentru un bebeluş pierdut, cu toate că Seren a 
supravieţuit. 

La hangar, toate sunt aşa cum le-au lăsat. Steffan e tot în comă la 
masa de lucru, iar Ffion scormoneşte prin dulapuri şi scoate toate 
hainele groase şi şosetele pe care le găseşte, în timp ce Leo sună la 
ambulanţă. Cu iuţeală, Ffion îi dă jos lui Seren hainele ude şi o 


înfăşoară în cele uscate pe care le-a găsit acolo, fără să ia în seamă 
că-i clănţăne şi ei dinţii. Seren murmură ceva, recăpătându-şi şi 
pierzându-şi din nou cunoştinţa. 

Ffion trage şi un fes peste părul ud al lui Seren. Şocul provocat 
de apa rece te face să intri în hiperventilaţie, reducând fluxul de 
sânge către creier. Ai senzaţia că ai capul învăluit în ceaţă, ceea ce 
duce la leşin. Seren încă n-a scăpat de pericol — nici pe departe. 

— Ai căutat-o de răni? 

Leo cercetează vesta de salvare pe care o purta Seren. 

— Tăieturi? 

— Da, normal. 

Bărbatul îşi plimbă degetele peste vestă. 

— Mai verifică o dată! 

Ffion simte cum o cuprinde panica. Oare i-a scăpat ceva în graba 
ei s-o încălzească şi s-o usuce? Îi pipăie cu atenţie capul în căutare 
de cucuie sau de sânge. Seren geme, iar Ffion îi cuprinde faţa între 
palme şi o linişteşte spunându-i că ajutoarele sunt pe drum. Îşi 
trece mâinile peste braţele lui Seren, apoi în jurul trunchiului, dar 
nu găseşte nimic. Dacă Seren are vreo rană, atunci rămâne ascunsă. 
În depărtare, aude urletul unei ambulante. 

— Nu înţeleg. 

Leo se încruntă, dându-i lui Ffion vesta de salvare. La un 
moment dat trebuie să fi fost albă, nu gri murdar. O vestă de modă 
veche, masivă şi butucănoasă. 

— Aici, în spate, într-o parte, sigur e sânge. 

Pata e maronie şi consistentă, imprimată în material, deşi a fost 
scufundat în apă. Ffion se holbează la ea. Dacă nu e sângele lui 
Seren, atunci al cui este? 

A doua zi dimineaţă, Ffion îl aşteaptă pe Leo la lac, cu mâinile 
adâncite în buzunarele gecii enorme şi cu vârfurile bocancilor 
pătate de apa lacului. Leo coboară din maşină şi se apropie de ea, 
simțindu-se dintr-odată stânjenit. Noaptea trecută a fost mai 
agitată — mai intimă, chiar — decât cea pe care au petrecut-o 
împreună de revelion, şi tot ce vrea să spună pare nepotrivit. 

Rămâne la câţiva paşi în spatele ei. 

— Agitată noapte! zice el încet. 

Apa lacului e perfect nemişcată, cu suprafaţa atât de netedă, 
încât Leo are impresia că ar putea păşi pe ea. Copacii îşi întind 
reflexiile pe apă, iar iluzia nu e stricată nici măcar de o undă. 
Furtuna de noapte s-a potolit, lăsând munţii acoperiţi de zăpadă 
sub un cer albastru senin. 

Ffion nu spune nimic. Se dă în spate, doar un pas, iar Leo face 
unul înainte, aşa încât, când ea îşi dă capul pe spate, el e deja acolo 
ca să i-l sprijine. Rămân privind lacul; bărbia lui Leo atinge părul 
lui Ffion. După o clipă, o cuprinde cu braţele. Se gândeşte la ea la 
timona bărcii lui Steffan, cu spaima transformată în hotărâre, şi ştie 
că nu va mai întâlni niciodată o femeie ca ea. 

— Destul de agitată, răspunde ea în cele din urmă. 

— Mă duci în cele mai alese locuri. 

Ffion râde şi se întoarce, iar pentru o clipă sunt atât de aproape 
unul de altul, încât pare că ar putea să... 

— Bănuiesc că nu te-ai oprit să-ţi bei cafeaua, nu? 


Ffion porneşte spre maşină, iar momentul se pierde. 

— Cu un pic de lapte, o singură linguriţă de zahăr. 

— O să fii o soţie adorabilă pentru cineva. 

În timp ce merg cu maşina spre Angharad, Leo aruncă priviri 
furişe către Ffion, ai cărei ochi sunt umflaţi şi injectaţi. Îşi strânge 
cafeaua cu ambele mâini, iar aburul îi încălzeşte faţa. 

— Ai dormit vreun pic? 

— Nu prea. 

— Ar trebui să stai la spital cu Seren. 

— Nu vrea să mă vadă. 

Ffion se întoarce într-o parte. Subiectul a fost închis. 


Angharad e în mijlocul luminişului, de parcă ar fi ştiut că 
veneau. De parcă ar fi fost alertată de vânt, de animalele din 
pădure, îşi spune Leo, apoi se mustră pentru astfel de 
sentimentalisme. Într-o galeză rapidă, Ffion o arestează pe 
Angharad, care poartă aceeaşi salopetă închisă la culoare ca atunci 
când a văzut-o el prima oară; bocanci cu şireturi şi o eşarfă roşie ca 
sângele cu care îşi ţine prins şi părul. 

Mai târziu, când stau în sala de interogatoriu, după ce Angharad 
a refuzat un avocat din oficiu, Leo repetă acuzaţia în engleză. Dă la 
o pagină nouă din carnet. 

— De unde îl cunoşti pe Rhys Lloyd? 

— De unde îl cunoaşte toată lumea din Ţara Galilor. Copilul star. 

Tonul lui Angharad e ironic. 

— Nu-ţi plăcea? 

— Nu mi-a plăcut ce-a făcut cu lacul. Cu malul. Cu toţi copacii 
ăia pe care i-a smuls ca să le dea englezilor case de vacanţă. 

— Ah, nu-ţi plac englezii? 


— Nu asta am spus, domnule detectiv. N-am nicio treabă cu 
englezii... 

— Mă bucur să aud! 

— „cât rămân în Anglia. 

Angharad afişează o expresie înşelător de neutră. 

— Dar când o familie tânără din comunitatea noastră nu-şi 
permite o casă cu două camere şi peste lac londonezii n-au nicio 
problemă să cheltuie o jumătate de milion de lire pe o casă de 
vacanţă... 

Se opreşte înainte să adauge: 

— Atunci, da. Am ceva cu englezii. 

— Deci nu te amesteci deloc cu cei care locuiesc la The Shore? 
întreabă Leo. 

— Nu se amestecă nimeni. Ei stau pe partea lor de lac; noi 
rămânem pe-a noastră. 

Angharad se uită la Ffion. 

— Pe tine nu te-am văzut în apă în dimineaţa de Anul Nou. 

— Aveam treabă. 

Ffion schiţează un zâmbet încordat. 

— Dar acum discutăm despre unde ai fost tu, nu eu. 

— Nu îţi stă în fire să lipseşti de la înot. 

— Am auzit că au fost o mulţime de oameni, continuă Leo, 
dându-şi seama că Ffion probabil pleca de la el când se aduna tot 
satul pe malul lacului. 

— Aproape toată lumea. Aşa a fost de când eram fetiţă. Bine, nu 
toată lumea înoată. 

— Au venit multi şi de la The Shore? întreabă Leo. 

Angharad îl priveşte cu ochi mijiţi. 

— Niciunul. Cum spuneam: ei au partea lor, noi o avem pe-a 
noastră. N-ar fi fost bineveniţi acolo. 


— Şi totuşi, a existat o invitaţie pentru toată lumea la petrecerea 
de revelion. S-au dus zeci de oameni din sat. 

Leo încearcă să se concentreze la interogatoriu. Cuvintele lui 
Angharad l-au dus cu gândul la ceva — ceva care pare important, 
numai că încă nu-şi dă seama ce anume. 

— Nişte proşti! 

Angharad se uită la Ffion. 

— Doar ştii ce puternice sunt sentimentele. Ştii bine ce părere au 
galezii despre englezi. 

— Unii galezi, o corectează Ffion. 

— Anglia a considerat mereu Ţara Galilor o colonie, pe care să o 
controleze cum vor ei. Ne-au furat cărbunele, apa, oţelul. Încearcă 
să ne fure şi limba. 

— The Shore e construit pe partea englezească a lacului. 

Leo chiar se străduieşte să nu o ia la modul personal. 

— Doar pentru că englezii au luat terenul. 

— Mergem mai departe? 

Leo şi-a pierdut răbdarea. 

— Nu discutăm acum despre relaţia dintre Anglia şi Ţara 
Galilor. 

— Oh, ba da, răspunde Angharad pe un ton sumbru. Mereu e 
aşa dincolo de suprafaţă. 

Ffion se apleacă. 

— Cât de bine o cunoşti pe Ceri Jones? 

— O cunosc de când s-a născut. Era o artistă talentată — mare 
păcat că nu şi-a cultivat talentul! 

— Ştiai că a fost agresată de Rhys Lloyd? o întreabă Ffion. 

— Am discutat despre asta. Era insuportabil de crud cu ea. 

— Ţi-a spus vreodată că vrea să se răzbune pe Rhys pentru ce îi 
făcuse? 


Leo încearcă să pună cap la cap o teorie. Şi Ceri, şi Angharad 
sunt femei care se ţin departe de lume, traumatizate de evenimente 
din trecut. Ce-ar fi dacă ura lor comună pentru Lloyd le-ar fi adus 
împreună? Ceri a plecat de la The Shore înainte să moară Lloyd, iar 
ei ştiu de pe camerele de supraveghere de pe alee că nu s-a întors 
pe jos, dar oare nu s-ar fi putut întoarce cu barca? 

Ffion întinde mâna în spatele scaunului şi scoate o pungă pentru 
probe. 

— Recunogşti asta? 

— E vesta mea de salvare. O ţin încuiată într-un dulap pe 
lugher. 

Angharad oftează cu tristeţe şi adaugă: 

— De ce? 

Dimineaţă, la scurt timp după ce-au arestat-o pe Angharad, 
Ffion i-a dat vestea că lugherul cu vele roşii se află pe fundul 
lacului. 

Angharad a început să plângă. 

— Mi-a fost alături 40 de ani. 

— Îmi pare foarte rău! 

Ffion părea şi ea pe punctul să-nceapă să plângă, iar Angharad 
i-a pus o mână pe braţ. 

— Seren e bine. Asta e tot ce contează. 

Leo îi arată pata ruginie de pe vesta de salvare ponosită. 

— Cum explici că pe ea se află sângele lui Rhys Lloyd? 

Angharad se încruntă. 

— N-am cum. 

— Şi că scufundătorii au recuperat funie de pe barca ta, care se 
potriveşte cu modelul de fibre găsite pe cadavrul lui? 

— Habar n-am. 

— Unde erai în seara de revelion? întreabă Ffion. 


— Am fost acasă toată seara. 

Ffion îşi notează ceva în carnet. 

— Poate confirma cineva? 

— Normal, zâmbeşte Angharad către Ffion. Mama ta. 

— Mama... 

— Elen a venit, cred, pe la 20:30. Am pregătit cina, cu toate că 
până la urmă am ajuns să mâncăm afară, cu animalele. 
Nenorocitele alea de artificii... ar trebui interzise. 

Leo simte că îl ia durerea de cap. O mai exista cineva cu care 
Ffion şi familia ei să nu aibă o legătură? 

— Barca ta a ajuns la Steffan Edwards pentru reparaţii pe 2 
ianuarie, corect? 

— Da. Fusese amarată afară câteva zile, iar când am dezlegat-o, 
pe 2 ianuarie, am observat o fisură cât un fir de păr pe suportul 
central. Probabil că uitasem să ridic derivorul central, iar lacul 
fusese agitat, aşa că... 

Surprinde privirea goală a lui Leo. 

— Ambarcaţiunile mai mari au derivorul sub linia de plutire, ca 
să le împiedice să se încline. La bărcile mai mici, cum e a mea, 
fundul e mai plat. Stabilitatea e dată de derivorul central. 

— Ai mai făcut vreodată aşa ceva? întreabă Ffion. Să laşi 
derivorul coborât? 

— Nu-mi amintesc să se mai fi întâmplat. 

— În afară de derivor, reia Leo, ai mai găsit ceva nelalocul lui? 

Privirea lui Angharad se îndreaptă spre perete în timp ce se 
gândeşte. Leo aude paşi pe hol; un poliţist îi transmite ceva altuia. 

— Dulapul. 

Angharad a redevenit atentă; acum are ochii mari. 

— Atunci n-am stat să mă gândesc prea mult, dar... Vedeţi voi, 
eu nu port niciodată vestă de salvare — ştiu că ar trebui, dar e greu 


să renunţi la obiceiurile vechi —, aşa că rămâne mereu dedesubt, 
sub parâmele de rezervă şi canistra cu motorină. 

Strânge mâna pe marginea scaunului, animată pentru prima 
dată de când a început interogatoriul. 

— Dar când am ieşit cu ea pe 2 — când am descoperit fisura —, 
vesta de salvare era deasupra. 

— Eşti sigură? întreabă Ffion. 

— Absolut. 

Femeia se îndreaptă de spate şi adaugă: 

— A fost cineva pe barca mea. 

Leo se gândeşte la posibile variante. Dacă Ceri a folosit barca lui 
Angharad ca să arunce cadavrul lui Lloyd, cum a ieşit din locul de 
amarare? A dus-o cineva? Şi cu ce? Leo recapitulează lista de 
invitaţi care au venit cu barca la petrecerea de la The Shore. Oricare 
dintre ei s-ar fi putut strecura nevăzut de la petrecere, însă unul 
singur dintre ei îi purta sâmbetele lui Lloyd. 

Huw Ellis. 

Oare fusese în cârdăşie cu Ceri? Dacă da, de ce să se mai chinuie 
cu vasul lui Angharad, când ar fi putut duce cadavrul lui Lloyd cu 
barca lui Huw? N-are nicio noimă. 

Apoi, dintr-odată, are. 

Există mai multe moduri de-a călători pe apă. Leo se gândeşte la 
afirmaţia lui Angharad că n-a venit nimeni de la The Shore la 
partida de înot a sătenilor în ziua de Anul Nou, dar el ştie în mod 
sigur că a fost minţit. 

Ştie cine a aruncat cadavrul lui Rhys Lloyd în lac. 

Lui Glynis Lloyd nu-i place la petrecere. Petrecerile sunt pentru 
tineri, iar Glynis îşi simte din plin vârsta. N-are unde să se aşeze şi, 
cu toate că e înconjurată de feţe cunoscute, se simte singură. 

Yasmin a fost cea care a convins-o să vină. 

— O să te distrezi. Şi ce-o să creadă lumea dacă nu e şi mama lui 
Rhys acolo? 

Ceea ce era foarte evident motivul principal pentru care Glynis 
mai că a refuzat imediat. Nora ei are mare grijă de aparente. 

— Am încercat să-i fac pe cei de la OK! să scrie un articol, a 
continuat Yasmin. Dar au spus că „nu e potrivit” pentru ei. 

A ţâţâit din buze înainte de-a relua: 

— Dumnezeu ştie ce-ar fi fost mai potrivit de-atât! Numai soții 
Stafford şi ar fi fost suficient, chiar dacă Rhys nu mai este... 

Şi-a înghiţit vorbele, aducându-şi aminte cu cine discută. 

Glynis nu-şi face iluzii; ştie că acum cariera fiului ei se află pe o 
pantă descendentă. Are talent, nimeni nu s-a îndoit vreodată, dar 
ea — mai mult decât oricine altcineva -— ştie cât de duplicitară e 
această industrie. La suprafaţă, totul e doar succes şi zâmbete, dar 
dacă sapi un pic, adevărul e ceva întunecat. 

Simte un junghi de vinovăţie de câte ori se gândeşte la cariera 
lui Rhys. La favoarea pe care i-a făcut-o ea unuia dintre membrii 
juriului de la Eisteddfod, ceea ce însemna că el îi datora ei o mică 
favoare şi nu era chiar aşa mare lucru să-i crească puţin nota lui 


Rhys, nu? Aşadar, iată-l pe scenă, în locul potrivit şi la momentul 
potrivit ca să fie remarcat pe drumul spre succes. 

Glynis se uită după Steffan Edwards — care nu mai are nimic în 
comun cu concurentul care ar fi trebuit în mod normal să câştige 
concursul. A plecat deja acasă sau poate a avut cineva 
înţelepciunea să-l dea afară înainte să se facă de ruşine şi mai rău. 

— În momentul de faţă nu există cântăreţi galezi din clasa 
muncitoare, a spus Fleur Brockman — noua agentă a lui Rhys — în 
urmă cu mulţi ani. E un teritoriu fertil. 

Lui Glynis, această categorisire a familiei sale, spusă pe un ton 
atât de firesc, i s-a părut revoltătoare, dar s-a abținut de la 
comentarii de dragul lui Rhys. 

— Chiar crezi că e destul de talentat? a întrebat în schimb, 
dorindu-şi să mai audă flatări care să-i justifice înşelăciunea. 

— Talent? a ridicat Fleur din umeri. Sigur, e talentat. Dar ce 
contează, de fapt, este construirea unui brand. 

I-a făcut cu ochiul şi a adăugat: 

— Pune la treabă marketingul acolo unde trebuie şi ai putea 
propulsa şi-un porcuşor de Guineea pe primul loc. 

Rhys a avut parte de marketingul potrivit multă vreme, însă de- 
a lungul anilor bugetul a fost redus încet-încet, iar echipa s-a tot 
schimbat până când a devenit de nerecunoscut. Acum, în ciuda 
tuturor banilor pe care fiul ei îi aruncă pe o campanie publicitară, 
Glynis ştie că e doar o chestiune de timp până să i se încheie 
cariera. Se întreabă dacă ştie şi Yasmin. 

Când Glynis a ajuns la petrecere, nora ei se afla în mijlocul 
unuia dintre tururile de prezentare. Yasmin a pupat-o pe ambii 
obraji şi a prezentat-o drept bunica gemenelor. Glynis a tresărit. 
Pentru Tabby şi Felicia, ea era Nain, cu toată reticenţa lui Yasmin 
atunci când se născuseră. 


— N-o să ştie nimeni ce înseamnă, s-a plâns Yasmin, însă Glynis 
a rămas fermă pe poziţie. 

Dacă toţi cei de-o seamă cu Tabby şi Felicia, născuţi şi crescuţi 
cu asistenţa ONG-urilor specializate, aveau bunici cărora le 
spuneau Oompa, Glammy, Loli sau Pop, la fel de bine putea şi 
Glynis să fie Nain. 

Zgomotul petrecerii îi dă dureri de cap. Peste tot în jur lumea 
ţipă, iar volumul creşte încet-încet, de parcă toţi se străduiesc să se 
facă auziţi. Aude frânturi de conversații, aproape toate în engleză, 
cu toate că jumătate dintre cei de-acolo sunt galezi. Tatăl lui Rhys 
ar fi fost devastat. 

Jac Lloyd a fost un naţionalist convins. Fusese feroviar, însă 
putea să se ocupe de aproape orice şi el utilase magazinul de 
bricolaj, când era al părinţilor lui Glynis. Cabana de lemn de pe 
malul ăsta al lacului fusese ridicată mai în spate, ca să fie ferită de 
creşterea nivelului apei, iar o perdea de pini înalţi o ascundea 
vederii. Glynis şi Jac se întâlneau la cabana de la Ty'r Lan când 
flirtau, departe de bârfele celor din sat. Jac pescuia, iar Glynis îşi 
citea cartea, iar apoi... Glynis zâmbeşte când îşi aduce aminte. 

Terenul în sine avea aproape un pogon şi făcea parte din 
pădurea care fusese cândva galeză. În 1972, Actul de Guvernare 
Locală a stabilit graniţele comitatelor britanice, iar fâşia de teren de 
la est de Llyn Drych a devenit engleză. 

Glynis nu-şi mai văzuse niciodată soţul atât de înnebunit de 
furie. Ideea în sine de-a deţine o proprietate pe pământ englez era 
de neconceput — subiectul atâtor glume la Y Llew Coch, încât Jac a 
început să bea în altă parte —, până când un jurnalist i-a sădit în 
minte o idee care i-a schimbat perspectiva. 

Ultimul bastion al Țării Galilor, era titlul de deasupra unei poze cu 
Tŷ'r Lan, cu steagul cu dragonul roşu în vânt. Articolul îl prezenta 


pe Jac ca pe un războinic, apărător al limbii şi culturii sale, păzind 
pământul care, din punct de vedere moral — dacă nu şi legal —, 
rămânea galez. 

— Cymru am byth, a spus Jac mândru, arătându-i lui Glynis 
articolul. 

Ţara Galilor pentru totdeauna. 

Ce deznădăjduit s-ar fi simţit dacă vedea ce-a făcut fiul lui! 
Glynis simte o durere în piept când îşi imaginează emoția din ochii 
soțului ei acum defunct. Nu mai era Iy'r Lan, ci The Shore. Nu mai 
era un bastion al Ţării Galilor, ci un teren de joacă pentru englezi, 
călcând în picioare tradiţiile, şi nici măcar un diolch’ din partea 
vreunuia, în afară de Clemmie, care - Glynis trebuie să o 
recunoască — măcar încearcă să se integreze. 

Când a murit Jac, Glynis a luat legătura cu avocatul lor. 

— Am testamentul lui pe undeva, i-a spus ea. 

Jac îl făcuse cu câţiva ani în urmă -— un testament standard pe 
care-l poţi lua de la poştă. Cu martori şi tot ce trebuie, absolut legal 
şi în regulă. Jac era genul foarte precaut — sau cel puţin fusese, 
înainte să se instaleze dementa. Ty'r Lan avea să fie moştenit de 
Glynis, care urma să ţină steagul sus în continuare, în amintirea 
soțului ei. 

Numai că Glynis a primit un telefon de la altă avocată. Una din 
satul vecin, care nu cunoştea familia Lloyd de la Adam încoace şi 
când i-a auzit tonul repezit, lui Glynis i-a venit să plângă. 

— Îmi pare rău pentru pierderea suferită! i-a zis femeia. 

Glynis a auzit cum se rupe un elastic de cauciuc. 


235 Mulţumesc (în lb. galeză, în orig.). 


— Acum, soţul dumneavoastră a venit acum şase luni la mine 
împreună cu fiul dumneavoastră. Am aici o copie a testamentului 
său... 

— Cred că este o greşeală, a întrerupt-o Glynis. 

Dar nu era nicio greşeală. 

Jac Lloyd — care, în anul dinaintea morţii, îşi punea adesea suc 
de portocale în castronul cu cereale şi îşi vâra pantofii în frigider — 
făcuse un alt testament, lăsându-i lui Rhys Ty'r Lanul şi terenul din 
jur. 

— Nu se poate, a spus Glynis. 

Ani de-a rândul, Rhys tot încercase să-şi convingă tatăl să 
construiască ceva pe teren, iar Jac îi spunea mereu acelaşi lucru: 
Doar peste cadavrul meu. Ty'r Lan era cabana unui galez, reprezenta 
o parte a peisajului înconjurător. Terenul putea el să fie englezesc, 
dar copacii ăia erau la fel de galezi ca Jac. 

— Vă asigur că e complet inatacabil, a adăugat avocata. Cu toate 
că, dacă aduceţi testamentul încropit de soţul dumneavoastră, pot 
verifica datele din nou. 

Însă testamentul original nu mai era de găsit. 


Glynis stă la fereastra din casa familiei Charlton şi se uită la 
priveliştea care nu s-a schimbat deloc în cei 70 şi ceva de ani de 
când o ştie ea. 

Nu-i aşa că dulapul lui fac arată adorabil în biroul lui Rhys? a 
întrebat Yasmin când îi arăta soacrei sale casa pentru a mia oară. 
Glynis a atins metalul îndoit şi şi l-a amintit în Iy'r Lan, gândindu- 
se la amalgamul de hârtii din ea. 

— Cât se poate de sigur, obişnuia să spună Jac în timp ce încuia 
sertarele şi îl acoperea la loc cu faţa de masă a mamei sale. 


Jac voise ca Glynis să moştenească Tŷ’r Lan şi terenul; voia să le 
protejeze ea în continuare. Dacă testamentul original făcut de Jac se 
afla în dulap? Găsirea lui ar fi dovedit intenţiile lui Jac pentru 
teren. 

Glynis a petrecut săptămâni întregi căutând cheia, întorcând cu 
susul în jos dormitorul oaspeților în vreme ce răscolea printre 
fotografii şi hârtii vechi. A găsit-o într-o veche cutie de momeală, 
lângă o mână de plute şi nişte cârlige de pescuit ruginite. 

Acum atârnă de un lanţ la gâtul ei. 

Se uită prin cameră. Rhys e în bucătărie şi stă de vorbă cu Jonty, 
iar gemenele îi oferă un sendviş. Yasmin toarnă şampanie într-un 
colţ. Nu are să fie nimeni acasă la familia Lloyd. 

Nu bagă nimeni de seamă când se strecoară afară: unul dintre 
puţinele avantaje ale bătrâneţii. Merge de-a lungul şirului de 
căsuțe, perfect calmă, pentru că nu face nimic greşit. Doar e mama 
lui Rhys şi nain a fetelor — de ce nu s-ar furişa de la petrecere ca să 
se poată odihni o vreme în casă la ei? 

Uşa din faţă e descuiată. Înăuntru, luminile sunt date la 
minimum, iar Glynis merge direct la etaj, în birou, ca să deschidă 
dulapul, iar cheia se răsuceşte uşor, ca şi cum ar fi fost folosită ieri. 
În interior, câteva dosare gălbui formează un curcubeu decolorat, 
prinse strâns unul de altul, cu scrisul înflorit al lui Jac pe clapa 
fiecăruia dintre ele. Scoate câte unul pe rând şi frunzăreşte hârtiile 
din el cu un ochi antrenat, cunoscând sistemul de îndosariere al lui 
Jac la fel de bine ca pe al ei. Nu în ordine alfabetică, nici după 
subiect sau după nume. Facturile la electricitate au fost mereu în 
dosarul Gethin Jones, întrucât bătrânul Gethin a făcut instalaţia 
electrică a cabanei. Hărțile cu potecile din zonă nu erau strânse 
laolaltă, ci după numele fermelor pe care le străbăteau. Jac avea 


piticii lui, se gândeşte Glynis cu mândrie, chiar şi înainte de a-şi 
pierde minţile. 

Scoate un dosar pe care scrie Anti Nesta şi îi sare inima. Nesta — 
nu era mătuşă, ci o prietenă foarte dragă a mamei lui Jac — lucra la 
o firmă de pompe funebre. Glynis deschide dosarul şi-şi dă 
instantaneu seama că, dacă ar exista un loc în care să se afle 
testamentul lui Jac, atunci acesta ar fi. Broşuri pentru pietre 
funerare şi însemnări privind avantajele şi dezavantajele diverselor 
tipuri de sicrie. 

Şi testamentul. 

Glynis simte cum o cuprinde suferința din nou, la atâţia ani 
după ce l-a pierdut pe Jac. Îi citeşte scrisul, majusculele citeţe care 
explică exact ce-ar trebui să se întâmple cu magazinul, cu 
apartamentul şi cu terenul de pe malul lacului. Rhys ştiuse ce-şi 
dorea Jac, şi totuşi profitase de boala lui — şi de refuzul său de-a 
merge la un doctor — şi făcuse cu bună ştiinţă altceva decât voia el. 
Jac ar fi fost devastat. 

Se aude un zgomot la parter. 

Cineva trânteşte uşa, apoi tropăie în sus pe scări. Pare scăpat de 
sub control, violent. Glynis intră în panică. Dacă-i un spărgător 
care a venit să profite că nu-i nimeni acasă? Dacă o atacă? Se uită 
înnebunită în jur după vreo armă, în timp ce paşii intrusului se 
apropie greoi pe scări. Lasă jos dosarul şi ia un trofeu de pe raftul 
de deasupra mesei de lucru. E atât de greu, încât aproape că-l 
scapă pe jos, însă îl strânge cu putere, atât de depăşită de situație, 
încât abia mai poate să respire. 

lar apoi se deschide uşa şi intră Rhys, iar valul de uşurare e 
înghiţit de furie, aşa cum o mamă îşi înhaţă copilul de un braţ când 
l-a crezut pierdut. Bărbatul se clatină şi se sprijină de perete, prea 
beat ca să-şi observe propria mamă — cu toate că, se întreabă ea, i-ar 


păsa măcar dacă ar reuşi s-o vadă? Rhys a făcut mereu ce-a vrut. A 
luat ce-a vrut. Şi-l imaginează spunându-i lui Jac ce să zică, unde să 
semneze — şi convingându-l că face ce trebuie — şi, înainte să-şi dea 
seama ce face, îşi foloseşte toată forţa ca să ridice trofeul şi să-l 
arunce în fiul ei. 

Abia când el se prăbuşeşte la podea ca un copac retezat de 
secure, îşi revine şi Glynis şi înţelege ce-a făcut. 

Îşi acoperă gura ca să-şi înăbuşe ţipătul, tremurând din tot 


corpul. 
Ce-a făcut? 
57 
AJUNUL ANULUI NOU 
CLEMMIE 


Clemmie Northcote are parte de o seară minunată. Şi-a testat 
galeza cu toți invitații din zonă (şi cu câțiva englezi), a băut mult 
mai mult decât ar fi trebuit şi nu dă o ceapă degerată că e seara de 
revelion! Doar e petrecere! Trăiască şampania gratis şi peisajele 
uluitoare! 

Mai face câţiva paşi de dans irlandez — la care a descoperit că se 
descurcă remarcabil pentru cineva care n-a mai încercat niciodată. 
Toată lumea o aclamă sau poate râde de ea, nu-şi dă seama exact, 
însă oricum nu îi pasă — e prea distractiv. 

la o pauză, cedându-le ringul de dans unora mai tineri şi care, 
de fapt, nici nu dansează, ci doar îşi mută greutatea corpului de 
pe-un picior pe celălalt şi strigă unul la altul pe deasupra 
paharelor. În celălalt colţ al camerei, Bobby Stafford şi-a pus 
mâinile pe fundul menajerei. 


— Se stabilesc nişte relaţii peste graniță, din ce se vede, 
comentează Clemmie şi chicoteşte în barbă. 

Ashleigh e pe canapea şi a văzut şi ea, iar acum se uită la Bobby 
atât de urât, încât pesemne bărbatul o simte, pentru că se întoarce 
brusc. Clemmie îşi imaginează deja un castron de floricele, numai 
că Bobby nu face decât să ridice scurt din umeri şi nu-şi clinteşte 
nici măcar un deget de pe Mia. Să nu uităm, Clemmie a văzut-o de 
două ori pe Ashleigh ieşind din toaletă cu Jonty, deci poate că şi 
între ei doi e ceva. Oamenii au nişte relaţii dintre cele mai bizare; 
Yasmin şi Rhys nu şi-au adresat nici măcar o vorbă toată seara — 
bietele gemene, să aibă asemenea părinţi care se ceartă aşa, în 
public. 

Se uită în jur, însă Tabby şi Felicia probabil s-au întors înapoi 
acasă la ea. Clemmie încă speră ca una dintre ele să se 
îndrăgostească nebuneşte de Caleb, aşa că îşi petrece mare parte 
din partidele de înot în lac visând la o nuntă Northcote-Lloyd. Din 
păcate, Caleb pare mai interesat de Seren, care e o fată tare 
drăguță, dar care la petrecerea din seara asta şi-a făcut apariţia 
îmbrăcată - chiar nu are cum să se exprime mai frumos — ca o 
prostituată. Dacă are ocazia, Clemmie o să stea un pic de vorbă cu 
ea. Ca de la femeie la femeie. Şi, totodată, să o tragă de limbă în 
privinţa lui Caleb, în caz că nu iese faza cu Tabby-sau-Felicia. 

Oricare dintre fetele alea ar fi norocoase să pună mâna pe fiul ei, 
se gândeşte Clemmie, rătăcind în căutarea unei băuturi pe care 
chiar n-ar mai trebui să o bea, dar cine le mai ține socoteala? Caleb 
redevine încet-încet băiatul drăguţ şi cu capul pe umeri care era 
cândva, şi totul graţie The Shore. Clemmie e foarte zeloasă apropo 
de schimbarea lui Caleb de când au plecat din Londra şi simte un 
fior de teamă când îşi aduce aminte cum a insistat Rhys să 
plătească tot împrumutul pe care l-a făcut în numele ei. E groaznic 


de nedrept — doar au avut o înțelegere. Poate că nu era complet 
legală, dar era o... cum îi zice? Clemmie sughiţă. O înţelegere între 
domni, da, aşa îi spune. 

— O înțelegere între doamne, zice ea tare. 

Pufneşte ceva mai tare decât a avut de gând. Rhys şi-a încheiat 
discuţia cu Jonty şi acum vine spre mijlocul livingului. Seren 
întinde o mână ca să stea de vorbă cu el, însă bărbatul se holbează 
la ea — întrebându-se probabil ce-o fi în capul părinţilor ei, să o lase 
să iasă aşa — şi-şi vede de drum. Pare destul de beat — prea mult vin 
bun, îşi spune Clemmie, închipuindu-şi cum ar suna asta 
pronunţat de Jonty, ceea ce-o face să râdă şi să sughiţe iar. 

Şampania i-a dat curaj. Ce-ar fi să discute cu Rhys acum, când e 
înmuiat de alcool? Nu o să-i ceară să o scutească de împrumut — 
deşi fireşte că ea n-ar avea nimic împotrivă. Imaginează-ţi! Pur şi 
simplu i-ar cere să respecte înţelegerea iniţială, înţelegerea între 
domni. 

— Înțelegerea între doam... 

Clemmie se încruntă. Oare a făcut deja gluma asta? Trece 
nesigură pe picioare printre musafiri. Rhys a ieşit pe uşa din faţă. E 
bine aşa: pot discuta între patru ochi. Nimeni altcineva nu ştie 
despre împrumut, iar Clemmie şi-ar dori enorm să rămână aşa. 

Când iese din casa familiei Charlton, îl vede pe Rhys în celălalt 
capăt al aleii. Bărbatul se apleacă şi vomită în stratul de flori, apoi 
deschide uşa casei lui. E evident că s-a retras la culcare. Clemmie o 
zbugheşte după el: a lăsat uşa din faţă deschisă, aşa că nu bate, ci 
intră şi strigă: 

— Alo? Rhys? 

Nici urmă de el la parter, prin urmare o ia în sus pe scări şi se 
împiedică în graba să ajungă sus înainte să apuce Rhys să-şi pună 


pijamaua pe el. Aude un zgomot slab — ca şi cum cineva ar înghiţi 
ceva — şi strigă iar când coteşte şi face ultimii paşi până în birou. 

— Sunt doar eu, Clemmie. Speram că am putea... 

O clipă, se întreabă dacă nu cumva are halucinaţii. A băut al 
naibii de mult. Dar apoi Glynis scoate iar sunetul ăla — un fel de 
gâlgâit sugrumat — şi Clemmie simte cum îi năvăleşte tot sângele în 
cap. Rhys zace cu faţa în jos, iar sub capul lui se vede o pată de 
sânge. Lângă el se află un trofeu aurit, cu baza dintr-un bloc de 
marmură. 

— Oh, Doamne! face Clemmie. 

Se prăbuşeşte în genunchi lângă Rhys, apoi îl întoarce şi caută 
panicată pulsul. O tăietură adâncă îi brăzdează fața pe mijloc, iar 
sângele îi umple gura. Nu mişcă. 

— L-a făcut pe soţul meu să scrie un testament. 

Glynis vorbeşte atât de încet, încât Clemmie abia o poate auzi. 
Simte un puls puternic ce bate repede şi furios, dar îşi dă seama că 
e al ei şi îşi schimbă poziţia. 

— Jac nu i-ar fi lăsat în veci terenul lui Rhys dacă ar fi fost 
sănătos. 

Clemmie nu înţelege ce tot zice Glynis acolo, însă are o senzaţie 
cumplită că ştie ce înseamnă. Se lasă o clipă cu fundul pe călcâie şi 
se holbează la bătrână. 

— Ai făcut-o dinadins? 

— Nu! 

— Păi, slavă Domnului pentru... 

Clemmie încearcă iar să îi găsească pulsul. 

— Adică, nu în totalitate... 

Clemmie ridică privirea spre ea, uluită de ceea ce tocmai a auzit. 

— Pur şi simplu, am văzut negru în faţa ochilor. Eram atât de 
mânioasă şi... 


Glynis îşi acoperă faţa şi adaugă: 

— Oh, Doamne, ce-am făcut? 

Lui Clemmie îi bubuie inima în piept. Se străduieşte să-şi 
controleze respiraţia şi încearcă să vorbească liniştit: 

— Trebuie să scăpăm de el. 

— Să scăpăm de... Ce vrei să spui? Trebuie să sunăm la 
ambulanţă. Ai telefon mobil? Eu n-am şi aici nu există telefon fix, 
nu ştiu de ce n-au... 

— Glynis! 

Se opreşte, cu chipul alb ca varul şi buzele țuguiate de panică. 

Clemmie vorbeşte rar: 

— O să fii arestată, Glynis. O să mergi la puşcărie. 

— Nu, nu, nu. O să se facă bine, nu trebuie decât să-l ducem la 
spital. 

— Te ajut eu. 

Clemmie pare mai puternică decât se simte de fapt. 

— Te protejez eu. 

— Nu înţeleg, plânge Glynis. 

— Glynis, e prea târziu. 

Clemmie are degetele alunecoase de sânge. Apasă iar pe gâtul 
lui Rhys, chiar dacă ştie ce va descoperi. 

— Nu-l poate ajuta niciun doctor. 

Lui Clemmie îi vuieşte mintea. A venit la Rhys ca să discute 
despre înţelegerea lor privind împrumutul. O înţelegere despre 
care nu mai ştie nimeni. Ştie că e oribil ce s-a întâmplat, că Glynis e 
în stare de şoc — şi că-i posibil să nu-şi revină niciodată —, însă îi 
saltă inima de bucurie. Se gândeşte la toţi banii pe care nu va mai 
trebui să-i dea înapoi şi la viitorul pe care i-l poate oferi fiului ei. 

— Şi eşti... 

Glynis îşi înghite un suspin. 


— Eşti sigură? 

Clemmie se apleacă deasupra lui Rhys, ferind-o pe Glynis de 
imaginea groaznică a fiului ei ce zace nemişcat pe jos. 

— Foarte sigură. 

Mai pipăie încă o dată în căutarea pulsului, dorindu-şi ca 
lucrurile să stea altfel, însă nu s-a schimbat nimic. Simte cum o 
cuprinde greaţa, însă se gândeşte la libertatea pe care o poate avea 
acum, că nu mai trebuie să-i dea banii înapoi lui Rhys. Totul se 
întâmplă cu un motiv, îşi spune în sinea ei. 

— Mă tem că l-ai omorât, îi zice lui Glynis. 

În vreme ce bătrâna se prăbuşeşte pe un scaun hohotind, 
Clemmie rămâne nemişcată, cu degetele pe locul unde simte pulsul 
lui Rhys. Lent şi slab, dar fără nicio îndoială prezent. 

Deocamdată. 


58 
9 IANUARIE 
FFION 


Înainte să se hotărască asupra eliberării lui Angharad, Ffion şi 
Leo trebuie să îi verifice alibiul, iar mama lui Ffion este încântată că 
are şi ea în sfârşit ocazia să-şi bage nasul. Confirmă că într-adevăr 
şi-a petrecut seara de revelion cu Angharad. 

— Acum, te opreşti pentru o paned?? 

— Mamă, suntem în mijlocul unei anchete de crimă. Mă 
aşteaptă Leo afară. 


26 Ceaşcă (în lb. galeză, în orig.). 


— Vă las un pic singure, a spus el când au ajuns acasă la familia 
Morgan, iar Ffion s-a arătat recunoscătoare pentru înţelegere. 

— Aş vrea să-mi fi zis că ai fost la Angharad, îi spune ea acum 
lui Elen. Am fi putut să n-o mai reținem. 

— Ai refuzat să discuţi despre caz. 

— Mamă, e o difer... 

— Cred că acestea au fost cuvintele: „mai ales nu cu mama 
mea”. Pentru că se presupune că eu am să dau din gură prin tot 
satul, nu-i aşa? Nu contează deloc că ştiu mai multe decât ai să ştii 
tu vreodată despre jumătate dintre ei. 

— Mamă, nu mă interesează bârfa pe la colţuri. 

— Nu e bârfă pe la colţuri dacă Jos Carter a fugit cu instructorul 
lui de la şcoala de şoferi, nu? 

Ffion îşi dă ochii peste cap. 

— Mamă, vreau să spun că exact... 

— Sau că Glynis Lloyd contestă testamentul lui Jac? 

— Poftim? 

— A găsit testamentul original, prin care-i lăsa ei I9'r Lan. O să 
facă demersurile legale necesare. 

— Of, Doamne, mamă, chiar nu mă interesează! 

Ffion ştie foarte bine că nu trebuie să se lase ademenită de 
bârfele mamei. Aruncă o privire spre etaj. 

— Ce face Seren? 

— Doarme. 

Seren a fost externată după raportul de gardă de dimineaţă şi, 
după ce-au ajuns acasă, mama a înfofolit-o şi a băgat-o în pat cu o 
sticlă de apă fierbinte şi o cană cu supă de roşii. Doctorul le-a 
confirmat că nu suferă de nicio afecţiune după încercarea 
groaznică prin care trecuse, însă ştiu cu toţii ce noroc a avut. 

— Tot nu mi-a răspuns la mesaje. 


Când a ajuns ambulanţa la hangar, Ffion plecase cu Seren spre 
spital, iar Leo venise cu maşina în urma lor. Ffion o strânsese de 
mâna rece şi se rugase să fie bine. Seren era extrem de supărată pe 
ea, însă Ffion îi salvase viaţa — chiar nu avea nicio importanţă? Dar 
în clipa în care Seren îşi revenise, o respinsese pe Ffion şi făcuse o 
asemenea zarvă, încât veniseră asistentele să vadă ce se petrece. 

— Pleacă de lângă mine! 

Ffion i-a trimis mesaje toată dimineaţa printre şedinţe şi 
interogatoriul lui Angharad, însă deşi mesajele apăreau ca fiind 
citite, tot nu a primit niciun răspuns de la ea. 

— Mai lasă să treacă timpul, o îndeamnă Elen. 

— Mă urăşte. 

— Toate fetele îşi urăsc la un moment dat mamele. E un ritual 
de trecere. 

Ffion deschide gura să o contrazică, apoi îi vede expresia şi 
afişează un surâs ironic. Rămân o vreme în tăcere, pierdută fiecare 
în propriile gânduri, iar apoi Elen o atinge cu blândeţe pe braţ şi 
chipul i se întunecă. 

— Aşadar, Rhys. 

Indiferent ce i-a spus Seren mamei, nu poate fi decât o parte din 
adevăr, iar acum femeia aşteaptă să-i spună Ffion restul poveştii. 
Timp de 16 ani, Elen a crescut-o pe fiica lui Ffion ca şi cum ar fi fost 
a ei. A încurajat-o pe Ffion să plece din Cwm Coed ca să-şi facă un 
rost în viaţă, fără să fie împovărată de un copil. Ffion ştie că mama 
merită să afle adevărul, însă tot ce poate spune este: 

— Mamă, eu n-am vrut. Nu l-am vrut. 

Apoi începe iar să suspine. 

Chipul lui Elen se încreţeşte îndurerat, iar femeia o strânge atât 
de tare în braţe pe Ffion, încât aproape că-i taie răsuflarea. 

— Îmi pare tare rău, Ffi, tare rău pentru tot ce s-a întâmplat! 


După ce se întoarce la maşină, Ffion sună la centrul de comandă 
ca să confirme că Angharad poate fi eliberată. Dacă Leo îi observă 
ochii înroşiţi, nu comentează în niciun fel. lar ea îşi dă seama că e 
cumva liniştitor să fii cu cineva care ştie totul despre tine. 

De-a lungul relaţiei cu Huw, au existat câteva ocazii în care a 
vrut să-i spună adevărul. Nu despre Seren — căci a jurat pe ce avea 
mai scump că nu va sufla vreo vorbă despre asta —, ci despre viol. 

Viol. 

E prima oară când foloseşte acest cuvânt, chiar şi în sinea ei, şi 
totuşi e singurul care se potriveşte. Rhys a violat-o. 

La un moment dat, Ffion s-a confruntat cu un caz la serviciu: o 
fată de vreo 20 şi ceva de ani care băuse prea mult şi care se trezise 
fără să-şi mai amintească nimic despre ce-i spunea propriul corp că 
s-a petrecut. Ffion a condus până acasă parcă pe pilot automat şi 
apoi a intrat pe uşa din faţă şi totul s-a destrămat. Huw i-a turnat 
un pahar cu vin şi i-a spus tot ce trebuia să audă. Că îşi face treaba 
extraordinar, că stresul o ajungea inevitabil din când în când. lar 
Ffion a tras aer în piept şi s-a gândit: Acum. Spune-i acum! 

— Ce fraieră, să se îmbete în halul ăla! a adăugat Huw. Tu vezi 
tot timpul de-astea, nu? Beau şi li se pare totul mai atrăgător, iar a 
doua zi regretă. 

Nu acum, şi-a zis Ffion. N-am să-i spun acum. 

Şi nici altă dată, după cum s-a dovedit. Şi fără să ştie că şi ea 
fusese violată, fără să ştie nimic despre Seren, a fost oare de mirare 
că Huw n-a înţeles niciodată de ce Ffion nu voia să-şi întemeieze o 
familie? Nu merita un copil, după ce renunţase la primul ei născut. 

Acum, Leo ştie toate astea. Şi altele în plus. Ştie de ce-i e frică şi 
ce iubeşte. Ce părere are despre lac, despre munţi şi despre satul 
pe care cândva abia aştepta să-l lase în urmă. 


— Presupun... spune ea. 

— Poate că noi... începe şi Leo în acelaşi timp. Tu prima. 

— Nu, dă-i bătaie! 

Leo inspiră adânc. 

— Mă gândeam la când ne-am întâlnit. 

— Aşa. 

— Şi să te văd apoi la morgă. A fost... 

— Jenant? 

— Foarte, răspunde Leo. Dar apoi... Ei bine, voiam să spun doar 
că mi-a făcut mare plăcere să lucrez cu tine. Şi nu mi s-a părut 
jenant. 

Se uită la volan, amuţind dintr-odată, de parcă a rămas fără 
energie. 

E un adio, Ffion o ştie. Detaşarea ei la Delicte Majore din 
Cheshire se va termina curând şi va reveni în circumscripţia ei. 
Poate că îşi vor mai scrie câteva e-mailuri, poate se vor şi vedea de 
câteva ori la tribunal peste câteva luni, dar asta va fi tot. 

Adoptă şi ea acelaşi ton repezit ca Leo: 

— Nici mie. 

— Tu ce voiai să spui? 

Ffion ar fi vrut să-i propună să facă o încercare. Ar fi vrut să-i 
spună că niciodată nu s-a mai simţi atât de în largul ei cu cineva şi 
că nu s-a simţit niciodată mai în siguranţă ca atunci când a cuprins- 
o el în braţe şi au stat amândoi, uitându-se la lac. 

— Acelaşi lucru. 


S-a întâmplat ceva la The Shore. Nu numai că luminiţele 
pâlpâitoare nu mai sunt aprinse şi nici şampania nu mai curge. 
Complexul pare cumva lipsit de strălucire, un loc ce nu mai e 


râvnit, ci temut. Evitat. Până şi cerul pare ceva mai întunecos de 
această parte a lacului, iar norii, un pic mai cenuşii. 

Când coboară din maşină, uşa casei soţilor Stafford se deschide 
şi dinăuntru apare un cuplu cu braţele atât de îmbârligate, încât 
sunt nevoiţi să meargă într-o parte, ca nişte crabi. 

— Aia nu e Ashleigh Stafford, comentează Leo. 

— Spiritul tău de observaţie e remarcabil. 

Ffion îi priveşte cum se opresc să se sărute, iar Bobby îi cuprinde 
faţa femeii în mâini, o ridică şi o învârte în aer. 

— Luaţi-vă o cameră! mormăie Ffion. 

— Toate bune? întreabă Bobby, când îşi dă seama că au public. 

Rânjetul lui e atât de larg, încât Ffion simte că o dor pe ea obrajii. 

— Aceasta e viitoarea doamnă Stafford, o prezintă el, iar femeia 
roşeşte. 

— S'mae”, Mia! spune Ffion. Nu mă gândeam să te găsesc aici. 

— Deci nu mai e nevoie de prezentări, nu? întreabă Bobby şi o 
trage pe Mia spre el. E trăsnet, nu-i aşa? 

— De asta m-ai aprins toată? 

Mia îi dă un ghiont şi îl sărută, în timp ce Leo şi Ffion se uită 
unul la celălalt. 

— Ce s-a întâmplat cu Ashleigh? întreabă Leo. 

— Nu-i sub terasă, dacă asta vă întrebaţi. 

Bobby râde, apoi se opreşte. 

— Scuze! Cam deplasat ţinând cont de situaţie, nu? 

— Doar un pic. 

Ffion nu-şi poate desprinde privirea de la Mia. E îmbrăcată tot 
cu blugii ei obişnuiţi şi cu bluza matlasată, iar în picioare are tot 


27 Bună! (în lb. galeză, în orig.) 


vechii tenişi jerpeliţi, însă pielea îi luceşte şi pare că... radiază. Chiar 
nu există alt cuvânt mai potrivit. 

— Ashleigh m-a părăsit, anunţă Bobby. 

— Îmi pare rău! zice Leo. 

Bobby îi face cu ochiul. 

— Mie, nu. Toată chestia n-a fost decât o păcăleală. 

— Am trecut cu toţii prin asta, amice, adaugă Leo. 

— Nu, vreau să spun că a fost de-adevăratelea o păcăleală. A 
reieşit că Ashleigh îşi dorea mai mult titlurile din presă decât mă 
dorea pe mine. După ce mi-am dat seama, am zis că am putea 
renunţa la faţadă, dar ea a zis că va primi mai multă expunere dacă 
vom mai continua un pic. Avea ea un mare plan să scurgă nişte 
informaţii către tabloide — că nu eram de acord dacă să avem un 
copil, lucruri de genul ăsta. 

Se strâmbă. 

— N-ar fi trebuit să-i cânt deloc în strună. Ştiţi, eu nu vreau 
decât o viaţă liniştită. 

Alături, la numărul 4, se deschide uşa lui Clemmie Northcote, 
iar Ffion îi aruncă lui Bobby un surâs încordat. 

— Nu sunt convinsă că ţi-ai ales cel mai potrivit loc pentru asta. 


Aşteaptă să ajungă înăuntru înainte s-o aresteze pe Clemmie. Pe 
terasă, se vede o pereche de cizme de cauciuc lângă scaunul pe 
care e un costum de înot din care picură apă. 


— Mi-ai zis că ai fost la partida de înot a satului, spune Leo ceva 
mai târziu, în timp ce banda de înregistrare se învârte. Dar a fost o 
minciună, nu-i aşa? 

Clemmie încuviințează tăcut, trăgându-se neliniştită de rochie. 

— Pentru înregistrare, te rog! 


— Da. 

— Şi atunci, de ce aveai costumul ud când colegul meu a stat de 
vorbă cu tine în ziua de Anul Nou? întreabă Ffion. 

Clemmie clipeşte rapid. 

— Am mers să înot puţin înainte de petrecere. 

— Chiar aşa? 

Ffion îşi verifică însemnările. 

— Pentru că, din ce-am reţinut eu, ai fost o albinuţă destul de 
harnică acolo, ajutând cu pregătirile. 

Clemmie îşi muşcă buza de jos, iar Ffion îi susţine privirea. 

— Povesteşte-ne ce s-a întâmplat! 

— Nu ştiu la ce vă referiţi. 

— L-ai urmărit pe Rhys până în birou la el? întreabă Leo. 

— Nu. 

— Jonty Charlton susţine că toate casele de la The Shore trebuie 
achitate integral, adaugă Leo. Şi totuşi, tu mi-ai spus că ai 
cumpărat-o în rate. Cum e, până la urmă? 

Clemmie înghite în sec, dar nu răspunde. 

— Extrasele de cont ale lui Rhys Lloyd arată depuneri regulate, 
intervine Ffion. Erau de la tine? Ai făcut un soi de aranjament 
financiar cu el? 

Clemmie se foieşte în scaun, nefericită. Expiră prelung, ca un 
balon care se dezumflă, apoi aprobă din cap. 

— Cât îi datorezi? 

Urmează o pauză lungă. 

— Patru sute de mii de lire. 

Leo scoate un fluierat. 

— O groază de bani! Cine mai ştie despre împrumut? 

— Nimeni. 


— Ce convenabil, comentează Ffion, să moară singura persoană 
care mai ştia despre împrumut! 

— Nu l-am omorât eu! 

Clemmie izbucneşte în lacrimi. 

Ffion aşază o serie de poze pe masă. 

— Aceste fotografii au fost toate postate pe Instagram în timpul 
petrecerii sau imediat după aceea. 

Le arată pe toate cele în care apare Clemmie: râzând, dansând, 
bând. 

— Am extras metadatele pentru aceste imagini, şi ştii ce e 
interesant? În poza asta - Ffion arată imaginea cu Clemmie 
dansând —, care a fost făcută la 10 seara, ai părul uscat. Şi totuşi, în 
asta, făcută la ora 1, de Anul Nou, ai părul umed. 

Clemmie se holbează la poză. Stă în bucătăria familiei Charlton 
şi se uită fix la pahar în timp ce petrecerea continuă în jurul ei. 

— Clemmie, de ce ai părul umed? întreabă Ffion. 

— Mi-l spălasem. 

— În mijlocul petrecerii? 

Leo se sprijină în coate pe masă. 

— Ai înotat până la barca lui Angharad, nu-i aşa? Să o iei şi să o 
foloseşti ca să scapi de cadavrul lui Rhys Lloyd. Ceea ce mă face să 
cred că tu l-ai omorât. 

Clemmie tremură toată, albă la faţă. 

— Cred, răspunde ea într-un final, cred că aş vrea să discut cu 
un avocat. 


59 
AJUNUL ANULUI NOU 
CLEMMIE 


Dacă moare cineva pentru că nu l-ai salvat, e crimă? se întreabă 
Clemmie în timp ce târăşte trupul nemişcat al lui Rhys prin 
dormitorul principal. Nu îşi îngăduie să stea să asculte răspunsul. 
Se gândeşte în schimb la Caleb, la spirala periculoasă în care fusese 
prins acasă şi la transformarea de la The Shore. Casa poate fi a lor. 
Fără vreun împrumut care să le-atârne ameninţător deasupra 
capului, fără hârţoage, fără ameninţări. Duse, toate. 

Icneşte când îl trage pe Rhys afară pe balcon, iar o pală de aer 
proaspăt îi alungă ultimele urme de beţie. E greu, dar ea i-a spus 
lui Glynis să rămână în birou, în caz că vine cineva. Clemmie e 
destul de sigură că Rhys e prea terminat ca să mai poată crea vreo 
problemă, dar dacă geme sau se mişcă dintr-odată? 

În celălalt capăt al The Shore, cortul de la petrecere bubuie de 
muzică, iar luminile brăzdează geamurile aburite. Clemmie simte o 
greutate în piept. Aşteaptă atât de mult, încât riscă să-şi piardă 
complet curajul. Trebuie să se adune. Nu e nimeni afară, nu poate 
s-o vadă nimeni. 

Parapetul de sticlă ce înconjoară balconul se opreşte la 30 de 
centimetri deasupra podelei. Clemmie îl împinge pe Rhys pe sub 
el, îngreţoşată de ce face, dar prea implicată ca să se oprească. 
Urmează un moment oribil în care crede că i s-a prins burta acolo, 
iar Rhys rămâne atârnat peste balcon, însă îşi propteşte piciorul în 
el şi... 

Buf! 


Clemmie icneşte. Nu îndrăzneşte să se uite în jos. Zgomotul a 
fost atât de puternic, încât şi-l închipuie pe Rhys zdrobit pe terasă, 
cu bucăţi de corp împrăştiate ca după un accident de tren. Dar 
când se uită precaut peste balustradă, zace intact, de parcă ar 
dormi. 

Inspiră adânc de câteva ori, apoi se întoarce în birou. Glynis nu 
s-a mişcat din locul în care a găsit-o. S-a oprit din plâns, dar chipul 
îi este golit de sânge şi maxilarul îi tremură fără oprire. 

— Dacă îl băgăm în apă prea aproape de The Shore o să fie găsit. 

Clemmie nu se mai recunoaşte, mai ales cuvintele pe care le 
scoate pe gură. 

— Fă curat aici — ai clor în baie, foloseşte-l din plin —, şi ne 
întâlnim pe ponton în 15 minute! Şi ia şi ăla cu tine! 

Arată spre trofeul rămas tot pe jos. 

Glynis scoate un suspin. 

— Nu pot... 

— Trebuie. 

Clemmie vorbeşte cu asprime, dar n-are de ales. Trebuie să 
scape de Rhys, şi trebuie să acționeze repede. Cine ştie dacă nu 
cumva o să vină Yasmin să se aranjeze ori dacă gemenele n-o să se 
sature să tot stea cu Caleb. Când se gândește la fiul ei, simte că i se 
încleştează inima. Pentru tine o fac, îi transmite în gând. 


Pe terasa familiei Lloyd nu se mai opreşte suficient ca să lase să 
se strecoare îndoiala. Târăşte trupul lui Rhys pe scânduri, 
recunoscătoare pentru muşchii dezvoltați de înot, şi-l lasă să cadă 
pe scara spre pontonul dintre casa ei şi a familiei Lloyd. Abia după 
ce nu mai poate fi văzut dinspre case se opreşte să-şi tragă sufletul; 
abia atunci se apleacă să-i mai verifice pulsul. La început, i se pare 
că e mort, dar apoi simte o fluturare slabă sub degete, o slabă 


reamintire a faptului că — încă — n-a mers prea departe. Pielea lui 
pare albă ca varul în lumina slabă a lunii şi în jurul buzelor are o 
tentă vineţie. Chiar dacă ar chema o ambulanţă acum, oare ar mai 
fi în stare să-l salveze? Şi cu ea ce s-ar întâmpla? Ar trebui chemată 
poliţia, cu siguranţă, şi cum ar putea să explice cum a ajuns Rhys 
afară sau ce căuta ea cu el? E hotărâtă. Încă n-a mers prea departe, 
dar a mers suficient de departe. 

Câţiva dintre invitaţi au venit la petrecere cu bărci cu motor. 
Clemmie trece pe pontonul următor, însă niciuna dintre cele trei 
bărci care se leagănă pe apă n-are cheia în contact. 

— Fir-ar să fie! 

Îi vine să plângă. Deasupra ei, o umbră trece pe la geamul din 
dormitorul familiei Lloyd, şi speră din tot sufletul că e Glynis, că 
face ce i-a spus. Cuprinsă de panică, se uită în jur, de parcă s-ar 
putea materializa vreo barcă din adâncurile lacului. Lumina lunii 
licăreşte pe apă şi, în vreme ce nori negri se târăsc deasupra 
muntelui, lui Clemmie îi vine o idee. Se înfioară. 

N-ar putea. 

Sau ar putea? 


Costumul de înot e atârnat pe un scaun în faţa casei ei. Se 
strecoară prin umbre, simțind că i se taie răsuflarea când îi vede pe 
Caleb şi pe gemene înăuntru. Masa e plină de sticle de bere şi de 
vin, iar mama din Clemmie ar vrea să bată repede în geam şi să le 
țină o predică. În schimb, îşi ia echipamentul de înot şi se întoarce 
la ponton. 

A mai înotat noaptea, cu o lanternă prinsă de baliza de înot ca 
un licurici pe apă, dar niciodată singură, niciodată cu sângele 
sfârâind de alcool şi teamă. Deja respiră prea repede, prea 
superficial, iar când se strecoară neauzită în apă, parcă nu mai 


respiră deloc. Continuă să se mişte, având încredere în propriul 
corp şi luptându-se cu acea parte din creier care îi spune că se va 
îneca. lese la suprafaţă şi, încet, plămânii i se umflă şi poate respira 
din nou. 

Înoată bras ca să poată vedea mai bine, cu toate că ştie că e 
ascunsă de întuneric. Apa e neagră ca smoala, cu suprafaţa care tot 
clipoceşte, obişnuită să ascundă ce zace dedesubt. În faţa ei, 
catargul bărcii lui Angharad scânteiază în lumina lunii. Apa îi 
joacă feste şi nu poate aprecia bine distanţa. Barca pare de neatins 
până când, brusc, e la doar 30 de metri, apoi 20... 10. 

Clemmie se ridică peste bord, dar îşi simte membrele ca 
gelatina. Se roagă să fie suficient combustibil în motor, căci, în 
pofida lecţiilor de navigaţie pe care le-au făcut ea şi Caleb cu 
Angharad, nu e capabilă să manevreze ambarcaţiunea — mai ales în 
beznă. Îşi aminteşte să împingă derivorul prin fanta de pe fundul 
ambarcaţiunii şi să-l blocheze în poziţie, apoi să elibereze 
balamaua de la motor şi să îl coboare în apă. Îl răsuceşte, prinde 
funia starterului şi trage tare de ea. 

Se aude un bolborosit şi o tuse, apoi linişte. 

— Oh, haide, haide... 

Clemmie încearcă din nou şi din nou. Ochii i se umplu de 
lacrimi de frustrare, iar dinţii îi clănţăne în vreme ce frigul i se 
strecoară în oase. Trage iarăşi, iar bolborositul se transformă în 
vuiet. Trage şocul, apoi găseşte echea şi îndreaptă barca spre The 
Shore. 


Când se apropie de case, opreşte motorul, pune vâslele în 
locaşurile lor şi vâsleşte fără zgomot prin apă în direcţia 
pontoanelor. Distinge conturul nemişcat al trupului lui Rhys şi, o 
clipă, crede că e singur. O blestemă pe Glynis, dar apoi îşi dă 


seama că sunt două siluete, dintre care una o strânge în braţe pe 
cealaltă. Clemmie se simte sfâşiată de suferința lui Glynis, dar şi 
îngrozită de posibilitatea ca Rhys să-şi fi revenit — şi să-i spună 
chiar acum maică-sii ce i-a făcut Clemmie. Dar în timp ce aduce 
stângaci barca la ponton, vede că Rhys e exact în aceeaşi poziţie în 
care l-a lăsat, cu gura deschisă şi sângele acoperindu-i trăsăturile. 
La gură i s-a adunat spumă, întinde mâna spre încheietura lui, 
chipurile ca să-l tragă mai aproape de barcă, dar în realitate să 
vadă dacă... 

Clemmie lasă să-i scape un icnet. E mort. Şi nu poate să nu se 
întrebe dacă l-a ucis ea sau Glynis, iar acum, când s-a întâmplat, 
mai contează, oare? Rhys e mort. 

— Ajută-mă să-l trag în barcă! zice Clemmie. Nu pot singură. 

Se căzneşte să-şi convingă membrele să o asculte, căci frigul a 
cuprins-o atât de profund, încât nici nu-şi mai aminteşte cum e 
când îţi e cald. Împreună, cele două femei îl saltă pe Rhys în barcă. 

În vreme ce lasă The Shore în urmă, Clemmie scotoceşte prin 
dulapul de lângă ea şi-i aruncă lui Glynis o vestă de salvare. 

— Pune-ţi asta! 

Habar n-are dacă Glynis ştie să înoate şi nu poate să rişte ca 
femeia să cadă peste bord. Găseşte şi o bucată de funie în dulap şi 
i-o aruncă. 

— Leagă-i trofeul de gleznă. 

— Nu e bine. Trebuie să mergem la poliţie. O să le explic... 

— Glynis, o să te bage la închisoare! strigă Clemmie, iar vântul îi 
suflă cuvintele din gură. 

Îi susține privirea lui Glynis până când femeia se uită în altă 
parte, înfrântă, şi începe să înnoade funia. 

Dacă nu există cadavru, îşi spune Clemmie, încercând să-şi 
oprească tumultul din minte, atunci nu există nicio dovadă. Nu ştie 


cât de multe au lăsat deja în urmă — amprente, fibre, ADN - şi câte 
vor fi spălate de apă, iar acum se panichează, gândindu-se la ce-au 
lăsat în casă. Oare Glynis şi-a dat toată silința? Oare Clemmie a 
lăsat ceva incriminator la locul faptei, ceva pentru care să nu 
găsească o explicaţie valabilă? 

— S-a terminat. 

Vocea lui Glynis se frânge. Strânge la piept capul fiului său. 

Clemmie opreşte motorul şi dă din cap aprobator. Se apropie de 
cadavrul lui Rhys şi-l apucă de încheieturi. 

— la-l de picioare! 

Glynis se uită la ea cu o expresie imploratoare. 

— Închisoare, adaugă Clemmie. Condamnare pe viaţă — o să 
mori după gratii. Asta vrei? 

— Pot să le explic, să le spun că a fost un accident. 

— Şi cu mine cum rămâne? N-am cerut eu să fiu târâtă în asta — 
mă aflu aici ca să te protejez pe tine. 

— Ştiu şi-ţi sunt recunoscătoare, chiar sunt, dar... 

— Ce-o să se întâmple cu Caleb când o să mă închidă pe mine? 
Abia am reuşit să-l readuc pe calea cea bună, dar crezi că o să 
rămână aşa, dacă maică-sa e la închisoare? Dacă nu pentru mine, 
atunci fă-o pentru Caleb! 

Norii se mişcă şi, pentru o secundă, razele lunii luminează 
barca. Glynis se uită la cadavrul lui Rhys, apoi îl apucă de picioare. 
Clemmie îşi aminteşte dintr-odată, fără legătură, cum l-a aruncat 
pe Caleb în aer la o petrecere aniversară, câte o dată pentru fiecare 
an de când se născuse băiatul. Trei, patru, cinci. 

— La trei, începe Clemmie. Unu, doi, trei... 

Deasupra satului, cerul se luminează în nuanţe de roşu şi 
albastru, iar o ploaie electrică se năpusteşte peste apă. O rachetă 
ţâşneşte către lună şi explodează într-o cascadă argintie. 


Iar Rhys Lloyd plonjează în lac. 

— Trebuie să verific ceva, spune Ffion după ce o duc pe 
Clemmie înapoi în celulă ca să-şi aştepte avocatul. 

— Ce să verifici? 

Leo ţine uşa deschisă când ies din blocul de celule de arest. 

— Nişte chestii. 

— Vin şi eu. 

— Unul dintre noi trebuie să fie aici când e gata Clemmie pentru 
interogatoriu. 

Îi zâmbeşte şi adaugă: 

— Oricum, eu sunt Călărețul Singuratic, îţi aminteşti? 

De data asta, Triumphul înghite prea repede kilometrii dintre 
Chester şi Cwm Coed. Curând, Ffion coboară în viteză către 
sclipirea argintie şerpuită din vale. Se opreşte lângă răspântia către 
The Shore, cu literele enorme ce acum par mai degrabă un 
avertisment decât o invitaţie. Ce-o să se aleagă de ei? Dintre cei 
cinci proprietari, doar viaţa lui Dee Huxley va rămâne neafectată 
de ce s-a întâmplat, ceea ce-o face pe Ffion să se întrebe ce-o fi 
înțeles bătrâna din tot ce a avut loc aici? 

Însă Ffion nu merge la The Shore. Trece mai departe şi intră în 
Cwm Coed pe strada principală, unde zăpada viscolită azi-noapte 
e acum fleşcăită pe marginea drumului. Parchează maşina şi simte 
cunoscutul fior de groază când se apropie de magazinul lui Glynis 
Lloyd. 


Lui Glynis îi ia ceva timp să deschidă uşa. Când o face, se dă un 
pas în spate în semn de invitaţie tăcută, iar Ffion nu vrea să intre, 
dar nu pot purta în prag această discuţie. 

— Hai sus! o invită Glynis după ce ajung amândouă în holul 
îngust. 

Face semn spre scările care duc la apartament, însă Ffion merge 
înainte, spre uşa din spate. Sângele îi zumzăie în urechi şi vede din 
nou plimbarea dintr-o seară de vară, cu mâna într-a lui Rhys. O 
simte iar. 

Glynis vine după ea în grădină. Ffion se uită la foişorul din 
spate, acum plin de gunoaie şi de marfă pentru magazin. Îşi aduce 
aminte de canapeaua extensibilă, de pian, de stativul pentru 
partituri. Îşi aduce aminte cum se simţea pătura de lână aspră pe 
pielea goală. 

— Ffion. 

N-o să plângă. Nu aici, în faţa lui Glynis. 

— Ai ştiut, nu-i aşa? 

Se întoarce către femeia mai în vârstă. 

— Ai spus că aici a agresat-o Rhys pe Ceri, dar te înşelai. 

— Ştiam că aici s-a întâmplat ceva rău. Când Jac mi-a spus ce îi 
făcuse Rhys sărmanei fete — i se lăudase lui taică-su, de parcă ar fi 
fost cine ştie ce glumă bună —, am crezut că asta trebuie să fi fost 
ce-am văzut în noaptea aia. 

Ffion ridică privirea spre geamul de la etaj. Respiră prea repede 
şi se simte ameţită şi speriată, chiar dacă e doar cu Glynis. Se 
adună. Nu Rhys. Nu e Rhys. 

— Ai ştiut. Te uitai. 

Ani de-a rândul, Ffion a presupus că nu poate urî pe cineva mai 
mult decât pe Rhys Lloyd, însă în clipa asta crede că pe Glynis o 


urăşte şi mai tare. Să stea deoparte şi să-l lase... Nici măcar nu 
poate lăsa ideea să prindă formă. 

Glynis plânge. 

— Jac a încercat să mă avertizeze ce fel de om devenise Rhys — şi 
ce fel de băiat fusese —, dar n-am vrut să-l ascult. N-am vrut să aud. 
Era singurul meu copil, copilul meu special... 

Ffion nu mai suportă s-o audă. 

— M-ai. Văzut. 

— Am crezut că mă înşel, încearcă Glynis. Nu eram sigură. Am 
văzut doar... 

Trage adânc aer în piept şi-şi acoperă faţa cu mâinile în timp ce 
restul cuvintelor ies ca un suspin prelung: 

— Ştiam doar că sunt prea tinere. 

Ffion se trage în spate şi se loveşte de o hrănitoare pentru păsări 
care se clatină periculos pe suport. Are senzaţia că o să i se facă 
rău. 

— Ani de-a rândul, Jac şi-a făcut griji pentru Rhys şi mi-a spus 
că are ceva rău în el. Către final, mi-a spus că Rhys încerca să ia 
Ty'r Lan, că urma să distrugă singurul lucru care conta pentru tatăl 
său. l-am spus că e nebun, dar avea dreptate. Am fost oarbă. 

A găsit testamentul original, îi spusese Elen. O să facă demersurile 
legale necesare. 

— De asta l-ai omorât, spune Ffion. 

Glynis nu se clinteşte. 

— Am arestat-o pe Clemmie. În clipa asta e în celulă. 

— Nu trebuie să meargă la închisoare! izbucneşte Glynis, de 
parcă n-ar fi avut de gând s-o spună, apoi îşi acoperă repede gura 
cu palma. 

Dar e prea târziu, şi îşi lasă încet mâna să cadă. 

— Eu... eu am obligat-o să mă ajute. 


— Ai obligat-o? 

Ffion n-o crede nici în ruptul capului. 

— Fiul ei are nevoie de ea. Băieţii au nevoie de mamele lor. Au 
nevoie de mame puternice care să-i ţină pe drumul cel bun, 
altminteri... 

Se opreşte, însă Ffion n-are nevoie s-o lase să termine. Altminteri 
ajung ca Rhys. Glynis Lloyd se căieşte pentru păcatele fiului ei. 
Ffion face un pas spre ea. 

— Glynis Lloyd, te arestez sub suspiciunea de crimă... 

Aici se termină. 

Telefonul de pe biroul lui Leo afişează numărul de la recepţie. 

— A venit cineva care vrea să te vadă. Spune că te cunoaşte. 

Mai e o jumătate de oră până la şedinţa de dimineaţă, aşa că Leo 
coboară la parter. 

La recepţie, Nellie înmoaie un biscuit Hobnob într-o ceaşcă de 
ceai. 

— Am trimis-o în camera de-alături. Scuze, nu i-am reţinut 
numele — a fost nebunie pe-aici. 

Leo se uită prin jurul biroului pustiu. 

— Aşa se pare. 

Bate de două ori în uşa cămăruței pentru interogarea martorilor 
şi apoi intră. 

— Leo, ce dracu' pui la cale? 


Bărbatul se uită la fosta soţie şi nu mai simte nimic din angoasa 
pe care i-o insuflă de obicei. Femeia ţine în mână o scrisoare al 
cărei conţinut îi este cunoscut lui Leo, căci avocata lui i-a dat un 
exemplar pentru a-l aproba înainte de-a o trimite. 

— Te dau în judecată, răspunde Leo liniştit. 

— Nu ai custodie comună şi nu o să ne împiedici să plecăm. 

Deloc tipic pentru ea, dat fiind că iese rareori afară din casă fără 
machiaj, Allie are chipul perfect curat. Pielea îi este străbătută de 
mici vene roşii şi are pete de vin de- aseară pe interiorul buzelor. 

— Ba da, şi am s-o fac. 

Pentru Leo e aproape o revelaţie: Allie devine tot mai iritată cu 
cât el e mai calm. 

— O să se afle totul la tribunal, să ştii. Tot ce-ai făcut. 

Leo încuviinţează. 

— Bine. 

Presupune că i-ar putea spune că până la urmă şi-a făcut curaj şi 
a discutat cu colegii lui de la Protecţia Copilului care, la rândul lor, 
au stat de vorbă cu Serviciile Sociale. l-ar putea spune că nimeni n- 
a găsit vreun motiv de îngrijorare cu privire la bunăstarea lui 
Harris în urma unui incident izolat şi complet neaşteptat. Avocata 
lui Leo este o femeie pesimistă, când i-a spus că are încredere că va 
câştiga custodia comună, Leo a simţit un adevărat val de optimism. 

— Harris nu vrea să te vadă. Nu vrea să stea în apartamentul 
tău de tot rahatul. Zilele trecute a zis: „Nu mă obliga să merg la 
tati!” 

A existat o perioadă în care poate că ar fi crezut-o, când 
cuvintele ei ar fi oglindit atât de bine gândurile lui, încât s-ar fi 
retras imediat, ca un animal rănit. Leo deschide uşa. 

— La revedere, Allie! 

— N-am terminat! 


— Eu, da. 


Sala de şedinţe răsună de zumzetul de anticipare care însoţeşte 
perspectiva unor veşti bune. Crouch stă în picioare lângă tabla 
inteligentă, cu pieptul umflat de mândrie. 

— Aţi văzut fără îndoială titlurile din această dimineaţă. 

Pe birou sunt împrăştiate mai multe ziare, iar titlurile de pe 
prima pagină sunt o variaţiune pe aceeaşi temă: Rhys Lloyd, ucis de 
propria mamă. 

După ce i s-au citit drepturile, Glynis Lloyd le-a oferit o 
mărturisire sinceră şi completă despre uciderea fiului ei. 

— Pur şi simplu am cedat, a spus ea printre lacrimi. N-am 
crezut că îl lovisem atât de tare, însă s-a prăbuşit ca şi cum s-ar fi 
lovit de un zid. 

Leo şi Ffion au petrecut o oră întreagă la telefon cu Serviciul de 
Procuratură al Coroanei, explicând cazul împotriva lui Glynis. Izzy 
Weaver a rămas ferm convinsă că rănile provocate de trofeu nu l-ar 
fi putut omori, însă din comportamentul haotic al lui Lloyd la 
petrecere — şi datele transmise de ceas — era limpede că starea lui 
de sănătate era deja afectată la momentul atacului. 

— Picătura care a umplut paharul, a conchis Izzy. Sau, în acest 
caz, lovitura fatală. 

Cazul împotriva lui Clemence Northcote era mult mai simplu. 
Femeia nu fusese la fața locului în momentul atacului şi deci nu 
exista nicio bănuială că ea şi Glynis Lloyd au conspirat ca să-i 
provoace moartea lui Rhys — cele două femei abia îşi vorbiseră 
înaintea acelei seri. Clemmie urma să fie acuzată de sprijin acordat 
unui infractor şi muşamalizarea unei crime, precum şi de 
debarasarea ilegală de un cadavru. 


—O să clarificaţi asta? i-a întrebat Glynis în timpul 
interogatoriului. Că ea n-a avut încotro şi-a trebuit să mă ajute? 

— Eram speriată, a confirmat Clemmie. 

— De Glynis Lloyd? 

Leo părea sceptic. 

— A zis că o să spună poliţiei că eu sunt vinovată. Ştiam că 
urma să aflaţi despre banii pe care i-i datoram lui Rhys — ştiam că 
n-o să arate bine pentru mine. 

Era totuşi ceva ce nu se potrivea în acest caz, s-a gândit Leo. 

— Te gândeşti prea mult, i-a spus Ffion după ce ambele femei 
fuseseră puse sub acuzare. Au mărturisit amândouă. 

— Şi categoric sunt vinovate amândouă; doar că... 

Leo clătină din cap. 

— Nu ştiu. Nu sunt sigur că vom afla vreodată exact ce s-a 
întâmplat în noaptea aia. 


Poate că n-are importanţă, se gândeşte el acum, în vreme ce 
restul lumii stă în jurul mesei, iar Crouch se tot felicită singur. 

— Departamentul nostru a intrat în lumina reflectoarelor 
naţionale, încheie el după un discurs care a părut să dureze o oră 
întreagă. N-am înşelat aşteptările opiniei publice! 

Dacă spera să primească aplauze, e dezamăgit. Cu excepţia unei 
mâini de boboci împrumutaţi de la diverse divizii, detectivii din 
încăpere sunt mult prea hârşâiţi şi prea cinici ca să se lase 
îmbrobodiţi de un asemenea discurs bombastic. Totuşi, se aude un 
zumzet de mulțumire printre ei. 

— O zi reuşită, într-adevăr, pentru forţele de poliție din 
Cheshire, continuă Crouch. 

— Şi din nordul Ţării Galilor, adaugă Ffion. 

— Ah! Da, sigur. Şi din nordul Ţării Galilor. 


Crouch se întoarce spre cei doi. 

— Poate vreţi să ne puneţi la curent cu informaţiile lipsă? 

— Ne aşteptăm să pledeze amândouă vinovat, începe Ffion. Dar 
evident că vom fi pregătiţi, în caz că se schimbă situaţia. Între timp, 
Poliția Metropolitană o acuză pe Yasmin Lloyd de inducerea în 
eroare a poliţiştilor, iar pe Jonty Charlton îl anchetează pentru că 
şi-a drogat copiii cu somnifere furnizate de Rhys Lloyd. 

Nu-i de mirare că Yasmin era neliniştită, când i-a fost prezentată 
lista cu medicamentele ridicate din dormitorul lor: includea 
pastilele pe care Rhys le folosise ani de-a rândul — aceleaşi cu care 
îşi drogase fata când era mică. 

Crouch recapitulează sarcinile zilei — plictisitoarea, dar necesara 
muncă de investigare de după formularea acuzațiilor —, apoi ridică 
mâna ca să le mai atragă o dată atenţia tuturor. 

— Unii dintre voi s-ar putea să nu ştie că, în cursul anchetei, 
inspectorul Brady şi inspectorul Morgan s-au ocupat de o situație 
urgentă la Lacul Oglinzii. 

Leo o simte pe Ffion încordându-se. Leo a trecut repede peste 
aventura lor în timp ce-l punea la curent pe inspectorul-şef, 
spunându-i doar că o fată din sat avusese probleme. Ffion era cea 
care trebuia să spună povestea. Ffion şi Seren. 

— Condiţiile de pe lac erau periculoase, spune Crouch. Şi totuşi, 
aceşti doi poliţişti au ieşit în larg fără să fie preocupaţi de propria 
soartă şi au salvat o tânără. 

Îi zâmbeşte lui Ffion, apoi privirea i se opreşte la Leo în timp ce 
adaugă: 

— Supertreabă, amândoi! Cu adevărat supertreabă! 

De data asta, chiar şi cei mai vechi membri ai echipei se simt 
îmboldiţi să reacționeze. Leo încearcă să rămână imperturbabil, dar 
nu se poate abţine să nu simtă cum i se umflă pieptul de mândrie, 


în timp ce colegii săi îi aplaudă pe amândoi. Le vede expresiile de 
admiraţie şi vede şi semnul din cap, scurt, dar sincer, al lui Crouch 
şi zâmbeşte. 

Nu o să ceară transferul înapoi la Liverpool. O să rămână la 
Delicte Majore şi poate că o să se gândească iar la promovare. Între 
timp, când n-o să mai lucreze cu Ffion, poate că-şi va găsi suficient 
curaj să o întrebe dacă mai vrea să iasă la un pahar. 

Vara aduce cu ea genul de căldură care pe Ffion o face să-i fie 
dor de ploaie. Şi-a petrecut ziua într-o sală de judecată sufocantă 
cu un tip din sud care a venit în nordul Ţării Galilor într-o excursie 
ca să se cațăre pe munţi şi care pleacă acasă eliberat pe cauţiune. 
După ce se termină audierea, Ffion conduce prin munţi către micul 
sat Bethfelin, nu departe de casă, ca să le spună domnului şi 
doamnei Roberts că bărbatul care le-a băgat fiul în spital a fost 
declarat vinovat. 

— Ştiu că nu schimbă nimic, spune Ffion. 

Bryn Roberts, în vârstă de 26 de ani, era instructor. Grupul lui 
era gălăgios şi arogant şi deloc dispus să asculte de lideri. Ceea ce a 
început ca o joacă s-a încheiat cu leziuni permanente pe creier 
pentru un bărbat şi cu o condamnare pentru vătămare gravă 
pentru celălalt. 

— Diolch, Ffion! zice doamna Roberts. Pentru că ne-ai ţinut la 
curent... pentru tot. 

Soțul ei o conduce la uşă. 


— Ştii, îl cunoşteam pe tatăl tău, zice el răguşit. Ar fi fost 
mândru de tine. 

Ffion simte o înţepătură în ochi pe drum spre Cwm Coed. Îşi 
aminteşte dezamăgirea de pe faţa lui când a aflat că e însărcinată. 

— Pentru numele lui Dumnezeu, Ffi, revino-ți şi tu! 

Îşi dăduse silinţa. Încercase să aibă relaţii, joburi, prieteni... 
Totul părea să se termine într-un dezastru, iar Ffion începuse să 
creadă că de vină era doar ea. Felul ei de-a fi. 

Însă acum se gândeşte că poate tata chiar ar fi fost mândru de ea. 

Şi poate — doar poate — că începe şi ea să-şi revină. 


Încă e cald când ajunge la acelaşi nivel cu Llyn Drych şi 
Triumphul virează către lac parcă din proprie voinţă. Nu şi-a luat 
echipamentul de înot, dar lenjeria intimă e destul de potrivită şi o 
să se şteargă cu puloverul. 

După două minute, e în apă şi icneşte în timp ce răceala acesteia 
îi gâdilă abdomenul. Îşi ţine răsuflarea şi se scufundă, făcând ca 
mizeria zilei să dispară într-o clipită, apoi începe să înoate cu 
mişcări ample şi egale. Dedesubt, vede străfulgerarea argintie a 
unui peşte care se pierde apoi în ierburile întunecate din adâncuri. 
La fiecare a treia lovitură, Ffion inspiră adânc, iar The Shore îi trece 
prin faţa ochilor într-un şir de instantanee nemişcate, un album în 
mişcare alcătuit din copaci, păsări şi bărci. Deasupra ei, veghează 
muntele Pen y Ddraig. 

În timp ce înoată înapoi spre debarcader, vede o siluetă lângă 
Triumph. 

Seren. 

Se sileşte să înainteze în acelaşi ritm. De fiecare dată când saltă 
capul, se aşteaptă să găsească The Shore pustiu, şi încearcă s-o facă 


pe fată să rămână pe loc. Mai lasă să treacă timpul! îi tot spune Elen. 
Dar cât timp să lase să treacă? 

— Mamă, ţie ţi-a spus ceva? a întrebat-o Ffion de curând, iar 
Elen a oftat. 

— Îmi pare rău, cariad! Are multe de acceptat. Are nevoie de 
cineva pe care să dea vina, şi cum... 

Ezitarea ascundea numele lui Rhys. 

— El nu-i aici, mă tem că trebuie să încasezi tu totul. 

Ffion a ezitat înainte să spună ce avea în minte şi, când a vorbit, 
nu s-a putut uita la Elen. 

— N-a fost ideea mea să spun că Seren este sora mea. 

S-a lăsat o tăcere grea. 

— Nu. 

Elen s-a întors cu spatele şi s-a uitat pe geam, iar glasul i-a sunat 
slab şi nesigur: 

— Şi-n fiecare zi m-am întrebat dacă oare am făcut ce trebuia. 

Au făcut ce trebuia? 

Crede că a părut ce trebuia în cea mai mare parte a ultimilor 16 
ani, când Seren a fost liberă de stigmatul atribuit copiilor cu mame 
singure. A părut ce trebuia, când Ffion a avut posibilitatea să stea 
la ore, să ia note maxime, să meargă la facultate. Seren era fericită 
şi stabilă emoţional... până când a aflat adevărul. 


Ffion mai degrabă percepe decât simte momentul în care lacul 
întâlneşte The Shore. Se mai scufundă o dată în apă, cu ochii larg 
deschişi în apa limpede şi rece, apoi iese la suprafaţă şi merge prin 
apă cei câţiva metri până la uscat. Seren pare pe punctul de a-şi lua 
tălpăşiţa, iar Ffion simte că pulsul i-o ia la goană. Nu trebuie s-o 
dea în bară. 

— Bună! 


Se şterge cu puloverul şi îşi pune pantalonii. Îţi trage peste cap 
cămaşa încheiată, după care îşi scoate sutienul şi-l lasă să cadă pe 
jos printr-o mişcare fluidă. 

— Bună! 

Venirea serii a răcorit aerul. Ffion se aşază pe capotă şi lasă 
dinadins loc lângă ea. Pe lac, barca nouă a lui Angharad se leagănă 
pe apă lângă hangar. Cu coada ochiului, Ffion o vede pe Seren 
strecurându-se lângă ea. Stau una lângă alta şi privesc un surfer 
care glisează pe apă de la un mal la celălalt. Ffion aşteaptă. 

— Nu mai ştiu cum să mă comport, începe Seren în cele din 
urmă. Adică, erai sora mea, şi ştiam cum să mă comport în preajma 
ta. Dar acum... 

— Sunt aceeaşi... 

— Ba nu, nu mai eşti! Eşti... eşti... Doamne, nici nu pot s-o spun! 

— Nu trebuie s-o spui. Nu trebuie să spui nimic, nu trebuie să te 
comporti în niciun fel. Eu nu plec nicăieri, bine? Când eşti pregătită, 
ne putem petrece timpul împreună. Poate. 

Ffion strânge din dinţi. Dumnezeule, ce greu e! 

— Urăsc locurile astea. 

Seren îşi loveşte un picior cu celălalt. 

— E aşa, prea al dracului de direct. Adică, nu poţi să te duci 
nicăieri fără să vezi pe cineva pe care îl cunoşti. Simt că nici nu pot 
să respir. 

— Ştiu. 

Seren se strâmbă. 

— Ba nu, nu ştii. 

— Exact aşa eram şi eu. Disperată să scap, să văd lumea, să 
găsesc... Of, nu ştiu... ceva adevărat. 

— Da! 


Seren se întoarce spre ea, cu ochii scânteindu-i de entuziasm, 
înainte de a-şi aminti cine este, de fapt, Ffion. Şi ce-a făcut. 

— lar apoi te-ai întors! Adică, de ce dracu' ai făcut-o? 

— M-am întors pentru tine, răspunde Ffion cu simplitate. 

Aroganta lui Seren dispare. 

— Oh! 

O fracțiune de secundă, apoi se încruntă. 

— Totuşi, nu pentru asta am rămas. 

Ffion rânjeşte la indignarea prefăcută de pe chipul fiicei sale. 

— Mă rog, nu întru totul. 

Arată cu braţul spre lac şi adaugă: 

— Am rămas pentru asta. 

— Llyn Drych? 

— Toate. Lacul. Munții. Poveştile cretine despre cum arunci o 
piatră în lac şi trezeşti dragonul dacă îi loveşti coada. E-n sângele 
meu. 

Timid, o cuprinde pe Seren cu un braţ pe după umeri. 

— E şi-n al tău, adaugă pe un ton scăzut. 

Rămân pe capota maşinii, privind tăcute lacul. Trec vreo două 
minute, iar apoi Seren îşi lasă încet capul pe umărul lui Ffion, iar 
femeia îşi ţine răsuflarea şi-şi înfige unghiile în palmă ca să nu 
plângă. Toţi anii în care şi-a spus că nu e mamă, că nu va fi 
niciodată mamă, că nu-şi doreşte să fie mamă. Şi-a golit inima fără 
să-şi dea măcar seama ce face, iar acum e plină... foarte plină. 

— Nu pot să-ţi spun mamă, rosteşte Seren, rupând tăcerea. 

— Poţi să-mi spui cum vrei. 

— Tâmpită? 

— Să ştii că nu eşti amuzantă, răspunde Ffion zâmbind. 

— Am moştenit simţul umorului de la mama. 


Seren se mişcă, iar Ffion se simte parcă părăsită pentru o clipă, 
însă fiica ei se întoarce şi o cuprinde în brațe, strângând-o atât de 
tare, încât îi taie respiraţia. Nici n- a apucat bine s-o strângă, că s-a 
ŞI retras. 

— Mai bine plec. l-am spus lui Caleb că mă întâlnesc cu el. 

— Deci lucrurile merg bine între voi? 

Seren ridică din umeri, însă i se luminează chipul. 

— Cre’ că da. 

— Foarte bine! 

Ffion păstrează un ton neutru. Va rămâne atentă la Caleb 
Northcote. Clemmie a reuşit cu greu să păstreze custodia după 
condamnarea pentru implicarea ei într-o infracţiune pe care 
judecătorul a descris-o drept dezgustătoare. Ar trebui să-i 
mulţumească fiului ei şi lui Dee Huxley, care a descris-o în termeni 
călduroşi ca prietenă, vecină şi mamă în mărturia privind 
caracterul lui Clemmie. În mod ironic, acum Clemmie, nu Caleb, se 
află sub supraveghere şi trebuie să dea cu subsemnatul la secţia de 
poliţie şi să facă muncă în folosul comunităţii. 


În seara aceea, Ffion se întâlneşte cu Huw la pub. E a treia oară 
când ies împreună în ultimele câteva luni. În aprilie, Ffion a 
deschis uşa şi l-a găsit acolo, cu un buchet de flori în mână. 

Ea le-a privit bănuitor. 

— Pentru ce sunt astea? 

— Păi, nu pentru mine. 

Erau flori adevărate, nu de la supermarket, înfăşurate în hârtie 
maro şi legate cu o panglică de rafie. 

— Vrei să intri? 

Ffion ştia că a părut glacială. 

— Că bine zici! 


Huw şi-a şters vârful bocancului de prag. 

— Ai zis că aş putea să trec pe la tine pentru un pahar. După ce 
termini treaba aia. 

— Aşa e. 

Ffion a numărat petalele unei flori care părea a fi o margaretă, 
dar care probabil nu era. Mă iubeşte, nu mă iubeşte... 

— Şi ai terminat treaba. Nu? 

— Da. 

Mă iubeşte. 

— Ei, haide! Bei un pahar cu mine sau nu? 

Ffion s-a uitat la fruntea încruntată a lui Huw şi s-a gândit cât de 
greu trebuie să-i fie s-o tot întrebe. 

— Mi-e dor de tine. 

Era tot ce îi trebuia şi aştepta. Un soţ. O casă. Până şi copii, dacă 
se hotăra vreodată că ar putea avea copii; pentru prima oară în 16 
ani, nu respingea ideea. Tot ce trebuia era să facă un pas. 

— E doar un pahar, Ffi. Da sau nu? 

— Of, hai, atunci! 

Îşi făcea griji că o să fie stânjenitor — cum ieşi la întâlnire cu 
cineva cu care ai fost deja căsătorit? —, dar uitase ce companie 
plăcută poate să fie Huw. I-a vorbit despre băieţii de la muncă, iar 
glumele lui erau noi şi familiare în acelaşi timp; iar ea i-a povestit 
la schimb despre tipul care fusese prins pândind într-un refugiu 
între Llanwys şi Brynafon. 

— Cam pe unde, mai exact? 

Huw s-a prefăcut că-şi notează informaţia, iar Ffion a rânjit, 
simțind căldura familiarităţii, a sentimentului de siguranţă. 


— Am ceva pentru tine, spune ea acum. 


Împinge un plic pe masă spre el. Huw se încruntă când îl 
deschide şi face ochii tot mai mari când vede cecul de 30.000 de 
lire. 

— Închisoarea i-a dat în sfârşit lui Glynis autorizaţia să intre în 
conturile bancare. 

— Pun deja să se taie porcul. 

Huw bate uşor în plic. 

— Să sărbătorim cum se cuvine. 

— Ce stilat eşti! rânjeşte Ffion. Mama ta ce mai face? 

Soacra lui Ffion a fost foarte afectată de despărţirea lor, 
întrebând-o pe Ffion ce e în mintea ei de nu vrea să facă un copil ca 
o femeie normală. 

Huw se strâmbă. 

— Tot aşa. A ta? 

— Mă scoate din minţi. Mă tratează de parcă aş fi tot 
adolescentă. 

— Ştii... 

Huw fixează cu privirea halba cu bere. 

— „poţi să te întorci acasă. 

Acasă. Casa cu trei camere construită de Huw cu mâinile lui, cu 
bucătăria în plan deschis şi grădina impecabilă. Camera de 
depozitare, zugrăvită de Huw în galben într-o duminică, de parcă 
dacă ar fi văzut camera pregătită pentru un copil, Ffion s-ar fi 
răzgândit şi ar fi vrut să o folosească. 

— Nu mă deranjează să stau la mama. 

Ffion încearcă să treacă uşor peste propunere. 

— Şi-aşa sunt mai mult la muncă, deci... 

— Am decorat dormitoarele, spune Huw brusc, iar Ffion îşi dă 
seama că i-a citit gândurile. Acum al nostru e albastru, iar... 

Se opreşte, apoi: 


— Camera de depozitare e gri. Acolo am calculatorul, deci e 
doar un birou, nu... 

Se uită la ea. 

— Hai acasă, Ffi! 

Ffion rămâne fără cuvinte. Acasă. 

— Ora de culcare! strigă Leo. 

— Vino să vezi! 

Leo se şterge pe mâini cu un şervet şi merge în dormitorul fiului 
său. Pe podea, lângă patul pe care li l-a dat Elen Morgan, se află un 
covor pe care l-a cumpărat de pe internet, cu un traseu de curse 
imprimat. Harris a făcut un şir de clădiri din piese Lego şi le-a 
aşezat cu grijă, una câte una, în jurul pistei. 

— Hei, ce abilităţi de constructor ai, amice! 

— Asta e casa noastră. 

Harris ridică una făcută din cuburi galbene şi cu acoperiş roşu. 

— Doamne-ajută! 

Oferta a fost acceptată în urmă cu o lună şi nu există complicaţii, 
aşa că, dacă au puţin noroc, vor sta deja acolo până la sfârşitul 
verii. 

Leo se aşază pe covor lângă Harris şi alege o maşină din 
generoasa colecţie a fiului său, apoi începe să o împingă uşor pe 
pistă. Noua casă nu are nimic special — două camere sus, două 
camere jos, e pe o stradă liniştită —, însă are garaj şi grădină şi 
vecini cu copii care stau la joacă până se lasă întunericul. E genul 


de casă în care îşi doreşte el să fi crescut; genul de casă în care vrea 
să crească Harris. 

— E departe, a spus Allie, când i-a dat noua adresă. 

— Jumătate de oră. Cu şcoala chiar la jumătatea distanţei. 

Au ajuns la un soi de armistițiu. S-a dovedit până la urmă că 
Dominic nu era deloc nerăbdător să plece în Australia; Allie era cea 
care visa la ape lucitoare pe Coasta Însorită. Când s-a trezit în faţa 
unei potenţiale bătălii costisitoare pentru drepturi asupra 
copilului, Dominic a devenit un aliat neaşteptat, aşa că el şi Allie 
au hotărât să rămână pe loc. Harris îşi petrece acum cu Leo fiecare 
zi de miercuri şi fiecare al doilea weekend, iar dormitorul lui e atât 
de ticsit de haine şi de jucării, încât Leo se întreabă cum o să încapă 
în duba pentru mutări. 

Camera lui Harris nu e singura parte a apartamentului care a 
suferit modificări. Leo n-o fi el Yasmin Lloyd, însă e remarcabil ce 
pot face un strat de vopsea şi câteva poze înrămate. Ffion abia ar 
mai recunoaşte acest loc. 

Leo se reazemă de patul lui Harris şi-şi scoate telefonul din 
buzunarul de la spate ca să-i scrie un mesaj. Cum merge strânsul 
oilor? 

Răspunsul vine aproape instantaneu. Du-te naibii, Brady! 

Leo rânjeşte. Pentru tine e inspector-şEF adjunct Brady... 

Ai fost promovat? N-ai POMENIT DELOC DE ASTA. Răspunsul e 
urmat de o serie de emoticoane ce-şi dau ochii peste cap, după care 
urmează un „W” mare şi o imagine cu o ancoră*. Leo se încruntă 
la ecran, apoi izbucneşte în râs când îi pică fisa. 


2 „W” + „anchor” = Wanchor, care se pronunţă la fel ca wanker („labagiu”) în 


limba engleză. 


— Dă-mi să văd! 

Harris sare pe el, aşteptându-se la vreunul dintre videoclipurile 
amuzante cu animale pe care i le găseşte Leo pe internet. 

— Nu de data asta, amice. Hai, în pat! 

Îl înveleşte pe Harris şi găseşte cartea pe care i-o citea, ignorând 
pâlpâirea ecranului ce-i arată că Ffion i-a mai trimis un mesaj. 


Clemmie şi Glynis se declară vinovate la prima înfăţişare. 

— Deci fără proces, a comentat Leo. 

El şi Ffion stăteau în faţa tribunalului, iar ea fuma o ţigară 
înainte de-a pleca spre casă. Ffion i-a aruncat un rânjet strâmb, cu 
ţigara rulată în colţul gurii. 

— Deci nu mai trebuie să-ţi văd mutra hidoasă săptămâni de-a 
rândul. 

— Şi eu la fel. 

După care n-a mai auzit nimic de la ea, iar pe Leo l-a durut 
absenţa. Ffion nu l-a mai sunat, iar Leo s-a bucurat că nu se mai 
umilise cerându-i să iasă la un pahar împreună. S-a gândit să îi 
trimită mesaj, ca să-i spună că va veni la pronunţarea sentinţei, dar 
oricum ar fi formulat-o, părea ca şi cum testa terenul ca să vadă 
dacă ea va fi acolo. Ceea ce, desigur, chiar făcea. 


— Mă bucur că te-am văzut. 

Ffion s-a strecurat aproape de el pe hol, aşteptându-i pe aprozi 
să lase publicul să intre şi surprinzând zâmbetul lui larg înainte de- 
a avea ocazia să pară mai relaxat. 

— Arăţi grozav. 

— Mersi! Şi tu la fel. 


După ce adoarme Harris, iar oraşul din piese Lego e mutat cu 
grijă într-o parte ca să evite să calce pe vreun cub în timpul noptii, 
Leo se aşază la televizor cu picioarele pe măsuţa de cafea şi lasă 
ştirile în fundal. Zăreşte un nume suficient de neobişnuit ca să-l fi 
reţinut. Elijah Fox este cea mai tânără persoană care câştigă o bursă post- 
doctorală la Universitatea din Liverpool. Profesorul Benjamin Milne a 
spus: „Rareori am întâlnit pe cineva cu nivelul de cunoştinţe şi talentul 
înnăscut ale doctorului Fox”. 

Leo îşi ridică berea pentru un toast. 

— Bravo ţie, amice! 

Tinea minte cât de rău îi păruse pentru nefericitul Elijah, obligat 
să lucreze pentru cineva care îl concura pe Crouch în competiţia 
şefilor neplăcuţi. lar acum, uită-te la ei: Elijah primeşte asta — chiar, 
ce naiba înseamnă „o bursă post-doctorală”? —, iar Leo, epoleţii de 
inspector-şef adjunct. De fapt, lui Leo i-a mai rămas un singur 
lucru pentru care trebuie să-şi facă curaj. 

Ultimul mesaj al lui Ffion se află în continuare pe ecranul 
telefonului: Cam plictisitor fără tine pe aici, sinceră să fiu, Brady. 

Leo tastează un răspuns: Ţii minte când ai spus că ar trebui să uităm 
cum ne-am cunoscut? 

Răspunsul lui Ffion vine imediat: Äää... da. 

Leo trage adânc aer în piept şi ia o gură de bere. 

Eu nu pot. Vrei să iei cina cu mine? 

Ffion ia o cutie cu cărți din duba lui Huw şi o cară pe alee. Mai 
sunt încă trei lângă uşa din față. 

— Asta e tot. 

Ffion se simte ameţită, impetuoasă. Şi-a tot răsucit decizia pe 
toate părţile, dar tot nu ştie dacă face ce trebuie. Îşi împleteşte 
degetele cu ale lui Huw şi se sprijină de el, simțind cum braţele lui 
puternice o trag mai aproape. 

— Îmi pare foarte rău! spune ea. 

— Mda. Şi mie. 

E suficient de concis pentru a o face pe Ffion să tresară, dar tot 
mai amabil decât merită. 

— Ne mai vedem. 

Ffion rămâne pe alee până se îndepărtează duba lui Huw, apoi 
pune cutia cu cărţi pe hol lângă celelalte, în pofida protestelor 
mamei. 

— Le aşez mai târziu, promite ea, cu toate că unde anume, 
numai Dumnezeu ştie, întrucât casa mamei deja dă pe dinafară. 

— Asta ai zis şi când ţi-ai adus înapoi primul rând de cutii, 
adaugă Elen. După trei luni, tot călcai peste sacii cu haine ca să 
ajungi la toaletă. 

Ia un prosop de pe uscătorul de rufe din bucătărie. 

— Eu plec să înot — când mă întorc, nu vreau să mai văd nicio 
cutie. 


— Da, să trăiţi! bombăne Ffion, căci chiar şi la 30 de ani mamele 
te fac să te simţi tot de 13. 

Elen cercetează cu atenţie chipul fiicei sale. 

— Sper că ştii ce faci. 

— Mamă, nu începe! 

— E un om bun. 

— Prea bun. 

— Of, Ffi! 

Elen oftează, apoi îi cuprinde lui Ffion faţa cu ambele mâini şi o 
sărută pe frunte. 

— Acum - îşi îndeasă prosopul într-o sacoşă de pânză —, mută 
afurisitele alea de cutii! 

Imediat ce se închide uşa, Ffion îşi scoate telefonul şi se uită iar 
la mesajul de la Leo. 


Vrei să iei cina cu mine? 


Se uită îndelung la ecran, apoi îndeasă telefonul la loc în 
buzunar. Mai târziu. Când va găsi un răspuns potrivit. 

Casa e liniştită fără mama sau Seren, care aproape sigur e la The 
Shore, cu Caleb. Ffion se duce sus să caute un loc unde să-şi 
depoziteze cărţile, însă deja a umplut absolut toate dulapurile din 
casă. De la fereastra dormitorului ei poţi să vezi lacul — o scânteiere 
argintie dincolo de vârful copacilor —, iar Ffion rămâne acolo şi se 
uită cum coboară soarele spre munţi. Un şir de luminiţe, ca nişte 
stele căzătoare, marchează locul în care se află terasele de la The 
Shore. 

Dee Huxley a rămas acolo, iar Bobby Stafford e încă destul de 
îndrăgostit de Mia ca să facă acelaşi lucru, însă Yasmin Lloyd a 
acceptat o ofertă de vânzare pentru ceea ce ziarele numesc căsuţa 


crimei. Soții Charlton s-au despărţit, Blythe păstrând casa de la 
numărul 1 pe post de casă de vacanţă pentru închiriat şi loc pentru 
sesiuni de yoga, iar cea de-a doua fază a proiectului e în plină 
desfăşurare, cu căsuțe ce par să răsară practic peste noapte. Ffion 
se întreabă cine are să le cumpere; cum se vor înţelege noii 
proprietari cu oamenii din Cwm Coed. 

Întoarsă la parter, se uită la cutii. O să fie duse în şopron. Va 
trebui să le mute de-acolo înainte să vină iarna, altminteri va intra 
umezeala în ele, dar cel puţin nu-i vor mai sta mamei în drum. 
Elen Morgan o fi ea preocupată de cum îi arată casa, însă la 
grădinărit nu excelează. De când a murit tatăl lui Ffion, grădina 
năpădită de buruieni a familiei Morgan e mai apreciată de 
animalele sălbatice decât de vecinii din ambele părţi, care se laudă 
cu peluze tunse impecabil şi încadrate de begonii. 

Ffion îşi face loc printre tufele de ochiul-boului şi iarba-gâştelor 
care i se agaţă de pantaloni. Şopronul este lipit de peretele lateral al 
casei, iar uşa este atât de deformată, încât nu se mai închide decât 
dacă îi dai un picior. Ffion lasă jos cutia şi o deschide smucind de 
ea. Înăuntru e un amestec de unelte şi saci cu compost uscat, plus 
ghivece de plastic puse unul într-altul şi îngrăşăminte expirate. 
Începe să mute totul într-o parte pentru a face loc pentru cutii. 

După o clipă, îşi doreşte să nu se fi apucat în veci de treaba asta. 
Se gândeşte că, dacă ar fi acceptat propunerea lui Huw, n-ar mai fi 
fost nevoită să pună vreodată piciorul în şopron. Practic, e aici, 
printre unelte ruginite şi saci cu compost doar pentru că nu-şi mai 
poate lua gândul de la Leo. Scoate un sac şi conţinutul acestuia se 
varsă pe podea. 

— La dracu', e numai vina ta, Leo Brady! mormăie ea. 

Dar când se apleacă să strângă, îşi dă seama ce vede acolo. Se 
aşază pe jos, în praf, brusc ameţită. 


Asta schimbă totul. 

Muntele Pen y Ddraig se înaltă ameninţător mult deasupra 
lacului, care luceşte în lumina tot mai slabă a serii. O barcă mică se 
plimbă alene de la un mal la celălalt al lacului. Pe uscat, o mână de 
turişti fac grătar pe nişte pietre puse una peste alta; fumul şi 
mirosul de cârnaţi plutesc prin aerul călduţ. Ffion îşi caută mama. 

În partea cealaltă a apei, The Shore e de două ori mai mare decât 
vara trecută. Panta pădurii înseamnă că al doilea rând de case e 
mai sus decât primul, cu toate că nimic nu poate egala priveliştea 
de care se bucură primele cinci proprietăţi. Pe terasa din mijloc se 
află mai multe persoane — prea mărunţele ca să poată fi distinse 
clar — şi, în timp ce Ffion se uită într-acolo, cineva face un plonjon 
prelung; de pe ponton, scufundându-se în apă. 

Elen Morgan nu înoată niciodată cu plută ajutătoare şi se fereşte 
întotdeauna de căştile de înot viu colorate pe care le recomandă 
salvatorii. La fel ca Angharad, înoată desculţă, aparent fără s-o 
deranjeze pietrele ascuţite de pe malul lacului. 

Ffion cercetează lacul cu privirea până surprinde o mişcare de la 
o geamandură la alta. Elen înoată bras; fără grabă, dar mai rapid 
decât mulţi alţii. Fără să se dea în spectacol şi să arunce stropi în 
toate părţile, doar cu mişcări elegante, egale, spre adâncul apei. 
Face parte din lac la fel ca stuful care mărgineşte golfulețele, ca 
geamandurile care stau în apă tot anul cu alge agăţate de lanţurile 
lor. 


Ffion se aşază pe marginea debarcaderului, lăsându-şi picioarele 
să atingă apa rece. Lângă ea e sacul de plastic negru recuperat din 
şopron şi, în vreme ce Elen se apropie de debarcader, Ffion scoate 
şi aşază cu grijă conţinutul. Sunt câteva poze făcute la petrecerea 
de după tabăra de vară, plus un bilet de la Mia strecurat în plic. M- 
am gândit că ați vrea şi tu, şi Ffion să le vedeți. O aventură printre 
amintiri! Elen nu i-a arătat şi ei, iar acum se uită la ele şi-şi dă 
seama şi de ce. În toate pozele, Rhys se uită la Ffion sau ea se uită 
la el. 

Elen Morgan ştia că tatăl lui Seren a fost la petrecere. Pozele au 
fost de-ajuns s-o facă să caute dovezi. 

Elen a făcut cerere pentru o analiză ADN. Într-o sacoşă de hârtie 
se află o perie de păr cu mâner negru, cu literele RL gravate pe 
spate, şi o foaie de hârtie împăturită. 


Nu este exclus ca Rhys Lloyd să fie tatăl biologic al lui Seren 
Morgan. 
Probabilitatea de paternitate este de 99%. 


Deşi nu există altă cale, Ffion îşi înăbuşă un suspin. 
Documentele sunt datate noiembrie anul trecut. Elen a ştiut că 
Rhys e tatăl lui Seren cu luni bune înainte să-i spună Ffion. Înainte 
să descopere Seren adevărul. 

Ffion îşi simte pulsul bătând ca o tobă în vreme ce o priveşte pe 
Elen cum străpunge suprafaţa ca oglinda a lacului. Simte zvâcnetul 
în degetele de la picioare pe când apa îi udă pielea arsă de soare. 
Îşi imaginează cadavrul lui Rhys întins pe masa de inox. 

În sacul din şopron se află un borcan maroniu de farmacie 
identic cu cele de pe poliţele din bucătăria lui Angharad, iar Ffion 


se gândeşte la bietul Elijah şi la uşurinţa cu care i-au fost respinse 
teoriile. 

La câţiva metri de debarcader, Elen se ridică în picioare, 
scuturându-şi apa din păr şi înclinându-şi capul pentru a prinde 
ultimele raze ale soarelui. Zâmbeşte. 

— Of, mamă! zice Ffion încet. Ce-ai făcut? 

Elen observă obiectele aliniate pe debarcader. În jurul ei 
săgetează peştişori, scânteind în lumină. 

— Aveai doar 14 ani. 

— Doamne, mamă! 

Ffion a rămas fără cuvinte. 

— Cum ai făcut rost de peria lui de păr? 

— Am folosit cheia ta ca să intru la Huw când era la muncă. Am 
luat cheile de la The Shore şi am mers acasă la Rhys când totul era 
închis pentru lucrări de construcţie. 

— Angharad ştie că i-ai luat ricina din casă? 

Ffion îşi aminteşte cum Angharad descrisese Ricinus communis, 
uşurinţa cu care a trecut pe lângă adevăr. 

— Nu! 

Elen iese din apă. 

— Ffi, n-are nicio legătură. Ea o foloseşte într-un remediu 
homeopatic, nu în forma cea mai pură... nu aşa. 

Arată spre borcan, iar Ffion se înfioară. N-ai nevoie decât de o 
cantitate foarte mică pentru a omori pe cineva, spusese Elijah. O 
otravă atât de letală, încât aproape că nu lasă nicio urmă. 

— Tuji l-ai trimis, aşa-i? 

Ffion ridică de jos teancul de plicuri pe care le-a găsit în sac. 
Celofanul e rupt şi lipseşte un plic. O tăietură făcută de hârtie, a spus 
Leo despre micuța tăietură de pe limba lui Rhys. El şi Ffion au fost 


atât de aproape — atât de-al naibii de aproape! Ricina nu se aflase 
însă la locul faptei, ca s-o poată descoperi. 

— Am amestecat ricina şi am făcut o pastă. 

Elen se înfăşoară în prosop şi porneşte spre capătul 
debarcaderului, unde stă Ffion. 

— Am frecat cu ea lipiciul unui plic cu adresa şi timbrul pe el şi i 
l-am expediat cu rugămintea de a trimite o poză cu autograf. 

Ffion se ridică. Otrava aplicată pe lipiciul unui plic timbrat şi 
autoadresat, dovada eliminată de la locul faptei chiar de victimă. 
Crima perfectă. În jurul lor, greierii încep să ţârâie în iarba înaltă. 
Ffion se gândeşte la declaraţiile martorilor din seara petrecerii; 
felul în care Rhys părea beat criţă. Se gândeşte la pulsul lui haotic 
şi la uşurinţa cu care Glynis i-a curmat viaţa. 

— Tu l-ai omorât. 

Elen nu spune nimic. 

— Mamă... 

Ffion adună dovezile şi le aruncă înapoi în sacul de plastic 
negru. Se gândeşte cum i-a spus lui Leo că ea are legătură cu 
jumătate din sat şi cum un criminal e tot un criminal, indiferent 
unde se află în arborele tău genealogic. 

— Asta e... Mamă, sunt poliţist. Am o datorie de... 

Se opreşte şi se scarpină în cap, incapabilă să înţeleagă ce se 
întâmplă. 

— Ai lăsat-o pe Glynis să creadă că şi-a omorât propriul fiu! 

— Ştiu. 

Elen e liniştită. Ffion e cea care plânge. 

— Ffi, e în regulă. Cariad, am făcut ce trebuia. Acum fă şi tu ce 
trebuie să faci. 


Nimeni din Cwm Coed nu-şi mai aminteşte în ce an a început tradiția 
înotului, însă ştiu cu toții că nu pot întâmpina altfel noul an. Nu-şi mai 
aduc aminte în ce an Dafydd Lewis a intrat în apă doar cu un fes de Moş 
Crăciun sau când băieții din echipa de rugbi au luat cu asalt debarcaderul 
şi au făcut-o fleaşcă pe biata doamnă Williams. 

Însă toată lumea îşi aminteşte partida de anul trecut. 

— Sper că anul ăsta nu mai dăm peste cadavre! strigă cineva. 

Râd toți, dar e un râs reținut, stingher. Va fi nevoie de mai mult de 12 
luni ca locuitorii din Cwm Coed să uite că unul dintre ei e un criminal. 

— E-al dracului de rece, chiar aşa e! spune Ceri. Sper că ştii în ce te 
bagi. 

A mai adus pe cineva cu ea — o femeie cu riduri de expresie şi un lanț 
de argint în jurul gâtului, care o atinge pe Ceri pe braț când vorbeşte şi-i 
face ochii să se lumineze. 

— Ştiu eu o metodă bună să ne încălzim. 

Bobby îi face cu ochiul Miei şi chicotesc amândoi ca nişte copii. 

Se aude prima sirenă şi îi răspunde un țipăt unanim de nerăbdare. 
Toată lumea se năpusteşte spre apă, țipând şi țopăind din pricina pietrelor 
ascuțite. Steffan — care n-a mai băut de nouă luni — se ridică în picioare în 
barca de salvare, cu portavocea pregătită. 

— Cinci! strigă el, iar mulțimea continuă numărătoarea inversă. 
Patru! Trei! 

— Gata? întreabă Ffion, care se uită în jos pe mal, unde Seren şi Caleb 
stau cu ceilalți adolescenți. 

— Doi! Unu! 

— Gata, răspunde Elen. 

Aleargă amândouă, cu ochii strălucitori de frig şi de adrenalină. 

Intră în lac, iar când ajung la adâncime suficient de mare, plonjează, 
controlându-şi corpul cu mintea prin pâcla de deasupra apei. Frigul le 
prinde piepturile ca într-o menghină, iar gurile li se deschid de şoc când 


rămân cu toţii fără aer. Mişcă-te mai departe, mişcă-te mai departe! 
Undele devin valuri, înotătorii se mişcă încoace şi încolo, pe măsură ce 
vântul prinde putere şi le face pielea de pe umeri să se înfioare. 

Departe, în mijlocul lacului, mult sub picioarele într-o continuă 
mişcare ale înotătorilor din ziua de Anul Nou din Cwm Coed, se află 
ambarcațiunea cu vele roşii a lui Angharad. La câteva luni, mai apare câte 
o bucată din ea în câte unul dintre nenumăratele golfulețe din jurul lui 
Llyn Drych, dar deocamdată bordajul rămâne înțepenit între stâncile de 
pe fundul lacului. 

Aproape de barcă, un sac de plastic negru e legat strâns de o greutate. 
Zace pe jumătate îngropat în nămol, cu funia atât de strâns înnodată, 
încât nu se va desface niciodată. Algele au crescut deja în jurul funiei şi 
peşti minusculi îi tot dau târcoale, muşcând din ea şi mestecând-o. 

Într-o bună zi, funia se va ferfeniți, iar sacul va începe să se miște prin 
apă. 

Într-o bună zi. 

Dar nu acum. 


MULTUMIRI 


Ca de obicei, le sunt profund îndatorată multor oameni fără de 
care acest roman n-ar fi fost scris. Mulţumirile merg către Anna 
Morgan, care a suportat discuţii nesfârşite în timpul prânzului şi 
când înotam amândouă exact în lacul care a inspirat povestea; 
Emma Norrey, care mi-a oferit idei nepreţuite despre personaj; 


Simon Thirsk, pentru că mi-a povestit despre palindromuri şi 
structura în oglindă; pictorița Sarah Wimperis, ale cărei tablouri au 
influențat mare parte din peisajele acestei cărţi; Nia Roberts, 
pentru că mi-a verificat galeza (şi multe altele); şi Colin Scott, 
pentru mai multe decât am spaţiul necesar ca să le pomenesc. 

Legistul criminalist Amanda Jeffery a fost suficient de amabilă 
ca să-mi vorbească despre otrăvuri, răni la cap şi concluzii ale 
autopsiilor. Toate abaterile de la realitate îmi aparţin şi sunt făcute 
pentru a ajuta intriga şi a-i distra pe cititori. Totodată, aş vrea să-i 
mulțumesc Lisei Jewell pentru sfaturile privind documentarea, 
care mi-au modificat procesul de scriere. 

Am lucrat în poliţie aproape tot atât de mult timp pe cât am trăit 
în afara ei, aşa că sunt profund îndatorată „echipei mele în 
albastru” pentru răbdarea de care a dat dovadă când mai puneam 
încă o întrebare la care ar fi trebuit să ştiu răspunsul. Multe, multe 
mulţumiri lui Katy Barrow-Grint, Katie Clements, Jennifer Fox, 
Claire Thorngate, Kelly Tuttle, Sarah Thirkell, Beth Walton şi Fran 
Whyte pentru centrul de comandă virtual. Da, ştiu, nu aşa s-ar 
întâmpla în viaţa reală... 

Cwm Coed şi The Shore sunt fictive, dar splendidele lacuri şi 
munţi din nordul Ţării Galilor sunt foarte reale şi mă simt 
incredibil de norocoasă pentru că acum le pot numi cămin. Le 
mulţumesc prietenilor şi vecinilor care au fost atât de primitori! 
Diolch chi i gyd.” 

Fiecare dintre cărțile mele reprezintă rezultatul muncii asidue şi 
pasiunii echipelor mele de editori din toată lumea. Le mulțumesc 
lui Cath Burke; redactorilor mei Lucy Malagoni, Tilda Medonald şi 


2 Vă multumesc tuturor! (în lb. galeză, în orig.) 


Rosanna Forte; agenţilor mei, Kirsteen Astor, Millie Seaward şi 
Emma Finnigan, şi extraordinarei echipe de marketing alcătuite 
din Gemma Shelley şi Brionee Fenlon. Le mulțumesc lui Hannah 
Methuen şi echipei sale de vânzări; lui Andy Hine, Kate Hibbert, 
Helenei Doree şi lui Sarah Birdsey de la drepturi; designerului de 
coperte Hannah Wood; reginei redactorilor, Linda Megueen; 
genialului manager editorial Thalia Proctor; şi tuturor eroilor 
necunoscuţi de la contracte, contabilitate, distribuţie şi multe altele. 
Ştiu cât de asiduu munciţi cu toţii ca să aduceţi cărţile mele în 
mâinile cititorilor. 

Le sunt recunoscătoare Shanei Drehs şi lui Molly Waxman de la 
Sourcebooks Landmark din SUA şi tuturor editorilor mei din 
străinătate care îmi publică volumele cu atâta grijă şi entuziasm. 

Clubul de carte Clare Mackintosh continuă să se dezvolte, iar eu 
ador să vă citesc postările şi e-mailurile. Vă mulțumesc Ella 
Chapman şi Sam Suthurst pentru că-mi faceţi newsletterele să 
strălucească; Lyndei Tunnicliffe şi lui Sarah Clayton pentru că-mi 
țin sub control grupul de Facebook; şi comunității din jurul 
clubului meu de carte pentru toate recomandările, râsetele şi 
recenziile. Dacă încă nu v-aţi înscris, găsiţi toate detaliile pe 
claremackintosh.com — mi-ar plăcea enorm să vă văd acolo. 

Îi mulțumesc agentei mele de la Curtis Brown, Sheila Crowley, 
şi lui Emily Harris şi Sabhbh Curran; sunteţi cele mai bune din 
industrie. Mulţumesc familiei mele, care mi-a dat voie să evadez o 
săptămână la lacul Vyrnwy printre carantine, când mi-am pierdut 
temporar capacitatea de a scrie; lui Ann-Marie şi lui Rob pentru că 
au împărţit cu mine liniştea de la Glan-y-Gro. 

lar în final, vă mulţumesc vouă pentru că citiţi această carte! 
Dacă v-a plăcut, sper că veţi scrie o recenzie, că o veţi alege pentru 
clubul vostru de carte sau că o veţi recomanda unui prieten. Veştile 


din gură în gură sunt cea mai bună modalitate de-a împărtăşi 
poveşti şi mi-ar plăcea extrem de mult să o împărtăşiţi pe aceasta. 


Cuprins 


ZIUA DE ANUL NOU 
PARTEA ÎNTÂI 

1 ZIUA DE ANUL NOU FFION 

2 ZIUA DE ANUL NOU LEO 

3 ZIUA DE ANUL NOU FFION 

4 NOAPTEA DE REVELION ORA 23:25 RHYS 

5 ZIUA DE ANUL NOU LEO 

6 ZIUA DE ANUL NOU FFION 

7 NOAPTEA DE REVELION 22:00 RHYS 

8 2 IANUARIE FFION 

9 3 IANUARIE LEO 

10 SEARA DE REVELION 21:00 JONTY 

11 3 IANUARIE LEO 

12 SEARA DE REVELION 19:00 MIA 

13 4 IANUARIE FFION 

14 4 IANUARIE LEO 

15 AJUNUL ANULUI NOU LA PRÂNZ YASMIN 

16 4 IANUARIE FFION 

17 5 IANUARIE LEO 

18 27 DECEMBRIE CERI 

19 5 IANUARIE FFION 

20 5 IANUARIE LEO 

21 5 IANUARIE FFION 


22 ZIUA DE CRĂCIUN CLEMMIE 


23 6 IANU 
24 AJUNU 
25 6 IANU 


ARIE LEO 
L CRĂCIUNULUI BLYTHE 
ARIE FFION 


26 OCTOMBRIE RHYS 


27 6 LANU 


ARIE LEO 


28 SFÂRȘITUL LUI AUGUST RHYS 


29 6 LANU 


ARIE LEO 


30 JUMĂTATEA LUI AUGUST SEREN 


31 7 IANU 


32 SFÂRȘI 
33 SFÂRȘI 
347 IANU 
35 SFÂRȘI 


ARIE FFION 


PARTEA A DOUA 


TUL LUI IULIE RHYS 
TUL LUI IULIE YASMIN 
ARIE LEO 

TUL LUI IULIE DEE 


36 7 LANUARIE FFION 
37 JUMĂTATEA LUI AUGUST CALEB 


38 7 IANU 
39 SFÂRȘI 
40 7 IANU 


ARIE LEO 
TUL LUI AUGUST STEFFAN 
ARIE FFION 


41 OCTOMBRIE MIA 


42 8 IANU 
43 AJUNU 
44 8 IANU 
45 AJUNU 
46 8 IANU 
47 27 DEC 
48 8 IANU 
49 AJUNU 


ARIE LEO 
L CRĂCIUNULUI FELICIA 
ARIE FFION 
L CRĂCIUNULUI BOBBY 
ARIE LEO 
EMBRIE STEFFAN 
ARIE FFION 

L ANULUI NOU 11:45 RHYS 


50 8 IANUARIE LEO 


51 AJUNU 
52 8 IANU 
53 8 IANU 
54 8 IANU 
55 9 IANU 
56 SEARA 
57 AJUNU 
58 9 IANU 


L ANULUI NOU SEREN 
ARIE FFION 

ARIE LEO 

ARIE FFION 

ARIE LEO 

DE REVELION GLYNIS 

L ANULUI NOU CLEMMIE 
ARIE FFION 


59 AJUNUL ANULUI NOU CLEMMIE 


60 9 IANU 


ARIE FFION 


61 10 IANUARIE LEO 
62 IUNIE FFION 
63 IUNIE LEO 
64 IUNIE FFION 
65 IUNIE FFION 
MULȚUMIRI 


